Source,Content,Length,Script,Language,ISO639-3
akannews,"Nnepa ne ahoᴐden wᴐ nnuane a yԑdi no nyinaa mu. Ne nyinaa nso siesie nipadua no, nanso aduane biara ne dwuma a ԑdi wᴐ nipadua no mu, ne akwaa korᴐ a ԑdi saa dwuma no ma. Deԑ onipa di wᴐ nsunsuansoᴐ papa wᴐ nipadua no ne n’apᴐmuden so.
Nnipa kakraa bi na wᴐnim sԑ deԑ wᴐdi kᴐ wᴐn mu no nya nsunsuansoᴐ wᴐ wᴐn ahoᴐden gyinabea, wᴐn tebea ne wᴐn adwene so. Aduane pa a ahoᴐden wᴐ mu a wodi no berԑ a ԑsԑ mu tumi yԑ anwanwadeԑ wᴐ adwene no ahoᴐden so. Sԑ wodi aduane a nnuanennuro ahyԑ no ma, ԑboa ma mogya di aforosiane wᴐ adwene no mu.
Akadeԑ binom te sԑ “antioxidants, omega-3, fatty acid, vitamin ne nnuanennuro ahodoᴐ no bi sᴐ adwene no ahoᴐden asene. Ԑno nti, ԑhia pa ara sԑ wode nnuane a ԑbԑboa ama w’adene no asi pi asi ta bԑka wo nnuane ho.
Nnuane a ԑdidi soᴐ yinom yԑ nnuane a ԑboa ma adwene no ahoᴐden kᴐ n’anim:
Ԑsiane nsunsuansoᴐ a kosua mfimfini wᴐ wᴐ adwene no soᴐ nti, sԑ obi hwere kosua mfimfini a na wahwere adeԑ. Nnipa binom taa ka sԑ kosua mfimfini yԑ ma mmᴐfra pԑ, na sԑ wonyini wie a wonnya nnepa biara mfiri mu. Wᴐka saa ԑfiri sԑ sԑ abᴐfra no di no pii a, ԑboa no, ԑfiri sԑ saa berԑ no na adwene no renyini. Nanso ԑno nkyerԑ sԑ ԑho nhia mma ᴐpanin adwene; ԑho hia yie pa ara. Nnuane nnuro binom te sԑ “folic acid, B6, ne B12” ahyԑ mu ma sei tam. Ԑno akyi, kosua mfimfini kita “chlorine” nnuane nnuro bi a ԑboa ma adwene dwumadie tu mpᴐn na ԑma atenka ne tebea gyina brane.
Pԑԑ nso yԑ aduane bi a nnuanennuro a ԑyԑ ma adwene no ahyԑ no ma. Nhoma nhoma ne sradeԑ a ԑyԑ korᴐgyenn wᴐ mu, na ԑboa ma mogya di aforosiane wᴐ adwene no mu. Saa aduaba yi yԑ aduaba a ԑsԑ sԑ wode ka w’adidie ho, ԑsiane sԑ ԑbᴐ nipadua no nyinaa ho ban, na ԑnyԑ adwene no nko.
Ahahammono nnuaba ne nnuane binom tete sԑ nkontommire, bankye ahahan, ne deԑ ԑkeka ho no pii wᴐ hᴐ a ԑyԑ ma adwene no ԑsiane nnuanennuro papa a ԑwᴐ mu no nti.
Mmerԑ bi a atwan, yԑkenkann sԑ nipadua no wᴐ biribi a ԑboa ma ekuro ne nyarewa nketewa firi ne mu ntԑm,nanso sԑ ԑboro so a, ԑtumi ha nipadua no. Yԑhunuu sԑ nnuane binom wᴐ hᴐ ԑboa si saa adeԑ no kwan kakra, sԑdeԑ ԑnkᴐboro so na ԑnya nsunsuanso bᴐne wᴐ nipadua no so. Akabԑ yԑ aduaba a ԑwᴐ saa adeԑ a yԑreka ho asԑm yi bi pa ara. Ԑno akyi nso nnuanennuro pii wᴐ mu. Ԑsiane saa nnepa a ԑwᴐ mu no nti, ԑbᴐ adwene no ho ban firi adwene mu nyarewa ho, na ԑsane boa ma mframa pa nso kᴐ adwene no mu. Ԑboa ma adwene no ho yԑ nohare wᴐ akaakaeԑ ne adesua mu, na ԑsiesie adwene no.
Kyokilati yԑ aduane a yԑnya firi kookoo mu, na kookoo nso kita antioxidant soronko bi a wᴐfrԑ no flavonoids. Saa antioxidants yi yԑ adeԑ a ԑho hia ma adwene no yie na ԑma adwene no ahoᴐden, nqa ԑtumi te ᴐhaw a ԑtumi ma obi nya adwene mu haw no so.
Sԑ wodi nkateԑ ne nnuaba a ԑte sԑ nkateԑ a, ԑma wonya nnuanennuro binom tete sԑ Vitamin E, omega-3, fatty aᴐid ne nnuanennuro binom a ԑboa te ᴐbrԑ so, na berԑ a worenyini no, ԑboa si sԑ ԑtᴐ berԑ bi a adwene no tumi gyae adwuma yԑ no ano. Ԑboa ma adwene no yԑ adwuma, mpo wᴐ wo nyini berԑ mu.
",2940,Latn,Twi,twi
akannews,"Ↄsoafoɔ a ɔhwɛ Apɔmuden Nsɛm soɔ, Kwaku Agyeman Manu ada no adi sɛ wɔde nneɛma ne nhyehyɛeɛ agu akwan mu a wɔde Ghana anɛɛsefoɔ wɔanya nteteeɛ rebɛkɔ United Kingdom ama wɔakɔyɛ adwuma wɔ hɔ.
Ↄkyerɛ sɛ ekuo afaanu nhyehyɛeɛ bi gu so rekɔ so wɔ wɔne Britain aban ntam a wɔde regye sikasɛm mu mmoa afiri wɔn hɔ.
Berɛ a na wɔretoatoa adwene wɔ 2023 sikasɛm nhyehyɛeɛ no ho wɔ mmarahyɛbadwam wɔ Ↄpɛnimma 05, 2023 mu no, Dormaa Mfimfini Fam Mmaranimni no kaa sɛ saa nhyehyɛeɛ yi ne nhyehyɛeɛ a ɛwɔ yɛne Barbados ntam dada no sɛ, ne saa nti ɔkaa sɛ Ghana anɛɛsefoɔ rebɔ wɔn ho mmɔden pa ara wɔ adwuma no mu.
Ↄkyerɛɛ sɛ seesei wɔne United Kindom aban no rebɛyɛ saa adwuma yi bi, na sɛ asoafoɔ mpanimfoɔ ne afutufoɔ no gye tom a wɔne UK aban no bɛyɛ nnyentomu nhyehyɛeɛ ama wɔahyɛ aseɛ de anɛɛsefoɔ akɔ hɔ de wɔn akɔfa nteteeɛ mu na wɔayɛ adwuma, na mfeɛ mmiɛnsa akyiri no, wɔasane aba fie.
Ne nkasaeɛ mu no, ɔmaa yɛhunuu sɛ Ghana bɛnya mfasoɔ afiri sika kakra a UK de bɛhyɛm no so. Ↄkaa no Dwoada no sɛ sɛ nnyentomu nhyehyɛeɛ no wie pɛyɛ a, yɛbɛtumi anya pɔno 1000 wɔ nɛɛseni baako biara a wɔde no bɛkɔ ho, na wɔde abɛboa apɔmuden adwuma a ɛwɔ Ghana no.
Ↄbɛnem bosome mu wɔ afe 2022 yi ara mu no, Ↄsoafoɔ Panin a ɔwɔ Barbados, Mia Motley de n’anisɔ a ɔwɔ ma deɛ Ghana aban ayɛ ama no sɛ ɔtenee ne nsa maa ne mmoa soo ne man no apɔmuden adwumakuo so no too dwa wɔ n’anodisɛm bi mu.
Ghana ne Barbados yɛɛ nnyentomu nhyehyɛeɛ wɔ 2019 mu maa wɔfaa Ghana anɛɛsefoɔ adwuma mu wɔ Barbados.
Nnyetomu nhyehyɛeɛ a Mia Motley ne Ghana aban yɛeɛ berɛ a ɔbɛsraa Ↄmampanin Akufo-Addo no maa wɔnam so faa Ghana anɛɛsefoɔ bɛboro 100.
Nanso wei nyinaa mu no, nnipa binom wɔ saa nhyehyɛeɛ yi ho haw, a ɛbinom mpo kyerɛ sɛ ɛsɛ sɛ wɔde anɛɛsefoɔ no wira Ghana Apɔmuden Adwuma no mu mmom.
",1760,Latn,Twi,twi
akannews,"Yɛnim apofofoɔ sɛ wɔyɛ adwumayɛfoɔ a wɔn nnwuma ho hia yie pa ara wɔ nnipa asetena mu. Anyɛ yie koraa no, nsuonam ahodoɔ a yɛdi no dwa so no mu fa dodoɔ no ara firi apofofoɔ a wɔwɔ ɔman yi mu no hɔ.
Mmom, ɛsiane sɛdeɛ asetenam ayɛ den ama nnoɔma boɔ ahuri kɔ soro nansa yi nti, ama fangoo a apofofoɔ de yɛ adwuma no ho ayɛna pa ara. Yei nam so ama nnipa a wɔkɔ po no mu dodoɔ no ara de wɔn mfidie apɛ baabi asi. Wɔn mu kakraa bi a wɔrebɔ wɔn ho mmɔden sɛ wɔbɛfa akwannuasa so ayɛ adwuma sɛdeɛ wɔn nsa bɛkɔ wɔn ano no nso mfa no ahogono so koraa.
Wɔkyerɛ mu a, bɛyɛ abosome nan nie na fangoo a wɔde gu wɔn hyɛmma mu kɔ ɛpo no ho firii aseɛ yɛɛ den wɔ ɔman yi mu. Wɔreka deɛ nti a aba no saa no, wɔkaa sɛ adwumakuo a wɔkɔfa fangoo yi ba ɔman yi mu no de aka pii a aban no ntumi ntuaeɛ, na ɛno nti na ama wɔntumi nkɔfa fangoo no bio mma na wɔanya bi atɔ no.
Wɔn mu kakraa bi a wɔtumi kɔ po so no kyerɛ sɛ, ɔkwan a wɔfa so ne sɛ, wɔde nsuo fra patro de gu wɔn hyɛmma no mu ansa na wɔatumi ayɛ no nkakrankakra akɔ aba.
Dodoɔ a wɔde wɔn mfidie asisi hɔ apɛ wɔn baabi atena no nso kyerɛ sɛ, ɛmfa ho sɛ fangoo no boɔ ahuri kɔ soro nyinaa akyi no, anka wɔayɛ krado sɛ wɔbɛtɔ bi saa ara akɔ adwuma nanso wɔkuta wɔn sika mpo a, wɔnnya bi ntɔ.
Yei ama Ghana Apofofoɔ nkabom kuo no de wɔn nsɛm abɛto dwa rekyerɛ sɛdeɛ fangoo a ɛho akɔ atwee no resɛe wɔn nnwuma nnansa yi.
Berɛ a wɔn twerɛtwerɛfoɔ panin, Owura Richster Nii Amarh Amarfio rekyerɛ nsɛm yi mu no, ɔkaa sɛ tebea a apofofoɔ refa mu seesei no yɛ deɛ ɛde asodie abɛto wɔn so pa ara, na ama wɔn ho yera wɔn a wɔnhunu deɛ wɔnyɛ wɔn ho.
Afei, Ghana Apofofoɔ nkabom kuo no de too aban no anim sɛ, wɔmmɔ mmɔden sɛ wɔbɛtumi aboa ama wɔn nsa aka fangoo no bi anim anim yi ara sɛdeɛ ɛbɛyɛ a sɛ ɛduru berɛ a wɔyi nam pii no a, wɔbɛtumi anya bi ayɛ adwuma sɛdeɛ ɛsɛ.
Nsɛm bi a ekuo no de too dwa mu no, wɔkaa sɛ, wɔgye tom sɛ fangoo boɔ ayɛ den wɔ ɔman yi mu baabiara deɛ, nanso ɛsɛ sɛ aban no hunu sɛ ɛpokorɔ adwuma no nte sɛ nnwuma nkaeɛ no a wɔtumi yɛ no berɛ biara no. Mmom, ɛyɛ adwuma a wɔyɛ no berɛ pɔtee bi mu. Yei nti, ɛsɛ sɛ wɔtumi boa ma wɔnya fangoo no bi saa berɛ yi ara sɛdeɛ berɛ a wɔbɛtumi de akɔ po no mpa wɔn tiri so. Wɔde toaa so sɛ, wɔgye sɛ, sɛ aban no tumi yɛ saa a, ɛbɛboa ama wɔabɔ wɔn nnwuma ho ban na ansɛe nnwuma pa a wɔdi de boa ɔman no nkɔsoɔ no.
",2311,Latn,Twi,twi
akannews,"Adwadifoɔ a wɔwɔ Kumase a ɛyɛ Asante mantam mu kuropɔn no mansini ahodoɔ a wɔdi dwa wɔ so no se, sɛ wɔbɛtete nneɛma so a agye sɛ yɛn man yi mu sika no abɛn aman afoforɔ so sika no anaa ɛnne no ayɛ pɛ.
Wɔkyerɛ sɛ, ɛwɔ mu sɛ wɔwɔ pɛpa no sɛ wɔtete wɔ nneɛma so tɔn no boɔ a ɛyɛ fo deɛ, nanso sika yi a n’ahoɔden so ate kɔ fam a animuonyam biara nni mu no nti, wɔnyɛ.
Na adwadifo yi de mmuaeɛ rema adesrɛdeɛ a Ↄmampanin Akufo-Addo de too dwa no, sɛdeɛ ɛbɛyɛ a ɛnkɔba no sɛ wafa kwan a mmara mfoa so so na wɔrenya mfaso bum wɔ ahohiahia berɛ yi mu.
Ↄmampanin Akufo-Addo de n’anodisɛm reto dwan wɔ ɔman no sikasɛm ho wɔ Ahineme da 30 wɔ 2022 mu no, ɔsrɛɛ sɛ adwadifoɔ nnyae sɛ wɔnam wei so retwe amanfoɔ ho sika de nya mfaso bum no.
Owura Owusu Boakye Samuel a ɔyɛ dwamtenani ma Adwadifoɔ Akwankyerɛ Kuo wɔ Ghana hyɛɛ bɔ wɔ OTEC FM so berɛ a na wɔretoto n’ano sɛ wɔbɛboa aban no wɔ nhyehyɛeɛ a ɔde agu akwan mu sɛ ɔbɛma sikasɛm no asane agyina ne nan so bio no ho.
Owura Boakye sane de adesrɛdeɛ too adwadifoɔ a wɔwɔ ɔman yi mu nyinaa anim sɛ wɔnnyae sɛ wɔde ɛboɔ akɛseɛ retoto nneɛma so no.
Sei na ɔkaeɛ: “Yɛn a yɛyɛ adwadifoɔ no akannifoɔ no de ato yɛn akyidifoɔ anim dada sɛ wɔmfa wɔn ho nhyɛ ɔman no dwuma a wɔredie sɛ wɔbɛsane ama sikasɛm no asane agyina ne nan so bio no mu. “Yɛne wɔn akasa yie aduru akyiri, enti megye di sɛ berɛ rekɔ anim no yɛn adwadifoɔ no bɛsusu ɛboɔ no mu nsonsonoeɛ no.”
Ↄkyerɛɛ sɛdeɛ n’ani gye Ↄmampanin Akufo-Addo amammuo ho, na ɔkaa sɛ sɛ wɔyɛ adwadifoɔ yi wɔgye di sɛ NPP aban bɛtumi ama nneɛma asesa.
Yɛnam saa akwanya yi so bɛsrɛ yɛn adwadifoɔ no sɛ ɛwɔ mu sɛ deɛ wɔrekeka no nyinaa yɛ nokware, ɛnna wɔnni fɔ, nanso sɛ wɔdi deɛ ɛrekɔ so anaa deɛ aban no reyɛ anaa ɔnya nyɛeɛ akyi a, yɛn temammufoɔ no na wɔrekum yɛn. Wei nti sɛ wɔbɛtumi atete wɔn nneɛma no so nko ara deɛ a, wɔmfa wɔn ani nto nnipa a wɔte ɔman yi mu a wɔrebrɛ no.
",1862,Latn,Twi,twi
akannews,"Nyinsԑm mu ᴐpᴐn yԑsԑ abᴐfra a ᴐda yafunu mu no bԑsԑe wᴐ berԑ a womfaa aduro nkaa no. Mpԑn pii no, wei taa si berԑ a nyinsԑn no nnya nnuruu nnawᴐtwe a ԑtᴐ so aduonu no mu. Nyinsԑn mu ᴐha mu abupԑn bԑyԑ ԑfiri du de rekᴐ aduonu a yԑnim na ԑyԑ a yԑtaa te sԑ asԑe anaa onipa no apᴐn.
Ↄpᴐn anaa nyinsԑnsԑeԑ yԑ mmerԑ a ԑmu yԑ den ԑfiri sԑ ԑma ᴐyaw a nnipa no rekᴐ mu wᴐ adwene mu no yԑ kԑse, na ԑgya onipa no adwennwene, ehu, abufuo ne soboᴐbᴐ. Berԑ baako a ԑyԑ den wᴐ nyinsԑnsԑeԑ mu ne sԑ, ԑyԑ a na yԑn nimdeԑ wᴐ deԑ ԑde baeԑ no ho wᴐ fam, anaa yԑnni nimdeԑ wᴐ ho koraa.
Wei yԑ nneԑma binom a ԑde ᴐpᴐn anaa nyinsԑnsԑeԑ ba a ԑsԑ sԑ mmaa hunu na wᴐhyԑ no nso.
Mfeԑ yԑ adekԑseԑ baako a ԑtumi de ᴐpᴐn anaa nyinsԑnsԑeԑ ba. Sԑ ᴐbaa nyini bebree ma ne mfeԑ no boro 35 a ԑyԑ a na ᴐbrԑ wᴐ ne nyinsԑn mu. Mmaa a wᴐafa afuro a wᴐn mfeԑ no boro 35 nya nyinsԑn mu haw ahodoᴐ bi te sԑ nyinsԑnsԑeԑ anaa ᴐpᴐn, nyarewa nketenkete, ne mogyaborosoᴐ.
Nneyԑeԑ ne suban binom a yԑda no adi a ԑha nipadua no bi te sԑ, nnubᴐnenom, nyinsԑn mu nsanom, gyᴐᴐtonom ne ntampenom nyinaa bԑtumi ama ᴐpemfoᴐ bi apᴐn. Sԑ ᴐbaa bi nyinsԑn na ᴐyԑ adwuma wᴐ beaeԑ a nnuro ne mfuturo wira no pii a, ᴐtumi pᴐn.
Mmoawa bi wᴐ nipadua no mu a wᴐtena yԑn mu wᴐ berԑ a wᴐnni yԑn bᴐne biara, mpo ԑtᴐ da a wᴐboa yԑn apᴐmuden. Nanso, mmoawa no bi wᴐwᴐ a wᴐde haw ahodoᴐ brԑ nipadua no a ԑtumi ma obi a ᴐnyem pᴐn. Mmoawa mmienu titire binom a wᴐtena ᴐbaa anaa ᴐbarima agyapadeԑ mu ne mycoplasma hominis ne ureaplasma urealyticm. Sԑ saa mmoawa yi ma ᴐbaa bi nyarewa a, ԑtumi na n’awodeԑ no mu nsԑmu no honhono, na ԑntumi mma ᴐba no nnyini wᴐ awodeԑ no mu. Mpԑn pii no ԑyԑ a ԑnna nneyԑeԑ biara adi enti deԑ ԑbԑyԑ ne sԑ wo anaa wo hokani no bԑkᴐ ama wᴐayԑ ne ho nhwehwԑmu.
Mpԑn pii wᴐ hᴐ a ԑyԑ a awodeԑ no ano no mu yԑ mmrԑ sene sԑdeԑ anka ԑsԑ sԑ ԑyԑ. Sԑ ԑba saa a ԑntumi mma abᴐfra no ntena awodeԑ no mu. Deԑ ԑtumi de wei ba ne sԑ, sԑ onipa no apira wᴐ saa beaeԑ no pԑn wᴐ aprehyԑn mu a. Sԑ honam no nu yԑ mmrԑ boro so na saa beaeԑ no nso yԑ mmrԑ a, ԑma awodeԑ no ano bue ntԑm dodo, na ԑde ᴐpᴐn pa.
Apᴐmuden mu nhwehwԑmu kyerԑ sԑ asikyireyadeԑ a ano yԑ den pa ara tumi de ᴐpᴐn anaa nyinsԑnsԑeԑ ba. Wei nti nnipa a wᴐwᴐ asikyireyadeԑ ne wᴐn adᴐkota nkasa mfa ᴐkwan a wᴐbԑtumi asosᴐ wᴐn mogya mu asikyire no ano sԑdeԑ ԑbԑyԑ a ԑmmoro so na ԑnkᴐfa ᴐpᴐn mma.
Sԑ woyԑ ᴐpemfoᴐ na wononom nnuro basabasa a dᴐkota mmaa wo ho akwankyerԑ a, wotumi hwere wo nyinsԑn no. Ԑtᴐ da mpo na sԑ dᴐkota na ԑmaa wo ho kwan na ԑnne abᴐfra no mogya nhyia a, ԑtumi de ᴐpᴐn ba. Enti sԑ wonyem a hwԑ w’adunom mu yie. Sԑ wobԑnom aduro a dᴐkota de ama wo a, ma no nhunu sԑ wonyԑm, sԑdeԑ ԑbԑyԑ a ᴐnkᴐfa aduro a ԑnne abᴐfra no mogya nhyia mma wo.
Sԑ ᴐbaa bi nam anidaho kwan so asԑe nyinsԑn anaa atu nyinsԑn agu a, daakye bi ᴐbԑtumi apᴐn. Nyinsԑnyiguo ma awodeԑ no ano yԑ mmrԑ. Ԑsiane sԑ woadi kan asԑe bi pԑn no nti, sԑ ᴐba tᴐ yafunu no mu a, awodeԑ no nya atenka bi sԑ ᴐbԑpᴐn apᴐfra no. Sԑ ԑduru saa a, ᴐbaatan no nipadua no ntumi nsosᴐ nipadua mu nsesaeԑ no ano.
Nneԑma a yԑabobᴐ soᴐ yinom yԑ nneԑma a ԑha mmaa wᴐ wᴐn nyinsԑn mu, na ԑtumi de ᴐpᴐn anaa nyinsԑnsԑeԑ ba. Momma yԑmma yԑn ani nku weinom ho.
",3118,Latn,Twi,twi
akannews,"Wↄakyere Ukraine dehyeɛ bi a ↄyɛɛ sɛ ↄbɛma polisini bi adanmugyedeɛ, berɛ a ↄkyeree no sɛ ↄde ne hyɛn rebu n’ani wↄ Accra-Tema motorway no so a wanyɛ no yie.
Wↄnam wei so de mfomsoↄ nnum ho kwaadu na abↄ no, a ɛmu bi ne sɛ ↄyɛɛ sɛ ↄde GH ȼ 400.00 bɛma polisini no sɛ adanmugyedeɛ, sɛ ↄbuu n’ani na wanyɛ no yie, ɛnna  sɛ ↄmaa kwan no so kyeeɛ.
Wↄagye ne kaa no asi apolisifoↄ akakye a ɛwↄ wiemhyɛn gyinabea hↄ no, na wↄrehwɛ n’anim wↄ La moto foↄ asɛnnibea hↄ wↄ Ahinime da a ɛtↄ so 6 wↄ 2022 mu.
Polisini yi nneeyɛ no ate apolisifoↄ anim yie pa ara, na deɛ yɛrehwɛ ne sɛ wↄn nyinaa bɛhwɛ no asua no, sɛdeɛ ɛbɛyɛ a nsɛm a yɛtete fa wↄn ho no bɛgyae, anaa ɛso bɛte. Ɛnyɛ apolisifoↄ nko, nnwuma ahodoↄ a ɛwↄ ↄman yi mu nyinaa mu no, saa nneɛma yi bi kↄ so. Wei nyinaa mmoa ↄman mpuntuo. Sɛ yɛn nyinaa bɛsↄre na yɛada nso sɛdeɛ polisini yi adi nokorɛ yi a, anka ↄman yi mpuntuo mu ara ne no.
",889,Latn,Twi,twi
akannews,"Owura Akwasi Boadi Akrobeto yɛ onipa bi a n’abrabɔm nsɛm hyɛ yɛn nkuran pa ara. Sɛdeɛ mpanimfoɔ ka no, ‘Ɔsoro boa deɛ ɔboa ne ho’ ɛnna aburuburo nkosua, adeɛ a ɛbɛyɛ yie nsɛe da.
Wɔwoo Owura Akwasi Boadi Obubuo 18, 1962 wɔ Asante mantam mu. Ɔfiri Ayirebi a ɛwɔ Akyem Ɔda wɔ Atɔeɛ Mantam mu.
Ɔhyɛɛ ne sukuu ase wɔ Akyem Ayerebi L/A Mfitiaseɛ ne Adantam sukuu mu, ɛnna ɔwiee afe 1979 mu. Ɛwom sɛ wantumi antwa ne sɔhwɛ ankɔ sukuu annuru akyire deɛ, nanso ɔde n’abrabɔ ne n’adwumaden akyerɛ sɛ, ɛnyɛ sukuu ne nwomasua nko ara na ɛma onipa di yie wɔ asetenam.
Akrobeto nni abodin krataa biara a ɛkyerɛ sɛ wagye nteteɛ wɔ suapɔn biara mu wɔ Ghana ha, nanso sɛ yɛrekan ɔman yi animdefoɔ ne animuonyamfoɔ a, yɛrentumi nyi no mfiri mu mma no nyɛ yie.
Akrobeto hyɛɛ n’adwuma ase sɛ nsɛnkwaayini mfeɛ pii a atwam. Ɔne Kristo Asafo ahwɛgroɔ kuo a Onimuonyamfoɔ Kwadwo Safo Kantanka teeɛ no bɔɔ mu yɛɛ adwuma. Nnipa binom a Akrobeto ne wɔn dii dwuma saa berɛ no ne Agya Koo, Mercy Asiedu (Asaabea) ne Nkɔmmɔdɛ. Ahwɛgorɔ kuo yi goroo wɔ Key Soap Kɔnsɛt Paati ase wɔ beaeɛ a wɔyi sini wɔ ɔman yi mu no.
Ɛsiane adwumaden, ahofama, ahobrɛaseɛ ne nteteɛ pa a Kristo Asafo de maa no nti, Akrobeto dwumadie sɛ sinitwani no bɛtuu mpɔn maa nnipa nyinaa ani bɛgyee ne ho pa ara. Yei nti, wɔde no dii dwuma ahoroɔ bebree wɔ Key Soap Kɔnsɛt Paati dwumadie mu.
Ɛnnɛ, sɛ yɛrebu nnipa a wɔn dwumadie sɔ ani na wɔagye din wɔ sinitwa adwuma no mu pa ara, Akrobeto da mu fua. Ɔka nnipa a wɔaboa ama Kumase Sinitwa kuo no atumi agye nhini no ho. Ɛde rebɛsi ɛnnɛ yi nyinaa, sɛ wɔtwa sini bi na Akrobeto nka ho a, nnipa dodoɔ no ara ani nnye ho sɛ wɔbɛhwɛ sini no ɛfiri sɛ, wayɛ Ahoampamu gyeene wɔ sinitwa adwuma no mu.
Ɔdɔ ne ahofama a ɔwɔ ma n’adwuma nti, berɛ a Kumase Sinitwa kuo no adwuma brɛɛ ase mpo, ɔsane de ne ho kɔdɔm Despite adwumakuo no. Ɛhɔ nso, ɔdanee n’adwuma sɛ sinitwani no bɛyɛɛ obi a ɔkenkan kaseɛbɔ wɔ TV so. Anokwa, Akrobeto akyerɛ sɛ mmerɛ redane a na wadane wo ho bi ampa.
Nokwasɛm ne sɛ, onipa biara a ɔnim Akrobeto yie no bɛgye atom sɛ, ɛfiri tete de bɛsi ɛnnɛ yi nyinaa, ne dwumadie da so ara yɛ anika na onipa biara nso ani gye ne ho.
Ɛwom sɛ Akrobeto nni abodin krataa anaasɛ wantumi ankɔ sukuu annuru akyire deɛ, nanso wabɛyɛ kokurommoti a yɛnsane ne ho mmɔ pɔ wɔ sinitwa adwuma no mu. Ɛnnɛ, n’akatua a ɔgye no mpo boro nnipa binom a wɔakɔ sukuu aduru akyire no deɛ so bebree.
Ɛba no din nso a, wagye bi wɔ wiase nyinaa. Ɛfiri berɛ a ɔhyɛɛ aseɛ kenkann kaseɛbɔ wɔ UTV so no, aborɔfo binom a wɔmfiri Abibirem mpo akyerɛ ne mmɔdemmɔ no ho anisɔ kɛseɛ pa ara. Wɔde ne sereɛ ne ne kasa mpo ahyehyɛ sini ahodoɔ a wɔde yi nsɛnkwaa mu. Yei kyerɛ sɛdeɛ wiase nyinaa akyerɛ sɛ, wɔn ani gye n’hofama ne ne mmɔdemmɔ no ho pa ara.
Ɛba no agyapadeɛ biara a onipa bɛtumi ayɛ ama n’ani agye wɔ asetenam a, Akrobeto ayɛ ne nyinaa bi. Bio nso, wagye abasobɔdeɛ ahoroɔ bebree wɔ ne dwumadie nyinaa mu. Akyɛdeɛ a nnwumakuo ne nnipa atitire binom de ama no nso deɛ, yɛnka. Sika nso deɛ, wanya bebree kwa.
Tɔfabɔ
Yɛhwɛ sɛdeɛ Akrobeto de n’adom akyɛdeɛ, n’ahoɔden, n’ahofama, ne ne mmɔdemmɔ atumi ayɛ nnepa pii wɔ asetenam wɔ berɛ a nwomasua anaa abodin biara nka ho no a, ɛma yɛhunu sɛ, biribiara a yɛbɔ mu mmɔden wɔ asetenam no, ɛsɛ sɛ yɛyere yɛn ho na yɛyɛ no yie.
Afei nso, ɛnsɛ sɛ yɛdwene sɛ nwomasua nko ara ne ɔkwan a onipa bɛtumi afa so adi yie wɔ asetenam. Mmom, sɛ yɛwɔ ɔdom akyɛdeɛ bi anaasɛ biribi a yɛbɛtumi de yɛn nsa ayɛ a, ɛsɛ sɛ yɛma yɛn ani ku ho na yɛyɛ no yie.
Bio, ɛnsɛ sɛ fɛreɛ nti, yɛka yɛn dom akyɛdeɛ hyɛ anaasɛ yɛtwetwe yɛn ho wɔ nneɛma binom a yɛbɛtumi ayɛ mu. Sɛdeɛ mpanimfoɔ ka no, ‘Agorɔ ne fam’ nti, akwannya biara a wobɛnya no, bɔ mmɔden sɛ wobɛyere wo ho ayɛ deɛ wotumi yɛ biara na woyɛ no yie nso.
",3708,Latn,Twi,twi
akannews,"Ekuro, kisikuro, anaa ekunini yԑ ekuro bi a ԑyԑ ya pa ara na ԑnwu ntԑm koraa. Ekunini yԑ adeԑ a ԑnyԑ na koraa. Deԑ nti a wᴐtu onipa bi ne nsԑnkyerԑnne a ԑda adi wᴐ obi ho ma ne hunu sԑ wanya anaa ᴐrebԑnya bi no gyina adeԑ pᴐtee a ԑde baa onipa no soᴐ no so.
Ekunini tumi tᴐ nnipadua no mu anaa honam no ho baabiara. Ԑtumi tu onipa biara de firi ne yafunu mu nsԑmu mu de ba ne baa anaa ne barima ho. Ԑtᴐ da a, ekunini a ԑwᴐ obi ho nso ankasa tumi yera, ebi nso wᴐ hᴐ a ԑhia sԑ apᴐmuden mu foᴐ de wᴐn ani di akyire ma onipa no ayaresa sԑdeԑ ԑbԑyԑ a ԑnkᴐfa ᴐhaw ne nyarewa a ano yԑ den mmrԑ onipa no.
Ekunini gu ahodoᴐ pii. Wᴐwᴐ deԑ ԑtᴐ onipa anan ase, ne nan mu, ne nanti, ne nantabono, anaa ne nan mpᴐ so ԑsiane mogya a ԑnni aforosianeԑ wᴐ saa mmeaeԑ no nti. Yԑwᴐ deԑ ԑtᴐ anan no ankasa ho, yԑwᴐ deԑ ԑtᴐ yafunu no nsԑmu mune deԑ ԑtᴐ nsono no mu. Ԑbi nso totᴐ onipa anum, na ԑbi nso tᴐ onipa ase; ne baa anaa ne barima ho.
Obi bԑbisa sԑ ԑyԑ ampa sԑ ekunini tumi yera? Sԑdeԑ madi kan aka no, ekunini no pii wᴐ deԑ ԑde ba, enti sԑ ԑno ara bԑyera no gyina aduroyԑ no ne ayaresa no ano den so, ne deԑ ԑde baeԑ so. Ebi wᴐ hᴐ a ԑnyera, enti agye sԑ wode nnuro sosᴐ ano. Yԑwᴐ nnuro pii a yԑbԑtumi atᴐ no wᴐ nnutᴐnbea de adwodwo yaw no ano, nanso ԑnkum ekuro no, enti sԑ obi hunu nsԑnkyerԑnne a ԑkyerԑ sԑ wanya bi a, ᴐne ne dᴐkota nkasa ntԑm so, ԑsiane sԑ, sԑ wo ne no kasa ntԑm a, ԑboa ma wᴐtumi ma wo nnuro ma ekuro no wu anaa ԑyera.
Ekunini yԑ yadeԑ baako a ԑyԑ ya pa ara, na sԑ yԑn ani ankᴐ ho yie a, ԑtumi de nnipa kᴐ owuo mu. Ԑyԑ yadeԑ kodiawo a ԑmfa ho ne baabi a ԑbԑtᴐ, sԑ woanhwԑ no yie a ԑtumi di wo awu. Ԑno akyiri no, sԑ ԑyԑ adeԑ a ԑsԑ sԑ wosᴐ ano na sԑ woansᴐ ano ntԑm a, ԑtumi ma wofᴐn yԑ tan, na sԑ obi nnim mpo a ᴐbԑka sԑ woanya AIDS.
Onipa nneyԑeԑ, ne suban ne n’anamᴐntuo tumi ma ekuro yi bi  tu no,nnuane a yԑdi no ara dodoᴐ ne sԑdeԑ yԑdidi no ma yԑtumi nya sa kunini yi bi. Ahonidie nso yԑ adeԑ a ԑdi dwuma wᴐ sԑ o bi bԑnya bi anaa ᴐnya bi mu. Afei mmaa ne mmarima nhyiamudie basabasa nso tumi kᴐfa ekunini brԑ onipa bi.
Atwerԑ ahodoᴐ a ԑbԑdi wei akyi no bԑkyerԑ Ekunini ahodoᴐ, ne mmeaeԑ a ԑkuro no tumi totᴐ ne edin a yԑde ma wᴐn ԑsiane mmeaeԑ a wᴐtotᴐ no.
",2169,Latn,Twi,twi
akannews,"Nhwehwɛmu a ɛfiri amanneɛbɔ bi a ɛreba a ɛfiri Ghana Akontaabu Dwumadie mu no ada no adi sɛ nnipa ɔpepem 7.9 a wɔadi mfeɛ 6 ne akyire wɔ Ghana nnim akenkan ne akyerɛw ɛne sɛ wɔntumi nkenkan na wɔmfa nteaseɛ nkyerɛw
Na eyi yɛ asɛm bi a GSS de too gua no fa
Asɛm no kae sɛ wɔn a wonnim akenkan ne akyerɛw no mu ɔpepem 4.6 yɛ mmea na ɔpepem 3.3 yɛ mmarima, na ɛkyerɛ sɛ mmea wɔ ɔhaw bi a na ɛkɔ so tra hɔ bere tenten.
Amanneɛbɔ no nso kyerɛ sɛ wɔ afe 2010 ne 2021 nnipa dodoɔ ne adan ho nnipakan no ntam no, wɔde mpaninfoɔ ɔpepem 1.2 foforɔ a wnnim akenkan ne akyerɛw (mfeɛ 15 ne akyi) kaa nnipa dodow no ho – efi ɔpepem 4.3 wɔ afe 2010 mu kosi ɔpepem 5.5 wɔ afe 2021 mu.
Wɔka sɛ Ghana wɔ mpanyimfo akenken ne akyerɛw eba fam sɛ wɔde toto Afrika Sahara anafo ne aman afoforo ho  a wɔkyeree wɔ Nhomasua ho Nhyehyɛɛ 2018-2030 mu no akyi.
Eyi ama ɛho ahia sɛ wɔyɛ afe 2021 Nnipa dodow ne adan a wɔkan wɔ Amanneɛbɔ a ɛfa Asemti Ho Tiatia a efa akenken ne akyerɛw ho wɔ Ghana  a wɔbɛyi no adi akyiri yi wɔ bosome yi mu.
Akontaabuo a GSS de ba no bɛtumi de adi dwuma ɛnam wɔn a wɔdi di dwuma no fa wɔ so, a ɔman adwumayɛkuo, nnwuma ahorow, adesua, ɔmanfoɔ ahyehyɛdeɛ ne nkɔsoɔ ahokafoɔ ka ho.
sɛ nsɛm foforo bi wɔ hɔ a ɛfa saa asɛm yi ho a AKANNEWS.COM de bɛbrɛ wo.
",1257,Latn,Twi,twi
akannews,"Bɔ nsɛm yi tie: 
https://akannews.com/storage/2022/10/akan-news-bono-ABAKWAS3M.mp3
Abonofoↄ ne hwan nom? Akanfoↄ ne hwan nom? Bono asekyerɛ ne sɛn? Bono ne Akanman abakↄsɛm wↄ twaka biara kɛkɛ? Momma yɛmmu nkↄmpↄ nkↄhwɛ yɛn akyi, na yɛnhwɛ biribi ketewaa bi mfa yɛn abakↄsɛm ho, na yɛnhunu yɛn nkyi, na daakye yɛanya bi aka akyerɛ yɛn mma ne yɛn nananom, ɛfiri sɛ mpanin se: “Sɛ woyera wo dan safoa a, woda abↄntene.”
Mpɛn pii no, yɛkan Abonofoↄ ka Akanfoↄ ho deɛ, nanso nokwasɛm ne sɛ Bonoman nyɛ Akanman biara kɛkɛ, na ɛnyɛ twaka biara kɛkɛ na Bono abakↄsɛm ne Akanman abakↄsɛm wↄ. Akanman ahyɛaseɛ ne ne nnyinasoↄ nyinaa gyina Bonoman so. Sɛ yɛhwɛ mu yie a, mmerɛ bi a abɛsene kↄ no, na Bonoman na wↄfrɛ no Akanman.
Akanman yɛ nkurↄfokuo bi a wↄn kasa no ka Kwa kasakuo no ho a ɛyɛ Niger-Congo kasakuo  no fa bi. Binom nso frɛ no Tano kasa. Na sɛ yɛka Tano kasa no a na ne fapem firi Bonoman mu. Wↄdi ɛna adeɛ, na wↄmfa wↄn amammerɛ nni agorↄ koraa. Akanman mu ha, Ghanaman mu, ne mpo aman afoforɔ so no, ɛrekame ayɛ sɛ wɔn mu biara wɔ adwene bi a ɛreyɛ akɔyɛ bɔsrɛmka taa wɔn abɔseɛ akyi. Wobisa ebinom a wɔse wɔpue firii bɔn mu, ebi se wɔfiri asase ase, ebi se wɔfiri ewiem, ebi se wɔfiri nsuo mu, ebi nso se wɔyɛ aboa bi asefo ne ade. Saa ara nso na Abonofoↄ a na wↄn nko ara na na wↄfrɛ wↄn Akanfoↄ no wɔ adwene bi sɛ wɔpue firii “Amoowi” abodan a ɛwɔ Nkoransa, a ɛhyɛ nkuro a yɛfrɛ wɔn Pinihini ne Yɛfiri ntam mu. Abakɔsɛm ne nhwehwɛmu bi nso kyerɛ sɛ Ghanafoɔ nyinaa firi tete Ghanaman a na ɛne Guinea ne Mali wɔ hɔ no mu na wↄbɛsoɛɛ nnɛ Ghanaman mu. Sɛ yɛba nnɛ Ghana a, abakɔsɛm kyerɛ sɛ Bonoman ne Akanfoɔ a wɔtumi bɔ wuraa ɔman yi mu kane. Yei nti na yɛfrɛ wɔn “Abonofoɔ” no. Sɛ yɛka sɛ “Bono” a na yɛrekyerɛ sɛ wɔyɛ Akan abakan. Yei kyerɛ sɛ wɔn ne Akanman a Onyankopɔn dii kan de wɔn baa Ghana. Bonoman ankasa hyɛɛ aseɛ 1295. Asase a Akanfoɔ nyinaa tenaa so kane ne Takyiman a ɛwↄ Bonoman mu, Boahene (2001). Yei nti nnipa pii ka sɛ Bonoman ne Akan piesie. Wɔnyaa kwan kɔtenaa Moosifoɔ kurom kakra wɔ berɛ a wɔwuraa Ghana ha yi no, na wɔtoaa so nenamm mu ara kɔsii sɛ wɔbɛpuee Amoowi abodan no mu bɔɔ wↄn ho adwaa.
Osukɛseɛ bi a asasewosoɔ ne agradaa di akyire tɔeɛ maa deɛ na wɔhyia no bu guu mu. Anigyesɛm a na ɛwɔ mu ne sɛ, na nnipa nni abodan no mu saa berɛ no, enti obiara ho ante kyema. Saa nti na wɔntumi nhyia beaeɛ hɔ bio, enti wɔhyɛɛ aseɛ sisii dɔtedan ne mpatadan tutu firii abodan no mu bɛtenaa mu. Wɔnam saayɛ so bɛkyekyeree kuro a wɔfrɛ no “Yɛfiri”, a asekyerɛ nie; berɛ a ɔbodan no bu guu mu a obiara refiri abɛkyekyere n’akuraa no, sɛ obi hyia ne yɔnko a na wabisa no sɛ “Eii menua wo nso woafiri?”  na ɔno nso agye so “Aane oo onua, mafiri”. Ɛnam so maa yɛbɛnyaa edin, “Yɛfiri” de too beaeɛ a wɔhyɛɛ aseɛ kyekyeree wɔn nkuraa no.
Wɔn aduane a na wɔdi no saa berɛ no ara ne ɛnam. Enti obi kyinkyini wɔ ahayɔ mu na ɔkɔhunu asase a nsuo ne nnuaba a nnipa tumi di wɔ so, na ɔbɛnya ɛnam wɔ ha a na ɔne n’abusua akɔdua saa beaeɛ hɔ, ɛsiane sɛ, onipa ntumi ntena wɔ berɛ a nsuo ne aduane nka ne ho. Yei nti, yɛka biribi sɛ “Bonokyɛmpem Duaduakwa”, a asekyerɛ ne sɛ, wɔduaduaa wɔn abusua no ne wɔn man no wɔ asase no so kwa, berɛ a wɔfirii abodan no mu no. Wɔkyekyeree nkuro no ara bɛduruu Bonomanso, na wɔhunuu sɛ ɛhɔ yɛ a ɛbɛboa wɔn no, wɔtenaa hɔ kyɛree yie kɔsii sɛ kuro no nyiniiɛ, na wɔde ɛhɔ yɛ wɔn ahenkuro.
Nhwehwɛmu kyerɛ sɛ wɔn Nana a ɔdii wɔn anim de wɔn bɛwuraa abodan no mu saa berɛ no din de Nana Asaman. Wei didi mu ara na nnipa no bi hyɛɛ aseɛ tetee wↄn ho firii ebinom ho bↄↄ aporↄ kↄↄ nsase no so kↄhunuu mmeaeɛ a wↄn nso ani bɛgyeɛ yɛɛ wↄn man wↄ hↄ.
Sɛ yɛhwɛ Mfantsefoɔ sei a, wↄyɛ Akan kasakuo ahodoɔ no mu baako, na wɔdɔɔso yie. Mfantsefoɔ ase firi kane Ghanaman a na ɛwɔ Sahara, sɛdeɛ Akanfoɔ nkaeɛ no abɔseɛ kyerɛ no. Wɔtu firii Takyiman, Kane Bonoman ne Akanman mu kɔɔ Ghana anafoɔ fam mpoano. Abakɔsɛm kyerɛ sɛ, wɔn adikanfoɔ; Ɔsono, Oburumankoma ne Ɔdapagyan na wɔdii wɔn anim maa wɔtee wɔtee wɔn ho firii Akanfo nkaeɛ no ho. Wɔduruu Mankɛsim no, na wɔn a wɔte hɔ no frɛ beaeɛ hɔ “Adoakyir”. Mfantsefoɔ maa saa nnipa yinom din sɛ “Etsirfuifo” ɛsiane sɛ, wɔhunuu wɔn no, na wɔn tirinwii afufu nkuhaankuhaa. Mfantefoɔ ne Adoakyirfoɔ koeɛ maa wɔdii wɔn so nkunim, na wɔsesaa beaeɛ no din yɛɛ no Mankɛsim (Ɔman kɛseɛ mu). Mfantseman din no abↄseɛ yɛ “Fa a atsew wↄn ho,” ɛnna yɛaka ara ama no abɛyɛ Mfantsefoↄ. Saa ara na Akanman nkaeɛ no nso tetee wↄn ho ara a nnɛ, yɛanya Akanman pii no.
Afei, sɛ yɛfa Akan kasa nkorabata no mu baako a ɛyɛ Twi a, abakↄsɛm kyerɛ sɛ yɛnyaa saa “Twi” din yi firii Bono hene bi a na wↄfrɛ no Nana Twi din mu. Ne saa nti kasa a Bono foↄ ka no yɛ Bono Twi a ɛno nso yɛ Twi kasa no nkyekyɛmu no bi. Wei ma yɛnya Twi kasa ahodoↄ mmiɛnsa; Asante Twi, Akuapem Twi, Bono Twi, nanso ɛsiane sɛ wↄnnya ntwerɛɛ Bono Twi no wↄ sukuu ahodoↄ mu nti, nnipa binom nim sɛ ɛnka Twi no ho, na yɛn ankasa Akanfoↄ no bi bu kasa no abonfiaa, na ɛtↄ da mpo a wↄhyɛ wↄn a wↄka no so sɛ ɛmma wↄnka na ɛyɛ wↄn tan. Twi kasa a wↄdii kan Twerɛeɛ ne Akuapem Twi, na ɛno na wↄdii kan de twerɛɛ Twerɛ Kronkron no wↄ Twi kasa mu.
Afei, agudetuo a agye din, ne sikakↄkↄↄ a agye din yi nyinaa fapem ne Bono ahemfo a na Oburumankoma di mu akotene. Nhwehwɛmu kyerɛ sɛ, mfeha a ɛtↄ so 12 no mu no, Abonofoↄ nhemfo hunuu sika kↄkↄↄ wↄ Asuo Twi, Pradom, ne Asuo Tain mu, na wↄhyɛɛ aseɛ yɛɛ agudetuo a mmara ma wↄn ho kwan ho adwuma. Ɛnam wei so maa Abonofoↄ bɛyɛɛ adefoↄ pa ara a na nnipa firi ↄman yi mu nyinaa ne mpo aman afoforↄ so kↄkari wↄn sika wↄ Bonoman mu.
Menam saa akwanya yi so resrɛ asoɛeɛ a ɛwↄ kasa ne amammerɛ so no sɛ, yɛnim sɛ wↄgu so redi ho dwuma sɛ wↄbɛtwerɛ Bono Twi no deɛ, nanso anka ɛyɛɛ ntɛm kakra a anka ɛyɛ, ɛfiri sɛ nhwehwɛmu ne adesua kyerɛ sɛ, sɛ yɛyi yɛn ani ma kasa bi pii a ɛwu. Bolingo nso anisoadehunu titire baako ne sɛ wↄbɛhyɛ Abibirem ha kasa no mu kena. Afei, sɛ yɛde kasa na ɛdi dwuma yi, yɛbɛsrɛ sɛ yɛyɛ nnipa deɛ, nanso mommma yɛnnhyɛ obi mma no nnyae ne kasa ka, ɛfiri sɛ, mpanin se: “Sɛ wo werɛ firi wo kurom hene mmɛntia a, woyera wↄ adwabↄ ase.”
Hyɛ no nso, memfa saa nsɛm yi nkyerɛ sɛ Akanman no bi di mu sene ebi. Ɛyɛ adeɛ na yɛresua.
Akanman wↄ adze… Akanman wↄ adze…Akanman wↄ adze a oye!!!
NWOMA NE MMEAEƐ A MENYAA MMOA.
Arhin, K. (1979). Brong Kyempim: Essay on the Society, History and Politics of the Brong
Boahene, A. (2001). Comprehensive Notes on Ghanaian Languages & Culture. Suhaw
Printing Press.
https://en.wikipedia.org/w/index.php? titli=fante_people&oldid=1035956489.
[http://www.ghanatody.com/showbiz/index2?option=com_content&task=email form&id=78 itemid=2] accessed, 2021 August 25.
Menyaa mmoa firii Nana Owusu Gyare a ↄdi Takyiman nkonnwa atitire no bi hↄ.
",6667,Latn,Twi,twi
akannews,"Edin a nnipa nyinaa de nim Owura yi yie pa ara ne J. B. Danquah, nanso ne din a ɛwɔ nkrataa mu a n’awofoɔ de maa no pa ara ne Joseph Kwame Kyeretwie Boakye Danquah. Wɔwoo no Ɔpɛnima 21, 1895 mu wɔ Ghana kuro bi a wɔfrɛ no Bepɔn so. Ɔtoaa nananom wɔ nseɛdo wɔ Ɔgyefuo 4, 1965 mu. Awerɛhosɛm yi sii Nsawam a ɛwɔ Ghana.
Owura Danquah yɛɛ adwuma sɛ mmaranimfoɔ, nwomatwerɛfoɔ, ne amanyɔni. Ɔsane somm sɛ Ghana amanyɔfoɔ a na wɔrepere ɔman no nkɔsoɔ no nyinaa sahene, na ɔdii Ghana faahodie a na wɔrepere no mu akotene yie pa ara kɔsii sɛ ɔdomankoma wuo twaa ne nnwuma so. Bio, ɔno ne amanyɔni a na ɔne Ɔsagyefoɔ Dr. Kwame Nkrumah repere ɔmanpanin adwa no wɔ Ghana saa berɛ no.
Ɔsuaa mmara wɔ London suapɔn mu. Yei nti, berɛ a ɔsane baa Ghana 1927 mu no, ɔbɛyɛɛ ɔno ara n’adwuma sɛ mmaranimfoɔ. Afei, ɔyɛɛ nkoowaa nkrataa a na wato din “The Times of West Africa” a ɛkyerɛ “Abibifoɔ mmerɛ” a na wɔtwerɛ no wɔ Ghana. Ɔsane de mfeɛ du somm sɛ Ghana Mmabunu Kuo no twerɛtwerɛfoɔ panin firii 1937 kɔsii 1947.
Ɛsiane ɔmanpɛ honhom a na Danquah wɔ nti, ɔberee ne mogya ani yɛɛ biara sɛdeɛ ɛbɛyɛ a Ghana bɛtumi ade ne ho afiri aborɔfo no nhyɛsoɔ ase. Yei nam so maa no bɛyɛɛ aborɔfo Mmarahyɛ badwa no mu ni wɔ 1946 mu. Ɛno akyi, 1947 mu no, Danquah tee amanyɔkuo a na wɔfrɛ no United Gold Coast Convention (UGCC). Nnipa a na wɔwɔ saa manyɔkuo yi mu no, na wɔn nyinaa yɛ animdefoɔ a wɔaben wɔ nwomasua mu yie pa ara. Atirimpɔ a Owura J. B. Danquah de tee amanyɔkuo yi ne sɛ, wɔde bɛpere ama Ghana nam mmarakwan so anya ne faahodie ntɛm so. Ɛno mu na Owura J. B. Danquah too nsa frɛɛ Nkrumah sɛ ɔmmɛyɛ amanyɔkuo no twerɛtwerɛni nanso ɛduruu baabi no, mpaepaemu baa animdefoɔ a na wɔwɔ amanyɔkuo no mu no ntam maa wɔn mu kyekyɛeɛ ɛfiri sɛ, na wɔn mu binom ne Owura J. B. Danquah nyɛ adwene wɔ ne nhyehyɛeɛ binom ho.
Mente-me-ho-ase yi akyi no, Dr. Kwame Nkrumah tee ne ho kɔtee amanyɔkuo bi a na wɔfrɛ no Convention People’s Party (CPP) wɔ 1949 mu. Nanso saa berɛ no, na Owura J. B. Danquah ne n’amanyɔkuo no mu mpanimfoɔ binom a wɔka ne ho adi kan ama aborɔfo no de wɔn nsa ahyɛ nkrataa bi ase a na ɛbɛboa ama Ghana atumi anya ne faahodie. Yei nti, ɛmaa nnipa dodoɔ no ara kɔdii Owura J. B. Danquah amanyɔkuo no akyi.
1951 mu no, wɔtoo aba maa Owura J. B. Danquah sɛ ɔnkɔka aborɔfo no mmarahyɛ badwa no ho nnyina Ghana anan mu. Nanso, 1954 ne 1956 mu no, wɔanto amma no bio. Ɛno akyi, 1960 mu no, ɔne Ɔsagyefoɔ Dr. Kwame Nkrumah peree ɔmanpanin adwa no maa Nkrumah dii ne so nkunim berɛ a Owura J. B. Danquah nyaa aba no nyinaa mu ɔha mu nkyɛmu du pɛ. Anso hɔ ara, ɔkɔɔ so ara ne Nkruma dii asie, na ɔko tiaa Nkruma amammuo no fa a na akɔyɛ sɛ wayɛ ne ho ka-a-anka-bi no. Ɛno nam so maa wɔkyee no too afiase 1961 mu ɛnna wɔsan yii no 1962 mu. Akyiri yi, wɔtoo aba maa no sɛ Ghana Mmaranimfoɔ Kuo no nyinaa so panin.
Ɛsiane sɛ, sɛ abɔfra ka sɛ ɔremma ne maame nna anadwo a bɛntoa mpa ne to da nti, berɛ a Owura J. B. Danquah kɔɔ so ara sɔre tiaa Nkrumah amammuo no, wɔsan kyee  no too afiase 1964 mu wɔ Nsawam. Ɔkɔdaa afiase no, afe pɛpɛɛpɛ na ɔtwaa n’ani hwɛɛ ban wɔ afiase hɔ.
",3063,Latn,Twi,twi
akannews,"Bɔ nsɛm yi tie: 
https://akannews.com/storage/2022/10/akan-news-nana-agradaa.mp3
Mokae sɛ ɔkɔmfobaa bi sɔree wɔ Ghana a ne ho asɛm trɛɛ ɔman no mu nyinaa? N’akɔm no akyi ɔde bɛtoo dwa sɛ afei Onyankopɔn ato nsa afrɛ no sɛ ɔmmɛsom no na ɔnnye akra mma no. Aane, edin a worebɔ no wo tirim no ara na mereka ho asɛm. Mekyerɛ Evangelist Patricia Oduro Koranteng a dodoɔ no ara nim no sɛ Nana Agradaa no.
Ɛnkyɛɛ biara na apolisifoɔ nsa sɔɔ maame yi mu. Wɔkyerɛ mu a, apoobɔ a na Nana Agradaa de di dwuma gye ɔmamfoɔ sika firi wɔn ho no, wasane de aduru n’asɔrefie seesei nso. Wɔsusu sɛ Nana Agradaa abɔ n’asɔre mma no apoo, berɛ a ɔsee wɔn sɛ wɔmfa wɔn sika a wɔwɔ no mmra na ɔnyɛ no mmɔho mma wɔn, na ɔgyee wɔn sika nanso wamfa biribiara amma wɔn bio no. Wei na ɛmaa apolisifoɔ hwehwɛɛ maame yi de no kɔtoo afiase. N’asafo mma no kyerɛɛ wɔn nsɛm mu sɛ wɔn Sɔfomaame a wɔfrɛ no Mama Pat yi maa wɔn awerɛhyɛmu sɛ wɔde wɔn sika a ɛwɔ wɔn ho no ba a, ɔbɛbɔ ho ama wɔn. Wei maa wɔnyaa ne mu gyidie, wɔde wɔn ho sika kokɔeɛ nanso wɔante ne nka bio. Nsɛm wei ho na Mama Pat buaa wɔn sɛ wamfa nnaadaa kwan so ammɔ obiara apoo, mmom sika a n’asafo mma no de baeɛ no nyinaa yɛ afɔdeɛ a ɛfiri wɔn ankasa akoma mu.
Nana Agradaa afiaseda yi ho na Serwaa Amihere, GhOne Tv Nsɛmtwerɛni kɛseɛ a wagye din yie no kyerɛɛ n’adwene wɔ Twitter so sɛ ɔnhunuu biribiara a ɛkyerɛ sɛ Agradaa di fɔ. Ɔde too dwa wɔ ne nsɛm mu sɛ, “Na menni asɔrefie hɔ, nanso mapɛ ɛho  oyikyerɛ ahwɛ ne nyinaa. Deɛ ɔkaeɛ de too nsa frɛɛ dɔm wɔ n’asɔrefie hɔ ara ne sɛ na ɔwɔ kane sika ɔpepepem mmiɛnsa a na ɔrebɛkyɛ no anadwo no nyinaa.”
“Berɛ a apɛsire no hyɛɛ aseɛ no, ɔsee asafo mma no sɛ wɔmmɔ afɔdeɛ mma Awurade. Wɔn mu dodoɔ no ara ammɔ afɔdeɛ no.”
“Nokorɛ no ne sɛ, ɔbobɔɔ sika ahodoɔ bi din nanso nnipa no mu kakra bi na kɔeɛ, wei maa no tee so baa fam koraa. Ɔka kyerɛɛ wɔn sɛ ɛnam sɛ wɔmpɛ sɛ wɔbɛyi sika biara nti, wɔnhwɛ na obi nya sika no mu fa kɛseɛ a anyɛ wɔn nwanwa.”
Ɔsane toaa n’adwenkyerɛ no so bisaa sɛ adanseɛ bi wɔ hɔ a ɛkyerɛ pefee sɛ Nana agradaa see n’asafo mma no sɛ ɔbɛbɔ wɔn sika ho ama wɔn anaa?
Ɔkaa no dennen so sɛ wɔakyere Mama Pat a, ɛnneɛ ɛtwa sɛ wɔkyere asɔfoɔ ahodoɔ ne ɔsom mu mpanimfoɔ a wɔwɔ Ghana no mu pii nso bi.
Serwaa nam n’adwenkyerɛ ne ne nsɛmmisa a ɔdaa no adi wɔ Twitter so no rekyerɛ sɛ ɔnhunuu biribiara a ɛdi adanseɛ sɛ kwaadu a wɔde abɔ Nana Agradaa yi yɛ nokorɛ. Afei nso dwuma a ɔdii wɔ asɔrefie hɔ a wɔsusu sɛ ɛyɛ apoobo no nti na wɔakyere no ato koko mu deɛ a, ɛnneɛ ɛtwa sɛ wɔkyere afoforɔ binom nso saa ara ɛfiri sɛ dwuma korɔ no ara na wɔn nso di.
",2559,Latn,Twi,twi
akannews,"Adwuma baako a nnipa dodoɔ no ara mmu no koraa ne kuayɔ. Ebinom susu sɛ ɛnyɛ akɔnnɔ anaa sika biara nhyɛ da nnim saa. Yei ama nnipa dodoɔ no ara te kuadwuma ho nsɛm a, na wɔn bo fono wɔn.
Ɛwom sɛ tete no na akuafoɔ nhyɛ da nni sika pa ara deɛ, nanso sɛ yɛreka ɛnnɛ yi a, kuadwuma yɛ adwuma baako a ɛbɛtumi ama onipa adi yie wɔ asetenam pa ara. Ebia, adeɛ baako a amma akuafoɔ antumi anni yie tete no ne sɛ, na wɔdua nnɔbaeɛ a wɔbɛdi nko ara. Wɔn a na wɔdua bi tɔn no nso, ɛsiane sɛ na wɔde wɔn ahoɔden na ɛyɛ adwuma nti, na wɔntumi nnua nnɔbaeɛ bebree.
Ɛnnɛ deɛ, ɛsiane sɛ nnipa anya nkɔanim wɔ nimdeɛ ne mfididwuma mu nti, akuafoɔ tumi di yie wɔ asetenam pa ara. Yei nti, yɛrebɛhwɛ sɛdeɛ kuadwuma bɛtumi aboa ama mmabunu adi yie wɔ wɔn asetenam.
Ghana aban ayɛ nhyehyɛeɛ a ɔde bɛsɔ mmabunu asene ama wɔayɛ kuadwuma
Ghana aban nam Asoeɛ a wɔhwɛ Nnuane ne Abɔdeɛ Mu Nsɛm So no de nhyehyɛeɛ binom agugu akwan mu a wɔde resɔ mmabunu a wɔpɛ sɛ wɔyɛ kua no nyinaa asene. Wɔfrɛ saa nhyehyɛeɛ yi “Mmabunu a wɔyɛ kuadwuma.”
Deɛ nti a aban no nam asoeɛ yi so reyɛ saa dwumadie yi ne sɛ, wɔpɛ sɛ wɔsɔ mmabunu asene ma wɔtumi de wɔn ho hyɛ kuadwuma mu sɛdeɛ ɛbɛyɛ a, wɔbɛtumi anya sika de abɔ wɔn ho bra, na wɔasane nso aboa ama nnuane abu so wɔ ɔman yi mu.
Aban no aka sɛ, kuadwuma ka nnwuma titire a ɛma ɔman tu mpɔn pa ara no ho nti, wɔayɛ krado sɛ wɔde mmoa bɛma obiara a ɔpɛ sɛ ɔyɛ kuadwuma wɔ ɔman yi mu no. Nhyehyɛeɛ a Ghana aban ayɛ no atirimpɔ pa ara ne sɛ:
Wopɛ sɛ wohunu sɛdeɛ wobɛtumi de wo ho ahyɛ saa dwumadie yi mu anya so mfasoɔ a, kɔ Asoeɛ a Wɔhwɛ Nnuane ne Abɔdeɛ mu Nsɛm So no ɔfese a ɛwɔ wo mantam mu hɔ no na wɔbɛma wo ɛho akwankyerɛ ne mmoa a wobɛhia nyinaa.
Mmabunu yɛ kuadwuma a, ɛboa ma wɔsua sɛdeɛ wɔbɛtoto wɔn sikasɛm yie
Ansa na kuani biara bɛfiri n’adwuma ase no, ɔdi kan sese sika dodoɔ a ɔbɛhia no ahyɛaseɛ no. Ɔfiri adwuma no ase nso a, ɔsane sese sika a ɔde bɛhyɛ adwuma no mu ama no atu mpɔn. Wɔn a wɔdua nnɔbaeɛ no, wɔsese sika dodoɔ a wɔde bɛtotɔ nnuro, wɔde bɛma apaafoɔ adɔ afuo no mu, ne deɛ wɔde bɛbɔ paa ama wɔatwa wɔn nnɔbaeɛ no ama wɔn.
Saa ara na wɔn a wɔnyɛn mmoa no nso sese sika a wɔde bɛtɔ mmoa dodoɔ a wɔbɛnyɛn, nnuane dodoɔ a wɔde bɛma mmoa no, nnuro a wɔde bɛma wɔn firi berɛ a wɔsusua kɔpem berɛ a wɔbɛtɔn wɔn agye sika.
Saa nneyɛɛ yinom nyinaa boa mmabunu ma wɔhunu sɛdeɛ wɔbɛtoto wɔn sikasɛm yie wɔ asetenam. Yei bɛtumi aboa ama wɔn sikasɛm atu mpɔn pa ara.
Kuadwuma boa mmabunu ma wɔtumi de wɔn berɛ yɛ adwuma yie
Berɛ nhyehyɛeɛ yɛ biribi a anka ɛsɛ sɛ nnipa nyinaa tumi sua pa ara. Nanso, sɛ wosɛe berɛ na worenhwere biribiara a, ɛyɛ a wonhunu deɛ nti a ɛsɛ sɛ woyɛ nhyehyɛeɛ pa ma wo berɛ. Mmabunu a wɔyɛ kuadwuma deɛ, wɔtumi yɛ nhyehyɛeɛ pa ma wɔn berɛ pa ara.
Ebi ne sɛ, sɛ biribi na wɔpɛ sɛ wɔdua a, wɔnim berɛ pɔtee a ɛsɛ sɛ wɔdua adekorɔ, wɔnim berɛ a ɛsɛ sɛ wɔdɔ wɔn nnɔbaeɛ mu, wɔnim berɛ a ɛsɛ sɛ wɔma wɔn mmoa aduane, wɔnim berɛ a ɛsɛ sɛ wɔma wɔn nnuro, ɛnna wɔnim berɛ a ɛsɛ sɛ wɔma mmoa no pue kakra anaasɛ a wɔka wɔn gu buo mu.
Yeinom nyinaa yɛ suban pa a mmabunu bɛtumi asua afiri kuadwuma mu ama wɔn asetena atu mpɔn pa ara.
Kuadwuma boa ma mmabunu nsuro sɛ wɔbɛdi nkunim anaa nkoguo wɔ asetenam
Kuadwuma akɔyɛ adwuma baako a ɛtumi hyɛ onipa den wɔ asetenam pa ara. Deɛ nti a ɛte saa ne sɛ, okuani bi nyɛmmoa bebree tumi wuwu berɛ bi mu. Ɛduru berɛ bi nso a, nyɛmmoa no tumi wo bebree ma wɔn dodoɔ bu bɔ ho.
Wɔn a wɔdua nnɔbaeɛ no nso, yareɛ tumi si afuo no so ma nnɔbaeɛ no sɛe, nanso ɛduru mmerɛ bi a, nnɔbaeɛ no tumi yɛ yie ma okuani no ani gye pa ara. Ɛduru afe bi a, okuani nnɔbaeɛ nhyia ɛboɔ ahe biara nanso afe bi mu nso deɛ, ne nnɔbaeɛ no tumi bɛhyia boɔ ma no nya sika tete ne ho aka nyinaa sane nya mfasobum.
Yeinom nyinaa tumi boa mmabunu a wɔde wɔn ho hyɛ kuadwuma mu no ma wɔsua sɛ, sɛdeɛ nneɛma bɛkɔ wɔ asetenam biara no, ɛsɛ sɛ wɔko kɔ wɔn anim ɛfiri, wɔbɛhunu sɛ ɛnyɛ daa nyinaa na nneɛma bɛkɔ sɛdeɛ yɛpɛ.
Tɔfabɔ
Mmabunu pɛ sɛ wɔdi yie wɔ asetenam pa ara a, kuadwuma yɛ adwuma baako a wɔbɛtumi de wɔn ho ahyɛ mu ama wɔn asetena atu mpɔn. Yɛakɔ sukuu aduru akyire o, sɛ yɛnkɔ nnuruu akyire o, yɛn nyinaa bɛtumi de yɛn ho ahyɛ kuadwuma mu ama yɛn sikasɛm ne yɛn asetena atu mpɔn pa ara.
",4161,Latn,Twi,twi
akannews,"HIV mmoawa a bronin ka no Human Immunodeficiency Virus no yԑ mmoawa a wᴐsᴐre ko tia nnipa nkwammoa no, na sԑ wᴐansᴐ ano anaa wᴐanyi amfiri hᴐ a, ԑdidi mu ara bԑdane AIDS. Yԑnim no yie sԑ, ᴐkwan titire baako a wᴐnam so de saa yadeԑ mmoawa yi sane no yԑ berԑ a obi ne obi adi nna mu nkitaho a ahobammᴐ nni mu. Nanso sԑ yԑyi nna mu nkitahodie no firi mu a, akwan ahodoᴐ bebree wᴐ hᴐ a ԑfa so sane, na ԑsԑ sԑ yԑhunu ᴐkwan a obi bԑtumi afa so anya saa yadeԑ mmoawa yi bi na yԑatumi asi ne trԑ ano.
Nhwehwԑmu kyerԑ sԑ, ᴐkwan titire baako a mmoawa a wᴐma nyarewa taa trԑ yԑ sԑ wᴐrema obi mogya, anaa mogya mu dwumadie biara a saa mogya no, HIV mmoawa yi bi wᴐ mu. Sԑ yԑhwԑ a, ԑda adi pefee sԑ nnԑ mmerԑ yi mu deԑ ԑsiane abԑԑfosԑ ne mpuntuo wᴐ ayarehwԑ mu nti, ԑntaa nni hᴐ saa nanso ԑsi.
Mmᴐfra nam akwan binom so nya yadeԑ mmoawa HIV yi bi firi wᴐn awofoᴐ hᴐ. Wei tumi si ansa na wᴐawo abᴐfra no, anaa ԑtumi si wᴐ awoᴐ no ankasa mu anaa berԑ a ᴐrema abᴐfra no nufoᴐ mu. Sԑ ᴐpemfoᴐ wᴐ saa mmoawa yi bi a, yԑwᴐ akwan ahodoᴐ a ᴐbԑtumi afa so abᴐ ne ba no ho ban sԑdeԑ ᴐnya bi. Ebi ne sԑ ᴐbaa no bԑnom nnuro binom a ԑtumi si mmoawa bi te sԑ HIV mmoawa no dwumadie no kwan (antiretroviral), anaa sԑ ᴐmma abᴐfra no nnum ne nufo.
Ↄkwan a ԑnyԑ na baako a HIV mmoawa yi bԑtumi afa so asane obi yԑ sԑ obi ne obi a ᴐwᴐ yadeԑ mmoawa no bi rekyԑ paneԑ anaa nneԑma a wᴐde wᴐ nnipa, anaa sԑ wode adeԑ bi a ԑte sԑԑ a obi a ᴐwᴐ HIV mmoawa de adi dwuma ԑn redi obi a ᴐnni bi ho dwuma. Wᴐkyerԑ sԑ HIV mmoawa yi tumi tema mogya ne nipadua no mu nsuo binom mu, wei kyerԑ sԑ nneԑma binom tete sԑ paneԑ ne saa nneԑma a wᴐde di saa dwuma no tumi de mmoawa no sane ᴐfofoᴐ, mpo sԑ mogya antu nipa no a.
Nipadua no ho adwini die ne nkawa ntokuro a yԑbobᴐ toto nipadua no ho no yԑ nso bԑtumi obi anya HIV mmoawa yi bi, sԑ wᴐansiesie wᴐn nneԑma ne mpaneԑ a wᴐde di dwuma amfa nnuro a ano yԑ hye ampepa ho a. Sԑ wᴐde paneԑ ne nneԑma a wᴐde yԑ no yԑ obiara deԑ anaa sԑ wᴐde yԑ obi ho adwuma na wᴐsane de di onipa foforᴐ ho dwuma na sԑ ԑyԑ adeԑ a wᴐampepa anaa wᴐansiesie no yie a, ԑde ᴐmanfoᴐ to asane mu.
Kwan bi so no, sԑ ano agodie ba nna mu nsԑm mu a, HIV mmoawa yi tumi siane obi, ԑsiane sԑ mmoawa no tumi tena ntasuo mu nti. Wei yԑ adeԑ a ԑntaa nsi, na ԑwᴐ fam, nanso ԑyԑ nna mu asԑm ԑyԑ agyanan kwan no anaa ᴐbaa ho kwan deԑ no deԑ, ԑtaa si, enti berԑ biara, hunu sԑ dԑ wo ne no bԑdi saa agorᴐ no nni saa mmoawa no bi, anaa sԑ wobԑbᴐ wo ho ban.
Afei akwan ahodoᴐ binom wᴐ hᴐ a ԑyԑ den pa ara sԑ saa mmoawa yi tumi sane, nanso ԑtumi si. Ebi ne sԑ nsuo a abᴐfra no da mu wᴐ ne na yafunu mu no bi bԑkᴐ abᴐfra no anum wᴐ berԑ a maame no wᴐ yadeԑ mmoawa yi bi, anaa sԑ wᴐde mogya rebᴐ obi wᴐ berԑ a wᴐnyԑԑ mogya no mu nhwehwԑmu.
Ԑho hia sԑ yԑkae na yԑhunu sԑ, HIV mmoawa no tumi sane wᴐ akwannuasa so. Ԑbi yԑ deԑ yԑnim pa ara, ԑbi nso yԑnhyԑ da nni ho nimdeԑ. Mpԑn pii no, wᴐbᴐ saa yadeԑ yi din a, yԑn nyinaa adwene kᴐ mpa mu agodie so, nanso akwan nketewa binom wᴐ hᴐ a ԑsԑ sԑ yԑma yԑn ani ku ho na yԑtumi abᴐ yԑn ho ban afiri ho.
",2997,Latn,Twi,twi
akannews,"Wɔakyere ɔbarima bi a wadi mfe aduonum nson (57) a wɔfrɛ no Gideon Tetteh sɛ okum ne yere esiane sɛ wampene no nna a ɔmmɔ ho ba wɔ mpɔtam bi a ɛwɔ Awutu Senya Atɔe fam kuropɔn mu wɔ mfinimfini mamtam mu. Sɛnea atesem krataa no kyerɛ no, Gideon ne ne yere Saphina Bone a wadi mfe aduanan Anum (45) no ko esiane mpa mu agoru nti.
Amanneɛbɔ no kyerɛ sɛ bere nyinaa na ɔyere no si so dua sɛ ɔne ɔbarima no di mpa mu agoru sɛ ɔmmɔ ne ho ban a  esiane sɛ ɔpɛ sɛ obenyinsɛn. Wɔkyerɛ sɛ na Saphina a wawu no ampɛ sɛ obenyinsɛn esiane sikasɛm nti, Afei nso wɔka sɛ Tetteh a wosusuw sɛ ɔyɛ sa awudisɛem no yii ne yere adagyaw na ɔde hama kyekyeree no ansa na ɔrekum no.
Mpɔtam hɔfoɔ tee asɛm no na wɔde kɔmaa Ghana polisifoɔ a wɔwɔ Kasoa Ofankor mantam mu, na afei Wɔkyeree no ansa ɔreguan
Amanneɛbɔ no san kyerɛe sɛ mprempren nea wosusuw sɛ ɔyɛ sa awudisɛm no wɔ polisifo nsem. Na ɔbɛtena hɔ kosi sɛ wɔbɛyɛ nhwehwɛmu no nyinaa awie.
Nsɛm foforo biara a ɛbɛba a ɛfa saa asɛm yi ho Akannews.com ɛmfa nsie wo.
",998,Latn,Twi,twi
akannews,"Onipa biara wɔ mmerεyε anaa yea bi a asie wɔ n’akoma mu. Ebinom tumi de wɔn deε sie bɔ ɔbra no sεdeε εteε biara. Ebinom tumi hyε wɔn ho nkuran, ebinom nso hia afoforɔ nkuranhyε na wɔatumi asi wɔn adwene pi, ama wɔatumi ahunu kwan pa a εtwa sε wɔfa so wɔ abrabɔ mu. Ꜫnam sε εyε dεn ara obi adi kan wɔ abrabɔ no mu agya yεn, na εno nti wɔwɔ suahunu pii sene yεn nti, yεtumi hwε wɔn abrabɔ mu nsεm, yea bi a wɔafa mu, sεdeε wɔsi gyinaa ano ne kwan a wɔtumi dii saa yea anaa mmerεyε no so nkonim de tenetene yεn nso yεn deε anaa yεde hyε yεn ho nkuran. Yεbεhwε otitire bi a ne mmerεyε ne ne yea ansi ne kwan wɔ ne yiedie ho, na ɔtumi dii so nkonim.
Oprah Gail Winfrey awofoɔ, Vernita ne Vernon Winfrey woo no berε a na wɔnnyini nkɔɔ anim biara wɔ Mississippi. Wɔwoo no wɔ ꓛpεpɔn 29, 1954. Na n’abusua no nyε deε sika wɔ mu. Nokorε ne sε, na ahia wɔn ankasa. Ꜫnam sε na wɔsusua nti, awofoɔ nketewa yi sii wɔn adwene pi de wɔn ba Oprah kɔtenaa ne Nana Hattie Mae Lee nkyεn mfeε nsia. Na asetena mu yε den wɔ hɔ deε nanso ne nana no tumi bɔɔ mmɔden de no wuraa sukuu mu. Mfeε nsia akyi no ɔsane kɔtenaa ne maame nkyεn mmerε tiawa bi. Na ɔno ankasa ne maame mpo mpε n’anim ahwε.
ꓛnyaa mfeε nkron no, ne maame nua babarima a na ɔno nso wɔ mfeε du nkron no too no monaa. Berε a monaatoɔ no akyi ne ho repopo na ɔresu no, ne nua yi pεε adɔkɔdɔkɔdeε bi tɔ maa no sane bɔɔ n’ano sε mma no mmɔ so nkyerε obiara. Ampa ara, ɔno nso de asεm yi siee mfeε du mmienu. Awerεhosεm ne sε, saa monaatoɔ yi ansi hɔ ara wɔ n’abrabɔ mu, n’abusuafoɔ nkaeε no bi nso sane totoo no monaa basabasa wɔ deε εdi kan a ne nua no too no no akyi, εfiri mfeε du kɔsi mfeε du nnan. Monaa dodoɔ a wɔtoo noɔ no nyaa nsunsuansoɔ bɔne kεseε pa ara wɔ ne so. ꓛhunuu ne ho sε ne ho agu fi, n’animuonyam ayera, na mfasoɔ bi nni ne so. Ꜫno da nkyεn nso a, na monaatoɔ ahodoɔ a akɔ so wɔ n’abrabɔ mu a w’amua n’ano wɔ ho no nso ayε adesoa wɔ ne so. ꓛnyaa mfeε du nnan no ɔfaa afuro, ɔmaa wɔtee sε akwadaa no papa yε ne wɔfa. Nanso obiara annye no anni. Saa berε no mu ara na wɔmaa no kɔtenaa ne papa Vernon Winfrey nkyεn wɔ Nashville. Na ne papa nso mpo mpε sε ɔne no bεtena εsiane sε na εyε aniwuo ma no sε ne babaa anyinsεn wɔ saa mfeε no mu, na ɔde animguaseε bεka abusua no. ꓛwoo abɔfra no ntεm so berε a na abosome nkron nnya nnuruiε, wei maa ne babarima yi hweree ne nkwa. ꓛnyaa mfeε aduonu mmienu no, n’ani baa ne ho so, na ɔkaa monaa a n’abusuafoɔ binom ato noɔ no kyerε n’abusuafoɔ nkaeε no, nanso awerεhosεm ne sε wɔn mu biara annye no anni.
Na ɔyε adeε pii wɔ kasa adwuma ho berε a na ɔwɔ Nteteε sukuu mu no. ꓛda so ara wɔ sukuu mu no, ɔnyaa dawubɔ ho adwuma wɔ radio so. Ꜫno mu na εnam ne mmɔdemmɔ nti, wɔpiaa no ara maa no kɔɔ n’anim, na afei ɔbεyεε dawuboni kεseε wɔ Nashville radio so. ꓛsane nyaa kwan wɔ Tennessee Suapɔn mu a wantua biribiara. Suapɔn mu hɔ na ɔbεyεε bibini baa a ɔdi kan na ɔsua a ɔyε dawubɔni wɔ Nashville Tv so. Na wanya mfeε 19 saa berε no. ꓛnyaa kwan sane kɔyεε adwuma wɔ WLS-TV anɔpa dwumadie bi a na wɔfrε no AM Chicago, a na nnipa ani nni akyire saa no so. Nanso berε a ɔfirii aseε yεε adwuma wɔ hɔ no, nnipa pii adwene baa saa dwumadie no so a na obiara hwε bi. Ꜫno nti afe akyi no, adwumakuo no susuu ho sε εnam ne so na ama saa adwuma no agyina yie na ɔmamfoɔ adwene aba so, εno nti wɔsesaa edin AM Chicago a na εda dwumadie no so no de Oprah din too dwumadie no so sε ‘The Oprah Winfrey Show’. Na ‘The Oprah Winfrey Show’ yi yε dwumadie bi a wɔto nsa frε nnipa atitire bi a wɔagye din bat v no so toto wɔn ano. Ꜫmmerε kɔɔ n’anim no, ɔtrεε dwumadie no mu maa ɔde biribiara a εfa adesua ne nwoma ho hyεε mu. ꓛsane nso buee dwumadie no mu a na afei ɔnto nsa mfrε nnipa atitire nko ara, mmom na ɔtumi sane to nsa frε obi a ɔnkura dibea biara nso. Saa dwumadie yi kɔɔ so ara nyinieε ama mpo εnnε wokɔ aman ahodoɔ so na wobɔ saa dwumadie no din a afoforɔ bεhunu dwumadie korɔ.
Afe 1986 mu, berε a saa dwumadie no gyee din yie no mu ara na ɔsane de Harpo adwumakuo too dwa. Saa adwumakuo yi yε adwumakuo bi a εhyehyε dwumadie ne sini ahodoɔ a εyε soronko wɔ TV so. Edin Harpo a ɔde too so no yε ɔno ara ne din Oprah no, mmom atwerεdeε no na ɔhyεε aseε twerε firii toɔ. Mfeε mmienu akyi pεpεεpε na afei n’adwumakuo no mmom bεsɔɔ n’anɔpa dwumadie a εde ‘The Oprah Winfrey Show’ no asene. Wei maa no bεyεε ɔbaa a ɔdi kan a ɔdi dwuma wɔ tv so na ɔno ara sane sɔ ne dwumadie no asene. Na εyε adeε soronko a wayε no wɔ n’abrabɔ mu. ꓛkɔɔ so ara dii yie wɔ abrabɔ mu, nanso n’abusuafoɔ sane dii n’ani bio. Ne kokoam asεm a εfa ne nyinsεn ho, a na ɔmpε sε εbεpue abɔntene no, ne nua baa kumaa bi a wɔfrε no Patricia de too dwa sεdeε εbεyε a ɔnam so bεnya sika, na ɔnyaa sika wɔ mu nso. Ꜫnyε ɔno nko, na ne papa mpo ayε krado sε ɔde ne ba no ho asεm bi bεto abɔntene na wanya ho sika. Na ɔretwerε nwoma bi a wayε krado sε ɔde ahuntasεm a εfa ne ba no ho nyinaa bεhyε mu.
Mfeε du mmienu nie na ‘The Oprah Winfrey Show’ yi baa n’awieeε wɔ Kotonimaa 25, 2011, nanso edin no da so ara gyegye wɔ ɔmamfoɔ asom. Ꜫho nsunsuansoɔ pa da so ara ka ɔmamfoɔ ho. Seesei, ɔyε adwene apɔmuden ho fotufoɔ, sinitwafoɔ ne tv so anototofoɔ. Yεkan mmaa a wɔwɔ sika na wɔagye din yie a, Oprah yε wɔn mu baako. Wagye abasobɔdeε pii wɔ ne nnwuma pa ho. ꓛfaa amenehunu ne ateetee pii mu, abusua yii no maeε, nanso wamma εno ammu n’abam. ꓛhyεε ne ho den, ɔkoo nkoden. ꓛhunuu adeε a ɔbɔ mu mmɔden, na ɔtuu εho anammɔn. Ꜫnnε, nnipa te Oprah din anaa wɔhunu ne mfoni a, wɔhunu anidasoɔ, na wɔnya nkuranhyε. Wo a worefa ateetee bi mu na wohunu no sε w’anidasoɔ asa, wo a abusua apo wo na wɔayi wo ama, mma w’abam mmu. Ꜫyε mmerε, bɔ wo ho mmɔden, hyε wo ho den. Ꜫyε dεn ara a da koro wo nso wo nsoromma bεpue.
",5658,Latn,Twi,twi
akannews,"Wɔwoo Edward Akuffo-Addo Ayɛwohomumɔ 26, 1906, ɛnna ɔtoaa nananom wɔ nseɛdo Kitawonsa 17, 1979 mu. Na ɔyɛ mmaranimfoɔ ne amanyɔni. Ɔka nnipa nsia a wɔkaa wɔn ho bɔɔ mu peree faahodie maa Ghana no ho, na na ɔdɔm amanyɔkuo a ɛdi kan  United Gold Coast Convention a wɔtwa no tia frɛ no UGCC no. Ɔbɛyɛɛ Ghana mmarahyɛbadwafie tɛmmuafoɔ kunini firii 1966 kɔsii 1970. Ɛduruu baabi a na Ghana ntoo aba nyii ɔmanpanin biara no, wɔmaa no bɛsomm sɛ ɔmanpanin firii 1970 kɔsii 1972.
Edward Akuffo-Addo ba nimpɔn ne Ghana manpanin Nana Addo Danquah Akuffo-Addo. Ɛsiane sɛ na Edward Akuffo-Addo asua mmara adɔ mu sukɔ abɛyɛ mmaranimfoɔ nti, ɔde ne nimdeɛ no boa peree faahodie maa Ghana. Ɔde nimdeɛ a na ɔwɔ yɛɛ deɛ ɔbɛtumi biara sɛ ɔbɛhwehwɛ faahodie ama ne man. Afei, ɔsane de nimdeɛ no hwehwɛɛ asomdwoeɛ ne pɛpɛɛpɛyɛ maa ɔman no na ɔhwɛɛ sɛ mmara bɛyɛ adwuma wɔ ɔkwan a ɛfata so.
Na Edward Akuffo-Addo awofoɔ ne Owura William Martin Addo-Danquah ne Owurayere Theodora Amuafi. Wɔwoo no wɔ Dodowa a ɛwɔ Nkran Mantam mu. Na n’awofoɔ baanu no nyinaa firi Akropɔn. Edward Akuffo-Addo hyɛɛ n’adesua ase wɔ Akropɔn Baasere Mfitiaseɛ sukuu mu na ɔwieeɛ no, ɔtoaa so kɔɔ Baasere Akyerɛkyerɛfoɔ Nteteɛ sukuu a ɛwɔ Akropɔn ne Abetifi Nyamesom Nkyerɛkyerɛ sukuu kɔtoaa n’adesua so.
Afe 1929 mu no, ɔkɔɔ Akyimɔta Kɔlegyi kɔtoaa n’adesua no so wɔ hɔ na ɛwɔ hɔ na wɔmaa no akwannya sɛ ɔbɛtumi akɔsua adeɛ wɔ Peter’s Kɔlegyi a ɛwɔ Oxford wɔ berɛ a ɔntua adesua ho ka biara. Yei nti, ɔkɔɔ hɔ nso kɔsuaa Nkontaa, Amanyɔsɛm ne Nyansahunu. Afe 1933 mu no, ɔwiee n’adesua no a na ɔkuta abodin wɔ amanyɔsɛm ne nyansahunu mu.
N’adesua yi akyi no, wɔtoo nsa frɛɛ no maa no kɔkaa London, UK mmaranimfoɔ kuo no ho wɔ afe 1940 mu. Afe akyi pɛpɛɛpɛ na ɔsan baa Ghana bɛyɛɛ ɔno ara n’adwuma sɛ mmaranimfoɔ wɔ Nkran.
1947 mu no, ɔbɛkaa mpanimfoɔ akukudam a wɔkaa wɔn ho bɔɔ mu tee United Gold Coast Convention (UGCC) amanyɔkuo no ho. Ɛno nti, ɔbɛkaa Ghana adehyeɛ akunini nsia a wɔde wɔn nkwa too wɔn nsam peree faahodie maa ɔman no ho. Nanso, berɛ a basabasayɛ bi sii wɔ Nkran no, wɔkyeree no too afiase afe 1948 mu. Afe 1949 kɔsi 1950 mu no, wɔyii no sɛ Gold  Coast Mmarahyɛbadwafoɔ kuo no ne Coussey Aman mmara kuo no mu ni.
Ghana nyaa faahodie akyi no, ɔsomm sɛ Ghana kɔɔto kunini no tɛmmuafoɔ panin firii 1962 kɔsii 1964. 1966 kɔsi 1970 mu no, National Liberation Council (NLC) yii no sɛ Ghana mmarahyɛbawafie no tɛmmuafoɔ kunini, na afei wɔsan maa no bɛyɛɛ Otitenani maa ekuo a wɔhyehyɛɛ 1969 aman mmara maa Ghana no.
Ɔbɛyɛɛ Ghana manpanin firii Ɔsanaa 31, 1970 kɔsii sɛ asraafoɔ tuu no adeɛ so Ɔpɛpɔn 13, 1972. Saa berɛ no, na ɔman no tumi nyinaa hyɛ Ɔman soafoɔ Dr Kofi Abrefa Busia nsa. Kitawonsa 17, 1979 mu no, Edward Akuffo-Addo twaa n’ani hwɛɛ ban.
",2722,Latn,Twi,twi
akannews,"Ghana mmarahyɛbadwam agye aban no 2023 sikasɛm nhyehyɛeɛ ne mpuntuo ho mmara no atom.
Sikasɛm nhyehyɛeɛ yi ho adwentoatoa a nnipa kakra binom bɔɔ mmɔden yii wɔn ho firii mu wɔ dɔmkuo ketewa no ne dɔmkuo kɛseɛ no mmienu nyinaa afa akyiri no, dɔmkuo kɛseɛ no miaa wɔn ani nyaa nnipa kɛse wɔ wɔn afa wɔ ne berɛ mu maa wɔgyee sikasɛm ntotoeɛ no ne n’akekan too mu.
Dɔmkuo Ketewa no Kannini, Haruna Iddrisu rekyerɛɛ n’adwene wɔ asɛm yi ho no, ɔkasa faa deɛ nti a ekuo no retwentwɛn ne nan ase sɛ wɔbɛba anim abɛgye sikasɛm nhyehyɛeɛ no atom ho.
Ↄkaa sɛ, sɛ wɔka sɛ ɔman yi mu ayɛ den a na ɛyɛ nokorɛ, a Ↄmampanin Akufo-Addo no ankasa agye ato, nanso deɛ ɔmampanin yi mpɛ sɛ ɔbɛgye atom ne sɛ ɔno ara na ɔde ɔman no kɔɔ ahokyerɛ a ɛte sɛɛ mu, ɛsiane n’adwuma a wanyɛ no yie nti. Enti ɛsɛ sɛ ɔmampanin nya akokoɔduro na ɔyɛ n’asɛdeɛ nyinaa yie.
Ↄkaa sɛ, Ↄsoafoɔ a Ↄhwɛ Sikasɛm soɔ no de akwan ahodoɔ 23 a wɔbɛfa so de agyegye ɛtoɔ afoforɔ aba ɛnna wasane ato ɛtoɔ no mu 2.5%. Ↄde too dwa sɛ wɔn NDC foɔ a wɔyɛ dɔmkuo ketewa no deɛ bɛpo saa ɛtoɔ ahodoɔ a a ɔde abɛka ho no na wɔako atia sɛ wɔpɛ sɛ wɔde hyɛ yɛn kɔn no.
Dɔmkuo Kɛseɛ no Kannini, Osei Kyei-Mensah Bonsu nso buaa asɛm a Dɔmkuo Ketewa no Kannini no pagyaeɛ no, na ɔbɔ guiɛ. Ↄgye too mu sɛ ɛwɔ mu sɛ ɔman no nnyina yie deɛ, nanso sika a wɔbɛnya afiri ɛtoɔ no mu no bɛtumi asɔ ɔhaw no ano.
Ↄdaa no adi sɛ, ɛtoɔ ntomu 2.5% no yɛ deɛ wɔde bɛdi akwan ho dwuma titire. Na sɛ yɛmpɛ sɛ wɔyɛ yɛn akwan nso a, yɛnto yɛn anom tuo nka nkyerɛ wɔn.
Saa adwentoatoa yi akyi no, Mmarahyɛbadwam Kasamafoɔ, Alban Bagbin de sikasɛm nhyehyɛeɛ ne mpuntuo mmara a Ↄsoafoɔ a ɔhwɛ Sikasɛm soɔ no kenkanee no Obubuo 24, 2022 mu no ho asɛmmisa too dwa.
Nhwehwɛmu kyerɛ sɛ, Kweku Asante kaa sɛ ɛsɛ sɛ anka Ↄkasamafoɔ no de asɛmmisa no to dwa mprenu, na ɔwiee sɛ wɔn a wɔkaa “aane” no anya.
Ↄkyerɛɛ mu sɛ wɔagye 2023 sikasɛm nhyehyɛeɛ ne mpuntuo ho mmara no atom.
",1890,Latn,Twi,twi
akannews,"Amanneε ne nneyεeε ahodoᴐ pii na εkᴐ so wᴐ awaregyaeε mu hyireguo mu. Ԑmu nnum na εidid soᴐ yi
Sε yεba Akanman mu a, sε εyε ᴐbaa no na ᴐregyae ᴐbarima no anaa ᴐbarima no na ᴐregyae ᴐbaa no no, ᴐbarima no na ᴐgu ᴐbaa no hyire. Wei kyerε sε hyire no bεfiri ᴐbarima no nkyεn. Sεdeε εteε wᴐ awareεgyeε mu sε ᴐbarima no na ᴐyε ᴐbaa no ho adeε na ᴐtua ne tiri nsa no, saa ara na awaregyaeε mu hyireguo no nso teε. Ԑsiane sε ᴐno ne tire wᴐ abusua no mu, na ᴐno na ᴐkᴐwaree ᴐbaa no nti, ᴐno ne hᴐ na hyire no bεfiri aba. Ԑba no saa a, εkyerε sε n’akoma nu fitaa te sε hyire no, enti ᴐtumi kᴐ baabiara kᴐbᴐ ne bra. Hyire di dwuma pii wᴐ Akanman mu. Ԑnnε yi, yεwᴐ hyire a n’ahosuo no yε sononko deε, nanso hyire a Akanfoᴐ de di dwuma no ahosuo yε fitaa. Nkyerεaseε a Akanfoᴐ de ma adeε fitaa ne nkunimdie anaa anigyeε, enti sε woba Akanman mu na obi ayε fufuo a, εkyerε sε onipa no ani agye, anaa wadi nkunim. Amammerε ahodoᴐ a wᴐde hyire di mu dwuma tirire bi no bragorᴐ. Wᴐbᴐ asakyimma no hyire de ma no amo sε watena ase atumi atwεn mmerε tenten saa. Wᴐde siesie nnipa, na εsiane n’ahosuo no nti, baabiara a εwᴐ biara obiara hunu.
Afei sε wᴐwo abᴐfra foforᴐ a, wᴐde hyire bᴐ no kyerε sε wako apere ne nkwa afiri ahonhom mu aba ateasefoᴐ mu. Mpεn pii nso, sε wᴐwo ntaafoᴐ a, εyε wᴐtaa bᴐ wᴐn hyire wᴐn kra da mpo berε a wᴐrenyini de ma wᴐn kra ani gye. Sε wᴐdi asεm na obi di bem a, wᴐgu no hyire de kyerε ne nkunimdie. Sε yεhwε awaregayeε mu hyireguo no a, ᴐbarima no de gu baa no ma no amo sε wanya akokoᴐduro atena awareε no mu aduru saa berε no. Afei εkyerε bem a wadi wᴐ nkurobᴐ no mu.
Akanfoᴐ wᴐ asεm bi a wᴐtaa ka sε, wᴐware abusua, na wᴐgye di nso sε ᴐbaa na yεde no kyekyere abusua. Wᴐgye di sε mma na awareε no gyina wᴐn so εsiane sε wᴐdi εnadeε, afei wᴐyε mmaa te sε wᴐn akumaa no ara, enti wᴐbεte no ase.  Wei nti na wᴐmfa mma ne nua mmarima, na mmom wᴐde ma mmaa no mmom. Hyireguo no mu no, sε nkumaafoᴐ no tie wᴐn nua barima no na wᴐhunu sε ᴐbaa no adi bᴐne bi te sε wafa ne kunu no akyi nti na ᴐpε sε ᴐgya awareε no a, wᴐde dua teaa to ᴐbaa no anim de hyire no ne adwera no hyε ne nsam, de kosua ka ho se no sε, sε ᴐnnii bᴐne biara a, ᴐmmᴐ ntra dua no ansa ma wᴐagu no hyire no. Sε ᴐbaa no tumi tra dua no a, εkyerkε sε wasane ne ti, enti wᴐtoa so de hyire no gu no. Dua no a wᴐde to hᴐ se ᴐbaa no sε ᴐntra no gyina hᴐ nsᴐhwε a wᴐresᴐ ne nokwaredie ahwε saaberε no. Asase a εda n’anim no kyerε baabi a ᴐbaa no gyina, a εyε awareε a ᴐwᴐ mu saa berε no a ᴐpε sε ᴐne ne kunu no di ntetemu no. Beaeε a ᴐbaa no retra akᴐsi no yε abᴐnten a ᴐrekᴐ, enti sε ᴐtumi tra dua no a, εkyerε sε ᴐrete ne ho afiri ne kunu no ho akᴐ abᴐntene akᴐbᴐ ne bra.
Sε yεhwε kosua a, εdi honhom mu dwuma pii wᴐ Akanman mu. Deε εdi kan, kosua gyina hᴐ ma nkwa, na sεdeε wankura mu yie na εfiri wo nsa tᴐ a womfa bio no, saa ara na nkwa teε. Sε yεregoro bra mpo a, wᴐde kosua no hyε asakyimma no anom a, wᴐhyε no sε mma no mmᴐ mu, εnyε saa a wᴐawe ne mma. Wei da no adi pefee sε kosua gyina hᴐ ma nkwa, na nkwa foforᴐ tumi firi mu ba. Afei yεde kosua bᴐ dua de srε ahonhom ma wᴐdi obi asεm ma no. Saa ara nso a abosomfoᴐ bi de pata wᴐn suman. Wei kyerε sε wᴐde wo nkwa ahyε wo nsam saa berε no, enti sε εyε adeε a wayε biribi bᴐne bi na wobᴐ tra a, wotumi hwere wo nkwa. ᴐpanin baako daa no adi sε sε ᴐbaa no antumi ammᴐ antra a, εkyerε sε wayε bᴐne, na ne saa no, wᴐde adwera no nko ara na εhyε ne nsam kyerε no sε wagyae no bᴐkᴐᴐ, na mmom εsiane sε hyire no nni ne ho no nti, sε ᴐpue abᴐntene a, obiara hunu n’animguaseε.
Dwono ahahan yε ahahan a εtumi fefε wᴐ baabiara, enti wᴐde gu mu de kyerε sε ᴐnnwene ne ho bᴐne biara, na baabiara a ᴐbεduru biara no, ᴐmfefε fεfεεfε na ᴐnyini nnuru baabi a εsε sε ᴐnyini duru. Sε yεkᴐ Akanman afoforᴐ binom mu a, wᴐde hyire no gu adwera anaa adᴐma ahaban mu. Adwera di honhom ne honam mu dwuma pii wᴐ Akanman mu. Adwera yε ahaban a Akanfoᴐ gye di sε εte wᴐn ho wᴐ honhom mu na εbᴐ wᴐn kra ho ban. Mpanimfoᴐ kyerε sε ansa na ᴐhene bεpue akᴐ badwam no wᴐde adwera gu nsuo mu ma no de dwera ne ho ansa na wakᴐ. Wᴐgye di sε honhom mu no, εbᴐ ne ho ban firi ani bᴐne ho. Sε wᴐregoro bra a, wᴐde adwera korᴐ yi ara bi bᴐ nsuo mu de pete akyεdeε no so pam ani bᴐne biara firi ho. Afei nso sε yεhwε awaregyeε ankasa mu a, Akanman mu fa baabi no, sε wᴐde tiri nsa no rekᴐma ᴐbaa no abusuafoᴐ no a, ᴐbarima no nua maa te adwera ka ho de kᴐma ᴐbaa no abusua, se wᴐn sε wᴐremmεware wᴐn dehyeε no mma no nkᴐtu anaa nkᴐdᴐ too, na mmom wᴐrebεware no ama no akᴐdᴐ adwera. Nsonsonoeε a εda adwera ne too ntam ne sε, adwerε yε ahaban bi a ne tu anaa ne dᴐ nyε den, na mmom too yε nwura bi a εyε den na ne tu nso yε den pa ara. Wᴐde wei di dwuma de kyerε sε, wᴐnware wᴐn ba no mma no mmεbrε nnyε deε εbεboro ne so. Saa ara nso na sε wᴐde hyire gu adwera mu de kyerε sε, wagyae no bᴐkᴐᴐ a akyire nni asεm biara.
Saa ara nso na adᴐma yε dua kεseε a εma nwunu pa ara, enti sε wᴐde ka tiri nsa ho de kᴐma ᴐbaa no abusua no a, wᴐde kyerε sε wᴐmma owia nhye wᴐn dehyeε no, wᴐbεhwε ne so ama no asetena a asomdwoeε wᴐ mu. Sε wᴐde hyire gu mu de gu ᴐbaa wᴐ awaregyaeε mu a, εkyerε sε ᴐde asomdoeε na agyae ᴐbaa no.
Honam akwaa pii wᴐ hᴐ a wᴐtumi gu hyire, nanso awaregyaeε mu deε wᴐde gu n’abati de ba n’abasa ho. Akanfoᴐ hunu no asεm yε adeε a yεdi, εfiri sε yεde yεn ano na εka, sεdeε yεde yεn ano didie no ara. Afei sε yεhwε Akanfoᴐ asetena mu a, yεhunu no sε wᴐde wᴐn nsa na εdidi, enti sε asεm ba a, wᴐhunu obi a ne ho wᴐ mu biara sε ᴐde ne nsa atom redi bi. Wei nti sε asεm ba na sε obi pε sε ᴐyi ne ho firi mu a, nipa no taa ka sε wahohoro ne nsa afiri mu, te sε deε wᴐredidi na obi ayi ne nsa afiri no ahohoro ne nsa a ᴐnni bio no. Mpεn pii no εyε a yεtaa hunu no sε onipa no de ne nsa siam n’abasa ho de kyerε sε wahohoro no nsa ampa ara. Saa ara nso na sε wᴐde hyire no gu ᴐbaa no abasa ho a, εkyerε sε wagyae awareε ampa, na wade ne ho. Wᴐde hyira ᴐbaa no ano de kyerε ne nkunimdie.
Mpanimfoᴐ kyerε sε hyirekokᴐ yε sika a εnso biara. ᴐbaa no tua de kyerε anisᴐ ma n’akumaa no sε waboa no ama no atete ne ho afiri awareε no mu na wabᴐ no nkunim abotire. Twaka a εda saa sika yi ne akokᴐ ntam ne sε, tete no, ne mpo nnε yi, sε dunsini bi sa obi yareε a, mpεn pii ᴐma onii no de akokᴐ bεda ase. Saa ara nso na sε ᴐkᴐmfoᴐ bi yε adeε ma obi a, ᴐma onii no de akokᴐ bεda nananom ase. Ԑtᴐ da nso a wᴐgye akokᴐ de yi mmusuo, sεdeε εbεyε a adebᴐne a εtoo nipa no bi nto deε ᴐyεε εho adwuma no. ᴐbaa no tua saa sika yi de gyina hᴐ ma akokᴐ a wᴐtaa de da ase wᴐ Akanman mu no. Wei kyerε sε n’ani asᴐ mmoa a n’akumaa no de aboa no ama no ade ne ho asomdoweε mu no. Mpanimfoᴐ binom nso kyerε sε εsiane sε Akanfoᴐ hunu awaregyaeε sε εnyε papa, na εtumi sae nti, akumaa no gye saa sika yi sεdeε awaregyaeε nto no wᴐ n’abrabᴐm (Sεdeε akᴐmfoᴐ ne adunsifoᴐ gye de yi musuo no ara pεpεεpε).
Saa nneyεeε ne amanneε yinom nyinaa kᴐ so wᴐ hyireguo mu, na ne nyinaa ne daa daa nneyεeε ne amanneε afoforᴐ mu deε no wᴐ twaka.
",6903,Latn,Twi,twi
akannews,"Ɔsoafoɔ a ɔhwɛ Ghana sikasɛm so, Ken Ofori-Atta de ato dwa sɛ aban no reyɛ deɛ ɛbɛtumi biara sɛ ɛbɛma Ghana sidi no ahoɔden akɔ soro ama yɛn sikasɛm atu mpɔn ansa na afe 2022 yi akɔ awieeɛ.
Ɔkyerɛɛ mu sɛ, aban no ne Ghana sikakorabea baatan no aka wɔn ntoma abɔ ano de nneɛma binom regugu akwan mu a ɛbɛboa ama wɔatumi asi nnipa a wɔtɔn sika wɔ kwammɔne so no kwan wɔ ɔman yi mu. Ɔka kaa ho sɛ, ɔno deɛ, ɔgye di pa ara sɛ sidi no ahoɔden a ɛso ate bum no nyinaa firi sɛdeɛ nnipa binom fa sum ase tɔn aman foforɔ so sika wɔ ɔman yi mu nnansa yi no.
Berɛ a na ɔrehyɛ mpanimfoɔ a wɔdeda nnwumakuo ahodoɔ ano wɔ Ghana no nkuran wɔ nhyiamu bi a Ghana Nnwumakuo Nkabom Kuo yɛeɛ ase no, Owura Ofori-Atta ka kyerɛɛ wɔn sɛ, ɛwom sɛ sidi no ahoɔden a aba fam no aka nnwumakuo ahodoɔ no nyinaa deɛ, nanso ɔwɔ awerɛhyɛmu pa ara sɛ ɛrenkyɛ biara sidi no bɛsan agyina ne nan so bio ama ɛde anigyeɛ ne akomatɔyam abrɛ nnwuma wuranom a wɔwɔ ɔman yi mu no nyinaa.
Nsɛm a ɔde too dwa no bi ne sɛ, “Makɔyɛ ɔsoafoɔ a mehwɛ Ghana sikasɛm so yi deɛ, ɛnsɛ sɛ obi bɛka kyerɛ me anaa obi de ne nsa wɔ m’ani ansa na mahunu sɛdeɛ sidi no ahoɔden a aba fam no de ɔhaw kɛseɛ abɛto nnwumakuo ahodoɔ a ɛwɔ ɔman yi mu no so na asan nso ama asetena mu ayɛ den ama temmamufoɔ nyinaa ɛfiri sɛ, obi nse turodoo mma toa.”
Owura Ofori-Atta san kyerɛɛ mu sɛ, Amerika dollar no ama ne mu kɔ soro pa ara na aka aman foforɔ so sika akɛseɛ binom te sɛ, Yen, Pound ne Euro no.
Ɔsan hyɛɛ nnwuma wuranom no nyinaa nkuran sɛ, wɔntrɛ wɔn ahyeɛ mu na wɔmmuebue nnwuma pii nka deɛ wɔwɔ no ho sɛdeɛ ɛbɛboa ama nnipa dodoɔ no ara nso atumi anya nnwuma ayɛ wɔ ɔman yi mu ɛfiri sɛ, “yɛntumi nyɛ ɔman a daa yɛkra nnoɔma firi aman foforɔ so.”
Ɔmaa wɔn nhwɛsoɔ binom sɛ, anyɛ yie koraa no, afe 2022 yi, ɔman no akra nsuomnam bɛyɛ sidisi ɔpepepem 4, akokɔnam bɛyɛ sidisi ɔpepepem 1.9 ne mogyanam bɛyɛ sidisi ɔpepem 487.
Nnipa a wɔkɔɔ saa nhyiamu yi bi ne mpanimfoɔ a wɔda nnwumakuo a ɛdidi soɔ yinom ano, Nestle Ghana, Nandis Limited, Hollard Ghana, Unilever Ghana, Poly Plus Limited ne Metalex Limited.
",2046,Latn,Twi,twi
akannews,"Nnnipa dodoɔ no ara susu sɛ kuadwuma nyɛ adwuma pa biara a ɛbɛtumi ama onipa adi yie wɔ asetenam ɛfiri sɛ, wɔn adwene yɛ wɔn sɛ kuadwuma ara ne sɛ woadua nnɔbaeɛ a wo ne w’abusua bɛdi na moanya kakra nso atɔn de atwitwa mo ho.
Nnipa anya nkɔanim wɔ asetenam ama sɛdeɛ yɛyɛ kuadwuma no nso asesa. Ɛnnɛ, ɛsiane nnipa dodoɔ a abu abɔ ho wɔ wiase baabiara nti, ɛho abɛhia pa ara sɛ yɛnya nnɔbaeɛ binom a yɛbɛtumi adi asane de bi ayeyɛ nneɛma a ɛbɛboa nnipa wɔ wɔn asetenam.
Yɛwɔ kuani a ɔdua nnɔbaeɛ a ɔne n’abusua bɛdi na woanya kakra atɔn, ɛnna yɛwɔ okuani a ɔdua nnɔbaeɛ sɛdeɛ ɛbɛyɛ a ɛbɛtɔn anya sika bebree afiri mu. Wɔn a wɔdua nnɔbaeɛ a wɔbɛdi no, wɔtaa duedua nnɔbaeɛ ahodoɔ bebree wɔ asase kumaa bi so. Nanso, wɔn a wɔdua tɔn no deɛ, wɔdua nnɔbaeɛ baako pɛ wɔ asase kɛseɛ pa ara so.
Akuafoɔ mmienu yinom nyinaa ho hia nanso, yɛrebɛhwɛ sɛdeɛ yɛbɛtumi ayɛ kua anya sika bebree afiri mu.
Ghana yɛ ɔman a ɛmu akuafoɔ dɔɔso yie pa ara. Wɔdua nnɔbaeɛ binom te sɛ aburoo, kookoo, ɛmo, ahwedeɛ, ntoosi, bayerɛ, bankye, nyaadewa, mako, kabegyi, karɔto, atokoɔ, ne deɛ ɛkeka ho wɔ Ghana. Yɛfa saa nnɔbaeɛ yinom a, ɛmu nea ɛwɔ he pa ara na ɛbɛtumi ama okuani bi adi yie wɔ ɔman yi mu, na dɛn nti a?
Asoeɛ a Ɛhwɛ Nnuane ne Kuayɔ ho Nsɛm so wɔ Amanman Nkabom kuo mu no yɛɛ nhwehwɛmu bi wɔ 2019 mu. Wɔwiee nhwehwɛmu no, wɔhunuu sɛ akuafoɔ a wɔdua nnɔbaeɛ sɛdeɛ wɔbɛtumi atɔn anya sika no pa ara na nsase dodoɔ a wɔde di dwuma no dɔɔso pa ara wɔ wiase nyinaa.
Nhwehwɛmu no kaa sɛ, nnɔbaeɛ a sika wom a wɔduaa no kɛse wɔ 2019 mu pa ara na ɛdid soɔ yi:
Afe 2010 mu no, nhwehwɛmu foforɔ bi daa no adi sɛ, nnɔbaeɛ mmiɛnsa a sika wom pa ara a akuafoɔ taa dua no wiase nyinaa ne hwiiti, ɛmo ne aburoo.
Saa nhwehwɛmu yinom nyinaa di adanseɛ sɛ, sɛ obi pɛ sɛ ɔyɛ kuadwuma wɔ Ghana na ɔdi yie pa ara a, ɛsɛ sɛ ɔdua nnɔbaeɛ a wɔde di dwuma wɔ wiase afaanan baabiara. Mmom, sɛ yɛredua nnɔbaeɛ bi na sɛ yɛanni kan anhwɛ sɛdeɛ saa nnɔbaeɛ no boɔ teɛ wɔ wiase nyinaa adwadie mu a, nneɛ anhwɛ a yɛrennya mfasoɔ a yɛrehwehwɛ no.
Wopɛ sɛ wofiri kuadwuma ase wɔ Ghana na wotumi di yie wɔ kuadwuma mu a, nneɛ ɛsɛ sɛ wodua nnɔbaeɛ ahodoɔ a ɛdidi soɔ yi mu bi: hwiiti, ɛmo, aburoo, atokoɔ, nkateɛ, adua, asaawa, ahwedeɛ, ntoosi, nyaadewa, aborɔbɛ, aborɔdwomaa, nkruma, kookoo, kɔfe, ne deɛ ɛkeka ho.
Mfasoɔ wɔ so pa ara sɛ, wobɛhyɛ da adua nnɔbaeɛ ahodoɔ a yɛabobɔ so yinom bebree wɔ nsase akɛseɛ so. Wotumi yɛ saa na woma w’ani ku w’adwuma ho a, wobɛnya sika bebree afiri adwuma no mu.
Mfasoɔ ahodoɔ a wobɛtumi anya afiri nnɔbaeɛ ahodoɔ a yɛdua tɔn no mu bi na ɛdidi soɔ yi:
2.  Ɛboa ma afoforɔ nya adwuma yɛ: Ɛsiane sɛ okuani dua nnɔbaeɛ bebree wɔ nsase akɛseɛ so nti, ɔtumi fa nnipa bebree ma wɔboa no wɔ kuayɔ no mu. Yei tumi boa apaafoɔ no ma wɔnya sika hwɛ wɔn ho ne wɔn mmusua.
3. Ɛboa ma nnuane bu so wɔ dwa so: Akuafoɔ a wɔdɔ mfuo akɛseɛ no boa ma yɛnnya nnuane bebree di wɔ wiase baabiara. Ɛsiane sɛ wɔdua nnɔbaeɛ bebree nti, ɛboa ma adwadifoɔ no nso nya bi tɔ kɔtɔn no dwa so ma obiara nsa ka bi.
4. Ɔman no nya bi kɔtɔn no amanɔne: Akuafoɔ dua nnɔbaeɛ bebree wɔ nsase akɛseɛ so a, ɛboa ma ɔman no nya nnuane no bi kɔtɔn ma aman afoforɔ a nnɔbaeɛ korɔ no ho yɛna wɔ hɔ. Yei tumi boa ma ɔman no nya sika bebree firi mu.
5. Ɛboa ma yɛnya bi de yɛ nneɛma afoforɔ: Nnɔbaeɛ binom wɔ hɔ a, sɛ yɛyi di a yɛtumi di bi no si nkyɛn a, wɔtumi nso de fa mfidie mu sakra mu de yɛ nneɛma afoforɔ a ɛboa ma nnipa astena tu mpɔn. Saa nneɛma yinom bi ne fangoo, anwa, rɔba, nnuro, ne deɛ ɛkeka ho.
Tɔfabɔ
Deɛ yɛabobɔ so yinom nyinaa da no adi sɛ, kuadwuma yɛ adwuma baako a ɛbɛtumi ama onipa adi yie wɔ asetenam pa ara. Mmom, deɛ ɛsɛ sɛ yɛhyɛ no nso ne sɛ, sɛ yɛbɛtumi ayɛ kuadwuma anya sika bebree afiri mu a, ɛsɛ sɛ yɛhunu nnɔbaeɛ a yɛbɛdua, na yɛdua bebree wɔ nsase akɛseɛ so sɛdeɛ yɛbɛtumi atɔn anya sika bebree nso afiri mu.
Mmabunu de wɔn ho hyɛ kuadwuma mu a, ɛbɛtumi ama wɔadi yie pa ara.
",3860,Latn,Twi,twi
akannews,"Nhwehwɛmu kyerɛ sɛ, ɔbarima ho nsuo bɛyɛ ɔpepe ɔha ne akyire na ɛpere sɛ ɛbɛnya kwan wɔ ɔbaa kosua mu. Nanso wonim sɛ saa akansie yi awieeɛ mu no nkonimdifoɔ baako pɛ na pue wɔ mu? Aane, saa nkonimdifoɔ no ne wo ɔkenkanfoɔ anaa ɔtiefoɔ no. Ɛsane nso yɛ wo ba, wo nua, wo maame, wo papa, wo yɔnko bi anaa obi a wohunu no biara. Obiara yɛ nkonimdifoɔ a wako adi nim wɔ ne na yafunu mu. Wei kyerɛ sɛ ɔdasani biara nni asase yi so a ɔde nkoguo firi ne na yam baeɛ.
Ɔwofoɔ biara pɛ sɛ n’abɔfra kɔ nkan sene sɛdeɛ ɔno ankasa teɛ seesei. Wei yɛ adepa deɛ, nanso saa nsusuiɛ yi tumi ma awofoɔ binom hyɛ wɔn mma ketee sɛ wɔmfa kwan bi a wɔn mmɔfra no ahoɔden nnuru so. Yɛtaa te no nnipa binom kasa mu sɛ adwuma bi a wɔreyɛ anaa adesuadeɛ bi a wɔresua no nyɛ wɔn pɛ so adeɛ, mmom wɔn awofoɔ na wɔde ataataa wɔn, apiapia wɔn ara sɛ wɔnyɛ. Yɛtaa hunu nnipa binom nso a wɔyɛ wɔn nnwuma basaa. Adɛn ntira? Ɛsiane sɛ awofoɔ bi hyɛɛ wɔn abɔfra maa ɔbɛyɛɛ ɔkyerɛkyerɛni nti, ɔnni atenka biara ma mmɔfra a ɔkyerɛ wɔn adeɛ no. Sɛ mmɔfra no bɛsua adeɛ anaa wɔnsua no nyɛ no asɛm, deɛ ɛhia no ara ne sɛ bosome aso na wagye n’akatua.
Awofoɔ yi ara sane tumi hyɛ wɔn ba ma ɔbɛyɛ dɔkotani deɛ, nanso ɛsiane sɛ ne bo nnwo adwuma no so nti ɔmfa ayarefoɔ no atenka nyɛ hwee. Wei yɛ hu pa ara ɛfiri sɛ wɔn a wɔte saa no ntaa nnwene nnipa nkwa ho.
Abɔfra biara nim adwuma a ne kra ani gye ho sɛ ɔyɛ no daakye, ne adesuadeɛ pɔtee a ɔyɛ no sukuu mu a ɛde no bɛduru saa botaeɛ no ho. Wei nti, sɛ ɔwofoɔ bi hyɛ ne ba ketee sɛ ɔnkɔyɛ adesuadeɛ pɔtee bi a ɛde ne ba no bɛduru adwuma a ɔpɛ sɛ ne ba no yɛ no daakye ho, wɔ berɛ a abɔfra no ani nnye ho a, ɛtumi ma abɔfra no adesua kɔ fam yie ɛsane sɛ n’ani nnye ho no nti. Mpo ɔtumi yere ne ho wɔ sukuu mu, na ɔkɔduru adwuma a n’awofoɔ ahyɛ no ama ɔyɛ no ho a, ɔmfa anigyeɛ ne akoma pa nyɛ. Mmɔfra binom suro mogya, ɛno nti wɔrempɛ da sɛ wɔbɛyɛ adɔkotafoɔ. Ebinom mpɛ kasa tenten, ɛno nti wɔrempɛ sɛ wɔbɛyɛ akyerɛkyerɛfoɔ. Ɛnyɛ abɔfra biara na ɔbɛtena sikakorabea ayɛ adwuma wɔ hɔ. Ebinom pɛ sɛ wɔsua adepam na wɔkɔ nkan wɔ mu ankasa, ebinom pɛ sɛ wɔma kaseɛbɔ, ebinom pɛ sɛ wɔyɛ mmaranimfoɔ, adansifoɔ, mfonitwafoɔ ne nnwuma pii a ɛkeka ho. Wei nti sɛ wo ba bi mmɔ ne ho mmɔden wɔ beaeɛ pɔtee bi a ɛhia wo mu a, ɛno nkyerɛ sɛ abɔfra no nni botaeɛ, na wadi nkoguo wɔ abrabɔ yi mu. Daabi, abɔfra biara wɔ ade titire bi a ɔbɔ ne ho mmɔden wɔ mu. Ebia na ɔrentumi nyɛ mmaranimfoɔ, mmom n’ahoɔden wɔ ayaresa adwuma mu. Ebi nso a ɔrentumi nyɛ adepam adwuma, nanso n’ahoɔden wɔ adekyerɛ adwuma mu. Ɛte sei deɛ a, ɛnneɛ adɛn na awofoɔ binom bu wɔn mma abam ma wɔhunu wɔn ho sɛ mfasoɔ biara nni wɔn so yi? Yɛnam saa suban yi so ka mmɔfra no anigyeɛ ne wɔn pɛ hyɛ.
Akyerɛkyerɛfoɔ binom nso ma abammuo dware asuafoɔ. Ɔkyerɛkyerɛni a wokyerɛ Nkonta, ɛyɛ sɛ woboa osuani no deɛ, nanso adɛn na wonyɛ no kwan pa so? Abɔfra bi nyɛ adeɛ wɔ Nkonta mu a na ɛnkyerɛ sɛ wadi nkoguo wɔ abrabɔ mu, na ne ti awu a biribiara nnim. Wobɛkɔ mu no na saa suani yi ara bɔ ne ho mmɔden yie wɔ akenkan, mfoniyɛ ne nneɛma ahodoɔ a ɛkɔ so wɔ sukuu mu hɔ no bi mu. Berɛ a ɔkyerɛkyerɛni bi bɛgyina bɔ a abɔfra bi mmɔ ne ho mmɔden wɔ adesuadeɛ bi a ɔkyerɛ mu so de agu n’anim ase no, ɛnya nsunsuansoɔ bɔne wɔ abɔfra no so. Na ɛyɛ den ma no sɛ ɔbɛkɔ so ara abɔ ne ho mmɔden wɔ adesuadeɛ afoforɔ a aka no mu. Adɛn ntira? Ɛfiri sɛ woakum akokoɔduro ne gyidie a na ɔwɔ wɔ ne mu no nyinaa ara. Ɛnyɛ nsunsuansoɔ wei nko, ɛtumi toa so ara di abɔfra no nya berɛ a waduru ne mpanimfie so nyinaa, ɛfiri sɛ ɔbɛkɔ so ara asusu wɔ ne tirim sɛ ɔyɛ obi a mfasoɔ biara nni ne so, kɔsi sɛ ɔbɛnya ɔboafoɔ bi ama no asesa sɛdeɛ ɔdwene yi. Ɔkyerɛkyerɛni, wokyerɛ asuafoɔ kwan de wɔfa kwan pa so. Ɔkyerɛkyerɛni pa biara nni hɔ a ɔbu asuafoɔ abam. Woyɛ saa a, wokum wɔn sene sɛ anka wobɛma wɔn adi yie.
Mmɔfra da so ara yɛ afoforɔ wɔ asase yi so. Wɔnnim pii, ɛno nti wɔhia wɔn awofoɔ ne wɔn akyerɛkyerɛfoɔ mmoa na wɔatumi adi yie. Mmom, atitire baanu a ɛtwa sɛ wɔbɔ wɔn akyi dɔm yi de nhyɛsoɔ ne abammuo tete wɔn a, ɛnneɛ na wɔn daakye wɔ hen?
Hyɛ no nso, ebia na wo ba bi pɛ sɛ ɔfa adwuma bi a ɛho nte na mmara mma ho kwan to ne ho so daakye. Ɛnyɛ tea a wobɛtea no wɔ ɛno ho no na yɛrekyerɛ sɛ ɛmmoa abɔfra no. Mmom, deɛ abɔfra no pɛ sɛ ɔyɛ no nyɛ mfomsoɔ, na ɛbɛboa no daakye a, ɛnneɛ ɔwofoɔ, wo ba no daakye nti ma no kwan.
Akyerɛkyerɛfoɔ reyɛ wɔn fam deɛ a ɛsɛ, na awofoɔ nso renya gyidie wɔ wɔn mmɔfra mu de ahoɔden kɛseɛ ataa wɔn akyi a, anka yɛbɛhunu nsesaeɛ kɛseɛ pa ara wɔ mmɔfra no mu, na nneɛma akɛseɛ pii nso na wɔbɛyɛ no daakye.
Kenkan bio, kyɛ ma afoforɔ nso na yɛmmɔ mmɔfra fawohodie wɔ wei ho dawuro. Ɛbɛboa de nsesaeɛ aba. Afei, wobɛtumi akyerɛ w’adwene wɔ ho.
",4633,Latn,Twi,twi
akannews,"Kisikuro a ԑyԑ onipa agyapadeԑ so no yԑ ekuro a ԑtu mmeaeԑ bi te sԑ ᴐbaa “baa ho/so”, ᴐbarima “barima ho/so”, ne beaeԑ a onipa gya ne nan fa no.
Deԑ ԑtaa de ba yԑ nna mu nyarewa anaa ᴐbarima ne ᴐbaa nhyiamudie mu nyarewa ahodoᴐ no, nanso ԑtᴐ da a atoyerԑnkyԑ ne ᴐyaw tumi ma onipa nya saa kisikuro yi. Sԑ nyarewa a ԑma nipadua no ho soasoa yԑ kᴐkᴐᴐ na ԑhyehyeԑ wᴐ onipa no so a, ᴐtumi nya bi. Afie sԑ onipa no nya Epstein-Barr mmoawa no yareԑ no bi a, ᴐtumi nya saa kisisuro yi bi. Ekuro a ԑbԑtᴐ beaeԑ hᴐ akyi no, nsԑkyerԑnne ahodoᴐ bi te sԑ weinom nso pue wᴐ onipa no ho;
Sԑdeԑ kisikuro nkaeԑ no teԑ no, sԑ ekuro no bԑwu anaa ԑbԑyera no gyina ne kᴐfabaeԑ so, ne sԑdeԑ ayarehwԑ no ano den teԑ so. Mpԑn pii no, ԑno ara tumi yera. Sԑ wᴐhwԑ na sԑ nna mu nyarewa na ԑde baeԑ a, dᴐkotani no bԑma wo mmoawa nnuro ne nku ahodoᴐ a wode bԑyeyԑ beaeԑ hᴐ, ama wo deԑ wobԑnom ama no akum mmoawa no. Sԑ wohwԑ wo ho na sԑ woanya nna mu yareԑ a, tu mmirika kᴐhunu dᴐkota a ᴐhwԑ mma ne mmarima “agyapadeԑ” mu nyarewa soᴐ no ntԑm so.
",1017,Latn,Twi,twi
akannews,"Ansa na anibue reba ama nnipa afiri aseɛ de mfidie ahodoɔ adi dwuma wɔ asetena mu no, na Akanfoɔ wɔ akwan ahodoɔ binom a wɔfa so di nkitaho sane bɔ wɔn bra. Wohwɛ ɛfiri berɛ a anibue baeɛ de bɛsi ɛnnɛ a, wobɛhunu sɛ nsakraeɛ bebree na aba nnipa asetenam.
Nsakraeɛ yi binom wɔ hɔ a, aba ama asetena atu mpɔn pa ara. Ebinom nso deɛ, adi yɛn nya kyɛn sɛdeɛ anka yɛsusu sɛ ɛbɛyɛ. Yei nti, ɛnnɛ, yɛrebɛkasa afa sɛdeɛ sohyia midia aka yɛn asetena sɛ Akanfoɔ no ho.
Sohyia midia so wɔ mfasoɔ pii a ɛboa ma nnipa asetena tu mpɔn. Mfasoɔ yinom bi ne sɛ, ɛboa ma yɛtumi hunu nneɛma a ɛrekɔ so wɔ wiase, ɛma yɛtumi ne afoforɔ di nktiho wɔ akwan pii so, ɛma yɛn ani gye, ne deɛ ɛkeka ho.
Sɛdeɛ berɛboɔ biara bɔnwoma bata ho no, saa ara na sohyia midia nso tumi pira nnipa a wɔde di dwuma no wɔ akwan bebree so. Akwan ahodoɔ a sohyia midia resɛeɛ yɛn asetena sɛ Akanfoɔ na ɛdidi soɔ yi.
Deɛ ɛdi kan koraa no, sohyia midia hyɛ ɔbrasɛeɛ ho nkuran. Tete no, sɛdeɛ na yɛn amammerɛ binom te sɛ bragorɔ ne kyiribra hyɛ abrabɔ pa ho nkuran na ɛbara ɔbraseɛe no nte saa bio ɛnnɛ. Deɛ nti a ɛte saa ne sɛ, sohyia midia rekyerɛ mmabunu dodoɔ no ara ɔbra a aporɔ na ɛmfata Ɔkani ba. Mmabunu yinom hunu sɛ nnipa a wɔagyegye din wɔ wiase no resiesie wɔn ho wɔ kwan bi so a ɛhyɛ ɔbrasɛeɛ ho nkuran a, ɛsiane sɛ wɔn nso wɔpɛ sɛ wɔgye din nti, wɔsuasua saa ahosieshosie a ɛmfata no!
Yei nti, ɛnnɛ, mmabunu binom, titire mmaayewa no tumi yi wɔn pieto ne wɔn ahweneɛ gu mmɔntene so de kyerɛ wiase nyinaa a wɔn ani mmu wɔn dwɛ. Ebinom mpo deɛ, wɔtumi gyina faako woso wɔn to ara kɔpem sɛ wɔn ara wɔn ho bɛbae wɔn. Afoforɔ nso tumi yi wɔn mpokua gu mmɔntene so sɛdeɛ ɛbɛyɛ a nkurɔfoɔ bɛhwɛ akamfo wɔn. Saa nneyɛɛ yinom nyinaa yɛ aniwusɛm ne atantanneɛ a ɛreseɛ Akanfoɔ mmabunu a wɔaba.
Bio nso, ɔhaw foforɔ a sohyia midia de aba ne sɛ, ama mmabunu mmu adeɛ bio. Sɛdeɛ Akanfoɔ amammerɛ kyerɛ no, ɛyɛ mmusuo kɛseɛ pa ara sɛ obi bɛkasa atia ɔpanin bi. Yei nti, tete no, obi ano tia ɔpanin bi a na wɔtwe n’aso sɛdeɛ amammerɛ kyerɛ.
Awerɛhosɛm ne sɛ, ɛsiane sohyia midia nti, osuro ne obuo a mmabunu de ma mpanimfoɔ ɛnnɛ no nte sɛ tete no koraa. Ɛnnɛ, sohyia midia ama mmabunu dodoɔ no ara atoto wɔn ani awe. Wɔtumi de mpanimfoɔ anim yɛ ntomago twitwi fam sɛdeɛ wɔpɛ biara.
Yei ho nhwɛsoɔ ne deɛ ɛsii Obubuo bosome no mu wɔ mfeɛ 2022 yi ara mu berɛ a mmabunu num binom a wɔwɔ Chiana Ntoasoɔ Sukuu mu yɛɛ sini de didii Ghana mampanin atɛm pasaa. Ɛnam so maa wɔyɛɛ nhwehwɛmu yii saa mmɔfra yi adi firii sukuu mu. Yei nyinaa yɛ nsuansoɔ bɔne a sohyia midia anya wɔ mmabunu so ɛnnɛ.
Afei nso, adeɛ baako nso a sohyia midia ama ɛho aba asɛm ne abateteɛ. Kane no, na ɛnyɛ den koraa sɛ Akanfoɔ bɛtete wɔn mma ama wɔasua abrabɔ pa, anyini abɛyɛ mpaninfoɔ papa. Deɛ nti a ɛte saa ne sɛ, na awofoɔ tumi kyerɛkyerɛ wɔn mma yie. Bio nso, na mmabunu hwɛ wɔn ayɔnkogorɔ mu yie, na na wɔmfa wɔn ho mmɔ onipa biara kɛkɛ.
Deɛ ɛne yei bɔ abira no, ɛsiane sohyia midia nti, ɛnnɛ, mmabunu tumi fa onipa biara a wɔpɛ yɔnkoɔ berɛ a wɔn awofoɔ mpo nnim ho hwee. Mpɛn pii no, deɛ ɛfiri yei mu ba ara ne sɛ, wɔnya afotubɔne firi wɔn nnamfonom yi hɔ na wɔsuasua wɔn nneyɛɛ bɔne no ma ɛtumi sɛe wɔn abrabɔ koraa. Adeɛ yi, mpanimfoɔ se, “Kyerɛ me wo yɔnko na menkyerɛ wo suban.”
Ayɔnkogorɔ a ɛmfata a ɛsiane sohyia midia nti mmabunu dodoɔ no ara de wɔn ho hyɛ mu no tumi ma wɔsua nnubɔne nom, awudie, korɔnobɔ, tuutuusie, kasafi, na yeinom nyinaa tumi ma wɔn abrabɔ seɛ koraa.
Sɛdeɛ medii kan kaeɛ no, sohyia midia so wɔ mfasoɔ nanso sɛ yɛhwɛ nsunsuansoɔ bɔne a ɛde ba no a, ɛyɛ biribi a ɛbɔ kuro. Yei nti, sɛ ɛbɛyɛ yie a, ɛsɛ sɛ sukuu ne asɔre ahodoɔ, T.V ne radio ahodoɔ, nsɛntwerɛfoɔ ne akyerɛkyerɛfoɔ, awofoɔ, ne ankorɛnkorɛ nyinaa tumi ka wɔn ho bom ma yɛboa tu mmabunu ne mmɔfra nyinaa fo sane bɔ wɔn kɔkɔ wɔ asiane ahodoɔ a ɛwɔ sohyia midia mu no ho ɛfiri sɛ, aboa no ntakra na ɛma ne ho yɛ fɛ nanso ntakra bɔne deɛ, fanyinam kwaterekwa.
",3879,Latn,Twi,twi
akannews,"Wɔfrɛɛ Alɔyafoɔ nnipa 785 a wɔagye wɔn nteteeɛ awie nnansa yi ara no kɔɔ Ghana Alɔyafoɔ Kuo, Ghana Bar no mu wɔ Obubuo 11, 2022.
Saa asuafoɔ a Ghana Alɔyafoɔ Nteteeɛbea, Ghana School of Law daa wɔn adi de wɔn maa General Legal Council (GLC) no yɛ alɔyafoɔ kuo ahodoɔ a wɔagye nteteeɛ no nyinaa na aka abom.
Saa afe yi mu frɛ a wɔfrɛɛ adesuafoɔ no kɔɔ Alɔyafoɔ kuo no mu no yɛ afedida a ɛtɔ so 59 wɔ alɔyafoɔ adwumafa abakɔsɛm mu.
Sɛ wɔwie wɔn sɔhwɛ a Ghana Alɔyafoɔ Nteteeɛ ne Adesuabea de ma wɔn no na wɔdi nkunim, na sɛ wɔn sɔhwɛ no so nsunsuansoɔ ba ma wɔnya wɔn abasobɔdeɛ awie a, GLC yɛ nhyiamu a mmara ma ho kwan wɔ afe biara mu fa alɔyafoɔ a no kɔ Alɔyafoɔ Kuo a ɛwɔ Ghana no mu.
Wɔfrɛɛ alɔyafoɔ yi Fiada wɔ Accra International Confrerence Center no, Awuraa Sabina Sabia Bolsong na ɛkɔbaa sɛ ɔbɔɔ ne ho mmɔden yie wɔ mmara ho adesua sɔhwɛ no mu, ne saa nti ɔno na ɔnyaa Mensah Sarbah Nkaeɛ Abasobɔ no.
Awuraa Bolsong firi Atifido Apueeɛ Mantam no mu. Ↄwiee Ntoasoɔ Sukuu wɔ Keta Ntoasoɔ Sukuu mu. Ↄkura adesua mu abasobɔ krataa a ɛyɛ Economics and Enterpreneurship Development a ɔnya firii University of Development Studies a wɔtwa no tia ka no UDS mu.
Wanyinya abasobɔ a ɛsom bo pii wɔ ne sukuukɔ no mu.
Sabina Sabia Bolsong gye di sɛ mmara adesua nyɛ den, nanso ɛnyɛ adesuafoɔ a wɔyɛ akwadwofoɔ dwumadie. Afei, n’anodisɛm no so no, ɔtwerɛɛ sɛ ɔyɛ nokwafoɔ ɛnna berɛ biara no ɔgyina nokorɛ afa. Ↄkaa sɛ ɔpɛ sɛ ne ho tɔ no na ɔde ne ho nya ne fawohodie. Afei ɔnnyegye akwadwofoɔ ani wɔ n’abrabɔ mu, na ɛberɛ biara no ɔpere hwehwɛ deɛ ɛyɛ. Ↄkaa sɛ ɔgye nsɛnkaeɛ “Din pa yɛ sene ahonya” nso di yie.
",1604,Latn,Twi,twi
akannews,"Abɛɛfo kuayɔ anya nsunsuansoɔ kɛseɛ pa ara wɔ nnipa astenam ɛnnɛ. Aboa wɔ akwan ahodoɔ pii so ama nnipa asetena atu mpɔn pa ara. Ebi ne sɛ, aboa ama nnuane abu so wɔ wiase yi mu baabiara.
Afei nso, yɛtumi dua nnua ne mfudeɛ ahodoɔ bebree a yɛmmerɛ pii te sɛ tete no. Asane nso ama yɛanya kuadwuma ho nimdeɛ a ɛdi mu a ɛboa yɛn ma yɛhunu mmerɛ pɔtee binom a ɛsɛ sɛ yɛdua nnɔbaeɛ binom.
Yei nyinaa akyi no, ɛsiane sɛ berɛboɔ biara bɔnnwoma bata ho nti, abɛɛfo kuayɔ aka nnipa asetena wɔ akwan binom so ama asetna pa ho aba asɛm kakra. Akwan a abɛɛfo kuayɔ afa so aka yɛn asetena na ɛdidi soɔ yi:
Ɛtumi ma asase no ahoɔden so te.
Kane no, na yɛn nananom de sekan ne nsɔ na ɛpam wɔn nsase yɛ mu nnwuma. Ɛsiane ɔkwan a na wɔfa so pam nsase no nti, na ɛma ahoɔden a ɛwɔ asase no mu no yɛ kɛse pa ara.
Ɛnnɛ deɛ, abɛɛfo kuayɔ nti, akuafoɔ dodoɔ no ara de nnuro na ɛdɔ wɔn nsase ansa na wɔadua wɔn nnɔbaeɛ. Animdefoɔ kyerɛ sɛ, saa nnuro yi mu binom tumi kum mmoawa a wɔwɔ asase no mu a wɔboa ma asase no nya ahoɔden no. Ɛsiane nnuro yi nti, ɛtumi kyɛ pa ara ansa na nsase binom so atumi afu ama asase no anya n’ahoɔden bio.
Bio nso, mfidie binom te sɛ trata a abɛɛfo akuafoɔ de funtum nsase ansa na wɔayɛ wɔn nnwuma no tumi tutu amena wɔ asase no so ma nsusuan tumi twi fa so. Yei nso tumi ma asase no ahoɔden so te koraa.
Ɛtumi sɛe mframa a yɛhome no
Nnuro a abɛɛfo akuafoɔ de yɛ wɔn nnwuma no tumi sɛe mframa a yɛhome kɔ yɛn mu no. Ɛsiane sɛ akuafoɔ de nnuro yi fra nsuo pete wɔn nnɔbaeɛ so anaasɛ wɔde gu nwura so dɔ wɔn nsase nti, nnuro yi tumi bɔwura mframa mu. Ɛba saa na sɛ onipa home mframa a asɛe yi bi a, ɛtumi ma yɛnya nyarewa binom a ɛyɛ hu pa ara.
Ɛtɔ da mpo a, akuafoɔ a wɔmfa adeɛ nkata wɔn hwene, wɔn nsa ne wɔn nan ho berɛ a wɔde nnuro yinom bi reyɛ adwuma no tumi fa mu yare anaa wɔhwere wɔn nkwa mpo. Yei yɛ awerɛhosɛm pa ara.
Ama mfudeɛ ne nnɔbaeɛ binom ase ahye koraa
Kane no, na ɛnyɛ den koraa sɛ yɛbɛnya atosodeɛ binom te abɛduru, kwansusuaa, ne dɛ ɛkeka ho adi. Nanso ɛnnɛ yi deɛ, ɛsiane nnuro a wɔde gu nsase ani nti, ɛyɛ den pa ara sɛ yɛbɛnya saa atosodeɛ yinom bi. Afei nso, nneɛma binom te sɛ mmire, nwa, kɔtɔ, ne wuram nam  nyinaa ho akɔ atwee wɔ meaeɛ binom ɛsiane nnuro a abɛɛfo akuafoɔ de yɛ adwuma no nti.
Ɛho nsunsuansoɔ ne sɛ, kane, abunuabunu a na yɛn nananom di no, na ahoɔdennuro ahyɛ no ma ɛfiri sɛ, na wɔnya nnɔbaeɛ ne wuram nam a wɔpɛ biara di. Nanso ɛnnɛ deɛ, ɛnyɛ deɛ yɛpɛ biara na yɛnya firi wuram ɛsiane nnuro a akuafoɔ de yɛ wɔn nnwuma no nti.
Ama nnipa apɔmuden so ate
Kane a na akuafoɔ mfa nnuro ngugu wɔn nsase ne wɔn nnɔbaeɛ so no, na wɔtumi nya nhabamma, atosodeɛ ne nnuaba binom di de sa wɔn ho yareɛ. Saa berɛ no, na nunum, nkokɔmmɛsa, akɔnfɛmtikorɔ, bɔ-mma-gu-w’akyi, awɔnwono, ne deɛ ɛkeka ho ɛnyɛ na wɔ baabiara.
Ɛnnɛ yi deɛ, saa nhabamma yinom nyinaa ase rehye. Deɛ ɛwɔ hɔ seesei no nso ntumi nyɛ adwuma wɔ nipadua no mu te sɛ kane no bio. Nnuaba a anka ɛsɛ sɛ yɛdi nya ahoɔden no nso tumi mma yɛn ahoɔden a yɛhia no bio. Ɛnnɛ, adidie mpo akɔyɛ asɛm ɛfiri sɛ, nhabamma ne nnɔbaeɛ binom a wodi kɔ wo nipadua mu no bɛtumi akɔfa nyarewa binom abrɛ wo.
Saa ɔhaw ne abenedie a abɛtɔ yɛn so yinom nyinaa firi nnuro a abɛɛfo akuafoɔ de yɛn wɔn nnwuma no.
Tɔfabɔ
Abɛɛfo kwan a wɔfa so yɛ kuadwuma no so wɔ mfasoɔ pa ara wɔ nnipa asetenam deɛ, nanso ɛho hia sɛ, yɛdwene yɛn apɔmuden, yɛn nsase, ne yɛn mfudeɛ ho yie pa ara berɛ a yɛde abɛɛfo nnoɔma reyɛ kuadwuma no. Yɛtumi yɛ saa a, ɛbɛboa ama yɛn apɔmuden, yɛn nsase, yɛn mfudeɛ, ne yɛ asetena atu mpɔn pa ara.
",3502,Latn,Twi,twi
akannews,"Ɛfiri tete bɛsi ɛnnɛ, adeɛ baako a Akanfoɔ ani ku ho pa ara ne awoɔ. Ɛyɛ biribi a ɛsombo ma wɔn pa ara. Ɛno nti na wɔn amammerɛ titire bi te sɛ bragorɔ mu no, wɔyɛ amanneɛ binom te sɛ anoka. Yei mu no, wɔde nkosua a wɔanoa no ka ɔsakyima no ano de bɔ mmadwowa ma no sɛdeɛ ɔbɛtumi awo mma.
Awareɛ biara mu nso deɛ, yɛnim sɛ agyapadeɛ titire a Ɔbɔadeɛ no de dom awarefoɔ nyinaa ne mma a wɔbɛwo wɔn. Sɛdeɛ Twerɛ Kronkron no ka no, berɛ a Onyankopɔn bɔɔ nnipa wieeɛ no, Ɔhyiraa wɔn na Ɔka kyerɛɛ wɔn sɛ wɔnwo na wɔnhyɛ asase no so ma (Genesis 1:28).
Yei nso da no adi sɛ, awoɔ yɛ biribi a ɛdi mu pa ara wɔ abɔdeɛ mu.
Nneɛma a yɛabobɔ so yinom ne afoforɔ bi a yɛantumi anka ho asɛm nyinaa di adanseɛ sɛ, Akanfoɔ ntoto awoɔ ase koraa wɔ wɔn asetena mu.
Tete no, sɛ na ɔbarima bi ne ne yere tumi wo mma du a, na amammerɛ kyerɛ sɛ, ɛsɛ sɛ ɔbaa no tɔ odwan ma ɔbarima no de ma no amo wɔ n’adwumaden ho. Ɛno na wɔfrɛ no badu dwan no.
Awoɔ so mfasoɔ a na Akanfoɔ ahunu nti, na wɔmfa ɔbaa a wafa afuro no nni agorɔ koraa. Wɔwɔ nneɛma ne nneyɛɛ binom a na wɔyɛ de bɔ ɔbaa a wanyinsɛn ne abotafowa a ɔhyɛ yafunu mu no nyinaa ho ban.
Deɛ na wɔyɛ ma ɔbaa no ne abɔfra no bi ne sɛ, wɔhyɛ dudo ma ɔbaa no nom sɛdeɛ ɛbɛyɛ a ne ho bɛyɛ den ama abɔfra no nso anya apɔmuden pa. Afei nso, na wɔyɛ nnuane bi te abɛduru ma ɔpemfoɔ no di. Wɔtumi de nwa, mmire, nkontommire, ɔkɔtɔ, ne nhabamma ahodoɔ a wɔtumi di nya ahoɔden sononko nyinaa bi yɛ abɛduru no.
Yei yɛ biribi a na ɛboa ma ɔpemfoɔ no ho yɛ den wɔ awoɔ mu na ama watumi awo afa ne ho ne ne ba nso. Ɛno da nkyɛn a, na wɔwɔ mmaa mpanimfoɔ a wɔakwadare wɔ awoɔ gyeeɛ mu a na wɔgye kuro biara mu mmaa awoɔ. Saa mmaa mpanimfoɔ yi taa yɛ mmaa a wɔawo awie na wɔwɔ awoɔ ne nyinsɛn mu suahunu a wɔtumi de boa afoforɔ. Yɛbɛka a, na wɔyɛ adɔkotafoɔ a wɔgye awoɔ tete no.
Bio, na wɔwɔ akyiwadeɛ binom a ɛnsɛ ɔpemfoɔ yɛ anaasɛ obi yɛ kyerɛ ɔbaa a ɔnyem. Akyiwadeɛ yi mu baako ne sɛ, sɛ ɔbaa nyinsɛn a, ɛnsɛ sɛ ɔhwɛ biribi a ɛyɛ tan. Deɛ na wɔtaa ka ne sɛ, sɛ ɔbaa no yɛ saa a, ɛbɛma abɔfra a ɔhyɛ ne yafunu mu no ho ayɛ tan. Nanso, adwene a na ɛtaa saa akyiwadeɛ yi akyi pa ara ne sɛ, sɛ ɔpemfoɔ no ani bɔ biribi a ɛyɛ tan so saa a, ɛbɛtumi ama ne yam ahye no, na yei bɛtumi ama awoɔ aka no prɛko pɛ wɔ berɛ a ebia na n’awoɔ berɛ nsoeɛ.
Afei nso, na ɛyɛ akyiwadeɛ sɛ ɔpemfoɔ bɛyɛ adwumaden. Yei mu nso, na wɔde rebɔ ɔpemfoɔ no ho ban afiri nnwuma a ɛbɛtumi ama no ayɛ mmerɛ anaa ɛbɛtumi ama n’ahoɔden so ate ho. Mfasoɔ a ɛwɔ so ne sɛ, na ɛboa ma ɔpemfoɔ no tumi nya berɛ home sɛdeɛ ɛbɛyɛ a sɛ awoɔ ka no a, ɔbɛtumi anya ahoɔden de awo ntɛm a ɔnte ɔbrɛ pii.
Ɔbaa no wo wie a, na ɛnsaeɛ. Wɔsane wɔ nhyehyɛeɛ ahodoɔ binom a na wɔyɛ ma maame no ne abɔfra no nyinaa. Ɛno ne abadintoɔ amammerɛ no.  Yɛbɛka yei ho asɛm wɔ ‘Akanfoɔ gyedie wɔ nkwa ne owuo ho, Ɔfa I, Awoɔ ne abadintoɔ Ɔfa 2 no mu.’
",2812,Latn,Twi,twi
akannews,"Ahyɛntuafoɔ binom a wɔde ahyɛn a amansan nyinaa foro bi no di wɔn dwuma no ani nnye kaa sika a wɔkyerɛ sɛ wɔrebɛtoto mu a GPRTU foɔ de rebɛto dwa no Ahinime da a ɛtɔ so 24, wɔ 2022 mu no ho koraa. Wɔgyina wei so resrɛ aban sɛ ɔmmra mu.
Fangoo boɔ huri kɔɔ soro akyiri no, GPRTU foɔ de wɔn adwene a wɔafa sɛ wɔde ɔha mu nkyekyɛmu 40 bɛtoto kaa sika so no too dwa berɛ a wɔne aban no kasaeɛ no akyi.
Nsɛntwerɛfoɔ binom ne akwantufoɔ a wɔwɔ Nkran adi nkɔmmɔ atoto wɔn ano wɔn kaa sika a wɔasusu sɛ wɔrebɛtoto mu no ho. Deɛ ahyɛntuafoɔ yi bi de too dwa nie;
“Mmerɛ yi mu no, wɔntotoo adwumayɛfoɔ akatua mu, enti kaa sika a wɔrebɛtoto mu no bɛkɔ atia yɛn. Nyankopɔn adom nti na yɛte ase. Nsesaeɛ a wɔasusu sɛ wɔde rebɛka ho no wɔ soro dodo”
Ↄhyɛntuani baako nso de adesrɛ too dwa sɛ; “Sɛ aban no tumi tete fangoo boɔ so a yɛn ho bɛtɔ yɛn ɛfiri sɛ yɛrebrɛ dodo”.
Nanso VIP JEOUN de kaa sika foforɔ no atoto dwa dada a ɛrehyɛ aseɛ Dwoada yi.
Nkran-Kumase kaa sika a na ɛyɛ GHȼ 85 no yɛ GHȼ 100 seesei, ɛnna Accra-Sunyani nso bɛyɛ GHS ȼ 130.00.
Afei, nnipa a wɔfiri Nkran rekɔ Tamale nso bɛtua GHȼ 240.00.
Momma yɛnhwe ɛboɔ a VIP JEOUN de atoto kaa sika so no mpɛnsɛmpɛnsɛmu;
AHYƐN A ƐMU NNEƐMA NO DA NSO NA ƐYƐ FƐ N.
Nkran-Kumase GHȼ100.
Nkran-Sunyani GHȼ130.
Nkran-Takyiman GHȼ 130.
Nkran-Sampa GHȼ 160.
Nkran-Drɔbo GHȼ 150.
Nkran-Dɔmaa GHȼ150.
Nkran-Kintampo GHȼ 140.
Nkran-Nkoransa GHȼ 130.
Nkran-Sefwi Juaboso GHȼ 150.
Nkran-Ahafo Mim GHȼ 130.
Nkran-Ahafo Goaso GHȼ 130.
Nkran-Dunkwa GHȼ 125.
Nkran-Asante Manpɔn GHȼ 110.
Nkran-Asante Bɛkae GHȼ 110.
Nkran-Obuase GHȼ 120.
Nkran-Tamale GHȼ 240.
Nkran-Yendi GHȼ 250.
Nkran-Bolga GHȼ 270.
Nkran-Navrongo GHȼ 280.
Nkran-Bawku GHȼ 285.
Nkran-Wa GHȼ 260.
Nkran-BuipeGHȼ 215.
Nkran-Garu GHȼ 295.
Nkran-Nandom GHȼ 270.
Nkran-HamileGHȼ 275.
Kumase-Tamale GHȼ 140.
Kumase-Bolga GHȼ 170.
Kumase-Bawku GHȼ 180
Kumase-Garu GHȼ 190.
Kumase-Wa GHȼ 160.
Kumase -Sunyani GHȼ 35.
Kumase-Goase GHȼ 35.
Kumase-Takyiman GHȼ 35.
Kumase-Abuakwa-Kumase GHȼ 110.
AHYƐN A ƐMU YƐ HↃ NE HↃ.
Nkran-Kumase GHȼ 80.
Nkran-Sunyani GHȼ 115.
Nkran-Takyiman GHȼ 115.
Nkran-Nsawkaw GHȼ 120.
Nkran-Wankyi GHȼ 120.
Nkran-Tamale GHȼ 200.
Nkran-Bolga GHȼ 225.
Nkran-Bawku GHȼ 235.
Nkran-Garu GHȼ 240.
Nkran-Wa GHȼ 215.
Nkran-Drobo GHȼ 125.
Nkran-Dormaa GHȼ 125
Nkran-Asante Manpɔn GHȼ 110.
Nkran-Asante Bɛkae GHȼ 110.
Nkran-NkrankwantaGHȼ140.
Nkran-Bibiani GHȼ 105.
Nkran-Sankore GHȼ 115.
Nkran-Sefwi Bonsu Nkwanta GHȼ 135
Nkran-Sefwi Debiso GHȼ 145.
Nkran- Osei Kwadwo Krom GHȼ 150.
Nkran-Suame Dadieso GHȼ 150.
Nkran-Ahafo Mim GH ȼ 115.
Nkran-Ahafo Goaso GHȼ 115.
Nkran-Kasapii GHȼ 125.
Nkran-Dunkwa GHȼ115.
Nkran-Bogoso GHȼ. 105.
Nkran-Prestea GHȼ 115.
Nkran-Wasa Akuropɔn GHȼ 120.
Nkran-TarkwaGHȼ 95.
Nkran-Enchi GHȼ 145.
Nkran-Asante Mampɔnȼ 95.
Nkran-Ejura GHȼ 105
Nkran-Yeji GHȼ 105.
Nkran-Oguaa GHȼ 65.
Nkran-Takoradi GHȼ 80.
",2840,Latn,Twi,twi
akannews,"Kurow Kese, Ɛbɔ, 21,2022 _ Dr. Ishmael Yamson, Adumakuo no guamtrani wɔ MTN Ghana, akyiri “ateetee” a ɔman no wɔ mu ɛnam nkɔsoɔ a ani ɔman no mu na  wodi ɔhaw nyinaa bɛbɔ ɔkandifoɔ bɔne a ɛyɛ wɔ, Kɛtɛasehyɛ ɛne pɛsɛmenkomenya.
Wɔ nkitahodi nhyiam a wɔne mmeberantie ne mmbabaawa wɔ Kuro kese, Wukuada, Ɛbɔ, 21, 2022, ɔtoa so ka sɛ asetra mu tebea horow anna nkorɔfo wɔ mu ansa na Ɔman no yɛ fadodi no ɛyɛ sɛ yɛde toto ɛnɛ asetra mu.
Dr Ishmael Yamson, a ɔsiane yɛ adwamayɛ ho ɔfotufo,  kaee yɛn asɛm bi a esii bere aana yɛn yɛ de yen ho sɛ ɔman Ghana, ɔmaa yɛtee ase sɛ ne nana a na ɔyɛ okuani tumi tɔn cocoa bɔtɔ bako ɛma wɔyɛ 13 “Shillings” (kan Britaniafo sika), nea ɔmaa yehuu sɛ sika no boa no ma ne tumi hwɛ ne Mmofra 26, nana num ne wɔfaasefuo.
“Nanso ɛnnɛ yɛn akuafoɔ nyinaa ayɛ ahiafo”, ɔpanyin a wɔde mfeɛ aduɔwɔtwe sɛn katoaso sɛ “ɔhwɛ Ghanafoɔ a ɔte ase no asetra ɛnnɛ a ɛnyɛ papa koraa sen sɛ nea ɔdwene no”.
Ɔpanyin Ishmael Yamson
Dr Ishmael Yamson bɔbɔɔ Kɛtɛasehyɛ ɛna pɛsɛmenkomenya sɛ ɛno na ɛyɛ nneɛma titiriw mmienu a ɛma ɔman no nnya nkɔso.
ɔkaa sɛ ɔman no ɛnnya nkɔso “kɔpem sɛ yɛ beye Ɔmampayin a wobɛ kase Mepɛ sɛ migyae agyapadeɛ a Kɛtɛasehyɛ ɛna pɛsɛmenkomenya nnim.”
Ɔde to obiara a ɔwɔ akanni gyinabea wɔ ɔman no mu anim sɛ ɛsɛ sɛ obia yɛ ne adwuma wɔ nea ɛsɛ sɛ ɔyɛ na ama ɔman mma no asetra pa.
“Me ɔhaw ne sɛ yɛn ɔkandifoɔ no, wɔnkyerɛɛ anisoadehu a ɛdɔɔso, nokwaredi wɔ ɔkwam a wɔafa so adi ɔman no so, yɛn ɔkandifoɔ nom nnya nea wɔhyɛɛ yɛn bɔ sɛ wɔbɛyɛ ɛma yɛ” Dr Yamson na wose.
Owura Ishmael Yamson, di ɛyaw ka sɛ yɛhwɛ sɛnea nneɛma ɛkɔ so a, “Ghana nnyɛ sɛ yenni nnipa a wɔwɔ adwene pa, yɛn ɔhaw ne sɛ pɛsɛmenkomenya no dɔso wɔ ɔman Ghana mu na saa nneɛma ye no na ɛmma yennya nkɔso da.”
Owura Ishmael hyɛ babunu nkuran sɛ “wo sɔre”, wɔn twe wo ho fi porɔeɛ ne pɛsɛmenkomenya na wɔn tow aba ɔkandifoɔ a ɔbɛba na wɔma wɔn asetra ayɛ yiye.
Wei ne nsɛm afoforo pii na Owura Ishmael Yamson kaa ho asɛm wɔ nkitahodi nhyiam no ase.
",1961,Latn,Twi,twi
akannews,"Hwan na ᴐmpԑ aninntᴐnnwi a ԑyԑ tenten, na ԑyԑ fԑ? Anintᴐnnwi ntoasoᴐ yԑ fԑ pa ara, ԑma onipa anim hyerԑn, nanso ne fԑ no nyinaa akyi no, ԑwᴐ nsunsuanso bᴐne sԑdeԑ biribiara a ԑwᴐ nsunsuanso papa wᴐ nsunsuanso bᴐne no ara. Ԑtumi ma ani yadeԑ nketewa, ԑtumi ma nipadua no da nneyԑeԑ bi adi a ԑkyerԑ sԑ wᴐde biribi a ԑmpԑ aka no, ԑnna ԑtᴐ da mpo a ԑma ani yadeԑ a ano yԑ den pa ara. Saa atwerԑ yi bԑbue nneԑma bi a ԑsԑ sԑ yԑhyԑ no nso wᴐ nipadua no ho ansa na yԑahyԑ yԑn aninntᴐnnwi.
Deԑ ԑdi kan ne sԑ ԑwᴐ sԑ yԑhunu sԑ aninntᴐnnwi bᴐ aniwa no ho ban. Yԑn ankasa yԑn aninntᴐnnwi no ho hia ma aniwa no yie pa ara. Onyankopᴐn yԑԑ no sԑdeԑ ԑbԑbᴐ yԑn aniwa no ho ban sԑdeԑ mframa nkᴐ so pii, ԑbᴐ aniwa no ho ban firi nsuo ne mfirire ho, na ԑboa te awia ano den so ma aniwa no. Nsuo a ԑwᴐ aniwa no soᴐ no yԑ ahobammᴐ ma aniwa no, nanso sԑ mframa pii kᴐ so a, nsuo no tumi wo, na ԑma mfuturo ne nneԑma nneԑma binom kwan ma no totᴐ aniwa no so. Sԑ wopԑ sԑ wobᴐ aniwa no ho ban firi mmoawa ne nyarewa nketewa binom ho a, mfa wo nsa fi nkeka w’aniwa, ԑmfa nneԑma a wᴐde siesie wᴐn anim anaa wᴐn aninntᴐnnwi a ayԑ fi nka w’ani.
Afei nsunsuansoᴐ bԑn na sԑ woyԑ aninntᴐnnwi ntoasoᴐ a ԑde brԑ wo? Sԑ wohyԑ w’aninntᴐn anaa woayԑ w’adwene sԑ wobԑhyԑ a, ԑsԑ sԑ wohyԑ no nso sԑ berԑ biara a wode biribi foforᴐ bԑka aniwa no, ԑde nsunsuansuo bᴐne nam. ᴐhaw ahodoᴐ a ԑnyԑ na a aninntᴐnnwi ntoasoᴐ de ba no bi na ԑdidi soᴐ yi;
Sԑ wode aninntᴐnnwi ntoasoᴐ yi to hᴐ na wosane fa hyԑ bio, anaa sԑ ԑyԑ mono mpo na wode to adeԑ so anaa baabi ansa na wode ahyԑ w’ani a, ԑyԑ fo ma mmoawa a wᴐn ano yԑ den ne efi sԑ wᴐbԑkᴐ akᴐhyehyԑ mu. Sԑ wᴐkᴐhyehyԑ amaman a wᴐde sᴐ aninntᴐnnwi no anaa enwi no ankasa mu a, wᴐtumi kᴐ aniwa no so ma wonya aniwa nyarewa nketewa. Afei nso sԑ woyi na sԑ woampepa w’ani ase a ԑma mmoawa ba w’ani ase, anaa wo ne adamfoᴐ bi kyԑ hyԑ a ԑtumi ma mmoawa trԑ, na ԑma ani yadeԑ.
Nnipa binom wᴐ hᴐ a ne honam no mpԑ sԑ wᴐde saa amaman a wᴐde sᴐ aninntᴐnnwi ntoasoᴐ no ka no, ԑsiane nnuro binom te sԑ formaldehyde a wᴐde yԑ no nti. Wᴐn mu kakraa bi nso honam mpԑ adeԑ a wᴐde yԑ saa enwi no. Saa adeԑ a ԑda a di wᴐ nipadua no mu no tumi ma w’ani akyi hyehye wo, ԑsoasoa, ԑyԑ kuro, anaa nsaa/ԑborᴐ gugu hᴐ. Sԑ wei ano yԑ den pa ara a, ԑsԑ sԑ wᴐde wo kᴐ ayaresabea ma wᴐhwԑ wo ᴐhare so sԑdeԑ ԑbԑyԑ a w’ani no mfira, anaa wonnya ᴐhaw biara a ԑboro so.
Adeԑ baako a ԑwᴐ mu ne sԑ, sԑ wohyԑ aninntᴐnnwi yi mmorosoᴐ a, ԑtumi ma wohwere w’ankasa wodeԑ no. Sԑ woreyi aninntᴐn nwi ntoasoᴐ no a, ԑtumi tete anaa bubu w’ankasa wodeԑ no so, ԑtumi sԑe deԑ ԑma enwi fifiri wᴐ aniwa no ase no. Sԑ ԑkᴐba no saa a, w’ankasa w’aninntᴐnnwi no ntumi mfu.
Sԑ wode biribi foforᴐ biara ka aniwa no so a, ԑtumi ma ԑso yԑ kuro. Wei ano bԑtumi ayԑ den pa ara. Sԑ amaman a wᴐde sᴐ no bi mu yԑ duru na ԑbi te tᴐ aniwa no so a, ԑma aniwa no yԑ kuro pa ara. Saa ᴐhaw ahodoᴐ yinom na yԑnya firi aninntᴐnnwi. Awerԑ a ԑdi bԑkyerԑ yԑn ᴐkwan a yԑbԑfa so abᴐ yԑn ho ban afiri ani nyarewa a yԑnya firi aninntᴐnnwi so.
",2969,Latn,Twi,twi
akannews,"Berɛ biara a ɛbɛduru Ɔbenem 6 wɔ afe biara mu no, ɔman Ghana di ahurusie kɛseɛ ɛnam fawohodie a ne nsa kaa no saa da no mu nti. Wɔntoto saa da yi ase koraa, ɛno nti saa berɛ yi duru a asukuufoɔ ne adwumayɛfoɔ de gye wɔn ahome. Ghana nyaa fawohodie no, mfeɛ aduosia nsia ni.
Kane no, na edin a ɛda ɔman Ghana so ne Gold Coast. Edin Ghana bɛdaa ɔman yi so berɛ a yɛn nsa kaa fawohodie akyiri no. Yɛte fawohodie biara a, yɛn adwene twe kɔsi akukudam nsia a wɔperee fawohodie maa Ghana no so. Saa akunini yi din ne Edward Akufo-Addo, Ebenezer Ako-Adjei, J. B. Dankwa, Emmanuel Obetsebi Lamptey, William Ofori Atta ne Kwame Nkrumah.
Na saa nkurɔfoɔ yi ara ne wɔn a wɔda United Gold Coast Convention (UGCC), amanyɔkuo a J. B. Dankwa teeɛ, a na ne botaeɛ titire ne sɛ wɔde bɛko apɛ fawohodie ama Gold Coast no ano. Pere a wɔrepere sɛ wɔbɛnya fawohodie ama ɔman yi ntɛm so no de wɔn kɔwiee afiase nna. Wɔn afiaseda no mu no, ɔmamfoɔ no yɛɛ ɔyɛkyerɛ kɛseɛ sɛ Britishfoɔ, aborɔfo a na wɔdi Gold Coast so no nyi wɔn mfiri afiase hɔ, na wɔgyaee wɔn nso. Afoforɔ binom faa amanehunu mu, ebinom nso hweree wɔn nkwa wɔ fawohodie pereɛ yi mu.
Ampa ara, bosome Ɔbenem da a ɛtɔ so nsia wɔ afe 1957 mu no, Gold Coast nyaa ne fawohodie. Ɛhɔ na edin Gold Coast no sesaa bɛyɛɛ Ghana. Ɛnnɛ, yɛhwɛ yɛn sika a ɛyɛ nkrataa no so a yɛhunu saa akukudam nsia yi mfoni wɔ so. Adɛn ntira? Wɔkoo maa me ne wo fawohodie.
Akunini nsia no awie wɔn adwuma, wɔayɛ wɔn afam deɛ. Aduru yɛn so nnɛ. Sɛ wɔgyee fawohodie maa yɛn a, ɛnneɛ na deɛ yɛn nso yɛbɛtumi ayɛ ne sɛ yɛbɛkora no yie na yɛama no akɔ nkan. Ɔdwomtoni Ephraim Amu dwom a ɔtwerɛ Ghana no mu nsɛm se:
Yɛn ara asase ni
Ɛyɛ aboɔdennen ma yɛn
Mogya a nananom hwie guiɛ nya de too hɔ maa yɛn
Aduru me ne wo nso so sɛ yɛbɛyɛ bi atoa so
Nimdeɛ ntrasoɔ, nkotokrane ne apɛsɛmenkomenya
Adi yɛn bra mu dɛm
Ama yɛn asase ho dɔ atɔm sɛ.
Ɔman no sɛ ɛbɛyɛ yie oo!
Ɔman no sɛ ɛrenyɛ yie oo!
Ɛyɛ nsɛnnahɔ sɛ, ɔmanfo bra na ɛkyerɛ.
So, yɛyɛ sɛdeɛ dwom yi mu nsɛm teɛ anaa? Berɛ biara a saa da yi
bɛduru no, ɔmamfoɔ de anigyeɛ ma Ghana frankaa no so, wɔsane to dwom yi de kyerɛ wɔn anisɔ ne anigyeɛ ɛnam adwumasono a akukudam yi yɛeɛ a yɛrete ho dɛ nnɛ yi. Ɛdeɛn na wo nso wobɛtumi ayɛ aboa ɔman Ghana ne nkyirimma? Ɛdeɛn na woreyɛ atoa so? Woda so ara de kɛtɛasehyɛ ne prɔeɛ yɛ wo nnwuma? Ɛnneɛ na woretwe Ghana yieyɔ kɔ akyiri. Wonni ɔman yi ho dɔ anaa? Ɛnneɛ na woreyɛ ama akukudam yi brɛ ayɛ kwa. Pɛsɛmenkomenya wɔ wo mu? Wo nko ara wo yiedie na wohwehwɛ a wonnwene ɔman no ho? Ɛnneɛ na wode ɔmamfoɔ binom nso rekɔ ɔhaw mu no no. Dibea ne tumi a wowɔ nti woresɛe sika kwa wɔ berɛ a ɛsɛ sɛ wode boa ɔman no ma no tu mpɔn anaa? Ɛnneɛ na woyɛ ɔman ba bɔne.
Ma ɔman yi ho nsɛm nhia wo, dwene ho anɔpa, awia ne anwummerɛ. Woakae sɛ ɛnnɛ ne da a Ghana nyaa fawohodie yi, mma wo werɛ mfiri nso sɛ, sɛ ɔman no bɛyɛ yie oo, sɛ ɔman no renyɛ yie oo, ɛyɛ nsɛnnahɔ sɛ ɔmamfoɔ bra na ɛkyerɛ.
",2889,Latn,Twi,twi
akannews,"Nnubᴐne mu ntentantᴐ ne nnunom mmorosoᴐ ho nsεnkyerεnne binom a εda adi wᴐ nnipa mu no bi ne suban nsesaeε, yεbea anaa nipasu nsesaeε ne honam ani nsesaeε.  Sε w’ani di wo dᴐfo bi nnunom akyi a, nsεnkyerεnne a εsε sε wode w’ani si soᴐ no bi na εdidi soᴐ yi;
Nsonsonoeε a εda mmaa ne mmarima nnubᴐnenom mu ntentantᴐ mu
Nhwehwεmu kyerε sε, mmarima ne mmarima nyinaa tᴐ nnubᴐnenom mu ntentan. Mmom, mpεn pii no, mmarima na εyε fo ma wᴐn sε wᴐde nnuro di dwuma wᴐ kwammᴐne so, anaa wᴐtaa wu εsiane nnuro bi a wᴐnom boro so, anaa yεtaa hunu wᴐn wᴐ beaeε a wᴐgye ᴐhyewso ayarehwε εnam nnubᴐnenom mu ntentantᴐ nti. Nanso mmaa mu deε, wᴐn akᴐnnᴐ ma aduane anaa adeε biara ano yε den pa ara, na sε wᴐyare na wᴐn ho tᴐ wᴐn a, εnkyε na wᴐasane ayare.
Nnubᴐne mu ntentantᴐ ho ayaresa
Yεnhyε da nni ayaresa koro de ma nnubᴐnenom mu ntentantᴐ, na mmom sεdeε nyarewa ahodoᴐ binom wowᴐ ayaresa ahodoᴐ no, saa ara nso na εteε wᴐ wei mu. Ayarehwε a wᴐtaa de di wei ho dwuma no bi na εdidi soᴐ yi;
Akwan ahodoᴐ pii wᴐ hᴐ a wᴐbεtumi afa so asa nnubᴐnenom mu ntentantᴐ. Sε onipa no si n’adwene pi na ᴐhyε aseε boa ne ho, na ayarehwεfoᴐ no nso de wᴐn mmoa kakra no ka ho a, εboa ma ayarehwε yε hyew hyew.
",1183,Latn,Twi,twi
akannews,"Akanfoɔ nnabuo mu no, wɔwɔ nnapɔnna anaa nna bɔne ahodoɔ nsia. Saa nnapɔnna yinom si Kwasiada, Dwoada, Benada, Wukuada, Efiada ne Memeneda. Nnafua nson a ɛwɔ nnawɔtwe no mu nyinaa, Yawoada nko ara ne ɛda a ɛntumi nyɛ da bɔne wɔ Akanfoɔ nnabuo mu. Ebia yɛbɛsua deɛ nti a ɛte saa akyire yi.
Sɛdeɛ Akanfoɔ frɛ nnapɔnna a ɛsisi nna nsia yinom mu na ɛdidi soɔ yi:
1. Kwasiada – Akwasidɛɛ/Kurukwasie
2. Dwoada – Dwoada Fɔdwoɔ
3. Benada – Benada Dapaa/Nkyibene
4. Wukuada – Awukudɛɛ/Kurudapaakuo/Kuruwukuo
5. Efiada – Efiada Fofie
6. Memeneda – Memeda Dapaa/Nkyimene.
Akanman mu no, da bɔne biara tɔ adaduanan akyi. Ɛduru da bɔne a, Akanfoɔ nyɛ adwuma. Mmom, wɔtena fie ma nkonnwa, nananom abosom ne nsamanfoɔ no aduane. Saa nna yi mu biara yɛ da kronkrkon a wɔntoto no ase koraa.
Ɛwom sɛ Akanfoɔ ntoto nnapɔnna yi mu biara ase deɛ, nanso deɛ wɔn ani ku ho pa ara ne Akwasidɛɛ. Yei nti, Asanteman afahyɛ titire pa ara ne Adɛɛ Kɛseɛ.
Akwasidɛɛ ahodoɔ nkron na ɛwɔ afe biara mu. Akwasidɛɛ a ɛtɔ so nkron a ɛtwa toɔ wɔ afe no mu no na Akanfoɔ frɛ no Adɛɛ Kɛseɛ no. Ɛsiane sɛ Akanfoɔ ani ku Adɛɛ Kɛseɛ yi ho pa ara nti, wɔdi kan butu Awukudɛɛ a ɛtɔ so nnwɔtwe no. Wɔbutu Adɛɛ a, wɔnyɛ dede anaa wɔmmɔ twene biara. wɔde saa berɛ no nyinaa siesie wɔn ho ma afahyɛ titire a ɛda wɔn anim no.
Sɛdeɛ Asantefoɔ amammerɛ ne wɔn abakɔsɛm kyerɛ no, nnipa titire binom na wɔde wɔn nkwa too wɔn nsam, de wɔn ti ko gyee akyerɛma maa Asanteman. Saa ahemfo, ahemmaa ne nnipa titire yinom atuhoama, wɔn akokoɔduro, wɔn som pa, wɔn nokorɛdie ne wɔn dɔ a wɔnya maa Asanteman nti na wɔtumi dii ako bɔɔ Sika Dwa ho ban maa Asanteman nyaa n’asomdwoe ne n’animuonyam.
Yei nti, atirimpɔ titire a Asantefoɔ de hyɛ Adɛɛ Kɛseɛ fa no pa ara ne sɛ, wɔbɛkae dɔmmarima ne mmaa akokoɔdurufoɔ a wɔde wɔn nkwa bɔɔ afɔreɛ maa Asanteman no ɛfiri sɛ, onipa yɛ adeɛ a ɔsɛ ayeyie.
Mpanimfoɔ se, “Deɛ waturu wo akɔhwɛ nkwa no, yɛnturu no nkɔhwɛ owuo. Ɛno nti, sɛ ɛduru Adɛɛ Kɛseɛ biara a, Asanteman adehyeɛ a wɔwɔ bata mu nyinaa de wɔn ntoma bɛbɔ wɔn a wɔwɔ Asanteman mu no deɛ ano ma wɔhyɛ fa yi de kae nnipa titire yinom de hyɛ wɔn animuonyam.
Saa berɛ no, wɔgu nsa frɛ saman pa biara a ɔfata sɛ wɔto no badin wɔ Akanman mu sane ma nananom abosom ne nsamanfoɔ no nyinaa aduane.
Afahyɛ berɛ no, wɔkyekyɛ nnuane, yɛ adɔeɛ ma mmɔborɔfoɔ, nwisia ne nnyanka ne nnipa nyinaa ani gye.
Adeɛ baako a ɛyɛ fɛ wɔ Adɛɛ Kɛseɛ afahyɛ no ho nso ne sɛ, ahemfo a wɔfiri mmeammea ne nnipa ahodoɔ nyinaa tumi ba afahyɛ yi ase bɛsua adeɛ sane hwɛ Asanteman afahyɛ fɛɛfɛɛ a agye din wɔ wiase nyinaa no.
Ɛduru Akwasidɛɛ a, Akanfoɔ kyea “Mema wo Adɛɛ Tɔkye”
",2586,Latn,Twi,twi
akannews,"Ɔmampɛ honhom ne ɔpɛ a Bolingo wɔ sɛ wɔbɛboa ama Ghana atu mpɔn wɔ yɛn amammerɛ mu nti, wɔnam akwannuasa so reyɛ deɛ wɔbɛtumi biara sɛ wɔbɛma wiase nyinaa ahunu sɛdeɛ yɛn amammerɛ yɛ fɛ.
Yei nti, Bolingo asɔ ahwɛgorɔ bi a Ɔman Sinihwɛbea ne adwumakuo bi a wɔfrɛ wɔn ‘EA books’ rebɛyi no nnansa yi ara no asene.
Edin a ɛda ahwɛgorɔ yi so ne ‘Deɛ Maame Nnim.’ Ne twerɛfoɔ ne ne daanodini ne Awuraa Evelyn Nana Ama Asare. Wɔbɛyi no Ahinime 26, 2022 wɔ Ɔman Sinihwɛbea a ɛwɔ Nkran no mu.
Tɔfabɔ mu no, ahwɛgorɔ yi fa aberanteɛ bi a wɔfrɛ no Isaac ho. Ɔyɛ ɔbarima bi a n’afipamfoɔ nyinaa pɛ n’asɛm pa ara. Asabea ne Kwame nso yɛ nnipa a wɔdi ahwɛgorɔ yi mu akotene. Ahwɛgorɔ no mu no, ɛsɛ sɛ Asabea hunu asumasɛm bi. N’abooboodie nyinaa ne sɛ, Kwame kɔhyia Isaac na ɔwu mpofirem a ɛdeɛn na ɛbɛsi na ɔbɛka n’asɛm sɛn? Ɛyɛ ahintasɛm bi a ɛsɛ sɛ Asabea tumi hunu mu ntɛm!
Ahwɛgorɔ yi atirimpɔ titire pa ara ne sɛ ɛbɛbue w’ani wɔ ɔkwan bi so a ɛbɛboa wo ama woahunu wo ho yie, na woasane ahunu biribiara a ahinta wɔ wo mu.
Sɛ saa deɛ a, woyɛ ɔwofoɔ anaa abɔfra?
Nneɛ, wo nti na wɔayɛ ahwɛgorɔ ‘Deɛ Maame Nnim’ yi!
Ɛyɛ ahwɛgorɔ bi a ɛsɛ sɛ mmabunu a wɔasisi soɔ no nyinaa hwɛ bi. Ɛkyerɛkyerɛ nsɛm binom te sɛ sɛdeɛ wobɛyɛ ɔwofoɔ, sɛdeɛ wobɛfa nnamfoɔ ne atipɛnfoɔ nhyɛsoɔ mu. Ahwɛgorɔ no ka ɔbarima ne ɔbaa bi ho asɛm. Ɛkyerɛ sɛdeɛ gyinaeɛ a saa nnipa mmeinu yi siiɛ no kaa wɔn asetena pa ara na ɛde wɔn kɔɔ tebea bebree mu.
Ɛsane nso kyerɛkyerɛ ɔhaw ahodoɔ a awofoɔ fa mu. Yei nti, n’ahyɛaseɛ kɔsi n’awieeɛ nyinaa ka sɛdeɛ gyinaeɛ a awofoɔ ne mmɔfra nyinaa sisi no bɛtumi aka wɔn asetena.
Yɛgye di pa ara sɛ, sɛ woyɛ ɔwofoɔ anaa ɔkyerɛkyerɛni na wogye berɛ bɛhwɛ ahwɛgorɔ yi bi a, ɛbɛboa wo ama woahunu abateteɛ yie. Ɛbɛboa mmɔfra nso ama wɔasua suban pa na wɔasisi gyinaeɛ pa ama wɔn asetena atu mpɔn.
Nhyehyɛeɛ sononko a ɛtaa ahwɛgorɔ yi akyi ma asuafoɔ a wɔwɔ mfitiaseɛ sukuu mu, JHS ne SHS mu ne sɛ, anɔpa no, wɔbɛhyɛda ayi ahwɛgorɔ no akyerɛ asukuufoɔ no nko ara. Wɔbɛsane ama wɔn kwan ama wɔabisabisa nsɛm a ɛkyere wɔn adwene biara. Afei, wɔbɛkyerɛkyerɛ wɔn nwomatwerɛ ne sinitwa ho nsɛm pii na wɔsane ahyɛ wɔn nkuran wɔ wɔn nwomasua mu.
Kae sɛ, wɔbɛyi no Ahinime 26, 2022 wɔ Ɔman Sinihwɛbea a ɛwɔ Nkran no mu. Ɛberɛ a wɔbɛyi no yɛ anwummerɛ nnɔnson. Sika a wɔbɛgye obiara a ɔbɛba abɛhwɛ ahwɛgorɔ yi bi yɛ GHS 20.00
Ɔdɔ a yɛwɔ ma mmɔfra na yɛsane dwene wɔn daakye ho nti na ne boɔ da fam saa no sɛdeɛ obiara bɛtumi abɛhwɛ bi. Yei nti, mma no mpa wo tiri so koraa!
Sɛ worepɛ ahwɛgorɔ yi ho nsɛm foforɔ binom atie a, wobɛtumi aka ho asɛm akyerɛ Bolingo Akan Kaseɛbɔ na yɛbɛboa wo.
",2576,Latn,Twi,twi
akannews,"Asogyafoɔ a wɔko tia ɛfam agudeɛ a wɔntu no mmara kwan so yi yɛɛ nhwehwɛmu sononko bi a ɛnam so maa wɔkyee saa nnipa 164 yi wɔ Anyinam ne Mampong a ɛwɔ Atɔeɛ Mantam mu. Wɔkyerɛ sɛ, nnipa yi mu binom yɛ Ghanafoɔ, ɛnna ebinom nso firi Alata, Mali, Niger, Cote d’Ivoire, ne Burkina Faso.
Amanebɔ no kaa sɛ, nnipa a wɔkyee wɔn no mu num yɛ atutuufoɔ. Asogyafoɔ no de wɔn guu kaa mu baa Nkran Yawoada, Ɛbɔ 15, 2022.
Berɛ a Onimuonyamfoɔ George Mireku Duker a ɔyɛ Ɔsoafoɔ abediakyire a ɔhwɛ Nsaase ne Ɔbɔadeɛ agudeɛ so de nsɛm yi mu nkyerɛkyerɛmu reto nsɛntwerɛfoɔ anim berɛ a wɔde nnipa yi baa Nkran sɛ wɔnni wɔn asɛm no, ɔbɔɔ asogyafoɔ a wɔkyeree wɔn no aba so pa ara sɛ wɔreyɛ adwumasono saa.
Nsɛm a Ɔsoafoɔ yi de too dwa no bi ne sɛ, “Yɛaka akyerɛ bammɔ adwumakuo a ɛwɔ ɔman yi mu no nyinaa sɛ wɔmmoa mma yɛnkyere nnipa a wɔresɛe yɛn nsaase no nyinaa.
“Saa nnipa yinom yɛ nkurɔfoɔ a wɔfiri aman foforɔ so a wɔabɛwura ɔman yi mu resɛe yɛn nsuo.
“Wɔsane nso wɔ nnipa binom nso fra wɔn mu a wɔdi nnwuma afoforɔ binom. Wɔn mu baako kaa sɛ, n’ani agye pa ara sɛ wɔakyere wɔn ɛfiri sɛ, wɔn a wɔde no baa Ghana no kyeree no na wɔde no baeɛ.
Afei, Ɔsoafoafoɔ no hyɛɛ ɔmanfoɔ nyinaa bɔ sɛ, “Yɛde nnipa yinom bɛma aprosifoɔ ama wɔne wɔn adi no sɛdeɛ mmara no teɛ.”
Galamsey tumi ka nkuro ahodoɔ a wɔtu agudeɛ yi wɔ so no sikasɛm pa ara.
Ɛwom sɛ yɛnhyɛda nnim nnipa dodoɔ a wɔtu galamsey yi bi wɔ Ghana deɛ, nanso wɔsusu sɛ bɛyɛ  nnipa 20,000 kɔsi 50,000, a Chinafoɔ ka ho na wɔtu saa galamsey yi wɔ ɔman yi mu.
Adeɛ baako a ɛma Galamsey kɔ so wɔ ɔman yi mu pa ara ne nnwuma a ɛho akɔ atwee wɔ ɔman yi mu no.
Sɛ yɛde nsaase a Galamsey sɛe no to nkyɛn a, ɛsane sɛe nsuwansuwa a ɛwɔ ɔman yi mu no nso. Yei nti, Ghana Mampanin Nana Addo Dankwa Akufo-Addo ahyɛ bɔ sɛ, ɔbɛyɛ deɛ ɔbɛtumi biara ako atia Galamsey yi.
",1797,Latn,Twi,twi
akannews,"Nnipa a ɔgyina mu ma Dome-Kwabenya wɔ Mmarahyɛbadwam a ne din ne Sarah Adwoa Safo asane aba mmarahyɛbadwam.
Berɛ a Mmarahyɛbadwam nnipa no agyinaeɛsie no mu kyɛɛ mmienu no akyi wɔ berɛ a Dɔmkuo Kɛseɛ no rehwehwɛ sɛ anka Akwanya Agyinatufoɔ nsusuiɛ a wɔde too dwa sɛ wɔpɛ sɛ Sarah Adwoa Safo firi mu no bɛyɛ agyinaeɛsie a ɛtwa toɔ no akyi na asɛm yi siiɛ.
Dɔmkuo Kɛseɛ no redwene ho mpo dada sɛ wɔbɛtwe Mmarahyɛbadwam Kasamafo, Alban Bagbin de no akɔpue asɛnnibea kɛseɛ no anim wɔ Dome Kwabenya mmarahyɛbadwani no asɛnnie no ho.
Owura Bagbin asɛnnie no kɔsii sɛ, wɔde Akwanya Agyinatufoɔ no nsusuiɛ no bɛto wɔn nyinaa anim wɔ Mmarahyɛbadwam hɔ ama wɔasi ho gyinaeɛ.
Osei Kyei-Mensah Bonsu a ɔyɛ Dɔmkuo Kɛseɛ no kandini no kyerɛ sɛ asɛnnie no ankɔ yie, a na ɔreka sɛ ebia Ↄkasamafo no anhunu mmara no nkyerɛmu sɛdeɛ ɛsɛ.
Awuraa Safo sane baa ne nkyi no nso, yɛhunu no sɛ biribiara rekɔ so bɔkɔɔ ma no. Ↄka kyerɛɛ nsɛntwerɛfoɔ sɛ ɛyɛ no ahomeka sɛ wasane aba, ɛnna ɔkwan a wɔfaa so gyee no no yɛ deɛ ɛsɔ ani yie. Ↄkaa saa asɛm yi Obubuo 11 a na ɛyɛ Fiada. Ↄkyerɛɛ mu sɛ waba sɛ Mmarahyɛbadwani rebɛtoa ne dwumadie no so, na ɔrehwehwɛ sɛ nna a ɛdi akyire no bɛyɛ papa ama no.
Ansa na ɔrebɛfiri Mmarahyɛbadwam no, Akwanya Agyinatufoɔ no too nsa frɛɛ no mpɛn pii wɔ deɛ nti a wɔyi ne ho firi Mmarahyɛbadwam atenaseɛ no mu, nanso wankɔ wɔn frɛ no, ne saa nti Owura Bagbin twee n’asɛnnie no sensɛnee kakra a na ɔredennwene ho ahwɛ sɛ ɛsɛ sɛ wɔde to dwa sɛ Dome Kwabenya adwa no da mpan a.
Ↄkasamafo no danee Adwoa Safo, Henry Quartey, Ayawaso Mfimfini Fam Mmarahyɛbadwani ne Kennedy Ohene Agyapong, Assin Mfimfini Fam Mmarahyɛbadwani no asɛm no maa Akwanya Agyinatufoɔ no wɔ yi a wɔyii wɔn ho firii Mmarahyɛbadwam atenaseɛ 15 a ɛkɔɔ soɔ no mu berɛ a wɔansrɛ kwan no ho.
Na saa atenaseɛ yi yɛ deɛ ɛdi kan wɔ Mmarahyɛbadwa a ɛtɔ so Nnwɔtwe no mu.
Agyinatufoɔ no antumi amma wɔn nhyiamu a na wɔreyɛ afa wɔn nsusuiɛ a wɔde baa sɛ ɛsiane sɛ wayi ne ho afiri atenaseɛ no mu nna 15 no nti wɔmfa nto dwa sɛ n’adwa no da mpan no anwie pɛyɛ; wantumi anyɛ anokorɔ ansi gyinaeɛ.
Nanso Dɔmkuo Kɛseɛ no deɛ, wɔhwehwɛ sɛ wɔde bɛto dwa sɛ n’adwa no da mpan wɔ berɛ a wɔntwentwɛn so koraa sɛdeɛ Amammara no da no adi no.
ℇkyerɛ sɛ Awuraa Safo amfa akwanya bebrebe a wɔde maa no sɛ ɔmfa nyi ne ho ano sɛ ɔyii ne ho firii atenaseɛ no mu a obiara mmaa no kwan no anyɛ hwee.
Wei nyinaa mu no nso, Dɔmkuo kɛseɛ no Mmarahyɛbadwafoɔ no de 1992 Amammara no fa 97 (1) (c) ne Prof. Stephen Kwaku Asare ne Ↄmampanin Futufoɔ no ntam asɛnnie no agyinaeɛsie no ayɛ nhwɛsoɔ wɔ saa asɛm yi mu.
Dɔmkuo Ketewa Mmarahyɛbadwafoɔ a wɔka Agyinatufoɔ no ho no nso kyerɛ sɛ mmara no nhyehyɛeɛ fa bi kyerɛ sɛ ɛsiane sɛ yɛntee Awuraa yi anum asɛm wɔ asɛm yi ho no nti, ɛnni kwan sɛ wɔde to dwa sɛ n’adwa no da mpan.
Agyinatufoɔ kyerɛɛ sɛ, nkyerɛkyerɛmu a n’afɛfoɔ baanu a na wɔka ne ho, Owura Agyapong ne Owura Quartey de maeɛ sɛ wɔyi wɔn ho firii mu no yɛ deɛ ɛtɔ asom na nyansa wɔ mu.
",2936,Latn,Twi,twi
akannews,"Ghana Oguadifo bi a wade mfeɛ 43 a ɔte uk, Enerst Kwaku kobeah, ada n’adwene adi sɛ obesi akan wɔ NDC ɔmampanyin no ɔsɔretia no ho
Owura Kwaku sɛ ɔbedi nkunim wɔ kan ɔmampanyin John Mahama so, a wɔdi abotiri ahyɛ no sɛ onni nkonim wɔ NDC ɔmampayin dibea no so ansa na afe 2024 abatow no aba so.
Ɛwom sɛ kan sikasɛm soafoɔ ne adwumayɛfoɔ panin, Dr Kwabena nso ayɛ adwumaden sɛ ɔbedi akuo no anim akɔ afe 2024 ɔmampanyin abatoɔ no mu deɛ, Owura Kobeah sɛ ɔbɛtwe ahodwiriw
Ɔwɔ awerɛhyem sɛ sɛ Ghanafoɔ ma no anim a, ɔde ne nimdeɛ a ɔwɔ wɔ ahoteɛ, adansiɛ ne ahobanbɔ mu bɛba abɛsoa ama Ghana mfasoɔ.
KRADO SƐ WOBEDI NDC  ANIM
Ɔkaa sɛ ɛwom sɛ Ghana, mfeɛ a atwam no ahunu aban soronko fri afe 1992 besi nnɛ, nanso wonnyaa ɔmanfoɔ no apɛdeɛ ahorow ho dwuma.
Ɔkaa sɛ aban no antumi anni wɔn bɔhyɛ ahorow ho dwuma no fi amanaman ntam ne mpɔtam hɔ sikasɛm mu nsɛm.
Sɛnea Owura Kobeah Kyerɛ no, ogye di sɛ esiane bɛboro mfeɛ 20 a ɔdi atena UK, na ne nimdeɛ wɔ adansi adwuma mu nti, ɔwɔ hokwan kɛse Sen Owura Mahama.
SUAHUNU
Oguadifo no toaso so sɛ aboa ma wɔayɛ ahotew tebea pa wɔ United Kingdom denam n’adwumakuw, Kurow no mu abenfo  a ɛyɛ ade titiriw wɔ UK efi adansi nhyehyɛe mu, de kaa ho sɛ wɔde n’adwumakuw no adi dwuma de adi nkonim wɔ UK Aban adansi apam ahorow mu esiane sɛ ɛyɛ papa nti.
Ɔse wayɛ krado sɛ ɔbɛma Ghana anya nkɔsoɔ akɔ gyinapen a ɛwɔ United Kingdom.
Nsɛm biara a ɛbɛba wɔ saa asɛm yi ho AKANNEWS.COM de bɛbrɛ wo..
",1429,Latn,Twi,twi
akannews,"Guava aduaba no ankasa yε aduaba bi a nnuanennuro ne ahoᴐdennuro a εboa nipadua, ne εmu nhoma nhoma a εboa nipadua no adidie ahyε mu ma. Nnuanennuro ne nnepa ahodoᴐ a ahyε mu ma no na εma no nya apᴐmuden mu mfasoᴐ wᴐ nnipa soᴐ no. Wᴐde guava ahaban nso yε nnuro ahodoᴐ bii a εboa siesie nipadua no.
Deε εdidi soᴐ yi yε apᴐmuden mu mfasoᴐ nnwᴐtwe ahodoᴐ binom a adansedie taa akyire a εwᴐ guava aduaba no ne n’ahaban no so.
Apᴐmuden mu nneεma ahodoᴐ yinom nyinaa yε adeε a εkᴐ so wᴐ nnipadua no mu, sε obi de guava di dwuma a. Ɛno akyi no, nnuroyεfoᴐ binom nso ka sε εtumi nsaa anaa εborᴐ, na εyε mmarima nso ho adwuma pa ara. Sε nsaa gu abi na wode hyire fra n’ahaban no yam de sra nipa no a, nsaa no tumi yera. Afei sε barima bi yε mmrε wᴐ mpam na sε ᴐde atadwe ka guava ahaban ho we a, εtumi boa no ma anigyeε ba fie.
",820,Latn,Twi,twi
akannews,"Woate edin Mr. Bean pɛn? Na KFC nso ɛ? Wonim deɛ ɔhyɛɛ aseɛ? Wonim sɛ saa nkurɔfoɔ yi nyɛ Ghanafoɔ? Ɛnneɛ ɛyɛɛ dɛn na wɔn ho asɛm aduru ha yi? Megye di sɛ wɔn yie ho asɛm nko ara na woate, na wɔn brɛ nso ɛ? Wonim sɛ nnipa poo wɔn mprɛ pii wɔ deɛ yɛnim sɛ wɔbɔ mu mmɔden no ho? Momma yɛnkenkan wɔn abrabɔ mu nsɛm no fa bi ɛ. Ɛhyɛ yɛn nkuran, na ɛkyerɛ yɛn nsiyɛ.
Rowan Sebastian Atkinson
Rowan Sebastian Atkinson yɛ nsɛnkwaayifoɔ. Edin a dodoɔ no ara de nim no ne Mr. Bean. N’awofoɔ din ne Ella May ne Eric Atkinson. Wɔwoo no Ɔpɛpɔn 6, 1995 wɔ Newcastle a ɛwɔ England. Ɔne ne n’awofoɔ mma mu deɛ ɔtɔ so nnan ne deɛ ɔtwa toɔ. Na ne papa Eric Atkinson yɛ okuani. Ɔyɛ obi a na ɔhoro so, ɛno nti na asuafoɔ a ɔne wɔn kɔ sukuu korɔ mu no di n’ani yie. Na wɔsane di n’ani ɛsiane sɛ na wɔsusu sɛ ɔnyɛ obi a ne ho yɛ fɛ. Wei maa no bɛyɛɛ obi a ɔnka ne ho nkɔ nnipa mu na ɔsane fɛre adeɛ nso. Ɛno ara so nti na ɔsane nni nnamfoɔ biara.
Ɔduruu Suapɔn mu no, ɔnyaa anigyeɛ wɔ sinitwa mu, nanso ɛnam sɛ na ɔhoro so na ɔntumi nkasa yie nti na ɛmma no nya mu kwan berɛ a biara. Na nipa a ɔde no asi n’ani so a na ɔpɛ sɛ ɔbɔ ne ho mmɔden sɛ ɔno yɛ nsɛnkwaayifoɔ Charlie Chaplin. Ɛnam nsɛnkwaayie no mu kwan a wannya nti, ɔde n’ani kyerɛɛ mfidie a ɛde anyinam ahoɔden di dwuma no ho adesua ho. Ne nsa kaa wei ho abodin nkrataa wieeɛ ara pɛ, ɔyɛɛ n’adwene sɛ ɔbɛhwɛ ama ne daeɛso aba mu.
Ɔde ne ho kɔbataa nsɛnkwaayifoɔ bi, nanso horo a ɔhoro so no sane sii ne kwan, ɛno nti wɔamfa no. Mmeaeɛ ahodoɔ a ɛwɔ Tv so a wɔyi nsɛnkwaa wɔ Tv so saa berɛ no nyinaa poo no. Nanso mprɛ dodoɔ a wɔpoo no no nyinaa akyi, wamma gyidie a ɔwɔ wɔ ne mu no anyera. Na ɔnim pefee sɛ ɔbɛtumi abɔ ne ho mmɔden wɔ nsɛnkwaayie mu. Ɔhunuu sɛ horo a ɔhoro so no bɛsi ne kwan wɔ ne daeɛso mu a, ɔbɛtumi de n’anim ne ne nipadua akwaa no bi akasa ama no ayɛ sere wɔ berɛ a ɔremmue n’ano. Ɔde yɛɛ adwuma saa wɔ sini a dodoɔ no ara nim no sɛ ‘Mr. Bean’ mu. Ɛnnɛ, ɛrekame ayɛ sɛ obiara nim edin Mr. Bean, nanso dodoɔ no ara nnim ne din ankasa mpo. Nnipa pii na wɔate sika akɔtɔ nsɛnkwaa ho sini a Rowan ayi no mu bebree ahwɛ, ɛnnɛ nso, dodoɔ no ara kɔ abɛɛfo ntentan so kɔpɛ ne sini ahodoɔ a ɛyɛ anika bi te sɛ ‘The tall guy’, ‘Never say never again’, ‘Johnny English’, ‘Mr. Bean’ a obiara de frɛ no seesei ne afoforɔ pii a ɛkeka ho hwɛ.
Ampa ara, deɛ na ɔhoro so a na nnipa mmu noɔ no, ɛnnɛ nnipa pu bɛhwɛ no, wɔhunu no a wɔn ani gye, na ɔka ne ho a, sereɛ hyɛ obiara mfono mu ma. Ne daeɛso no aba mu ampa.
Colonel Harland David Sanders
Colonel Sanders yɛ Amerikani a wɔwoo no wɔ Ɛbɔ 9, 1890. Ɔdii mfeɛ nnum no na ne papa hweree ne nkwa, ɔnyaa mfeɛ du nsia no nso na ɔgyaee sukuukɔ. Ɔnyaa mfeɛ du nson no nso wɔyii no adi firii nnwuma ahodoɔ nnan a na ɔyɛ nyinaa mu. Ɔwareeɛ berɛ a na wanya mfeɛ du nnwɔtwe a na ɔsane yɛ adwuma wɔ keteke hyɛn gyinabea, ɔnyaa mfeɛ du nkron no ɔwoo ɔbabaa. Mfeɛ aduonu na ne yere yi gyaa no awadeɛ de wɔn babaa no kɔeɛ. Ɔnyaa mfeɛ aduonu mmienu no, ɔnyaa kwan wɔ asɔgyafoɔ adwuma mu, ɔtwerɛɛ krataa de pɛɛ mmara ho sukuu kwan, nanso mprɛ dodoɔ a na ɔtwerɛ kɔ biara no na ɔnnya mu kwan, nsane nnya nnwuma ahodoɔ a na ɔtwerɛ kɔ mu no mu kwan. Mmerɛ kakra akyi no, ɔnyaa adwuma wɔ adwumakuo bi a ɔmamfoɔ de wɔn sika sie wɔ hɔ sɛdeɛ wɔn ho kyere wɔn a adwumakuo no bɛboa wɔn mu, a na ɔma wɔn ɛho afotuo.
Ɔnyaa mfeɛ aduosia nnum no, ɔkɔɔ ahomegyeɛm wɔ n’adwumayɛ mu, nanso awerɛhosɛm ne sɛ, na sika a adwumakuo no de gyaa no kwan no sua yie, a na ɛrentumi nhwɛ no ahen biara. Wei haa no yie ma mpo ɔsusuu ho sɛ ɔbɛgye ne nkwa afiri ne nsam, ɛsiane sɛ na ɔnhunu kwan biara a ɔbɛtumi afa so de saa sika ketewa no ahwɛ ne ho bosome biara. Ɔpɛɛ dua bi ase tenaeɛ a na ɔretwerɛ ne wuo ho krataa ne ne nsamanseɛ. Ɛhɔ ara na ɛbɛsii ne tirim sɛ ɔbɛtumi ayɛ biribi na wanya ɛho sika. Ɛno nti na wasi ne bo sɛ ɔbɛhyɛ abrabɔ ase foforɔ wɔ saa mfeɛ no mu. Ɔhunuu sɛ pii na ɔnyɛɛ wɔ n’abrabɔ mu. Adeɛ baako a na ɔgye ne ho di sɛ ɔnim yɛ sene obiara yɛ aduanenua. Deɛ na ɔbɔ ne ho mmɔden pa ara wɔ mu yɛ akokɔnam ho adwuma. Na ɔwɔ akadeɛ ne kwan soronko bi a ɔfa so kye no ma ne dɛ no da nso firi obiara deɛ ho. Ɔpɛɛ bosea de totɔɔ ɛho akadeɛ a ɔbɛhia nyinaa ara, afei ɔhyɛɛ akokɔnamkyeɛ no ase. Deɛ na ɔyɛ ne sɛ, ɔwie biara a na ɔde kɔ afie afie a ɛwɔ ne mpɔtam mu hɔ, Kentucky kɔtɔn. Adidibea ahodoɔ a na ɔpɛ sɛ ɔde n’akokoɔnam yi kɔ hɔ kɔtɔn nso nyinaa ampɛ sɛ wɔne no yɛ adwuma. Adidibea ahodoɔ 1,009 na poo no a wɔannye n’akokɔnam no anto mu.
Adidibea ahodoɔ no mu deɛ ɛtɔ so 1,010 na gye too mu sɛ wɔne no bɛyɛ adwuma. Ɛha na KFC hyɛɛ aseɛ. KFC no gyina hɔ ma ‘Kentucky Fried Chicken’ a ɛkyerɛ sɛ ‘akokɔnam a yɛakye wɔ Kentucky’. Ɔnyaa mfeɛ aduowɔtwe nnwɔtwe no, na saa adwuma no ama no anya sika pii, ama saa adidibea a wɔgyee no too mu no nso mu atrɛ kɛse asane agye din yie. Ɔtɔnn KFC adwumakuo yi saa berɛ no de gyee sika kɛseɛ. Seesei, KFC wɔ nkorabata bɛboro 20,000 wɔ aman ahodoɔ 123 mu a Ghana ka ho bi. Ɔdii mfeɛ aduokron no na ɔhweree ne nkwa wɔ Ɔpɛnimaa 16, 1980. Berɛ biara a yɛbɛtumi abɔ mmɔden akɔ KFC adidibea no, yɛbɛhunu sɛ Colonel Sanders mfoni bɔ adidibea hɔ anaa adeɛ a wɔde deɛ woatɔ no hyɛ mu no ho. Ɛwom sɛ ɔtɔnn KFC no deɛ, nanso ɛsiane sɛ ɛnam ne so baeɛ nti, ne din ne ne mfoni mpa mu da.
Atitire baanu yi abrabɔ mu nsɛm kyerɛ yɛn adeɛ baako, wowɔ deɛ wobɛtumi de adi dwuma na woadi yie anaa woayɛ nkonimdifoɔ. Mma w’abam mmu, mfeɛ biara nni hɔ a ɛkyerɛ sɛ woaka akyiri wɔ abrabɔ mu ɛno nti worentumi nhyɛ biribi ase. Tu wo daeɛso ho anammɔn seesei, na nya gyidie wɔ deɛ wotumi yɛ mu, mpo wɔ mmerɛ dodoɔ a nnipa anaa adwumakuo ahodoɔ bɛpo wo no akyi. Mma wo werɛ mfiri sɛ, wobɛtumi ayɛ biribiara.
",5594,Latn,Twi,twi
akannews,"NPP Mmarahyɛbadwafoɔ a wɔyɛ mmarahyɛbadwam dɔmkuo kɛseɛ no de kɔkɔbɔ aba sɛ sɛ wɔampamo Ken Ofori-Atta a ɔyɛ Ↄsoafoɔ a ɔhwɛ Sikasɛm so no a, wɔbɛbɔ afe 2023 sikasɛm ho ntotoeɛ akenkan no agu.
NPP mu mmarayɛfoɔ rekasa wɔ wɔn nhyiamu no ase Benada no, wɔde too dwa sɛ sikasɛm ho adwumayɛ wɔ Ken Ofori-Atta berɛ so nyɛ adeɛ a ɛsɔɔ wɔn ani koraa.
Ne saa nti, mmarahyɛbadwafoɔ no de wɔn nsa ahyɛ ɛdɔm adesrɛ nwoma no ase de resrɛ ɔmanpanin sɛ ɔmpamo Ken Oforo-Atta.
Asante Akim Anaafoɔ fam Mmarahyɛbadwani, Andy Appiah Kubi kaa sɛ; “Yɛde yɛn haw kɛseɛ nam ɔmampanin so ato mmarahyɛbadwam mpanimfoɔ ne amanyɔkuo no mpanimfoɔ anim a yɛnnyaa mmuaeɛ pa biara. Yɛnam saa kwan yi so de yɛn akoma so adeɛ reto dwa sɛ ɔmampanin no nsesa Ↄsoafoɔ a ɔhwɛ Sikasɛm so ne Ↄsoafoɔ a ɔtu Asoɛeɛ a ɛhwɛ sikasɛm so no fo wɔ berɛ a ɔntwentwɛn so bio koraa, sɛdeɛ ɛbɛyɛ a anidasoɔ bɛba sikasɛm afa na ɛde ɔman yi mu sikasɛm a ɛrekɔ fam no asane aba ne nkyi.”
Mmarayɛni no toaa so sɛ; “Seesei ara deɛ, yɛpɛ sɛ yɛde nkra to dwa, na afei yɛde nkra reto dwa sɛ, ɛnkɔsi sɛ wɔbɛma saa nnipa yinom a yɛabobɔ wɔn din no atwe wɔn dibea asane anaa wɔayi wɔn afiri wɔn adwuma no mu no, yɛn mmarahyɛbadwafoɔ a yɛreyɛ nhyiamu yi remfa yɛn ho nhyɛ dwumadie a aban no bɛyɛ anaa ɔsoafoɔ foforɔ bi bɛyɛ ama ɔmampanin no mu.
Yɛgye di sɛ yɛn a yɛte akyire ne dɔmkuo kɛseɛ no mu nnipa a yɛreyɛ nhyiamu yi bɛdi saa asɛm yi so. Yɛreka sɛ, sɛ wɔamma yɛn mmuaeɛ pa wɔ yɛn abisadeɛ no ho a yɛmma sikasɛm ntotoeɛ akenkan no ase, ɛnna yɛmfa yɛn ho nhyɛ ɛho adwentoatoa no mu.”
NPP mmarahyɛbadwafoɔ yi nhyiamu yi baa berɛ a amansan rekasa sɛ Ken Ofori-Atta ntu ne so adeɛ so, a sikasɛm mu ahohiahia nso baeɛ no akyi.
N’akyibɔfoɔ no kyerɛ sɛ wadane sikasɛm no ayɛ no sɛ bɔnka, wei nti ɛho bɛhia sɛ ɔfiri ne dibea no so.
Nanso Ↄmampanin Akufo-Addo rebua dadwene a amanfoɔ de abɛto dwa yi ano no, ɔkaa sɛ Ↄsoafoɔ no abɔ ne ho mmɔden ama no asɔ n’ani pa ara. Ↄne OTEC FM nkasaeɛ mu kyerɛ sɛ nnyinasoɔ biara nni hɔ a ɔde bɛpamo ne nua Ken Ofori-Atta.
Seesei, Ghanafoɔ binom de ha a ɛha wɔn sɛ NPP Mmarahyɛbadwafoɔ mpanimfoɔ no ankɔ nhyiamu a wɔregyina so akasa ama wɔapamo Ↄsoafoɔ yi ase no ato dwa.
Mmarahyɛbadwafoɔ akannifoɔ bi te sɛ dɔmkuo kɛseɛ no kannini, Osei-kyei Mensah-Bonsu ne mmarahyɛbadwafoɔ mpanimfoɔ a wɔaka no ankɔ nhyiamu no ase bi.
Wei ama nnipa adwene ayɛ wɔn ntanta wɔ nokware a ɛwɔ saa ɔfrɛ yi mu; na ebinom mpo kyerɛkyerɛ mu sɛ ɛyɛ amayɔsɛm mu nnaadaa bi kɛkɛ, a wɔpɛ sɛ wɔde dwodwo Ghanafoɔ akoma wɔ sikasɛm mu ahohiahia berɛ hi mu.
",2497,Latn,Twi,twi
akannews,"Aberԑ ne aberԑ nyinaa, Dungya Adwumakuo no bᴐ me ne wo kᴐkᴐ wᴐ yԑn mframagya konkuraa ho, ne titire mmeaeԑ a yԑde sisi wᴐ yԑn afie mu ne sԑdeԑ yԑsi yԑ no. Sԑ yԑhwԑ gyahyehyeԑ abakᴐԑm mu a, mframagya a yԑde di dwuma wᴐ yԑn afie mu no di mu akoten pa ara. Ԑmfa ho ne sԑdeԑ wo gyaade anaa wo dan no mu kԑseԑ teԑ no, ԑnni kwan sԑ wode mframagya konkuraa yi si hᴐ. Ԑsԑ sԑ yԑpԑ baabi a mframabԑfa ho wᴐ abᴐntene de si. Ԑnyԑ wei ne deԑ ԑdi kan a Dumgya Adwumakuo no rebᴐ yԑn kᴐkᴐ wᴐ wei ho, nanso yԑabu nnua agu yԑn asom wᴐ ho. Me ne wo di ho fᴐ pa ara. Sԑ yԑyi gyahyehyeԑ firi hᴐ a, mframagya yԑ adeԑ a nnuro a ԑwᴐ mu no bi tumi ha nnipa apᴐmuden.
Dumgya Adwumakuo no kyerԑ sԑ, ԑnni kwan sԑ yԑde mframagya konkuraa sisi yԑn adan mu, yԑn nturonoo, anaa yԑn gyaade ne beaeԑ a mframa ntumi mfa biara, sԑ mframagya wᴐ mu anaa sԑ ԑbi nni mu sԑdeԑ ԑbԑyԑ a yԑbԑbᴐ yԑn ho ban afiri gyahyehyeԑ ho. Wᴐkyerԑ sԑ mframagya yԑ adeԑ a ԑho yԑ ahomete yie, na sԑ ԑpe fa ho a, ԑtumi kᴐsiesie ntokuro ne nneԑma a atwa ahyia mu, na sԑ egya anaa biribiara a ԑhye adeԑ ba mu a, ԑtumi ma gyahyehyeԑ ba. Ԑyԑ a yԑnim sԑ sԑ mfamagya no sa firi ne konkuraa mu a, ԑho nyԑ hu, nanso sԑdeԑ mframagya tumi siesie ntokuro mu no, ԑsa a na ԑnsaeԑ, kakra a ԑwᴐ mu no tumi de gyahyehyeԑ ba, enti na yԑreka sԑ sԑ asa mpo a, mfa nsi ԑdan mu.
Afei, ԑsiane sԑ ԑyԑ dadeԑ nti, nkurᴐfoᴐ dwene sԑ ԑho ntumi mmᴐ tokuro, enti wᴐtumi gyae no ma no we nnadekye ara si. Momma yԑnkae sԑ berԑ a ԑrewe nnadekye kᴐ no, na dadeԑ no retᴐ mu, ԑnti ԑno nso tumi de gyahyehyeԑ ba. Dumgya adwumayԑkuo no gu so rebᴐ yԑn wei ho kᴐkᴐ, na wᴐka de to so sԑ, ԑnni kwan sԑ yԑde mframagya konkuraa no bԑn nneԑma a egya sᴐ mu ntԑm ne nneԑma a yԑtumi de sᴐ gya ho. Wᴐkyerԑ sԑ, ԑsԑ sԑ yԑkora nhoma ne biribiara a ԑboa ma yԑtumi nya egya de di dwuma wᴐ mframagya mu no, na yԑnam so abᴐ yԑn ho ban afiri atoyerԑnkyԑm ho.
Berԑ biara a wobԑyԑ woadwene sԑ wobԑkᴐ akᴐbu mframagya biara, ԑsԑ sԑ wᴐhwehwԑ konkuraa no ho hwԑ sԑ biribiara nha no a. Afei berԑ biara ԑsԑ sԑ wᴐsesa rᴐba a ԑhyԑ ano no, ԑsiane sԑ, sԑ ԑwe a, ԑtumi ma mframagya no pe fa ho. Nnwumakuo a wᴐbu mframagya no bi wᴐ hᴐ a, sԑ wokᴐ na sԑ konkuraa no awe nnadekye aboro so a, wᴐmmu bi mma wo; wei yԑ adeԑ a ԑbԑboa yԑn ne yԑn abusua ne ᴐman no nyinaa. Afoforᴐ nhwԑ nsua.
Adeԑ baako bio a ԑha adwene ne sԑ, sԑ yԑmfa mframagya no nni dwuma biara wᴐ berԑ bi mu a, ԑsԑ sԑ anka yԑdum no wᴐ mframagya konkuraaa no kᴐn ho. Ԑbi yԑ anidaho, ԑbi nso yԑ awerԑfire. Ebinom mpotumi gya si so kᴐda, na ԑsԑ sԑ yԑhunu sԑ biribiara bԑtumi asi wᴐ yԑn nnaeԑ mu.
Mframagya ho nsԑm yԑ adeԑ a yԑn nyinaa nhyԑ da mfa nka yԑn adwennwene ho, nanso ԑde yԑn nkwa to asiane mu berԑ biara. Ԑwom sԑ deԑ ԑbԑsi biara bԑsi deԑ, nanso momma yԑnni akwangyerԑ, nkyerԑkyerԑ ne nhyehyԑeԑ ahodoᴐ a Dumgya Adwumakuo no ne adwumakuo ahodoᴐ binom sԑessss wᴐn berԑ de ma yԑn no so, ԑsiane sԑ nkwa yԑ adeԑ nyinaa.
",2852,Latn,Twi,twi
akannews,"Ayamkuro ne kisikuro anaa ekunini a nnipa pii no ara nim. Mpԑn pii no wᴐhunu no so ԑno nko ara mpo ne kisikuro ԑsiane sԑdeԑ abu no ne ano den no nti. Ayamkuro gu ahodoᴐ pii; yԑwᴐ deԑ ԑtu yafunu no nsԑmu no, deԑ ԑtᴐ nsono nketewa no soro fa mu, ne deԑ ԑtᴐ menem kwan a ԑda kᴐ yafunu no mu no.
Nsԑnkyerԑnne a ԑnyԑ na a ԑda adi wᴐ ayamkuro ho no ne sԑ, onipa no yafunu bԑyԑ ne ya anaa ԑbԑkeka no pa ara. Mpԑn pii no ara, ԑyԑ a yaw no hyԑ aseԑ firi yafunu no mfimfini, na ԑtumi foro kᴐ onipa no menem sane ba ne yafunu mu. Saa yaw yi bԑtumi adi simma anaa nnᴐnhwere kakra na asane ate kᴐ. Wᴐtumi de nnuro binom dwodwo yaw yi ano mmerԑ kakra. Mpԑn pii sԑ aduane tᴐ mu a na yaw no ba. Ԑtᴐ da nso a, onipa no nnidiiԑ na yaw no ba.
Ԑtumi ma onipa yare pa ara, na ᴐtumi fᴐn yԑ tantanntan. Ayamkuro tu nnipa berԑ a nsuo soronko a ԑboa ma aduane nane yԑ adwuma no ape  agu yafunu no nkatasoᴐ no mu wᴐ yafunu no mu anaa ԑgu nsono no mu sԑe saa akwaa no. Saa kisikuro yi nyԑ na koraa.
Mmoawa a wᴐde ayamkuro ba ne Helicobacter pylori mmoawa. Sԑ obi nonom honam yaw ne nnuro binom a wᴐde kum yaw a ԑnyԑ papa kyԑre a, ᴐtumi nya ayamkuro. Sԑ obi nom nsaden pii a ᴐnya ayamkuro. Sԑ obi nom gyᴐᴐto anaa ntampe a, ᴐnya ayamkuro. Sԑ obi nhwԑ so nnidi anaa ᴐnnidi yie nso a, ᴐnya ayamkuro. Sԑ mfidie mu nkanea ne ᴐhyew kᴐ obi mu pii a, ᴐnya ayamkuro.
Nsԑnkyerԑnne a ԑtaa da adi pa ara ma obi hunu sԑ wanya ayankuro ne sԑ, ne bo anaa n’akoma ho taa hyehye no. Nsԑnkyerԑnne ahodoᴐ binom a ԑkeka ho ne sԑ;
Ayamkuro ho ayaresa gyina deԑ ԑde baeԑ no so. Sԑ Helicobacter pylori mmoawa no na ԑde ayamkuro no baeԑ a, dᴐkotani no bԑkyerԑ wo nnuro a ԑkum mmoawa no ama wode akum saa mmoawa a wᴐn ho yԑ ahomete yԑ hu yi. Bio ayamkuro pii wᴐ hᴐ a wᴐma nnuro a ԑbrԑ asede a ԑwᴐ nipadua no mu no ase ma no bᴐ yafunu no mu nsԑmu no ne ԑmu nsuo no ho ban firi asede no ho, na berԑ rekᴐ anim no, onipa no ho tumi tᴐ no kora kora.
Nsonsonoeԑ nna nsԑnkyerԑnne a ԑda adi wᴐ mmarima a wᴐanya ayamkuro ne mmaa a wᴐanya ayamkuro no ntam. Nanso apᴐmuden mu nhwehwԑmu kyerԑ sԑ mmarima na wᴐtaa nya saa ayamkuro ahodoᴐ yinom pa ara.
Sԑ ayamkuro tu obi na sԑ wampԑ ano aduro a, ԑtumi de ᴐhaw ne nyarewa ahodoᴐ brԑ onipa no. Mmerԑ rekᴐ anim no, onipa no nsono mu tumi tutu ntokuro ma ᴐnya yafunu mu nnyarewa ahodoᴐ ne yafunukeka.
Mogya tumi nwunu gu nipa no mu, na ԑba no saa a, ԑma onipa no hwere mogya, na wᴐtumi gye no to ayaresabea. Deԑ ԑkyerԑ sԑ mogya renwunu wᴐ obi yam ne sԑ, onipa no agyanan yԑ tuntum, n’ani so biri no, na ᴐyԑ mmrԑ.
Sԑ ekuro no tu onipa no yafunu mu na sԑ ԑyԑ sԑ ԑrewu no a, ebi wᴐ hᴐ a ԑgya etwa wᴐ beaeԑ a ԑtu no, enti ԑtᴐ da a ԑma no yԑ den ma aduane sԑ ԑbԑfa mu akᴐ akwaa ahodoᴐ a ԑyԑ aduane no ho adwuma no mu. Sԑ onipa no nya saa etwa yi a, nsԑnkyerԑnne a ԑda adi ne sԑ, ᴐtaa fefe, na ne so nso te.
Saa nyarewa ne ᴐhaw a yԑabobᴐ soᴐ yi yԑ deԑ ano yԑ den pa ara, na ne nyinaa bԑhia sԑ wᴐpae onipa no yԑ no aprehyԑn.
Sԑ obi pԑ sԑ wᴐsi ayamkuro ano a, ԑnni kwan sԑ ᴐnom nsa a ano yԑ den pii. Afei sԑ onipa no renom ayamkuro aduro a, ԑnni kwan sԑ ᴐde nsa ka ho. Ԑsԑ sԑ onipa no hohoro ne nsa waano waano sԑdeԑ ԑbԑyԑ a ԑbԑbᴐ ne ho ban afiri nyarewa ho.
Ԑsԑ sԑ onipa no te nnuro a wᴐde te yaw biara soᴐ no so. Ԑsԑ sԑ ᴐgyae gyᴐᴐto anaa ntampe nom na ᴐdi nnuaba ne atosodeԑ pii.
",3254,Latn,Twi,twi
akannews,"Anumkuro yԑ kisukuro a ԑtutu onipa anom, anaa onipa se ase nam no ase, anaa ne tԑkyerԑma so nketenkete. Saa Kisikuro yi yԑ deԑ abu pa ara. Nneԑma ahodoᴐ a ԑde anumkuro ba no bi na ԑdidi soᴐ yi;
Mpԑn pii no, sԑ obi nya anumkuro a, ne home te, ne ho ntene no, na ᴐnnya ne ho sԑdeԑ ᴐpԑ no nanso ne yaw no nhyԑ da mmoro so biara saa. Anumkuro taa yera wᴐ nnawᴐtwe mmienu ntam. Sԑ obi nya anumkuro na sԑ ԑyԑ ne ya pa ara ma no boro so anaa sԑ ԑboro nnawᴐtwe mmienu na ԑnkᴐeԑ a, ԑsԑ sԑ ᴐhwehwԑ ayaresa akyirikwan amonom hᴐ ara.
Anumkuro a ano nyԑ den tu obi a, ԑtwa kuro nkuruwa nkuruwa nkete nkete, na ԑnnya etwa biara. Anumkuro a ano yԑ den no deԑ, ԑtumi nyini yԑ akԑseԑ akԑseԑ a ԑmu dᴐ kᴐ akyiri wᴐ anom nwoma no mu. Nsԑnkyerԑnne ahodoᴐ a ano yԑ den binom a ԑda adi ka wei ho ne sԑ;
Mpԑn pii no, ԑyԑ a anom kuro no ankasa wu, mpo sԑ wamfa aduro biara anka no a. Sԑ yaw no kᴐ soro a, wo dᴐkota a ᴐyԑ ԑse ho adwuma no bԑma wo nnuro a wᴐde hohoro wᴐn anom anaa wᴐde yeyԑ so ama no ate yaw ne ahometeԑ no so.
Sԑ w’anumkuro no yԑ deԑ ano yԑ de na ԑde nyarewa pii brԑ wo a, hunu wo dᴐkota na gye ayarehwԑ a ԑsԑ.
Berԑ a woretwԑn sԑ ekuro no bԑwu no, wotumi yԑ weinom nso; Fa nkyene gu nsuo mu hohoro w’anom. gyae nsuohyeԑ nom anaa aduane a mako wᴐ mu anaa ano yԑ hye di. Ԑmfa anaa ԑnni biribiara a wᴐde tobaako ayԑ, gyae nsanom. Ԑnni aduane a ankaa wᴐ mu anaa ԑte saa, anaa deԑ nkyene wᴐ mu pii ԑfiri sԑ ԑbԑma ekuro no ayԑ wo ya. Fa nnuro a wᴐde hohoro wᴐn anom hohoro wo deԑ.
",1467,Latn,Twi,twi
akannews,"Wɔ amanneɛbɔ bi mu, a Frimprince nnwom adeyɛ a Owura Emmanuel Anane Frimpong na odi anim no de too gua no, Ɔsɛmpakafo Diana kɔ so bu wɔn apam so, enti, wontumi nnya adwamayɛ mu abusuabɔ a ekɔ so yiye bio.
Krataa no bobɔɔ nsɛm bi a ɛfa apam no a wobetwa mu a nea ɛka ho ne sɛ obegye ne asetenam nsɛm ho amanneɛbo akontaabu no bi.
Wɔagye Diana nhoma ahorow nyinaa, na ne krataafa ka ho.
Afei so, ɔrennya hokwan bio sɛ obenya ne nnwom a agye din no mu akron a ne kani nnwom panyin no ayɛ, Anane Frimpong.
Nnwom no ne “Wo Na Mani Agyina Wo”, “Mabo wo din”, Akoko Abon’, “Madansidie”, “Pentecost Gya”, “Momomme”, “Wo Damu Fua”, “Tetelesta” and “Pentecost Soree”.
Afei nso, Frimprince Nnwom ɛnkɔ so bio wɔ Diana afe afe kɔnset a wɔato no din ‘Abba Father’ no nhyehyɛe mu.
Ɔsɛmpakafo Diana Asamoah fii ne nnwom adwuma ase wɔ ’90 mfe no mfinimfini bere a ohyiaa Ɔsɔfo Simmon Yaw Boamah wɔ Kumasi no
Wɔde ne nnwom nkae nhoma a edi kan no bae “Wo na Mani Agyina wo”. Eno ne bere a wɔde wɔn kyerɛɛ Owura Anane Frimpong a ɔyɛ Frimprince nnwom ho adwuma a  sɛ ɔde no bɛkɔ agyinatukuo no mu.
Ɔsɛmpakafo Diana de besi nnɛ, ayi nnwom nkae nhoma nsia a nea ɛka ho ne ‘Mabo wo Din”, dwom a wɔhyira so maa Owura John Agyekum Kufour (Ghana ɔmampanyin 2002), Pentecost Gya a ɛdii kan wɔ nnwom pono mu asram pii
“Asɛmpa nnwom dedaw 2″ “Madanse Die” na nea aba foforo nso ne “Pentecost Soree Nwom”, nea edi kan wɔ asɛmpa nnwom wɔ Ghana mprempren.
Ɔnyaa abasobɔdeɛ wɔ Italy ne Belgium nyinaa sɛ ɔyɛ ( asɛmpa adwufo a ɔsen biara wɔ Ghana)
Wɔ asɛmpaka ho no, ɔno na asɛmpa adwumfo a odi kan a ofii n’ankasa anɔpa ahofama ase wɔ radio so (Efi Hɛlo FM, Bɔfoɔ FM ne afei nso Nyankontɔn FM) ɔsan nso yɛɛ n’ankasa mpaebɔ nhyiam a kristofo hyiam bɔ mpae ho nhyenyeɛ
Krataa a ɛkyerɛ sɛ wɔne Diana nyɛ adwuma
",1775,Latn,Twi,twi
akannews,"Mprempren, ɛsiane sɛdeɛ asetenam ayɛ den nti, nnipa dodoɔ no ara adwene yɛ wɔn sɛ ɔman yi haw titire pa ara yɛ yɛn sikasɛm a ɛnkɔ yie no, nanso ɛrekame ayɛ sɛ baabiara nnwoeɛ. Ɛwom, sika yɛ adeɛ a onipa biara hia bi wɔ n’asetena mu sɛdeɛ ɛbɛyɛ a ɔbɛtumi atoto nneɛma sɛdeɛ ɛsɛ. Saa ara nso na aban no hia sika na ama no atumi abɔ ɔman no ho bra yie ama ɔmamfoɔ no nso anya asetena pa ama wɔn asom adwo wɔn ɛfiri sɛ, mpanimfoɔ se, ‘Kwan nkyɛn adeɛ yɛ fɛ a, yɛde sika na ɛyɛ.’
Mmom, ɔhaw titire baako a ɛredi ɔman no nya pa ara ne mperewanyinsɛn a atu atese wɔ baabiara no. Yɛnim sɛ ɔman biara daakye yɛ mmabunu a wɔwɔ ɔman no mu ɛfiri sɛ, mpanimfoɔ to sa a, ɛkɔ mmeranteɛ deɛ mu. Nanso awerɛhosɛm ne sɛ, sɛ yɛamfa yɛn nan ansi fam a, yɛbɛtena mfofoa ho ama no adane yɛn kwaeɛ.
Amanebɔ a Asoeɛ a Ɛhwɛ Apɔmuden so wɔ Ghana de bɛtoo dwa kaa sɛ, ɛfiri 2016 kɔpem 2020 no, mmaayewa bɛboro ɔpepem fa na wɔfaa afuro. Amanebɔ no kyerɛɛ sɛ, saa mmaayema yinom yɛ mmɔfra a wɔadi firi mfeɛ du kɔsi dunkron. Ɛde kaa ho bio sɛ, mmaayewa a na wadi firi mfeɛ 10 kɔsi 14 a na wɔka ho no dodoɔ yɛ 13,400.
Mmaayewa a wɔnkɔ sukuu koraa anaa wɔnkɔ nnuru akyiri yɛ adeɛ baako a ɛde mperewanyinsɛn ba pa ara. Rafiskata Mohammed a ɔhwɛ mmaayewa sukuusɛm so wɔ Ghana Atifi fam de too dwa sɛ, “Yɛahunu mmaayewa bebree a wɔadi mfeɛ 14 kɔsi 15 a wɔafa afuro. Wɔn mu binom tumi toa wɔn sukuu so, nanso dodoɔ no ara gyae sukuu kɔware. Mmaayewa a yɛhwɛ wɔn so no mu baako a ɔkɔfaa afuro gyaee sukuu no kɔyɛɛ kayayo wɔ Nkran sɛdeɛ ɛbɛyɛ a ɔbɛtumi anya sika de adidi.”
Rafiskata de kaa ho sɛ, adeɛ baako nso a ɛde mperewanyinsɛn ba pa ara ne mmaayewa a wɔhyɛ wɔn ma wɔware ntɛm. Ɛtɔ da a, ɔbaa no mpɛ sɛ ɔbɛware mpo a, ɔbarima no hyɛda nyem no sɛdeɛ ɛbɛyɛ a ɛbɛhyɛ ɔbaa no abusua abufuo ama wɔapo ɔbaa no ama no aware no.”
Afei nso, sikasɛm mu ahokyerɛ, ne awofoɔ a wɔntene wɔn ho nhwɛ wɔn mma yie nso tumi de mperewanyinsɛn ba. Ahokyerɛ nti, mmaayewa dodoɔ no ara tumi bisabisa nnoɔma binom firi mmarima hɔ. Ɛba saa a, mmarima atirimuɔdenfoɔ yinom ma mmaayewa yi de wɔn ayaase tua wɔn ka na ɛnam so ma mmaayewa yi tumi fa afuro.
Adeɛ baako nso a ɛtumi ma mperewanyinsɛn kɔ animu ne nteteɛ pa ne nkyerɛkyerɛ pa a ɛfa ɔbarima ne ɔbaa nna ho a awofoɔ binom ne sukuu dodoɔ no ara ntumi mfa mma wɔn mmɔfra no. Sɛdeɛ mpanimfoɔ aka no, mereka ahwɛ na ɛmaa nkwansɛn bua daeɛ nti, ɛtɔ da a, mmaayewa yi adwene ara ne sɛ wɔrekɔsɔ ahwɛ nanso wɔbɛhunu na ate aka wɔn kɔn mu ama ɛde asɛm aba.
Ɛnyɛ deɛ mabobɔ so yi nko ara ne nneɛma a ɛtumi de mperewanyinsɛn ba nanso sɛ yɛka sɛ yɛredi adwene dɛ akyi a, yɛbɛhwe Asuo Frao.
Sɛ yɛbɛtumi abrɛ ɔhaw yi ase a, ɛsɛ sɛ aban no hyɛ mmara ketee a ɛne mmarima a wɔne mmaayewa a wɔnnuruu wɔn mpanin mfeɛ so deda bo bɛdi no nwonwonwo. Mmara a ɛwɔ hɔ dada no nso, ɛsɛ sɛ wɔhyɛ mu kena.
Afei nso, ɛsɛ sɛ awofoɔ boa wɔn mma ma wɔhunu asiane a ɛwɔ mperewanyinsɛn mu ne sɛdeɛ wɔbɛtumi atwe wɔn ho afiri ho. Bio, ɛsɛ sɛ sukuu biara hyɛda yɛ nkyerɛkyerɛ a ɛbɛboa ama mmaayewa asua nneɛma binom a wɔbɛtumi ayɛ de abɔ wɔn ho ban afiri mperewanyinsɛn ho ne sɛdeɛ wɔbɛtumi de botaeɛ papa binom asisi wɔn ani so sɛdeɛ ɛbɛyɛ wɔbɛtumi anyini abɛyɛ nnipa titire wɔ ɔman yi mu.
",3155,Latn,Twi,twi
akannews,"VAT yɛ ↄkwan foforↄ a Adwumakuo a ɛhwɛ Ghana toↄ nsɛnsɛm so, GRA no de aba a wↄde hwɛ nnwumakuo ahodoↄ no nnwuma so de gye wↄn wↄn adwuma no so toↄ.
Wei na adwumakuo binom a ɛsɛ sɛ wↄde saa VAT yi yɛ adwuma wↄ wↄn nnwuma mu animu animu yi ara, sɛdeɛ ɛbɛboa GRA ama wↄatumi agye wↄn ɛtoↄ a ɛsɛ sɛ wↄgye wↄn no mpɛ sɛ wↄbɛyɛ sotie ama saa nhyehyɛeɛ foforↄ yi, ɛfiri berɛ a wↄde bɛtoo dwa sɛ ahyɛ aseɛ no.
GRA kyerɛ mu a, ɛsiane sɛ saa nnwumakuo yinom mu pii suro sɛ wↄn ho ntoma bɛpa ama wↄagye wↄn ɛtoↄ a ɛsɛ sɛ wↄgye wↄn nti na wↄmpɛ sɛ wↄbɛyɛ sotie wↄ asɛm yi ho no.
Ↄhwɛsofoↄ a ↄda wↄn a wↄhwɛ ma nnwumakuo ahodoↄ no tua wↄn toↄ wↄ Nkran a ne din de  Joseph Annan ne Joy Business rekasa wↄ berɛ a wↄkↄtoo China Mall mu no akyiri no, ↄkaa sɛ, GRA renyi ↄtwe renyi adowa wↄ saa dwumadie yi mu, na wↄbɛyɛ deɛ ɛsɛ sɛ wↄyɛ biara sɛdeɛ VAT abɛɛfo mfidie no bɛtumi agyina.
“Ɛbɛyi wↄn so ahahan ɛfiri sɛ, ɛyɛ deɛn ara a, deɛ wotↄn no bɛba yɛn mfidie so, sɛdeɛ ɛbɛyɛ a wote wo sotↄↄ reyɛ woadeɛ deɛ, nanso yɛn nso bɛtumi ama yɛn ani adi woakyi wↄ abɛɛfo kwan so. Na sɛdeɛ monim no, wↄn mu dodoↄ no ara mfa nneɛma a wↄtↄn no nto dwa, ɛno nti, abɛɛfo mfidie VAT yi bɛboa yɛn ama yɛagye ɛtoↄ a ɛsɛ sɛ yɛgyeɛ afiri wↄn hↄ.”
Ↄde kↄkↄbↄ too dwa sɛ; “Yɛnhome ara da, kↄsi sɛ yɛbɛyɛ deɛ ɛyɛ ɛfiri sɛ, sɛdeɛ daa meka no, ɛnyɛ yɛn ahomeka sɛ berɛ biara yɛnenam retoto sotↄↄ mu, na yɛreyɛ saa dwumadie yi nyinaa. Nanso ↄman mma no atua yɛn wei ho ka sɛ yɛnyɛ adwuma, enti yɛbɛhwɛ sɛ yɛbɛyɛ deɛ ɛyɛ.”
Saa VAT yi hyɛɛ aseɛ Ahinime da 1 wↄ afe 2022 mu sɛ ↄkwan foforↄ a ɛbɛboa wↄn a wↄhwɛ ɛtoↄ nsɛnsɛm so no ama wↄasisi abↄn ne ntokuro a ɛdeda adwumakuo no mu.
GRA de nnwumakuo mu mpanimfoↄ ne mmeaeɛ a wↄtontↄn nneɛma a wↄasa mu ayi wↄn mu nnipa bi a wↄn dodoↄ yɛ 50 ahyɛ dwumadie yi mu de wↄn rehyɛ aseɛ na wↄde wↄn ani adi wↄn akyi berɛ ano berɛ ano akↄsi sɛ wↄbɛma saa dwumadie yi ahyɛ aseɛ korakora wↄ afe yi awieeɛ.
Wei nyinaa mu no nso, wↄbɛkↄ so ara atoto China Mall ne mmeaeɛ binom a wↄdi dwa no apono mu akↄsi sɛ wↄbɛyɛ sotie, na wↄadi Adwumakuo a ɛhwɛ Ghana toↄ nsɛnsɛm so no akwankyerɛ so de wↄn mfidie a wↄde di wↄn dwuma no ama GRA VAT mfidie no.
",2140,Latn,Twi,twi
akannews,"Bɔ nsɛm yi tie: 
https://akannews.com/storage/2022/12/PKT101TW7-Yewo-Sika-korkoor.mp3
Ↄsoafoɔ Abɛdiakyire a ɔhwɛ Ahoɔdensɛm soɔ, Dr Mohammed Amin Adam kyerɛ sɛ aban ayɛ krado sɛ ɔde sika kɔkɔɔ sesa gye fangoo; aban no ayɛ ahoboa sɛ ɔde ne ho wira saa dwadie no mu.
Ↄkyerɛ mu a, ɔman no asie sika kɔkɔɔ pii a wɔbɛtumi de adi nsesa agye fangoo sɛdeɛ ɛbɛyɛ a fangoo boɔ a ahuri kɔ soro no so bɛte.
Ↄde saa asɛm yi too dwa berɛ a na ɔrekasa wɔ JoyNews dwumadie The Probe so wɔ 27 Obubuo, 2022 mu. Ↄkyerɛɛ sɛ sika kɔkɔɔ ho dwumadie yɛ daa daa dwumadie. Ↄdaa no adi sɛ, wɔde wɔn ani too fam hwehwɛɛ dwaman soɔ ara no, wɔhunuu sɛ Ghana Sikakorabea Baatan no tumi tɔ sika kɔkɔɔ yi a yɛasiesie abɔ no ntoa no 50,000 paonso bosome biara. PMC adwumakuo [Precious Minning Company] no nso tumi tɔ 160,000 paonso bosome biara. Deɛ ɔman no bɛhia no bosome biara de adi saa dwuma yi nso yɛ 205,000 paonso.
Ↄkyerɛ sɛ, sɛ yɛhwɛ fangoo ho ka, ne sika kɔkɔɔ a ɔman no nya no bosome biara no na sɛ yɛde toto ho a, biribiara nkyerɛ sɛ yɛntumi nyɛ wei. Ↄkyerɛɛ sɛ akyinnyegyeɛ biara nni ho sɛ yɛbɛtumi anya sika kɔkɔɔ a ɛbɛtumi asesa ama yɛn saa fangoo no bosome biara, ne saa nti wɔwɔ anidasoɔ kɛseɛ pa ara sɛ wɔbɛtumi de saa mmara yi agu akwan mu a ahokyerɛb iara mma ho.
Aban nam Ↄmampanin Abɛdiakyire Mahamudu Bawumia so  daa no adi 24 Obubuo, 2022 mu sɛ wɔde nhyehyɛeɛ regu akwan mu sɛ wɔde sika kɔkɔɔ bɛsesa fangoo sɛdeɛ ɛbɛyɛ ɔman no nneɛma bi a ɛnkɔ yie no bɛnya nnyinasoɔ kakra.
ℇfiri berɛ a Ↄmampanin Abɛdiakyire Mahamudu Bawumia de wei too dwa no, nnipa pii redwennwene ho sɛ wɔayɛ nhwehwɛmu a ɛfa wei ho a.
Dr Adams reka wei ho asɛm no, ɔde too dwa sɛ ansa na wɔde saa nkaebɔ no rebɛto dwa no, na aban no adi kan de aboafoɔ a wɔn ho hia binom ahyɛ mu dada. Ↄkyerɛɛ sɛ wɔne Ghana Sikakorabea Baatan no ne wɔn a wɔma fangoo ne wɔn a wɔdi sika kɔkɔɔ ho dwuma no nyinaa adi nkitaho de wɔn ahyɛ dwumadie yi mu dada. Ↄkyerɛɛ sɛ bosome a ɛtwaa mu no mu no, wɔne saa nnwumakuo yinom dii ho nkɔmmɔ kɔɔ akyire yie. ℇno nti, na wɔhunu no sɛ wɔbɛtumi de saa nhyehyɛeɛ yi agu akwan mu. Na wei nti na wɔde saa nkaebɔ yi bɛtoo ɔmanfoɔ anim no.
",2118,Latn,Twi,twi
akannews,"ℇnkyɛree biara na yɛtee sɛ ɛsiane sikasɛm a ayɛ basaa wɔ ɔman yi mu no nti Dɔmkuo Ketewa no de abatoɔ ho nsɛnsɛm bi a wɔde retia Ↄsoafoɔ a ɔhwɛ Sikasɛm soɔ akɔto mmara anim. Wɔtenaa asɛm no so no, deɛ ɛkɔpuee mu nie
Alban Bagbin a ɔyɛ Mmarahyɛbadwam Kasamafo no kyerɛ sɛ ɔbɛdane saa asɛm yi a Dɔmkuo Ketewa no apia de aba a wɔnam so rehwehwehwɛ sɛ wɔbɛyi Ↄsoafoɔ a ɔhwɛ Sikasɛm soɔ, Ken Ofori-Atta afiri ne dibea so no ama Adhoc agyinatufoɔ no ama wɔasane ahwɛ bio.
Ↄde kaa ho sɛ, wɔde adanseɛ a ɛwɔ Dɔmkuo Ketewa no nsam no bɛto dwa wɔ agyinatufoɔ no anim ama wɔapɛnsɛmpɛnsɛm mu.
Owura Bagbin kyerɛ sɛ wɔbɛma Ↄsoafoɔ a ɔhwɛ Sikasɛm so no akwanya kɛseɛ ama no de atete ne ho.
Ↄkaa sɛ, saa Ↄsoafoɔ yi a yɛrebɔ n’apaawa yi wɔ ho kwan sɛ ɔde ne mmaranimfoɔ a wɔka bi ma no di n’akyi ba agyinatufoɔ no anim.
Ↄkasamafo no daa no adi sɛ, sɛ wɔwie saa akwankyerɛ yi a, wɔde ɛho asɛm bɛba abɛto wɔn nyinaa anim ama wɔasi gyinaeɛ.
Adhoc agyinatufoɔ nnipa nnwɔtwe no mu no, wɔn a wɔbɛtena tire ne Adanse Asokwa Mmarahyɛ badwadi, K.T. Hammond ne Bolgatanga Apueɛ Fam Mmarahyɛbadwani, Dominic Ayine.
Afoforɔ a wɔfiri Dɔmkuo Ketewa no afa ne; Tongu Atifi Fam Mmarahyɛbadwani, Samuel Okudzeto Ablakwa, Klottey-Korle Mmarahyɛbadwani, Dr. Zenator Agyeman-Rawlings ne Akatsi Anaafoɔ fam Mmarahyɛbadwani, Bernard Ahiafor.
Wɔn a wɔaka a wɔfiri Dɔmkuo Kɛseɛ no afa no ne Okaikoi Mfimfini Fam Mmarahyɛbadwani, Yaw Boamah, Asante Akye Mfimfini Fam Mmarahyɛbadwani, Emmanuel Anyimadu-Antwi ne Sekondi Mmarahyɛbadwani, Andrew Egyapa Mercer.
Ahinime da 25 wɔ afe 2022 mu na Dɔmkuo Kumaa a wɔwɔ Mmarahyɛbadwam no de asɛm yi a wɔde retia Ken Ofori-Atta no kɔtoo mmara anim.
Berɛ a na Dɔmkuo Kɛseɛ a na wɔn dodoɔ yɛ bɛyɛ 80 no reyɛ wɔn nhyiamu a na wɔde repere sɛ wɔbɛtu Ↄsoafoɔ a ɔhwɛ Sikasɛm so ne ne futufoɔ Charles Adu Boahen ɛsiane sɛ wɔantumi anhwɛ ɔman no sikasɛm no so yie no ara mu na saa asɛm yi nso siiɛ.
Wei nyinaa mu no nso, NPP Mmarahyɛbadwafoɔ no mfoa NDC Mmarahyɛbadwafoɔ no abisadeɛ no so. Wɔkyerɛ sɛ ɛwɔ mu sɔ wɔpɛ sɛ Ↄsoafoɔ no firi so deɛ, nanso wɔn ara bɛyɛ wɔn adeɛ wɔ wɔn ara kwan so.
Wɔsiii no pi sɛ, Dɔmkuo Ketewa no wɔ deɛ nti a wɔreyɛ saa adeɛ no, ɛnna ɛfa wɔn anigyeɛ ho nso, ne saa nti wɔmfoa NDC Mmarahyɛbadwafoɔ no nsɛnsɛm a wɔde retia Ↄsoafoɔ no no so
",2256,Latn,Twi,twi
akannews,"Aban Adwumayɛfoɔ Nkabomkuo ansɔ akatua ntomu 18% a aban asusu sɛ ɔpɛ sɛ ɔde to aban adwumayɛfoɔ a wɔnni bammɔ adwumakuo akatua mu no.
Aban Adwumayɛfoɔ Nkabomkuo no kaa no Wukuada no wɔ nhyiamu bi a na wɔde reka akatua ntomu yi ho asɛm ase sɛ, wɔgyina deɛ wɔgyina no ara. ℇnyɛ adeɛ a wɔbɛgye biribiara a ɛnnuru 60% atom.
Nnipa a ɔgyina aban adwumayɛfoɔ a wɔnni bammɔ mu ne aban adwumayɛfoɔ nkaeɛ binom a wɔwɔ Ghana (CLOGSAG) anan mu no daa no adi wɔ berɛ a na wɔretoto n’ano sɛ, wɔasesa kane ntomu a na wɔrepɛ no afiri 60% de kɔ 65%.
Ↄkyerɛɛ sɛ, wɔrekɔ akɔdwene deɛ aban no pɛ sɛ ɔde ma wɔn no ho. Ↄkyerɛɛ sɛ, sɛ yɛhwɛ sikasɛm nhyehyɛeɛ no mu a, wɔde 2.5 na ato ɛtoɔ (VAT) so a ɛyɛ ade mono a afei na wɔde aba. Ne saa nti ɛbɛma wɔn nnesoa nso ayɛ kɛse.
Afei, Isaac Owusu a ɔda Ghana Akyerɛkyerɛfoɔ Nkabomkuo (GNAT) ano no nso apo deɛ aban asusu sɛ ɔde bɛka wɔn akatua ho no, nanso ɔkaa sɛ, ɛsiane sɛ wɔnnyina hɔ mma wɔn ankasa wɔn ho na mmom wɔgyina hɔ ma akyerɛkyerɛfoɔ nnipakuo a wɔwɔ ɔman mu no nyinaa mu nti, ekuo no ne ne nkurɔfoɔ bɛdwene ho ahwɛ deɛ susuan de borɔdehono bɛfa. Nanso wɔbɛdi Aban Adwumayɛfoɔ Nkabomkuo no agyinasie so.
Ↄnanmusini de ma Adwadifoɔ Nkabomkuo nso kyerɛ sɛ ekuo no gyina baabi a ɛgyina ara a ɛnkɔ fam wɔ n’apɛdeɛ no ho.
Ↄkyerɛɛ sɛ wɔagogo nneɛma mu de wɔn ani ahwɛ nneɛma ara mfeɛ pii ama nneɛma akɔ bɔne, na ɛberɛ aso sɛ wɔyɛ deɛ ankɔ yie no yie. Ↄde too dwa sɛ Single Span akatua nhyehyɛeɛ no yɛ nhyehyɛeɛ a ɛnyɛ wɔ ɔman yi mu koraa, na wɔdwene sɛ wei ne akwannya a wɔde bɛyɛ nneɛma yie. Ↄkyerɛɛ sɛ ɛnyɛ sɛ wɔama wɔn asɛm ayɛ den, na mmom wɔn ara na na wɔgye 4% ne 7% no, ɛno nti wɔnnye biribiara a ɛnnuru 60%.
Ↄsoafoɔ Abɛdiakyire a ɔhwɛ Adwumasɛm soɔ, Bright Wireko Brobbey de too dwa sɛ saa nsɛm a ɛrekɔ soɔ yi yɛ deɛ ɛha n’adwene yie pa ara. Ↄkyerɛɛ sɛ wɔne Aban Adwumayɛfoɔ Nkabomkuo no ahyia nanso wɔde sika dodoɔ bi ato dwa. Deɛ aban no de too wɔn anim no nso, wɔse wɔnnye ntom ɛno nti agye sɛ wɔsane kɔbooboo ho. Ↄkyerɛ a ɛyɛ adeɛ a ɛha adwene yie.
Akuo mmienu yi a ɛyɛ aban no ne Adwumayɛfoɔ Nkabomkuo yi ahyia ara ahyia ara sɛ anka wɔbɛka wei ho asɛm, nanso ɛntumi nsi pɔ.
Ansa na wɔrebɛhyia Wukuada no, TUC de kɔkɔbɔ baeɛ sɛ ɛnyɛ adeɛ a wɔbɛgye nsusuiɛ a ɛwɔ aban no sikasɛm nhyehyɛeɛ no mu wɔ 2023 yi mu no atom.
Ↄsoafoɔ a Ↄhwɛ sikasɛm soɔ, Ken Ofori-Atta rekenkan 2023 sikasɛm nhyehyɛeɛ no, ɔde too dwa sɛ wɔasusu sɛ anka wɔde GHC 44,990.00 a ɛyɛ wɔn akatua no mu ɔha mu nkyɛmu 5.6 bɛpata adwumayɛfoɔ.
Ↄtwerɛtwerɛfoɔ Abɛdiakyire ma TUC, Joshua Ansah kaa no wɔ Joynew PM Express so sɛ wɔnnye sika nsusuiɛ biara a aban de ato dwa no ntom.
Owura Ansa kyerɛ sɛ, sɛ aban si so dua sɛ wɔpɛ sɛ wɔtua biribi a ɛnnuru 60% a, ɛnneɛ ɔmmoaboa ne ho nhwɛ ɔko kwan. Ↄmaa no daa adi sɛ ɛnyɛ adeɛ a Aban Adwumayɛfoɔ Nkabomkuo bɛgye saa nsusuiɛ no atom, na sɛ aban ayɛ sɛ ɔbɛsɔ wɔn mene ahyɛ wɔn ama wɔagye saa sika no te sɛ deɛ ɔrema abɔfra aduane no a, ɛnneɛ ɔko kɛseɛ pa ara na ɔrehwehwɛ. Ↄkaa sɛ, ɛnyɛ adeɛ a Aban Adwumayɛfoɔ Nkabomkuo no bɛgyae wɔn 60% akatua ntomu no atom da.
",3012,Latn,Twi,twi
akannews,"Ɛho hia sɛ onipa biara hwehwɛ apɔmuden akyi kwan wɔ n’asetena mu, ɛfiri sɛ wowɔ nkwa a wowɔ ade. Asɛmmisa no ne sɛ, ɛdeɛn koraa ne apɔmuden, na kwan bɛn na obi bɛtumi afa so de abɔ n’apɔmuden ho ban? Megye di sɛ wopɛ sɛ wohunu.
Yɛka sɛ obi wɔ apɔmuden a na ɛkyerɛ sɛ saa nipa no wɔ tebea bi mu a yɛhunu no sɛ ne nipadua no si pi si ta wɔ adwene mu, honhom mu ne asetena mu, na ɛnyɛ sɛ yɛnhunu yadeɛ biara wɔ nipadua no mu nko.
Ɛnam sɛ apɔmuden ho hia ma ankorɛankorɛ ne ɔmanmu biara nti, woba yɛn man Ghana mu a, apɔmuden adwumayɛkuo afa ato wɔn ho so sɛ wɔbɛbɔ mmɔden biara sɛ ɔmamfoɔ bɛnya apɔmuden a ɛdi mu. Ɛno nti wɔn asɛm titire a wɔgyina so yɛ adwuma ne sɛ, “W’apɔmuden ho hia yɛn.” So, ɔmanmu no apɔmuden adwumayɛkuo wɔ nnyinasoɔ pa sei fa ne man ho a, sɛn na wosi dwene fa w’ankasa w’apɔmuden ho?
Adɛn nti koraa na ɛsɛ sɛ woma w’apɔmuden ho hia wo?
1. Adeɛ a ɛhia baako pa ara nti a ɛsɛ sɛ ɛma onipa biara ani kɔ n’apɔmuden ho ne sɛ, nyarewa nwiee sa wɔ yɛn asase yi so. Adeɛ rekye resa nyinaa no na yareɛ foforɔ reyi ne ho adi, na saa nyarewa ahodoɔ yi nyinaa bɛyɛ haw ma nipa a wɔnyɛ anidahɔ wɔ wɔn nipadua so hwɛ. Ne saa nti wompɛ sɛ yadeɛ bɛgye w’anigyeɛ afiri wo nsɛm a, ma w’apɔmuden ho nhia wo.
2. Bio, yɛwɔ nnamfoɔ, abusua ne adɔfoɔ. Obi anhwɛ ne nipadua so yie na yadeɛ ba mu a, saa nipa yi bɛyɛ adesoa wɔ ne nnamfonom, n’abusua ne n’adɔfoɔ so, na ɛmma wɔnnya kwan nkɔ wɔn nnwuma ahodoɔ so ɛnam hwɛ a ɛtwa sɛ wɔtena wɔn nkyɛn hwɛ wɔn nti.
3. Ɛgye berɛ, ɛsiane sɛ wosɛe wo berɛ nyinaa wɔ ayarehwɛ ho. Ne saa nti sɛ obi apɔmuden ho ka a, ne berɛ nyinaa kɔ atwee. Saa berɛ a ɛsɛe kwa yi nka nipa no nko ara, mmom n’abusua ne n’adɔfoɔ nso. Nti sɛ wopɛ sɛ wohwɛ wo berɛ so yie a, hwɛ w’apɔmuden nso yie.
4. Ɛsɛe sika. Yɛtaa ka asɛm bi sɛ mmerɛ yɛ sika, ɛno nti mmerɛ dodoɔ a wonyɛ adwuma biara na wode wo mmerɛ nyinaa rehwɛ wo ho yadeɛ no, na sika a anka wobɛnya wɔ adwuma mu no nyinaa abɔ wo no no. Awerɛhosɛm ne sɛ, nipa pii taa nam nnurotɔ so sɛe sika pii wɔ wɔn yadeɛ mu. Wei ma wɔtumi hwere wɔn agyapadeɛ nyinaa.
5. Owuo tetare nhaban so, ne saa nti yɛ a obi anyɛ ahwɛyie wɔ n’apɔmuden so no nam so ma ɔtumi hwere ne nkwa wɔ berɛ a ɛnsɛ sɛ anka ɛba no saa. Nnipa bebree na kɔ kommyɛ mu ɛnam yadeɛ a ɛteetee wɔn nti, ɛno nti metu wo fo sɛ, ma w’apɔmuden ho nhia wo.
Nneɛma bɛn na ɛda adi ma yɛhunu sɛ obi apɔmuden ho hia no?
1. Saa nipa no pɛ apɔmuden ho nimdeɛ akyiri kwan. Ɛnnɛ yi, yɛwɔ akwan bebree a yɛbɛtumi afa so anya apɔmuden ho nimdeɛ. Saa akwan yi bi ne radio so, tv so, abɛɛfo ntentan so, ne soohyia miidia so.
2. Saa nipa no bɔ mmɔden sɛ ne nsa bɛka apɔmuden krataa a ɛma kwan ma wɔhwɛ no yadeɛ kwa a ɔntua sika anaa sika kɛseɛ biara no bi ansa na mpo yadeɛ bi abɛbɔ no.
3. Nipa no ani ku biribiara a ɔredi anaasɛ ɔrenom ho. Ɔbɔ mmɔden sɛ aduane anaasɛ anonneɛ biara a ɛkɔ nipadua no mu no yɛ deɛ ɛrekɔma nipadua no ahoɔden, na ɛnyɛ deɛ ɛde yadeɛ bɛba mu.
4. Ɔtaa tenetene n’apɔm.
5. Ɔhyɛ ne ho so wɔ nneɛma bebree mu. Ɛne sɛ, ɔhyɛ ne ho so wɔ nneyɛeɛ ahodoɔ a ɛde ne nipadua bɛkɔ asiane mu anaa yadeɛ mu no ho. Sɛ ebia, ɔmma kwan mma nneɛma nhyɛ ne so bebree, ɔnnom tawa, nsaden ne deɛ ɛkeka ho.
6. Ɔtwe ne ho firi nna mu nkitahodie basabasa ho. Sɛ ebia, ɔhwɛ ne ho yie sɛ ɔne mmaa ahodoɔ nnya nna mu nhyiamu. Ɔtena ɔbaa koro ho.
Ɛwom, obi nhyɛ da ntwɛn sɛ yadeɛ bi bɛba ne so, anaasɛ ɔnyɛ obiara pɛ me sɛ ɔbɛkɔ mmerɛyɛ mu. Mmom mpɛn pii no yadeɛ ba yɛn so wɔ berɛ a anka yɛbɛtumi asi deɛ ɛde baeɛ no ano kwan. Ne nyinaa gyina deɛ yɛde yɛ yɛn ho ne deɛ yɛde kɔ yɛn mu so. Ma w’apɔmuden nyɛ wo adehia kɛse ɛfiri sɛ, w’apɔmuden ne w’agyapadeɛ.
",3572,Latn,Twi,twi
akannews,"Amanfoɔ nnwuma ho mmarahyɛ bagua ɛdi ato anyinam ahoɔden anim sɛ wɔn mpata adetɔfo a annam ɔhaw a ɛbae yi nti wɔn yen kanea adi wɔn dwuma . Wɔ nna kakra atwam mu no anyinam ahoɔden fuo ɛhyia ɔhaw ahorow a na enam so ma wɔn a wɔpɛ kanea atɔ nya bi atɔ.
Mpanyinfuo a woyɛ adwuma wɔ anyinam ahoɔden akasa sɛ afiri Ahinime da a ɛdi kan saa ɔhaw yi wɔn asiesie.
Owura Ishmael Ackah (PhD )a wɔyɛ Ɔkyerɛwfo panyin wɔ Amanfoɔ nnwuma ho mmarahyɛ bagua de ne nsa ahyɛɛ krataa ase sɛ ɛsɛ sɛ ECG fuo mpata obia a wɔnyɛ kanea esiane sa ɔhaw yi nti.
Wɔ kaseɛbɔ foforo bi mu no yɛtee sɛ mpata yɛ bafi ase wɔ Ahinime da ɛdi kan di na aba awiei wɔ Ahinime da ɛtoso nson, wɔtoaa so bɔbɔɔ Mpɔtam ahorow adetɔfo a wɔn bɛyɛ saa mpata so mfaso, na Mpɔtam nom bi ne Volta, Takoradi, Tema, Cape Coast, Kasoa, Winneba, Swedru, Koforidua, Nkwakaw ne Tafo.
Krataa Owura Ishmael Ackah (PhD )a wɔyɛ Ɔkyerɛwfo panyin wɔ Amanfoɔ nnwuma ho mmarahyɛ bagua de ne nsa  ahyɛɛ ase ni.
",948,Latn,Twi,twi
akannews,"Hwan ne Ɔkanni? Ɔkanni ne obi a ɔbɔ abusua ne ntɔn, na ɔdi ade kɔ ne na, anaa ne maame abusua mu. Yei kyerɛ sɛ, abusua anaa abusubɔ yɛ Ɔkanni biara ho adeɛ. Abusua gyina hɔ ma nnipakuo bi a wɔfiri mogya baako mu, na wɔto wɔn nkyi kɔsi ɛna baako so. Obi frɛ obi sɛ ne busuani a, na ɔrekyerɛ obi a ɔne no afa kwan bi so aka abɔ mu sɛ nnipa baako, sɛ ɛnam mogya so anaa awareɛ mu, mpo ne mmienu nyinaa mu.
Abusua a wɔto ana firi ɔbaapanin baako mogya mu no, yɛfrɛ no “Bogya Busua”. Saa abusua yi nyinaa wɔ mogya mu nkutahodie. Deɛ yɛtumi si bo ka sɛ ɛyɛ mogya (bogya) abusuabɔ no ne deɛ ɛda ɔbarima anaa ɔbaa bi ne ne maame ne papa, nuammaa ne nuammarima ne wɔfaase/ mma ne maame nua mmarima, sewaanom, maame nuanom ntam nso ka abusuabɔ yi ho.
Akanman mu no, sɛ obi tumi to ana de kɔ akyiri sɛ deɛn na yɛhwɛ na mogya bi di afra wɔ mu baabi a, yɛka sɛ ɔyɛ busuani a bronin bɛkyerɛ mu sɛ “kinsmen” a ɛwɔ abusua tenten mu. Ebinom frɛ no “ntɛtɛbusua”. Edin a yɛde ma no ne “abusua santene” anaa “abusua a ɛkwan da ntam”. Abusuabɔ no fa bi nso nam agya, ɔyere, ne mma afam (Abusua ketewa).
Akanfoɔ wɔ mmusuakuo ahodoɔ nnwɔtwe. Abusua biara wɔ n’akraboa ne ne piesie. Wɔwɔ nkyea ne nnyesoɔ nso. Akanfoɔ mmusua no ne; Asakyiri, Agona, Aduana, Asona, Ɔyokoɔ, Ɛkoɔna, Biretuo ne Asɛneɛ.
Abakɔsɛm kyerɛ sɛ Asakyiri yɛ abusua a Onyankopɔn dii kan bɔeɛ. Yei nti ɛyɛ abusua a akyɛre pa ara, nanso nnipa a wɔwɔ mu nnɔɔso. Wɔn akraboa ne kɔkɔsakyi (ɔpɛtɛ). Wɔn piesie ne Asare a ɔfiri Akorokyerɛ. Wɔn nuabaa ne Pɔne. Wɔn nnyesoɔ ne “Ofori-na”, anaa “Ofoona”. Wɔn nkuro bi ne Ayase, Abɔfoɔ, Afiduase ne Adukurom.
Agona
Agona na ɛtɔ so mmienu a ɛmu nnipa dɔɔso pa ara. Wɔn akraboa ne ako. Wɔn nnyesoɔ ne “Ago-Nana”. Wɔn piesie ne Ampɔnsɛm a ɔfiri Denkyira. Wɔn maanu ne Ɔware Adu a ɔfiri Akyem–Ɔda. Wɔn mɛnsa ne Bɔdwesango Boahemaa Adu Gyamfi. Wɔn nuabaa ne Toa. Wɔn nkuro no bi ne Denkyira, Tafo, Akyem Soɛduro. Agonafoɔ ho yɛ fɛ na wɔn ano ate nso.
Aduana
Abakɔsɛm korɔ no ara kyerɛ sɛ, Aduana na wɔde ogya ne sika baeɛ. Wɔn akraboa ne ɔkraman anaa ɔtwea. Wɔn piesie ne Dɔmaa Kusi a ɔfiri Dɔmaa. Wɔn maanu ne Asumegya Kwabi. Wɔn mɛnsa ne Kumawu Tweneboa Kodua. Wɔbɔ wɔn mmrane sɛ; “Aduegyafoɔ”. Wɔn nnyesoɔ ne “Adu-na”. Wɔkyerɛ sɛ, Aduanafoɔ gyentia a ɛdi kan no da so da Dɔmaa Ahenkuro de bɛsi ɛnnɛ. Wɔn nkuro no bi ne; Dɔmaa Ahenkuro, Akyem-Tafo, Wasa Akuropɔn, Aburi, Kwahu, ne Kumawu.
Asona
Nhwehwɛmu kyerɛ sɛ Asona ne abusua a ɛmu nnipa dɔɔso pa ara. Wɔn akraboa ne anene (kwaakwaadabi), ne asona wɔ. Saa ɔwɔ yi yɛ kɔkɔɔ, ɛnna tuntum sesa ne mu. Wɔkyerɛ sɛ, ɛyɛ musuo sɛ Asonani bɛhunu saa ɔwɔ yi. Wɔn piesie ne Kuntunkununku a ɔfiri Adanse Sebeneso. Wɔn nnyesoɔ ne “Aso-na” anaa “Ofori-Na”. Wɔn nuabaa ne Dwamena. Wɔn nkuro bi ne Ɔfenso, Bɔnso, Bonwire, Kɔnɔngo, Kukurantumi, Dwesi ne Akyem Wankyi.
Ɔyokoɔ
Nhwehwɛmu kyerɛ sɛ saa abusua yi mu fa kɛseɛ no ara firi Asante ne Akyem. Wɔn akraboa ne akorɔma. Wɔn piesie ne Asantehene a Ɔte Kɔkɔɔ Soɔ. Wɔn maanu ne Dwabenhene Nana Yaw Sapɔn. Wɔn mɛnsa ne Nsutahene Nana Amankwaa. Wɔn nnyesoɔ ne “Obiri-Nana (Obiri-na)” anaa “Oburu”. Wɔn nkuro bi ne Bɛkwae, Pampaso, Takyiman, Dwaben ne Dwaaso.
Ɛkoɔna
Ɛkoɔna yɛ abusua a wɔn mu nnipa no fa kɛseɛ no wɔ Mfanteman mu. Mfantefoɔ frɛ saa abusua yi Abiradze. Wɔn piesie ne Fante Eguafo Nana Gyima Yɛboafo. Wɔn maanu ne Nana Afriyie Bonsra a ɔfiri Adanse Fɔmena. Nana Nsutahene yɛ wɔn mɛnsa. Wɔn akraboa ne ɛkoɔ. Wɔn nnyesoɔ ne “Doku-Nana” anaa “Adeɛ-na”. Wɔn nkuro no bi ne Oguaa, Asɔkɔre, Berekum, Pakyi, Asaaman ne Nkwantanan.
Asɛneɛ
Asɛneɛ yɛ abusua bi a wɔkyerɛ sɛ ɛmu nnipa ani yɛ den pa ara, na wɔn ano nso ate. Wɔn akraboa ne asee ne ampan. Wɔn piesie ne Akosa Berempɔn a ɔfiri Kumase Amakom. Wɔn maanu ne Nana Gyekyɛ Birempɔn a ɔfiri Dompoase. Wɔn mɛnsa ne Nana Otibo a ɔfiri Fante Nyankomase. Wɔn nnyesoɔ ne “Adu-Nana” anaa “Adu-Na”. Wɔn nkuro no bi ne Dompoase, Amakom, Agona, Antoa, Mpatase, Nkoransa ne Kofiase.
Biretuo
Biretuo yɛ abusua bi a wɔn mu nnipa wɔ akokoɔduro. Wɔn akraboa ne etwie anaa ɔsebɔ. Wɔn piesie ne Barima Kwadwo Ofori Brempɔn. Tete no, na wɔfrɛ saa abusua yi “Sabarima” anaa “Brempɔn”. Wɔn nnyesoɔ ne “Otwie-Na”. Wɔn nkuro no bi ne Asante Mampɔn, Ayaase, Afigyaase, Ahensan, Kwahu, Abomasu ne Yɔnso.
Hunu w’abusua a wodam, ɛsiane sɛ abusua na ɛkyerɛ nipa ko a obi yɛ. Akanfoɔ amammerɛ da nso, na ɛyi wɔn adi ma wɔdam fua, na abusua ka wei hu. Mpanin se; “Sɛ wo werɛ firi wo kurom hene mmɛntia, woyera wɔ adwabɔ ase.
MMOA NWOMA
Asomah, K. (2017). Ɛfiri Tete. Methodist Senior High/Tech School: Berekum, Brong-Ahafo.
",4523,Latn,Twi,twi
akannews,"Ԑdan han ho nsԑnsԑm ne Ghana efiewurafoᴐ nhyԑ a wᴐde to wᴐn a wᴐhan wᴐn adan soᴐ wᴐ ԑdan akatua ho no yԑ adeԑ a ԑha ᴐman mma no yie. Mpԑn pii no, yԑtaa ka wei ho asԑm, nanso ne nkaeԑ no nsi pᴐ. Sԑ yԑbᴐ so a, na yԑagya no ama no asensԑn hᴐ saa ara. Ԑrekame ayԑ sԑ efiewurafoᴐ a wᴐwᴐ ᴐman yi mu mpԑ sԑ wᴐde ԑdan han mu mmara no bԑdi dwuma sԑdeԑ ԑsԑ. Wᴐfa nyansa kwan so bᴐ wᴐn a wᴐhan wᴐn adan ԑboᴐ bum a ԑyԑ ahomete de twe sika firi wᴐn ho.
Wei mu na Adwumakuo a ԑhwԑ toto ԑdan han ho nsԑm wᴐ Ghana de afotuo rema ᴐmanfoᴐ ne wᴐn a wᴐhan dan nyinaa sԑ, sԑ woyԑ obi a w’akatua nnuru GH¢ 1000 a, ԑnte sika a ԑboro GH¢ 300 mfiri w’akatua no mu nhan dan bosome. Ne tiawatwa mu no, wᴐkyerԑ sԑ, sԑ woyԑ obi a w’akatua nnuro sika a yԑabᴐ soᴐ wᴐ soro hᴐ yi a, hwԑ sԑ ԑdan no a wote mu no mmoro GH¢ 300 bosome, ԑfiri sԑ sԑ wotete firi mu a, wontumi nsie sika papa biara wᴐ afe no mu.
Sԑ yԑyi sika bum a efiewurafoᴐ gye firi wᴐn a wᴐhan wᴐn adan nkyԑn wᴐ ԑdan han din mu no firi hᴐ a, wᴐhwehwԑ sԑ nnipa a wᴐhan wᴐn adan no tua mfeԑ mmienu ne mfeԑ mmiԑnsa sika to hᴐ ansa na wᴐde ԑdan no ama wᴐn ahan. Ebi mpo wᴐ hᴐ a, bosome biara wᴐtumi to ԑdan no boᴐ mu de firi GH¢ 500 de kᴐ GH¢ 700, na ne nyinaa mu no, wᴐhwehwԑ sԑ onipa no bԑtua mfeԑ mmienu anaa mmiԑnsa deԑ ansa na wᴐde ԑdan no ama no ahan.
Nanso sԑ yԑhwԑ amammara no fa a ԑkasa fa ԑdan han ho no a, ԑkyerԑ sԑ ԑyԑ mmaratoᴐ sԑ efiewura bi mpo bԑgye onipa a ᴐhan dan aboro abosome nsia. Wᴐkyerԑ mu a, akᴐ soro koraa no, anka ԑyԑ abosome nsia, nanso ԑdeԑn na yԑhunu? Ԑsiane sԑ nnipa a wᴐhan dan wᴐ nkuro akԑseԑ mu no nni wei ho asԑm biara ka, na wᴐnni biribiara yԑ, agye sԑ wᴐtua nti, wᴐde amemenemfe bobᴐ boseԑ de ᴐhyԑ tua, ԑfiri sԑ sԑ wᴐntua a, wᴐbԑda abᴐntene.
Nanso wei nyinaa akyiri no, adwumakuo a ԑhwԑ ԑdan han soᴐ a wᴐn dawubᴐni ne Emmanuel Hovey Kportsu de ato dwa sԑ, ԑmfa ho ne ᴐbrԑ a saa nnipa yinom rekᴐ mu no, mpanin se “Anoma hwԑ ne ho ansa na wanwene ne buo” enti wᴐnhwԑ wᴐn ho ansa na wᴐapam wᴐn kaba (wᴐnhwԑ wᴐn akatua mu ansa na wᴐahwԑ sika a wᴐbԑyi atua ԑdan ka).
Ↄsii so dua sԑ, sԑ wo bosome akatua nnuru GH¢1000 a, ԑnte mmoro GH¢ 300 nhan ԑdan. Ↄkyerԑԑ sԑ ԑwom sԑ amammara tia saa nneyԑeԑ yi deԑ, nanso efiewura foᴐ abu nnua agu wᴐn asom wᴐ saa asԑm yi ho. Ↄkyerԑ mu a, wᴐntumi ne saa efiewurafoᴐ yi nni ԑfiri sԑ wᴐn a wᴐhan dan no mfa nsԑm binom a ԑte sԑԑ mmԑdan wᴐn. Ↄhyԑԑ ᴐmanfoᴐ nkuran sԑ, sԑ ebi to obi saa a, ᴐmfa mmra wᴐn asoԑeԑ, na wᴐde saa nnipa yinom bԑgina mmara anim.
Saa nsԑnsԑm yi ara mu nso, nnipa binom ne adwumakuo yi nyԑ adwene sԑ wᴐkaa sԑ wᴐntumi ne efie wura foᴐ no nni no. Ↄtwerԑtwerԑfoᴐ panin a ᴐda wᴐn a wᴐhan amanfoᴐ adan ano, Fredrick Opoku kyerԑ sԑ, ᴐne Owura Kportsu nyԑ adwene  baabiara wᴐ saa nsԑm a ᴐde too dwa yi mu ԑfiri sԑ adwumakuo no nyԑ wᴐn adwuma yie. Ↄsusuu sԑ ԑsiane sԑ wᴐnyԑ wᴐn adwuma yie nti, ԑsԑ sԑ aban gu saa adwumakuo no.
Wei ara mu nso na ԑsiane sԑ yԑn nyinaa yԑhan dan nti, yԑn nso yԑrebisa sԑ, adwumakuo no dwumadie ne sԑn? Ԑsԑ sԑ aban no nam adwumakuo yi so de n’ani di akyire yi saa efiewurafoᴐ yi de wᴐn fa mmara kwan so? Ԑdeԑn na aban no reyԑ aboa ne manfoᴐ wᴐ wei ho ama wᴐn kᴐn mu adwo wᴐn? Saa asԑm yi yԑ ahometesԑm a Ghanafoᴐ adi ho abooboo akyԑ. Yԑnam saa akwanya yi so resrԑ aban no sԑ, ᴐnkᴐ ne manfoᴐ mmoa, na ᴐmfa adwumakuo yi so nnye ᴐmanfoᴐ no mfiri wᴐn nkonnua ase. Afotuo a wᴐde ato dwa yi yԑ deԑ, nanso ᴐmanfoᴐ no nni biribiara yԑ sene sԑ wᴐde wᴐn kakrawa a wᴐnya no bosome no mu no nyinaa bԑhan dan na wᴐne wᴐn abusua ada kᴐm mpo, megye di sԑ ԑsi mpo dada.
",3487,Latn,Twi,twi
akannews,"Ԑsԑ sԑ wohwԑ w’adidi mu ne deԑ wodi yie deԑ nanso nneyԑeԑ a ԑkᴐ so wᴐ w’adidie akyi no ho hia pa ara. Deԑ nnipa yԑ no adidie akyiri no gyina anorԑkԑankorԑ so, na ԑsono deԑ obiara yԑ. Nnipa binom ani gye sԑ wᴐdidi wieeԑ ara, wᴐdware. Ebinom nso didi wieeԑ ara, ԑsԑ sԑ wᴐda kakra, ne deԑ ԑkeka ho pii.
Yԑhunu saa nneԑyԑeԑ yinom sԑ ԑnyԑ biri a ԑboro so biara, na ԑnha adwene koraa, mmom ԑma yԑn bo dwo yԑn, nanso saa suban yi bԑtumi aha yԑn aduane a yԑadie no dwuma a ԑrekᴐdi wᴐ honam no mu yie. Saa nneyԑeԑ yi si nnuannennuro a ԑwᴐ aduane no mu no kwan, na ԑmma no nnyԑ deԑ ԑsԑ sԑ ԑyԑ wᴐ nipadua no mu. Yԑyԑ mfomsoᴐ pii wᴐ yԑn adidie akyi, na ԑnyԑ mma nipadua no ne n’apᴐmuden. Nneԑma nnum a ԑdidi soᴐ yi ne nneyԑeԑ binom a yԑyԑ no wᴐ adidie akyi a ԑmmoa apᴐmuden no bi.
Sԑ woreda kakra wᴐ adidie akyi yԑ adeԑ a ԑyԑ ahomeka yie. Obi wᴐ hᴐ a, ᴐdidi wieeԑ ara na n’ani kum, na sԑ saa nipa no anka ntini mu a, ᴐnhohoro ne nsa mpo na wakyea ne ho ato beaeԑ a ᴐdidiiԑ no ara. Nanso sԑ woyԑ saa a, ԑntumi mma aduane no nnane nnyԑ adwuma wᴐ nipadua no mu, na ԑkyԑre yie ansa na aduane no mu abubu. Ne saa nti ԑbԑyԑ sԑ wobԑhyԑ wo ho so, na wonna berԑ a woadidi awie ara.
Nhwehwԑmu kyerԑ sԑ, sԑ wodidi wie ara na wonom nsuo a, nsuo sononko ne nnuro bionm a ԑsԑ sԑ ԑpue wᴐ yafunu no mu bԑyԑ aduane no ho adwuma no so te. Ԑma w’afu yԑ kutuu, na mframa gyina mu, na asede a ԑwᴐ yafunu no mu no ano yԑ den, na saa nti ԑma aduane no nane yԑ den.
Animdefoᴐ ne akukudam tu fo sԑ, sԑ obi bԑnom nso wᴐ n’adidie akyi a, ԑsԑ sԑ anka anyԑ hwee koraa no ԑdi simma aduasa ansa. Ne papa mu no, ԑsԑ sԑ anka ԑdi dᴐnhwere ansa na obi de nsuo aka n’ano wᴐ adidie akyi.
Akyinnyegyeԑ biara nni mu sԑ nnuaba yԑ adeԑ a ԑboa yԑn apᴐmuden, nanso sԑ wodi no berԑ a woadidi awie ara pԑ a, ԑmma adwuane a wodiiԑ no nnane. Bere pa a ԑyԑ ma aduaba die yԑ nnᴐnhwere mmienu ansa na woadidi, anaa nnᴐhwere mmienu wᴐ w’adidie akyi. Wei boa ma aduane no nane yie, na ԑma nipadua no twe nnuanennuro yie.
Sԑ wodi aduane a ԑmu yԑ duru a, nnware wᴐ ԑhᴐ ara, ԑnyԑ saa a ԑmma aduane no nnane ntԑm. Wei firi sԑ, adwareԑ nya nsunsuansoᴐ wᴐ mogya a ԑdi aforosiane wᴐ yafunu no ho a ԑsiane kᴐ nipadua akwaa afoforᴐ no mu no so, na afei ԑsi aduane no nane no kwan.
Apᴐmutenetene boa ma nipadua no sisi so, na ԑma no apᴐmuden, nanso sԑ wodidi wie ara na wotenetene wo mpᴐ mu a, ԑsi aduane no nnaeԑ kwan. Wobԑtumi mpo afe, w’afu tumi yԑ kufuu, na nipadua no akwaa no binom wᴐ hᴐ a, wontumi mpagya, anaa ԑntumi nyԑ adwuma papa. Apᴐmutenetene adwuma a wobԑtumi ayԑ no wᴐ adidie akyiri ara ne sԑ wobԑyԑ sԑdeԑ worebu nkotodwe no, na woatena wo nan no so kakra (Vajrasana) ԑsiane sԑ ԑboa aduane nnaneԑ dwumadie no. Ԑno pa ho a nnyԑ apᴐmutenetene dwumadie biara w’adidie akyi.
Nneyԑeԑ nnum yi ne pii a ԑkeka ho na ԑkᴐ so wᴐ yԑn adidie akyi a ԑha yԑn apᴐmuden, nanso ԑsiane sԑ yԑnnim nti, yԑtaa yԑ pa ara. Sԑ weinommu bi yԑ wo suban a, hwԑ na sesa firi ho.
",2891,Latn,Twi,twi
akannews,"Aban no resrɛ Aban Adumayɛfoɔ Nkabomkuo ahodoɔ no sɛ, anidie mu ara wɔnkurakura no saa ara na wɔmfa wɔn ani nto mprempren yi sikaseɛm mu ahokyerɛ a aba no so, na sɛ wɔde apɛdeɛ bi bɛto aban anim a wɔnnwene aban ho, na wɔnto wɔn bo ase.
Suapɔn mu Akyerɛkyerɛfoɔ Nkabomkuo, Ghana Apɔmuden Adwumayɛfoɔ Nkabomkuo, Suapɔn mu Adwumayɛfoɔ a wɔaka no Nkabomkuo ne adwumayɛfoɔ nkabomkuo afoforɔ a wɔka ho no de wɔn nsusuiɛ a wɔanya sɛ wɔde bɛte atua ɛsiane wɔn adwuma no su ne ɛmu nneɛma bi a ɛnkɔ yie ato dwa.
Nanso Ↄsoafoɔ a ɔhwɛ Adwumasɛm soɔ Abɛdiakyire, Bright Wereko-Brobbey ne Citi News nkasaeɛ mu no, ɔkaa sɛ ɛwiem nhyɛ da nyɛ papa sɛ adwumayɛkuo nkabomkuo ahodoɔ yi dane wɔn akyi ma wɔn. Ↄkyerɛɛ sɛ yɛnni mmerɛ papa mu, ɛno nti ɔresrɛ adwumayɛkuo a yɛabobɔ wɔn din no ne afoforɔ a wɔkeka ho nyinaa sɛ wɔmfa wɔn ani nto wɔn na wɔnto wɔn bo ase.
Adwumayɛfoɔ nkabomkuo ahodoɔ pii de wɔn nsɛm akɔto aban no anim wɔ mmerɛ a ɛmu ayɛ den yi mu sɛ ɔntoto wɔn akatua mu na ɔmpagyapagya wɔn nneɛma binom mu.
Aban no gye too mu de 15% maa wɔn sɛ asetena mu alawanse a wɔtwa no tiawa ka no (COLA) wɔ Kutawonsa, 2022 mu. Afa mmienu yi hyiaeɛ no, wɔn mmienu nyinaa gyee 15% COLA no too mu maa ɛyɛɛ aseɛ dii dwuma Kitawonsa 1, 2022 mu.
Adwumayɛfoɔ akuo ahodoɔ yi a Akyerɛkyerɛfoɔ Nkabomkuo nnan no ka ho, Apɔmuden Adwumayɛkuo Nkabomkuo ne Aban Adwumayɛfoɔ nyinaa ne afoforɔ binom de wɔn apɛdeɛ baa sɛ ɛsiane abrabɔ ne asetena mu yɛ a ayɛ den wɔ ɔman yi mu nti, aban no mma wɔn akatua no mu 20%  sɛ asetena mu alawanse (COLA). Wei kyerɛ sɛ wɔn akatua no akyiri no, aban nkari wɔn akatua no mu 20%, na ɔmfa saa sika no mma wɔn sɛ saa alawanse (COLA).
Bɛyɛ nnawɔtwe mmienu akyi nie na wɔne aban atwe saa asɛm yi ho a ɛnsii pɔ, ne saa nti ahyɛ adwumayɛfoɔ no bi abufuo ama wɔresi atuateɛ so dua sɛ wɔbɛte atua.
",1792,Latn,Twi,twi
akannews,"Yɛn wura Ↄsoafoɔ a ɔhwɛ Ↄman yi sikasɛm soɔ, Ken Ofori-Atta de suro a ɛwɔ ne mu wɔ sidi no ho too dwa sɛ, sɛ Ghanafoɔ anyi wɔn akɔnnɔ a wɔwɔ de ma nneɛma a wɔkra firi aman afoforɔ soɔ no amfiri hɔ a, sidi no ho bɛkɔ so ara akyere no.
Ↄde afotuo ne adesrɛdeɛ too Ghanafoɔ nyinaa anim sɛ, anim anim yi ara, wɔnsesa akɔnnɔ a ɛmu yɛ den a wɔwɔ de ma nneɛma a wɔkra firi aman afoforɔ soɔ no.
Nhwehwɛmu mu no, nsusuiɛ aba a ɛkyerɛ sɛ nneɛma a ɛwɔ ɔman yi mu no fa dodoɔ no ara yɛ deɛ wɔkra firi aman afoforɔ so.
Sɛ yɛtwa yɛn ani hwɛ ɔman yi sika sidi no a, ahwe ase birim wɔ abosome a atwam no mu; nneɛma a yɛde di dwuma ahodoɔ, fangoo ne nneɛma a yɛdie boɔ ayɛ den aboro so a yɛntumi nnwene ho mpo na yɛate aseɛ.
Yɛn wura, Ↄman yi Sikasɛm Soafoɔ yi kɔpuee Ad-hoc agyinatufoɔ no anim wɔ Obubuo 18, 2022 mu no, ɔkyerɛɛ sɛ ɔman yi nnya mfasoɔ papa biara mfiri nneɛma a wɔkra no so sɛ ɛbɛtumi aboa yɛn ama yɛne aman afoforɔ so foɔ no adi dwa de sika adi nsesa agye nneɛma. Ↄkyerɛɛ sɛ wei nti ɛsɛ sɛ yɛgyae saa dwa no di, ɛsiane sɛ sɛ yɛannyae a, sidi no ntumi nnyina ne nan so. Na ɔnam wei so ka kyerɛɛ Ghanfoɔ nyinaa sɛ yɛnhyɛ yɛn akɔnnɔ a yɛwɔ de ma saa nneɛma yi so, ɛsiane sɛ ɛredi yɛn awu.
Sɛ yɛhwɛ yɛn man yi mu a, yɛdua nnuane a ɛkɔɔ Twi kɔɔ Brɛman nyinaa bi wɔ ɔman yi mu, nanso Ↄman Ghana sɛe sika Ↄpepem bebree kra aduane firi aman afoforɔ so.
Ↄman yi kra nneɛma pii bi te sɛ nneɛma a mfididwumafoɔ de di dwuma, nneɛma a yɛdie ne atosodeɛ ne deɛ ɛkeka ho pii, mpo deɛ yɛhyɛ. Aman ahodoɔ atitire a Ↄman yi ne wɔn yɛ saa dwadie adwuma yi ne China, USA, Belgium, UK ne France.
",1575,Latn,Twi,twi
akannews,"Sε yεwura apᴐmuden wiase mu a, nneεma a εboa kanyan nna mu nkitahodie mu ahoᴐden no bi yε nnuane, anonneε, ne nneεma anaa nnuro binom a εboa ma obi akᴐnnᴐ a ᴐwᴐ wᴐ mpa so agodie mu no ano yε den. Deε atwerε yi kasa fa ho kεse yε nnuro ahodoᴐ a wᴐnom anaa wᴐde sra, de kanyan nna mu nkitahodie mu ahoᴐden ne akᴐnnᴐ. Sa nnuro yi nnyε na koraa, na sε obi bᴐ wira nnutᴐnbea papa biara mu a, ᴐbεtumi anya saa nnuro yi bi atᴐ de adi ne dwuma.
Mmom, deε nnipa pii nnim, na wᴐn a wᴐnim nso abu wᴐn ani agu so ne sε, εbεtumi de obi akᴐ adamena mu ntεm so. Yεreka wei, εsiane sε εbi atoto ebinom ama wᴐafa mu atoa nananom wᴐ nseεdo. Momma yεnhwε deε animdefoᴐ ne atwotwowuro binom aka afa wei ho, ne nsusuanso bᴐne a εwᴐ wᴐ apᴐmuden so a εbεtumi agye obi nkwa afiri ne nsam.
Saa nneεma mmienu yi yε akwaa a nnipa nkwa gyina so titire no mu bi, enti sε εmu bi sεe a, onipa tumi nam so hwere ne nkwa. Adwumakuo a εhwε nnuane ne nnuro adwuma so wᴐ Alataman mu de too dwa mmerε bi a atwam sε, nnubᴐne bi a ano yε hye na εho yε hu ma nipadua no akwaa no bi te sε berεboᴐ ne saa apᴐmuden wᴐ saa nniro yinom mu. Sε εnam saa nnuro yi so na akwaa yinom bi sεe a, εbεyε den pa ara sε wᴐbεtumi asa saa yareε no. Sε εba no saa a, owuo ne adeε a εdi akyire.
Nsunsuanso bᴐne binom a εtumi de ba bi ne sε wo hwene bᴐn bεsisi, tipaeε, yafunukeka, sε wo yam reyε kusuu, abofono, ayamtuo, awerεfire anaa akaakaeε mu haw, sε worete yaw wᴐ w’akyi, sε wonhunu nsonsonoeε a εda ahosuo bibire ne ahahan mono ntam, asosie, sε adeε gyegye anaa woso a wonte no w’aso mu, ne mmerεwyε.
Wei ne nsunsuanso bᴐne pii a εkeka ho na εde ba, momma yεnhwε yεn ho so yie. Akᴐnnᴐ ho hia deε nanso nkwa ho hia sene no.
",1670,Latn,Twi,twi
akannews,"Apolisifoↄ akyere nnipa baasa bi a wↄsusu sɛ wↄdi basabasayɛ a ɛrekↄ so wↄ Dompim a ɛwↄ Atↄeɛ Mantam mu ahensɛm ho no mu akotene no. Nkaebↄ kyerɛ sɛ ɛnam saa basabasayɛ yi so ama nipa baako bi apira pira a ani yɛ nyan yie, na ama agyapadeɛ nso asɛesɛe.
Wↄkyerɛ mu a, na saa nnipa yinom a wↄabↄ wↄn kwaadu a wↄn din ne; Ibrahim Issah, Atanga Peter ne Asonba Emmanuel ka nkurↄfoↄ a wↄte sii mmↄtene so de sekan kotokuro yi bi kↄgyinaa obi so twitwaa no pirapiraa no a na ɛyɛ asefem yie pa ara no ho. Merekasa yi, nkaebↄ kyerɛ sɛ saa nipa yi da ayaresabea a ↄregye ayarehwɛ denden mu.
Apolisifoↄ no kyerɛ sɛ, saa nnipa yinom sane nso sɛesɛee nnipa a wↄwↄ kuro no mu no agyapadeɛ no bi.
Apolisifoↄ yi de kaa ho sei; “Apolisifoↄ adwumayɛkuo no ama asomdwoeɛ aba kuro no mu ama emu adwo, ɛnna yɛde nhyehyɛeɛ a ɛmu yɛ den agu akwan mu sɛdeɛ ɛbɛyɛ a yɛn nsa bɛka wↄn a wↄaka a wↄde wↄn ho hyɛɛ basabasayɛ dwumadie yi mu no, na yɛakyere wↄn de wↄn akↄgyina mmara no anim.
Apolisifoↄ adwumayɛkuo yi reyɛ adwuma sono. Yɛbↄ wↄn aba so, na yɛhyɛ wↄn nkuran sɛ wↄnkↄ so ara nkurakura ↄman yi mu mmↄ yɛn ho ban mfiri nnipabↄnefoↄ nsam. Yɛda wↄn ase ne wↄn adwuma pa.
",1152,Latn,Twi,twi
akannews,"Abatoↄ huuhu a ɛsɛee kabimamenkabi wↄ Nairobi, Kenya no akyiri no, wↄde asomdwoeɛ asi wↄn mampanin nnɛ, a nnipa ahodoↄ ne akukudam a wↄfiri wiase afanan nyinaa kↄↄ bi de wↄn animuonyam kↄtaa akyire. Nanso ɛyɛ adeɛ a Owura Odinga ankↄ dwumadie no ase bi. Nnipa binom susu sɛ wankↄ bi ɛfiri sɛ, ne bo nnwo Owura Ruto nkunimdie no so.
Nnipa bɛyɛ 60,000 bↄ pee so wↄ Moi International Sport Center a ɛwↄ Kenya firi anↄpa nnↄnum himuu ↄman no frankaa a ɛnyɛ agorↄ koraa ɛfiri sɛ, ɛnnɛ yɛ da kɛseɛ pa ara wↄ Kenya foↄ abrabↄ mu. Ne nyinaa ne sɛ, wↄde William Ruto asi adwa so sɛ Kenya mampanin. Nhwehwɛmu mpo kyerɛ sɛ nnipa binom pirapiraeɛ pa ara, berɛ a wↄrepere awira beaeɛ hↄ no. Bammↄfoↄ a na wↄwↄ hↄ yeree wↄn bammↄ mu yie sɛ wↄmma nnipa nwira beaeɛ hↄ pii, nanso ankↄsi aga.
Wↄwoo Owura Ruto a wayɛ mampanin abɛdiakyire wↄ ↄman no mu mfeɛ du akyi no wↄ akuraa ketewa bi a ɛwↄ Kenya. Na ↄyɛ Owiemfoↄ ba a ↄfiri abusua aNyamesuro wↄ mu mu. Na ↄdua aburo, a mpo ɛsiane ahokyerɛ nti, na ↄde ne nan to fam akↄ sukuu, . Wei si so dua sɛ, obi nnim ↄbrempↄn ahyɛaseɛ. Ↄdaa n’anigyeɛ a ↄwↄ wↄ amanyↄsɛm ho wↄ 1990.
Nkaebↄ a ɛbɛtↄ dwa kyerɛ sɛ, Owura Ruto amma ho kwan amma nsɛntwerɛfoↄ a wↄwↄ ↄman no mu anni wↄn dwuma wↄ dwumadie yi ase, agye baako pɛ bo a wↄfrɛ no Multichoice nko ara. Sɛ wohwɛ mu a, Owura Ruto de soboↄ bↄↄ nsɛntwerɛfoↄ sɛ wↄyɛɛ nyiyimu tiaa no berɛ a na wↄrebↄ ntoa de wↄn nsɛm akↄtoto atoto ↄmanfoↄ anim no. Nnipa binom kyerɛ sɛ, wei nti na wↄamma wↄn kwan saa no.
Owura Ruto ahonya bebrebe yi nyinaa akyiri no, nhwehwɛmu kyerɛ sɛ ↄde ne ntoabↄ no kↄↄ abrɛfoↄ so. Wↄn ntoabↄ no mu no, ↄne Ↄmampanin Uhuru Kenyatta a na ↄyɛ ne panin a ↄtaa Owura Odinga  a na ↄne no repre akonnwa no akyi no bↄↄ mpu ne mpu. Owura kyenyatta amma Owura Ruto tirinkwa wↄ saa berɛ yi mu ara de bɛsi Dwoada anwummerɛ a ↄmaa no akwaaba wↄ Ↄmampanin asoɛeɛ no.
Owura Ruto dii nkunim wↄ abatoↄ no mu Ↄsanaa da a ɛtↄ so 9, nanso na kwan ketewaa bi na na ɛda ↄne Raila Odinga ntam. Owura Ruto nyaa abatoↄ no mu ↄha mu nkyekyɛmu 50.5, ɛnna Owura Odinga nyaa ↄha mu nkyekyɛmu 48.8. Owura Odinga anye abatoↄ no so nsunsuansoↄ no antom, na ↄde asɛm no kↄↄ Asɛnnibea Kɛseɛ mu. Nanso nnawↄtwe a atwa mu yi ara mu no, wↄgyaee asɛm no mu maa Owura Odinga nso gye too mu sɛdeɛ ɛbɛyɛ a basabasayɛ biara nsi, na asomdwoeɛ bɛba, na wↄde nkunim abotire no bↄↄ Ruto.
Owura yi agye adesoa ne amaneɛ a ↄman yi rekↄ mu no ato ne ho so. Sikasɛm mu haw, ↄman no sikasɛm a atↄ nsuom, ɛka, nneɛma boↄ a ɛrekↄ soro, aduane ne fangoo boↄ a ɛregye nsamu ɛsiane Ukraine ntↄkwasɛm yi, ne ɛka ne ɛkↄm a aba ↄman no mu nyinaa da Owura William aba mu. Ↄman no mu nnipa pii wↄ gyidie wↄ ne mu sɛ ↄbɛtumi ayɛ ama no aboro so.
Yɛma Owura William Ruto tirinkwa, na yɛrehwɛ n’anim sɛ ↄmma ne manfoↄ gyidie a wↄwↄ wↄ ne mu no nyɛ gyan, na wↄn nsa nsi fam.
",2807,Latn,Twi,twi
akannews,"Dorcas Affo-Toffey a ɔyɛ Mmarahyɛbadwani ma Jomoro Abatoɔ Mpasua no adi nkunim wɔ abatoɔ kwaadu a wɔde bɔɔ no mu. Wɔbɔɔ no saa kwaadu yi ɛsiane sɛ wɔkyerɛ sɛ ɔnsɛ mfata sɛ ɔyɛ Mmarahyɛbadwani ɛsiane sɛ wɔatete sɛ ɔwɔ nkrataa a ɛkyerɛ sɛ ɔyɛ Ivory coast ni.
Takoradi Asɛnnibea kɛseɛ a Otemmuafoɔ Justice Dr. Richmond Osei Hwere da ano no agyae saa kwaadu no mu. Ↄkyerɛ mu a, berɛ a Mmarahyɛbadwani yi poo deɛ ɛkyerɛ sɛ ɔyɛ Ivory Coast ni no ara mu na akwannya bɛdaa hɔ maa no bɛyɛɛ Ghanani. Ↄgyinaa wei so de too dwa sɛ awuraa yi dibea sɛ Mmarahyɛbadwani no sɛ fata no.
Josuah Emuah Kofie ne nnipa a ɔde ne nsa hyɛɛ saa krataa yi ase de tiaa Awuraa Dorcas, na ɔkyerɛ mu a, awuraa yi nsɛ mfata sɛ ɔgyina saa mpasua no so foɔ anan mu wɔ NDC din mu sɛ Mmarahyɛbadwani.
Deɛ ɔrebɔ kwaadu yi kyerɛ mu a, Mmarahyɛbadwani yi wɔ aman pii so nkrataa a ɛkyerɛ sɛ ɔyɛ saa aman no so nipa, a America ne Ivory Coast ka ho, na ɔmaa no daa adi sɛ wei ne 1992 amammara no bɔ abira yie pa ara.
Nanso Mmarahyɛbadwani yi popoo ne ti wɔ America nkrataa a ɛkyerɛ sɛ ɔyɔ ɛhɔ ni no ho a wannye antom, na ɔpaee mu kaa sɛ wapo Ivory Coast deɛ no nso.
Wei akyiri no, asɛmmibea no hyɛɛ no sɛ ɔmfa nkrataa a ɔkyerɛ sɛ ɛkyerɛ sɛ wapo sɛ ɔyɛ Ivory Coast ni no mmra wɔn anim.
Nanso wɔkyerɛ mu a Mmarahyɛbadwani yi anni asɛnnibea no nhyehyɛeɛ no so. Wei maa Owura Joshua sane yɛɛ mmaratoɔ kwaadu nhyehyɛeɛ tiaa no berɛ a wamfa nkrataa a ɛkyerɛ sɛ ɔnyɛ Ivory Coast ni bio no amma asɛnnibea no anim no akyi.
Godwin Edudzi Tamakloe a ɔyɛ Mmarahyɛbadwani yi kamafoɔ no srɛ maa no sɛ wɔntwa mmaratoɔ kwaadu no mu, na ɔsrɛɛ ɛho bɔnefakyɛ kyerɛɛ sɛ ɛnyɛ Mmarahyɛbadwani no boapayɔ sɛ ɔbɛbu asɛnnibea no nhyehyɛeɛ animtia.
Bright Okyere Agyekum a ɔyɛ deɛ ɔrebɔ saa kwaadu yi kamafoɔ no kaa sɛ ɛsiane sɛ Mmarahyɛbadwani no asɛe asɛnnibea no mmerɛ na wayɛ asoɔden atia wɔn nti, wɔmmɔ no ka GHC 20,000 ansa na watwa mmaratoɔ kwaadu no mu.
Mmarahyɛbadwani yi kamafoɔ no srɛ maa no sɛ ɔnya saa sika a deɛ ɔrebɔ kwaadu no lɔya no abɔ din no nyinaa, ɛfiri sɛ nneɛma mu ayɛ den. ℇno akyiri no, Asɛnnie a Justice Sedinam Agbemava tenaa tire no twaa asɛm no mu, na ɔbɔɔ Mmarahyɛbadwani no ka GHC 5000 gyaee asɛm no mu.
",2167,Latn,Twi,twi
akannews,"Korɔbea Asante Kɔtɔkɔ yɛ ɔman a wɔayɛ kokuromoti a yɛnsan wɔn ho mmɔ pɔ wɔ Ghana. Abakɔsɛm mpo kyerɛ sɛ, Asantefoɔ nyaa wɔn faahodie 1935 ansa na Ghana renya ne deɛ wɔ 1957 mu. Ɛrekame ayɛ sɛ, Asantefoɔ agye din wɔ Ghana abakɔsɛm mu wɔ wiase afaanan baabiara kyɛn kasakuo ahodoɔ a ɛwɔ Ghana no nyinaa. Yei nti ɛnnɛ, yɛrebɛsua biribi kakra afa Asanteman abakɔsɛm ho.
Ansa na Anɔkye Frimpɔn Kɔtɔbere a wɔnim no sɛ Ɔkɔmfo Anɔkye regye Sika dwa Kofi afiri Tweaduampɔn hɔ no, na ahemfo binom adi Asanteman so dada. Saa ahemfo yinom ne Nananom Twum ne Antwi, Nana Korɔbea Amamfi, Nana Oti Akɛntɛn, ne Nana Obiri Yɛboa.
Deɛ ɛteɛ ne sɛ, sɛ yɛreka atumfoɔ dunsia a wɔasom Sika dwa no a, atumfoɔ a yɛabobɔ wɔn din yinom nka ho. Mmom, ɛhyɛ aseɛ firi Otumfoɔ Ɔsɛe Tutu I so ɛfiri sɛ, ne pɛn so na Ɔkɔmfo Anɔkye yii Sika dwa Kofi maa Asanteman.
Yei nti, yɛrebɛbobɔ atumfoɔ 16 no nyinaa din nnidisoɔ nnidisoɔ afiri berɛ a Asanteman nyaa Sika dwa abɛsi Otumfoɔ a ɔtɔ so dunsia no so. Ahemfo yinom din na ɛdidi soɔ yi:
1. Otumfoɔ Ɔsɛe Tutu I
2.  Otumfoɔ Opoku Ware I
3. Otumfoɔ Kusi Boadum
4. Otumfoɔ Ɔsɛe Kwadwo
5. Otumfoɔ Ɔsɛe Kwame Panin
6. Otumfoɔ Opoku Fofie
7. Otumfoɔ Kwame Bonsu
8. Otumfoɔ Bonsu Panin
9. Otumfoɔ Yaw Ɔsɛe Akoto
10. Otumfoɔ Kwaku Dua I
11. Otumfoɔ Kofi Kakari
12. Otumfoɔ Mɛnsa Bonsu
13. Otumfoɔ Kwaku Dua Prɛmpɛ I
14. Otumfoɔ Prɛmpɛ II (Nana Kwame Kyeretwie)
15. Otumfoɔ Opoku Ware II
16. Otumfoɔ Ɔsɛe Tutu II
Yeinom ne Asanteman Atumfoɔ 16 a wɔadi Asanteman so ɛfiri berɛ a Ɔkɔmfo Anɔkye Frimpɔn Kɔtɔbere yii Sika dwa maa Asanteman no.
Menim sɛ ɛnnɛ adesua yi ama wɔahunu Asanteman abakɔsɛm binom. Ɛda foforɔ nso, yɛbɛsua Sika dwa Kofi ho asɛm kakra.
",1661,Latn,Twi,twi
akannews,"Ghana ka aman ahodoɔ a wɔmfa wɔn nwomasua nni agorɔ koraa no ho. Ɛwom sɛ, Ghana yɛ ɔman a ɛgu so ara retu mpɔn nkakrankakra deɛ, nanso sika a wɔde hyɛ nwomasua mu no dɔɔso pa ara.
Mfeɛ bi a atwam no, na nnipa dodoɔ no ara ani nnye sukuukɔ ho ɛfiri sɛ, na wɔnnim ɛso mfasoɔ. Bio nso, na awofoɔ dodoɔ no ara pɛ sɛ wɔde wɔn mma di wɔn akyi, na wɔkyerɛ wɔn adwuma a wɔyɛ sɛdeɛ wɔn mma no bɛtumi atoa adwuma no so wɔ wɔn awofoɔ no wuo akyi.
Yei maa sukuukɔ ne nwomasua ho baa asɛm pa ara saa berɛ no.
Anigyesɛm ne sɛ, seesei deɛ, ɛsiane anibue, ne nimdeɛ a adɔɔso nnansa yi nti, ankorɛnkorɛn binom abuebue sukuu ahodoɔ wɔ ɔman no mu baabiara.
Ne nyinaa akyi no, awerɛhosɛm ne sɛ, mmɔfra binom da so ara wɔ hɔ a wɔn ani nnye sukuukɔ ne nwomasua ho de bɛsi ɛnnɛ.
Afe 2020 mu no, wɔyɛɛ nhwehwɛmu bi faa sukuukɔ ne nwomasua ho wɔ Ghana ha. Berɛ a nhwehwɛmu no baa awieeɛ no, nneɛma binom a ɛbɛdaa adi na ɛdidi soɔ yi.
Nyansahyɛ ne adwenkyerɛ
Deɛ saa nhwehwɛmu yi ma yɛhunu ne sɛ, nneɛma binom na ɛkɔfa ɔhaw ahodoɔ a yɛhyia wɔ nwomasua mu no nyinaa ba. Yei nti, ɛyɛ yɛn nyinaa asɛdeɛ sɛ, yɛboa ma yɛsi saa ɔhaw ahodoɔ no nyinaa ano.
Baako ne sɛ, ɛsɛ sɛ awofoɔ tumi hyɛ wɔn mma nkuran ma wɔyere wɔn ho sua adeɛ yie sɛdeɛ ɛbɛyɛ a mmɔfra no ani bɛgye sukuukɔ ne adesua ho.
Seesei deɛ, ɛsiane sɛ aban sukuu abɛyɛ deɛ wɔntua sukuu fiisi biara, firi mfitiaseɛ sukuu kɔsi ntoasoɔ sukuu so nti, ɛsɛ sɛ ɔwofoɔ biara de ne ba kɔ sukuu, na ɔtotɔ nwoma a ɛbɛboa abɔfra no ama watumi asua adeɛ yie na ama wɔn nwomasua atumi atu mpɔn.
Bio nso, ɛsɛ sɛ sukuu ahodoɔ no ne akyerɛkyerɛfoɔ nyinaa hyɛ sukuu mmɔfra nkuran ma wɔtumi wie mfitiaseɛ, adantam ne ntoasoɔ sukuu.
Yɛtumi yɛ yeinom nyinaa a, ɛbɛboa ama Ghana sukuusɛm ne yɛn nwomasua afa ne ntoma pa afura.
",1735,Latn,Twi,twi
akannews,"Awↄse guu wↄn a na wↄwↄ Asɛnnibea a wↄdi mmaratofoↄ asɛm no nyinaa, berɛ a wↄtee sɛ Freddie Blay a na ↄyɛ dwantenani ma NPP no rekↄgyina wↄn a wↄne Aisha Huang di dwuma a aban no akyere wↄn sɛ wↄretu galamsey no afa adi wↄn asɛm ama wↄn no.
Lucy Ekeleva Blay a ↄyɛ lↄya ni a ↄno ankasa ate ne ho no de too dwa wↄ asɛnnibea sɛ, ↄregyina asɛm no mu kakra ama Freddie Blay wↄ nnipa nnan a wↄn din ne; Gao Jin Cheng, Lu Qi Jun, Haibin Go ne Zhang Zhipeng a wↄne Aisha Huang di dwuma no asɛnnie no mu.
Sɛ yɛhwɛ mu a, Aisha Huang opeemu no ankasa deɛ, NPP mu nnipa titire, Nkrabea Effah Dartey na ↄregyina n’afa adi n’asɛm no.
Krataa a wↄde kↄↄ wↄ mmaratofoↄ yi afa sɛ wↄnyi wↄn mfiri afiase no, Otemmuafoↄ Lydia Osei Marfo annye anto mu, na ↄkaa sɛ, wↄn a wↄabↄ wↄn kwaadu no yɛ ↄnam foforↄ so adehyeɛ a wↄnni sikasɛm mu ahoↄden titire biara anaa wↄnni ayↄnkofa titire biara wↄ asɛnnie no mu wↄ asɛnnibea hↄ, ne saa nti, sɛ wↄyi wↄn na ɛduru sɛ wↄbɛtoto wↄn ano a, ebia na wantumi anyina ano.
Otemmuafoↄ no kaa sei; “Sɛdeɛ yɛn nyinaa nim wↄ ↄman yi mu no, nnipa nhyɛda nhia ahyɛnsodeɛ a wↄde tu kwan firi ↄman yi mu no bi ansa na wↄatumi afiri ha, na sɛ ɛkↄba sɛ saa nnipa yinom di fↄ, na sɛ yɛhwɛ asotwe a wↄbɛnya no ano den a, mewↄ gyedie yie sɛ sɛ yɛgyae wↄn a, wↄmmɛgyina yɛn anim ha mma yɛntoto wↄn ano.
Wↄde Aisha Huang ne nnipa nnan a wↄka ne ho no nyinaa asane akↄgu aban mu, na wↄbɛwↄ hↄ ara ne akↄsi Obubuo da 24 wↄ afe 2022 mu.
",1434,Latn,Twi,twi
akannews,"Berε bi asi wɔ w’abrabɔ mu a na w’abam abu na wopεε sε wohwere wo nkwa pεn? Aane, εtumi ba no saa. Nnipa dodoɔ no ara tumi kɔ saa haw yi mu. Awerεhoɔ mmorosoɔ tumi tɔ obiara so, εno nti yεbεhwε kwan ahodoɔ a obi bεtumi afa so adi so nkonim.
Mpεn pii no εyε a abammuo ne awerεhoɔ mma kwa, εwɔ biribi a εkɔtwe no de ba. Ɛtumi firi brε a obi abrε aboro so, sε obi ammɔ ne ho mmɔden wɔ nsɔhwε mu, sε wowɔ yareε bi mu anaasε worehwere wo dɔfo anaa busuani bi. Ɛba no sei a ebinom tumi su yie, na wɔnnya anigyeε biara sε wɔnkɔ wɔn nnwuma so εfiri sε wɔn anidasoɔ nyinaa asa.
Mpεn pii no εyε a saa awerεhoɔ yi nkyε nni nna pii. Nsusuiε pa, nkuranhyε a εfiri afoforɔ hɔ ne berε tumi boa nipa no ma saa awerεhoɔ no firi hɔ. Nanso εtɔ da a obi werε tumi ho pii ma no kyε yie, εba no saa a ne kɔn nnɔ aduane, ɔntumi nna na εtɔ da mpo a ɔpa aba wɔ abrabɔ mu na ne kɔn dɔ sε ɔbεwu afiri wiase. Sε obi kɔ saa tebea yi mu a yεka sε awerεhoɔ mmorosoɔ da saa nipa no so.
Awerεhoɔ mmorosoɔ retɔ obi so no da nso firi sε obi werε ahoɔ ho. Awerεhoɔ mmorosoɔ yi yε deε εyε hu pa ara. Ɛtumi nya nsunsuansoɔ bɔne wɔ nipa no adwuma, n’abusua ne mpo n’apɔmuden so. Obi a awerεhoɔ mmorosoɔ hyε ne so no hia mmoa te sε deε wɔn a wɔwɔ yadeε afoforɔ te sε mogyaborosoɔ nya no ara. Wei nti εho hia pa ara sε wobεhunu berε a awerεhoɔ mmorosoɔ da obi so sεdeε wobεtumi aboa wɔn ama wɔasi wɔn dada mu.
Awerεhoɔ mmorosoɔ ahodoɔ mmeεnsa no.
1. Awerεhoɔ mmorosoɔ yi gu mu ahodoɔ mmeεnsa. Deε εdi kan yε deε εnyε hu kεse. Wɔn a wɔwɔ saa tebea yi mu no binom tumi yε dinn sene sεdeε wɔteε ankasa, na wɔkɔ awerεhoɔ mu. Ebinom nso hyε aseε pε kasa pii de ne ho hyε dwumadie ahodoɔ mu sεdeε εbεyε a ɔrennwennwene deε εma wɔn werε εhoɔ no ho, nanso wɔn akoma mu ankasa deε awerεhoɔ mmorosoɔ hyε wɔn so. Wɔn a wɔn deε no nyε hu no tumi toa so yε wɔn nnwuma sane hwε wɔn abusua kama.
Mmom sε saa awerεhoɔ mmorosoɔ a εhyε wɔn so yi firi aseε sε εreyε kεse a, εhyε aseε sesa sεdeε onipa no bɔ ne bra ankasa. Ɛbεtumi aba sε wɔn anigyeε a wɔwɔ wɔ adwuma mu no bεfiri hɔ, wɔbrε ansa na wɔatumi ada anadwo. Wɔn anigyeε wɔ nna mu nkitahodie ho no bεtumi afiri hɔ. Ɛbεtumi nso aba sε wɔbεnom nsa pii na wɔatwe wɔn ho afiri afoforɔ ho.
2. Awerεhoɔ mmorosoɔ yi mu foforɔ a εtɔ so mmienu no nso tumi ma nipa no kɔ awerεhoɔ ne awerεhoɔ mmorosoɔ mu da koro, afei ɔtumi si ne dada mu bio te sε deε hwee nna ne so no, nanso adeε bεkye na adwennwene yi asane abεtɔ ne so bio a εnni farebae biara. Saa awerεhoɔ mmorosoɔ yi fa yi yε deε εyε hu yie pa ara, na εsε sε deε ɔbεn saa nipa no bɔ ne ho mmɔden sε ɔbεboa no.
3. Deε εtɔ so mmeεnsa no tumi ma εhu bɔ nipa a awerεhoɔ mmorosoɔ da ne so no wɔ nnipa anaa nneεma bi ho. Wɔtete nne wɔ wɔn asom, na εtɔ da mpo a εyε wɔn sε obi di wɔn akyi anaasε obi rehwε wɔn wɔ berε a εnte saa. Ɛba no sei a εtwa sε ayaresafoɔ ne afotufoɔ a a wɔwɔ yadeε yi ho nimdeε yie no bεn ɔyarefoɔ no na wɔtumi boa no.
Ɛdeεn na εde Awerεhoɔ mmorosoɔ ba?
Wɔn a awerεhoɔ mmorosoɔ da wɔn so nyinaa yε wɔn a wɔahyia ɔhaw bi wɔ wɔn abrabɔ mu. Ɛbεtumi ayε ne dɔfo bi a wawuo, n’awadeε a agu anaa mpeantweε a ankɔwie yie, adwuma a wahwere, yadeε bi, nnamfoɔ bi a wahwere, ɔko, sε obi ntumi nhwε n’abusua mma wɔn biribi nni ne deε εkeka ho.
Worekyerε ɔdɔ akyerε nipa a awerεhoɔ mmorosoɔ da ne so, worehyε no nkuran, woreda ayamyε adi akyerε no, worenya ntoboaseε ama no na woaboa no wɔ ne haw mu no boa ma no tumi si ne dada mu bio.
Ɛho hia sε obi a awerεhoɔ mmorosoɔ da ne so no ne afoforɔ te sε ne yɔnko bi a n’adwenem dɔ, ne kyerεkyerεni anaa ne sɔfo di ho nkɔmmɔ εsiane sε wɔbεtumi aboa no. Sε wei nyinaa akyi adwennwene no kɔ so ara yε kεse a, εho bεhia sε wobεboa saa nipa no ama no akɔhunu apɔmuden ho dwumayεni bi a ɔbεtumi aboa no. Ɛtɔ da a εnyε nsεm a akɔfa adwennwene abrε wɔn no nyinaa na wɔtumi ka εsiane sε wɔnnya atenka biara saa berε no sε wɔne ɔfoforɔ nkyε asεm pɔtee no.
Hyε no nso sε awerεhoɔ mmorosoɔ tumi tɔ mmabunu ne mmɔfra nketewa so nso bi. Nsεm a εkɔ so wɔ abusua mu no tumi nya nsunsuansoɔ kεseε pa ara wɔ mmɔfra so. Ɛtɔ da wɔn nnamfonom teetee wɔn, εnam saa nti wɔn werε ho pii ma εtumi de awerεhoɔ mmorosoɔ to wɔn so.
Taa hyε wɔn a wɔbεn wo no nso yie, hunu sεdeε wɔteε ankasa na aboa wo ama woahunu no ntεm berε a biribi asesa wɔ wɔn ho no. Wonim obi a awerεhoɔ mmorosoɔ da ne so nso a boa no, yε woafam deε wɔ ne ho ma ɔntumi nsi ne dada mu, Wo mmoa no pem na ɔda so ara wɔ saa tebea no mu a, boa no ma ɔnkɔhunu ɔyaresafoɔ. Kyε wei ma afoforɔ na wɔn nso nnya adesua yi mu kyεfa.
",4464,Latn,Twi,twi
akannews,"Ɛnnora, Ahinime 25, 2022 yi ara na dɔm kɛseɛ a wɔwɔ mmarahyɛbadwafie no kekaa wɔn ho fa sɛdeɛ ɔman yi mu ayɛ den ho. Wɔde adesrɛ too Ɔmampanin Akuffo Addo anim sɛ ɔnyi Ɔsoafoɔ a ɔhwɛ sikasɛm so, Ken Ofori-Atta ne Charles Adu Boahen a ɔyɛ Ɔsoafoɔ a Ɔhwɛ Sikasɛm so wɔ Ɔmampanin Ɔfese hɔ no adi.
Ɛnam ɔman no mu yɛ a ayɛ den nti ɛnyɛ dɔm kɛseɛ a wɔwɔ mmarahyɛbadwafie no nko ara na wɔfoa saa adesrɛ yi so, mmom Ghanaman mma binom nso taa wɔn akyi rebɔ wɔn akyi dɔm ankasa.
Yɛgye di sɛ ɔbɛsane akasa afa Wiase nyinaa Sika Fotoɔ a wɔpɛ sɛ wɔkɔpɛ mu mmoa de bɛboa ɔman no sikasɛm ne nhyehyɛeɛ a aban no ayɛ sɛ ɔde bɛko atia ɔman no sikasɛm a akɔ fam no ho.
Nsɛm yei ho na abɛda adi sɛ Ɔmampanin Akuffo Addo de n’anodisɛm a ɛfa pamo a ɔman mma no mu bi pɛ sɛ ɔpamo Ofori Atta no ho bɛto dwa Kwasiada, Ahinime 30, 2022.
Ɛno da nkyɛn a ɔbɛsane akasa afa tebea a Ghana sikasɛm wɔ mu seesei a ama nneɛma nyinaa boɔ ahuri kɔ soro no ho. Mmom yei bɛyɛ berɛ a ɔne ne mpanimfoɔ ahyia ama ekuo a wɔda sikasɛm ho ntotoeɛ ano no abɔ mu akyerɛ no no akyi.
Nnawɔtwe yi ahyɛaseɛ mu ara na Ghana sikakorabea ne sikakorabea ahodoɔ ne mpanimfoɔ a wɔda sikakorabea a ɛsesa sika kɔ sika foforɔ mu no hyiaeɛ. Wɔkasa faa ɔkwan a wɔbɛtumi afa so asi sidi no ahoɔden a ɛrekɔ fam no kwan wɔ wɔn nhyiamudie no mu.
Yɛgu so ara rehwɛ anim sɛ yɛbɛte ho atenka pa wɔ ɔmampanin anodisɛm a ɔde bɛto dwa no mu. Nsɛm foforɔ bi a ɛbɛba akyiri afa ho no nso, yɛde ne nyinaa bɛbrɛ mo.
",1443,Latn,Twi,twi
akannews,"Nofosuo ho hia ma mmɔfra papaapa, εyε adeε a εsε sε ɔwofoɔ biara ani kɔ ho yie. Mmom, nneεma ahodoɔ bebree wɔ hɔ a εsε sε ɔbaatan a ɔma ne ba nofoɔ no hyε no nso fa nofosoɔ no ne ne ba no adidie ho.
So, ɔbaatan biara na tumi nya nofosuo ma ne ba anaa?
Ɛrekame ayε sε abaatan nyinaa tumi nya nofosuoɔ ma wɔn mmɔfra nom. Mmom akwan ahodoɔ wɔ hɔ a εsε sε wɔyε ahwεyie wɔ ho na wɔtu ho anammɔn nso sεdeε εbεyε a nofosuo no bεkɔ so ara aba ama wɔn mmɔfra no. Akwan pa a ɔbaatan bεtumi afa so ama ne nofosuo atoa so aba ama ne ba anya bi anom na εdidi soɔ yi:
1. Taa ma abɔfra no kwan na ɔnnom nofosuo no mfiri wo nofo ano.
2. Didi yie, hyε no nso sε w’aduanedie tumi nya nsunsuansoɔ wɔ nofosuo no yε mu.
3. Taa di nnuane a εyε nsuo, na nom nsuo nso pii. Hyε wei nso, sε nofosuo a εba wɔ ɔbaatan bi nofo mu no sua a, ɔmma abɔfra no kwan ma ɔnnom nofosuo bebree wɔ ne nofo no ano. Mpεn dodoɔ a abɔfra no refe ano retwe nofosuo no, na εreboa ma nofosuo bebree nso reba nofoɔ no mu.
Sε ɔbaatan no nofosuo sua sε εbεso abɔfra no, na ɔma abɔfra no nom ne nofosuo no wie biara a, ɔmfa meleke foforɔ bi nka ho mma abɔfra no nnom. Ɛbεtumi ayε meleke foforɔ biara, sε εyε soya meleke, nantwie anaa abirekyire deε. Sε εyε meleke foforɔ bi na wode rema abɔfra no a, fa asikyire kakra anaa anwa a εfiri atosodeε ahodoɔ mu kakra fra mu. Sε meleke no nso yε deε wɔayε no sε εsam anaa pawoda no bi deε a, εnneε εho nhia sε wode asikyire anaa anwa bεka ho.
Wode meleke na εrema abɔfra no a, εyε pii sε wode atere bεsesa ama n, anaasε wobεma no anom afiri kuruwa mu sene sε ɔbεnom afiri toa mu. Ɛyε den sε wobεtumi ahohoro mmɔfra toa a mu yie na woadi no ni. Ɛno nti wotumi yε no sei a, εbεtumi abɔ abɔfra no ho ban afiri ayamtuo a anka εnam efi no so bεma wo ba no anya ho.
Mmom, hyε no nso sε meleke ahodoɔ no ba mu berε a maame no nofosuo sua sε εbεso abɔfra no, ne papa mu pa ara deε, anka εsε sε εyε ɔbaatan no nofosuo nko ara.
Berε bεn na εtwa sε abɔfra firi aseε didi ankasa?
1. Wɔwo abɔfra foforɔ a, εtwa sε wɔde nofosuo nko ara na ma no wɔ abosome nnan ne nsia a εdi kan no mu, a aduane foforɔ anaa nsuo biara nka ho.
2. Worema abɔfra no aduane a, di kan ma no nofosuo no ansa na wode aduane foforɔ biara aka ho. Aduane foforɔ a wode bεka ho no nso, hyε aseε firi nnuane ankasa a yεdi a yεayε no sε koko so. Ɛbεtumi ayε aburo kooko anaa moo kooko.
3. Nnawɔtwe twam a, hyε aseε fa nnuane bi te sε atosodeε, adua ne nnuaba ka ho.
4. Hyε no nso, hwε sε wonsesa nnuane ahodoɔ mmobɔ so mma no. Hwε sε nnawɔtwe biara wode aduane foforɔ a wonnya mfaa bi mmaa noɔ no bεma no, na εne ne nipadua no afa nkakrankakra. Sε wode ma abɔfra no na ɔmpε a gyae no saa berε no, na sane sɔ hwε bio da foforɔ.
5. Ɛsε sε wokɔ so ara ma abɔfra no nofosuo, mpo wɔ berε a woafiri aseε rema no nnuane ahodoɔ no.
6. Abɔfra no nnya afe baako no na ɔtumi di nnuane a mpanimfoɔ tumi di, nanso εsε sε wokɔ so ara ma no nofosuo.
7. Ɛho hia pa ara sε mmɔfra renyini no wɔbεnya nnuaba, atosodeε, paano ahodoɔ ne adua aka wɔn nnuane ho. Hwε sε da biara saa nnuane yi bεyε nnuane atitire a wɔdi sεdeε mpanimfoɔ nso di no ara.
8. Adɔkotafoɔ kyerε, εyε sε abaatan bεkɔ so ara ama wɔn mma nofoɔ kɔsi sε wɔbεnya mfeε mmienu. Mpεn dodoɔ a maame no rema abɔfra no nofoɔ na abɔfra no nso renom no, εbεyε mfasodeε ma wɔn baanu no nyinaa.
9. Mfomsoɔ kεseε baako a awofoɔ taa yε ne sε, wɔma wɔn mmɔfra no anonneε bi te sε soda, tii, kɔfe, nsuo a asikyire wɔ mu ne deε εkeka ho. Weinom nyinaa pira mmɔfra no, na εsane sεe sika nso. Ɛbεtumi ama mframa agyina abɔfra no yam, εbεtumi ama no ayamtuo anaa yam yadeε. Ɛbεtumi nso ama ne se ahye. Ɛsε sε yεsi ano kwan na yεma wɔn nnuane pa berε biara.
Ɛbεyε dεn na woahunu sε aduane a wode ma w ’abɔfra no so so?
Mmɔfra a wɔdidi yie no tumi nyini yie. Ɛho hia pa ara sε wobεtaa de wo ba no akɔhunu apɔmudenhwεfoɔ ama woahunu sεdeε wo ba no apɔmuden teε. Wɔbεtumi ahwε wo ba no mu duro na wɔama wo afotuo. Sε kyemateε wɔ wo ba no nyini ho a, εbεtumi aba sε n’adidie mu nyε anaasε yadeε bi na εreha no.
Asodie kεseε da abaatan a wɔawo foforɔ nyinaa ne wɔn kununom so. Mfomsoɔ kakra bi tumi ma wo ba no kɔ ɔhaw mu. Kae sε abosome nsia a εdi kan wɔ wo ba no ababrɔ mu no wobεma no nofosuo nko ara, εfiri hɔ rekɔ no deε wobεtumi ahyε aseε ama no nnuane afoforɔ, mmom firi aseε wɔ kooko nnuane so. Ma no atosodeε, nnuaba, ne adua nnuane pii. Asikyire anaa adɔkɔdɔkɔdeε bebree remmoa abɔfra no. Hwε sε wobεma abɔfra no nofosuo kɔsi sε mfeε mmienu bεba, mpo wɔ berε a woma no nnuane afoforɔ no.
Kyε adesua yi ma awarefoɔ, abaatan ne mmaa nyinaa na wɔnhunu anammɔn pa a εsε sε wɔtu de boa wɔn mma, wɔn ho ne wɔn abusua yiedie.
",4600,Latn,Twi,twi
akannews,"Dɔmkuo ketewa a wɔwɔ mmarahyɛbadwam no de ha a ɛha wɔn sɛ Akufo-Addo gu so ara refa atɛmmuafoɔ dodoɔ no ara adwuma mu de wɔn kɔ asɛnnibea akɛseɛ mu no ato dwa.
Wɔkyerɛ mu sɛ, fa a Ↄmampanin Akufo-Addo refa atɛmmuafoɔ no kɔgu asɛnnibia kɛseɛ mu no yɛ adeɛ ebi nsii da wɔ saa amammuo berɛ yi mu.
Wɔsi so dua sɛ, to a wato atɛmmuafoɔ a wɔfa wɔn no dodoɔ mu firi 11 de kɔ 14 no yɛ deɛ ɛbɛtwe ɔman yi nnepa ne sika pa ara.
Dɔmkuo ketewa no daanoni, Haruna Iddrisu kaa no wɔ berɛ a na wɔrehwehwɛ atɛmmuafoɔ a wɔregye wɔn atom wɔ asɛnnibea akɛseɛ mu no mu.
Ne nsɛm a ɔde too dwan no nie; “Sɛ wofa saa amammuo berɛ yi a, nnipa dodoɔ a Ↄmampanin agyina ne tumi a ɔwɔ wɔ mmara no fa a ɛtɔ so 144 so de afa wɔn no mu yɛ duru.
“Nanso hyɛ no nso sɛ deɛ Ↄmampanin Mills de baeɛ yɛ 21.4%, John Dramani Mahama, 28.6%, ɛnna Nana Akufo-Addo, 78.6% firi atɛmmuafoɔ a wɔwɔ asɛnnibea akɛseɛ mu 11 de kɔ 14. Yɛdwene ho sɛ ɔdwene ɔmanfoɔ no sika no ho mpo a.”
Atɛmmuafoɔ mono a wɔafa wɔn no ne; Otemmuafoɔ Barbara Frances Ackah-Yensu, Asɛnnibea a wɔdi asɛm a wɔde bi apii so no Temmuafo, Owura Temmuafoɔ George Kingsley Koomson, Asɛnnibea a wɔdi asɛm a wɔdebi apii so no Temmuafo, Owura Temmuafoɔ Samuel Kwame Adibu Asiedu, Asɛnnibea a wɔdi asɛm a wɔde bi apii so no Temmuafo, Owura Temmufoɔ Ernest Yao Gaewu, asɛnnibea kɛseɛ mu Temmuafoɔ.
",1317,Latn,Twi,twi
akannews,"Prԑkԑsԑ yԑ aduaba bi a yԑnim no yie na yԑtaa hunu no mpԑn pii wᴐ Abibiman mu. Sԑ yԑyi ne dԑ ne ne huam firi hᴐ a, ԑwᴐ apᴐmuden mu mfasodeԑ pii de ma nnipa, na saa atwerԑ yi bԑma yԑahunu bi.
Apᴐmuden mu nhwehwԑmu kyerԑ sԑ aduro bi wᴐ prԑkԑsԑ mu a ԑboa bᴐ nipdua no ho ban firi nneԑma ne nnuro binom a ԑsԑe nipadua no ho. Saa nnuro a ԑfiri nipadua no ankasa mu a ԑtumi di onipa nya no tumi de nyarewa binom tete sԑ yareԑ koankorᴐ, kisikuro, kokoram ne akomayadeԑ ba. Nnuro a ԑboa si saa nneԑma yinom kwan a wᴐkyerԑ sԑ ԑbi wᴐ pԑkԑsԑ mu no si saa nyarewa yi ne saa adebᴐne yi ano kwan, na ԑbᴐ nnipa ho ban firi saa nyarewa yinom ne wᴐn asiane ho.
Apᴐmuden mu nhwehԑmu sane nso kyerԑ sԑ nnipadua no wᴐ kwan a ԑfa so boa ma onipa ho tᴐ no wᴐ pira mu, nanso sԑ saa adeԑ a ԑboa kum ekuro anaa pira no kyԑre anaa ԑboro so wᴐ nipadua no so a, ԑtumi ma onipa nyarewa afoforᴐ pii. Wᴐkyerԑ sԑ prԑkԑsԑ wᴐ adeԑ bi a ԑtumi brԑ saa adeԑ yi ano, na ԑtumi sa nyarewa a ԑha adwene binom tete sԑ asikyire yadeԑ, apᴐ so ne apᴐ so nyarewa ne yaw ne akoma mu nyarewa.
Sԑ yԑyi weinom firi hᴐ a, ԑtumi nso boa ko tia mmoawa nketewa a wᴐde nyarewa brԑ yԑn no. Wei kyerԑ sԑ ԑboa ma nkwammoa no nya ahoᴐden mapa, na ԑko tia mmoawa nketewa.
Ԑtumi nso boa ma asikyire dodoᴐ a ԑwᴐ mogya no mu no gyina brane, a ԑno mpo deԑ ayԑ te sԑ akyԑdeԑ a ԑka nnwuma a ԑyԑ no ho. Wᴐkyerԑ sԑ prԑkԑsԑ tumi boa dwodwo asikyire dodoᴐ a ԑwᴐ nipadua no mu no ano sԑdeԑ ԑbԑyԑ a ԑmmoro so mma asikyire yadeԑ mma. Mpo sԑ obi wᴐ asikyire yadeԑ na ᴐtaa di a, ԑtumi boa no wᴐ akwan binom so, ԑfiri sԑ nhoma nhoma a ԑwᴐ mu no boa ma nipadua no mu asikyire no so te.
Afei ԑboa ma ᴐyaw a ԑda adi wᴐ nipadua no ani no so te. Ԑte yaw bi te sԑ tipaeԑ nini ne apᴐ so ne apᴐ so yaw so. Ԑyԑ aduaba bi a ԑma aduane yԑ dԑ yԑ huam deԑ, nanso mfasoᴐ a ԑwᴐ so ma apᴐmuden no boro adwene ne nteaseԑ so.
",1831,Latn,Twi,twi
akannews,"Yɛtetee no mframa mu nnansa yi sɛ wↄrebɛtoto kaa sika mu, nanso adwumakuo a ɛhwɛ akwansosɛm so wↄ Ghana asi so dua sɛ ɛnyɛ adeɛ a wↄrebɛto kaa sika mu firi nnɛ Dwoada yi.
Nsɛntwerɛfoↄ de too dwa sɛ wↄbɛtoto kaa sika mu Dwoada, Ɛbↄ da a ɛtↄ so 19 wↄ 2022 mu no akyi na GPRTU foↄ nso de saa nsɛm yi too dwa.
Nnipa a ↄyɛ dawubↄni ma GPRTU, Alhaji Abass Imoro ne Citi News nkↄmmↄdie mu no, ↄsii no pi sɛ, wↄne mpanimfoↄ atitire a wↄdi kuo yi mu akotene bɛhyia nnawↄtwe yi mu, na ɛno akyiri no wↄde nkaebↄ a ɛfa kaa sika ntotomu no ho no bɛto dwa. Ne saa nti adrↄba foↄ akuo ahodoↄ no nka wↄn akoma nto wↄn yam na wↄnnya twɛn honhom ne ntoboaseɛ.
“Seesei a yɛrekasa yi, yɛnni adwenemupↄ biara sɛ yɛrebɛtoto kaa sika mu Dwoada. Mpo sɛ biribi saa bɛkↄ so a, ɛsɛ sↄ yɛpinkyen mpanimfoↄ a wↄdi kuo yi mu akotene ne wↄn di nkↄmmↄ ansa.”
“Yɛresrɛ adrↄba foↄ akuo nyinaa sɛ wↄbɛsↄ wↄn dua mu kakra, berɛ a yɛrehwehwɛ deɛ ɛbɛboa yɛn nyinaa yi.” Owura yi anom nsɛm nie.
Kaa sika boↄ kↄↄ soro 20% wↄ Kotonimma mu wↄ 2022.
Berɛ a wↄtotoo kaa sika mu wↄ Kotonimma da a ɛtↄ so 9 wↄ afe yi mu no, na fango ahodoↄ no boↄ yɛ GHȼ 9.41 ne GHȼ 11.12
Seesei sɛ yɛhwɛ boↄ no a, ahuri kↄ GHȼ 11 ne Ghȼ 14 a ɛbɛtumi aboro saa mpo.
",1203,Latn,Twi,twi
akannews,"Atadwe yε aduaba bi a wᴐwe a mpεn pii no, εho atwintwam na ne dε ne ne hwam reyε akᴐyε te sε kube. Atadwe yε aduadeε a wᴐdii kwan duaa no wᴐ Egypt no mu baako. Wᴐde yε aduane, na wᴐtumi de yε nnuro nso.
Nnuanennuro pii abᴐ atadwe ma sei twom, na wᴐkyerε sε apᴐmuden mu mfasoᴐ a εwᴐ soᴐ no nyε asεmwa. Wᴐkyerε mu a, εtumi sa nyarewa binom, de firi sε εreboa nnuane a yεdie no ama no ayε n’adwuma so de rekᴐsi sε εrete akoma mu nyarewa ahodoᴐ soᴐ.
Apᴐmuden mu mfasoᴐ nsia bi a bεda adi sε εwᴐ atadwe mu na εdidi soᴐ yi.
",518,Latn,Twi,twi
akannews,"Akanfoɔ gye di sε sε awareε ase bεtim ama anigyeε aba mu a na ne fa bi gyina awoɔ titire so, wei nti na ababaawa bi fa afuro wɔ awadeε mu a n’ani gye pii no, na ɔnya wo nso a ɔne abusua no nyinaa anigyeε wie pεyε εsiane sε wɔanya nipa foforɔ abεka wɔn ho wɔ abusua no mu. Anigyeε wɔ nyinsεn mu deε, nanso εnyε anigyeε nko ara ne atenka a εda adi wɔ mu. Adwennwene tumi bεtɔ ɔpemfoɔ no so yie εsiane sε saa berε no wabεyε nipa soronko, na wabεyε ɔyarefoɔ a ɔgyina owuo ne nkwa ntamu. Ɛfiri berε a ɔbεfa afuro no ara akɔsi berε a ɔbεwo no sε Onyankopɔn anyε no adom a owuo tumi bεfa no, ne ba no anaa wɔn baanu no nyinaa kɔ. Saa berε yi ara mu nso na ahonhom ahodoɔ ne nnipa abɔnefoɔ nya kwan de yε wɔn nneεma bɔne wɔ ɔpemfoɔ no ho. Ɛnam weinom nyinaa so nti sε ababaawa bi fa afuro a na asodie kεseε abεda ne kunu ne n’abusua no nyinaa so. Na εho bεhia sε wɔkyerεkyerε ɔpemfoɔ no nneεma ahodoɔ bi na abɔ ɔne ne ba ho ban. Ɛnam asiane a εtumi ba wɔ nyinsεn mu nti, εtwa sε ɔpemfoɔ no di akyiwadeε ahodoɔ so na abɔ ne ho ban saa ara.
Akyiwadeε ahodoɔ binom
Ɛyε akyiwadeε sε ɔpemfoɔ ne ɔbarima foforɔ a ɔnyε ne kunu bεnya mpa so nkitahodie. Ͻpemfoɔ a ɔyε akyiwadeε yi ho asoɔden na ɔfa ne kunu akyi no, ɔbrε yie wɔ n’awoɔ mu. Na εkɔba saa a gye sε ɔbɔ ɔbarima a ɔne no afa ne kunu akyi no din ansa na watumi awo wɔ asomdwoeε mu. Ebinom koraa tumi fa mu hwere wɔn nkwa mpo.
Ɛyε akyiwadeε wɔ Akanfoɔ mu sε wɔbεyε ɔbaa a ɔnyem ho adeε. Wei yε adeε baako a nnipa dodoɔ no ara bu wɔn ani gu su εnnε, awofoɔ binom mpo ma kwan ma wɔn mmammaa a wɔnyem ware wɔ berε a wɔnim saa akyiwadeε yi. Ͻpemfoɔ bi bu n’ani gu nyem a ɔnyem so na ɔma kwan ma ɔbarima bi yε ne ho adeε a, awareε no akyi abɔfra a na ɔnyem noɔ berε a na wɔreyε ne ho adeε no tumi hwere ne nkwa, anaa εma abɔfra biara a ɔbεwo noɔ no anaa ne mma binom sane kɔ wɔn kra akyi.
Ɛyε akyiwadeε sε ɔpemfoɔ ko anaa mpo ɔdi apipiragorɔ. Ɛkɔba sε ɔne obi reyiyi nsεm ano na ɔhwε hunu sε εrekɔ bɔne so a, ntεm ara ɔntwe ne ho mfiri hɔ na ankɔfa ɔhaw biara ammerε ne ho ne n’abɔfra no.
Abosome mmiεnsa a εdi kan wɔ nyinsεn mu no yε berε a εho hia papaapa. Saa berε no Akanfoɔ gye di sε abɔfra no da so ara yε mogya, εno nti εyε akyiwadeε sε ɔpemfoɔ no bεdi nnuane a εyε dɔkɔdɔkɔ bi te sε asikyire, ahwedeε, aborɔbε ne pii a εkeka ho saa berε no. Saa akyiwadeε yi wɔ hɔ εfiri sε yεn nanaom ankɔ sukuu deε, nanso na wɔnim sε adɔkɔdɔkɔdeε biara te sε asikyerε ne ahwedeε no tumi sεe yafunu no ma abɔfra no bεsene kɔ. Anka aborɔbε kura nnuanennuro a εbεtumi aboa abɔdoma no deε, nanso Akanfoɔ kyerε sε abosome mmiεnsa a εdi kan wɔ nyinsεn mu no deε ɔpemfoɔ no kɔdi a anhwε a na ama akɔkoa no abεsene ama nyinsεn no asεe. Wei nti saa akyiwadeε yi wɔ hɔ sεdeε εbεyε a ɔpemfoɔ bi nkɔdi adɔkɔdɔkɔdeε na ɔnkɔdi ɔno ankasa ne ba awu.
Ɛyε akyiwadeε sε ɔpemfoɔ de obi dεmdie anaa tebea bɔne a obi wɔ mu bεdi no atεm. Ɛnam saa kwan yi so ma ahonhom tumi nya ɔne ne ba no so tumi, anaa abɔfra a ɔbεwo noɔ no nso tumi di dεm sε nipa a ɔtoo ne ho no ara.
Mfanteman mu no, εyε akyiwadeε sε ɔpemfoɔ de nsεm bɔne bεhyε ne tirim ara akɔsi berε a ɔbεwo.
Ɛyε akyiwadeε sε ɔpemfoɔ yε ne kunu anaa ɔdi no atεm berε a εsε sε ɔdi no ni no.
Ɛyε akyiwadeε sε adeε bεsa ɔpemfoɔ wɔ abɔntene, εsane yε akyiwadeε sε ɔpemfoɔ bεyiyi ne ho basabasa wɔ n’ahosiesie mu.
Afei εyε akyiwadeε sε ɔpemfoɔ ma kwan ma obi fa n’akyi. Akanfoɔ gye di sε obi nante fa ɔpemfoɔ akyi a εtumi ma n’awoɔ mu yε den εsiane sε ebia na nipa a ɔbεtwaa mu wɔ n’akyi no yε obi a ne ho nyε hare anaa ɔnante bɔbɔɔ.
Ͻpemfoɔ biara redidi a εsε sε ɔtena adwa so. Ɛyε akyiwadeε sε ɔpemfoɔ bεkoto hɔ berε a ɔredidi.
Akanman mu no, akyiwadeε ahodoɔ yi nyinaa wɔ hɔ sεdeε εde bammɔ soronko bi bεma ɔpemfoɔ no ne akokoa a ɔda ne yafunu mu no. Wɔn a wɔdi akyiwadeε nsεm yi so pεpεεpε no nya wɔn ho tɔtorɔtɔɔ, na wɔn a wɔyε ho asoɔden no fa ho ɔhaw ne amanehunu mu.
",3834,Latn,Twi,twi
akannews,"Kuayɔ nyɛ nnɔbaeɛ ne nnuane ho nsɛm nko ara. Nyɛmmoa nso yɛ kuayɔ no fa titire pa ara. Ghana ha deɛ, akuafoɔ dodoɔ no dɔ nnɔbaeɛ, nanso yɛwɔ wɔn a wɔyɛn mmoa nso wɔ ɔman yi mu.
Ɛsiane sɛ yɛpɛ sɛ yɛhunu ɔkwan a yɛbɛtumi de yɛn ho ahyɛ kuadwuma mu anya sika bebree afiri mu nti, yɛrebɛhwɛ nyɛmmoa binom a yɛbɛtumi ayɛn wɔn anya sika pii afiri mu wɔ Ghana.
Wopɛ sɛ wofiri aseɛ  yɛn mmoa a, ɛsɛ sɛ wodi kan hunu mmoa a wɔbɛma woanya sika na wohunu sɛdeɛ wobɛtumi ayɛn wɔn yie ama wɔn ase adɔre nso. Nyɛmmoa binom a wɔbɛtumi ama woabɛyɛ ɔdefoɔ wɔ Ghana no binom na ɛdidi soɔ yi:
1. Nkokɔ
Yɛreka mmoa a wobɛtumi ayɛn wɔn anya sika pii afiri mu wɔ Ghana ha a, nkokɔ na wɔdi kan. Wobɛtumi ayɛn nkokɔ a wɔbɛto nkosua nko ara, anaa wɔn a wobɛtɔn wɔn anya sika, anaasɛ wobɛtumi ayɛn nkokɔ mmienu no nyinaa berɛ korɔ mu.
Ghana deɛ, nnipa di nkosua pa ara. Wɔn a wɔnoa tɔn no wɔn tiri so, wɔn a wɔde noa nnuane, ne wɔn a wɔkye de tɔn paanoo nyinaa boa ma nkosua ho adwadie tu mpɔn pa ara.
Nkosua no da nkyɛn a, nnipa dodoɔ no ara nso ani gye akokɔnam ho pa ara. Yei nti, akokɔnam ho adwadie no kɔ so berɛ biara. Ɛduru buronya berɛ mpo deɛ a, na akuafoɔ a wɔyɛn nkokɔ no kookoo aso ara ne sa. Wɔtumi tɔn nkokɔ ne nkosua bebree nya sika pii firi mu.
Yei nti, sɛ obi yɛn nkokɔ a, ɔtumi nya so mfasoɔ pa ara. Wopɛ sɛ wofiri aseɛ yɛn nkokɔ yi bi a, wobɛtumi de nkokɔ kakraa bi ahyɛ aseɛ anaasɛ wobɛtumi de bebree nso afiri aseɛ.
2. Nantwie
Nantwie yɛ aboa a ne yɛn nna fam koraa. Ghana ha mpo deɛ, nnipa a wɔbɛhwɛ wɔn so ama wo ne nsase a wɔbɛdidi so nyinaa tumi yɛ asɛm. Nanso sɛ yɛreka a, wiase nyinaa, mmoa a akuafoɔ tumi nya sika firi ne yɛn mu pa ara ne nantwie.
Woyɛn anantwie a, wobɛtumi ayɛ w’adwene sɛ wobɛtɔn meleke, nantwie mma, nwoma anaasɛ nantwie no ankasa. Yɛnim sɛ, ɛnam baako a nnipa ani gye ho yie pa ara ne nantwinam. Ɛno nti na Akanfoɔ bu bɛ bi sɛ, “Sɛ nantwie su na ɛnyɛ dɛ a, ne nam deɛ ɛyɛ dɛ.”
Ɛsiane sɛ nantwie akɔyɛ aboa a ne so wɔ mfasoɔ kɛseɛ pa ara wɔ wiase nyinaa nti, sɛ wotumi yɛn bebree a, wo sika bɛyɛ sɛ aburoo. Nanso, ansa na wobɛfiri aseɛ ayɛn bi no, ɛbɛyɛ papa sɛ wobɛdi kan ahunu deɛ wopɛ sɛ wotɔn ansa na woahunu nantwie pɔtee a wobɛtɔ ayɛn.
3. Nsuomnam
Nsuomnam nso yɛ mmoa a mfasoɔ wɔ so pa ara. Wonya nsase a ɛso yɛ nwunu mpo deɛ a, na woatwa fufuo ama no atɔ nkwan mu. Woanya asase a nsuo wɔ so dada nso a, wobɛtumi ayɛ wo ara wo nsuo a wode bɛyɛn mmoa no.
Ghana ha deɛ, nsuomnam a nkurɔfoɔ taa yɛn wɔn pa ara ne pitire, apatrɛ, saamɔn, ne deɛ ɛkeka ho.
4. Mprako
Mprako nso yɛ mmoa a sika wom pa ara. Nhwehwɛmu kyerɛ sɛ, anyɛ yie koraa no, wɔkum mprako bɛyɛ ɔpepem baako wɔ wiase afe biara. Ɛno da nkyɛn a, prakonam yɛ nam a nnipa dodoɔ no ara ani gye ho pa ara.
Ghana ha mpo deɛ, ebinom si no koso, afoforɔ kye de tɔn wɔn nnuane, ɛnna ebinom nso de noa nnuane ahodoɔ. Yei nti, wɔn a wɔyɛn saa mmoa yi no tumi nya sika firi mu pa ara.
5. Nnwan ne mmirekyie
Nnwan ne mmirekyie yɛ mmoa a wobɛtumi ayɛn anya sika pii afiri mu ɛnnɛ. Woyɛn saa mmoa yi bi a, ɛnyɛ den koraa sɛ wobɛhwɛ wɔn ɛfiri sɛ, wɔnyɛ mmoa a wɔtaa yareyare basabasa. Mmom, sɛ wɔbɛtumi ayɛ akɛseɛ ama woatɔn anya sika pii afiri mu a, da biara ɛsɛ sɛ woma wɔn nnuane pa di.
6. Nwa
Nnansa yi, nnipa dodoɔ ara ani abɛgye nwa ho. Animdefoɔ kyerɛ sɛ, sɛ obi di nwa a, ɛbɛtumi aboa ama ne so ate na wanyɛ kɛseɛ ammoro so. Yei nti, ama nnipa pii ani abɛgye nwa ho pa ara.
Wobɛtumi ayɛn nwa a, ɛsɛ sɛ wonya asase a ɛso yɛ nwunu, na nwura kakra nso wɔ hɔ. Nwa deɛ, sɛ woma owia hye wɔn pii a, wɔbɛtumi awuwu anaaseɛ wɔayɛ mmrɛ. Deɛ animdefoɔ ka ne sɛ, sɛ wopɛ sɛ wofiri aseɛ yɛn nwa a, ɛbɛyɛ papa sɛ wobɛpɛ akɛseɛ no bi sɛdeɛ ɛbɛyɛ a wɔbɛtumi ato nkosua bebree ama wo.
7. Nnanko
Kuadwuma baako a onipa yɛ ma n’ani gye na ɔsan nya sika firi mu pa ara ne, nnanko yɛn. Okuani bɛtumi ayɛn nnanko sɛ nyɛmmoa a ɔne wɔn bɛtena fie anaasɛ ɛnam a ɔbɛtɔn anya sika. Ɛsiane sɛ nnanko yɛ mmoa a wɔnhyɛ da nso ahe biara nti, ɛnhia sɛ wobɛnya asase kɛseɛ biara ansa na woatumi ayɛn bi.
Nnako yɛ mmoa a wɔn ase dɔre ntɛm pa ara. Wɔkyerɛ sɛ, adankobedeɛ baako bɛtumi awo nna aduasa biara. Wɔrewo nso a, wɔtumi wo mma 2 kɔsi 8. Yei nti, sɛ wotumi yɛn bi a, ɛnni gyina na woafiri aseɛ redi sika.
Nnanko deɛ, wobɛtumi ayɛn wɔn wɔ wo fie mu, w’afuom, ebuom, anaasɛ asase kumaa bi so ama no ayɛ yie.
Tɔfabɔ
Nyɛmmoa yɛ kuadwuma a ɛbɛtumi aboa wo ama wo sikasɛm atu mpɔn yie pa ara. Ne saa nti, sɛ wonni ahoɔden a wode bɛdɔ nsase adua nnɔbaeɛ a, wobɛtumi ahwehwɛ nyɛmmoa a yɛaka wɔn ho nsɛm yinom bi na wode afiri w’adwuma ase.
",4486,Latn,Twi,twi
akannews,"Aisha Huang yɛ nnipa bi a wagye din yie wↄ fam agudetuo a mmara mma ho kwan no mu. Afe 2017 mu no, wↄkyeree China ni a wadi mfeɛ 47 yi sɛ ↄretu agudeɛ a na mmara mma ho kwan saa. Wei nti, aban no bↄↄ no kↄↄ ne nkyi wↄ afe 2019 mu, na ɛmaa nsɛmmisa pii baa tu a aban no pɛ sɛ ↄbɛtu saa nneyɛɛ yi ase no ho. Nanso nhwehwɛmu kyerɛ sɛ wasane aba ↄman yi mu bio. Michael Kojo Peprah a ↄda fam agydetuo nkumaa no kuo no ano no de ato dwa sɛ Aisha Huang a wagye nserepe wↄ fam agudetuo a mmara mma ho kwan  no asane aba bio wↄ bosome nsia a wↄbↄↄ no kↄↄ ne nyi no akyi.
Owura Peprah daa no adi wↄ ne nkasaeɛ mu wↄ Joy kaseɛbↄ so Wukuada no wↄ Top Story so Kyerɛɛ Evan Mensah sɛ, adwumakuo nkumaa a wↄtu fam agudeɛ no ani twaa  Aisha so wↄ Ivory Coast hyeɛ no so wↄ kuro bi a wↄfrɛ no Dadieso berɛ a wↄbↄↄ no kↄↄ ne nkyi no wↄ bosome nsia akyi mu. Saa berɛ yi, na agudetuo bi rekↄ so wↄ beaeɛ hↄ. Ↄkyerɛ mu a, sɛ nneɛma mu yɛ den wↄ Ghana a, na wadwane kↄ Ivory Coast hyeɛ no so hↄ, na sɛ nneɛma mu dwo a na wasane aba. Ↄkaa sɛ, ↄtenaa hↄ kakra, ɛnna ↄkↄↄ Mali, na akyire yi, ↄyɛɛ n’adwene sɛ ↄbɛba abɛtena Ghana bio abↄ bra. Ↄkyerɛɛ sɛ, ↄnam wei so na ↄnyaa Togo foↄ visa no. Ↄkↄↄ so ara kyerɛɛ mu sɛ ɛsiane ayↄnkofa a Aisha Huang ne aban mu nnipa atitire bi wↄ no nti na ama no saa akwannya no ama ↄretu agudeɛ wↄ berɛ a mmara mma ho kwan no.
Saa nneyɛɛ yinom resɛe yɛn nsase, yɛn nsuo, ne mpo nneɛma binom a ɛho hia, nanso yɛmfaa yɛn adwene nkↄↄ so. Megye di sɛ Ghanafoↄ dodoↄ no ara rehwɛ anim kwan sɛ aban bɛtumi atu saa nneɛma yi nom ase koraa. Yɛbɛsrɛ aban no sɛ ↄde nneɛma bɛgu akwan mu ayɛ n’asɛdeɛ, ɛnyɛ saa a, daakye bi yɛbɛsu yɛhunuiɛ a anka su, nanso yɛnya ano aduro.
https://soundcloud.com/joynews_adomnews/aisha-huang-returned-to-ghana-6-months-after-deportation-small-scale-miners-president?si=44b5957ec08f4db095fc85fe01cf7ea2&utm_source=clipboard&utm_medium=text&utm_campaign=social_sharing
",1900,Latn,Twi,twi
akannews,"Ansa na dɔkota bɛtumi asi no pi sɛ ɔbaa bi awoɔ ho ayɛ den no, na ɛyɛ sɛ ɔbaa korɔ no ne ne hokani anya nna mu nkitahodie ahodoɔ bebree (deɛ ɛsua koraa bɛyɛ mprɛnsa wɔ nnawɔtwe mu) wɔ berɛ a wɔamfa nneɛma ne kwan ahodoɔ biara so ammɔ wɔn ho ban saa ara afe anaa abosome nsia. Wɔn a wɔn mfeɛ yɛ aduasa nnum rekɔ soro no na wɔn deɛ tumi kyɛ di afe, wɔn a wɔn nso deɛ di abosome nsia no yɛ wɔn a wɔn mfeɛ no firi aduonu rekɔ. Mpɛn pii no sɛ awoɔ ho nsɛnsɛm bɛyɛ den ma awarefoɔ a, soboɔ kɛseɛ no ara kɔ ma mmaa no. Nanso adɔkotafoɔ kyerɛ sɛ ɛnni kwan sɛ ɛba no saa ɛfiri sɛ yɛfa nneɛma ahodoɔ a ɛtumi ma awoɔ ho nsɛnsɛm yɛ ɔhaw ma awarefoɔ na yɛkyɛ mu mmiɛnsa a, ɔhaw no fa baako tumi firi ɔbarima no hɔ, ɔbaako tumi firi ɔbaa no hɔ, afei baako a aka no nso tumi firi wɔn baanu no nyinaa hɔ. Hyɛ no nso sɛ, ɔhaw a ɛwɔ awoɔ ho no bi wɔ hɔ a adɔkotafoɔ nnim deɛ ɛkɔfa ba. Wei nti yɛrebɛhwɛ nneɛma ahodoɔ a ɛtumi ma awoɔ ho nsɛnsɛm yɛ den ma mmaa.
Adɔkotafoɔ kyerɛ sɛ nneɛma pɔtee bi wɔ hɔ a ɛsɛ sɛ ɛda adi wɔ ɔbaa ho ansa na wɔatumi akyerɛ sɛ saa ɔbaa no bɛtumi anyinsɛn anaa daabi.
1. Ɛsɛ sɛ saa ɔbaa no wɔ akwaa a ɛtumi to kosua a ɔhaw biara nni ho.
2. Ɛsɛ sɛ ɔwɔ awodeɛ, ɔwɔ bi nso a ɛtwa sɛ ɛyɛ deɛ n’apɔmuden no yɛ kama a ɔhaw biara nni ho.
3. Ɛsɛ sɛ ne drobɛn a kosua no fam kɔhyia ɔbarima ho nsuo no mu da hɔ a ɛmu nsiiɛ.
4. Ɛsɛ sɛ nsuo a ɛkyi boa mmaa wɔ wɔn awoɔ mu no tumi kyi kama.
5. Ɛsɛ sɛ saa ɔbaa no nsabuo sisi so. Yɛka no saa a na ɛsɛ sɛ mogya a ɛba wɔ berɛ a ɔbaa bu no nsa no ba nna mmienu toa so de kɔsi nna nson so. Amma no saa a yɛka sɛ ɔbaa no wɔ haw wɔ ne nsabuo mu.
Nneɛma a ɛtumi ma obi awoɔ ho yɛ den
1. Sɛ ɔbaa ntumi nto kosua. Mmaa wɔ akwaa bi a yɛfrɛ no sɛ ‘ovaries’ wɔ brɔfo kasa mu, ɛno na ɛto nkosua boa wɔn wɔ wɔn awoɔ mu. Ɛtwa sɛ saa akwaa yi mu baako biara to kosua baako bosome biara. Ɛno ne sɛ, baako to kosua bosome wei a, ɔfoforɔ no nso to bosome a ɛdi anim no. Ɔhaw bi si wɔ saa akwaa yi ho na antumi anto kosua a, ɛma awoɔ ho asɛm tumi yɛ den ma saa ɔbaa no.
2. Sɛ ɔhaw anaa yadeɛ bi ba awodeɛ no mu anaa ano a, ɛno nso tumi ma awoɔ ho asɛm bɛyɛ den ma ɔbaa no. Ɔhaw no bi ne sɛ, sɛ awodeɛ no yɛbea sesa anaa ɛmu kɛseɛ sesa bɛyɛ ketewa a, ɛtumi ma faako a awodeɛ no da no sesa. Yadeɛ bi te sɛ faebrɔde anaa kokoram bɛda awodeɛ no mu a, ɛtumi ma awoɔ ho yɛ den ma mmaa binom.
3. Sɛ yadeɛ mmoa nya kwan bɛtena akwaa ahodoɔ a ɛdi dwuma boa mmaa nyinsɛn nsɛm mu biara mu a, ɛno nso tumi si awoɔ ho kwan. Ne titire ne nna mu nyarewa mmoa a ɛtumi de yareɛ bi te sɛ babaso, nkekaeɛ, hepatitis B mmoa ne deɛ ɛkeka ho ba.
4. Sɛ ɔbaa bi ntumi mmu ne nsa koraa anaasɛ ne nsabuo nsisi so yie a, ɛno nso tumi ma awoɔ mu nsɛm bɛyɛ den ma no.
5. Sɛ ɔbaa bi antumi anhunu berɛ a ne kosua to a, ɛma awoɔ mu nsɛm bɛyɛ den ma no. Ansa na ɔbaa bɛtumi afa afuro no, ɛhia sɛ, sɛ ɔto kosua bosome baako biara a ɛsɛ sɛ ɔbarima ho nsuo hyia no na ɛnam so ma abɔfra tumi ba. Saa kosua yi to baako pɛ bosome biara, na da a ɛto no nso ɛtumi di nnɔnhwere aduonu nnan pɛ, ne saa nti sɛ kosua no annya ɔbarima ho nsuo wɔ nnɔnhwere aduonu nnan no mu a, na ɛkyerɛ sɛ saa kosua no asɛe a ɔrentumi mfa afuro saa bosome no gye sɛ ɔtwɛn bosome foforɔ. Wei nti ɛtoatoa so ara na ɔbaa no nhunu berɛ a ɔto ne kosua a, ɛtumi ma awoɔ ho yɛ den ma no.
6. Ɔbaa mfeɛ a wadi no nso tumi di ntintimman wɔ n’awoɔ ho nsɛm ho. Adɔkotafoɔ kyerɛ sɛ mpɛn dodoɔ a ɔbaa mfeɛ rekɔ anim no, titire ɛfiri mfeɛ aduasa rekɔ no, na akwannya sɛ ɔtumi fa afuro no reba fam. Ne nyinaa ne sɛ sɛ ɔbaa duru saa mfeɛ no rekɔ a, nsuo a ɛkyinkyim ma ɔtumi fa afuro no nyinaa hyɛ aseɛ sɛ ɛreba fam. Wei tumi ma awoɔ ho yɛ den ma wɔn.
7. Nnuro binom nso a mmaa bi taa nom de bɔ wɔn ho ban firi nyinsɛn ho no nso tumi bɛma wɔn awoɔ ho nsɛm yɛ den.
8. Sɛ drobɛn a nkosua fa mu kɔhyia ɔbarima ho nsuo no mu si, a mpɛn pii no ɛnam yareɛmmoa so no a, ɛno nso tumi ma ɔbaa awoɔ ho nsɛm yɛ den. Ne titire ne yadeɛ a ɛfiri nna mu nkitahodie mu.
Nnuane a adɔkotafoɔ kyerɛ sɛ ɛboa mmaa akwaa ahodoɔ a ɛdi dwuma ma wɔtumi fa afuro no.
1. Pɛɛ
2. ‘Oats’
3. Ɛmoo a ani yɛ dodoeɛ
4. Bayerɛ
5. Beetroot
6. Nkateɛ abusua no, sesame aba ne almond aba
7. Ngo a ɛfiri Ngodua aba mu
Kyɛ wei ma afoforɔ na wɔn nso nnya adesua yi mu kyɛfa.
Owura Desmond Manu nsa na ɛhyɛ adesua yi ase.
",4228,Latn,Twi,twi
akannews,"Ɛbɔ 8, 2022 no, Ɛngresifoɔ ante asɛmdɛ koraa. Birikyie kɛseɛ bi bɔɔ kuro no mu maa ɛmu nnipa nyinaa botoeɛ berɛ a wɔn nsɛntwerɛ adwumakuo a wɔfrɛ wɔn BBC de bɛtoo dwa sɛ, wɔn hemmaa Queen Elizabeth II ada ne benkum so no. Ɛsiane sɛ Ɔhemmaa yi yɛ onipa titire na wagye din pa ara nti, ankyɛ biara na ne wuo no ho amanebɔ hyetɛɛ wiase baabiara. Amanebɔ kyerɛ sɛ, saa awerɛhosɛm yi sii ɔhemmaa no fie.
Ɔhemmaa no din ankasa ne Elizabeth Alexandra Mary Windsor. Wɔwoo no Oforisuo da a ɛtɔ so aduonu-baako, afe apem, ahankron ne aduonu-nsia mu. Ɔdii adeɛ sɛ Ɛngresi hemmaa firii Ɔgyefuo da a ɛtɔ so nsia, afe apem, ahankron ne aduonum-mmienu bɛsii Ɛbɔ da a ɛtɔ so nwɔtwe, mfeɛ mpenu ne aduonu-mmienu yi mu. Yei kyerɛ sɛ, ɔdii adeɛ mfeɛ aduoson ne nnafua ahanu ne dunan. Nhwehwɛmu kyerɛ sɛ, ɔno ne onipa a watumi adi adeɛ akyɛ pa ara wɔ ne man abakɔsɛm mu. Sɛ United Kingdom a na Ɔhemmaa yi di so no da nkyɛn a, na ɔsane di aman ahodoɔ dunan so. N’awerɛhosɛm yi sii wɔ ne fie saa Yawoada awia no.
Ɔtwaa náni hwɛɛ ban saa no, ne ba King Charles III de too dwa sɛ, ne maame a na ɔdɔ no yie no wuo no “yɛ awerɛhosɛm kɛseɛ a ɛbubu akoma pa ara” ma ɔne n’abusuafoɔ nyinaa na ɛyɛ biribi a “ɛbɛka nnipa nyinaa” wɔ wiase afaanan nyinaa.
Ɔkaa wɔ ne krataa a ɔtwerɛeɛ no mu sɛ, “Yɛde akoma a abubuo resu Ɔkannifoɔ kɛseɛ ne maame a na ɔda yɛn akoma so pa ara. Menim sɛ ne wuo no bɛka ɔmanfoɔ, aman ne nnipa a wɔatwa yɛn ho ahyia wɔ wiase nyinaa.”
Afei, berɛ a na ɔreka sɛdeɛ owuo yi bɛka n’abusua ho asɛm no, ɔkaa sɛ, adeɛ titire a ɛbɛkyekye ɔne n’abusuafoɔ nyinaa werɛ ne sɛdeɛ wɔnim sɛ nnipa nyinaa de obuo kɛseɛ ma Ɔhemmaa no na wɔnsi no fam koraa no.
Buckingham Ahemfie no kyerɛɛ mu sɛ, adehyeɛ mpanimfoɔ no nyinaa boaboaa wɔn ho ano kɔɔ Ɔhemmaa no nkyɛn wɔ Balmoral berɛ a n’adɔkotafoɔ no kaa sɛ n’apɔmuden ho atɔ kyima no. Ɛduruu baabi a na ɛmu ayɛ den kakra no, ne mma no nyinaa nso boaboaa wɔn ho ano baa Ɔhemmaa no nkyɛn wɔ Balmoral hɔ.
Berɛ a wɔn Prime Minister Liz Truss rekasa no, ɔkaa sɛ Ɔhemmaa no akɔyɛ sɛ botan bi a na wasi Britainman no asi so. Ɔde kaa ho sɛ, ɔno na wama wɔn ahoɔden a na wɔhia nyinaa.
Berɛ a na ɔmanfoɔ atwa ahyia Buckingham Ahemfie hɔ retwɛn Ɔhemaa no apɔmuden ho amaneɛbɔ no, wɔn mu binom firii aseɛ suiɛ berɛ wɔtee sɛ ɔhemmaa no atoa nananom wɔ nseɛdo no. Yei nti, wɔtwee frankaa a na ɛsi ahemfie no so no baa fam, na ɔde Ɔhemmaa no wuo ho amaneɛbɔ no too ɔmanfoɔ no anim.
Nhyehyɛeɛ a wɔayɛ ne sɛ, ansa na nnawɔtwe mmienu bɛso ama wɔayɛ Ɔhemmaa no ayie apɛ no korabea korakora no, wɔrenyɛ nhyiamudie biara wɔ ɔman no mu. Afei nso, ɛsɛ sɛ wɔtwetwe frankaa ahodoɔ a ɛwɔ ɔman no mu no nyinaa ba fam. Bio, ɛsɛ sɛ mmarahyɛbadwafoɔ a wɔwɔ ɔman no mu nyinaa de obuo a ɛtwa toɔ bɛma ɔhemmaa no na afei wɔasuae akyerɛ wɔn hene foforɔ Ɔhene Charles.
Wɔwie nso a, wɔbɛtoto atuo sɛdeɛ wɔn amammerɛ teɛ no de akyerɛ sɛdeɛ adeɛ atɔ wɔn ani ama wɔ ani atutu agu wɔn nsam no. Ɛsiane sɛ ɔsaman pa na yɛto no abadin nti, aman mpanimfoɔ binom tee asɛm yi ara pɛ na wɔtwerɛɛ nsɛm de maa adehyeɛ abusua no ne ɔmanfoɔ nyinaa damirifa due.
",3038,Latn,Twi,twi
akannews,"Azuma Nelson yɛ akuturukubɔni a wiase nyinaa nim no yie pa ara. N’akuturukubɔ ho abakɔsɛm nyinaa kyerɛ sɛ, berɛ a na ɔgyina ne nanso sɛ aberanteɛ no, na ɔnyɛ bayerɛ a aberewa dwo koraa.
Azuma yɛ Ghanani a wɔwoo no Kitawonsa 19, 1958 mu wɔ Nkran. N’awofoɔ mma nwɔtwe no mu no, Azuma ne kaakyire, na na biribi nhyɛ da nni n’awofoɔ nsam saa. Na ne papa yɛ drɔbani ɛnna ne maame nso yɛ odwadini.
Azuma firii n’adwuma ase sɛ akuturukubɔni berɛ a na wadi mfeɛ 15 pɛ. Ɔfirii akuturukubɔ adwuma yi ase no, afe 1976 mu na ɔgyee abodin fɛdaweit wɔ Ghana. Afe 1978 mu no, ɔkɔsii akan wɔ Abibiman Nyinaa agokansie ne Kɔmɔnwɛlt agokansie no mu. Akansie mmienu yinom nyinaa mu no, Azuma nyaa sika kɔkɔɔ abasobɔdeɛ. Yei akyi no, Ghana Agokansie Atwerɛfoɔ Kuo no bɔɔ n’abaso sɛ Akuturukubɔni a waba foforɔ a n’adwuma sɔɔ ani pa ara wɔ saa afe korɔ no ara mu.
Azuma sii akuturukubɔ akansie ahodoɔ 13 dii nkunim wɔ ne nyinaa mu berɛ a ɔfirii akuturukubɔ ase no. Nanso, ne mmɔdemmɔ nyinaa akyi no, na wiase nyinaa nhunuu no ɛfiri sɛ, na ɔsi akan no wɔ Abibirem nko ara.
Ɛsiane sɛ wote faako a na wote w’adeɛ so nti, afe 1979 mu no, Azuma Nelson firii Abibirem kɔɔtoaa n’akuturukubɔ adwuma no so wɔ London, Ɛngresi. Afe 1980 mu no, ɔne Ɛngresi akuturukubɔni Jeff Thomas sii akan maa Azuma dii ne so nkunim bɛgyee abodin a wɔfrɛ no British Kɔmɔnwɛlt Fɛdaweit. Saa nkunimdie yi buee kwan maa wiase nyinaa hunuu ne mmɔdemmɔ nti, wɔfirii aseɛ buu no sɛ okunini wɔ akuturukubɔfoɔ a wɔsi akan wɔ Fɛdaweit mu no  nyinaa mu wɔ wiase baabiara.
1981 mu no, Azuma buu ne kɛtɛ mu kɔpuee Amerika ne ɔpanin bi a wɔfrɛ no Don King kɔyɛɛ adwuma.
1982 mu no, Azuma ne akuturukubɔni Salvador Sanchez de bɔɔ ani maa Azuma boroo no pasaa. Yei nti, ɔbɛgyee abodin foforɔ a wɔfrɛ no WBC Fɛdaweit. Ɔbɛgyee saa abodin yi akyi no, ɔsii akan mpɛn nwɔtwe dii nkunim wɔ ne nyinaa mu bɔɔ n’abodin yi ho ban ansa na akyire yi, akuturukubɔni Wilfredo Gomez  rebɛgye afiri ne nsam wɔ 1984 mu.
Azuma Nelson kɔɔ so ara yeree ne ho sii akan ko kɔɔ n’anim kɔsii sɛ ɔsane bɛgyee abodin kɛseɛ foforɔ bi a wɔfrɛ no WBC Supa Fɛdaweit wɔ 1985 mu. Ɔbɛgyee saa abodin yi no, ɔsii akan mpɛn nnan dii nkunim wɔ ne nyinaa mu de bɔɔ n’abodin no ho ban kɔsii sɛ akuturukubɔni bi a wɔfrɛ no Genaro Hernandez  bɛgye firii ne nsam wɔ 1988 mu.
Azuma kɔɔ so ara sii akan sɛ akuturukubɔni kɔsii sɛ ɔkoo ne ntɔkwa a ɛtwa toɔ wɔ 1998 mu.
Ɔde n’akuturukubɔ akansie nyinaa baa awieeɛ no, na wako ntɔkwa ahoroɔ 47, adi nkunim 39 wɔ mu, ɛnna na wadi ntwo 6. Ɛmu mmienu deɛ, ɛpaee pɛpɛɛpɛ wɔ afaanu no nyinaa ntam. Nkunim 39 a ɔdiiɛ no, ɛmu 28 yɛ deɛ ɔbɔɔ onipa a ɔne no reko no hwee fam.
Mpanimfoɔ se, ‘Kuntunu hwan a, n’akyi ara na ɛkɔ’ nti, berɛ a Azuma de n’adwuma sɛ akuturukubɔni baa awieeɛ no, ɔsane baa Ghana bɛbuee beaeɛ bi a wɔde tete akuturukubɔfoɔ wɔ ɔman yi mu. Bio nso, ɔdi dwuma sɛ ofutufoɔ ma Ghana aban no wɔ akuturukubɔ ho nsɛm nyinaa mu.
Afe 2019 mu no, Ekuo a Ɛbɔ Akuturukubɔfoɔ a Wagye Din Wɔ Wiase Nyinaa Aba so no bɔɔ n’aba so. Ɛde bɛsi ɛnnɛ nyinaa, ɛsiane akokoɔduro, adwumaden ne nsi a Azuma Nelson daa no adi no nti, wɔbu no sɛ akuturukubɔfoɔ a wɔn adwuma sɔɔ ani wɔ Afrika pa ara no mu baako wɔ wiase baabiara.
Nsɛm binom a ɛma Azuma Nelson da nso
",3194,Latn,Twi,twi
akannews,"Yadeε biara nni hɔ a εnni deε εkɔtwetwe no de ba. Saa ara na εteε wɔ ɔbarima a n’ahoɔden wɔ fam wɔ nna mu nkitahodie mu no ho. Nneεma ahodoɔ bebree na εtumi bɔ kwan ma ɔbarima bi tumi yε mmerε wɔ mpam Ɛmu biara a ɔbarima no bεhunu no ntεm na watu ho anammɔn no, adɔkotafoɔ tumi boa no ma no sɔ ano ntεm.
Ɛdeεn na εtumi ma ɔbarima bi dɔ benada?
Yadeε ahodoɔ bi tumi nya nsunsuansoɔ wɔ ɔbarima mpa mu ahoɔden so.
Yadeε baako a εdi mu ntintinman pa ara ne asikyire yadeε. Asikyire yadeε tumi sεe ntini ahodoɔ a mogya ne atenka nam mu kɔ ɔbarima barima ho no. Mpεn dodoɔ a asikyire regyina ntini no mmienu nyinaa mu no, mpεn dodoɔ no ara na na εresεe saa ntini no. Na wei ma no yε den ma ɔbarima bi sε ne barima bεgyina so akyε berε a ɔne ɔbaa rehyia no anaasε ɔbεnya atenka bi sε ɔne ɔbaa bi nkɔhyia.
Asikyire yadeε firi hɔ a, mogyaborosoɔ nso tumi sεe ntini yi ara ma no kɔfa saa ɔhaw yi ba.
Deε εtɔ so bio yε akoma yadeε. Akoma no na εbɔ mogya kɔ honam akwaa no nyinaa mu a ɔbarima no barima nso ka ho bi. Nna mu nhyiamudie mu no, akoma no bɔ ntεm pa ara sεdeε εbεtumi de mogya akɔgyina ɔbarima no barima ho ntεm ama no ayε n’adwuma. Wei nti εkɔba no sε akoma no ho te kyema a na εkyerε sε εntumi mmɔ mogya dodoɔ a εsε nkɔ akwaa ahodoɔ no ho mma bi nso ɔbarima no barima so εnam sε εrentumi mmɔ ntεm nti.
Nna mu nyarewa ahodoɔ bi te sε odeepua, babaso, nkekaeε ne deε εkeka ho no tumi kɔfa saa ɔhaw yi ba.
Afei, sε ntini a mogya fam ne deε εma atenka no mu biara ho te kyema nso a saa ɔhaw yi tumi ba. Saa ntini no ne honam akwaa no nyinaa wɔ twaka bi, εno nti nipadua no fa bi a saa ntini no bi wɔ no te kyema a εtumi ka kɔfa ɔhaw a εmma ɔbarima no nnya atenka no ba.
Bio nso, nsuo a εsε sε εkyi ma ɔbarima no tumi ne ɔbaa hyia no nkyi sεdeε εsε no a εtumi de saa ɔhaw yi ba.
Ɛnam yadeε a mmarima bi wɔ no wɔn nipadua mu dada nti wɔwɔ nnuro ahodoɔ bi a wɔrenom de ako atia yadeε no, mmom saa nnuro yi tumi ma ɔbarima ahoɔden wɔ mpam no kɔ fam. Saa nnuro yi binom ne nnuro a obi nom sεdeε εbεyε a adwennwene anaa ateetee bi a ɔrefam no ho dadwene bεba fam wɔ n’adwene mu. Mogyaborosoɔ nnuro no bi nso tumi kɔfa ɔhaw yi ba. Wei nti na εsε sε yadeε biara mu no wohunu wo dɔkota ma ɔno ara twerε nnuro ma wo. Ɛsiane sε adɔkotafoɔ no ankasa nim aduro biara ne ho nsunsuansoɔ ne nipa a wɔtumi ma no kwan ma no nom saa nnuro no nti, wɔwɔ ho nimdeε pii a wɔbεtumi aboa yεn. Nnuro a yεnom no bebree de dwodwo yεn yadeε bi te sε tipaeε ne yam yadeε no bi tumi de yadeε yi bi.
Kεseε mmorosoɔ tumi de ɔhaw yi ba.
Adwennwene ne kɔdaanna tumi ma ɔbarima bi mpa mu ahoɔden kɔ fam.
Sε ɔbarima bi nnye berε nna dɔnhwere dodoɔ a εsε sε ɔda no a, εma nipadua no ahoɔden ba fam, na εterε ka ne barima no nso.
Nsanom bebree ne nnubɔnenom tumi kɔfa mpa mu mmerεyε ba.
Obi nya ɔhaw wɔ ne ntini kεseε a εsa n’akyi no ho a, εtumi ma saa nipa no nya ɔhaw yi.
Afei obi a ɔwɔ brεboɔ anaa saa mu yadeε no nso tumi nya saa yadeε yi.
Sε obi nya ɔhaw wɔ ne dwonsɔtoa a dwonsɔ fam ba abɔntene no ho a, εma ne mpam ahoɔden kɔ fam.
Afei mmarima a wɔtotɔ nnuro ahodoɔ nom ne mma da yie no nso tumi nya saa ɔhaw yi berε a mmerε rekɔ n’anim no.
Ͻkwan bεn na yεbεtumi asɔ saa yadeε yi ano?
1. Woyε obi a wowɔ yadeε yi bi dada a adɔkotafoɔ reboa wo wɔ ho a, εsε sε wo ankasa wodi si agyinaeε sε wobεyε nsesaeε wo ɔbra bi a wobɔ mu. Wopε sradeε, asikyire fitaa ne nkyene nnuanedie bebree a εsε sε wogyae. Mpo woni yadeε yi bi a wobεte ate saa nnuane yi die bebree so ama no abɔ wo ho ban afiri saa ɔhaw yi ho.
2. Di nnuane pa.
3. Twe wo ho firi nnubɔne ne nsaden nom ho. Ɛtumi ma ntini no yε mmerε, na εsane ma ɔbarima no atenka a εma no nya ɔpε sε ɔne ɔbaa bi hyia no kɔ fam.
4. Apɔmutenetene tumi boa sɔ yadeε yi ano. Mpεn dodoɔ a woretenetene w’apɔm no na ntini a mogya fam no mu rebue yie ma εmu kwan no da hɔ. Wei nti berε so sε ɔbarima no pε sε ɔne ɔbaa hyia a, εnam sε ntini no mu da hɔ yie no nti mogya tumi fam duru ɔbarima no barima ho, na εnam εno so ma no tumi sɔre yε n’adwuma sεdeε εsε.
5. Afei, hyε no nso sε wobεtwe wo ho afiri nnuro ahodoɔ a yεnom de pε ahoɔden kɔyε adwuma ho.
6. Woyε obi a wo so pii nso a, bɔ mmɔden sε wobεtenetene w’apɔm ama wo so ate kakra.
7. Te adwennwene so.
8. Da berε a εsε mu na fa nnɔnhwere dodoɔ a εsε da.
9. Awarefoɔ mmɔ mmɔden sε wɔbεdi nkɔmmɔ afa wɔn nhyiamudie ho, εba sε ɔhaw bi wɔ hɔ a εtumi pue wɔ nkɔmmɔdie no mu ma wɔhunu no ntεm sane si anon so ntεm.
Ɛyε pii sε wobεhunu kwan pa a wobεtumi afa so abɔ wo ho ban na wode ayε adwuma a wonkɔtɔ yadeε biara mu. Mmom, sε ɔhaw no anya aba a, kɔhunu wo dɔkota na kɔ so ara fa akwan ahodoɔ a yεada no adi sε εtumi sɔ ano no di dwuma. Hwε sε wo ankasa wonkɔtotɔ nnuro mma wo ho nnom wɔ berε a dɔkota ntwerεε aduro biara mmaa wo. Kae sε wobεkyε ama afoforɔ, ebia na wɔanya adesua yi so mfasoɔ bi.
",4752,Latn,Twi,twi
akannews,"Yɛadi kan asua sɛdeɛ Akanfoɔ nsi ɔpemfoɔ fam wɔ adesua yi fa a ɛdi kan no mu. Ɛnnɛ, yɛrebɛka abadintoɔ amammerɛ no ho asɛm wɔ ɔfa a ɛto  so mmienu yi mu.
Adeɛ baako pa ara a ɛde anigyeɛ ba abusua biara mu ne awoɔ. Tete no, na sɛ ɔbaa anaa ɔbarima bi nwo a, wɔtumi gyina so gu awareɛ no. Yei nti, sɛ abɔfra ba awareɛ bi mu a, na ɛyɛ anigyesɛm kɛseɛ pa ara.
Amammerɛ kwan so no, Akanfoɔ ahyɛda ahyehyeɛ akwan pɔtee binom a wɔfa so to abɔfra din. Yɛwɔ kradin, apɛntɛn din, abosom din, nnabɔne din, ne edin ahodoɔ binom a abɔfra bi tumi nya wɔ Akanman mu. Nanso edin a yɛrebɛka ho asɛm seesei yi deɛ, ɛyɛ abusua din.
Abusua din biara firi abɔfra no papa abusua mu ɛfiri sɛ, Akanman mu no, ɛyɛ agya no na ɔma abɔfra bi din. Nsonsonoeɛ a ɛda abusua din ne edin ahodoɔ a aka no nyinaa mu ne sɛ, abusua din nko ara ne edin a wɔhyɛda de ma abɔfra bi. Edin ahodoɔ a aka no nyinaa firi tebea bi anaa ɛda a wɔwoo abɔfra no mu.
Yɛbɛhyɛda aka edin ahodoɔ no nyinaa ho asɛm berɛ foforɔ, na yɛasua ɛmu biara ho abakɔsɛm.
Akanman mu no, sɛ ɔbaa bi wo a, wɔtwɛn nnawɔtwe anaa wɔkan nnafua nnwɔtwe firi ɛda a wɔwoo abɔfra no ansa na wɔato abɔfra no din.
Deɛ nti a wɔtwɛn nnawɔtwe ne sɛ, Akanfoɔ gye di sɛ, onipa biara wɔ maamenom mmienu. Wɔkyerɛ sɛ, saa maamenom yi mu baako wɔ asamando ɛnna baako nso ne deɛ ɔwɔ ateasefoɔ asase yi so a yɛn nyinaa yɛnim no no. Wɔgye di sɛ, ansa na abɔfra biara bɛba ateasefoɔ asase yi so no, gye sɛ ne maame a ɔwɔ asamando no ma kwan, nanso sɛ abɔfra no antwɛn amma ne maame no amma no kwan na ɔdwane ba ateasefoɔ asase yi so deɛ a, nneɛ ne maame a ɔwɔ asamando no bɛsan abɛfa no akɔ.
Yei nti, sɛ wɔwo abɔfra biara ba ateasefoɔ asase yi so a, Akanfoɔ twɛn nnawɔtwe de hwɛ sɛ, ɛyɛ abɔfra no ara na ɔdwane baeɛ anaasɛ ne maame no na ɔmaa no kwan maa ɔbaeɛ. Sɛ abɔfra no ara na ɔdwane baeɛ deɛ a, nneɛ ne maame a ɔwɔ asamando no bɛba abɛfa no ansa na nnawɔtwe no aso, kyerɛ sɛ ɔbɛwu. Mmom, sɛ maame no ara na ɔmaa no kwan sɛ ɔmmra deɛ a, nneɛ nnawɔtwe no bɛto no ama wɔato no badin.
Akanman mu no, ɔbaa biara wo a, ɔne abɔfra no nyinaa hyɛ dan mu kɔpem berɛ a wɔbɛto no abadin ansa na watumi de abɔfra no apue. Saa berɛ no, ɛsiane sɛ ɔbaa no nnamfonom ne n’abusuafoɔ binom ntumi nkɔsra no nti, ɛte sɛ deɛ obiara tan ɔbaa no ne abɔfra no.
Ɛno nti, sɛ nnawɔtwe no so na wɔrekɔto abɔfra no din a, deɛ Akanfoɔ taa ka ne sɛ wɔrekɔyi no tan. Kyerɛ sɛ, wɔrekɔyi no apue ama ɔtan a ɛne sɛ obiara ntumi nkɔsra wɔn no atwam.
Akanfoɔ to abadin anɔpa. Ɔbaatan no fie na wɔyɛ abadintoɔ amanneɛ no nyinaa. Ɛsiane sɛ abadintoɔ yɛ amammerɛ sononko nti, wɔwɔ nneɛma ahodoɔ bi a wɔde yɛ ɛmu amanneɛ no nyinaa. Saa nneɛma yi, abɔfra no agya na ɔbɛtotɔ ɛmu dodoɔ no ara.
Nnneɛma a wɔde yɛ abadintoɔ amanneɛ no na ɛdidi soɔ yi.
1. Nsuo
2. Nsa
3. Pɛtea
4. Akrasika
5. Funumatoma
6. Bɔdwehan
7. Sekan
8. Kɛntɛn (yɛde di dwuma berɛ a abɔfra no yɛ ɔbaa)
9. Etuo (yɛde di dwuma berɛ a abɔfra no yɛ ɔbarima).
Afei nso, sɛ nneɛma a wɔde yɛ amanneɛ yinom a mabobɔ so yi da nkyɛn a, wɔtumi totɔ nneɛma afoforɔ binom te sɛ, abɔfra no mpaboa, abɔfra no ntaadeɛ, ɔbaatan no duku, ɔbaatan no ntoma (ntoma fitaa), ɔbaatan no mpaboa, kuruwaba, samina, nku, pawoda, kanea, sumiiɛ, ne biribiara a ɔbaa anaa abɔfra de yɛ ne ho a ɛyɛ yie.
Ɔkwan a Akanfoɔ fa so to abadin.
Ɛda ne berɛ a wɔahyɛ sɛ wɔbɛto abɔfra no din no duru a, ɔbaatan no sɔre ntɛm dware siesie ne ho. Afei, wɔdware abɔfra no nso siesie ne ho twɛn ɔbarima no abusuafoɔ. Ɔbaatan no fura ntoma fitaa na abɔfra no nso ahyɛ ataadeɛ fitaa saa ara.
Afei, ɔbarima no abusuapanin, ne nuabaa ne n’abusuafoɔ kakraa bi a wɔatu wɔn siesie wɔn ho kɔtoa ɔbaa no ne abɔfra no.
Ansa na wɔbɛhyɛ abadintoɔ no ase no, wɔdi kan gu nsa de srɛ nhyira firi Tweaduampɔn, Asaase Yaa, Nananom abosom ne Nsamanfoɔ no nyinaa hɔ.
Afei, ɔbaapanin bi a ɔfiri ɔbarima no abusua mu gye abɔfra no to ne serɛ so de ntomaa fitaa (funumatoma) kyekyere abɔfra no ho.  Ɛha na abɔfra no sewaa anaa ne papa nuabaa de edin a papa no pɛ sɛ ɔde to ne ba no bɛto dwa.
Ɔwie a, na wɔahwie nsa no bi agu tɔmmrɛ mu na wɔasan ahwie nsuo no bi nso agu tɔmmrɛ no foforɔ mu. Ɔbaapanin no de ne nsateaa akyerɛkyerɛkwan no di kan bɔ nsa no mu de ka abɔfra no kɛtrɛma so ka sɛ, “Asomasi (Ɔbɔ abɔfra no din a wɔde ato dwa no frɛ no), wohunu sɛ ɛyɛ nsa a, ka sɛ nsa na nse sɛ ɛyɛ nsuo.” Ɔyɛ no saa ara mprɛnsa ka asɛm korɔ no ara kyerɛ abɔfra no.
Afei sɛ ɔwie nsa no a, na wasan de ne nsateaa akyerɛkyerɛkwan no abɔ nsuo no nso mu aka abɔfra no kɛtrɛma so aka sɛ, “Asomasi (Ɔbɔ abɔfra no din a wɔde ato dwa no frɛ no), wohunu sɛ ɛyɛ nsuo a, se sɛ ɛyɛ nsuo na nka sɛ ɛyɛ nsa.” Ɔyɛ ɛno nso mprɛnsa saa ara ka asɛm korɔ no ara kyerɛ abɔfra no.
Nsuo ne nsa a wɔde ka abɔfra no ano wɔ abadintoɔ mu no kyerɛ nokorɛdie. Wɔde kyerɛ no sɛ, ɛnsɛ sɛ ɔma n’ano yɛ nta na mmom, ɔmma ne aane nyɛ aane na ne daabi nso nyɛ daabi.
Ɔwie nsuo ne nsa no a, na ɔde ahaban bi a wɔfrɛ no bɔdwehan nso abɔ abɔfra no ano so mprɛnsa aka akyerɛ no sɛ, “Asomasi (Ɔbɔ abɔfra no din a wɔde ato dwa no frɛ no), sɛ wohunu obi asɛm a, fa w’ani hwɛ na mfa w’ano nka.”
Wɔyɛ yei nso de kyerɛ no abrabɔ pa. Sɛdeɛ ɔmma n’ano nyɛ pɛrepɛre na ɔnhuahua nkurɔfoɔ nsɛm. Yei bɛboa no na wanyɛ obi a ɔdi nkɔnkɔnsa keka afoforɔ ho nsɛm.
Afei sɛ abɔfra no yɛ ɔbaa a, ɔbaapanin no sɔ ne nsa de ka sekan ne kɛntɛn ka sɛ, “Asomasi (Ɔbɔ abɔfra no din a wɔde ato dwa no frɛ no), nyini bɛyɛ nsiyɛfoɔ ne ɔboafoɔ ma wo kunu daakye.”
Abɔfra no yɛ ɔbarima nso a, ɔsɔ ne nsa de ka sekan ne etuo a aboba biara nnim ka sɛ, “Asomasi (Ɔbɔ abɔfra no din a wɔde ato dwa no frɛ no), nyini bɛyɛ adwumaden hwɛ wo yere ne wo mma.”
Wɔyɛ saa amanneɛ yi de kyerɛ mmɔfra no sɛ, ɛnsɛ sɛ wɔyɛ akwadwofoɔ na mmom, ɛsɛ sɛ wɔyɛ adwumaden ma wɔn abusuafoɔ nya wɔn so mfasoɔ.
Wɔawie a, onipa a wɔde abɔfra no too no no de pɛtea ba ma wɔde hyɛ abɔfra no nsateaahene no. Ɛyɛ biribi a wɔyɛ de kyerɛ sɛ, wɔrehyɛ onipa no ne abɔfra no ntam abusuabɔ no mu den. Afei nso, wɔpɛ sɛ abɔfra no nyini bɛyɛ sɛ onipa a wɔde no ato no no ara. Ɛno nti na tete no, na wɔmfa mmɔfra ntoto onipa biara kɛkɛ no. Mmmom, sɛdeɛ abɛbuo yi ka no, “Ɔsaman pa na wɔto no abadin.” Kyerɛ sɛ, onipa ɔbɔ abrabɔ pa no, na wɔde abɔfra to no.
Afei, abɔfra no papa tua sika bi a wɔfrɛ no akrasika ma abɔfra no. Wɔde sika yi pata abɔfra no kra sɛ wɔde edin foforɔ aka ne kradin no ho.
Amanneɛ yinom nyinaa ba awieeɛ a, na onipa a wɔde abɔfra no too no no de n’akyɛdeɛ aba, na ɔbaa no abusuafoɔ ne ne nnamfonom ne n’adɔfoɔ nyinaa nso de wɔn akyɛdeɛ aba. Ɔbarima no abusuafoɔ ne ne nnamfonom ne n’adɔfoɔ nso yɛ saa ara.
Afei, wɔgu nsa de da Tweaduapɔm ne Asase Yaa, ne Nananom ase sɛ wɔama dwumadie no aba awieeɛ asomdwoeɛ mu. Nsaguo no mu nso, wɔsan srɛ nhyira ma ɔbaa no ne abɔfra no, ne abusuafoɔ nkaeɛ no nyinaa. Afei wɔde nsaguo no reba awieeɛ a, na wɔadome wɔn atamfo nyinaa nso.
Wɔgu nsa no wie a, wɔde nnwontoɔ ne osebɔ gye wɔn ani ma abɔfra no aba-a-tena-ase.
Mpanimfoɔ se, “Sɛ woanto wo fie badin a, woyera wo mpaninsɛm.”
Ɛno nti, Akanfoɔ ntoto abadintoɔ amammerɛ yi ase koraa.
Abadintoɔ ho mfasoɔ binom
i. Ɛkyerɛ sɛ wɔagye abɔfra bi atom wɔ abusua bi mu.
ii. Ɛma yɛhunu abusua a abɔfra no firi mu.
iii. Ɛhyɛ ɔbaatan no ne abɔfra no animuonyam.
iv. Ɛma abɔfra no nya akyɛdeɛ
v. Ɛda Akanfoɔ gyedie adi.
vi. Ɛma mmɔfra sua suban pa.
Megye di sɛ, tete wɔ bi ka, tete wɔ bi kyerɛ no, ama woasua nneɛma pii afa Akanfoɔ amammerɛ ne wɔn gyidie ho.
Yɛbɛhwɛ Akanfoɔ gyedie a ɛfa owuo ne ayiyɔ ho wɔ ‘Akanfoɔ gyedie wɔ nkwa ne owuo ho: Ɔfa II no mu.
",7413,Latn,Twi,twi
akannews,"Kasamfonin bi bɛtↄↄ mmↄntene so wↄ abɛɛfo simpie ahodoↄ a wↄde di nkitaho so a na owura bi reboro abↄtↄfoa bi a nsusuiɛ kyerɛ sɛ abↄfra no adi mfeɛ bɛyɛ mmiɛnsa. Saa kasamfonin yi duruu mmaa nyinaa kↄↄ akyiri pa ara. Nkaebↄ a abɛtↄ dwa ne sɛ, apolisifoↄ aka saa owura yi a ↄboroo abↄtↄfoa yi pasaa no pa akyi.
Wↄnyaa owura yi a wↄkyerɛ sɛ ↄyɛ abarimaa ketewa yi papa a ne din de Richard Kofi yi Wukuada, Ahinime da a ɛtↄ so 5 no mu wↄ Oti Mantan mu, beaeɛ bi a wↄfrɛ hↄ Akaa Buem wↄ Jasikan.
Deɛ ɛmaa saa owura yi dii saa dwuma yi nnya nnaa adi deɛ, nanso yea ne awerɛhoↄ a na ahyɛ abↄtↄfoa no su mu ma no yɛ deɛ ɛte akoma yie. Ɛnam so maa nnipa dodoↄ a wↄn nsa kaa kasamfonin no bi no kyɛ maa afoforↄ maa no twee apolisiifoↄ adwene sii saa anyambrasɛm ne anieɛyaahyɛ yi so.
Ankyɛre koraa na apolisifoↄ nso buaa sɛ wↄde nhyehyɛeɛ agu akwan mu sɛ wↄbɛkyere saa nnipa no, na wↄagye abↄtↄfoa no nkwa. Ɛnne sɛ wↄde wↄn ho dↄↄ mu kↄhwehwɛɛ no kyeree no no.
Polisifoↄ no asane de ato dwa sɛ obiara a ↄbɛboa wↄn ama wↄahunu adekodeɛ pↄtee nti a owura yi dii saa dwuma yi a ama wↄakyere no no, na sɛ ɛyɛ nokorɛ a, wↄde sika ȼ2,000.00 bɛbↄ n’aba so.
Wↄkyeree abↄfra no awofoↄ no wieeɛ no, wↄagye abↄfra no de no akↄma apolisifoↄ a wↄrehwɛ ne so.
Sɛ yɛhwɛ mu a, wei rekↄ so no, na nnipa wↄ hↄ a na abↄfra no maame mpo ka wↄn ho, nanso wↄn mu biara antumi atu krakye yi fo amma no anyae saa anyambrasɛm yi di. Kasamfonin no bi koraa mu no, na nnipa no redi abↄfra yi ho fɛw. Deɛ mehunu ne sɛ, abadaeɛ a ɛwↄ nnipa mu no ayera. Nnipa reyɛ ne yↄnko nnipa biribi bↄne nnɛ a, ɛma no anigyeɛ sene sɛ ↄbɛhunu ne nua no nkankↄ. Deɛ krakye yi ne wↄn a wↄatwa ne ho ahyia no yɛeɛ yi kyerɛ pefee sɛ wↄbɛtumi adi awu. Yɛnsi gyinaeɛ mma apolisifoↄ ne aban. Deɛ ↄtwaa kasamfonin no yɛɛ adeɛ pa ara, ɛfiri sɛ ↄboa maa asɛm yi bɛtↄↄ dwa a wↄanya owura yi akyere no deɛ, nanso yɛrehwɛ sɛ wↄde bↄto deɛ ɛsɛ sɛ ɛda, na ayɛ adesuadeɛ ama nnipa.
Abasobↄ kɛseɛ nkↄ mma apolisifoↄ ne yɛn bammↄ nwumakuo ahodoↄ no, sɛ wↄdwene yɛn ho, na wↄyɛ adwuma awia ne anadwo de bↄ yɛn ho ban, na wↄsi nnebↄne kwan.
",2069,Latn,Twi,twi
akannews,"Aberanteɛ bi a ɔnyɛ adwuma a ne din de Felix Kwame Akakpo ho aka adwaa mu wɔ Nkran Circuit kɔɔto nsam berɛ a ɔdii sika a ɛsombo GHS 17,812. Wɔkyerɛ sɛ, sika yi yɛ sika a sikakorabea bi dii mfomsoɔ de kɔtoo aberanteɛ yi fotoɔ mu. Ɛsiane sɛ onipa biara nkyiri fa w’asɛm pa kɔ do nti, aberanteɛ yi hunuu sɛ sika yi abɛtɔ ne fotoɔ mu ara pɛ na ɔkaa sɛ, “Yei deɛ ɛyɛ Nyame ama.”
Ghana News Agency (GNA) de asɛm yi too dwa kyerɛɛ mu sɛ, aberanteɛ a ne din de Felix Kwame Akakpo a ne ho aka adwaa mu yi srɛeɛ sɛ ɔdi fɔ. Nanso ɛsiane sɛ kafra nkum kuro nti, kɔɔto no bɔɔ no ka GHS1,800 sane hyɛɛ no sɛ ɔnkɔtwere aprosifoɔ koko mu nnafua aduonu.
Sika a wɔgyeeɛ nyinaa akyi no, kɔɔto no asane ahyɛ no sɛ ɔntua sika a wadi no nyinaa mma sikakorabea no. Mfitiaseɛ no deɛ, na wayɛ n’adwene sɛ ɔntua sika no ɛfiri sɛ, deɛ na ɔreka ne sɛ ɛyɛ akyɛdeɛ a ɛfiri Onyankopɔn hɔ. Nanso seesei deɛ, tua ara na ɛsɛ sɛ ɔtua. Adeɛ yi, ɛfunu bɛyɛ dɛn na ɛnkɔ amena mu?
",942,Latn,Twi,twi
akannews,"Ghana Mampanin Nana Addo Dankwa Akufo-Addo de ne nsa ano agyinahyԑdeԑ ahyԑ ԑtoᴐ mmara nkumaa afoforᴐ mmiԑnsa binom a wᴐsusuu no nnano yi ara wᴐ Ↄbԑnem mu wᴐ mmarahyԑbadwam no ase a ԑkyerԑ sԑ wagye atom ama no abԑyԑ mmara de ama ᴐmanfoᴐ nyinaa.
Ↄsoafoᴐ a ᴐhwԑ nsԑm a wᴐde to dwa soᴐ, Kojo Oppong Nkrumah asi asԑm yi so dua sԑ ԑyԑ nokorԑ. Ↄkyerԑ mu a, wᴐde saa nkrataa no ama Mmarahyԑbadwam Krakye sԑ ᴐmfa mfa nhyehyԑeԑ ahodoᴐ a aka a ԑhia no nyinaa mu. Ↄkyerԑ sԑ sԑ Krakye no wie n’adwuma a, wᴐde biribiara a ԑhia sԑ wᴐde ba mu bԑba mu ansa na Adwumakuo a Ԑhwԑ Ԑtoᴐ nsԑnsԑm soᴐ ahyԑ aseԑ de adi dwuma.
Ԑtoᴐ mmara nkumaa afoforᴐ mmiԑnsa yinom ne Ԑtoᴐ mmara kumaa a wᴐde toto nneԑma binom a wᴐama adetᴐnfoᴐ no akwanya krataa mu nnanemu a wᴐkaa ho asԑm wᴐ 2022 mu no. Wᴐbԑdane dada a wᴐyԑԑ no 2014 no mu na wᴐde ebi aka ho. Wᴐde ԑtoᴐ yi bԑtoto nnwumakuo akԑseԑ binom tete sԑ fangoo ne gyaframa adwumakuo ne agudetuo adwumakuo so; Mpuntuo ne sԑ ᴐman no sikasԑm bԑgyina ne nan so toᴐ. Saa ԑtoᴐ yi bԑboa ama ᴐman no sikasԑm mpuntuo akᴐ nkan; Ԑtoᴐ a ԑda nnwuma ahodoᴐ mfasoᴐ soᴐ no mu nnanemu a ԑno nso wᴐkaa ho asԑm 2022. Wᴐde ԑtoᴐ no bi rebԑka deԑ na ԑwᴐ hᴐ dada a wᴐyԑԑ no 2015 mu no ho.
Ԑdᴐmkuo Kԑseԑ a ԑwᴐ Mmarahyԑbadwam no kyerԑ sԑ saa kwan yi ka akwan ahodoᴐ a wᴐnam so sԑdeԑ ԑbԑyԑ a ᴐman no bԑnya Ghana sika no ᴐpepepe 4 afe biara mu no ho. Aban kyerԑ sԑ saa mmara nkumaa yi ho hia ԑsiane sԑ ԑbԑboa ama ᴐman no anya  US sika no ᴐpepe 3  mmoa a wᴐrehwehwԑ afiri Adwumakuo a ԑhwԑ toto Wiase sikasԑm (IMF) hᴐ no. Wᴐkyerԑ sԑ saa ԑtoᴐ yinom bԑboa ama ᴐman no asi ne dada mu afiri ahokyerԑ a COVID ne Russia-Ukraine ntᴐkwasԑm no de baa ᴐman yi soᴐ no mu.
Ԑdᴐmkuo Kumaa a Ԑwᴐ Mmarahyԑbadwam de wᴐn gyinabea wᴐ mmara nkumaa yi ho too dwa a na wᴐmpene so, nanso aban amfa anyԑ asԑm, na ᴐde ne nsa ahyԑ aseԑ ama no abԑyԑ amammara kԑseԑ.
",1827,Latn,Twi,twi
akannews,"Ghana ne amanman nkabom kuo no kɔɔ agyina mmerɛ bi a atwam sɛ anka wɔbɛma Ghana sika ɔpepem $440 de aboa asɔ ɔman no haw ahodoɔ no ano kakra.
Ɛsiane sɛ mpanimfoɔ se, “Amfɔ na ɛkyerɛ ne ntoasoɔ” nti, berɛ a Amanman Nkabom kuo no ananmusini a ɔwɔ Ghana, Owura Charles Abani de nsɛm yi mu nkyerɛmu de reto dwa no, ɔkyerɛɛ mu sɛ, ɛsiane sɛdeɛ nnoɔma mu ayɛ den wɔ ɔman no nti, wɔasan de nhyehyɛeɛ foforɔ agu akwan mu a ɛbɛboa ama Ghana anya sika ɔpepem $500 wɔ mfeɛ 2022-2025 no mu sɛdeɛ wɔbɛtumi de asɔ ɔman no haw ahodoɔ no ano kakra.
Berɛ a wɔretoto Owura Charles Abani ano wɔ Joy T.V so no, ɔka kaa ho sɛ, ne nkurɔfoɔ no aboaboa wɔn ho sɛ wɔbɛboa ama Ghana mpuntuo afa ne ntoma pa afura. Afei ɔkaa sɛ, “Seesei ara deɛ, yɛgu so ara reboaboa sika no ano, na ɛno nko ara mpo di adanseɛ sɛ asɛm a mekaa sɛ yɛayɛ krado sɛ yɛbɛboa Ghana no nyɛ nkontomposɛm anaa nnaadaasɛm bi kɛkɛ.
Amanman Nkabom kuo no amanebɔ bi a wɔde bɛtoo dwa a na wɔato no din sɛ. “Nsusuansoɔ a ɔko a asi wɔ Ukraine no anya wɔ Abibiman mpuntuo so” no, Amanman Mpuntuo Nhyehyeɛe (UNDP) de too dwa sɛ, “Ɔko a asi Ukraine no ne Covid-19 yareɛ kɔdiawuo no ama aman ahodoɔ a ɛwɔ Abibirem no ho akyere wɔn yie pa ara, na afei na berɛ aso sɛ yɛyɛ ɛho biribi.”
Owura Charles Abani de too dwa sɛ, Amanman Nkabom kuo no ne nnwumakuo ahodoɔ a ɛwɔ Ghana redi nsawɔsoɔ sɛdeɛ wɔn nyinaa bɛtumi aboa ama ɔman no atu mpɔn.
Afei ɔsii so dua sɛ, “Ɛsɛ sɛ yɛhwɛ hunu sɛ yɛde sika bɛhyɛ nneɛma a ɛho hia pa ara no mu. Bio nso, ɛsɛ sɛ yɛyɛ adwumaden de boa ma nnwumakuo ahodoɔ a ɛwɔ ɔman yi mu no tu mpɔn sɛdeɛ ɛbɛyɛ a temmamufoɔ no nso asetena bɛtu mpɔn.”
Amanman Nkabom kuo no wɔ awerɛhyɛmu pa ara sɛ, Ghana aban no ne wɔn amanmusifoɔ a wɔwɔ ɔman yi mu no bɛdi nsawɔsoɔ ama wɔatumi aboa ama ɔman no mpuntuo afa ne ntoma pa afura.
",1777,Latn,Twi,twi
akannews,"Nkaebↄ a ɛbɛtↄↄ dwa nnora a ɛhyetaa baabiara yɛ Ↄhemmaa Elizabeth II a na ↄyɛ United Kindom Hemmaa ho asɛm. Birikyie bↄↄ wiase nyinaa nnora, a yɛante asɛmdɛ. Owuo de ne nsa nwununwunu too Eno yi so maa awↄse guu wiase nnipa nyinaa. Buckingham ahemfie na ɛde asɛm yi too dwa wↄ BBC kaseɛ so, na wↄkyerɛ mu a, ne mfeɛ a ↄdii no asase so no yɛ 96.
Ne din nyinaa de Princess Elizabeth Alexandra Mary Windsor, na deɛ dodoↄ no ara de  nim ne Queen Elizabeth. Wↄwoo no Oforisuo 21 wↄ 1926 mu. Saa berɛ no, na obiara ani nna ne so sɛ ↄbɛtumi abɛdi adeɛ, ɛfiri sɛ na ↄda ne papa ne ne wↄfa akyi mmiɛnsa. Ↄbɛdii adeɛ wↄ 1952 mu. Saa berɛ no, na wadi mfeɛ 25 berɛ a ne papa George VI wuiɛ no. Saa berɛ no, na ↄkↄ aporↄbↄ wↄ Kenya.
Wↄde no sii akonnwa no so wↄ bosome 16 akyi wↄ Ayɛwohomummↄ 2, 1953 wↄ Westminster Abbey. Ↄwaree ne nua, nanso na abusua no yɛ abusua tenten. Na ne kunu no din de Prince Philip a na ↄhwɛ Edinburg so. Wↄn awareɛ no kↄↄ so wↄ 1947 mu. Ne kunu no wuu Oforisuo bosome no mu wↄ 2021 mu, na ↄnyaa mfeɛ 99. Ↄgyefoↄ bosome no da a ɛtↄ so 6 mu wↄ afe yi ara mu no na ↄdii ne mfeɛ aduoson soↄ a ↄde bɛdi akↄnnwa no.
Ↄgyefoↄ da a ɛtↄ so 20 mu wↄ afe yi ara mu no, yɛfirii no hunuu sɛ wanya Covid-19. Wagya mma mu nnan wↄ akyire, na wↄn din ne; Prince Charles a wↄwoo no 1948, Princess Anne a wↄwoo no1950, Prince Andew ne Prince Edward a wↄwoo wↄn 1960 ne 1964 mu, na ne nananom yɛ du mmienu.
Ne berɛ no mu no, ↄkuu ne ho de maa ne man yɛɛ adwuma maa ↄman. Ↄde ne nkwa bↄↄ afↄreɛ maa ne man ne commonwealth. Na ↄwↄ dibea ne abodin pii a seesei, sɛdeɛ ɛteɛ biara ɛbɛyɛ ne baa a ↄbɛdi adeɛ no dea.
Na ↄno ne panin pa ara ma Commonwealth, na ↄyɛ British asraafoↄ no so panin, na na ↄno na ↄdi asↄre a ɛwↄ England no so. Afei nso na ↄyɛ hwɛsofoↄ ma nnwumakuo a wↄyɛ adↄeɛ ne nnwumakuo ahodoↄ 600.
Nhwehwɛmu kyerɛ sɛ, seesei ne pa Prince Charles na abɛyɛ ↄman no so difoↄ. Ↄman mu no nyinaa retwa agyaadwo firi seesei ara de kↄsi sɛ wↄbɛyɛ ayie no a yɛrehwɛ anim sɛ wↄbɛyɛ no nnadu akyi. Wↄde amu no bɛkↄ Buckingham ahemfie, na ɛbɛdi hↄ nna nnum.
Aban no nni ho kwan sɛ ↄdi biribiara ho nkↄmmↄ, agye sɛ ɛho yia pa ara na ɛyɛ gya so gya so, sɛdeɛ ɛbɛyɛ a wↄbɛtumi atwe adwene nyinaa asi Ↄhemmaa yi so yie.
Sɛ yɛhwɛ ne nnwuma pa a wayɛ de aboa ne mman ne wiase afanan nyinaa a, na ɛyɛ anisↄ pa ara. Ne saa nti adeɛ atↄ wiase nnipa nyinaa ani. Yɛsrɛ Nyankopↄn sɛ Ↄmfa ne kra nsie yie, na yɛhyɛ ne ba no nkuran sɛ ↄbɛtoa ne maame nnwuma pa no so.
",2447,Latn,Twi,twi
akannews,"Sԑ wᴐyԑ nhwehwԑmu hunu no sԑ woanya awodeԑ ano kokoram no bi a, dᴐkota no nam ano den so bԑto no din ama no nnidisoᴐ a wowᴐ mu.  Mpᴐmpᴐnsoᴐ a yadeԑ no aduru na ԑkyerԑ sԑ atrԑ, na sԑ atrԑ a, ahwԑ sԑdeԑ asi atrԑ afa. Sԑ wo dᴐkota nya baabi de wo kokoram no hyԑ wᴐ nnidiso no mu a, ԑbԑboa no ama no ahunu aduro anaa ayarehwԑ a ԑsԑ sԑ ᴐde ma wo. Awodeԑ ano kokoram wᴐ nnidisoᴐ ahodoᴐ nnan, na ԑno na ԑdidi soᴐ yi;
Afei sԑ awodeԑ ano kokoram no afifiri wᴐ awodeԑ no nko ara mu na ԑnterԑ nkᴐᴐ baabiara a, onipa no wᴐ akwanya bԑyԑ ᴐha mu nkyekyԑmu 92 sԑ ne ho bԑtumi atᴐ no wᴐ mfeԑ nnum ntam. Sԑ ԑterԑ ba sisie no mu a, akwanya a ԑwᴐ hᴐ sԑ ᴐbԑnya ahotᴐ wᴐ mfeԑ nnum ntam no so te ba ᴐha mu nkyekyԑmu 56. Afei sԑ ԑterԑ kᴐ honam akwaa ahodoᴐ no so a, ԑno deԑ na akwanya a ԑwᴐ hᴐ no so ate aba ᴐha mu nkyekyԑmu 17. Wei nti ԑsԑ sԑ mmaa a wᴐwᴐ awodeԑ ano kokoram no kᴐ so ara ma wᴐfiri wᴐn berԑ ano berԑ ano. Sԑ yԑhunu no ntԑm a, ayaresa wᴐ hᴐ.
Awodeԑ ano kokoram ne nyinsԑm mu nsԑnsԑm
Ԑntaa nsi sԑ wᴐbԑhunu sԑ ᴐpemfoᴐ bi anya awodeԑ ano kokoram, nanso ԑtumi si. Awodeԑ ano kokoram a ԑtaa da ne ho adi wᴐ nyinsԑn mu no yԑ deԑ ԑfifiriiԑ nkyԑreeԑ. Sԑ ᴐpemfoᴐ nya awodeԑ ano kokoram a, ԑyԑ a na n’ayarehwԑ no yԑ nwononwonann kakra. Ↄpemfoᴐ no dᴐkota bԑtumi agyina nnidisoᴐ a ᴐwᴐ mu ne baabi a waduru wᴐ nyinsԑn no mu so ama no ayi ayarehwԑ a ԑsԑ. Sԑ awodeԑ ano kokoram no baeԑ nkyԑreeԑ na ԑwᴐ nnidisoᴐ a ԑdi kan no mu a, ᴐpemfoᴐ no bԑtumi awo ansa na wahyԑ ayarehwԑ ase.
Sԑ kokoram no kᴐ n’anim nso a, agye wᴐde nkanea a ano yԑ den nane no, na ne saa no, ԑsԑ sԑ ᴐpemfoᴐ no si gyinaeԑ sԑ ᴐbԑpԑ sԑ ᴐbԑtoa nyinsԑn no so a. Sԑ abᴐfra no duru berԑ a ᴐbԑtumi anya nkwa wᴐ abᴐntene a, adᴐkotafoᴐ no bԑyi no na wᴐama wo ayarehwԑ.
",1707,Latn,Twi,twi
akannews,"Asoeɛ a Wɔhwɛ Nnuane Ho Nsɛm so wɔ Ghana, FDA de abɛto ɔmanfoɔ nyinaa anim sɛ ɔhaw biara nni akokɔnam ne mogyanam ahodoɔ a wɔakra aba ɔman yi mu no ho na mmom deɛ nnipa binom rekeka sɛ ɛnam no nyɛ papa no nyinaa yɛ atosɛm.
Wɔde nsɛm yi nyinaa bɛtoo dwa ɛsiane amanebɔ binom a nsɛntwerɛfoɔ binom de bɛtoo dwa sɛ nnipa bi akra nam a aporɔ aba ɔman yi mu no.
Nnipa a na wɔrebɔ soboɔ yi kaa sɛ, ɛnam ahodoɔ a ɛwɔ ɛdwa so wɔ ɔman yi mu no yɛ mmoa a wɔkum wɔn bɛyɛ afe nie nam. Wɔde kaa ho sɛ, ɛsiane sɛ wɔpɛ sɛ wɔkora nam yi so kyɛre yie pa ara nti, wɔde nnuro binom ahyɛ nam no sɛdeɛ ɛbɛyɛ a ɛnsɛe na saa nnuro yi bɛtumi akɔfa ɔhaw kɛseɛ pa ara abrɛ onipa biara a ɔbɛdi nam no bi.
Yei nam so ama Asoeɛ a Wɔhwɛ Nnuane Ho Nsɛm so wɔ Ghana no abɛbɔ nsɛm yi agu koraa. Wɔkyerɛɛ mu sɛ, akokɔnam ne mogyanam ahodoɔ a wɔkra ba ɔman yi mu no nyinaa di kan fa nhwehwɛmu ahodoɔ mu ansa na wɔama kwan ama no aba dwa ahodoɔ so. Yei nti, wɔbɔ mmɔden pa ara sɛ ɛnam biara a ɛbɛba dwa no so yɛ deɛ ɔhaw biara nni ho.
Afei, wɔka kaa ho sɛ, akwan ahodoɔ a wɔfa so hwehwɛ ɛnam yi mu ne sɛ, wɔbisa akwannya krataa a ɛdi adanseɛ sɛ ɛnam no yɛ papa, wɔsan nso gye krataa a ɛkyerɛ sɛ adɔkotafoɔ a wɔhwɛ mmoa ho nsɛm so no agye atom sɛ saa aboa a wɔakum no no te apɔ na ɔhaw biara nni ne ho wɔ baabi a ɛfiri reba no. Ɛno akyi no, wɔsan gye akwannya krataa firi Asoeɛ a Ɛhwɛ Mmoa a Wɔkra Wɔn Firi Amanɔne ba Ghana ho nsɛm so no hɔ wɔ Ghana ha.
Sɛdeɛ ɛbɛyɛ na wɔatumi aboa ɔmanfoɔ ama wɔate asɛm yi ase yie na wɔaka wɔn akoma ato wɔn yam nti, FDA no kaa nhyehyɛeɛ pa a wɔyɛɛ no 2018 mu no ho asɛm de yɛɛ nhwɛsoɔ sɛ, wɔahyɛda asi ɛdan kumaa bi wɔ Tema mpoano a wɔde hwehwɛ ɛnam a wɔkra ba ɔman yi mu no mu ansa na wɔama kwan ama no akɔ dwa so.
Wɔkyerɛɛ mu sɛ, wɔhwɛ hunu sɛ wɔmfaa nnubɔne biara nhyɛɛ nam no anaasɛ ɔkwan a wɔfaa so de ɛnam no baeɛ no yɛ ɔkwan pa.
Wɔde kaa ho bio sɛ, nhwehwɛmu ahodoɔ a wɔyɛ no mu baako nso ne sɛ, wɔhwɛ sɛ mmoawa biara nni nam no mu. Yei nti, wɔde fa mifdie ahodoɔ mu hwehwɛ mu yie pa ara, na ɛkɔba sɛ wɔhunu mmoawa nketenkete biara wɔ nam no mu a, wɔmma kwan mma wɔmfa mma dwa so na mmom, wɔgye ne nyinaa kɔto gu baabi a ɛsɛ na ankɔfa ɔhaw biara amma.
Bio nso, wɔhwɛ anim sɛ nnipa a wɔkra nam ba ɔman yi mu no nyinaa de wɔn nsa bɛhyɛ nkrataa ase sɛdeɛ Amansan Apɔmuden Mmara a wɔyɛɛ no 2012 no, ne fa 99 nkyekyɛmu 851 kyerɛ no. Ɛhɔ ka sɛ, “Sɛ onipa bi mfaa ne nsa nhyɛɛ nkrataa ase sɛdeɛ mmara kyerɛ no a, ɔntumi nkra nnuane mma ɔman yi mu na ɔntumi mfa bi nkɔ amanɔne nso nkɔtɔn.”
Wɔde hokwan no hyɛɛ ɔmanfoɔ nyinaa bɔ sɛ, Asoeɛ a Wɔhwɛ Nnuane Ho Nsɛm so wɔ Ghana no bɛyɛ adwumaden pa ara sɛ wɔremma obi mfa asokwaa mmɛdane wɔn akyenkyena na ankɔfa ɔhaw biara ammrɛ ɔmanfoɔ no. Wɔkaa sɛ, wɔbɛhwɛ sɛ ɔmanfoɔ nyinaa bɛnya nnuane papa adi na wɔanya ɛnam papa nso awe wɔ afe 2022 buronya berɛ yi mu sɛdeɛ daa wɔyɛ no.
Afei, wɔsan hyɛɛ ɔmanfoɔ nyinaa sɛ, sɛ ɛkɔba sɛ wɔhunu sɛ aduane anaa ɛnam bi ho atɔ kyima wɔ edwa so a, wɔnyɛ ntɛm mmɛbɔ wɔn amanneɛ mma wɔntu ho anamɔn ntɛm sɛdeɛ ɛnkɔfa ɔhaw biara mma.
Megye di sɛ, sɛ yɛn nyinaa boa sɛdeɛ wɔaka no a, ɛbɛtumi ama Asoeɛ a Wɔhwɛ Nnuane Ho Nsɛm so wɔ Ghana no ayɛ wɔn adwuma yie na yɛn nso yɛatumi anya aduane pa adi na yɛanya ɛnam pa nso awe anya apɔmuden pa.
",3214,Latn,Twi,twi
akannews,"Kumase Korɔbea Asante Kɔtɔkɔ adi nkunim wɔ wɔn bɔɔlobɔ akansie a ɛdi kan wɔ CAF Champions League bɔɔlobɔ akansie no mu. Wɔne bɔɔlobɔkuo a wɔfrɛ wɔn RC Kadiogo na na wɔrepem so.
Ghana bɔɔlobɔkuo a agye ntini na ɛdi Ghana bɔɔlobɔ mu atintimman yi yeree wɔn ho ne wɔn akansifoɔ yi peree so biara kɔsii sɛ na aka berɛ tiawa bi ama wɔapɔn no, Isaac Oppong too atena maa Asante Kotoko dii nkunim.
Bɔɔlobɔni a ɔbɔ ne ho mmɔden yi nyaa akwannya bi wɔ RC Kadiogofoɔ no adaka no mu pɛɛ, na ɛhɔ na ɔde n’ahoɔden nyinaa guu so bɔɔ bɔɔlo no too atena mu maa Kotoko tumi huri dii kan wɔ wɔn akansie a ɛdi kan no mu.
Saa nkunimdie yi ne nkunimdie a ɛdi kan a wɔn panin a ɔtenetene wɔn, Owura Seydou Zebro a ɔfiri Burkina no anya ɛfiri berɛ a ɔbɛyɛɛ Ɔteneteneni maa Kotoko bɔɔlobɔkuo no.
Wɔbɔɔ bɔɔlo no wɔ General Mathieu Kerekou Agoprama a ɛwɔ Cotonou a ɛwɔ Benin no so. Akansie yi deɛ, wɔamma kwan amma akyitaafoɔ ammɛhwɛ bi.
Mfitiaseɛ no, wɔyɛɛ sɛ anka wɔbɛsi akan no wɔ Ouagadougou nanso aka kakra ama akansie yi aduru so no na CAF de nsakraeɛ baa sɛ wɔremmɔ no Memeneda bio, na mmom wɔmmɔ no Dwoada.
Yei nyinaa mu no, Kotoko tumi yeree wɔn ho dii nkunim wɔ akansie no mu. Ɛno nti, wɔatumi ahuri adi kan a wɔne obiara mpere wɔn dibea no ho seesei.
Ɛsiane sɛ mpanimfoɔ se, “Abɔsobaa na ɛma egya pae nti,” wɔbɛsan asi akansie a ɛtɔ so mmienu no wɔ Baba Yara Agoprama a ɛwɔ Kumase no so. Wɔhwɛ anim sɛ, Kotoko akyitaafoɔ mpempem pii bɛkɔ akɔtaa wɔn akyi wɔ saa akansie yi mu.
",1461,Latn,Twi,twi
akannews,"Amanebɔ a abɛtɔ dwa wɔ nhwehwɛmu bi a wɔyɛ faa nsuo a yɛnom ho wɔ Ghana ha ada no adi sɛ, ɛwom sɛ nsuo ho nsɛm retu mpɔn nkakrankakra deɛ, nanso ɔhaw kɛseɛ a yɛwɔ ne sɛ, ɛde rebɛsi saa berɛ yi, sɛ yɛyi nnipa du biara si hɔ, wɔn mu baako de simma aduasa bɛtwa kwan ansa na watumi anya nsu pa anom.
Bio nso, Ghanafoɔ bɛyɛ 11% na wɔda so ara nom nsuo a ɛho nte wɔ mmeaeɛ binom.
Wɔkyerɛ sɛ, afie ahodoɔ bɛyɛ 76% na wɔanhwɛ yie pa ara a, wɔbɛnom nsuo a mmoa ne nnipa agyanan asɛeɛ no. Yei yɛ awerɛhosɛm pa ara.
Bio nso, wɔkyerɛ sɛ, afie ahodoɔ bɛyɛ 4% na wɔtumi siesie nsuo yie ansa na wɔanom anaasɛ wɔde adi dwuma. Nanso afie bɛyɛ 93% deɛ, wɔnnya berɛ nsiensei nsuo a wɔnom no yie ansa na wɔanom anaa wɔde adi dwuma.
Ade foforɔ nso a wɔhunuiɛ ne sɛ, ahiafoɔ pa ara na wɔnom nsuo a ɛnyɛ papa, ɛnna ahiafoɔ no nso dɔɔso kyɛn adefoɔ a wɔtumi siesie nsuo yie ansa na wɔanom no.
Afei nso, amantam binom wɔ hɔ a, nnipa a wɔwɔ mu no brɛ ansa na wɔanya nsu pa anom. Wɔka sɛ, wofa Atifi Mantam no sɛ nhwɛsoɔ a, nnipa a wɔtete hɔ bɛtumi de simma bɛyɛ aduasa na atwa kwan akɔpɛ nsu pa. Nanso nnipa a wɔwɔ Nkran Mantam no mu deɛ, wɔmmrɛ saa ansa na wɔanya nsu pa anom.
Adeɛ baako nso a ama nsu pa ho ayɛna ama afie binom ne sɛ, nnipa dodoɔ no ara adwene yɛ wɔn sɛ, nsukɔ yɛ mmaa ne mmɔfra nko ara adwuma. Yei nti, sɛ anka wɔbɛboa akɔsa nsuo yi bi aba fie ama obiara anya bi anom no, wɔbɛtwɛn sɛ mmaa ne mmɔfra no mmom bɛfiri baabi a wɔkɔeɛ biara aba fie ansa na wɔakɔpɛ nsuo akyiri kwan ama obiara anya bi anom. Saa suban ne adwene yi nyɛ papa koraa, na ɛmmoa mma asetena ntu mpɔn.
Nkuro ahodoɔ a ɛwowɔ nkuraaseɛ no mu nso, ɛtɔ da a, nsu pa a wɔsa nom no tumi twa. Yei nti, anyɛ yie koraa no, ɛtumi twentwɛn nsu pa a wɔbɛnya anom no ase bɛyɛ simma aduasa.
Ɛwom sɛ Ghana rebɔ ne ho mmɔden biara sɛ ɔbɛdi nsuo ho haw ahodoɔ yi ho dwuma deɛ, nanso wɔnhyɛɛ da nyɛɛ nhyehyɛeɛ pa biara ntoo hɔ a, ɛbɛma wɔatumi de nneɛma agugu akwan mu na sɛ wɔtu nsuo wɔ baabi a, nsuo no antwa anaa ansɛe amma ɔmanfoɔ no ho ankyere wɔn bio.
Ne saa nti, ɛsɛ sɛ wɔdi kan de nneɛma gugu akwan mu na ama wɔn anamɔntuo biara atumi atim sɛdeɛ ɛsɛ. Afei nso, ɛsɛ sɛ wɔyɛ nhwehwɛmu kɔ akyiri na wɔhunu sɛdeɛ ɔmanfoɔ asetena teɛ, na ama wɔatumi de nneɛma a ɛbɛma wɔn astena atu mpɔn no ama wɔn.
Wɔbɛtumi nso asrɛ akuo ahodoɔ binom a wɔboa ma nnipa asetena tu mpɔn no hɔ mmoa ama wɔde wɔn ho agye asɛm yi mu. Saa akuo yinom bɛtumi atutu nsuo wɔ mmeaeɛ binom a ɛho hia sɛdeɛ nnipa a wɔwɔ hɔ no nso bɛtumi anya nsu pa anom.
Yɛtumi boa ma nsuo ho nsɛm tu mpɔn a, ɛbɛma yɛn ahonidie ne yɛn apɔmuden atu mpɔn pa ara.
",2564,Latn,Twi,twi
akannews,"Wɔhyɛɛ “Ku Me Prɛko” atuateɛ no ase Ahinime da a ɛtɔ so 5 wɔ afe 2022 mu, na wɔde firii Ↄbra Spot a ɛwɔ Kwame Nkrumah Circle de faa akwan akɛseɛ binom a ɛwowɔ Nkran so.
Martin Kpebu a ɔyɛ ankorɛankorɛ mmaranimni a ɔrepem so sɛ ɛsiane ahokyerɛ ne ahohiahia a ɛrekɔ so wɔ Ghana nti, Ↄmampanin Akufo-Addo bɛsiane afiri ne dibea no so na ɔtaa saa atuateɛ yi akyi.
Adwumakuo a wɔnhyɛ aban ase binom te sɛ FixTheCountry, Arise Ghana, Economic Fighters League ne akuo ahodoɔ binom a ɛtete sei de wɔn ho akɔbɔ atuatedɔm no wɔ wɔn dwumadie yi mu, na deɛ wɔreka ne sɛ ɔmampanin ne n’aban nyɛɛ biribi papa biara sɛ wɔde bɛgye temammufoɔ no afiri wɔn haw mu wɔ berɛ a sikasɛm ho ayɛ den yi mu.
Martin Kpebu ne nsɛntwerɛfoɔ nkasaeɛ mu ansa na ɔyɛkyerɛ yi rehyɛ aseɛ no, ɔkaa sɛ kɛtɛasehyɛ ne porɔeɛ ne dwirim ne Kankan a ɛrekɔ so ne sikasɛm ho ntotoeɛ basabasa no da no adi pefee sɛ Ghanafoɔ ntumi ntwɛn bio nkɔsi sɛ Owura Akufo-Addo mfeɛ nnan no bɛba n’awieeɛ.
Ↄkaa sɛ sɛ ɔyɛkyerɛ no kɔ n’awieeɛ a, ɛsɛ sɛ ɔmampanin ne n’abɛdiakyire nyinaa si firi wɔn dibea so ma kwan bɛda hɔ ma mmara no ho akwanya a ɛwɔ hɔ sɛ wɔtumi si n’anan mu no hyɛ aseɛ di dwuma.
Martin Kpebu kaa sei: “Yɛrewu; temammufoɔ rewu: temammufoɔ ntumi ntɔ aduane; ɛkɔm reku temammufoɔ ɛsiane Ↄmampanin Akufo Addo amammuo a ɛnkɔ yie nti. ℇnkɔba sɛ wowɔ ɔmampanin na berɛ biara a ɔman no bɛbɔ bosea no, ɔmampanin abusuafoɔ yɛ yie; sɛ sɛn?
“Wei ntumi ntoa so saa. Yɛntumi mmɔ bosea berɛ biara mma Databank nkɔ so ara nyɛ yie berɛ biara. Temammufoɔ wɔ asɛdeɛ wɔ mmara no fa 41 mu sɛ wɔtumi ka kyerɛ ɔmampanin no sɛ ɔmfiri ne dibea so ɛnna ɛnyɛ wei ne berɛ a ɛdi kan a ɔmampanin no rebɛsi afiri n’akonnwa so”
Ↄde kaa ho sɛ ɔyɛkyerɛ yi bɛyɛ “Ku Me Prɛko” yɛkyerɛ a wɔyɛ tiaa Rawlings aban a na Owura Akufo-Addo di wɔn anim no sɛso pɛpɛɛpɛ. Saa asɛm yi yɛ abakɔsɛm a ɛsii wɔ afe 1995 mu.
Nanso wei nyinaa mu no, akannifoɔ a wɔhyehyɛɛ dwumadie yi ne atuatedɔm no akasa sɛ mma wɔnyɛ biribiara a ɛbɛsɛe wɔn yɛkyerɛ no ama mfasoɔ a ɛbɛfiri mu aba no abɔ wɔn nyinaa. Wɔkaa sɛ wɔnsosɔ nneyɛɛ biara a ɛnyɛ so, na wɔbɔɔ kɔkɔ sɛ sɛ wɔhunu obiara anaa ekuo biara a ɔde ne ho bɛhyɛ nneyɛɛ bi a ɛte saa mu a, wɔbɛkyere no de no ahyɛ wɔn a wɔhwɛ ma mmara di dwuma no nsa.
ℇbɔɔ nnɔnson no, atuatedɔm no nyinaa hyiaa wɔ Kwame Nkrumah Circle, ɛnna wɔte sii so faa 28th Febuary Kwan no so kɔɔ Farisco nkwanta ɛnna wɔfaa Liberia kwan no so de kɔɔ Indipendence Square.
",2398,Latn,Twi,twi
akannews,"Yɛreka wiase aman nyinaa a, wɔkan Ghana fra aman ahodoɔ a afei na wɔrebɔ mmɔden sɛ wɔbɛtu mpɔn no ho. Yei kyerɛ sɛ, yɛn sikasɛm nhyɛ da nkɔ yie saa.
Nhwehwɛmu bi nso a wɔyɛ faa amantam ahodoɔ a wɔdi hia pa ara ho wɔ Ghana ha ho no nso ada no adi sɛ, ɛwom sɛ Ghana sikasɛm nhyɛ da nkɔ yie saa deɛ, nanso ɛsono sɛdeɛ ahokyerɛ no teɛ wɔ mantam biara mu.  Ebia na mekaeɛ yi, amantam binom a wosusu sɛ wɔn ho kyere wɔn pa ara binom din afiri aseɛ aba wo tirim. Nanso sɛ woanhwɛ yie pa ara a, deɛ ɛfiri nhwehwɛmu a yɛbɛka ho asɛm yi mu baeɛ no bɛma wo ho adwiri wo.
Wɔgyinaa mfeɛ 2010 nnipa dodoɔ a wɔkan wɔn wɔ Ghana no so na wɔyɛɛ saa nhwehwɛmu yi. Ɛsiane sɛ wɔyɛɛ nhwehwɛmu yi ansa na wɔrebɛte amantam afoforɔ aka deɛ na ɛwɔ hɔ dada no ho nti, wɔde amantan dada du no ara na ɛdii dwuma.
Nhwehwɛmu no baa awieeɛ no, sɛdeɛ ɛbɛdaa adi wɔ amantam a wɔdi hia pa ara  kɔpem wɔn a wɔn hia ano nyɛ den ahe biara wɔ Ghana no na ɛdidi soɔ yi.
Atifi Atɔeɛ Mantam mu
Mantam a nhwehwɛmu no daa no adi sɛ wɔn na wɔdi kan wɔ ohia buruburoo ho nhwehwɛmu a wɔyɛɛ no Ghana no ne Atifi Atɔeɛ Mantam no. Saa mantam yi mu no, ɔmansini a ɛmu nnipa ho kyere wɔn pa ara ne Wa Atɔeɛ mansini no. Ɛmu nnipa (92.4%) na nhwehwɛmu no kyerɛɛ sɛ wɔdi ohia buruburoo.
Wa Apueeɛ mansini no na wɔtɔ so mmienu wɔ ahokyerɛ yi mu Atifi Atɔeɛ Mantam no mu. Ɛhɔ nso, nnipa (83.8%) na nhwehwɛmu no daa no adi sɛ wɔn ho kyere wɔn pa ara. Ɔmansini a ɛtɔ so mmiɛnsa a ɛmu nnipa ho kyere wɔn pa ara wɔ Atifi Atɔeɛ Mantam no mu ne Sissala Atɔeɛ mansini a ɛmu nnipa
(81.2%) na ɛbɛdaa adi sɛ wɔdi ohia buruburoo no.
Atifi Apueeɛ Mantam mu
Saa mantam yi ne mantam a nhwehwɛmu no daa no adi sɛ, wɔtɔ so mmienu a ɛmu nnipa di ohia buruburoo wɔ Ghana. Mansini a ɛdi kan wɔ ahokyerɛ buruburoo yi mu ne Builsa Anaafoɔ Mansini no (84.4%). Wɔn a wɔtɔ so mmienu ne Bawku Atɔeɛ Mansini no (68.1%). Mansini a ɛtɔ so mmiɛnsa wɔ ahokyerɛ yi mu wɔ Atifi Apueeɛ Mantam no mu ne Bongo mansini no (67.4%). Ɛnna, mansini a ɛtɔ so nnan ne Nabdam mansini a ɛmu nnipa (63.0%) na nhwehwɛmu no daa no adi sɛ wɔdi ohia buruburoo no.
Mansini a ɛbɛdaa adi sɛ ɛmu nnipa nhyɛ da nni ohia buruburoo ne Kassena Nankana Atɔeeɛ mansini no. Ɛmu nnipa (13.1%) na nhwehwɛmu no daa no adi sɛ wɔdi ohia buruburoo.
Atifi Mantam mu
Sɛdeɛ nhwehwɛmu no daa no adi no, sɛ yɛreka amantam a wɔdi hia pa ara wɔ Ghana a, Atifi Mantam no na wɔtɔ so mmiɛnsa. Mansini a wɔdi kan a ɛmu nnipa di ohia buruburoo wɔ Atifi Mantam mu hɔ ne Apueeɛ Fam Gonja (84.2%). Wɔfiri hɔ a, na Bole (79.4%) nso atoa wɔn so. Afei, Kpandai (76.9%) Mansini no na ɛtɔ so mmiɛnsa wɔ hɔ.
Mansini a ɛmu nnipa nhyɛ da nni ohia buruburoo ne Tamale Mansini no. Nanso ɛhɔ mpo, nnipa 24.6% na wɔn ho kyere wɔn pa ara wɔ hɔ.
Bono Ahafo Mantam mu
Bono Ahafo Mantam no na wɔtɔ so nnan wɔ ahokyerɛ ho nhwehwɛmu a wɔyɛeɛ yi mu. Saa mantam yi mu no, nhwehwɛmu no daa no adi sɛ, mansini a ɛdi kan wɔ hɔ a ɛmu nnipa ho kyere wɔn pa ara ne Kintampo Anaafoɔ Fam Manfini no mufoɔ (78.3%). Wɔn a wɔtɔ so mmienu ne Banda Mansini no mufoɔ (78.0%).
Mansini wɔn ho nhyɛ da nkyere wɔn pii wɔ Bono Ahafo Mantam mu sɛdeɛ nhwehwɛnu no daa no adi ne Dɔmaa Atɔeɛ Fam Mansini no mufoɔ (9. 9%).
Asante Mantam mu
Mantam foforɔ a nhwehwɛmu no daa no adi sɛ wɔn ho kyere wɔn pa ara nso ne Asante Mantam no. Wɔn na wɔtɔ so nnum wɔ nhwehwɛmu  yi mu. Mansini a ɛdi kan wɔ Asante Mantam mu a wɔn ho kyere wɔn pa ara, sɛdeɛ nhwehwɛmu no kyerɛ, ne Sekyere Afram Plains Atifi Famfoɔ. Ɛhɔ no, nhwehwɛmu no kaa sɛ, nnipa a wɔn ho kyere wɔ hɔ no dodoɔ bɛyɛ (59.6%). Mansini a wɔtɔ so mmienu ne Edwira Sekye Dumasi Mansini no. Saa mansini yi mu no, nnipa (47.0%) na wɔdi ohia buruburoo. Afei, mansini a ɛtwa toɔ a ɛmufoɔ ho kyere wɔn yie wɔ Asante Mantam mu ne Ahafo Ano Atifi Famfoɔ no. Ɛhɔ nso, nnipa (46.4%)  na wɔdi ohia buruburoo.
Ɛwom sɛ amansini ahodoɔ binom mufoɔ ho kyere wɔn wɔ Asante Mantam mu deɛ, nanso wɔn ahokyerɛ no nyɛ nea ano yɛ den saa. Saa amansini yinom ne Asɔkɔre Mampong (3.3%), Afigya Kwabre (4.0%) ne Atwima Kwanwoma (4.9%).
Apueeɛ Mantam mu
Apueeɛ Mantam no di Asante Mantam no akyi pɛɛ wɔ ahokyerɛ ho nhwehwɛmu yi mu. Yei kyerɛ sɛ, Apueeɛ Mantam no na wɔtɔ so nsia sɛdeɛ nhyehyɛeɛ no teɛ. Saa mantam yi mu no, mansini a wɔkyerɛ sɛ, wɔn no kyere wɔn yie pa ara ne Kwahu Afram Plains Anaafoɔ Mansini no. Nhwehwɛmu no kyerɛ sɛ, nnipa a wɔdi hia wɔ hɔ no dodoɔ bɛyɛ (59.7%). Wɔn a wɔtɔ wɔn so mmienu ne Kwahu Anaafoɔ Mansini no mufoɔ. Ɛhɔ nso, nnipa (48.0%) na wɔdi ohia buruburoo wɔ hɔ. Afei, mansini a ɛtɔ so mmiɛnsa ne Atifi Manya Mansini no mufoɔ a nnipa (43.6%) na wɔdi ohia wɔ hɔ.
Amansini nnan binom wɔ hɔ a, ɛwom sɛ wɔn ho kyere wɔn deɛ, nanso ɛnyɛ nea ano yɛ den sɛ nkaeɛ a yɛabobɔ so no. Saa amanini nnan yinom ne: New Dwaben Mansini no (4.6%), Dɛnkyɛmmoɔ (4.6%), Nsawam Adoagyiri Mansini (6.3%) ne Suhum Mansini (6.5%).
Frao Mantam mu
Frao mantam no tɔ so nson wɔ ahokyerɛ mu nhwehwɛmu yi mu. Wɔkyerɛ sɛ, baabi a ohia ano yɛ den pa ara wɔ saa mantam yi mu no ne Adaklu Mansini no mu. Saa mansini no mu no, nnipa dodoɔ bɛyɛ (89.7%) na wɔdi ohia buruburoo. Wɔn a wɔtɔ so mmienu nso ne Kadjebi mansini no mufoɔ. Ɛhɔ nso, nnipa bɛyɛ (66.8%) na wɔn ho kyere wɔn pa ara. Mansini foforɔ a ohia ano yɛ den wɔ hɔ wɔ Frao Mantam no mu ne Agotime Ziope Mansini no ɛfiri sɛ, nnipa a wɔn ho kyere wɔn pa ara wɔ hɔ no dodoɔ bɛyɛ (62.1%).
Mansini foforɔ a wɔdi hia nanso wɔn hia no ano nhyɛ da nyɛ den pa ara ne Akatsi Anaafoɔ mansini no. Nnipa a wɔn ho kyere wɔn wɔ hɔ no dodoɔ bɛyɛ  (10.5%) pɛ.
Nkran Mantam mu
Nkran Mantam no ne mantam a ɛtɔ so nwɔtwe wɔ amantam ahodoɔ a wɔdi hia pa ara ho nhwehwɛmu yi mu. Mansini a ɛdi kan wɔ saa mantam yi mu ne Shai Osudoku Mansini no. Wɔkura ahokyerɛ no mu (55.1%). Deɛ ɛtɔ so mmienu wɔ hɔ ne Ningo Prampram Mansini no. Wɔn nso, wɔkura ohia no mu (31.2%). Yɛka amansini nkaeɛ no a, wɔn ahokyerɛ no nyɛ hu biara saa. La Dade Kotopon Mansini no sei, nnipa (1.3%) na wɔdi hia wɔ hɔ, Nkran Mansini no mu nso, nnipa (2.5%) na wɔn ho kyere wɔn pa ara wɔ hɔ. Ɛnna La Nkwantanang Madina Mansini no mu nso, ahokyerɛ a ɛwɔ hɔ no yɛ (2.8%).
Mfimfini Mantam mu
Mantam a ɛtɔ so nkron wɔ ahokyerɛ yi mu ne Mfimfini Mantam no. Wɔkyerɛ sɛ, mansini a ɛdi kan a wɔdi hia wɔ hɔ pa ara ne Ekumfi mansini no. Saa mansini yi mu nnipa bɛyɛ (48.4%) na wɔdi hia. Deɛ ɛtɔ so ne Awutu Senya mansini no. Ɛhɔ nso, nnipa a wɔn ho kyere wɔn no dodoɔ bɛyɛ (33.6%). Ɛnna deɛ ɛtwa toɔ ne Denkyira Atifi Apueeɛ. Wɔn nso, nnipa bɛyɛ (30.6%) na wɔdi hia wɔ hɔ.
Amansini nkaeɛ a ɛwɔ Mfimfini Mantam no mu deɛ, wɔnhyɛ da nni hia saa. Yɛfa Oguaafoɔ sɛɛ a, nnipa (2.6%) na wɔdi hia wɔ hɔ. Denkyira Atifi Atɔeɛ nso, nnipa (3.3%) na wɔdi hia wɔ hɔ. Ɛnna nnipa (4.4%) na wɔdi hia wɔ Agona Atɔeɛ fam.
Atɔeɛ Mantam mu
Atɔeɛ Mantam no na wɔtwa toɔ wɔ ahokyerɛ mu nhwehwɛmu a wɔyɛeɛ no mu. Yei kyerɛ sɛ, ɛno ne mantam a ɛmu nnipa a wɔdi ohia buruburoo no nnɔɔso ahe biara. Saa mantam yi mu no, Wasa Amanfi Mfimfini fam mansini no na wɔdi kan wɔ ahokyerɛ yi mu. Wɔkyerɛ sɛ, nnipa a wɔn ho kyere wɔn wɔ hɔ no bɛyɛ (51.9%). Wɔfiri hɔ a, na Bodi nso atoa wɔn so. Ɛhɔ nso, nnipa bɛyɛ (42.5%) na wɔn ho kyere wɔn. Afei, deɛ ɛdi hɔ bio ne Mpohor. Ɛhɔ nso, nnipa (40.4%) na wɔdi hia wɔ hɔ.
Wɔkyerɛ sɛ, sɛ wɔgyae akorɛnkorɛn na wɔka saa amansini yinom mu ahokyerɛ no bɔ mu a, Wasa Amanfi Mfimfini fam kura ohia no mu 17.1%, Bodi kura ɛmu 13.7%, Ɛnna Mpohor nso kura ɛmu 12.1%. Wɔde amansini mmiɛnsa yinom mu nnipa toto amansini nkaeɛ a aka wɔ saa mantam no mu no ho a, wɔnnuru wɔn baabiara. Deɛ nti a ɛte saa ne sɛ, ahokyerɛ a ɛwɔ amansini binom te sɛ Suaman mu no yɛ (6.0%), Wassa Amenfi Atɔeɛ deɛ yɛ (6.9%), ɛnna Aowin nso kura ɛmu (8.9%) pɛ.
Tɔfabɔ
Sɛdeɛ ɛbɛyɛ na yɛatumi abrɛ ohia bebrebe no ano ase wɔ Ghana no, ɛsɛ sɛ ɔman no di n’ani si nnipa a wɔtete mmeaeɛ a wɔn ho kyere wɔn pa ara te sɛ Frao mantam no mufoɔ, Bono Ahafo, Atifi mantam mufoɔ, Atifi Apueeɛ ne Atifi Atɔeɛ mantam no mufoɔ nyinaa so na wɔdom wɔn nneɛma binom a ɛboa ma nkuro tu mpɔn, na ama wɔn ho atumi ahenhan wɔn kakra.
Bio nso, ɛsɛ sɛ wɔyɛ nhwehwɛmu soronko bi a, ɛbɛtumi aboa ama wɔahunu nneɛma pɔtee a ɛde saa ohia buruburoo ne ahokyerɛ bebrebe yi aba mmeaeɛ a ɛtete saa na ama wɔatumi ahunu deɛ wɔbɛyɛ de asi ano anaa abrɛ no ase.
",8147,Latn,Twi,twi
akannews,"Sԑ yԑbᴐ mpenatweԑ ne ayᴐnkofa a ԑtete saa so a, deԑ yԑn mu pii no ara dwene ho ne anisoᴐ anaa mpa mu agodie, na yԑn adwene nkᴐ so sԑ yԑne yԑn adᴐfo ani bԑtumi agye wᴐ yԑn ayᴐnkofa no mu wᴐ berԑ a mpa mu agodie mpue mu. Ԑnyԑ dwumadie ne nneԑma a ԑde mpa mu agodie nam nko ara na ԑde anigyeԑ ba wᴐ mpenatweԑ mu.
Mpenatweԑ a mpa mu agodie nni mu tumi gyina pa ara ma no yԑ yie, na ԑno ne deԑ anka ԑwᴐ sԑ yԑyԑ wᴐ yԑn mpenatweԑ ayᴐnkofa mu. Nneԑma binom a ԑka akoma na ԑde anigyeԑ pii ba wᴐ hᴐ a nnipa a wᴐretwe mpena bԑtumi ayԑ wᴐ berԑ a wᴐmfa mpa mu agodie mma mu, na ԑtumi twe mo mmienu bԑn mo ho mo ho yie ma anigyeԑ ba ayᴐnkofa no mu. Wo mpentweԑ no mu bԑtumi ayԑ anika ne ahomeka ama anigyeԑ aba mo ntam. Saa akwan yi na ԑdidi soᴐ yi.
Saa nneԑma yinom yԑ adeԑ a ԑhyԑ ᴐdᴐ mu den, na ԑde anigyeԑ soronko brԑ adᴐfoᴐ. Sᴐ hwԑ na di ho adanseԑ.
",840,Latn,Twi,twi
akannews,"Babaso yɛ nsaneyadeɛ a yɛnya firi titiri nna mu nkitahodie mu na ɛtumi sane mmaa ne mmarima nyinaa. Mmeaeɛ ahodoɔ a ɛwɔ nipadua no mu a babaso yadeɛ yi tumi da adi wɔ hɔ ne drobɛn a dwonsɔ fam, yɛn to kwan ano anaa yɛn menem. Sɛ ɛba mmaa mu a, yadeɛ yi sane tumi da adi wɔ wɔn awodeɛ ano. Yɛtaa nya babaso firi nna mu, ɛno akyi, mmɔfra tɔtɔfeewa nso tumi nya bi firi wɔn maamenom a wɔanya bi nkyɛn wɔ awoɔ mu. Mmɔfra saa no, yadeɛ yi tumi ha wɔn ani.
Hyɛ no nso sɛ, adeɛ baako a ɛma babaso yadeɛ yi yɛ hu ne sɛ ɛntaa mmɔ nkaeɛ, nanso sɛ wo tiri yɛ yie a nsɛnkyerɛnneɛ mmienu anaa mmiɛnsa bi tumi da adi ma yɛhunu sɛ yadeɛ yi bi wɔ wo nipadua mu. Ɛte saa deɛ a, ɛnneɛ momma yɛnhwɛ nsɛnkyerɛnneɛ a ɛtaa da adi.
1. Babaso mmoa yi tumi ma obi te yea wɔ ne barima anaa ne baa mu, na emu nso tumi hyehye no berɛ korɔ no ara mu.
2. Nsuo a ani yɛ fitaa, akokɔsradeɛ anaa ahahamono tumi firi nipa no barima anaa ne baa mu.
3. Mmaa binom wɔ hɔ nso a, ɛtumi ma wɔte yea anaasɛ mogya tu wɔn berɛ a wɔrenya nna mu nkitahodie no.
4. Mmaa binom nso taa te yea pa ara wɔ wɔn ayaase.
5. Ɛtumi de kuro ba wɔn mene mu ma ɛhɔ tumi hono anaa biribi bɛfua hɔ.
6. Sɛbe, ɛto kwan ano hɔ no tumi yɛ hene, na nsuo fitaa bi nso tumi firi hɔ ba.
7. Babaso mmoa no tumi ha obi ani ma nsuo mann bi tumi firi ebinom ani ase ba.
8. Mmarima mu no, ɛtumi ma yea ba sɛbe wɔn hwoa mmadwoa no mu baako, anaa ɛtumi hono.
Nneɛma ahodoɔ a ɛbɔ kwan ma obi tumi nya babaso yadeɛ yi ntɛm so.
1. Wɔn a wɔne mmaa anaa mmarima bɛboro baako nya nna mu nhyiamudie.
2. Wɔn a wɔanya babaso yadeɛ yi bi pɛn.
3. Sɛ obi wɔ nna mu yadeɛ bi.
4. Sɛ obi yɛ ɔbabunu, ɛsiane sɛ saa berɛ no na n’akɔnnɔ wɔ soro pii a sɛ wanhyɛ ne ho so a, ɔbɛtumi ne ɔfoforɔ anya nkitahodie wɔ nna mu ama ne tiri anyɛ yie a yadeɛ yi bi bɛbɔ no.
5. Sɛ obi ne nipa foforɔ koraa renya nna mu nkitahodie. Wone obi a wonnim n’apɔmuden ho biribiara renya nna mu nkitahodie no nso tumi bɔ kwan ma wonya saa yadeɛ yi bi.
Ɔhaw foforɔ a babaso tumi kɔfa ba
1. Ɛtumi si ɔbaarima anaa ɔbaa awoɔ ho kwan.
2. Yadeɛ mmoa yi tumi terɛ kɔ yɛn apɔ so apɔ so ma ɛtumi de yea ba hɔ.
3. Ɛtumi bɔ kwan ma akwanya a ɛwɔ hɔ sɛ obi nya babaso wɛmfoɔ nso kɔ soro.
4. Mmɔfra a wɔtaa nya babaso firi wɔn awofoɔ hɔ nso, ɛtumi wie wɔn anifira ne honam ani nsaa nsaa.
5. Ɛtumi ma mmarima binom nso mmarima so te yɛ ketewa.
Ebia woahunu nsɛnkyerɛnneɛ ahodoɔ yi bi wɔ wo ho nanso w’adwene nkɔɔ so. Yɛ no ntɛm kɔhunu wo dɔkota animanim yi ara na ɔnhunu mmoa a ɔbɛtumi de aboa wo. Afei, wobɛtumi akyɛ ama afoforɔ nso nsa aka nimdeɛ yi, na wɔada wɔn ho so.
",2544,Latn,Twi,twi
akannews,"Awodeԑ ano kokoram yԑ kokoram bi a ԑhyԑ aseԑ firi awodeԑ no ano. Awodeԑ ano yԑ kwan bi a ԑda awodeԑ no ne ᴐbaa no ase ntam. Awodeԑ ano kokoram yi taa hyԑ aseԑ firi ԑnam a ԑwᴐ awodeԑ kwan no ani anaa ne nsԑmu no so.
Obiara a ᴐwᴐ awodeԑ ano biara bԑtumi anya awodeԑ ano kokoram yi bi. Mpԑn pii no, ԑtaa yԑ nnipa a wᴐadi mfeԑ 30 de rekorᴐ.
Deԑ ԑde Awodeԑ ano kokoram ba
Awodeԑ ano kokoram no mu dodoᴐ no ara wᴐ hᴐ a nna mu yadeԑ a bronin frԑ no human papillomavirus a wᴐtwa no tia ka no HPV na wᴐde ba. Saa mmoawa yi ara na wᴐde nna mu yadeԑ a ԑma nsubᴐne gu mmaa ne mmarima no ba. Saa mmoawa yi yadeԑ no gu mu ahodoᴐ bԑyԑ 100, na ԑmu mmienu pԑ na ԑtumi de awodeԑ ano kokoram yi ba; ԑno ne HPV-16 ne HPV-18.
Sԑ obi nya HPV mmoawa a wᴐde kokoram ba no bi a, ԑno nkyerԑ sԑ ᴐbԑnya awodeԑ ano kokoram. Sԑ ԑnyԑ deԑ ԑde awodeԑ ano kokoram ba no bi a, wonnya awodeԑ ano kokoram. HPV mmoawa no dodoᴐ no ara wᴐ hᴐ a nkwammoa no tumi ko tia wᴐn yi wᴐn firi hᴐ wᴐ mfeԑ mmienu ntam mpԑn pii. Saa mmoawa yi tumi ba mmaa ne mmarima nyinaa mu, na ԑtumi de nyarewa binom te sԑ ᴐbaa agyapadeԑ ano kokoram, ᴐbaa agyapadeԑ no mu ankasa kokoram, ᴐbarima barima mu kokoram, agyanan kwan mu kokoram, kᴐkᴐbo ho kokoram ne menem kokoram brԑ nnipa. HPV mmoawa yi ho nyԑ na koraa.
Nsԑnkyerԑnne a ԑda adi wᴐ obi ho ma no hunu sԑ wanya awodeԑ ano kokoram
Mmaa pii a wᴐnya awodeԑ ano kokoram no nhunu sԑ wᴐwᴐ saa yadeԑ yi ahyԑaseԑ no ԑfiri sԑ, sԑ ԑreba foforᴐ a, ԑnhyԑ da nna nsԑnkyerԑnne biara adi, agye adi mmerԑ kakra. Sԑ nsԑnkyerԑnne no da adi nsoa, ԑyԑ a wᴐhunu no sԑ ԑyԑ nsabuo mu nsԑnsԑm anaa dwonsᴐ mu nyarewa nketewa. Nsԑnkyerԑnne binom a ԑtaa da adi wᴐ awodeԑ ano kokoram ho binom ne;
Wei akyi no, nsԑnkyerԑnne binom a ԑda adi berԑ a ԑreba foforᴐ no ne ᴐbrԑ, anomtoᴐ, ne sԑ wo so rete a nkyerԑkyerԑmu biara ntae mu. Atwerԑ ahodoᴐ binom di akyire a ԑbԑkyerԑ yԑn pii afa saa kokoram yi ho.
",1866,Latn,Twi,twi
akannews,"Mercy Johnson Okojie yɛ sinitwani a ɔwɔ Nigeria man mu. Ɔhyɛɛ ne sinitwa ase wɔ afe 2004 mu. Wobɛkae a, yɛhunuu no wɔ sini ahodoɔ binom te sɛ “The weeping soul, The maid, Dumebi the dirty girl, Heart of a fighter” ne sini afoforɔ mu.
Mercy yɛ otitire a nnipa dodoɔ no ara ani gye ne ho na mpo wɔhwɛ no sua ne nneyɔeɛ bi. Wɔwoo sinitwani yi wɔ Ɔsanaa bosome, da a ɛtɔ so 28 wɔ afe 1984 mu. Ɔne ne hokani Prince Odianosen Okojie wɔ mmɔfra nnan.
Mercy nkɔmmɔtwetweɛ mu wɔ Goldmyne TV so no, ɔkyerɛɛ deɛ nti a ɛtwa sɛ ɔdi ne ho ni wɔ sinitwa mu sɛ ɔwofoɔ. Kane no deɛ na ɔyere ne ho yɛ n’asɛdeɛ pɛpɛɛpɛ wɔ faako a wɔde no bɛto wɔ sinitwa mu biara – (sɛ ɛyɛ mfeano, nna mu nkitahodie, sɛ ɔbɛyiyi ne ho wɔ ne ntaadehyɛ mu anaa biribi foforɔ a ɛte saa.) Ɛno nso na ɛmaa no nyaa din yie wɔ sinitwa mu. Mmom, ɛfiri berɛ a ɔbɛyɛɛ ɔwofoɔ no na wabɔ ne ho mmɔden sɛ ɔngu ne ho fi wɔ ne sinitwa mu. Nanso daa n’abakan a ne din ne Purity no nso bɔ mmɔden sɛ ɔbɛyɛ mfeefeemu na wahwehwɛ abɛɛfo ntentan so ahunu ne maame ho nsɛm kakra ne dwuma ahodoɔ a ne maame dii wɔ sini ahodoɔ a atwam no mu.
Ɔde too dwa sɛ, “Me ba no renyini. Ɛtɔ da a ɔfa me foone no bue kɔ google, afei ɔfiri aseɛ sɛ, ‘Maa, me nnamfonom se…'”
Ɔtoaa so wɔ nkɔmmɔtwetweɛ no mu sɛ, “Wonyini duru baabi a wobɔ mmɔden sɛ wobɛkɔ w’anim na woayɛ nneɛma yie. Me deɛ mehunu no sɛ ɛho nhia sɛ afoforɔ kyerɛ wo deɛ ɛyɛ ne deɛ ɛnyɛ.”
“Enyini reyi me atɛn. Mapa saa nneyɔeɛ no ho koraa. Mewɔ anoyie de ma nnipa pii, ne titire ne me kunu ne me mma. Mempɛ sɛ mede animguaseɛ bɛka wɔn wɔ kwan biara so.”
“Mennye nni sɛ (mereyiyi me ho wɔ sini mu no) (ɛ)yɛ adeɛ a mɛpɛ sɛ mɛyɛ ama me mma atoto m’ano wɔ kwan bi so, anaasɛ wɔbɛnya nsɛmmisa pii wɔ wɔn tirim a wɔpɛ sɛ wɔbisa nanso wɔrentumi.”
“M’ahonim yɛ adwuma, na metumi si agyinaeɛ pa nso. Mfomsoɔ ahodoɔ bi a meyɛɛ no berɛ a atwam no, merenyɛ no seesei. Anammɔn binom a metuu saa berɛ no nso, merentu seesei.”
Mercy adɔfoɔ dodoɔ no ara na akyerɛ wɔn anigyeɛ wɔ n’agyinaeɛsie no ho. Ebinom akyerɛ obuo a wɔanya ama no ɛnam anammɔn a watu na wama n’abusua ayɛ ade titire ama no no nti.
Abɔfra biara ani nnye ho sɛ ne nnamfonom anaa afoforɔ bɛka ne na anaa n’agya ho asɛmmɔne. Saa ara na awarefoɔ mu biara mpɛ sɛ ɔfoforɔ no de animguaseɛ bi bɛbrɛ no. Woretu anammɔn bi seesei a, di kan dwene daakye ho na hunu sɛ ɛremfa animguaseɛ biara mma.
Mfomsoɔ a woayɛ atwam no nso, sinitwani Mercy Johnson ama yɛahunu sɛ wobɛtumi asi gyinaeɛ nnɛ na woasi daakye mfomsoɔ bi a wobɛtumi ayɛ bio no ho kwan, sɛdeɛ ɔno asi gyinaeɛ no.
",2510,Latn,Twi,twi
akannews,"Abɔdeɛ mu nyansapɛfoɔ kyerɛ sɛ ntontom kuo bi a atiridii wɔ wɔn ano na wɔn ho yɛ den pa ara aterɛ abɔ awura Abibirem, na wei de suro kɛseɛ pa ara na ɛreba abɛto wɔn a wɔtete nkuro akɛseɛ mu no so.
Sɛ yɛde Abibirem nnipa a ɛsiane atiridii nti wɔdane tɔ toto aman afoforɔ deɛ ho a, Abibirem ha na ɛdi wɔn nyinaa kan wɔ wiase afanan nyinaa mu, na yɛhwɛ mu yie nso a, nkuro nketewa no mu na ɛyɛ a na atiridii taa te si.
Nanso saa ntontom kuo yi a wɔfrɛ wɔn Anopheles Stephensi yi na yɛhunu sɛ wɔma nkuro akɛseɛ a ɛwowɔ Inda ne Asia mu nnipa atiridii no. Nhwehwɛmu kyerɛ sɛ wɔto wɔn nkosua bɔ no wɔ nsuo a ɛwowɔ nkuro akɛseɛ mu, ɛnna afei nso nnuro a yɛde kum mmoawa a nkasɛe nni wɔn mu a yɛtaa de kum ntontom no nso ntumi nyɛ saa ntontom yi hwee.
Sɛ yɛbɔ wuram kɔ Djibouti a, ntontom yi aduru hɔ awe nnipa binom ama wɔn atiridii a ano yɛ den pa ara. Ethiopia man de aniberɛ asɔre agyina rekeka nneɛma bɔ mu sɛdeɛ ɛbɛyɛ a wɔbɛtumi ayi yareɛ no afiri hɔ.
Nhwehwɛmuyɛfoɔ kyerɛ sɛ, sɛ ɛterɛ Abibiman mu ha kɛse a, ɛbɛtumi de nnipa bɛyɛ ɔpepe 130 nkwa ato asiane mu.
Yɛbɛsrɛ ankorɛankorɛ biara sɛ yɛnnim ano aduro, ɛnna yɛnnim da a ɛbɛto yɛn. Nanso sɛ yɛkɔ so ara di yɛn mpɔtam ni na yɛbɔ yɛn ho ban, da ntontom dan mu, didi yie ma yɛn nkwa mmoa no ho yɛ den a, abɔdeɛ mu nyansapɛfoɔ nso bɛyɛ wɔn afam deɛ apɛ nnuro ama wɔn a wɔbɛnya bi, na Nyankopɔn nso ayɛ n’afam deɛ. Sɛ yɛkɔ nkuro akɛseɛ no mu a, nwira ne fi remene kuro no. Wei ne berɛ a ɛsɛ sɛ yɛsɔre gyina na yɛsi nneɛma bi a ɛnsɛ na ɛmfata a ɛde kyemateɛ ba yɛn apɔmuden ho no ano.
",1531,Latn,Twi,twi
akannews,"Asuafoɔ binom a wɔtwerɛɛ WASSCE nsɔhwɛ ɛnnɛ no aka sɛ wɔn akyerɛkyerɛfoɔ a wɔhwɛɛ wɔn so no ansusu annyina wɔn so nti wɔannya wɔn ho atwaeɛ biara. Yei nam so ama asuafoɔ yi ato ntasu kɔkɔɔ akyerɛ wɔn akyerkyerɛfoɔ no, aboro wɔn nnua nso aka ho.
Akyerɛkyerɛfoɔ a wɔhwɛɛ nsɔhwɛ no soɔ no de mmara ketee yɛɛ adwuma ara ma ɛbɔɔ awia 1:30 ara pɛ na wɔtotoo adan a na wɔretwerɛ nsɔhwɛ no wɔ mu no apono mu. Saa berɛ nso mpo, na asuafoɔ no mu binom da so ara wɔ abɔntene.
Nhyehyɛeɛ a na ɛwɔ hɔ ne sɛ, na ɛsɛ sɛ wɔhyɛ Akontaabuo nsɔhwɛ no ase awia dɔnko pɛpɛɛpɛ, nanso ɛbɔɔ awia dɔnko mpaemu no, na asuafoɔ yinom binom da so ara nenam a wɔntenaa ase.
Ɛsiane sɛ na wɔpɛ sɛ wɔde WAEC mmara a ɛkyerɛ sɛ, sɛ wɔhyɛ nsɔhwɛ no ase a simma aduasa akyi ɛsɛ sɛ wɔtoto adan ahodoɔ a wɔretwerɛ nsɔhwɛ no wɔ mu no apono mu nti, ɛbɔɔ awia 1:30 ara pɛ na akyerɛkyerɛfoɔ yi de ɔseɛ yɛɛ ɔyɔ totoo apono no mu.
WAEC hyɛɛ saa mmara yi sɛdeɛ ɛbɛyɛ a sukuu foforɔ bi nhyɛ nsɔhwɛ no ase nnya afoforɔ na amma asuafoɔ no annya nsɛmmisa no wɔ wɔn tɛlɛfon so ansa na wɔatena ase atwerɛ wɔn nsɔhwɛ no.
Yei nam so ama sini bi a ɛkyerɛ sɛdeɛ asuafoɔ yinom bɔɔ asesa wɔ sukuu no mu berɛ a wɔtotoo apono no mu no abɛtɔ dwa.
Sini a Angel TV de to dwa yi mu no, asuafoɔ no de abofuo kekaa nsɛm tiaa wɔn akyerɛkyerɛfoɔ a wɔhwɛɛ wɔn so no sane domee wɔn kaa ho.
Angel TVfoɔ ammɔ sukuu yi din nanso wɔkyerɛ mu a, asuafoɔ no mu binom tɔɔ baha berɛ a wɔkaa akyiri simma aduasa a wamma wɔanwura ɛdan no mu ankɔtwerɛ wɔn nsɔhwɛ no.
Wobɛtumi abɔ link a ɛwɔ aseɛ hɔ no so ahwɛ sini no.
Instagram video Sep 16, 2022 at 12:53 PM
",1577,Latn,Twi,twi
akannews,"Adwadifoɔ de wɔn mmoa kɛseɛ pa ara ataa Ghana adwadifoɔ nkabomkuo (GUTA) no akyi wɔ ɔyɛkyerɛ a wɔreyɛ no wɔ Ghana asetena mu ahokyerɛ nsɛnsɛm ho no.
Berɛ a adwadifoɔ yi mu pii de wɔn ho awura ɔyɛkyerɛ yi mu atoto wɔn sotɔɔ ahodoɔ mu no, wɔn mu bi nso abuebue wɔn sotɔɔ no redi wɔn dwa.
Odwadini baako a na wabue ne sotɔɔ redi ne dwa no kaa sɛ; “Menni gyedie wɔ sotɔɔ mu toto mu, nanso mewɔ kɔkɔɔ mu de rekyerɛ aban no sɛ yɛn dwatire a ɛrehye no ha me pa ara”
Ↄde kaa ho sɛ; “Yɛayɛ saa adeɛ wei mpɛn pii, nanso yɛnnya nsunsuansoɔ papa biara, sɛ yɛkɔ so ara toto yɛn sotɔɔ mu a, ɛremfa biribiara mmɛka ho”.
Nanso sɛ yɛhwɛ mmeaeɛ bi a ɛbemmɛn Makola Mall a, sɛ sotɔɔ ahodoɔ a ɛwɔ hɔ no yɛ du a, wɔatoto emu nkron mu (wɔatoto sotɔɔ no pii mu), a ne nyinaa ne sɛ wɔde refoa ɔyɛkyerɛ no so. Nnipa a wɔatoto wɔn sotɔɔ mu dodoɔ no ara yɛ wɔn a wɔkraa wɔn nneɛma no firii amanɔne.
Kwankyɛn adetɔnfoɔ no mu nnipa kakraa bi na wɔhyehyɛɛ wɔn nneɛma dii dwa.
Ahyɛn ne nnipa kyere a ɛyɛ a na ɛkyere so no nyinaa so ate yie, ɛsiane ɔyɛkyerɛ dwumadie no, na adwadifoɔ bi a wɔtontɔn ahyɛn ho nneɛma no nso tete hɔ saa ara.
GUTA mpanimfoɔ ne ɔman yi mu agyinatufoɔ no hyiaeɛ berɛ a na wɔrehyɛ adwadifoɔ no nkuran sɛ wɔnnyae ɔyɛkyerɛ no akyire yi no.
Sɛ yɛhwɛ deɛ ɛdi yɛn anim no a, sɛ yɛde dɔɔla no toto Ghana sika sidi no ho a, dɔɔla no atwam sidi 11, a wɔkyerɛ mu mpo a Ghana sika no ahoɔden bɛsane ate aba fam bio.
",1400,Latn,Twi,twi
akannews,"Wↄakyere Asoɛeɛ  a ɛhwɛ nsasesɛm ne asase mu nne pa so no mu dwumayɛni baako sɛ ↄnam kwatikwan so agye sika puduo a ne dodoↄ yɛ GHȼ 200,000 afiri fam aguditufoↄ a mmara mma wↄn adwuma no ho kwan ne agudituo ahodoↄ nkaeɛ no nkyɛn.
Wↄkyerɛ mu a, saa nnipa yi a wↄbↄ no kwaadu a ne din de Gabriel Sarpong de Ↄsoafoↄ abɛdiakyire George Mireku Duker a ↄmaa wↄbↄↄ Owura yi pa akyi  yi din na  na ɛtwe sika firi amanfoↄ hↄ.
Asoeɛ yi mu nsɛm bi a yɛte firii wↄn hↄ kyerɛ sɛ, Ɛbↄ da a ɛtↄ so 13 wↄ afe yi ara mu a na ɛyɛ Benada yi ara no, obi a ↄne no di saa dwuma yi, na ↄboa no saa nneyɛɛ no sika bi a ↄbↄ hyɛɛ no na ɛmaa wↄnyaa no kyeree no.
Owura Sarpong a wↄde saa kwaadu yi abↄ no no gyee apoobↄ nsɛm a wↄaka afa ne ho sɛ ↄyɛ no nyinaa too mu.
Nsasesɛm ne nnepa mu Soafoↄ Abɛdiakyire no ahyɛ apolisifoↄ ne ahobammↄfoↄ no kutupa sɛ wↄmfa nokwaredie nyɛ adwuma wↄ asɛm a asie yi mu, na wↄmma mmara ne Owura Sarpong nni pa ara.
Ↄrehwɛ anim sɛ Owura Sarpong asɛnnie yi bɛyɛ nhwɛsodeɛ de ama afoforↄ pii a wↄde wↄn ho hyɛ nneyɛɛ a ɛte sɛɛ mu no nyinaa.
Yɛrekasa yi Gabriel Sarpong wↄ apolisifoↄ akakye a ɛwↄ Accra beaeɛ a asoafoↄ no di wↄn nnwuma no.
Aban yi botaeɛ baako pa ara ne sɛ wↄbɛboa atu kɛtɛasehyɛ ne porↄeɛ ase, na sɛ yɛhwɛ asɛm yi mu yie a, ɛnna nso mfiri saa nneyɛɛ no ho. Ɛsiane sɛ ↄbaakofoↄ nsa nso Nyankopↄn ani kata nti, yɛbɛhyɛ yɛn ho nkuran sɛ anka obiara bɛyɛ n’afam deɛ sɛdeɛ Owura Mireku ayɛ yi ara pɛpɛɛpɛ, na aboa aban no ama watumi ayɛ na wayɛ no yie.
Afei, yɛn nyinaa sↄre da biara a, yɛbↄ afoforↄ soboↄ wↄ saa nneɛma yi ho, nanso ade korↄ no ara na yɛn nso yɛte mu. Sɛ anka yɛbɛtumi asesa yɛn suban sɛ ankorɛankorɛ nso a, mesusu sɛ adwuma no mu fa kɛseɛ no ara na yɛbɛyɛ no. Saa ara nso na yɛbɛsrɛ aban mu foↄ, mmaranimfoↄ ne atɛmmuafoↄ sɛ wↄn nso bɛdi wↄn dwuma yie, na wↄde nokware no bɛto deɛ ɛsɛ sɛ ɛda ɛfiri sɛ, deɛ adeɛ no da no, wamfa anto hↄ a ɛfiri tↄ.
",1881,Latn,Twi,twi
akannews,"Yɛadi kan ahunu ahemfo dunsia a wɔadi Asanteman so firi tete bɛsi ɛnnɛ no nyinaa. Ɛnnɛ nso, yɛrebɛtoa yɛn adesua no so ahwɛ ahemmaa ahodoɔ a wɔadi Asanteman so no nyinaa.
Akanfoɔ amammerɛ mu no, ɔhemmaa yɛ onipa baako a ɔdi ahennie mu akotene pa ara. Ɛkɔba sɛ adwa tɔ a, Gyaasehene bisa ɔhene foforɔ ase firi Kurontihene hɔ, na Kuronti nso abisa afiri Ɔbaapanin anaa ɔbaahemmaa hɔ. Yei kyerɛ sɛ, ɛyɛ ɔbaahemmaa na sɛ adwa tɔ a, ɔhwɛ adehyeɛ abusua no mu paw ɔbarima a ɔfata ahennie no.
Deɛ nti a ɛte saa ne sɛ, Ɔbaapanin anaa Ɔbaahemmaa biara yɛ ɔhene maame anaa ne nuabaa. Ɛsiane sɛ ɔhemmaa yɛ ɔhene mogya anaa ne busuani nti, ɔno pa ara ne onipa a ɔfata sɛ ɔkyerɛ ɔdehyeɛ a ɔfata ahennie no ɛfiri sɛ, popokyikyie firi nsuo ase bɛse sɛ ɔdɛnkyɛm awu a, yɛnnye no akyinnye.
Afei nso, sɛ yɛfa ahemfie mpanimfoɔ no nyinaa a, Ɔhemmaa ka wɔn a wɔbɛn ɔhene no ho pa ara nti berɛ a ɛho bɛhia biara, ɔde afotuo a ɛfata ma ɔhene sɛdeɛ ɛsɛ. Bio, sɛ ɔhene tia ne nan akyi a, Ɔbaahemmaa ne Kurontihene na wɔhwɛ bu ɔman anaa kuro no. Ɔhemmaa adwuma titire baako nso ne sɛ, ɔno na bragorɔ ho nhyehyɛeɛ nyinaa hyɛ ne nsa.
Deɛ yɛaka yi nyinaa kyerɛ sɛ, ɔhemmaa yɛ onipa a Akanfoɔ nni ne ho agorɔ koraa. Yei nti, ɛfiri berɛ a Asanteman ahennie firii aseɛ no nyinaa, wɔanya mmaa mpanimfoɔ binom a wɔne ahemfo ahodoɔ no adi adeɛ. Ahemmaa a wɔadi adeɛ wɔ Asanteman mu firi tete bɛsi ɛnnɛ no nyinaa na wɔdidi soɔ yi:
1. Nana Nyaako Kusiamoa (1701 – 1722)
2. Nana Nkatia Abamo (1722 – 1740)
3. Nana Akua Afriyie (1740 – 1768)
4. Nana Konadu Yiadom I (1768 – 1809)
5. Nana Akosua Adoma (1809 – 1819)
6. Nana Amma Serwaa I (1819 – 1928)
7. Nana Yaa Dufie (1828 – 1836)
8. Nana Afia Sarpong (1836 – 1857)
9. Nana Afia Kobi I (1857 – 1880)
10. Nana Yaa Akyaa (1880 – 1917)
11. Nana Konadu Yiadom II (1917 – 1945)
12. Nana Amma Serwaa Nyarko II (1945 – 1977)
13. Nana Afia Kobi Serwaa Ampem (1977 – 2016)
14. Nana Konadu Yiadom III (2016 – bɛsi ɛnnɛ)
Mmaa mpanimfoɔ a yɛabobɔ wɔn din yinom ne ahemmaa dunan a wɔadi Asanteman ahemmaa adwa no firi tete bɛsi ɛnnɛ.
Menim sɛ ɛnnɛ nso, woasua Asanteman abakɔsɛm foforɔ bi. Aane, tete wɔ bi ka, tete wɔ bi kyerɛ. Deɛ ɔnnim sua a, ɔhunu.
",2154,Latn,Twi,twi
akannews,"Yɛasi Ↄpɛnimma bosome a yɛtaa frɛ no bronya bosome no mu. Saa bosome yi de anigyedeɛ pi na ɛberɛ amansan, ɛsiane sɛ Akristofoɔ de kae wɔn afedida kɛseɛ a ɛyɛ Agyenkwa no awoɔ no. ℇnkyɛre biara, apontoɔ, anigyeɛ, osebɔ, ahurusie, “yɛmpie yɛmpie” ne anigyedeɛ nyinaa rebɛba. Sɛ yɛto yɛn ani hwɛ yɛn ho hyia a wɔn a wɔnni afahyɛ yi ho nimdeɛ na wɔnnim deɛ ɛkyerɛ mpo na wɔbɔ ho aho kɛse.
Aka bɛyɛ nnawɔtwe mmienu na nna akɛseɛ yi aduru, ne saa nti nnipa ahyɛ aseɛ reboaboa wɔn ho. Sɛ wo fa baabiara wɔ ɔman yi mu a, deɛ obiara reka ne sɛ ɔman no mu ayɛ den, abrabɔ ayɛ twann, nanso ɔkwan biara a nnipa bɛfa so anya sika bronya berɛ yi de agye wɔn ani, atotɔ ntadeɛ ahyɛ, atɔ bi ahyɛ wɔn mma, atɔ adeɛ akye deɛ, obiara nnim.
Mmabunu de ɔhyɛ a ɛfiri nnamfosɛm mu, abɛɛfosɛm, ne deɛ ɛyɛ wɔn ani so fɛ bɛbɔ bra biara, apɛ kwan biara so anya sika, anaa anya deɛ wɔpɛ.
Sɛ yeahwɛ no yie a, ɛyɛ a na adwumayɛfoɔ pii nya atenka sɛ Ↄpɛpɔn bosome no a yɛtaa frɛ no bronya akyi bosome no yɛ bosome a ɛnkɔ ntɛm na ɛkyɛre yie ansa na aba awieeɛ. ℇbinom hunu no sɛ saa bosome pɔtee no boro nna aduoson mpo. Nnanso yɛn nyinaa bɛdi adanseɛ sɛ, bosome biara nni hɔ a ɛboro nna aduasa baako.
Deɛ ɛkɔba ne sɛ, ɛfiri Ↄpɛnimma 24 de rekɔ Ↄpɛpɔn 1 mu no, sikayie bebree kɔ so. Nneɛma a yɛnyɛɛ ho nhyehyɛeɛ pii bɛbɔ yɛn nhyehyɛeɛ mu, adekyɛ kɔ so ɛsiane sɛ nnipa hunu no sɛ saa berɛ no nko ara na ɛsɛ sɛ yɛkyɛ adeɛ, anigyeɛ ne apiepie pii nso di ahim. Weinom nyinaa didi wura adwumayɛfoɔ akatua ne wɔn sikasɛm mu. Enti sɛ yɛsi Ↄpɛpɔn no mu a na wɔn ho repre wɔn sɛ ɛbɛwu ntɛm ama wɔasane agye akatua foforɔ ɛsiane sɛ wɔadi deɛ ɛwɔ hɔ no awie. Yɛnhyɛ no nso nso sɛ, ahokyerɛ ma nnipa ho yerayera no na ɛma nnipa ho pere no wɔ nneɛma binom ho.
Afei momma yɛnhwɛ deɛ ɛdidi soɔ yinom, na aboa yɛn ama yɛahwɛ yɛn sikayie yie wɔ bosome yi ne deɛ ɛdi yɛn anim yi mu, na sɛ ahokyerɛ bɛba mpo a, amma ammoro yɛn ahoɔden so.
Deɛ ɛdi kan, momma yɛnnya nhyehyɛeɛ mma yɛn sikasɛm dwumadie wɔ nna a ɛdi yɛn anim yi mu titire; momma yɛmfa twerɛdua ne krataa nto sika biara a yɛbɛyie ho, na yɛmmɔ mmɔden sɛ yɛbɛbu yɛn ani agu biribiara a ɛnni yɛn nhyehyɛeɛ no mu a ɛbɛba abɛbɔ mu so. Nneɛma bi wɔ hɔ a, ɛmma wo nhyehyɛeɛ mu, nanso ɛho hia. Sɛ yɛhwɛ saa nneɛma no a, ɛmmoro so biara saa, enti ɛno deɛ, yɛbɛtumi adane yɛn ani ahwɛ. Nnipa binom wɔ hɔ a wɔnni nhyehyɛeɛ biara ma wɔn sikasɛm dwumadie, ne saa nti wɔn ho kyere wɔn wɔ biribiara a wɔyɛ mu. ℇbinom nso wɔ hɔ a wɔwɔ bi deɛ, nanso fanyinam sɛ wɔni bie. Momma yɛntwe yɛn adwene nsi wei so, na sɛ yɛwɔ bi nso a, yɛmmɔ mmɔden sɛ yɛbɛdi soɔ.
Deɛ ɛdi hɔ, momma yɛntwe yɛn ho mfiri anigyeɛ mmorosoɔ ho; Anigyeɛ yɛ adeɛ a ɛsɛ sɛ yɛde ka yɛn a abrabɔ ho, ɛsiane sɛ yɛwɔ nsɛnkaeɛ bi sɛ “Awerɛhoɔ kum sunsum, adwennwene nso hyɛ ɔkra so.” Deɛ ɔbrɛ nso na ɔdie deɛ, nanso sɛ yɛsi saa nna yi mu a yɛyɛ ma no boro so. Obi wɔ hɔ a n’agorɔ pɛ nhwɛ. Ↄsesa nnamfoɔ de wɔn pie ma wɔkɔgye wɔn ani totɔ nneɛma ma no boro so ma no yɛ ne ka, na sɛ ɔkɔduru fie a wakɔsu; ɔyɛ deɛ ɛbɛsɔ nnipa ani. Momma yɛnnye yɛn ani, nanso momma yɛmma no mmoro so.
Wei kɔ ma mmabunu no, sɛ wohunu na ɛyɛ wo fɛ na sɛ wonni ɛho sika a, bu no anikyie. Mommma yɛmmfa nnamfosɛm ne afɛfɛdeɛ nsi yɛn ani so pii mmɔ bra a ɛnsɛ mfata, ɛfiri sɛ yɛn daakye yɛfɛ sene mprempren yi. Momma yɛmpere mpɛ daakye papa ne deɛ ɛfiri yɛn ankasa yɛn brɛ mu, na yɛn ani agye afebɔɔ. Berɛ bi rebɛba a, sɛ yɛtumi bɔ yɛn bra yie a, yɛbɛtɔ deɛ yɛpɛ biara wɔ berɛ biara mu na ɛnyɛ bronya berɛ nko.
ℇnyɛ mmabunu nko, mmasiriwa ne abaatan nso ka ho. Sɛ wonni a, nhyɛ wo ho. Mmasiriwa no bi yɛ sene mmabunu no mpo. Abaatan no bi hyɛ wɔn ho ara sɛ wɔbɛnya bronya ntadeɛ ama wɔn mma ɛsiane sɛ obi ba ahyɛ anaa bɛhyɛ atadeɛ mono nti. Wɔhyɛ wɔn ho ara sɛ wɔbɛnoa nnuane akɛseɛ ne nnuane a wɔn sika nso mpo. ℇbinom tumi bɔ bosea de di saa dwuma yi a mehunu no sɛ ɛyɛ aniwuo. Sɛ yɛanhwɛ yie a yɛbɛsoa guasohantan berɛ biara. ℇnyɛ bronya berɛ nko ara na yɛdidi anaa yɛhyɛ atadeɛ anaa yɛyɛ nneɛma binom, enti sɛ wonnya no pii a, kakra a da biara wodi anaa wohyɛ no, yɛ no saa ara.
Deɛ ɛtwa toɔ yɛ adekyɛ. Momma yɛnhyɛ no nso sɛ ɛnyɛ bronya berɛ nko ara a wɔayɛ no sɛ yɛnkyɛ adeɛ. Sɛ wode serɛ bɛhyɛ obi afonom a, yɛ no berɛ biara, na ɛnyɛ saa da yi nko. Obi pɛ sɛ yɛhunu no sɛ ɔyɛ ara boro so, ɛno nti kyɛ nneɛma akɛseɛ ma nnipa wɔnhia saa nneɛma no mpo. Yɛnhyɛ no nso sɛ, deɛ yɛyɛ ma nnipa da biara no so nsunsuansoɔ tena hɔ daa sene deɛ yɛyɛ no da koro pɛ.
Menim sɛ woamfa wei anni dwuma wɔ afe yi mu deɛ, nanso mfeɛ a ɛdi yɛn anim mu no, wobɛtumi asɔ ahwɛ; sɛ wopɛ sɛ wokyɛ adeɛ afe no awieeɛ a, hyɛ aseɛ to saa nnipa a wopɛ sɛ wokyɛ wɔn adeɛ no ho susu bosome biara nkakra nkakra. Afe no bɛso no na wanya deɛ wode bɛyɛ adɔeɛ ama no aboro so.
Momma yɛnhwɛ nhunu sɛ, bronya berɛ nnyɛ wiase awieeɛ, enti mommma yɛnnhyɛ yɛn ho wɔ nneɛma binom ho mmma yɛn ho nkyere yɛn. Mmom, sɛ woyɛ Okristoni a, ma asɛm a Kristo awoɔ no de to dwa no nna adi wɔ w’abrabɔ mu nsene biribiara. Wonyɛ Okristoni nso a, toto wo nneɛma yie na wo ho ankyere wo wɔ nna yi mu.
",4985,Latn,Twi,twi
akannews,"Awareε yε adε a εbata Akanfoᴐ ho, ne saa nti wᴐnsi no fam koraa. Wᴐhunu no sε εno so na wᴐnam kyekyere abusua, na wᴐn ase dᴐre, na ama ᴐman mu no nyinaa anya so mfasoᴐ. Sε ᴐbaa ne ᴐbarima bi hunu wᴐn ho na wᴐpε sε wᴐka wᴐn ho bᴐm a, wᴐde kᴐto wᴐn abusua anim ma wᴐyε nhwehwεmu a εsε, na sε biribi bᴐne biara ampue mu a, wᴐahyε awareε nhyehyεeε no ase. Ԑsiane sε mpanin; “Amammerε, yεntoto no ase” nti, nhyehyεeε no mu no, amanneε ahodoᴐ pii na εkᴐ so wᴐ mu, na ne nyinaa gyina sika ne nsa so. Amanneε ahodoᴐ no mu bi na εdidi soᴐ yi.
Amanneε a εdi awareε nhyehyεeε no kan koraa ne kᴐkᴐᴐkᴐbᴐ a yεsane ka no sε nhunu-anim-nsa. Wei yε nsa a barima no agya anaa n’abusuafoᴐ de kᴐma ᴐbaa no papa ne n’abusuafo de kᴐhyε da a wᴐde bεkᴐ akᴐyε ᴐbaa no ho adeε. Wᴐde wei di kan kᴐkyea abusua no se wᴐn sε wᴐn ba barima no ahunu wᴐn dehyeε bi a ᴐpε sε ᴐne no bᴐ bra. Saa nsa yi boa ma ᴐbarima no tumi kᴐsra ᴐbaa no wᴐ berε a ᴐnsuro ho, na ᴐbaa no abusuafoᴐ nha no. Afei εma abusuafoᴐ no hunu bere a ᴐbarima no ani abere ne krado a wayε. Ԑma abusua afaanu no nyinaa boaboa wᴐn ho twεn awareε no, na sε asεm bi ba wᴐn baanu ntam a, abusua no tumi gyinam siesie.
Ԑyε sika ne nsa a ᴐbaa no abusuafoᴐ gye firi ᴐbarima no hᴐ de di adanseε sε waware wᴐn dehyeε no wᴐ amammerε kwan so. Ↄbaa no papa na ᴐgye wei. Sika, ntoma ne nsa pantu ka wei ho, na wᴐkyε nsa no ma abusuafoᴐ no nyinaa nya bi nom, na wᴐde deε aka no yi mpaeε. Papa no kyε sika no mu ma. Wᴐkyε sika yi ma abadwafoᴐ no nyinaa nya bi, di awareε yi ho adanseε. Afei ᴐbaa no papa kyε ne deε no mu ma ne ba no bi de totᴐ ne ho nneεma nketenkete binom. Wei na εma awarefoᴐ yi yε awarefoᴐ, na εhyε ᴐbaa no abusuafoᴐ animuonyam. Ԑma awareε no gyina, na wᴐnya honhom mu bammᴐ.
Wei yε sika a wᴐgye firi ᴐbarima no hᴐ de tua ka biara a εda abusua no mu sεdeε εbεyε a wᴐn dehyεe no bεnya asomdwoeε wᴐ awareε no mu, na ᴐnnwennwene pii. Sε ka nni hᴐ a, wᴐtumi de wei yε agyapadeε bi te sε εdan, na sε ᴐbaa no ne ne mma ba fie da bi a, wᴐanya baabi de wᴐn ti ato. Wᴐtumi de tᴐ asase nso. Saa amanneε yi ma ᴐbaa no nya agyapadeε wᴐ n’akyi, na awaregyaeε ba a, ne ho nkyere no.
Ԑyε sika a ᴐbarima a ᴐreware ᴐbaa no tua de ma ᴐbaa no papa no sε ᴐmfa nte kεtε ne ntoma ka a wabᴐ no ᴐbaa no ho no so bi. Wei hyε Agya no animuonyam.
Ԑyε sika a ᴐbarima no tua de ma ᴐbaa no maame de kyerε sᴐ a n’ani sᴐ sε wabrε ne ba no ho atete no. Ntoma pofa ne mpaboa da so. Ↄde wei ma no kyerε sε ne ntoma a ᴐde turuu ne ba no, ᴐmfa ntᴐ bi nhyε anan, anaa, nka ho. Wei hyε oni no animuonyam.
Ԑyε sika a barima no tua de ma ᴐbaa no nua mmarima. Wei deε nkontanom no na wᴐkyerε sika a wᴐbεgye, na sε εso boro so a, ᴐsrε ntesoᴐ. Wei boa na ᴐne ne nkontanom nya ayᴐnkofa sononko, na εma wᴐhwε wᴐn nuabaa no so yie ma no. Afei εhyε wᴐn animuonyam.
Akanfoᴐ bεyε wᴐn biribi no, na εwᴐ ase. Saa amanneε yinom nyinaa som bo ma Akanfoᴐ. Ԑbi ka ho deε, nanso wei ne atitire a yεbεbobᴐ so.
",2892,Latn,Twi,twi
akannews,"Wɔfirii aseɛ dii Ɔman Ahyehyɛfoɔ Da no berɛ a Ghana bɛnyaa ahofadie firii nkoasom mu no. Ahyɛaseɛ no deɛ, na wɔdi no Ɛbɔ 21, afe biara ɛfiri sɛ, saa da no yɛ Ɔsagyefoɔ Kwame Nkruma awoda.
Ɛfiri berɛ a wɔde saa da yi sii hɔ sɛ ɛmmɛyɛ ɔmam mu no nyinaa afoofida no, ɔman no nni saa da no ho agorɔ koraa. Yei nti, sɛ ɛduru saa da no a, asukuufoɔ ne aban adwumayɛfoɔ nyinaa gye wɔn ahome, na ɔman no nyinaa nso de wɔn ho hyɛ mu bi.
Atirimpɔ titire pa ara nti a wɔde di saa afoofida yi ne sɛ, wɔde bɛkae ahofama ne afɔrebɔ a yɛn mpanimfoɔ a wɔdii ɔman yi anim ko gyee fawohodie maa yɛn no daa no adi no. Yei nti sɛ ɛduru saa da no a, ɔman no de kyerɛ wɔn adwumasono no ho anisɔ.
Berɛ a Ghana Mampanin Nana Addo-Dankwa Akufo-Addo bɛdii ɔman yi so no, ɔsesaa Ɔman Ahyehyɛfoɔ Da no firii Ɛbɔ 21, de baa Ɔsanaa 4. Ɔmampanin no faa Ɔsoafoɔ a na Ɔhwɛ Ɔman yi mu Nkitahodie soɔ, Owura Ambrose Dery, so de mmara foforɔ a ɛbɛtumi ama wɔasesa saa da yi kɔtoo Mmarahyɛ Badwa no anim maa wɔpenee so. Ne saa nti, ɛfiri afe 2018 reba nyinaa, wɔdi Ɔman Ahyehyɛfoɔ Da no Ɔsanaa 4, afe biara.
Deɛ nti a ɔmampanin no yɛɛ saa nsakraeɛ yi
Mmara a wɔde yɛɛ nsakraeɛ yi mu nsɛm no daa no adi sɛ, mpanimfoɔ a wɔdii ɔman yi anim ko gyee fawohodie maa yɛn no firii wɔn agyinatuo no ase Ɔsanaa 4, 1947 mu.
Wɔkyerɛ sɛ, saa berɛ no na Ghanafoɔ akukudam binom kaa wɔn ho boom yɛɛ sɛ wɔbɛko agye fawohodie ama ɔman no. Saa nnipa yinom ne George Alfred Grant, a na wɔsan frɛ no Paa Grant, J.B Danquah, R.A Awoonor- Williams, Edward Akufo-Addo, Ebenezer Ako-Adjei ne ahemfo nkaeɛ binom. Mpanimfoɔ yinom na wɔkaa wɔn ho boom tee Amanyɔkuo a ɛdi kan wɔ ɔman yi mu a wɔfrɛ no United Gold Coast Convention (UGCC) no.
Na amanyɔkuo yi atirimpɔ nyinaa ne sɛ, wɔde bɛpere ahofadie ama ɔman Ghana, na aboa ama yɛatumi ade yɛn ho afiri aborɔfo nkoasom ase. Yei kɔɔ so wɔ afe 1897 mu.
Ɛno nti, wɔayi Ɔsanaa 4, asi hɔ sɛdeɛ ɛbɛyɛ a yɛbɛtumi de akae nsɛntitire mmienu binom a ɛsisii wɔ Ghana abakɔsɛm mu saa da no. Ɔsanaa 4, ne ɛda a John Mensah Sarbah tee Aboriginefoɔ Hokwan Ho Bammɔ Fekuo no wɔ 1897 mu, ɛnna saa da korɔ yi ara nso na J.B.Danquah ne George Alfred “Paa” Grant tee UGCC Amanyɔkuo no wɔ afe 1947 mu.
Atirimpɔ nti a wɔde di afoofida yi
Atirimpɔ pɔtee nti a wɔde di Ɔman Ahyehyɛfoɔ Da no ne sɛ ɛbɛboa ama Ghanafoɔ nyinaa atumi akyerɛ mpanimfoɔ a wɔko gyee ɔman no afɔrebɔ ne wɔn ahofama no ho anisɔ. Ɛsiane sɛ abɛyɛ ɔman afoofida nti, ɔmanfoɔ nya kwan tumi dwennwene nnwuma pa a saa mpanimfoɔ yinom di de boaa ɔman no berɛ bi a atwam no nyinaa ho yie.
Bio nso, Ɔman Ahyehyɛfoɔ Da no kae Ghanafoɔ a wɔwɔ ɔman no mu ne wɔn a wɔwɔ akwantuo mu nyinaa sɛ, biribi titire bi sii wɔ wɔn abakɔsɛm mu saa da no nti, wɔnkae wɔn nkyi na wɔnkyerɛ deɛ ɛsiiɛ no ho anisɔ.
Afei nso, wɔde saa da yi kae nkyirimma a wɔwɔ hɔ seesei no nyinaa sɛ, wɔnhwɛ wɔn mpanimfoɔ no nhwɛso pa no so, na wɔnsuasua wɔn ahofama ne wɔn afɔrebɔ no, sɛdeɛ ɛbɛyɛ a ɛbɛboa wɔn ama wɔatu wɔn ho ama de aboa ɔman yi mpuntuo ne ne nkɔsoɔ.
Deɛ ɛtwa toɔ koraa no, ɛsan kae ɔman ba biara sɛ, suban pa ne nneɛma a yɛde bɔ afɔreɛ de pere ɔman yi nkɔsoɔ no, ɔman no anisɔ pa ara, na sɛ yɛkɔ so ara yɛ saa a, wɔrenyi yɛn bonniayɛ da.
Tɔfabɔ
Ghana nkɔsoɔ ne ne yiedie nyinaa gyina ɔman ba biara nneyɛɛ so. Sɛdeɛ yɛn nananom a wɔdii yɛn anim no anyɛ pɛsɛmenkomenya na mmom wɔde wɔn nkwa, wɔn ahoɔden ne wɔn nimdeɛ peree ɔman yi nkɔsoɔ no, saa ara na ɛnnɛ nso, ɛsɛ sɛ ɔman ba pa biara suasua saa nhwɛsoɔ yi. Yɛtumi suasua sɛ yɛbɛma Ghana nkɔsoɔ ne ne mpuntuo ho ahia yɛn wɔ yɛn nneyɛɛ nyinaa mu a, Ghana bɛtumi afa ne ntoma pa afura, na ɛbɛyɛ asuadeɛ pa nso ama nkyirimma nyinaa.
",3592,Latn,Twi,twi
akannews,"Awaregyaeε ne ᴐkwan a εnam so de ntetemu ba ᴐbaa ne ᴐbarima bi a εmmerε bi a atwam no, wᴐnam amammerε kwan so kaa wᴐn bᴐᴐ mu sε ᴐyere ne okunu. Akanfoᴐ hunu awaregyaeε sε εnyε ade papa, εsiane nsunsuanso bᴐne a mpεn pii εtaa de brε mmᴐfra, awarefoᴐ no ne abusua afaanu no nyinaa nti. Wei nti wᴐmfa ani pa nhwε awaregyaeε. Ansa na Akanfoᴐ bεtete awareε bi mu no, wᴐyε deε εdidi soᴐ yi;
“Awareε gu nkuro”. Ԑyε Akanfoᴐ kasabεbuo a εkyerε sε, Akanfoᴐ ngu awareε basabasa. Ansa na Akanfoᴐ bεgu awareε no, agye sε wᴐatena ase ama obiara abᴐ ne nkuro ama wᴐapεnsεmpεnsεm asεm no mu yie ansa na wᴐahunu deε wᴐde asεm no bεto. Sε awarefoᴐ yi mu baako pε sε ᴐgyae awareε a, εsε sε ᴐkᴐbᴐ n’abusuafoᴐ ne nnipa a wᴐtae awareε no akyi amanneε. Sε ᴐkᴐbᴐ wᴐn amanneε a, wᴐn nso bεhyia ᴐbaako no nso abusuafoᴐ na wᴐapε mpanyinfoᴐ foforᴐ aka wᴐn ho ansa na wᴐatena ase atie wᴐn no nkuro na wᴐahwehwe deε mfomsoᴐ no firi no. Berε biara, abadwafoᴐ no hwε sε wᴐbεtumi asiesie ntawantawa biara a abεda awarefoᴐ no ntam no sεdeε εbεyε a asomdwoeε bεsane aba awarefoᴐ no ntam. Wᴐtena ase a, wᴐtaa ma awarefoᴐ no sane kᴐdwene ho berε tiawa bi sε ebia na adwensakra bi bεba baako mu nanso sε wᴐtwεn kᴐsi mmerε tiawa bi na sε awarefoᴐ no mu baako ampene so deε a, εnneε wᴐbεpene so ama wᴐagu hyire no. Wᴐbεsese ahunu deε εsε sε ᴐtua biribi ma ne yᴐnko no. Mmom sε ᴐhunu sε εka no so a, wᴐtumi ma ᴐkunu anaa ᴐyere no te so kakra ma ᴐbaako. Ԑno na wᴐfrε no sε “Nwaesoᴐ” no. Sε ᴐbaa no na ᴐregyae awareε no na sε ᴐtua ne ka no wie a, afei ᴐbaa no wᴐ ho kwan sε ᴐkᴐ ne kunu fie kᴐgye ne hyire. Yei ne nsεnkyerεnneε a εkyerε sε awareε no mu atete korakora na afei obiara betumi afa ne kwan. Sε ᴐbaa no tua εka a ᴐde ne kunu no wie na sε wᴐnguu no hyire a na ᴐnsanee ne ho ara ne no.
Ԑyε ᴐbarima no na ᴐde hyire no bεba. Ԑnnε mmerε yi deε, εyε borᴐhyire. Wᴐde hyire no begu εdwono ahaban so, adwera anaa dua bia a wᴐfrε no adᴐma ahahan mu. Ԑdwono ahaban no kyerε sε, ᴐhokafoᴐ no nkᴐfefε baabi a ᴐbεkᴐ no na εyε nhyira ᴐkwan bi so. Ↄbarima no de hyire no bεma ne nuabaa ama no de asrasra ᴐbaa no abasa ho a εkyerε sε awareε no mu atete korakora. Akyire yi, sε wᴐbεhunu no sε, ᴐne ᴐbarima foforᴐ bi hyehyε baabi wᴐ amanneε no akyi a na ᴐnni fᴐ ᴐkwan biara so. Ԑsε sε ᴐbaa no a wᴐregu no hyire no tua sika kakra ma n’akumaa a ᴐregu hyire no. Ԑno na wᴐfrε no “hyire-kokᴐ” no. Abadwafoᴐ no bεma afaanu no atua sika de asi awaregyaeε no so agyinaeε. Wᴐbεtu nsa agu so de atete ahokafoᴐ baanu no ntam korakora. Abadwafoᴐ no mu biara nni ho kwan sε ᴐware ᴐbaa no. Ԑsε sε ᴐbaa no nso tumi tena ase kᴐpem adaduanan na ᴐhwε sε ebia, nyinsεn biara nni hᴐ ansa na watumi de ne ho ama ᴐbarima foforᴐ.
",2654,Latn,Twi,twi
akannews,"Amanfoɔ a wɔte Bomaa, a ɛyɛ kuro a kuadwuma kɔ so yie wɔ hɔ a ɛwɔ Tano Atifi Mansini a ɛwɔ Ahafo Mantam mu no de adesrɛdeɛ ato ɔmampanin a ɔno ne Nana Akuffo Addo anim sɛ animu animu yi ara, ɔnkɔ wɔn mmoa na ɔmmɛyɛ wɔn akwan no mma wɔ.
Wɔkyerɛ sɛ, sɛdeɛ akwan no ayɛ no nti ɛmma kuro no ntu mpɔn, afei nso wɔahyehyɛ wɔn bɔ pii nanso ne nyinaa akɔyɛ bɔhyɛ hunu, sɛ wɔbɛka sɛ wɔbɛyɛ no yie a, wɔnhunu ho mpopoeɛ biara.
Kuro yi mu mmabunu a wɔyɛ ɔman mma pa a na wɔdi nnipa a wɔte kuro yi anim no kaa sɛ, ɔkwan a a aka a ɔmampanin bɛtumi afa so asane abɔ ne din ho ban ne sɛ ɔbɛba abɛyɛ wɔn akwan a ɛyɛ bɛyɛ nkwansini 60 no ama wɔn. Wɔsane nso de nkaebɔ too dwa sɛ, wɔbɛtu wɔn ho fo yie wɔ abatoɔ ahodoɔ a ɛbɛba no mu.
Ↄkwan a ɛda Bomaa de kɔ Duayaw Nkwanta yɛ nkwansini 14.5. Deɛ ɛda Bomaa ne Tepa ntam yɛ nkwansini 11.3. Deɛ ɛda Bomaa ne Yamfo ntam yɛ nkwansini 19.3, ɛnna deɛ ɛda Bomaa ne Dwenase ntam yɛ nkwansini 8.5, a wɔkyerɛ sɛ saa akwan yi nyinaa atete apansam koraa.
Sɛ yɛhwɛ na yɛtie Bomaa kuro yi ho nsɛm a, yɛtumi hunu sɛ kuro yi aboa wɔ ɔman Ghana mpuntuo mu yie a ɛnna fam koraa. Ꜫyɛ kuro a ɛmu nnipa dodoɔ bɛyɛ 7000, na wɔn adwuma a wɔyɛ no wɔ hɔ titire ne kuadwuma. Wɔn aduadeɛ no bi ne borɔdeɛ, bankye, bayerɛ, mankani, aburo ne deɛ ɛkeka ho. Afei nso wɔdua kookoo wɔ hɔ pa ara.
Sɛ yɛhwɛ ɔman yi ho nnwom bi te sɛ “Dwene Ↄman yi ho, Ghana Akuafoɔ, Osee Yiee Ghana, ne Aniha mu nni biribi sɛ ohia” a, nhwehwɛmu kyerɛ sɛ mmabunu dwontokuo a ɛwɔ Bomaa a Yaw Owusu Badu a wanya ne baabi korɔ na na ɔda ano no na wɔsaee saa nnwom yi toeɛ.
Nanso ɛrekame ayɛ sɛ kuro yi a mmerɛ bi a atwa mu, na nkuro afoforɔ ani bere wɔn no mmoa a wɔde ma ɔman Ghana no so nni mfasoɔ biara ma wɔn, a akɔduru sɛ wɔn akwan ho nsɛnsɛm ayɛ fɛreɛ mpo.
Sɛ yɛsi nsutɔberɛ mu deɛ a, na asɛm no asɛe koraa. Susuan yiri fa kuro yi mu ne wɔn akwan nyinaa so a ɛmma amanfoɔ a wɔte hɔ no ho ntɔ wɔn wɔ asetena mu.
Mmerewa ne nkɔkora, ayarefoɔ, ne apemfoɔ bi te sɛ Akua Mansa a wadi mfeɛ 90 a n’ani afira ne Akosua Serwaa kyerɛ sɛ, sɛ wɔrehwehwɛ ayarehwɛ a, wɔberɛ pa ara. Aberewa posoposo no kaa nsɛm pii, na ne tenten ne ne tiatia nyinaa ne sɛ, ɛsiane sɛ wɔn akwan nnyɛ nti, kaa biara mpɛ sɛ wɔfa so, ne saa nti ɔrekɔ ayaresabea a, agye sɛ wɔbɔ no abommo, enti ɔresrɛ aban sɛ ɔntwa n’ani mmɛhwɛ wɔn.
Saa ara nso na Akosua Serwaa kyerɛɛ sɛ adeɛ baako a ɛbɔ no hu yie ne sɛ awoɔ bɛka no wɔ ne nyinsɛn yi mu, ɛfiri sɛ, ɔnnya kaa a ɛbɛba abɛfa no de no akɔ ayaresabea ama wɔagye no awo, na ɛbɛtumi mpo aba sɛ ɔbɛwo wɔ kwan mu. Wei ne ne dadwene kɛseɛ pa ara.
Akwan ho haw yi nyi akuafoɔ mu. Okuani bi a wɔfrɛ no Stephen Beyuo bɔ abubuo aberɛ nyinaa sɛ, deɛ ɛsoso no adaeɛ bɔne wɔ kuayɛ mu ne sɛ ɔbɛyɛ awie ama nnɔbaeɛ no aba na ɔnnya kaa mma no nkɔfa, ɛsiane kwan no nti. Sɛ ɛkɔba no saa a agye sɛ ɔsoa nneɛma no wɔ n’apampam de kɔ dwa so anaa de kɔ fie. Ↄkyerɛ sɛ, ɛsiane kwan no nti, ne kookoo aka afuom a ɔtumi mfa mma fie, na n’adamfo a ɔreboa no ama no asoa aba fie no nso soa duru baabi a, na wagya asi hɔ, na ɔno ara asoa ne nyinaa asane de akɔ fie.
Adrɔbafoɔ koraa na wɔrehunu amane kɛse wɔ saa asɛm yi ho. Owura kyeremeh a ɔyɛ drɔbani a ne kaa asɛe kyerɛ mu a, wadi nnansa wɔ ne kaa no kora ho. Dabiara nso, ɔtɔ ade foforɔ wɔ kaa no ho. Ↄsrɛɛ aban sɛ ɔmmɛboa Bomaaman, ɛfiri sɛ wɔgye wɔn ho baabiara a ɛnnye.
Wɔn a wɔte kuro yi mu nyinaa kyerɛ brɛ a wɔabrɛ aban no bɔhyɛ ahodoɔ no. Nana Kyei a ɔyɛ temammuni wɔ kuro no mu no kyerɛ sɛ, aban mufoɔ no ba ne Bomaa mpanimfoɔ bɛhyia a, wɔhyɛ wɔn bɔ akɛseɛ sɛ wɔbɛba abɛkora akwan no, nanso sɛ wɔfiri hɔ a wɔnkae Bomaa bio.
Owura Isaac Adjei Boateng yɛ mmabunu a wɔwɔ kuro no mu no daano ni a ɔboaboa nnipa ano wɔ kuro no mu, sɛ ɛba no sɛ  wɔpɛ  sɛ  wɔyɛ nhyiamu a. Ↄde nkyerɛkyerɛmu yi rebrɛ nsɛntwerɛfoɔ no, ɔbisaa nsɛm bi te sɛ, “Bɔne bɛn na Bomaaman ayɛ? Wɔn kyɛfa wɔ ɔman no mu no wɔ hen? Ↄmampanin ne ne mpanimfoɔ nim sɛ wɔahyehyɛ wɔn bɔ sɛ wɔbɛyɛ wɔn akwan ama wɔn a wɔnnii so? Wɔn akatua wɔ nokorɛ a wadi ama NPP aban no nie?
Ↄde yea kasaeɛ ɛfiri sɛ, ɔhunu sɛ ne titire sɛ ɛduru abatoɔ berɛ a, amanyɔfoɔ no de wɔn adwene di agorɔ pa ara.
Owura Isaac Adjei Boateng kaa sɛ, sɛ wɔre bɛto aba a, wɔhyɛ da de mfidie bɛsisi hɔ sɛdeɛ wɔrebɛyɛ kwan no, nanso, abatoɔ no akyiri no, wɔnhunu baabi a mfidie no yera fa. Ↄnam wei so srɛɛ aban sɛ ɔmmɛyɛ wɔn akwan no mma wɔn na ɔmmɔ ne din, kuro no din, ne n’amanyɔkuo no din ho ban, na wɔn nso nnya wɔn kyɛfa bi, ɛnnyɛ saa a, wɔbɛto aba no deɛ, nanso wɔde wɔn ani bɛkyerɛ ɔfa foforɔ so.
",4461,Latn,Twi,twi
akannews,"Aisha Huang a yɛnim sɛ wadi akotene yie wɔ Galemsey mu, na ɛno nti wɔkyeree no bɔɔ no kɔɔ ne man so afe 2017 mu, na anso hɔ ara wɔasane ahunu no ɔman Ghana mu wɔ saa kwan korɔ no ara so wɔ afe 2022 yi ara mu a ama n’asɛm akɔdi asɛnnibea no, ɛnnora, Ahinime 24, 2022 na kɔɔto sane tenaa n’asɛm no so.
Asɛnnibea hɔ na ɛrebɛda adi sɛ nkrataa ahodoɔ a Mmaranimfoɔ panin a ɔgyina mu redi asɛm no tia Aisha Huang de rebɛdi adanseɛ sɛ ampa, Aisha di fo no nnya nyɛɛ krado.
Saa asɛm yi anyɛ Nkrabeah Effah Dartey, mmaranimfoɔ a ɔgyina mu ma Aisha Huang no abodwo ɛsiane sɛ, Mmaranimfoɔ panin, Alfred Tuah Yeboah yi ara kaa no wɔ asɛnnibea hɔ wɔ asɛnnie a atwam no mu wɔ Ahinime 11, 2022 sɛ n’ahoboa asi, na adanseɛ nkrataa ahodoɔ a ɔde bɛdi dwuma no nyinaa nso ayɛ krado.
Yei ne deɛ ɔkaeɛ, “Berɛ a ɛtwa toɔ a yɛhyiaa mu no Mmaranimfoɔ panin yi maa yɛn aso tee sɛ wayɛ krado. Afei a yɛahyiam wɔ ha yi ɔse n’ahoboa nsiiɛ. Mepa wo kyɛw, mepɛ sɛ wogyaa no kɔsi sɛ mesi deɛ mesrɛɛ no saa da no ara so bio. Yi no firi afiase ma ɔnne ne ho kɔsi sɛ yɛbɛhyia wɔ asɛnnibea ha bio.”
Ɔtemmuafoɔ Justice Lydia Marfo buaa no sɛ tebea a amma no anye n’abisadeɛ yi antom no nsesaeɛ, yei nti n’adwene nso nsesaeɛ sɛ ɔbɛgye n’abisadeɛ no atom.
Adanseɛ nkrataa a ɛnyɛɛ krado no da nkyɛn a, ɔtemmuafoɔ yi sane hunuu sɛ kasankyerɛaseni a ɔbɛkyerɛ Chinafoɔ kasa yi mu no nni asɛnnibea hɔ. Wɔkyerɛ mu a, kasankyerɛaseni yi afiri ɔman yi mu kakra. Wɔreyɛ nhyehyɛeɛ sɛ wɔbɛpɛ kasankyerɛaseni foforɔ.
Yei nyinaa na ama ɔtemmuafoɔ Justice Lydia Marfo atu asɛnnie no ahyɛ Obubuo 2, 2022. Mmom, wahyɛ mmaranimfoɔ panin Alfred Tuah sɛ ɔmmɔ ne ho mmɔden sɛ ne nsa bɛka n’adanseɛ nkrantaa ahodoɔ no nyinaa ansa na da a wɔde asɛnnie no ahyɛ no aso.
Seesei deɛ, kwaadu ahodoɔ nnan na wɔde abɔ Aisha Huang. Ɛnonom ne ba a ɔsane baa ɔman yi mu wɔ berɛ a wɔabara no wɔ ho, galamsey adwuma a ɔbɛyɛeɛ a mmara mmaa no ho kwan, boa a ɔboaa afoforɔ binom maa wɔde wɔn ho hyɛɛ fam agudeɛtuo adwuma no mu ne amamfrafoɔ binom wamfa mmara kwan so de faa wɔn adwuma.
Saa kwaadu ahodoɔ yi nyinaa mu no, Aisha Huang kyerɛ sɛ ɔnni ɛbiara mu fo. Mmom, ɛyɛ dɛn ara a yɛbɛhunu deɛ asɛnnie no bɛsi.
",2137,Latn,Twi,twi
akannews,"Deɛ Asoeɛ a Ɛhwɛ Ghana Wiemhyɛn soɔ no de abɛto dwa ne sɛ, Ghana aban no ne Asanteman Wiemhyɛn adwumakuo no awie nhyehyɛeɛ biara a ɛbɛboa ama Asanteman Wiemhyɛn ahyɛ aseɛ de nnipa adi akɔneaba wɔ Asanteman mu ne mmeaeɛ ahodoɔ bebree wɔ ɔman yi mu.
Asanteman Wiemhyɛn Adwumakuo no nsa aka akwannya krataa a wɔfrɛ no Air Carrier License (ACL) na aka kakraa bi nso na wɔawie akwannya krataa foforɔ bi a wɔfrɛ no Air Operator Certificate a ne nyinaa bɛboa ama adwumakuo no atumi adi ne dwuma wɔ mmara kwan so. Yei nti, adwumakuo no aka sɛ, wɔgye di pa ara sɛ wɔbɛtumi afiri wɔn dwumadie no ase ansa na mfeɛ mpenu ne aduonu-mmienu yi akɔ awieeɛ.
Asoeɛ a ɛhwɛ Ghana wiemhyɛn soɔ no de kaa ho sɛ, Asanteman wiemhyɛn adwumakuo no afiri aseɛ retoto wɔn ani rehwehwɛ nnipa a wɔfata a wɔbɛtumi ne wɔn ayɛ adwuma.
Nnipa a wɔn nsa hyɛ Asanteman wiemhyɛn Adwumakuo no ase ne Odwadini kɛseɛ Osei Kwame Despite ne ne yɔnko Ernest Ofori Sarpong a Despite Adwumayɛkuo no yɛ wɔn dea no. Yei nti, wɔn a wɔasɔ Asanteman Wiemhyɛn Adwumakuo no asene ne Despite Adwumayɛkuo no. Deɛ nnipa de nim saa adwumakuo yi pa ara ne sɛ, wɔbɔ wɔn ho mmɔden wɔ nsɛntwerɛ, sikasɛm, nnuane ne anonneɛ ne adansie adwuma mu pa ara.
Deɛ ɛma saa asɛm yi yɛ anigyesɛm ne sɛ, ɛfiri mfeɛ mpenu ne nan mu a Ghana Wiemhyɛn adwuma no guiɛ no, Ghana nyaa wiemhyɛn adwumakuo biara bio a ɛtumi de nnipa di akɔneaba wɔ aman foforɔ so ɛfiri mfeɛ mpenu ne du bɛsi sɛsɛɛ. Ne saa nti, sɛ Asanteman Wiemhyɛn Adwumakuo no firi aseɛ yɛ adwuma a, ɛbɛboa ama ɔman no sikasɛm atu mpɔn pa ara.
Ghana Airports Company Limited (GACL) nso ayɛ nsakraeɛ kakra wɔ nhyehyɛeɛ ahodoɔ a wɔyɛ maa akwantufoɔ a wɔfa Kotoka Wiemhyɛn Gyinabea firi ɔman yi mu ne wɔn a wɔba ɔman no mu berɛ a na korona yareɛ no gyina mu dendenden no mu. Wɔde nsakraeɛ yi too dwa berɛ a wɔde amaneɛbɔ bi bɛtoo dwa wɔ Ɔsannaa 31, 2022 mu. Wɔkaa sɛ, saa nsakraeɛ yi bɛhyɛ aseɛ ayɛ adwuma ɛfiri Ɛbɔ 1, 2022 rekɔ.
",1913,Latn,Twi,twi
akannews,"Asoɛeɛ a ɛhwɛ Akwan ne Akwantempɔn Nsɛm Soɔ no ada aban no atuhoakyɛ ne ne nokorɛdie a ɔde ahwɛ ama wɔrebɛbae ɛkwan a ɛda Ashaiman ne Akosombo ntam no mu sɛdeɛ ɛbɛyɛ a ɛbɛsi kyere a ɛyɛ ɛhɔ kyere soɔ ano no adi.
Ↄsoafoɔ a ɔhwɛ Akwan ne Akwantempɔn Nsɛm Soɔ, Kwasi Amoako Atta kyerɛ sɛ, adwumayɛfoɔ no ahyɛ kwan no nsiesie adwuma no ase.
Owura Amoako Atta rekasa wɔ Afienya berɛ a na Ↄmampanin Akufo-Addo rema ɔkwan a ne nsusuiɛ yɛ 9000 mita a wɔreyɛ ato biriigyi no soɔ de afa keteke kwan no mu ho kwan no mu no, ɔkaa sɛ wɔn a wɔtwi moto wɔ kwan korɔ soɔ no nnya abotare, na ɛnkyɛre biara wɔn ho bɛtɔ wɔn ama wɔagu homekokoɔ kɛseɛ wɔ ɔkwan no ho.
Ↄkyerɛɛ sɛ, wɔbɛyɛ Akosombo-Ashaiman kwan no nta, sɛdeɛ ɛbɛyɛ a ɛnkyɛre biara sɛdeɛ ɛhɔ kyere so fa no so bɛteɛ. Ↄkaa sɛ adwumayɛfoɔ no ayɛ ahoboa aka wɔn ho abom wɔ akwan no so a wɔahyɛ wɔn adwuma ase, na wɔn a wɔte mpɔtam hɔ ne ɔman mu no nyinaa bɛnya so mfasoɔ.
Adwabɔ no ase mfonin bi na ɛdidi soɔ yi;
",953,Latn,Twi,twi
akannews,"Ghana manpanin, Nana Addo Dankwa Akufo-Addo de nkyerɛkyerɛmu aba sɛ sɛ yɛhwɛ asukuufoɔ a wɔtwerɛɛ afe 2022 mu ntoasoɔ sukuu sɔhwɛ a ɛtwa toɔ a wɔtwa no tia ka no WASSCE no na yɛde toto mfeɛ nnwɔtwe a atwam deɛ no ho a, 2022 mu foɔ na ayɛ adeɛ pa ara. Ↄmanpanin Akufo-Addo kyerɛ sɛ mfeɛ nsia nie na wɔde ntoasoɔ sukuu a mmɔfra kɔ no kwa a wɔntua biribiara a wɔfrɛ no Free SHS ho nhyehyɛeɛ guu akwan mu, a ama mmɔfra a wɔwɔ Ghana ɔpepe 1.7 akwanya ama wɔakɔ ntoasoɔ sukuu. Ↄdaa no adi sɛ, saa nnipa dodoɔ a ɔpepe 1.7 a wɔafa wɔn wɔ aban yi pɛn soɔ no yɛ deɛ ɛdi kan koraa wɔ Ghana abakɔsɛm mu, na ɔbɛtumi de ne nsa asi ne bo a ɔnsuro ho aka sɛ n’ani agye saa nhyehyɛeɛ yi ne ɛso nsunsuansoɔ ho yie wɔ baabi a abɛduru yi.
Ↄmampanin no de n’anodisɛm reto dwa wɔ Opoku Ware Ntoasoɔ Sukuu afedida a ɛtɔ 70 wɔ Ↄpɛnimma 3, 2022 mu no, ɔkaa sɛ afe yi mu asuafoɔ no ne ekuo a ɛtɔ so mmiɛnsa wɔ ne pɛn so sɔhwɛ no mu, na afe yi sɔhwɛ no so nsunsuansoɔ kyerɛ sɛ, asuafoɔ no mu 60.39% na wɔnyaa A1-C6 wɔ Borɔfo Adesua mu. Ↄkyerɛ sɛ, sɛ yɛhwɛ afe 2016 mu a mmɔfra yi mu 51.6% na wɔnyaa A1-C6 wɔ Borɔfo Adesua mu.
Ↄde too dwa sɛ, wɔ Abɔdeɛ mu Nyansapɛ Adesua mu no, wɔn mu 62.45% na wɔnyaa A1-C6 wɔ afe 2022 mu, nanso afe 2016 mu no, 43.35% na wɔnyaa A1-C6. Ↄkaa sɛ sɛ yɛhwɛ Abɔdeɛ mu Nyansapɛ Adesua so nsunsuansoɔ wɔ 2021 mu a na ɛyɛ 65.70% no a, afe yi deɛ a ɛyɛ 62.45% no te sanee n’akyi kakraa bi a ɛmmoro so biara.
Ↄmampanin Akufo-Addo de kaa ho sɛ, asuafoɔ no mu 61.39% na wɔnyaa A1-C6 wɔ Nkonta Adesua mu, ɛnna 33.12% nyaa A1-C6 wɔ 2016 mu; ɛnna 71.51% nyaa A1-C6 wɔ Nneɛma a ɛkɔ so wɔ Asetena mu Adesua ho, na sɛ yɛdetoto 2016 deɛ no ho a 54.55% na wɔnyaa A1-C6.
Ↄkaa sɛ mma yɛmma yɛn werɛ mfiri sɛ 2021 mu asuafoɔ kuo no a wɔn sɔhwɛ no so nsunsuansoɔ sɔ ani no na wɔde wɔn hyɛɛ dɔboro traake nhyehyɛeɛ no ase a amansan bɔɔ wɔn akyi bɔeɛ bɔeɛ berɛ a na wɔrehyɛ saa hyehyɛeɛ no ase no.
Ↄmampanin no toaa so sɛ, afe 2022 sɔhwɛ no so nsunsuansoɔ yɛ deɛ ɛsɔ ani yie wɔ mfeɛ 8 a atwam no mu. Ne saa nti, ɔkyerɛ sɛ Free SHS yi yɛ nhyehyɛeɛ a ɛyɛ pa ara, a akyinnyegye biara nni ho. Ↄkyerɛ mu a, ɛreyɛ adwuma, na ɛreyɛ adwuma yie.
Ↄmampanin nkasaeɛ mu wɔ adwabɔ no a na Asantehene Otumfoɔ Osei Tutu II, ne Ↄtitenani ma Asanteman mu agyinatifoɔ, Nana Otuo Serebuo II wɔ aseɛ bi no mu no, ɔkaa sɛ, aman a wɔanya wɔn ho anaa wɔatu mpɔn abakɔsɛm ne wɔn suahunu da no adi akyerɛ wiase nyinaa sɛ ɔkwan pa a wobɛfa so ama akwannya aba ɔman no mu, na ɛnam so adi agyinamu ama ɔman no daakye ne sɛ wobɛhyɛ mmabunu no ma na woaboa wɔn wɔ adesua ne adwumasua mu.
Ↄkaa wie ɛsiane sɛ, nnipa a wɔwɔ Ghanaman mu, ne me ne wo, ne titire ne mmabunu no na wɔbɛsi Ghana. Ↄkyerɛɛ sɛ sɛ adesua nni mu a, yɛntumi mfiri ɔman a wɔda so wɔ mpuntuo mu nkɔ ɔman a wɔatu mpɔn.
Saa asɛm yi nti na Ↄmampanin Akufo-Addo kaa sɛ, ahokyerɛ bebrebe no nyinaa akyiri no, aban no de sika ne nneɛma pii ahyɛ Free SHS nhyehyɛeɛ no mu. Afe 2022 sikasɛm nhyehyɛeɛ no mu no na sika a wɔde rebɔ Free SHS ho bra no yɛ ɔpepepe GHC 2.3, nanso wɔ ne 28.6% aka ho a seesei ɛyɛ ɔpepepe 2.96.
Sɛdeɛ Ↄmampanin no yɛɛ no Akuafoɔ afedida no ase srɛɛ ɔmanfoɔ sɛ wɔntaa nhyehyɛeɛ a aban asusu no akyi sɛdeɛ ɛbɛyɛ a ɔman no sikasɛm bɛyɛ yi, na ɛde mpuntuo aba, na abɔ ahiafoɔ ho ban no, saa ara na ɔyɛɛ no saa afedida yi   nso ase.
Ↄde kaa ho sɛ, ɔwɔ anidasoɔ pa ara sɛ 2023 sikasɛm nhyehyɛeɛ no bɛboa asɔ ahokyerɛ a yɛrekɔ mu no ano.
",3366,Latn,Twi,twi
akannews,"Asoeɛ a Ɛhwɛ Ghana ne Aman Foforɔ Ntam Nkitahodie so no de krataa bi abɛto dwa a wɔde rebɔ Ghana akwantufoɔ a wɔrekɔ Abuja wɔ Alataman mu no nyinaa kɔkɔ wɔ nsɛmmɔnedie bi a wɔsusu sɛ ɛrekɔ so wɔ Alataman mu ho.
Krataa a wɔde bɛtoo dwa no mu nsɛm na ɛdidi soɔ yi:
GHANAMAN
ASOEƐ A ƐHWƐ GHANA NE AMAN FOFORƆ NTAM NKITAHODIE SO
AKWANTUO HO KƆKƆBƆ
BAMMƆ HO NSƐM WƆ ABUJA, ALATA
Nkran, Obubuo 16, 2022. Asoeɛ a Ɛhwɛ Ghana ne Aman Foforɔ Ntam Nkitahodie so no pɛ sɛ wɔma akwantufoɔ a wɔwɔ Ghana nyinaa hunu sɛdeɛ bammɔ ho nsɛm teɛ wɔ Abuja, Alata, ne sɛdeɛ ahemfo a wɔwɔ hɔ ahyɛ ama ahohɔgyebea ahodoɔ a ɛwɔ saa beaeɛ no nyinaa atoto wɔn apono mu no.
Yei nti, yɛpɛ sɛ yɛfa akwannya yi so bɔ ɔmanfoɔ nyinaa kɔkɔ sɛ, sɛ ɛnyɛ akwantuo bi a ɛho hia pa ara a, ɛnsɛ sɛ obiara tu kwan kɔ Abuja, ɛsiane sɛ bammɔ ho nsɛm ho atɔ kyima wɔ hɔ, atuatedɔm binom de wɔn ani asi kuro no so, akorɔmfoɔ binom wia nnipa wɔ hɔ, mente-me-ho-ase bi sɔresɔre wɔ hɔ nnansa yi na afei nso nnipa taa yerayera wɔ hɔ pa ara.
Nanso, sɛ ɛho bɛhia sɛ ɛsiane biribi a wɔyɛ ho hwee a ɛnyɛ nti ɛsɛ sɛ obi tu kwan kɔ hɔ a, ɛsɛ sɛ ɔhwɛ ne ho yie wɔ hɔ pa ara na ɔma bammɔ ho nsɛm hia no yie. Asoeɛ yi bɛkɔ so ara de n’ani adi asɛm no akyi na sɛ nsakraeɛ papa biara ba a, wɔama ɔmanfoɔ aso ate.
DE KƆMA MEDIA ADWUMAYƐFOƆ NYINAA
ASOEƐ A ƐHWƐ GHANA NE AMAN FOFORƆ NTAM NKITAHODIE SO, NKRAN.
",1346,Latn,Twi,twi
akannews,"Saa ekunini yi yԑ ekuro a ԑtutu mmeaeԑ a ntini nketewa ne mogya akwan nketewa a ԑwᴐ nnipa ho deda no. Ԑtaa tu onipa nanti, ne nan mpᴐ so, ne nan nsowaa ho, anaa ne nan mu. Sԑ ntini nketewa ne mogya akwan a ԑwᴐ nnipa nan ase no ntumi mfa mogya nkᴐ saa akwaa no a na saa kunini a ԑtu onipa nan ase yi tu nnipa. Ԑtumi nso tumi tu obi a a ᴐyare na mogya ntumi nni aforosianeԑ wᴐ ne mu yie, anaa sԑdeԑ mogya si di ne mu aforosianeԑ no ano wᴐ fam no yafunu mu.
Saa ekunini yi bԑtumi adi bosome ansa na awu anaa ayera na ԑhia sԑ ani bԑkᴐ ho, na wᴐama nnuro atim no sԑdeԑ ԑbԑyԑ a mmoawa mma mu mma no nyԑ tan mma no nkᴐfa ᴐhaw foforᴐ mma. Ekunini a ԑtᴐ onipa nan ase no taa pu hohᴐre ba abᴐnten, na mmom ԑntᴐ nkᴐ honam no mu, nanso ԑtumi di honamdua no nya pa ara. Nsԑnkyerԑnne a ԑda adi wᴐ ho no bi nie;
Saa kisikuroyi ayaresa gyina ne kᴐfabaeԑ so. Ayaresa a ԑnyԑ na ne sԑ wᴐbԑsane ama mogya adi aforosianeԑ wᴐ saa mmeaeԑ a aka wᴐn no. Obԑtimi atᴐ nnuro a ԑkum kuro ne mmoawa de ate nsԑnkyerԑnne a ԑda adi no so deԑ, nanso wo dᴐkota bԑma wo adwenkyerԑ sԑ, ԑsԑ sԑ wᴐpae saa beaeԑ no yԑ aperahyԑn sԑdeԑ ԑbԑboa ama mogya a ԑdi aforosianeԑ wᴐ saa beaeԑ hᴐ no ayԑ den. Sԑ ԑkyere so nso wᴐ kwan a wᴐntumi nyԑ ho hwee so a, ᴐbԑkamfo anaa ᴐbԑsusu sԑ ԑwᴐ sԑ wᴐtwa wo nan no.
Mpԑn pii no aporᴐrorᴐ taa yԑn mu dodoᴐ no ara. Obi wᴐ hᴐ a, ᴐde aduro ka anaa ᴐyԑ aduro a, ԑgyae. Nanso obi wᴐ hᴐ a, sԑ ᴐde aduro ka a, na trԑ ara na ԑretrԑ. Obi nso wᴐ hᴐ a ԑkᴐ a na asane aba. Ԑwᴐ sԑ saa nnipa yinom nyinaa ma wᴐn adwene kᴐ saa nsԑnkyerԑnne yinom so na wᴐtu ho anammᴐn, na anka akyi.
",1560,Latn,Twi,twi
akannews,"Bɔ nsɛm yi tie:  
https://akannews.com/storage/2022/10/akan-news-FOOD.mp3
Dr. Owusu Afriyie Akoto a ↄyɛ Ↄsoafoↄ a ↄhwɛ Aduane ne Kuayɛ nsɛm so no de ato dwa sɛ aban abara aduane a wↄde firi yɛn man yi mu kↄ aman afoforↄ a atwa yɛn ho ahyia so no.
Dr. Akoto kyerɛɛ mu sɛ, sɛdeɛ yɛretete wↄ nhwehwɛmu mu sɛ aduane ho rekↄ atwee wↄ wiase afanan nyinaa no nti, wↄretu saa anammↄn yi sɛdeɛ ɛbɛyɛ a wↄbɛtumi akora aduane pii wↄ ↄman no mu.
Ↄne nsɛntwerɛfoↄ bi nkↄmmↄdie wↄ Kumase mu no, ↄsii no pi sɛ Ghana wↄ nnuane pii, na wↄreyɛ nnuane pii nso ho adwuma.
Sei na ↄkaeɛ:
“Yɛabara sɛ yɛde nnuane mane aman afoforↄ a atwa yɛn ho ahyia no sɛdeɛ ɛbɛyɛ a yɛbɛtumi ayere aduane ahobammↄ mu yie. Aduane ho akↄ atwee wↄ aman a atwa yɛn ho ahyia nyinaa mu yie a agorↄ nni mu koraa, na ɛnyɛ nnipa nko ara yafunu nti na yɛresie aduane, na mmom yɛpɛ sɛ yɛsie aduane ma yɛn ayɛmmoa nso.”
Sɛ yɛhwɛ Abibiman binom a atwa yɛn ho ahyia mu a, ɛkↄm a aba wↄn so no nyɛ ɛkↄmwa. Ne saa nti sɛ aban no ahunu deɛ ɛyɛ ma ↄman yi a ɛno ne sɛ ↄde mmara bɛto saa dwumadie yi so a, ɛnneɛ na ne papa mu ara ne no. Afei, aban no reyɛ wei no, yɛbɛserɛ sɛ anka akuafoↄ bɛboa abↄ aduane ho ban wↄ berɛ a wↄmfa nnuro ngu so wↄ ne dua mu, sɛdeɛ ɛbɛyɛ a aduane no nsɛe ntɛm, na atumi agu hↄ akyɛre, na yɛn apↄmuden nso asi pi. Ankorɛankorɛ biara nso nhwɛ sɛ ↄbɛkora aduane, na wↄnyɛ no basabasa, ɛfiri sɛ mpanin se: “Sɛ wokↄto sɛ wo yↄnko abↄdwesɛ rehye a, sa nsuo si wo deɛ ho.”
",1439,Latn,Twi,twi
akannews,"Animdefoᴐ binom kyerε nsaguo mu sε εyε ᴐkwan a nipa anaa nnipakuo bi nam so ne wᴐn Nyame di nkitaho. Nsaguo yε kwan titire baako a Akanfoᴐ nam so kᴐ wᴐn Nyankopᴐn nkyεn, de wᴐn aseda kᴐma no, na wᴐde wᴐn abisadeε nso to n’anim. Sε yεyi ano kasa no firi mu a, nneyεeε ahodoᴐ binom kᴐ so wᴐ mpaeεyie yi mu, a ne nyinaa kasa kyerε Akanfoᴐ. Saa nneyεeε yi bi ne ne nkyerεaseε na εdidi soᴐ yi.
• Deε ᴐregu nsa no de n’akyi ma εdᴐm no.
Nneyεeε a εdi kan yε sεdeε onipa a ᴐregu nsa no gyina, na εno ne sε, ᴐdane n’akyi hwε εdᴐm no so. Wei asekyerε ne sε, ᴐregyina wᴐn a wᴐatwa ahyia hᴐ anan mu ayi mpaeε. Εda no adi sε, nnipa a atwa ahyia hᴐ no nyinaa wᴐ n’afa, na wᴐtaa n’akyi. Mpanimfoᴐ kyerε sε sε yεyi obi sε ᴐnni saa dwuma no a, ᴐdi dwuma sε ntamgyinafoᴐ ma ateasefoᴐ ne awufoᴐ ne ahonhom. Sε ᴐdane n’akyi ma wᴐn saa a, εkyerε sε wᴐn na wᴐasoma no wᴐ nananom hᴐ, na εkyerε sε sε nananom wᴐ biribi de ma wᴐn a, wᴐmfa mfa onii no so, na εnyε wᴐn a wᴐtwa ahyia hᴐ no mu biara so.
• Deε ᴐregu nsa no kwaha ne ntoma.
Sε yεka sε obi akwaha ne ntoma a, εkyerε sε wapia ntoma no afiri n’abati ato n’abasam. Ԑtᴐ da nso a ᴐyi ntoma no firi n’abasam de bᴐ ne mu anaa ne sisi mu. Saa nneyεeε yi da adi wᴐ nsaguo mu. Wei kyerε obuo ne ahobraseε a saa nipa no de rema nananom. Yεbεkyerε wei mu sε, sε yεhwε Akanman mu a, ᴐbarima bi ntoma da n’abati a, εkyerε tumi a saa nipa no wᴐ. Wei kyerε sε sε obi ntoma da n’abati na ᴐde regu nsa a, εkyerε sε ᴐwᴐ tumi, na ᴐne nananom ne ahonhom nkaeε ne Nyankopᴐn yε pε. Akanfoᴐ mfoa wei so, εfiri sε wᴐkyerε sε asotwe mpo tumi di akyire.
• Ↄworᴐ ne mpaboa tia so.
Saa nneyεeε yi nso kyerε obuo. Wᴐgye di sε εyε mpaebᴐ berε, εnna wᴐrekᴐ nnipa a wᴐsoso sene wᴐn anim akᴐsrε wᴐn nkyεn mmoa. Sε yεhwε a, yεn afie mu mpo sε yεrewura yεn adan mu a, yεworᴐ yεn nan ase mpaboa, na εnyε berε a yεrekᴐ okokuroko bi anim. Sε obi hyε mpaboa di saa dwuma no a, εnkyerε obuo, na εbεtumi aba sε wᴐn mpaebᴐ no mpo nnuru Nyankopᴐn ne ahonhom no anim.
• Wᴐhwie nsa no gu kᴐnkᴐ anaa deε wᴐde regu nsa no mu prεnsa.
Deε ᴐregu nsa no kyeame no gu kᴐnkᴐ no mu mprεnsa. Gyidie ne nkyerεaseε a εtaa wei akyi ne sε, nananom anim, wᴐkᴐ no prεnsa. Ԑma yεhunu sε, sε worepε adeε afiri obi hᴐ na εyε wo adehia a, εsε sε woma w’anan yε ntiantia, na w’ani bere. Animdefoᴐ bi nso kyerε sε deε wᴐdi kan hwie no yε abrafoᴐ dea, deε εtᴐ so mmienu no yε nkonnwa no dea, εna deε εtᴐ so mmiεnsa no yε nananom dea.
• Deε ᴐregu nsa no ka nsa no hwε
Deε ᴐregu nsa no de nsa no bi ka n’ano. Wᴐyε wei εfiri sε wᴐpε sε nanaom hunu sε aduro anaa ade bᴐne biara nni deε wᴐde rema wᴐn afa so asrε wᴐn hᴐ mmoa no mu. Akanfoᴐ gye owuo akyi abrabᴐ anaa asetena di. Deε εda wᴐne wᴐn a wᴐawuo no ntam ne sε wᴐtumiyε nneεma a ateasefoᴐ ntumi, enti sε wode biribi rema wᴐn a, εsε sε εyε deε εho te.
• Ↄma nsa no so kyerε soro ansa na ᴐde agu fam
Deε ᴐregu nsa no di kan de nsa kyerε soro ansa na ᴐde agu fam. Wei kyerε Akanfoᴐ gyidie wᴐ Nyankopᴐn mu, na εkyerε sε ne tumi so sene ahonhom nkaeε no nyinaa. Kasa a wᴐka saa berε no bi ne sε “Otwieduampᴐn Kwame, yεkyerε wo nsa na yεmma wo nsa”. Wei nso da no adi sε Onyankopᴐn yε kronkro.
• Deε ᴐregu nsa no bᴐ ne mu ase
Nsaguo yε aseda ne anidie ne abisadeε a yεde kᴐ ahonhom ne Nyankopᴐn anim. Wei kyerε obuo a ᴐwᴐ de ma nananom ne Nyankopᴐn. Sε yεba Akanman mu a, berε biara a abᴐfra bεgyina ᴐpanin anim akasa no, ᴐbᴐ ne mu ase anaa ᴐsane nsa gu n’akyi de kyerε obuo.
Saa nneyεeε yinom yε adeε a adeε a εde biribi adi fa deε Akanfoᴐ pε sε wᴐde to dwa no ho, na εda wᴐn amammerε ne wᴐn su adi.
",3513,Latn,Twi,twi
akannews,"Ɔmampanin baako a ɛsono sɛdeɛ Ghanani biara nim no, ne Ɔmampanin Rawlings. Ebinom ka sɛ ɔyɛ ɔmampanin a ne nnwuma pa boa maa Ghana tumi faa ne ntoma pa furaeɛ. Ebinom nso susu sɛ, ɔyɛɛ Ghanafoɔ bɔne bebree senee papa a ɔyɛeɛ. Nanso sɛdeɛ ɛteɛ biara, ɛnnɛ adesua yi bɛboa yɛn ama yɛahunu no yie.
Wɔwoo Jerry John Rawlings, Ayɛwohomumɔ 22, 1947 mu. Ɛfiri afe 1970 mu hɔ reba nyinaa, Rawlings adi akotene wɔ Ghana amanyɔsɛm mu yie pa ara. Ɔne n’asraafoɔ bɛdii ɔman no so afe 1979 mu, ɛnna ɔsan bɛyɛɛ ɔmampanin firi 1981 kɔsi 2000.
Saa mmerɛ yinom nyinaa mu no, na ɛsono sɛdeɛ onipa biara bu Rawlings wɔ Ghana ɛfiri sɛ, na ebinom susu sɛ ɔmfa mmra nyɛ adwuma sɛdeɛ ɛsɛ, nanso na dodoɔ no ara nso bu no sɛ onipa a ɔde atɛntenenee ne nnyinasosɛma a ɛfata yɛ adwuma.
J. J. Rawlings firii aseɛ de ne ho gyee Ghana amanyɔsɛm mu wɔ afe 1979 mu. Saa berɛ no, na ekuo bi a wɔfrɛ wɔn Supreme Military Council (SMC) a ɛkyerɛ Asraafo Badwa Kunini no na na wɔdi ɔman no so. Na saa badwa yi nneyɛɛ resɛe ɔman no sikasɛm. Wɔde wɔn ho hyehyɛɛ kɛtɛasehyɛ ne dwirimdie bebree mu maa ntɛnkyea ne korɔnobɔ bɛbuu so wɔ ɔman no mu.
Asraafo Amanneɛbɔfoɔ Panin bi a na ɔwɔ hɔ saa berɛ no kaa sɛ, “Na abofuo ahyɛ asraafoɔ no ma ɛsiane akannifoɔ no suban nti.” Asɛm yi nti, Rawlings ne asraafoɔ akuo binom dii nkitaho hwɛɛ sɛdeɛ wɔbɛtumi agye tumidie afiri SMC no nsam. Wɔn mmɔdemmɔ a ɛdi kan sɛ anka wɔbɛgye tumidie afiri ekuo yi nsam wɔ Kɔtɔnima 15, 1979 mu no anyɛ yie.
Ɛbaa saa no, wɔde Rawlings bɛgyinaa ɔmanfoɔ no nyinaa anim sɛ wɔrebɛbu no atɛn. Berɛ a ɔno nso hunuu saa no, ɔfaa saa akwannya no so kyerɛkyerɛɛ subammɔne a SMC no reda no adi no nyinaa mu kyerɛɛ ɔmanfoɔ no. Ne nkyerɛkyerɛmu ne sɛdeɛ ɔpaa SMC no subammɔne ho ntoma no maa asraafoɔ a wɔhyɛ SMC ase no nyinaa bɛdii Rawlings akyi. Ɛno nti, Ayɛwohomumɔ 4, 1979 mu no, Rawlings firii afiase ne asraafoɔ no kaa wɔn ho boom gyee tumidie no firii SMC no nsam. Ɛno akyi na ɔbɛtee Armed Forced Revolutionary Council (AFRC) a ɛkyerɛ Asraafoɔ a Wɔdane Ɔman Ani Hyehyɛ no Foforɔ Badwa.
Berɛ a Rawlings ne n’asraafoɔ gyee tumidie no wieeɛ no, AFRC no de yɛɛ ne botaeɛ sɛ ɛbɛko atia kalabule ne kɛtɛasehyɛ biara a na ɛrekɔ so wɔ ɔman no mu. Yei nam so maa wɔkumm asraafoɔ nwɔtwe binom a na aman mpanimfoɔ binom ka ho. Ɛno ne berɛ a ɛdi kan a na wɔakum aman mpanimfoɔ binom a wɔadi bɔne wɔ ɔman no mu.
Nnipa mmienu a wɔdii kan kum wɔn no ne General I.K. Acheampong ne ɔpanin a na ɔda wɔn a wɔhwɛ ɔman no ahyeɛ so ano, Owura Utuka. Ɔmanfoɔ dodoɔ no ara penee wɔn wuo no so, na akuo ahodoɔ a wɔko ma nkurɔfoɔ fawohodie no mu hiara nso nni hɔ a ɛtoo ntasuo too fam. Yei kyerɛ sɛ na wɔn bɔne no afono ɔmanfoɔ no.
Rawlings ne AFRC no tumidie yɛɛ sononko firii akannifoɔ a na wɔaba kɔ no deɛ ho. Akannifoɔ dada no deɛ, na wɔgye di sɛ ɛsɛ sɛ wɔde tumidie ne ɔman no mu gyinaeɛsie nyinaa hyɛ asraafoɔ nsa. Nanso Rawlings deɛ, ɔkaa sɛ ɛsɛ sɛ wɔma kwan ma ɔmanfoɔ no sisi gyinaeɛ dodoɔ no ara wɔ ɔman no mu.
Yei nti, ɔmaa wɔtoo aba yii Hilla Limann sɛ ɔmampanin.
Berɛ a Hilla Limann bɛdii adeɛ no, Rawlings bɔɔ no kɔkɔ sɛ ɔnhwɛ yie pa ara na wanni ɔman no sɛdeɛ ɔpɛ na mmom, ɔnni ɔman no so sɛdeɛ ɔmanfoɔ no pɛ. Ɔka kyerɛɛ no sɛ, nnipa a wɔwɔ Ghana baabiara rehwɛ no, wɔn a wɔwɔ aban mu, wɔn a wɔwɔ nkuraa ase, wɔn a wɔwɔ sukuu ahodoɔ mu, ne wɔn a wɔwɔ nnwumakuo nyinaa mu. Yei nti, na ɛsɛ sɛ ɔmampanin no ma nsakraeɛ a ɔmanfoɔ no rehwɛ anim no da adi wɔ ne tumidie no mu na ama ɔmanfoɔ no ani agye.
Berɛ a Rawlings hunuu sɛ afei deɛ ɔne AFRC no aboa ama Ghana amanyɔsɛm afa ne ntoma pa afura, na wɔaboa ama nnipa a wɔdi nneɛma anim wɔ ɔman no mu nyinaa ahwɛ wɔn suban ne wɔn nneyɛɛ yie no, ɔne n’asraafoɔ no sann wɔn akyi kɔɔ wɔn atenaeɛ.
Wɔkɔɔ wɔn atenaeɛ akyi no, wɔkɔɔ so ara de wɔn ani dii amammuo no akyi. Yei nti, berɛ a ɛbɛdaa adi sɛ Hilla Limann mfa tumi no nni dwuma sɛdeɛ ɛsɛ no, wɔsan bɔɔ ne ho pɔ. Ɔpɛnima 31, 1981 mu no, Rawlings ne n’asraafoɔ no tuu Hilla Limann adeɛ so na wɔbɛgyee tumidie no. Ɛno akyi no, wɔtee ekuo bi a na wɔfrɛ no Provisional National Defence Council (PNDC), a ɛkyerɛ Berɛ tiawa mu Ɔman Bammɔ Badwa.
Rawlings san kaa nsɛm a ɔkaa no 1979 mu no bio sɛ, “Yɛpɛ sɛ ɔmanfoɔ no nyinaa, akuafoɔ, asraafoɔ, apolisifoɔ, adwumayɛfoɔ, kyerɛ sɛ obiara a ɔyɛ Ghanani, sɛ ɔyɛ ohiani anaa osikani, tumi de ne ho hyɛ ɔman no gyinaeɛsie nyinaa mu.” Yei nti, ɔtee badwa bi a na ɛbɛboa ama wɔatumi de ka-bi-ma-menka-bi adi dwuma wɔ ɔman yi mu.
Deɛ ɛbɛboa ama saa atirimpɔ ti atumi abam no nti, wɔtetee Nkurɔfoɔ Bammɔ Boayikuo Ahodoɔ wɔ ɔman no mu. Akuo yinom dwumadie nyinaa ne sɛ, na wɔbɛsi aban no anan mu wɔ nkuro ahodoɔ mu, na wɔaboa ama mpuntudwuma akɔ so wɔ mmeaeɛ a wɔwɔ no. Wɔsan boa maa ɔmanfoɔ no nyaa kwan ne ɔman no mu akannifoɔ no dii nkitaho berɛ biara. Ɛno ne berɛ a ɛdi kan na ɔmanfoɔ no anya saa hokwan yi wɔ ɔman no mu.
Nneɛma mu bɛyɛɛ den maa Rawlings tumidie no wɔ afe 1982 mu. Saa berɛ no, sika ne aduane nyinaa ho bɛyɛɛna wɔ ɔman no mu. Nanso, ɛsiane sɛ na Rawlings dwene kɔ akyiri nti, ɛmaa nsɛm bi a ɔkaa no 1979 mu berɛ a na wɔredi n’asɛm no ho bɛhiaeɛ. Ɔkaa sɛ, “Menyɛ obi a ɔwɔ sikasɛm ho nimdeɛ pii, na menyɛ obi a ɔwɔ mmara ho nimdeɛ pii, nanso meyɛ obi a metumi de yafunupan yɛ adwuma berɛ a meredwene baabi a aduane a mɛdi bɛfiri aba ne berɛ a ɛbɛba no ho.”
Yei nti, ɔde n’ani kyerɛɛ IMF ne Wiase Nyinaa Sikakorabea Baatan no hɔ kɔgyee bosea de bɛsosɔɔ nneɛma ano. Berɛ a boseabɔ yi baa mu no, asraafoɔ binom tee wɔn ho firii Rawlings ho kaa sɛ wɔne no renyɛ adwuma bio. Nanso, ɛsiane bosea yi nti, Ghana sikasɛm a na ɛgyina 5.3% wɔ 1983 mu no huri kɔɔ 14.4% wɔ 1986 mu. Akyiri yi, ɛsiane asraafoɔ a wɔtee wɔn ho no nti, basabasayɛ binom kɔɔ so ɔman no mu a na ani yɛ nyan. Wɔkum Atɛmmuafoɔ mmiɛnsa binom ne Ɔsraani panin bi a wɔakɔ ahomegyeɛ mu wɔ Ayɛwohomumɔ 1982 mu. Berɛ a wɔde asraafoɔ a wɔkumm nnipa yinom kɔgyinaa asɛnnibea no, wɔkaa sɛ ɛyɛ ɔman no na ɛmaa wɔn kwan sɛ wɔnyɛ saa. Yei maa ɔmanfoɔ no bɔɔ hu yie.
Yei nti, na obiara suro sɛ ɔbɛka ɔman no mu akannifoɔ no dwumadie a ɛmfata biara ho asɛm. Yei nyinaa mu no, nnipa dodoɔ no ara foaa Rawlings dwumadie nyinaa so. Nhwehwɛmu bi a Richard Jeffries yɛɛ no 1992 daa no adi sɛ, ɛwom sɛ na Ghanafoɔ binom ne no nyɛ adwene wɔ ne nneyɛɛ binom ho deɛ, nanso na wɔn mu dodoɔ no ara nim sɛ deɛ Rawlings reyɛ biara yɛ ɔman no yiedie nti.
Yei daa adi wɔ afe 1992 abatoɔ no mu berɛ a Rawlings dii amanyɔkuo a na wɔate no foforɔ, National Democratic Congress (NDC) anim no. Wɔtoo aba no wieeɛ no, ɔnyaa mma no mu 58.4% bɛyɛɛ ɔmampanin a ɔdi kan a wɔde ka-bi-ma-menka-bi ɔman mmara too aba yii no wɔ ɔman yi mu. Ɛno akyi berɛ a wɔsan kɔtoo aba mfeɛ nnan akyi wɔ 1996 mu no, ɔmanfoɔ sane too aba maa Rawlings bio sɛ Ɔmampanin a ɔdi kan a ɔmanfoɔ no ara ato aba ama no atena adwa no so mprenu wɔ Ghana abakɔsɛm mu.
Mfeɛ 2000 mu mpo a Rawlings dii ɔman yi so mfeɛ nwɔtwe a ɔgyae mu maa Ɔmampanin Atta Mills maa ɔne Ɔmampanin John Agyekum Kufour kɔperee aba no, ɛwom sɛ Ghanafoɔ too maa Ɔmampanin Kufour saa afe no mu deɛ, nanso ɛno maa Ɔmampanin Rawlings bɛyɛɛ ɔmampanin a ɔdi kan wɔ Ghana abakɔsɛm mu a wɔamfa asraafoɔ annye ne tumidie amfiri ne nsam.
Yei da no adi pa ara sɛ, ɔmanfoɔ no ne asraafoɔ no nyinaa penee Ɔmampanin Jerry John Rawlings tumidie so kɔsii sɛ ɔde ne dwumadie nyinaa baa awieeɛ wɔ mmarakwan so.
",7230,Latn,Twi,twi
akannews,"Adɔ firi tete, Odomankoma pɛn so. Yɛn nananom nnwuma mu titire baako pa ara ne no.
Ɛno da nkyɛn a, adɔ ayɛ ne ho nnwuma mu ɔbaatan pa a ɔma nnipa nsa kɔ wɔn ano. Yei nti, ɛyɛ adwuma a ɛho hia na mfasoɔ kɛseɛ wɔ so pa ara.
Akanman mu deɛ, tete no, na abɔfra biara, titire ne ɔbarima, sua adwuma a n’agya yɛ. Yei kyerɛ sɛ, sɛ abarimaa bi papa yɛ okuani a, sɛdeɛ ɛteɛ biara na ɔno nso bɛyini abɛyɛ okuani saa ara. Sɛ agya no yɛ ɔbɔmmɔfoɔ nso a, na abɔfra no bɛnyini abɛyɛ ɔbɔmmɔfoɔ saa ara, na saa ara na mmarima a wɔn papanom yɛ nnwuma afoforɔ no nso bɛynini abɛyɛ nnwuma a wɔn papanom yɛ.
Nsɛm yinom nyinaa di adanseɛ sɛ adɔ anaa kuayɔ yɛ adwuma a ɛsom bo pa ara. Nanso deɛ ɛteɛ ne sɛ, atenetene a akyerɛkɛyerɛfoɔ de ma mmɔfra wɔ sukuu ahodoɔ mu no, adɔ yɛ mu baako. Mpɛn pii no, sɛ osukuuni bi to mmara wɔ sukuu mu a, wɔtaa twa sukuu asase no fa bi ma no dɔ de yɛ asotweɛ ma no.
Saa asotweɛ yi so mfasoɔ baako ne sɛ ɛboa ma sukuu mmɔfra twe wɔn ho firi mmaratodeɛ a ɛmaa wɔtwee wɔn aso no ho. Bio nso, ɛbɔ asuafoɔ nkaeɛ no kɔkɔ wɔ mmaratodeɛ korɔ no ara ho.
Sɛdeɛ berɛboɔ biara abɔnwono bata ho no, saa ara na adɔ a wɔde yɛ asotweɛ ma sukuu mmɔfra no nso tumi nya nsunsuansoɔ bɔne bi wɔ mmɔfra no so. Saa nsunsuansoɔ yi mu baako ne sɛ, ɛma asuafoɔ no hunu adɔ sɛ ɛyɛ asotweɛ.
Mpɛn pii no, ɛbɛwie akyire no na sukuufoɔ a wɔde adɔ atwe wɔn aso wɔ sukuu ahodoɔ mu no bu kuayɛ sɛ ɛyɛ biribi a nnipa a wɔn ho aka mu nko ara na wɔyɛ. Yei nti, ɛmfa ho sɛdeɛ kuadwuma atu mpɔn nnansa yi nyinaa akyi no, asuafoɔ yinom ani nnye ho sɛ wɔde wɔn ho bɛhyɛ kuadwuma mu.
Ɔhaw foforɔ nso ne sɛ, ɛma asuafoɔ binom tumi bɔ ko wɔ sukuu mu. Mpanimfoɔ se, deɛ ɔda fam nsuro ahweaseɛ nti, sɛ sukuuni bi nim adɔ, na n’ani nnye sukuu ho a, ɛnyɛ den koraa sɛ ɔbɛbɔ ko afiri sukuu mu.
Deɛ nti a ɛte saa ne sɛ, ɛsiane sɛ ɔnim adɔ na ɔmpɛ adesua nti, ɔtumi bu sukuu mu mmara no so berɛ a ɔpɛ biara ɛfiri sɛ, ɔnim sɛ adɔ ara na wɔbɛtwa ama no, adɔ yi nso a, ɔnsuro.
Afei, adɔ a wɔde yɛ asotweɛ ma sukuu mmɔfra no mmoa mma mmɔfra a wɔn ho aka mu no adesua ntu mpɔn.
Mpɛn pii no, wɔtaa ma sukuu mmɔfra a wɔretwe wɔn aso no firi adesuadan mu kɔdɔ berɛ a asuafoɔ nkaeɛ no resua adeɛ. Yei tumi ma saa asuafoɔ anaa osuani a ne ho aka mu no ka akyi koraa wɔ adesua mu.
Deɛ ɛka ho bio nso ne sɛ, adɔ a wɔde yɛ asotweɛ ma sukuu mmɔfra no bɛtumi de asuafoɔ no nkwa ato asiane mu.
Wɔtwa sukuu no fa bi a afu yie pa ara ma sukuu abɔfra bi sɛ ɔnnɔ a, ɛbɛtumi ama mmoa binom a wɔn ho yɛ hu te sɛ wɔwɔ, sakasaka, ana, ne deɛ ɛkeka ho aka abɔfra no akɔfa ɔhaw abɛto n’awofoɔ ne n’abusuafoɔ so.
Ɛsiane nsɛm a yɛabobɔ so yinom nti, ɛbɛyɛ papa sɛ akyerɛkyerɛfoɔ hwehwɛ akwan afoforɔ binom a wɔbɛfa so atwe asuafoɔ a wɔto mmara wɔ sukuu mu no aso sɛdeɛ ɛbɛkyerɛ sɛ wɔdwene asuafoɔ daakye ho.
",2742,Latn,Twi,twi
akannews,"Nnipa a ne din ahyeta wɔ ɔman yi mu nyinaa wɔ galamsey ho; agudetuo a mmara mma ho kwan, Aisha Huang asesa ne lɔya no wɔ asɛnnie a ɛrekɔ soɔ a ɛfa wira a ɔbɔ wiraa ɔman yi mu wɔ kwan bɔne a mmara mma ho kwan no mu.
Mmaranimfoɔ mmienu a ɔde wɔn asi Effah Dartey a ɔwɔ n’ahomegyeɛ mu a wagyina China foɔ no anan mu adi ama wɔn bɛyɛ mfeɛ nnum nie no ne, Miracle Attachey ne Hope Agboado.
ℇwɔ mu sɛ deɛ ama wayi Lɔya Effah Dartey mu no mu nna hɔ deɛ, nanso ɛsɛ sɛ alɔyafoɔ mmienu yi hyɛ asɛnnie atadeɛ no gyina saa asɛnnie yi mu
Owura Dartey a ɔyɛ NPP mmaranimni yi dwuma a ɔdi sɛ ɔkamafoɔ ma China foɔ a wɔwɔ ɔman yi mu no hyɛɛ aseɛ 2018 mu.
Owura yi agyina mu ama awuraa yi wɔ kwaadu a wɔdii kan de bɔɔ no wɔ galamsey ho no mu wɔ asɛnnibea akɛseɛ no nyinaa mu. Ↄsane nso gyinaa mu maa no wɔ nnansa yi ara asɛm a ɛbaa sɛ awuraa yi afa kwan bɔne so awira ɔman yi mu no mu, berɛ a na ɛrehyɛ aseɛ no, a saa nsɛm yi mmienu nyinaa da so sensɛn asɛnnibea hɔ.
Ansa na otemmuafoɔ a ɔte asɛm no so no rebɛda alɔyafoɔ afoforɔ a wɔrebɛtoa asɛnnie no so no adi Dwoada no, na lɔyani yi aduru berɛ a ɛsɛ sɛ ɔtoto kwaadubɔfoɔ no adansefoɔ no mu deɛ ɔdi kan ne deɛ ɔtɔ so mmienu ano.
Aisha Huang bɛsane aba asɛnnibea Ↄpɛnimma 14, 2022.
",1217,Latn,Twi,twi
akannews,"Deԑ ԑrekᴐ so wᴐ Adwumakuo a ԑhwԑ toto wiase afanan nyinaa sikasԑm soᴐ (IMF) nsԑnsԑm ne ne dwumadie mu no kyerԑ sԑ, adwumakuo no ate Ghana sikasԑm mpuntuo nhyehyԑeԑ no so afiri ᴐha mu abupԑn 2.8 de aba ᴐha mu abupԑn 1.6 wᴐ afe 2023 yi mu.
Adwumakuo a ԑhwԑ toto wiase afanan nyinaa sikasԑm soᴐ, IMF adwenemupᴐ a wᴐde aba yi ne deԑ ԑrekᴐ so wᴐ ᴐman no mu no di nsawᴐsoᴐ, na wᴐkyerԑ sԑ Abibirem aman ahodoᴐ no mu ԑka a ano yԑ den ne sikasԑm mu ᴐhaw nti, ԑbԑyԑ den pa ara ama aman no sԑ wᴐbԑbae wᴐ sikasԑm mpuntuo nhyehyԑeԑ  no mu ama no asi, na wᴐn nsa atumi aka saa sikasԑm mpuntuo a wᴐrehwehwԑ no.
Ԑnyԑ Ghana nko ne Abibiman a wᴐahwan wᴐn sikasԑm mu nkᴐsoᴐ nhyehyԑeԑ no so, sԑ yԑde yԑn ani kyerԑ mu wᴐ Nigeria ne South Africa a, yԑtumi hunu sԑ wᴐate Nigeria deԑ so aba ᴐha mu abupԑn 3.2, ԑnna wᴐate South Africa deԑ so aba ᴐha mu abupԑn 0.1 wᴐ Wiase Sikasԑm mu Nhwehwԑmu a wᴐde to dwa afe biara mu no mu. Wᴐde afe yi deԑ no too dwa wᴐ Oforisuo 11, 2023 mu wᴐ nhyiamu a IMF ne Wiase Sika korabea Baatan no yԑԑ no wᴐ Washington D.C a ԑwᴐ USA no mu.
Pierre Olivier Gourinc a ᴐyԑ Sikasԑm mu futufoᴐ ne kwankyerԑfoᴐ ma IMF na ᴐsane yԑ ᴐkannifoᴐ ma saa hyehyԑeԑ yi rekasa afa Abibirem aman a ԑwᴐ Sub-Sahara fam sikasԑm mpuntuo ho no, ᴐkyerԑԑ sԑ wᴐasesa sikasԑm mu mpuntuo a ԑwᴐ Sub-Sahara Abibima yi mu no afiri ᴐha mu abupԑn 3.9 sԑdeԑ wᴐdii kan kaeԑ no aba ᴐha mu abupԑn 3.6.
Ↄde too so sԑ deԑ ama Abibiman no sikasԑm mpuntuo ayԑ mmrԑ no gyina ԑka akԑseԑ, nneԑma boᴐ a ԑkᴐ soro waano waano, wᴐn sika no ahoᴐden a ԑso tete na ԑnyina faako ne nnuane a ԑho akᴐ atwee na ԑho ayԑ den ama ne boᴐ nso ayԑ den wᴐ Abibiman ahodoᴐ no mu no so.
Sԑdeԑ Wiase Sikakorabea Baatan no de afotuo maa sikakorabea ahodoᴐ a ԑwᴐ Sahara Abibirem ha no, saa ara na IMF nso de rema wᴐn sԑ wᴐnkura wᴐn mfasoᴐ nhyehyԑeԑ no mu den, sԑdeԑ ԑbԑyԑ a ԑbԑboa asi nneԑma boᴐ a ayԑ den no kwan na ama sikasԑm mu mpuntuo nso afa afiri hᴐ.
Sԑdeԑ nsesaeԑ aba Ghana sikasԑm mpuntuo mu no, ԑkyerԑ sԑ aban no ntumi nnuru ne botaeԑ a wᴐde too dwa a na ԑyԑ ᴐha mu abupԑn 2.8 wᴐ 2023 sikasԑm mu mpԑmsԑmpԑnsԑmu a wᴐde too dwa wᴐ Ԑbᴐ bosome no mu wᴐ afe a ԑtwaa mu no mu. Sԑ yԑhwԑ a, ԑso mpo asane ate.
",2149,Latn,Twi,twi
akannews,"Kuayɔ yɛ adwuma a Ɔbɔadeɛ de hyɛɛ nnipa nsa firi adebɔ ahyɛaseɛ. Ɛfiri tete nyinaa, kuayɔ ayɛ Akanfoɔ nnwuma titire no mu baako abɛsi ɛnnɛ. Yɛka kuayɔ a, ɛgugu mu bebree. Deɛ ɔdua bankye, bayerɛ, aburoo, borɔdeɛ, ntoosi, nyaadewa, ahwedeɛ, atadwe, nkruma, ankaa, aborɔbɛ, kwadu, mankani, kooko, kookoo, amango, ne ade, ne deɛ ɔnyɛn mmoa binom te sɛ, prako, mpɔnkye, nnwan, nkokɔ, anantwie, akɔnfɛm, nnwene, krokrokoko, dabodabo, ne deɛ ɛkeka ho nyinaa yɛ akuafoɔ.
Mmerɛ bi a atwam no, na kuayɔ nyɛ adwuma a nnipa bu no ahe biara ɛfiri sɛ, na wɔsusu sɛ ɛnyɛ adwuma a nidie wom. Ɛno da nkyɛn a, na akuafoɔ nhyɛ da nni sika ahe biara ka wɔn nnɔbaeɛ a na wɔduadua no ho. Yei maa nnipa dodoɔ no ara bɛnyaa adwene sɛ akuafoɔ yɛ ahiafoɔ.
Ɛwom sɛ tete no, ɛsiane nimdeɛ a na ɛnhyɛ da nni mu nti, na yɛn nananom ntumi nyɛ kuadwuma nnya so mfasoɔ ahe biara deɛ, nanso seesei deɛ, kuayɔ abɛyɛ akɔnnɔ pa ara. Yei aboa ama adwene a na ebinom wɔ wɔ kuadwuma ne akuafoɔ ho no nyinaa asesa.
Ɛnnɛ, ɛsiane abɛɛfo mfidie nti, akuafoɔ mfa sekan anaa asɔ nnɔ asase akɛseɛ sɛdeɛ na wɔyɛ no tete no bio. Mmom, wɔayɛ mfifidie binom ama akuafoɔ a wɔtumi de dɔ nsase a wɔpɛ sɛ wɔyɛ so adwuma no. Ɛno nti, wɔtumi yɛ mfuo akɛseɛ a wɔmmrɛ pii sɛ kane no.
Bio nso, akuafoɔ anya nnuro binom a ɛtumi boa ma wɔdɔ wɔn nnɔbaeɛ ase. Nnuro binom wɔ hɔ a, wɔde gu asaase a wɔde afidie adɔ no so ansa na wɔadua wɔn nnɔbaeɛ anaasɛ, sɛ wɔdua nnɔbaeɛ no ma no nyini kakra a, na wɔabɔ aduro no afa nnɔbaeɛ no ase. Ɛno nso boa ma kuayɔ yɛ mmerɛ pa ara.
Afei, akuafoɔ anya nnuro binom a ɛtumi boa ma wɔn nnɔbaeɛ nyini yie ma no so bebree anaa bɔ mma akɛseɛ. Saa nnuro yinom bi wɔ hɔ a, wɔsesa gu nnɔbaeɛ no ase. Ebi nso, wɔde gu afidie mu de pete nnɔbaeɛ no so sɛdeɛ ɛbɛtumi anya ahoɔden aso bebree anaa abɔ akɛseɛ.
Abɛɛfo kwan so no, wɔayɛ nnuane binom a ɛboa ma akuafoɔ a wɔnyɛn mmoa no nya nnuane a ɛbɛboa mmoa no apɔmuden de ma wɔn nyɛmmoa di. Saa nnuane yi boa ma nkokɔ, mprako, nkraman, krokrokoko, ne mmoa ahodoɔ a akuafoɔ tumi nyɛn wɔn no nyinaa nya ahoɔden nyini yie ma wɔn wuranom tumi nya wɔn so mfasoɔ pa ara. Ntakrammoa mpo deɛ, akuafoɔ wɔ afidie bi a wɔtumi de hwane wɔn nkosua sɛdeɛ ɛbɛyɛ a wɔbɛnya mma bebree.
Yeinom nyinaa da nkyɛn a, akuafoɔ anya mfidie binom a wɔtumi de dua wɔn nnɔbaeɛ, de gugu so nsuo, de bɔ so nnuro, na wɔtumi de tete wɔn nnɔbaeɛ nso. Ɛsiane sɛ saa mfidie yinom ama kuayɔ ayɛ anika na ɛnyɛ den bio te sɛ tete no nti, ama nnipa dodoɔ no ara ani abɛgye kuayɔ ho seesei.
mfasoɔ a akuafoɔ anya afiri abɛɛfo kuayɔ mu
Tɔfabɔ
Yɛreka sɛdeɛ abɛɛfo nimdeɛ aboa akuafoɔ ɛnnɛ no nyinaa a, anka adaagyeɛ bɛbɔ yɛn. Megye di sɛ, kakra a yɛabobɔ so yi ara ama woahunu sɛ, ɛnyɛ papa sɛ yɛbɛnya adwene sɛ akuafoɔ di hia, wɔn ho nte, anaasɛ kuayɔ yɛ adwuma a animuonyam biara nni mu. Ɛsiane abɛɛfo nimdeɛ nti, ɛnnɛ deɛ, sɛ yɛreka nnwuma a ɛdi mu wɔ wiase pa ara a, kuayɔ ne adwuma a ɛdi kan.
",2868,Latn,Twi,twi
akannews,"Kasa yɛ adeɛ a ɛho hia wɔ akwannuasa nyinaa so wɔ Akanman mu ɛsiane sɛ, Akanfoɔ mfa wɔn amammerɛ nni agorɔ koraa, ɛsiane sɛ amammerɛ ne kasa dan wɔn ho wɔn ho; yɛnam kasa so da amammerɛ adi, ɛnna amammerɛ no mu nso na yɛhunu kasa. Kasa ma yɛkunu nnipa ko a obi yɛ.
Kasa na nnipa de di nkitaho, ɛnna yɛwɔ akwan ahodoɔ pii a yɛtumi fa so di nkitaho nso. Ebi si wɔ atwerɛ ne akenka mu, ano kasa mu, otie ne deɛ ɛkeka ho pii mu.
Masi kasa so pii wɔ soro hɔ, na sɛ yɛhwɛ a, ɛdeɛn kasa na mereka ho asɛm? Ebia na woate sɛ nsɛnkyerɛne kasa, ebi a wonim dada, ebi nso a wo werɛ afi, anaa wonnim koraa a, mereka akyerɛ wo sɛ, Akanman mu no akwannuasa a wɔfa so kasa no bi nam nsɛmkyerɛnne so. Akanfoɔ nam nneɛma a atwa wɔn ho ahyia ne nnipa akwaadɔm ne nneyɛɛ binom so de deɛ wɔpɛ sɛ wɔma afoforɔ hunu anaa teɛ to dwa.
Ansa na yɛbɛtoa soɔ no, ɛdeɛn ne nsɛnkyerɛnne a ɛkasa? Nsɛnkyerɛnne a ɛkasa yɛ ahyɛnsodeɛ, nneyɛeɛ anaa nneɛma ahodoɔ binom a Akanfoɔ nam so da asɛmpɔ anaa adwempɔ bi adi. Nsɛnkaeɛ bi wɔ Borɔfo kasa mu a n’asekeyerɛ ne sɛ, nneyɛeɛ anaa nsɛnkyerɛnne kasa den sene anosɛm.
Yɛwɔ mmeaeɛ atitire mmienu a yɛhunu nsɛnkyerɛnne a ɛkasa; Efie ne nwiram. Momma yɛnhwɛ nsɛmkyerɛnne a ɛkasa a yɛde di dwuma wɔ efie no wɔ ɔfa yi mu.
Yɛakyekyɛ efie nsɛnkyerɛnne a ɛkasa a yɛrebɛka ho asɛm no mu nnam; Ahemfie nsɛnkyerɛnne, nneyɛeɛ mu nsɛnkyerɛnne, Aduradeɛ (ntoma) mu nsɛnkyerɛnne, asa mu nsɛnkyerɛnne, sɛ yɛyi weinom firi hɔ a, afoforɔ bɛtumi awɔ hɔ deɛ, nanso weinom ho asɛm na yɛbɛka.
Sɛ yɛhwɛ ahemfie nneɛma binom te sɛ, bam kyiniɛ, afena ne akyeamepoma a, yɛhunu adwinneɛ binom wowɔ ho a ne nyinaa bu yɛn bɛ (kasa kyerɛ yɛn wɔ kwan binom so). Wɔnam wei so da ɔhene ko, abusua ko a ɔfiri mu, kuro ko, anaa deɛ ɔhene no pɛ sɛ ɔde to ne manfoɔ anim adi.
Momma yɛnhewɛ deɛ yɛhunu no akyeamepoma soɔ no binom ne ne nkyerɛaseɛ;
Mfonin a ɛwɔ soro no de Sankɔfa. Sɛ yɛhunu saa nsɛnkyerɛnne yi wɔ akyeamepoma so a, na ɛreka akyerɛ Akanfoɔ sɛ, yɛato nneɛma a ɛho hia pii atwene (s.e amammerɛ, abakɔsɛm), ne saa nti ɛho bɛhia sɛ yɛbɛsane de saa nneɛma a yɛto no asaworam no aba yɛn asetena mu, na aboa ama asetena akɔ yie.
Yɛbɛtumi ahunu biribi te sɛ Gye Nyame a yɛhunu no wɔ Adinkra Agyinahyɛdeɛ no mu no nso wɔ akyeame poma so. Wei asekyerɛ ne sɛ “Gye sɛ Nyame.” Akanfoɔ nam wei so kyerɛ wɔn gyidie a wɔwɔ wɔ Onyankopɔm mu. Wɔwɔ gyidie bi sɛ, Onyankopɔn nkumm wo a, ɔteasefoɔ yɛ kwa.
Sɛ yɛhunu nsateaa a obi de akyerɛ n’ani ase wɔ akyeamepoma so a, na ɛkyerɛ obi a ɔyɛ kɔntɛkorɔ a sɛ asɛm to no a ɔnni ɔkamafoɔ, nanso ne nyinaa mu no, wɔgye di sɛ Onyankopɔn na Ↄka saa nnipa no asɛm ma no. ℇnam so ma wɔnya anidasoɔ wɔ abrabɔ mu berɛ a wɔto wɔn ani a ɛntɔ obiara anim.
Akokɔbaatan ne ne mma yɛ nsɛnkyerɛnne a yɛtaa hunuu no wɔ akyeamepoma so. Deɛ saa nsɛnkyerɛnne yi ka ne bammɔ, ɔdɔ ne ahofama a ɔhene bi wɔ ma ne manfoɔ, sɛdeɛ akokɔ baatan bɔ ne mma ho ban, ka wɔn ho hyeɛ no.
Sɛ yɛhunu sɛ obi reforo du anaa ɔfoforɔ nso repia no wɔ akyeamepoma so a, ɛkyerɛ sɛ, sɛ woyɛ adepa a, na wonya afoforɔ hɔ mmoa ma wokɔ w’anim. ℇnam wei so na yɛnyaa kasabɛbuo; “Woforo dua pa a na yɛpia wo.”
Yɛtumi nso hunu nsa a ɛkita kosua mu wɔ akyeamepoma so, na deɛ ɛda no adi ne sɛ, tumi te sɛ kosua, sɛ woankita mu yie na ɛfiri wo nsa a, ɛno ara ne no.
Saa ara nso na sɛ yɛhunu abusua akraboa a yɛrebɛbobɔ soɔ wɔ a seɛ ha yi wɔ akyeamepoma bi so wɔ adwabɔ bi ase a, ɛma yɛhunu abusua ko a saa ahemfo no firi mu ne su a wɔda no adi. Sɛ yɛkenkan pii fa abusua ahodoɔ ne wɔn akraboa ho a, yɛbɛhunu pii afa esu a abusua no mu nnipa da no adi ho. Weinom ne pii a ɛkeka ho na yɛhunu no wɔ akyeamepoma so a ɛkasa kyerɛ Akanman.
Yɛba Bamkyiniɛ nso so a, yɛhunu nsɛnkyerɛnne bi te sɛ prɛkɛsɛ. Sɛ yɛresa mmrane a yɛtaa te “Prɛkɛsɛ Gyaamadu a ɔfiti kurotia a na ne ho bɔn afie afie mu.” Deɛ ɛteɛ ne sɛ, prɛkɛsɛ yɛ aduaba bi a ɛtu hua yie, na sɛ obi de reyɛ aduane na wonam akyiri koraa a wotumi te. Asante ahemfo na wɔtaa de prɛkɛsɛ adwinneɛ to bamkyiniɛ so. Wɔde Asante din a ahyeta baabiara ne wɔn kɛseyɛ toto prɛkɛsɛ ho.
Afei yɛhunu bamkyiniɛ a Nyankontɔn ahosuoa ahodoɔ no bi wɔ mu a na ɛkyerɛ bɛn a saa hene no ne ne man bɛn Onyankopɔn. Nyakontɔn yɛ nsɛmfua mmienu a wɔaka abɔ mu a ɛno ne “Nyankopɔn ne anintɔn.” ℇkyerɛ ku a Onyankopɔn ani ku wɔn ho. Pii ka weinom ho.
Sɛ yɛhwɛ ahennwa ne asɛsɛdwa ahodoɔ a ɛwɔ ahemfie a, wɔdi adwini gu ho nam saa nsɛnkyerɛnne no so kasa kyerɛ amanfoɔ.
Sɛ yɛhunu adwa a yɛadi kɔtɔkɔ adwini agu ho a, ɛkyerɛ ahoɔden. Kɔtɔkɔ yɛ aboa bi a ne ho yɛ ahomete, ne ho yɛ hene, na ne kum nso yɛ den yie pa ara. Wei nti, Akanfoɔ, ne titire Asantefoɔ di no adwini gu wɔn nnwa ho. Asantefoɔ wɔ asɛm bi a wɔka no sɛ “Asante Kɔtɔkɔ, wokum apem a, apem bɛba”
Weinom firi hɔ nso a, nnipa yɛ nneyɛeɛ bi wɔ daa daa asetena mu a ɛyɛ nsɛnkyerɛnne a ɛkasa kyerɛ nnipa.
Mpɛn pii no, sɛ wohunu obi na ɔde ne nsa mmienu nyinaa agu ne tiri so a na ɛkyerɛ sɛ atoyerɛnkyɛm anaa oyene bi ato no ama awerɛhoɔ akyekyere no a ɔgye ne ho baabiara a ɛnye.
Afei, sɛ obi si atemum a, mpɛn pii no Akanfoɔ hunu no sɛ nnipa no redwennwene a ɛnyɛ asɛm ketewa. Atemum ne sɛ obi tena ase komm de ne nsa sum n’ano anaa n’abɔdwe. Ohia anaa asɛnyaw bi ma nnipa wira saa tebea yi mu. Sɛ obi yɛ saa nneyɛeɛ yi a, Akanfoɔ taa bisa no deɛ ɛha no. Wɔhunu sɛ sɛ obi yɛ saa a, deɛ ɛka ne sɛ awerɛhoɔ ahyɛ onipa no so.
Afei, sɛ obi hyia panin bi na ɔbɔ ne mu ase, anaa obi sa ne nsa gu n’akyi wɔ berɛ a ɔre kasa wɔ mpanin anim a, ɛkasa kyerɛ mpanimfoɔ no ne wɔn a wɔwɔ hɔ sɛ saa nnipa no bu adeɛ yie.
Wei akyiri no, yɛtumi de yɛn homan akwaa no nso bi yɛ nsɛnkyerɛnne de kasa ma nnipa te aseɛ. Akanfoɔ tumi de wɔn ani di nkitaho wɔ berɛ a wɔrebu anikyie de akyerɛ sɛ wɔmpene asɛm bi so anaa de redi atɛm. wɔtumi nso bɔ wɔn ani kyerɛ obi ma no yɛ biribi anaa gyae adeɛ bi a ɔreyɛ.
Obi tumi de ne nsa kyerɛ biribi kɛseɛ, tenten, ketewa, ne tiatia mu. Yɛtumi de yɛn nsateaa kyerɛ kwan, de to yɛn ano kyerɛ kommyɛ. Obi tumi pagya ne nsa kyerɛ sɛ ɔrepɛ kwan akyerɛ n’adwene wɔ asɛm bi ho, anaa bae ne nsam de kyerɛ n’asom kasa kyerɛ obi sɛ ɔbɛbɔ n’asom.
Ↄbarima bi tumi ti ɔbaa bi nsam de kyerɛ n’ani a ɛgye ne ho. Afei yɛtumi nyam yɛn nsateaa num no de di nkra, de kyea, de da yɛn ho adi kyerɛ obi wɔ baabi, de gyina ɛhyɛn anaa de kyerɛ sɛ yɛmpene biribi so. Yɛtumi bɔ yɛn ti nko anaa nyam yɛn ti kyerɛ sɛ yɛpene asɛm bi so anaa yɛmpene so. Yɛtumi nso mim yɛn ano de kyerɛ sɛ yɛn ani nnye biribi ho, anaa yɛn ani nsɔ.
Afei yɛnhwɛ ntoma (aduradeɛ mu nsɛnkyerɛnne no bi). Akanman mu no, sɛ obi fira kɔbene anaa birisie a, ɛsiane ahosuo no nti, yɛhunu no sɛ nnipa no wɔ aniberɛ mu. Sɛ obi nso fira fufuo a, na ɔwɔ anigyeɛ, aseda anaa nkunimdie mu. Sɛ yɛyi weinom firi mu a, Akanfoɔ nam wɔn nyansa so atoto ntoma din, a wɔde kasa kyerɛ wɔn ho wɔn ho.
Akyekyedeɛ akyi
Mmerɛ bi a atwam mu no, na wɔmfira ntoma kwa, berɛ biara ne ntoma a na wɔfira, ɛsiane sɛ ntoma no bu nnipa bɛ. Ebi na ɛdidi soɔ yi
Sɛ obi fira aniberɛ nsɔ gya a, na ɛkyerɛ sɛ nnipa no ani abere, na mmom sɛ aniberɛ ba na sɛ wampae mu anka ankyerɛ wo a wontumi nhwɛ n’anim anaa n’ani kosua so nhunu sɛdeɛ n’ani asi abere afa.
Sɛ obi fira akyekyedeɛ akyi a, ɔreka akyerɛ nnipa sɛ ɔyɛ den wɔ honhom mu ne honam ani nyinaa te sɛ akyekyedeɛ akyi no. Yɛn nyinaa nim sɛ akyekyedeɛ akyi yɛ adeɛ a ɛyɛ den pa ara yie, na mpo sɛ wopɛ sɛ wokum aboa no a, wobrɛ. Wei kyerɛkyerɛ ɛbɛ a mpanin buiɛ sɛ “Abɔfra bɔ nnwa na ɔmmɔ akyekyedeɛ no mu.
Sɛ obi fira mako nyinaa mpatu mmere a, na ɔrekasa akyerɛ yɛn sɛ biribiara wɔ ne berɛ. Sɛ wɔdua mako na ɛhyɛ aseɛ bere a, ne nyinaa mmere mmom, nanso bere pa mu no deɛ ɛtwa toɔ koraa no nso bere. ℇnne sɛ, yɛn nyinaa ntumi nyɛ adefoɔ mmɔ mu da koro.
Efie abosea nso yɛ ntoma no mu baako, na deɛ ɛka ne sɛ, efie abosea twa wo a, ɛyɛ ya sene abɔntene deɛ. Deɛ wo honam nipa de bɛyɛ woɔ no sene deɛ abɔtensoni de bɛyɛ wo. Mpanin se; “Aboa bi bɛka wo a, ɛfiri wo ntoma mu.”
Dua korɔ gye mframa a ɛbu asekerɛ yɛ pii, ebi ne sɛ, sɛ ɔdefoɔ baako pɛ bi wɔ abusua mu na obiara dan no a, ɔntumi ntu mpɔn. Saa nnipa no tumi fira saa ntoma yi de bu wɔn a wɔdan no no bɛ. Afei nso sɛ ɛba no adwumayɛ mu a, yɛmfa nkabom nyɛ adwuma, ɛsiane sɛ, mpanin se; “Praeɛ wɔ hɔ yi, woyi baako a ɛbu, woka bom a ɛmmu”, sɛ yɛgyae adwuma anaa biribi bɔ baakofoɔ so a, ɔtɔ baha.
Afei, sɛ yɛhwɛ kete ne adowa asa no mu a, nsɛnkyerɛnne abɔ no ma sei tɔ.
Sɛ obi resa na ɔka ne nsateaa benkum ne nifa no bea mu de kyerɛ obi a ɔde ne bɔbea nyɛ pɛ, anaa ɔpa n’ani akyi kyerɛ no a, ɛkyerɛ sɛ ɔdɔ nipa korɔ no.
Sɛ obi resa na ɔkɔtena obi nan so, anaa ɔde n’akyi kɔtwere obi a, ɛkyerɛ sɛ ɔdan nnipa no, na ne nsono ne ne mu adeɛ nyinaa yɛ ne dea.
Sɛ ɔbi resa na sɛ ɔde ne nsateaa hyɛ n’anum anaa ɔbɔ ne nsa ano a, na ɛkyerɛ sɛ asɛm a ɛyɛ ya ato no a ɔgye ne ho baabiara a ɛnye.
Sɛ obi resa wɔ badwam na wɔn a wɔwɔ hɔ no pagya wɔn nsateaa mmienu de kyerɛ nnipa no so a, ɛkyerɛ sɛ wɔn ani gye nnipa no asa no ho.
Sɛ obi resa wɔ badwam na ɔdane n’akyi hwɛ obi de n’abakɔn twi ne sisi akyi de kyerɛ nnipa no a, ɛkyerɛ sɛ ɔmmu nnipa no sɛ ɔyɛ nnipa, na ɔde no pepa ne to. Wɔtaa yɛ wie de kyerɛ wɔn atamfo anaa wɔn a wɔne wɔn wɔ asɛm.
Sɛ obi resa na ɔbae ne nsa mmienu mu de kyerɛ soro sane de bɔ ne bo a, ɛkyerɛ tumidie. ℇkyerɛ sɛ, Onyankopɔn firi hɔ a ɔno na ɔwɔ hɔ. Ahemfo na wɔtaa yɛ wei. Afei sɛ obi resa na ɔde ne nsa kyerɛ bɛnkum ne nifa de kyerɛ ne bo anaa de kyerɛ obi so a, ɛkyerɛ sɛ saa asase no ne ɛso nneɛma nyinaa wɔ onii no.
ℇnnɛ yi deɛ ɛho yɛ den kakra, nanso tete no, sɛ wɔde nwira anaa bɔɔla to pampim wɔ kurotia a, ɛkasa kyerɛ wɔn a wɔrewira kuro no mu sɛ yarebɔne bi ate asi kuro no mu rekum nnipa, anaa sɛ apemfoɔ wuo ate asi kuro no mu.
Afei nso, sɛ wohunu hankɛkyifu a bese, nkosua, aburo, ɛmo ne nneɛma binom a ɛtete saa gugu soɔ wɔ nkwantannan so a, na ɛreka sɛ obi abɛyi ne tiri mmusuo.
Weinom ne pii a ɛkeka ho na Akanfoɔ de kasa kyerɛ wɔn ho wɔ fie a wɔmfa ano kasa mmata ho, nanso wɔte deɛ wɔpɛ sɛ wɔde to dwa no ase. Sɛ wonim bi na mammɔ so a, fa bra na yɛnsua adeɛ.
Amammerɛ wɔ hɔ yi, yɛntoto no ase, w’amammerɛ na ɛkyerɛ wo nipaban.
",9959,Latn,Twi,twi
akannews,"National Identification Authority a wɔtwa no tia ka no NIA no ahyɛ aseɛ rekyɛ kaade a ɛda amanfrafoɔ ne ahɔhoɔ adi no ama ahɔhoɔ a wɔte ɔman no mu no. Wei bɛma saa foɔ yi anya kwan wɔ asetena mu dwumadie ahodoɔ binom a ɛkɔ so wɔ ɔman no mu ho.
Twerɛtwerɛfoɔ Panin a ɔda Amanfrafoɔ ne Ahɔhoɔ kuo no ano a ne din de Padi Tetteh abɔ adwumakuo a ɛredi saa dwuma yi aba so pa ara.
Owura Tetteh kyerɛ sɛ saa anammɔntuo yi yɛ deɛ ɛfa kwan mu yie a wiase nyinaa gye to mu, ɛnna ɛbɛboa ahɔhoɔ no wɔ wɔn asetenamu nsɛm ho pa ara. Ↄkyerɛ sɛ ɛyɛ wɔn asɛdeɛ sɛ wɔyɛ wei sɛdeɛ ɛbɛyɛ a amanfrafoɔ no asetena mu nyɛ wɔn den, na wɔatumi adi asetena mu dwuma ahodoɔ binom.
Ↄkɔɔ so ara daa no adi sɛ nnipa bɛboro 7,000 na wɔbɛnya saa dwumadie yi mu kyɛfa anya so mfasoɔ.
Nanso Owura Padi de too dwa sɛ saa kaade yinom mma wɔnya kwan mmɛyɛ Ghanafoɔ; ɛmma wɔn adansedie a ɛkyerɛ sɛ wɔyɛ Ghanaman mma, ɛno nti wɔnni akwanya a wɔde bɛto aba. Ↄmaa yɛhunuu sɛ, deɛ kaade yi ma wɔn ho kwan ara ne sɛ wɔbɛtumi adi abrabɔ mu dwuma nketewa binom sɛdeɛ ɛbɛyɛ a wɔn ho bɛtɔ wɔn.
Amanfrafoɔ Mmara a wɔyɛɛ no 1951 no ne ne nhyehyɛeɛ a wɔyɛɛ no 1967 no de amanfrafoɔ akwannya ne nneɛma ɛsɛ ɔman no ma wɔn ho kwan to dwa, a asetena mu dwumadie ntetewa ho akwannya ka ho.
",1236,Latn,Twi,twi
akannews,"California a εwᴐ US man mu nnipa bi ayε abεεfo honin (robᴐto) a εtumi di asεm, na ne din de DoNotPay. Nhwehwεmu nkyerε sε Josuah Browder a ᴐyε British fa ne America fa, a ᴐyε dwadini ne abεεfo mfidie mu dwumayεni na ᴐde baa afe 2015 mu. Botaeε a εmaa owura yi de baeε ne sε, mmerε bi a atwam mu no, na εboa amanfoᴐ ma wᴐko tia εka a wᴐde bᴐ wᴐn wᴐ mmeaeε bᴐne a wᴐde wᴐn ahyεn sie no ho. Mmerε rekᴐ anim no, adwumakuo no trεε ne dwumadie mu maa no kᴐduruu bεyε 100, a awaregyaeε mu nsεm, agyapadeε ho nsεm, ne sε ᴐreboa amanfoᴐ ama wᴐn nsa aka nnepa biara a aban no wᴐ de ma wᴐn a wᴐnnyε adwuma no ho nsεm nso ka ho. Ne dwumadie no ma obiara  kwan ma wᴐhan lᴐyani wᴐ berε a wᴐnam abεεfo kwan kumaa bi so.
Amanfoᴐ ani gyee wei ho yie, εsiane sε wᴐhunuu no sε mmerε bi a εdi wᴐn anim no, asεnnie bεtumi asesa, na adi mu, εsiane sε na ᴐreboa ᴐmanfoᴐ yie. Wei na nnansa yi ara mu, mmara adwumakuo bi de DoNotPay akᴐ mmara anim. Kwaadu a wᴐde rebᴐ no ne sε ᴐkwan a ᴐfa so di ne dwuma no nnyε mmara kwan so, afei mmara mu afutuo a ᴐde ma ᴐmanfoᴐ no nni mu koraa. Owura bi a wᴐfrε no Jonathon Faridian kyerε sε sεdeε abεεfo honim yi yε ne nneεma no nyε deε mmara foa soᴐ. Wᴐkyerε mu a, deε εdi kan, DoNotPay nyε lᴐyani, anaa mmara adwumakuo biara εsiane sε wamfa alᴐyafoᴐ nteteε biara mu enti ᴐnni abodin biara a εkyerε sε ᴐyε lᴐyani, na lᴐyani biara nhwε ne so ntenetene no.
Jonathon Faridian daa no adi sε, sεdeε ᴐman biara wᴐ kwan a wᴐfa so ne nneεma a ᴐhwehwε firi ne mmaranimfoᴐ hᴐ no, saa ara na California nso teε. Ↄkyerε sε mmaranimfoᴐ kuo no nnye obi a ᴐnni abodin anaa ahyεnsodeε krataa biara a εkyerε sε ᴐyε lᴐyani no nto mu koraa, nanso saa abεεfo honin yi kᴐ so ara yε adwuma ma ᴐmanfoᴐ pii wᴐ kwan a mmara nsa nni mu so.
Ԑno da nkyεn a, wᴐkyerε sε sε ᴐkᴐ asεnnie mu a, ᴐkeka nneεma bobᴐm, na ᴐnyε no sεdeε εsε, afei ᴐmfa anidie mma kᴐᴐto no. Wᴐkyerε sε obi a ᴐkᴐhanee DoNotPay sε ᴐnni n’asεm mma no, na ᴐkyerεε no sε ᴐnni fᴐ, kyerεε deε nti a ᴐnni fᴐ nyinaa anum asεm kyerε sε, wᴐkᴐduruu kᴐᴐto dan no mu a asεnnie no rekᴐ so no, abεεfo honin yi gyee mfomsoᴐ no too mu kyeεε sε εyε awuraa no mfomsoᴐ, danee asεm no ani koraa maa no dii fᴐ. Afei wᴐbᴐᴐ awuraa no ka $114.
Atwerεfoᴐ binom atwerε atia abεεfo mfidie mu nimdeε a wᴐde di dwuma wᴐ kᴐᴐto dan mu. Ԑbi kyerεε mu sε εnyε adeε a abεεfo ahonin biara bεtumi asi nnipa anan mu wᴐ kᴐᴐto dan mu wᴐ asεnnie mu da. Jonathon Faridian nso adwenkyerε mu no, ᴐhunu no sε sε wᴐde abεεfo mfidie mu nimdeε ka asεnnie ho a na sε wᴐyε no yie a, εbεboa yie, na εbεma obiara nsa aka atεntenenee wᴐ baabiara.
",2551,Latn,Twi,twi
akannews,"Tete no, akwan ahodoɔ a yɛn nananom faa so bɔɔ wɔn bra no yɛ sononko koraa firi sɛdeɛ asetena teɛ ɛnnɛ no ho. Nsonsonoeɛ baako a ɛwɔ tete asetena ne ɛnnɛ deɛ no mu ne anibue. Ɛwom sɛ na yɛn nananom fa akwan ahodoɔ so bɔ wɔn bra deɛ, nanso na anibue a ɛwɔ hɔ saa berɛ no nnuru ɛnnɛ deɛ yi. Yei kyerɛ sɛ tete asetena no nyɛ papa anaa?
Sɛdeɛ mpanimfoɔ aka no, da bi asɛm nti na yɛdɔ kɔto kwadu gyam ho. Sɛ yɛhwɛ sɛdeɛ yɛn nananom tenaa ase tete no, de Nyamesuro bɔɔ wnɔ bra, ne sɛdeɛ ɛnnɛmmafoɔ reyɛ wɔn ho ɛnnɛ a, adanseɛ pii wɔ hɔ a ɛkyerɛ sɛ tete anibue no boaa yɛn nananom wɔ akwan pii so. Ɔtorofoɔ na ɔka sɛ me danseni wɔ aburokyire. Yei nti, yɛrebɛhwɛ tete amammerɛ ne amanneɛ binom a yɛayi wɔn akwa ɛnnɛ, ne mfasoɔ a na wɔnya firi so.
Tete amammerɛ baako a na yɛn nananom nni ho agorɔ koraa ne bragorɔ. Yɛka bragorɔ a, ɛyɛ amammerɛ a na Akanfoɔ nam so pagya wɔn mma mmaayewa kɔ wɔn mpanin mfeɛ so. Saa berɛ no, na ɛyɛ bragorɔ nko ara na ɛbɛdi adanseɛ sɛ ɔbaa bi aso awareɛ anaasɛ ɔbɛtumi ne ɔbarima atena wɔ amammerɛ kwan so. Mfasoɔ bɛn na na ɛwɔ saa amammerɛ yi so?
Bragorɔ so mfasoɔ dɔɔso bebree nanso wo deɛ, ma yɛnni kan nhwɛ bragorɔ mu amanneɛ no bi. Bragorɔ mu no, na wɔde nneɛma binom ka ɔsakyima, ɔbaa a wɔregoro no bra, no ano. Saa nnoɔma yinom ne mako, nkyene, kosua ne sonowedeɛ. Nnoɔma nan yi mu biara wɔ n’asekyerɛ na ɛboa ɔsakyima no wɔ akwan pii so.
Ma yɛnhwɛ nnoɔma a wɔde ka ɔsakyima no ano no mu biara ne deɛ ɛkyerɛ.
Deɛ ɛdi kan ne mako. Akanfoɔ regorɔ bra a, wɔde mako nketenkete binom a wɔfrɛ no mmesoaa bɛhyɛ ɔsakyima no anom ama no abobɔ mu aporo agu. Wɔbɛyɛ no saa ara mprɛnsa kɔpem sɛ ɔbɛbobɔ mako no mmiɛnsa mu aporo agu. Wɔde yei kyerɛ ɔsakyima no sɛ afei a wabɛyɛ ɔpanin yi, ɛsɛ sɛ ɔde hyɛ ne tirim sɛ ɔbra bɛhyehye no te sɛ mako. Ɔbɛhyia nsɛm binom a ɛbɛma no ate yea wɔ asetena mu. Yei boa pa ara, ɛfiri sɛ na ɛma mmaayewa no da wɔn ho so wɔ abrabɔ mu.
Afei, adeɛ a ɛtɔ so mmienu a wɔde ka ɔsakyima no ano ne nkyene. Ɛno nso, na wɔma no bobɔ nkyene aboɔ mu mprɛnsa poro ne nyinaa gu. Deɛ na yei nso kyerɛ ne sɛ, ɛsɛ sɛ ɔsakyima no hunu sɛ, sɛdeɛ frɔmfrɔm nte hɔ daa no, saa ara na ɛnyɛ daa nyinaa na nnipa bɛdi awerɛhoɔ. Ɛno nti, sɛ ɔbra hyehye no te sɛ mako mpo a, mmerɛ bɛdane ama no ate nsɛm a ɛyɛ anigyeɛ na ɛyɛ dɛ te sɛ nkyene. Ɛno nso, na ɛkyekyere ɔsakyima no werɛ wɔ abrabɔ mu.
Bio, adeɛ a ɛtɔ so mmiɛnsa ne kosua a wɔanoa. Yɛka kosua wɔ bragorɔ mu a, nnipa binom adwene yɛ wɔn sɛ ɛyɛ kosua a yɛanoa ayi ne hono no nyinaa kɛkɛ nanso ɛnte saa. Mmom, bragorɔ mu kosua a wɔde ka ɔsakyima no ano no yɛ kosua a wɔanoa ayi ne hono asane ayi kosua fitaa no ama no aka adeɛ mmerɛmmerɛ a ɛhyɛ kosua no mu a wɔfrɛ no yooku no nko ara. Afei, wɔde yooku no hyɛ ɔsakyima no anom.
Ahyɛdeɛ a ɛwɔ yei ho ne sɛ, ɛnsɛ sɛ ɔsakyima no de ne se bɔ kosua no mu na mmom, ɛsɛ sɛ ɔmoko na ɔmene. Ɔde ne se bɔ mu a, na Akanfoɔ gye di sɛ ɔrenwo ba ɛfiri sɛ wɔde kosua no bɔ mmadwowa gu ɔsakyima no yam na ama no atumi awo mma. Yei nso boa maa ɔbaa a wɔgoroo no bra tete no biara nyaa yafunu woo ba. Yei nti sɛ wɔgoro ɔbaa bi bra na wanwo a, na ɛkyerɛ sɛ asɛm bi wɔ hɔ.
Adeɛ a ɛtwa toɔ a Akanfoɔ de ka ɔsakyima no ano ne sonowedeɛ. Yɛka sonowedeɛ a, ɛyɛ ɔsono wedeɛ. Nhwehwɛmu kyerɛ sɛ, ɔsono yɛ aboa ne wedeɛ yɛ den yie pa ara. Yei nti, Akanfoɔ bragorɔ mu no, na wɔnoa sonowedeɛ yi bi de ka ɔsakyima no ano mprɛnsa. Wɔma no ka sini bi wesa, na waporo agu. Wɔyɛ no saa ara mprɛnsa.
Sonowedeɛ yi nso asekyerɛ ne sɛ, sɛdeɛ ɔsakyima no ahunu sɛ sonowedeɛ yɛ den no, saa ara na ɛsɛ sɛ ɔma ne ho yɛ den wɔ abrabɔ mu. Awareɛ, awoɔ, abateteɛ ne abrabɔ bɛtwa no mmaa wɔ akwan pii so, na ɔremfa no ahogono so koraa. Nanso ne nyinaa mu no, ɛsɛ sɛ ɔma ne ho yɛ den sɛ sonowedeɛ.
Yei nso boaa asakyima no pa ara ɛfiri sɛ, na ɛremma wɔn abam mmu ntɛm wɔ abrabɔ mu. Afei, wɔtumi gyinaa ɔhaw ne abenedie bebrebe ano wɔ asetena mu. Bio nso, na ɛyɛ den sɛ wɔbɛsi wɔn ntomago wɔ abɔntene ɛfiri sɛ, na wɔnim sɛ amaneɛ a wɔrefa mu no ka abrabɔ no ho. Ne saa nti, na wɔyere wɔn ho sɛ wɔɛtumi agyina ano. Saa amanneɛ yinom nyinaa na wɔfrɛ no anoka no. Onipa a ɔhwɛ goro mmaa bra tete no, wɔfrɛ no Brahemmaa.
Saa berɛ yi a amanneɛ no rekɔ so no nyinaa na ɔman anaa kuro no mu nnipa nyinaa abɔ dwa kɛseɛ. Afei, mmaa mpanimfoɔ ne mmaayewa nyinaa de ahurusidie ne nwontoɔ di asa hyɛ ɔsakyima no ne n’abusuafoɔ nyinaa animuonyam.
Amanneɛ ahodoɔ a yɛabobɔ so yinom da nkyɛn a, ɔsakyima no awofoɔ, n’abusuafoɔ, ne nnamfonom ne n’adɔfoɔ brɛ no akyɛdeɛ bebree. Akyɛdeɛ no bi te sɛ, ntoma, mpaboa, ntaadeɛ, kyɛnsee, bokiti, asomuadeɛ, kɔnmusadeɛ, ahwenneɛ, prɛte, nnuane, ne adeɛ biara a ɔbaa tumi de kɔ awareɛ anaasɛ ɔbɛtumi de ayɛ ne ho.
Yei nso da nkyɛn a, bragorɔ no akyi no, wɔhyɛda yi nnawɔtwe si hɔ de som ɔsakyima no, kyerɛkyerɛ no efie adeyɔ ne abrabɔ mu mpaninsɛm bebree. Saa berɛ no na wɔkyerɛ no aduanenoa, ahosiesie ne ɛdan mu asiesie, awareɛ ne ɔbaa asɛdeɛ wɔ awareɛ mu, nneɛma binom a ɛbɛtumi agu n’awareɛ ne afei abateteɛ ho nsɛm nyinaa.
Nnawɔtwe a wɔde kyerɛkyerɛ no saa nneɛma yi nyinaa na Akanfoɔ ka sɛ ɔsakyima no wɔ Mpapadan mu anaa Brafie no. Ɔwɔ mpapadan mu anaa brafie saa a, ne nnamfonom nyinaa bɛsom no te sɛ ɔhemmaa pɛpɛɛpɛ. Wɔsi ne nnoɔma, prapra ne fie, gyegye n’ani. Yei ma no yɛ anika ne ahomeka pa ara sɛ ɔbaa biara bɛhwɛ ne ho so yie ama wɔagoro no bra, na na ɛyi akwadworɔ firi mmaayewa mu ma wɔsua efie adeyɛ ne asetena pa.
Megye di sɛ woahunu sɛ mfasoɔ bebree wɔ bragorɔ so pa ara. Nanso mpanimfoɔ se, “Yɛtu wo fo na woantie a, wokɔ anteade.” Sɛ saa deɛ a, sɛ ɔbaa bi antwɛn amma wɔangoro no bra na ɔne ɔbarima kɔdi mpa mu agorɔ a, tete no, na wɔyɛ no deɛn? Yɛbɛyi asɛmmisa yi ano wɔ ɔfa 2 no mu.
",5614,Latn,Twi,twi
akannews,"Asoeɛ a Ɛhwɛ Kuayɔ ho Nsɛm so no atrɛ dwa a wɔbuee no nnansa yi ara no mu de nnuaba ahodoɔ binom aba dwa so sɛdeɛ ɔmanfoɔ bɛnya bi atɔ. Yei yɛ edwa foforɔ bi a aban no nam asoeɛ no so abue.
Aban no nhyehyeɛeɛ a wɔde aba a wɔfrɛ no Nneɛma a Yɛdua Nya Nnuane di Sane Nya Nnwuma yɛ no so na wɔbuee sa dwa yi.
Atosodeɛ, atomudeɛ, ne nnuane ahodoɔ a wɔde aba dwa foforɔ yi so no binom ne kabegyi, bayerɛ, bankye karɔto, mako, gyeene nhaban, kakumba ne ɛmo.
Aban no nam asoeɛ no so buee edwa yi Efiada, Obubuo 11, 2022. Wɔrehyɛ aseɛ no, wɔde bankye ne borɔdeɛ bebree baa dwa no so a na ne boɔ da fam yie pa ara. Edwa no firii aseɛ no, nnansa ne ɛnnɛ, Obubuo 15, 2022.
Dwoada a wɔbuee edwa no ano no, ɔmanfoɔ dodoɔ no ara kɔtu guu borɔdeɛ ne bankye no so fomm bi ɛfiri sɛ, na nnuane yinom nyinaa boɔ da fam yie pa ara.
Aban no ne Asoeɛ a Ɛhwɛ Kuayɔ ho Nsɛm so no dii nsawɔsoɔ faa nnuane yinom bi firii mmeaeɛ a wɔdua no no kɔɔ dwa so wɔ Nkran kɔtɔn maa wɔn a wɔtete Nkran ne ne mpɔtam.
Amanebɔ a Asoeɛ a Kuayɔ ho Nsɛm so no de bɛtoo dwa kyerɛɛ mu sɛ, atirimpɔ a wɔde abue saa dwa yi nyinaa ne sɛ ɛbɛboa ama nnuane boɔ a ahuri kɔ soro wɔ ɔman yi mu no bɛtumi aba fam sɛdeɛ mmoborɔfoɔ ne wɔn a wɔn nsam nhyɛda nni bi no nyinaa bɛnya wɔn so ne wɔn deɛ atɔ.
Wɔkyerɛɛ mu sɛ, wɔgye di pa ara sɛ ɛno bɛboa ama ɔmanfoɔ ho atumi ahenhan wɔn kakra wɔ mmerɛ a ɛmu yɛ den yi mu.
",1360,Latn,Twi,twi
akannews,"Ɛnkyɛeɛ biara na ɛbɛtɔɔ dwa sɛ Ɔpanin a wɔfrɛ no Akwasi Addai Odike a ɔyɛ Daanodini ma United Progressive Party amanyɔkuo no akɔtena radio dwumadibea a wɔfrɛ no Oyere Pa FM a ɛwɔ Kumase so aka nsɛm bi a ɛnkyerɛ obuo atia Asanteman ne Asantehene.
Yei nam so maa Nananom Atenankonnwa a wɔwɔ Asanteman mu kyerɛeɛ sɛ, sɛ kokoram amfɛre sɛ ɛbɛtɔ wo hwene so a, wo nso womfɛre sɛ wode asaawa bɛtare so. Ne saa nti, wɔde kradoo kɔtoo radio adwumayɛbea no mu sane twaree Ɔpanin Odike asu firii Asanteman mu.
Asɛm yi bɛtɔɔ dwa no, mpanimfoɔ a wɔwɔ ɔman yi mu a wɔka bi a ɛyɛ yie nyinaa de wɔn ano too mu bi, srɛ maa adwumayɛfoɔ a na wɔn nnwuma ahwere wɔn saa berɛ no.
Ɛsiane abadaeɛ a Nananom wɔ nti, wɔkaa asɛm no duruu baabi no, wɔpenee so buee radio adwumayɛbea no maa adwumayɛfoɔ no firii aseɛ yɛɛ adwuma bio. Nanso, onipa a ɛnam ne so maa saa oyene yi kɔɔ so no deɛ, na wɔgu so ara ne no redi no sɛdeɛ amammerɛ teɛ.
Ɛnnɛ Dwoada, Ɛbɔ 12, 2022, berɛ a Odike kɔtenaa Onua TV dwumadie a wɔato no din Morning Show soɔ no, ɔkaa nsɛm bi de twee n’ano wɔɔ fam wɔ deɛ ɔkaa no Oyere Pa FM no ho. Afei, ɔpaa Asantehene, Otumfoɔ Osei Tutu II akyɛw.
Sɛdeɛ ɔkaa no nie, “Otumfoɔ, sɛ mekaa biribi tiaa wo wɔ nsɛm a mekaeɛ no mu a, metwe m’ano wɔ fam ɛnnɛ. Nanso, yei yɛ ɔko a yɛreko atia ɛfam agudeɛ a wɔntu no mmara kwan so no ho mpopoeɛ bi kɛkɛ. Mmom, nnipa a wɔse wɔbɛkum me no deɛ, mebu wɔn sɛ ahufoɔ biara kwa.”
Ɔkaa nsɛm yi kyerɛɛ Captain Smart a na ɔyɛ otitenani ma dwumadie no.
Ɛwom sɛ Owura yi atwe ne nsɛm a ɔkaeɛ no asan deɛ, nanso ɔmanfoɔ dodoɔ no ara se, ɛsiane sɛ deɛ ɔnim amammerɛ no, ɔnsɛe amammerɛ nti, wɔsusu sɛ ne papa mu a, anka ɛsɛ sɛ Odike tutu ne nan kɔ Asantehene, Otumfoɔ Osei Tutu II nan ase kɔpa no kyɛw sɛdeɛ Asante amammerɛ kyerɛ no.
",1744,Latn,Twi,twi
akannews,"Israel abrabɔ ne n’adwene kεseε a εnam so ama watumi de Stayplain Social Media App abεtɔ dwa no yε nkuranhyεsεm ma mmabunu nyinaa, ne titire ne Ghana mmabunu.
Israel Acheampong yε Ghanani a ɔfiri Adansi Medoma a εwɔ Asante Mantam mu. Ͻfirii ne sukuu ase wɔ Meduma R/C Primary School, εno akyi no ɔtoaa so kɔɔ Meduma D/A Nteteε Sukuu. N’adesua no anso hɔ ara, ɔkɔɔ ne Ntoasoɔ sukuu wɔ “Seventh-Day Adventist Secondary School” a dodoɔ no ara nim no sε SDASS, na ɔwiee wɔ hɔ afe 2014.
Deε na Israel awofoɔ, Owura K. Assiamah ne H. Donkor a wɔyε akuafoɔ no hwehwε afiri wɔn ba yi hɔ pa ara ne sε anka ɔbεnyini na wabεyε sika ho dwumayεni a yεka no borɔfo mu sε “accountant” anaa ɔsɔfoɔ, nanso na botaeε foforɔ koraa na εsi Isreal ani so. Na ne pε pa ara ne sε ɔbεyε abεεfo mfidie ho adwuma, mmom εnam pε a na ɔpε sε ɔyε n’awofoɔ akoma so adeε ma wɔn nti, Israel toaa n’adesua so wɔ “University for Development Studies” a dodoɔ no ara nim no sε UDS. N’adesua mu wɔ UDS hɔ no na ɔdenyaa Bachelor of Science in Accounting ho abɔdin.
Mmerε a ɔda so ara yε osuani wɔ UDS Wa campus, gyinaberε baako no na ɔnyaa Stayplain ho daeεso. Ne mfεfoɔ ne nnamfoɔ bebree dii ne daeso yi ho fεw na wɔammu no ade pa biara, nanso Israel amma n’abam ammu, ɔkɔɔ so maa ne mpaeε mu yεε den, wanhinhim, na ɔyεε ne daeso no ho adwumaden nso.
Anigyesεm ne sε abammuo no nyinaa akyi Israel brε anyε kwa. Ͻpεnimaa da a εtɔ so du mmienu wɔ afe 2021 mu no, wɔpaa Stayplain App ho ntoma wɔ Kumasi maa wiase nyinaa hunuiε. Edin Stayplain a εda so no kura nteaseε kεseε bi a εsom bo yie ma Israel. Ne nkyerεaseε ara ne abrɔfo nsεmfua “Stay” ne “Plain”a yεka mmienu yi bɔm a εkyerε sε gyina pintinn. Wei yε nsεm a na Israel ka kyerε ne ho berε a na nnamfoɔ retweetwee no no, sε ɔbεbɔ ne ho mmɔden ayε adwumaden wɔ atweetwee no nyinaa mu sεdeε ne daeεso bεba mu.
STAYPLAIN
Ahyεaseε no deε, na Stayplain dwuma a εdi ara ne sε εbεka nnipa a wɔwɔ wiase afanaa nyinaa abɔ mu wɔ nkitahodie kwan so, na wɔakyε adwene anaa ama kwan ama obiara tumi akyerε n’adwene. Mmom mmerε rekɔ anim no Israel de dwumadie ahodoɔ pii abεkeka ho seesei a εma no da nso firi “app” ahodoɔ ho.
1. Stayplain wɔ ne fa bi a yεtumi fa so de to nsa frε afoforɔ sε wɔmmεka yεn ho wɔ hɔ.
2. Afei εtumi hwε ma ankorεankorε bi hunu afoforɔ a wɔne ne nsusuiε anaa n’adwenekyerε bi yε pε ma wɔtumi hyε nkitahodie ase.
3. Stayplain sane wɔ fa bi a εma kwan ma obi tumi de nnwom a ɔpε anaa εyε ne dε to hɔ, bɔ ho dawuro anaa ɔtumi nso tie dwom a εyε no dε wɔ hɔ.
4. Ɛsane ma kwan ma obi tumi de mfoni anaa viidio bi to hɔ.
5. Stayplain ma kwan ma obiara tumi hyehyε nhyiamudie wɔ so, wei nti nkurɔfokuo bi tumi hyia wɔ hɔ dwennwene wɔn adwuma, apontoɔ, anaa adesua bi ho.
6. Ɛwɔ asεmmisa fa bi a εgye nsεmmisa ahodoɔ de ho mmuaeε to dwa. Ɛno nti osuani tumi kɔ hɔ bisa nsεm fa ne fie dwumadie bi ho ma Stayplain boa no wɔ εho anoyie mu.
7. Ɛsane wɔ nhwehwεmu fa bi a obi tumi kɔ hɔ kɔyε nhwehwεmu dwumadie bi wɔ hɔ.
8. Ɛwɔ ne fa bi a wɔfrε no ‘Yεnni dwa’ wɔ so a εma nnwumakuo ahodoɔ hunu wɔn ho ma wɔtumi di adwuma ho nkɔmmɔ, εsane ma kwan ma wɔn a wɔrepε adwuma no kyerε adwuma bi a wɔrepε, na εnam εno so nso ma wɔn a wɔrepε adwumayεfoɔ no nso tumi nya adwumayεfoɔ ma wɔn nnwuma.
9. Ɛsane ma kwan ma obi kasa de ne nsεm gu hɔ wɔ berε a εnhia sε ɔtwerε biribiara to hɔ.
10. Ɛnam εno nso so ma ɔmanfoɔ tumi yε nsiesie wɔ atwerε ahodoɔ a εwɔ hɔ dada mu, na εnam εno so ma wɔtumi da wɔn nimdeε adi. Saa ara nso na afoforɔ tumi de wɔn atwerε ahodoɔ to hɔ de da nimdeε bi a wɔwɔ adi.
11. Sεdeε Google tumi twa asase mfoni ma yεhunu beaeε bi a yεrekɔ kwan yie no, Stayplain nso tumi di saa dwuma no ara ma obi tumi hunu kwan bi a ɔnam so yie.
12. Deε εyε anigyesεm kεse wɔ ho ne sε, saa ‘app’ yi nhwehwε deta kεseε biara ansa na obi atumi abue adi ne dwuma bi wɔ hɔ. Deε wohia ara ne sε wobεnya deta 1 mεgabaete pε.
Seesei, Stayplain wɔ ‘Google Playstore’ anaa ‘Apple Store’ a obiara a ɔpε sε ɔnya bi wɔ ne foono so no bεtumi akɔ hɔ akɔtwe bi. Ghanafoɔ bebree ne nnipa binom a wɔwɔ aman afoforɔ so na agye Stayplain atom a εno nti wɔwowɔ bi wɔ wɔn foono so a wɔdi dwuma ahodoɔ wɔ hɔ. Ebinom da wɔn adom akyεdeε ahodoɔ adi sane yε nneεma afoforɔ wɔ hɔ.
Israel daeεso a na afoforɔ nim sε εrentumi mma mu da no, ɔnam adwumaden, mpaebɔ ne nkoden so ama no aba mu εnnε. N’abrabɔ yi yε nkuranhyε ma mmabunu nyinaa. Ɛmfa ho ne sεdeε nipa bεbu w’abam anaa wɔbεtweetwee wo afa biara no, kɔ so ara ma w’ani nsi wo daeεso anaa wo botaeε no so, na kae sε mpaebɔ, nkoden, animia ne ntɔkɔsoɔ wie nkonimdie.
",4511,Latn,Twi,twi
akannews,"Wiase mu nnipa dodoɔ no ara ani gye nnwom ho, sɛ ɛyɛ ne tie anaasɛ ne toɔ. Obiara wɔ botaeɛ pɔtee bi nti a ɔtie dwom bi. Obi ani gye dwom pɔtee bi ho ɛnam sɛ ɛkaekae no mmerɛ pa bi a atwam, anaa baabi pɔtee bi a ɔdii kan tee saa dwom no. Obi nso tumi pɛ dwom bi ɛnam ɔdɔ a ɔwɔ ma ɔdwomtoni anaa dwomtwerɛfoɔ no. Botaeɛ no gugu mu ahodoɔ ma obiara, mmom adeɛ a yɛn adwene ntaa nkɔ so kɛse yɛ tumi anaa nsunsuansoɔ a saa dwom no tumi nya wɔ yɛn nsusuiɛ ne yɛn atenka so.
Ɛnam dwom so, nipa tumi si agyinaeɛ. Dwom tumi kanyan abufuo, anigyeɛ, awerɛhoɔ, nnuho, adwaman, asomdwoeɛ, bɔnefakyɛ, basabasayɛ, abrabɔ mu nhyehyɛeɛ pa, ɔdɔ ne afoforɔ pii.
Sɛdeɛ yɛwɔ berɛ ne beaeɛ pɔtee a yɛhyɛ atadeɛ bi no, saa ara na ɛteɛ wɔ dwomtie ne dwomtoɔ mu. Ɛwom sɛ mmara biara nni hɔ ma berɛ bi a ɛsɛ sɛ obi tie dwom deɛ, nanso sɛdeɛ ɛbɛyɛ a ɛrennya nsunsuansoɔ bɔne wɔ wo so na ɛmma wo ntu agyinaeɛ bɔne bi nti, anka ɛyɛ sɛ wobɛhwɛ berɛ a wode tie dwom bi yie.
Wo susu sɛ berɛ bɛn na ɛyɛ sɛ obi tie awerɛhoɔ dwom? So yɛwɔ berɛ pɔtee bi a yɛde tie saa dwom yi anaa? Obi wɔ anigyeɛ mu anaasɛ biribiara nyɛɛ no a, ɛyɛ a na dwom a ɛyɛ awerɛhoɔ no ntaa nnya nsunsuansoɔ biara wɔ ne so, gye sɛ saa dwom no kaekae no mmerɛ bɔne bi a atwam. Yɛtaa te sɛ, hwee nha wo a wode dwom no dɛ na ɛsa kɛkɛ, mmom wowɔ awerɛhoɔ mu dada na wosane tie dwom a ɛte saa a, ɛhɔ na wohyɛ emu nsɛm no nso sane nya mu nteaseɛ yie pa ara. Ɛno nti, berɛ a wowɔ awerɛhoɔ mu dada no, ɛbɛyɛ sɛ anka wobɛtie dwom a w’ani gye ho a ɛbɛma wo anigyeɛ ne awerɛkyekyerɛ, na atwe w’adwene afiri deɛ ɛhaw no so sene sɛ wobɛkɔ so ara atie awerɛhoɔ dwom a ɛma w’awerɛhoɔ yɛ kɛse no.
Bio, dwom a ɛmu nsɛm kyerɛ sɛ anidasoɔ biara nni asase yi so, na ɛsane kyerɛ nipa sɛ ɔhaw biara nni ho anosie no ma wɔn a wɔtie no anidasoɔ nso sa ampa ara. Ɛma nnipa susu sɛ wɔwu a na asa, ɛno nti obi kɔ ahohiahia mu na ɔtaa tie nnwom a ɛmu nsɛm no tete sei a ɛmfa nkuranhyɛsɛm biara mmrɛ no a, ɔtumi gye ɔno ankasa ne kra firi ne nsam ɛsiane sɛ ɔsusu sɛ ɔnya wu a, na ne haw nyinaa to atwa.
Nnwom tumi de nkabom ne asomdwoeɛ ba. Yɛte afutuo pii firi mpanimfoɔ nkyɛn wɔ wɔn kasa mu deɛ, nanso nnwom mu nsɛm tumi tɔ obi akoma so kɛse ma ɔde mu nsɛm yɛ adwuma sene deɛ ɔte no kasa mu mpo. Ampa ara, dwom a ɛkasa fa asomdwoeɛ ne nkabom ho no tumi  ma atiefoɔ no nso nya saa akoma korɔ no ara. Yɛwɔ nnwom ahodoɔ a ɛkyerɛ sɛ yɛn nyinaa yɛ nnipa baako, ɛmfa ho ne sɛ woyɛ Fanteni, Frafrani, Asanteni, Anwonani anaa Bononi, ɛma yɛhunu sɛ yɛn nyinaa yɛyɛ Ghanafoɔ.
Dwom tumi kanyan obi abufuo, na ɛhyɛ no ma ɔtɔ bɔne a obi de ayɛ no no so werɛ. Nnwom no bi kasa tia bɔnefakyɛ, ɛno nti mpɛn dodoɔ a ɔtiefoɔ no retie dwom bi a ɛte saa no, ɔfa suban a dwom no mu nsɛm da no adi no ara. Na ɔhyɛ aseɛ dwene kwan a ɔbɛfa so atua afoforɔ ka wɔ deɛ wɔayɛ no mmerɛ ho.
Bio, nnwom tumi ma nnipa bɔ adwaman mpo wɔ berɛ a na wɔnhyɛɛ da nnwenee ho. Wei tumi si saa ɛnam sɛ dwom a ɛtete saa no mu nsɛm yɛ deɛ ɛkanyan akɔnnɔ, na mpɛn dodoɔ a nipa no retie na ɔretwa ho mfoni wɔ ne tirim no, mpɛn dodoɔ no ara nso na na ɔrenya ɔpɛ no sɛ ɔsɔ ahwɛ.
Nnwom sane tumi boa ma nnipa yɛ nhyehyɛeɛ pa wɔ wɔn abrabɔ. Nnwom no bi tu fo yie fa kwan pa a ɛsɛ sɛ onipa fa so bɔ bra, ɛma anidahɔ, ɛhyɛ nkuran, na ɛkyerɛkyerɛ kwan pa a nipa bɛtumi afa so adi yie wɔ abrabɔ mu, ɛkasa fa ntotoeɛ pa ho. Obi taa teɛ nnwom ahodoɔ bi te sɛ yei a, ɔyɛ ne nhyehyɛeɛ yie wɔ abrabɔ mu, ɔma n’ani da hɔ wɔ ne nneyɛeɛ nyinaa mu na ɔbɔ ne ho mmɔden nso sɛ ɔbɛduru ne botaeɛ ho.
Atenka ne nsusuiɛ ahodoɔ a nnwom tumi de ba deɛ ɛyɛ bebree. Mmom, hwɛ nnwom a wotie no yie, susu ho hwɛ sɛ ɛpira wo anaa ɛboa wo. Hwɛ hunu sɛ ɛma wo si agyinaeɛ pa anaa bɔne. Bɔ mmɔden sɛ daa wobɛtie nnwom a ɛtu fo pa, ɛma wo anigyeɛ, ɛhyɛ wo nkuran na ɛmmu w’abam.
",3714,Latn,Twi,twi
akannews,"Okunini Eric Osei Assibey a ɔyɛ ɔpabene wɔ nhwehwɛmu a wɔyɛ fa ɔman bi nnepa ne deɛ ɛbɛtumi afiri mu aba a Borɔfo kasa ka no “Economist” no de adesrɛdeɛ ato Ghanafoɔ nyinaa anim sɛ yɛmma yɛn kɔn nnɔ sɛ yɛde nneɛma a wɔyɛ no wɔ Ghanaman yi ankasa mu bɛdi dwuma sɛdeɛ ɛbɛyɛ a ɛbɛboa ama yɛatumi asi sidi no ahoɔden a ɛrete kɔ fam no ano kwan.
Yɛtie ne nsɛm a, ɔkyerɛ mu sɛ, sɛ yɛantwe yɛn ho amfiri nneɛma a yɛkra firi amanɔne no ho a, ɔman no bɛkɔ so ara asɛe sika wɔ berɛ a yɛhia saa sika no pa ara. Na wei bɛma dɔlla no ho apereapereɛ adɔɔso, na ama sidi no akɔ so ara ate ahwe fam.
Ↄrekasa wɔ Joy News PM Express Business dwumadie no so no, ɔkyerɛkyerɛɛ sɛ, berɛ a aban nso de nneɛma ne mmara regu akwan mu ama no ayɛ adwuma mmerɛ tenten mu no, saa kwan yi na yɛbɛtumi afa so ama sidi no agyina ne nan so mmerɛ kakra yi mu.
Ↄkyerɛɛ sɛ ɔdwene sɛ berɛ aso sɛ Ghanafoɔ nyinaa hunu sɛ ɛsɛ sɛ yɛtwe yɛn ho firi nneɛma a yɛkra firi aman afoforɔ soɔ no ho. Ↄkaa sɛ, seesei ara, sɛ yɛto yɛn ani a, yɛmma no nsi fie, na yɛmma apɛdeɛ ne yɛn akɔnnɔdeɛ nkɔ mma nneɛma a wɔayɛ no wɔ Ghana. Ↄse sɛ yɛyɛ saa a na ɛkyerɛ sɛ ka a aban bɔ no wɔ nneɛma a wɔkra ho no so bɛte, na wei bɛtumi ama yɛadi sidi no ho nkɔmmɔ asomdwoeɛ mu.
Ↄde kaa ho sɛ, ɛho hia nso sɛ aban no boa wɔn a wɔyɛ nneɛma no sɛdeɛ ɛbɛyɛ a wɔbɛtumi ayɛ nneɛma a ɛsom bo pa ara a yɛbɛtumi de amane aman afoforɔ ama mfasoɔ aba so ama ɔman no na ɔman no agye din wɔ wiase aman nyinaa dwa so. Ↄkyerɛɛ sɛ wei yɛ adeɛ a ɛyɛ pa ara, ɛfiri sɛ ɛbɛboa ama ɔman no sika no agyina brane mmerɛ tenten.
Ne nsɛm no ne Ↄmampanin dada John Dramani Mahama anoyie nsɛm a ɔde too dwa wɔ sikasɛm ho ahohiahia berɛ yi mu wɔ ne nkasaeɛ no mu Yawoada anwummerɛ wɔ UPSA dan kɛseɛ a wɔyɛ nhyiamu wɔ mu no di asawɔsoɔ. Atifi asɛm a ɔkasa faa ho no ne: Sɛ yɛreyɛ Ghana sɛdeɛ yɛpɛ no.
Ↄmampanin dada yi de kaa ne mmuaeɛ no ho sɛ, ɛsɛ sɛ aban de mmara a ɛmu yɛ den gu akwan mu, a ɛbɛhyɛ yɛn wɔ nneɛma bi te sɛ nnuane ne kuayɛ ho. Ↄkyerɛɛ sɛ ɛwɔ sɛ aban ani ku wɔn a wɔma yɛn saa nneɛma yi akuo no ho na ɔde sika hyɛ mu na ɔde nhyɛ to nneɛma bi te sɛ wei a yɛkra firi aburokyire no so. Na ne saa mu no ɛbɛtumi aboa yɛn ama yɛade yɛn ho wɔ nnuanesɛm ho.
",2174,Latn,Twi,twi
akannews,"Yɛn ahosiesie ka yɛn abrabɔ ho, na ɛkyerɛ nnipa a yɛyɛ. Ɛwom, ɛba no nnwuma ahodoɔ binom a, wɔwɔ ntadeɛ pɔtee bi a wɔatwa ama wɔn adwumayɛfoɔ nyinaa. Mmom, ɛba no ankorɛankorɛ ahosiesie wɔ mmaa fam a, sɛn na yɛhunu no?
Mmaa yɛ abɔdeɛ bi a wɔpɛ ahosiesie ankasa, ɛno nti sɛ ɛyɛ atadeɛ anaa mpaboa foforɔ bi aba so no, wɔpere sɛ wɔn nso de bi bɛyɛ wɔn ho ama wɔn ahoɔfɛ awie mudie. Mfomsoɔ biara nni ho saa deɛ, nanso ɛrekame ayɛ sɛ mmaa dodoɔ no ara adwenem no, wɔrefa wɔn ho ama wɔn ho ayɛ fɛ no kyerɛ sɛ ɛtwa sɛ wɔyiyi wɔn ho. Ɛno nti yɛto yɛn ani hwɛ mmɔntene so a, yɛbɛtumi ahunu mmaa dodoɔ no ara a wɔse wɔafa wɔn ho afiri fie de apue abɔntene nanso kyemateɛ wɔ wɔn ahosiesie anaa wɔn afadeɛ no ho.
Ɛba Ghana ha a, edin a Asantefoɔ de frɛ ɔbaa a ɔyɛ ɔbabunu ne ‘aketeesia’, a aseɛ ne kata wo ho sie. Akanfoɔ mpene afadeɛ a mmaa de yɛ wɔn ho de da wɔn adagya adi no so, na wɔkyiri koraa. Yɛyi bɔ a ntadeɛ bɔ yɛn ho ban firi wiem nsakyeraeɛ ho no firi hɔ a, yɛhyɛ ntadeɛ de kata yɛn adagya anaa nipadua no akwaa binom a ɛnni sɛ afoforɔ hunu so. Nanso ɛnnɛ, wokɔ suapɔn ahodoɔ ne faako a dwumadie ahodoɔ bi te sɛ ayefohyia anaa apontoɔ rekɔ so a, ɛrekame ayɛ sɛ ntadeɛ a mmaa dodoɔ no ara hyehyɛ no yɛ deɛ ɛyi sɛbe wɔn nofo, wɔn srɛ ho, wɔn sisi akyi ne akwaa binom adi. Mpo, awarefoɔ a wɔwɔ mu no binom yɛ saa ara.
Saa ahosiesie bɔne yi ka ho bi na monaatoɔ kɔ so pii wɔ ɔman yi mu. Mmaa a wɔyiyi wɔn ho no nam saa ntaadeɛ a ɛtete saa no so twe mmarima adwene kɔ wɔn ara so. Ɛno na mmarima no nso antumi anhyɛ wɔn ho so a na akɔwie bɔne no. Yɛn ahosiesie kyerɛ nnipa pɔtee a yɛyɛ. Ɛkasa pii fa yɛn ho, ɛno nti ntadeɛ a ɛte saa no sane ma afoforɔ hunu yɛn wɔ kwan bɔne so. Na wɔsusu no wɔn tirim sɛ nkurɔfoɔ a ɛte saa no nni suban pa, nanso ɛbɛtumi aba sɛ ɛnte saa.
Ɛdeɛn nti na ɛkɔba no saa? Sɛdeɛ yɛadi kan aka no dada no, wɔsusu sɛ wɔyiyi wɔn ho a na ɛkyerɛ sɛ wɔnim ahosiesie, na wɔn ani ate nso.
Ghana wɔ mmaa atitire binom a yɛbɛtumi de yɛn nsa asi yɛn bo aka sɛ yɛn mmabunu bɛtumi ahwɛ wɔn ahosiesie pa na wɔasua wɔn. Wɔnam wɔn ahosiesie pa so akyerɛ sɛ ampa, obi bɛtumi afa ne ho yie ama no adi mu na asane nso ayɛ aniwa nyinaa fɛ wɔ berɛ a wɔnyiyi wɔn ho.
Ɔmampanin abadiakyire hokani Samira Bawumia, Nsɛmtwerɛni Afia Amankwaa Tamakloe, Sinitwafoɔ Martha Ankomah ne Emelia Brobbey yɛ nhwɛsoɔ ma mmaa a wɔafefɛ ne wɔn a wɔgu so ara refefɛ nyinaa. Yɛte saa atitire yi din anaa yɛhunu wɔn a, yɛhunu animuonyam nso ka ho bi. Wɔnyɛ wɔn ho basabasa wɔ wɔn ahosiesie mu nti nnipa dodoɔ no ara na ɛde obuo ma wɔn.
Nneɛma pii na ɛtumi de nnipa duru akyire. Ɛbi ne kasa, obuo ne ahosiesie. Ɛno nti hwɛ kwan a wofa so fa wo ho no yie, ma w’ani nkɔ ho. Wonhia sika pii ansa na woatumi ayɛ wei, w’atadeɛ bɛtumi ayɛ kitiwisi a ɛkata wo yie nanso ɛyɛ fɛ na ɛfata wo pa ara.
Yɛsua adeɛ daa wɔ abrabɔ mu, mmom woresua biribi a hwɛ hunu sɛ wobɛsua papa a ɛwɔ mu no. Hyɛ atadeɛ biara a wopɛ, fa wo ho ma wo ho nyɛ fɛ, nanso hwɛ sɛ womfa w’adagya nto abɔntene, ɛfiri sɛ woyɛ aketeesia.
",2976,Latn,Twi,twi
akannews,"Akanman mu no, amanneɛ baako a wɔntoto no ase koraa ne sɛ wɔbɛgyegye nsɛm a wɔn ahemfo de to dwa no ho. Amanhene rekasa a, wɔn akyeame taa de nsɛm bi te sɛ ‘weɛ’ gyegye nsɛm a wɔka no ho.
Deɛ asɛmfua ‘weɛ’ a wɔka no kyerɛ ne sɛ, “Ɛyɛ nokorɛ” anaasɛ “Ɛyɛ nokwasɛm turodoo.” Ɛtɔ da nso a, ɛtumi kyerɛ sɛ ‘ɛnyɛ hɔ.’  Deɛ nti a wɔka nsɛm yinom de wie ɔhene biara asɛm ne sɛ, Akanfoɔ gye di sɛ ɔhene nni atorɔ anaa ɔntwa nkontompo. Yei nti, asɛm a ɔhene bɛka biara yɛ nokorɛ turodoo.
Ɛwom, Akanfoɔ ahemfo nyɛ abɔfoɔ, nanso ɛsiane wɔn amammerɛ ne suban a wɔde adua wɔn mu nti, ɛyɛ den pa ara sɛ ɔhene bi bɛtwa nkontompo akyerɛ ne mpanimfoɔ anaasɛ ne manfoɔ.
Ansa na ɔhene biara bɛtumi abɛdi adeɛ no, ɔdi kan suae kyerɛ nananom abosom, nsamanfoɔ ne  ne manfoɔ nyinaa de kyerɛ sɛ, ɔremfa nkontompo anaa nnaadaasɛm biara nni ne manfoɔ anim. Ɛsiane saa paemuka yi nti, sɛ ɔhene bi anni ne nsɛm so na ɔyɛ biribiara a ɛtia nananom abosom anaa nsamanfoɔ no a, na ɔremfa ne ho nni koraa.
Saa gyidie ne nteteɛ pa yi nti na sɛ ɔhene ka asɛm biara a, wɔgye no so ‘weɛ’ no.
Nanso, sɛ yɛfa Ɔhempɔn te sɛ Asantehene a, berɛ biara a ɔbɛkasa wɔ adwabɔ ase no, sɛ ɛyɛ ne kuro mu anaa aman afoforɔ so no, n’akyeame gye no so sɛ, “Zion“. Saa asɛmfua yi da nso firi ‘weɛ’ a wɔka kyerɛ amanhene no ho.
Asɛmfua “Zion” no firi tete Asɛmfua Zion a ɛyɛ bepɔ bi din wɔ Twerɛ Kronkron mu no. Baaboro mu no, wɔtaa de saa din yi gyina hɔ de kyerɛ Onyankopɔn Tumidie anaa ne Kɛseyɛ. Ɛho nhwɛsoɔ ne asɛm a ɛwɔ Dwom 132:13 no. Ɛhɔ ka sɛ, “Zion na Yehowa ayie; Ɔpɛ sɛ ɔde yɛ ne tenabea.” Twerɛnsɛm ahoroɔ pii wɔ hɔ a ɛkyerɛ sɛdeɛ Zion kyerɛ Onyankopɔn kɛseyɛ.
Deɛ yei kyerɛ ne sɛ, berɛ biara a Ɔhempɔn te sɛ Asantehene bɛkasa no, n’Akyeame gye no so ‘Zion‘ de kyerɛ sɛ, ne tumidie nni ano, anaasɛ n’ahennie firi Ɔsorosoroni no nkyɛn. Ɛkyerɛ sɛ, obiara nni asase yi so a, ɔsene no tumidie ne kɛseyɛ mu.
Akanfoɔ amammerɛ yɛ fɛ, Akanfoɔ nim ahennie. Tete wɔ bi ka, tete wɔ bi kyerɛ.
",1941,Latn,Twi,twi
akannews,"Ɛba apɔmuden mu a, nneεma ahodoɔ a εtaa ha mmarima dodoɔ no ara na wɔdwennwene ho kεse yε wɔn mpa mu agodie mu ahoɔden anaa mmɔdemmɔ a aba fam. Nna mu nkitahodie yε adeε baako a εtumi ma awareε gyina na εyε anika nso εsiane sε εno nso ka awadeε fapem ho. Nanso anigyesεm ne sε ɔhaw biara a εda adi wɔ mmarima ho fa nna mu nkitahodie ho no, εda adi ntεm ma wɔpε ho aduro ntεm a adɔkotafoɔ tumi sɔ ano ma no yε yie.
Yεka sε ɔbarima bi ntumi mmɔ ne ho mmɔden wɔ mpa mu anaasε n’ahoɔden wɔ fam a na yεpε sε yεkyerε sε, ɔne ɔbaa bi ahyia na ne ho antumi ansεpε no anaasε wantumi amma ɔbaa a ɔne no ahyia no ho ansεpε no wɔ nhyiamu no mu. Ne papa mu pa ara no, εsε sε anka ɔbaa ne ɔbarima no nyinaa ani tumi gye wɔ nna mu nhyiamudie no akyi, nanso sε ɔbarima bi antumi annya saa anigyeε no a yεka sε ne mpa mu ahoɔden wɔ fam.
Mpεn pii no, sei na εkɔ so wɔ ɔbarima ho ansa na watumi ne obi ahyia. Sε ɔbarima hunu ɔbaa bi na ne kɔn dɔ no sε ɔpε sε ɔne no nya nhyiamudie a, nsuo bi di kan kyinkyim de kɔ adwene no mu ma barima no nya adwene bi sε ɔpε sε ɔne ɔbaa no hyia. Ɛno akyi no, ntinintini a εfam ɔbarima no barima ho no nso keka ne ho ma ɔbarima no barima no sɔre anaasε εkanyan ne ho. Ɛno akyi nso ntini bi wɔ hɔ a εma atenka, εfiri aseε keka ne ho na εno na εma ɔbarima no te dεw bi wɔ nkitahodie no mu. Ntini a mogya nam mu no nso di mu ntintimman. Ɛtwa sε saa nneεma yinom nyinaa gyina tebea papa mu ansa na ɔbarima no atumi agyina ne nan so. Sε emu biara ho te kyema a, ɔbarima no rentumi mmɔ ne ho mmɔden wɔ mpa mu sεdeε εsε sε εyε no. Ɛkɔba no saa a yεka sε saa ɔbarima no yε mmerε wɔ mpam.
Hyε wei nso, sε ɔbarima bi ahoɔden wɔ nna mu nhyiamudie mu wɔ fam a, εtumi nya nsunsuansoɔ wɔ n’anigyeε so. Ɛmma n’ani nnye sεdeε εsε sε εyε no. Ɛsane nso yε nsεnkyerεnneε a εkyerε sε ɔhaw foforɔ bi wɔ nipadua no mu anaasε adwene no mu. Ɛno nti wohwε nneεma ahodoɔ a εda adi wɔ ɔbarima apɔmuden ho a, εno na εyε nsεnkyerεnneε a εdi kan a εma yεhunu sε yareε foforɔ bi wɔ nipadua no mu anaasε adwene no mu. Mpa mu mmɔdemmɔ a εwɔ fam no tumi kɔfa adwenemuhaw kakra ba. Ne saa nti yεtu fo sε wohunu nsesaeε bɔne biara wɔ wo mpa mu mmɔdemmɔ mu anaasε wohunu sε w’ahoɔden wɔ ho no rekɔ fam a, yε ntεm na kɔhunu wo dɔkota εsiane sε εbεtumi aba sε εyε yadeε foforɔ bi na εreda ne ho adi ama εho nsunsuansoɔ abεka wo mmɔdemmɔ.
Nsεkyerεnneε bεn na εda adi berε a ɔbarima bi ahoɔden aba fam wɔ mpa mu no?
Sε ɔbarima bi yε krawa anaasε ɔdɔ benada a, εda ne ho adi wɔ akwan ahodoɔ nnan so.
Deε εdi kan ne sε ɔbarima no anigyeε a ɔwɔ ma ɔbaa ba fam. Ɛtumi ba sε ɔnnya atenka mma ɔbaa biara anaa ne yere sε ɔne no nnya nna mu nkitahodie, a εmfa ho ne deε ɔbaa no bεyε no biara. Obi a ɔwɔ saa haw yi no mpo tumi de ne ho kame ne yere anaa ɔbaa biara bεboro abosome mmienu, a ne nyinaa firi anigyeε anaa atenka biara a ɔnnya sε ɔne ɔbaa bi nhyia mu nti.
Deε εtɔ so mmienu yε sε ɔbarima no barima ntumi nsɔre nnyina so. Sεdeε atwerε no adi aka no, ansa na ɔbarima bi bεtumi ne ɔbaa anya nna mu nhyiamudie no, nsuo bi kyinkyim, mogya nso bεgyina ntini a εwɔ ɔbarima no barima ho no mu sεdeε εbεboa ama no atumi agyina so kama. Nanso mmarima binom wɔ hɔ a saa ntinintini yi a εsε sε mogya fam no anya ɔhaw. Wei mma wɔn barima no ntumi nsɔre nnyina so bεyε simma mmienu koraa na asane adwodwo, εba no saa a yεtumi ka sε ɔbarima no mpa mu ahoɔden wɔ fam.
Deε εtɔ so mmeεnsa nso yε sε berε a nna mu nhyiamudie rekɔ so no, εsε sε ɔbarima no tumi de n’ahobaa nsuo gu ɔbaa no mu. Ebinom barima tumi dwodwo mpo wɔ berε a ɔnnya ne ɔbaa no nhyiaeε no. Sε ɔbarima ne ɔbaa nya nhyiamudie sei na ɔbarima no ntumi nto n’ahobaa nsuo ngu ɔbaa no mu a, na kyerε sε saa ɔbarima no wɔ ɔhaw.
Deε εtwa toɔ yε sε ɔbarima bi ne ɔbaa bεhyiam nanso ne ho ntumi nsane no anaasε ne ho ntumi mma.
Ɛyε sε woahunu nsεnkyerεnneεa εda adi ma wohunu sε woyε krawa anaasε εnte saa. Ɛba sε wohunu saa nsεnkyerεnneε yi mu bi wɔ wo ho a, mesrε wo mmu w’ani ngu so. Mma w’abam mmu nso. Hwε yie nso na wo ankasa woankɔpε w’aduro annom, mmom kɔhunu wo dɔkota ma ɔnhwε wo yie na ɔmmoa wo. Kae sε wobεkyε ama afoforɔ nso, εbεtumi aboa wo nua bi
",4081,Latn,Twi,twi
akannews,"Aduane yԑ adeԑ a ԑdi yԑn apᴐmuden mu akotene yie pa ara, mpo sԑ ԑba no mma nkosuatoᴐ mu, anaa sԑ ԑreboa asiesie wᴐn ama awoᴐ mu a. Sԑ yԑhwԑ a, ԑsԑ sԑ ᴐbaa a ᴐrepԑ nyinsԑn biara tumi to nkosua bi (ԑnyԑ akokᴐ nkosua mmom) ansa na wᴐatumi anyinsԑn. Ԑmfa ho ne mpa mu agorᴐ a ᴐbԑdie ne mpԑn dodoᴐ a ᴐbԑdi no no, sԑ ԑno amma mu a ᴐntumi nyinsԑm. Wei nti na yԑn nanom nyini duru baabi a wᴐntumi nwo bio no, ԑfiri sԑ saa berԑ no wᴐntumi nto saa nkosua no bio.
Wei yԑ kwan binom a wobԑtumi afa so asiesie wo nkosua no wᴐberԑ a womfa aduro nka, na mmom wonam w’adidie so, ԑfiri sԑ wᴐtaa ka asԑm bi sԑ ma w’adidie nyԑ w’aduro. Nnuane nnan a ԑdidi soᴐ yi boa wᴐ wo nkosuatoᴐ mu.
Sԑ wopԑ sԑ woboa ma wo nkosuatoᴐ tu mpᴐn a, nnuane a nnuanennuro ne baatamen ahodoᴐ bi te sԑ nnuane a asede wᴐ mu no boa. Nnuane binom tete sԑ ankaa, greeps ne deԑ ԑkeka ho pii wᴐ baatamen C, potaaseᴐm, kaaseᴐm, ԑnna afei baatamen B a ԑboa ma obaa nyinsԑm ntԑm na ԑboa ma nkosuatoᴐ no ne ᴐbaa no apᴐmuden gyina brane wᴐ mu.
Baatamen ahodoᴐ pii a wᴐkyerԑ sԑ ԑwᴐ kosua mu bi te sԑ baatamen B6 ne B12, ne nnuane nnuro ahodoᴐ binom tete sԑ ayᴐn, zenke ne kaaseᴐm wᴐ kosua mfimfini mu. Mpo, nhwehwԑmu kyerԑ sԑ baatamen A ᴐha mu abupԑn ᴐha a ԑwᴐ kosua mu no nyinaa wᴐ kosua no mfimfini no mu. Saa nnuane nnuro yinom nyinaa boa wᴐ nkosuatoᴐ mu, na sԑ barima ho nsuo no ne kosua no hyia na sԑ ԑrebԑdane ᴐba a, ԑboa siesie no wᴐ nyinsԑn no mu. Wei nkyerԑ sԑ woanyinsԑm a di no mmorosoᴐ. Sԑ wodi no mmorosoᴐ a ԑtumi ma abᴐfra no yԑ kԑse sene w’awodeԑ no ano, na wobrԑ wᴐ awoᴐ mu.
Nnune bi te sԑ nkontommire, ayoyo, bankye ahaban n.a wᴐ nnuane nnuro a yԑabobᴐ so wᴐ ԑsoro hᴐ no a ԑboa siesie ᴐbaa ma awoᴐ. Sԑ woyԑ ᴐbaa na wobu wo  nsa a, bᴐ mmᴐden di ahahan mono nnuane no bi sԑdeԑ ԑbԑyԑ a ԑbԑboa ama nkosuatoᴐ a ԑda w’anim no bԑyԑ kama, na ԑbԑtumi aboa wo wᴐ wo nyinsԑn mu, sԑ worepԑ bi a.
Adua wᴐ nhoma nhoma ne nnuanennuro ahodoᴐ binom a ԑboa ma nipadua no gyina brane na nsesaeԑ ntaa mma akwaa no dwumadie ahodoᴐ mu. Sԑ wo nipadua no gyina brane na ԑnsesasesa a, ԑboa nkosuatoᴐ, na wommrԑ wᴐ awoᴐ ho.
",2062,Latn,Twi,twi
akannews,"Ԑbᴐ bosome no da a εtᴐ so 11 wᴐ 2023 mu a na εyε Dwoada no, Denkyira Akuropᴐn mpanimfoᴐ n wᴐn manfoᴐ kaa wᴐn ti famm ho de Owura James Alfred Bafu sii ahennwa so sε wᴐn hene foforᴐ. Nkonnwa din a εda ne soᴐ ne Nana Kofi Wiah II, na deε ᴐdii n’adeε no ne Nana Amakye Ansa III. Akuropᴐn ase firi nsεmfua mmienu a εno ne “Kuro” εnna “Pᴐn”mu,  a asekyerε ne ᴐman/ kuro anaa atenaeε kεseε, anaa deε εdi mu. Akuropᴐn yε kuro bi a εwᴐ Dεkyira Atifido fam, Apeeε Mansini no mu. Akuropᴐn Ahennwa no hyε Kyerεmfεm anaa Nifa nkyekyεmu kuo no ase wᴐ Denkyira Ahensεm ne wᴐn Ahennie mu. Akuropᴐn Ahenwa no ho adehyeε yε Asakyirifoᴐ a wᴐfiri Asakyiri abusua no mu, na wᴐagyinaa sε akofoᴐ akokoᴐdurufo a wᴐn ho yε hu wᴐ Bankam Dwa Kεseε a εwᴐ Denkyira no ho.
Akuropᴐn hyε Asraafokuo anaa Akofokuo a wᴐwᴐ Denkyiraman mu no ase, na saa Asraafokuo yi na wᴐboa sii atamfo a anka wᴐbεto ahyε wᴐn soᴐ no nyinaa kwan wᴐ Denkyira-Adanse-Assin ahyeε so. Afe 1820 mu hᴐ no, ᴐdεεfoᴐ Kwadwo Tsibo a ᴐyε Denkyira hene a ᴐtᴐ so 15 dii Denkyirafoᴐ anim maa wᴐfirii baabi a na wᴐte dada no twaa Asuo Ↄffin sane kᴐkyekyeree Denkyiraman wᴐ hᴐ. Ↄde Asraafokuo ne Akofokuo binom tete sε, Nifa, Adᴐnten, Benkum ne deε εkeka ho sisiii Ↄffin ano sε sε aman a ᴐtan da wᴐne wᴐn ntam no bi rebεto ahyε wᴐn so a, wᴐabᴐ wᴐn man no ho ban afiri saa ntonhyεsoᴐ no ho. Ԑsiane sε Akuropᴐnfoᴐ ho yε hu wᴐ ᴐsa mu nti, adwa a wᴐde sii hᴐ sε wᴐde bεbᴐ ᴐman no ho ban afiri saa atamfo yi ntonhyεsoᴐ ho no, na Akuropᴐn adwa ka ho. Ԑyε Ahennwa a wᴐnya firii ᴐsa mu, na εyε Denkyira nkonnwa atitire no mu baako.
Nana Kofi Wiah II nyaa ne mfitiaseε sukuu nteteeε wᴐ Akuropᴐn Methodist Primary D.,  na ᴐgyee ntoasoᴐ sukuu nteteeε wᴐ Dunkwa Junior Secendary School. Ↄyεε  O ne A Level Adesua wᴐ St. John’s School mu wᴐ Sekune. Akyire yi, ᴐsane yεε Bachelor of Commerce (B.com) wᴐ Oguaa Suapᴐn (University of Cape Coast) mu, na ᴐde adesua mu gyinabea a εyε fε, na εsᴐ ani na εwieeε. Ↄyε sika so hwεfoᴐ wᴐ Chartered Acountants Ghana Adesuabea. Ↄsane nso kura abodin krataa, Diploma wᴐ Adekyerε ne adesua mu, na εma no yε ᴐkyerεkyerεni papa a ᴐwᴐ abotare de kyerε nnipa adeε ma wᴐte aseε yie.
Nana Kofi II yε nnipa a ᴐwa anisoadehunu, na ᴐne nnwumakuo a atwa ahyia Ghanaman mu ha no mu pii ayε adwuma. Mprempren yi, ᴐno ne Sika so Difoᴐ wᴐ Opportunity International Savings and Loans. Wadi dwuma sε Panin a ᴐhwε toto Sikasεm wᴐ Toyota Ghana Ltd, εnna wasane adi dwuma sε Sika Korafoᴐ wᴐ Mobile Ghana Ltd, na wasane ayε Sika mu Nhwehwεmuyεfoᴐ ne Samufoᴐ wᴐ Coopers and Lybrand.
Nana Kofi II yε ᴐhene a Akuropᴐnfoᴐ, ne titire ne mmabunu wᴐ gyidie wᴐ ne mu sε ᴐbεtumi de mpuntuo ne nseaseε kεseε aba kuro no mu, εsiane suahunu a ᴐwᴐ wᴐ adwumayε ne mpaninnie mu no nti. Dwumadie no ase no, Akuropᴐn mma de aseda kεseε maa Abusuapanin ne Ↄhemmaa no sε wᴐama wᴐn nnipa a ᴐte sεε sε ᴐnyε wᴐ kannifoᴐ. Animdefoᴐ atitire binom tete sε Denkyira Atifido fam Apueeε Mansini no mu nnipa bi te sε Onimuonyamfoᴐ Festus Awuah Kofi, a ᴐyε Mansini no Ananmusini wᴐ Mmarahyεbadwam, Onimuonyamfoᴐ Nana Amoako, Mansini no ananmusini wᴐ Mmarahyεbadwan a watwa mu, Denkyira Development Association ne Denkyira Heritage Foundation mu nnipa atitire. Yεsrε Nyankopᴐn ne Nananom sε wᴐmma n’ahennie no nyε prᴐmprᴐm, na ᴐnni ne nkwa nna mmee, na n’ahennie no nyε asomdwoeε, na εnam so ama Denkyira Akuropᴐn ne Denkyiraman nyinaa ayε kεse bio, afa ne ntoma pa afira.
",3376,Latn,Twi,twi
akannews,"Yɛn wura Otemmuafoɔ Panin Justice Kwasi Anin-Yɛboah abue asɛnnibea kɛseɛ a ɛwɔ Atifi Apueeɛ Mantam mu no ano, na wɔkyerɛ mu a saa asɛnnibea yi ne deɛ ɛdi kan koraa wɔ Mantam no mu.
Aban nam Asoeɛ a ɛhwɛ Mantam Amammuo nketewa soɔ no ne akuo afoforɔ mmienu bi a wɔhwɛ mpuntuo ne sikasɛm soɔ no so na ɛsii saa dan yi a ɛsi Mantam no kuropɔn, Nareligu so.
Wɔde nkanea a ɛnya n’ahoɔden firi owia mu, afidie a ɛboa ma nkanea yɛ adwuma berɛ a wɔadum nkanea, nsuo ne nneɛma pii asisie ɛdan yi mu yie sɛdeɛ ɛbɛyɛ a ɛbɛboa ama atɛmmuo papa akɔ so.
Otemmuafoɔ Panin no rebue saa asɛnnibea yi ano no, ɔkyerɛɛ sɛ asɛnnibea adan a ɛwɔ ɔman yi mu no nni mu koraa, na ɔkyerɛ sɛ we nti ɛmma atɛmmuo papa nkɔ so, na afei nso ɛsiane saa nti, wɔntumi nni asɛm mmua atɛn wɔ ne berɛ mu. Ↄtoaa so kaa sɛ mfeɛ a atwam korɔ no mu no, nneɛma pii na na ɛha asɛnnibea dwumadie no nkɔsoɔ no, na deɛ ɛdi mu akotene no bi ne adan a wɔdi ɔmanfoɔ no asɛm wɔ mu no, na saa adan a ɛnsɔ ani yi ara nso mu na a obiara rehwehwɛ atɛntenenee.
Ↄkyerɛ sɛ, afe 2018-2019 mu no wɔyɛɛ wɔn ahiadeɛ ho nhwehwɛmu, na wɔhunuu sɛ asɛnibea adan no pii wɔ hɔ a ɛnni mu mma adwuma no. Ↄkyerɛ mu a, ɛyɛ adeɛ a ɛha adwene yie pa ara.
Nanso yɛn wura Justice Anin-Yɛboah ani agye adwumaden a aban no reyɛ sɛ ɔde bɛyi wɔn haw yi ano no ho. Otemmuafoɔ panin yi gyinaa Mmara Adwumayɛfoɔ no nyinaa anan mu daa ɔmampanin ne aboafoɔ bi a UNICEF ka ho a wɔresosɔ wɔn mu wɔ wɔn haw yi mu no ase
Ↄpanin pa a ɔda UNICEF ano, Bhanu Pathak kaa sɛ asɛnnibea a wɔasie no bɛboa ama pɛpɛɛpɛyɛ aba ama wɔabu atɛntenenee ama mmɔfra.
Yidana Zakari a ɔyɛ Mantam no mu soafoɔ no kyerɛ sɛ asɛnnibea no yɛ adeɛ a wɔabɔ ho nkɔntene akyɛre. Ↄkyerɛ sɛ berɛ bi a atwam no, na wɔde nsɛmmɔne ne awudisɛm ho asɛnnie twa kwan kɔ Tamale na wɔakɔdi. Nanso seesei a wɔanya bi wɔ Mantam no mu no, ɛbɛboa ama kaa sika a bammɔkuo no de rebu wɔn kɔn berɛ a wɔde kwaadubɔfoɔ no twa kwan kɔ Tamale kɔdi asɛm no so ate ama wɔn ho adwo wɔn.
",1943,Latn,Twi,twi
akannews,"Dɔmkuo kɛseɛ Mmarahyɛbadwafoɔ a na wɔwɔ Mmarahyɛbadwam a na wɔretoatoa aba a wɔreto atia Ↄsoafoɔ a ɔhwɛ Sikasɛm Soɔ, Ken Ofori-Atta no sɔre firii hɔ berɛ a na wɔreto aba no.
Dɔmkuo kɛseɛ no sɔre firii hɔ no nti, amma Mmarahyɛbadwafoɔ no antumi anto amanebɔ a Ad-hoc agyinatukuo nnipa nnwɔtwe no de too dwa no so aba.
Dɔmkuo Kɛseɛ no Kannini, Osei Kyei-Mensah Bonsu a ɔdii kan sɔre firii hɔ maa afoforɔ toaa soɔ no kyerɛɛ mu sɛ, ne nkurɔfoɔ no ntumi ntena saa dwumadie no mu bi.
Ↄkyerɛ mu a, Dɔmkuo Ketewa no de gyidie bɔne na ɛyɛɛ saa nhyehyɛeɛ yi tiaa Ↄsoafoɔ a Ↄhwɛ Sikasɛm Soɔ no sɛdeɛ ɛbɛyɛ a wɔbɛtu no afiri adeɛ so, ɛno nti animguaseɛ kɛkɛ na wɔpɛ sɛ wɔde gu Owura Ofori-Atta. Ↄde kaa ho sɛ, sɛdeɛ Pontuis Pilate hohoroo ne nsa no, saa ara na wɔn nso bɛhohoro wɔn nsa afiri wei ho.
Sɛ yɛbɛkae a, mpɛn pii na firi a wɔpɛ sɛ Ↄsoafoɔ a Ↄhwɛ Sikasɛm Soɔ, Ken Ofori-Atta firi ne dibea so anaa wɔpam no ɛsiane sɛ wantumi anyɛ n’adwuma yie antoto ɔman yi sikasɛm yie no akukuru.
Dɔmkuo kɛseɛ no nso ayeyɛ nhyiamu ahodoɔ pii a na wɔde reka akyerɛ ɔmampanin no sɛ ɔnyi ne nua no mfiri n’asɛdeɛ a ɛno ne sɛ ɔhwɛ ɔman no sika kotokuo soɔ no so, ɛnyɛ saa mmerɛ rekɔ anim no aban no bɛhwere n’akyikaa a wɔwɔ ma no wɔ ne dwumadie mu no.
Dɔmkuo Kɛseɛ yi abisadeɛ a na wɔde rehwehwɛ sɛ anka wɔbɛyi Ↄsoafoɔ a Ↄhwɛ Sikasɛm soɔ no afiri ne didea soɔ no akyiri no, NDC Mmarahyɛbadwafoɔ no yɛɛ nhyehyɛeɛ de tiaa no a wɔpɛ sɛ wɔde abatoɔ hwɛ sɛ ɔfata dibea no anaa ɔmfata.
Wɔdanee asɛm no maa agyinatukuo a wɔn mu nnipa yɛ nnwɔtwe sɛ wɔnhwehwɛ asɛm no mu na wɔnni.
Agyinatukuo no toaa so de wɔn amanebɔ bɛtoo Mmarahyɛbadwa anim Obubuo 25, 2022.
Afei mmarahyɛbadwam maa ho kwan sɛ wɔntoatoa adwene wɔ amanebɔ no ho na afei wɔnto ho aba.
Nanso Ↄsoafoɔ a Ↄhwɛ Sikasɛm Soɔ a ɔgyina akono no nso asane ne ti wɔ kwaadu a wɔabɔ no a ɛno nti wɔrebɛto saa aba no atia no no ho. Ↄkaa sɛ, sɛ ɔka sɛ ɔdi bem a, wɔnnye ntom, na wɔbisa wɔn a wɔayɛ saa nhyehyɛeɛ yi atia no no sɛ wɔmfa adanseɛ ne nokorɛ mmra nso a, wɔntumi nnyi ano. ℇno nti ɔnyɛɛ bɔne biara.
Owura Ken Ofori-Atta kaa sɛ NDC kuo no nni adanseɛ biara wɔ kwaadu a wɔde rebɔ no no ho. Ↄde n’adwenkyerɛ reto dwa wɔ Ad-hoc agyinatukuo amanebɔ no adwentoatoa no ho no, ɔkyerɛɛ sɛ saa dwumadie yi ama ɔman no kabimamenkabi no ho ayɛ den pa ara.
Afei, Owura Ofori-Atta hyɛɛ wɔn a wɔrebɔ no kwaadu no nkuran sɛ, wɔmma wɔn nhwehwɛmu no mu nnɔ wɔ deɛ ɛbɛsane asie mu.
Ↄsrɛɛ wɔn nso sɛ wɔmma wɔn ani nkɔ nkabom ho nsene amanyɔsɛm ne amanyɔkuo ho, na ama ɔman no anya ahoɔden.
",2500,Latn,Twi,twi
akannews,"Ghanaman wɔ nsrahwεbea ahodoɔ bebree wɔ ɔman no mu. Emu binom agye din yie, ebinom nso wɔ hɔ a afoforɔ adwene nnya mmaa so kεse.  Saa mmeaeε a adwene mmaa so kεse no mu baako ne ɔbotan bi a εte sε abibiman asase ho mfoni no.
Ͻboɔ yi yεbea ne sεdeε εteε nyinaa te sε abibiman asase ho mfonin no pεpεεpε. Ɛnyε adeε a onipa bi ahyε da akɔtena ho ayε ho adwuma ama no ayε saa, mmom mfeε pii na ɔboɔ yi ada hɔ saa, na saa ara nso na Ͻbɔadeε bɔɔ no wɔ n’adebɔ mu.
Saa ɔbotan yi wɔ Ghana Atifi Apueε mantam mu, kuro bi a wɔfrε no Bunkpurugu so. Wɔn a wɔfiri Bunkpurugu anaa wɔtete hɔ no deε, wɔhunu saa ɔboɔ yi sε akyεdeε soronko bi a εfiri Onyankopɔn nkyεn sε εnhyε wɔne wɔn kuro no animuonyam. Ɛno nti wɔde saa ɔboɔ yi hoahoa wɔn ho papaapa.
Ͻboɔ yi bεn faako a Ghana ne Togo bɔ hyeε no, berε a woanante kwansini kakra bi akɔ w’anim afiri Bunkpurugu kuro n’ankasa mu no. Wei nti obiara a ɔbεkɔ hɔ no bεtumi ahunu ɔboɔ nwanwasoɔ yi. Ͻboɔ yi yε den pa ara sε obi bεtumi apaepae mu anaa abubu no. Wohwε boɔ no so yi pa ara nso a, εmu akyekyε nkakrankakra te sε aman ahodoɔ a wɔkyekyε mu wɔ abibiman asase no so pεpεεpε.
Atesεm kyerε mu sε mmerε a εdi kan a saa ɔboɔ yi ho asεm daa adi yε berε a nnipakuo bi a wɔyε nnipa asetena ho nimdeε ho abemfoɔ kɔɔ hɔ wɔ mfe ha a εtɔ so du nnwɔtwe no mu, berε a Bimoba abusuakuo tu firii Songhai kɔsuεε wɔ hɔ no.
Awerεhosεm ne sε, ɔboɔ yi nka mmeaeε ahodoɔ a anya nsiesie ne bammɔ kεseε te sε Kakum, Kumasi mmoahwεbea ne mmeaeε ahodoɔ a εwɔ Ghana ha no ho.
Ɛwom sε ɔman yi mu nnipa dodoɔ no ara ne mpo wɔn a wɔwɔ aman afoforɔ so ni nhyεε da ntee ɔboɔ yi ho asεm deε, nanso εyε ahohoahoadeε ma kuromma a wɔwɔ hɔ no, na wɔkɔ so ara bɔ ho ban.
",1671,Latn,Twi,twi
akannews,"Nnansa yi, owuo ho amanebɔ a ɛrekɔ so wɔ awarefoɔ dodoɔ no ara ntam no ani ayɛ nyan yie pa ara. Ɛwom sɛ mpanimfoɔ se, “Yɛda sɔre na yɛante asɛm foforɔ a ɛyɛ mmusuo” deɛ, nanso anka asɛm pa nko ara na yɛrepɛ atie.
Da biara ne amanebɔ foforɔ a ɛbɛtɔ dwa wɔ awarefoɔ binom ntam. Ɛnyɛ obi na wabɔ ne hokani tuo a, na ɛyɛ obi na ɔde sekan adi ne yere anaa ne kunu awu. Ɛnyɛ obi na wasi ne yere aboɔ a, na ɛyɛ obi na waboro ne yere akum no. Saa nsɛm yinom nyinaa yɛ akomatusɛm a ɛtumi sɛe nnipa asomdwoeɛ ne yɛn anigyeɛ wɔ asetenam.
Ɛnnɛ, yɛrebɛhwɛ nneɛma a ɛbɛtumi de awudie a ɛsisi wɔ awarefoɔ ntam no aba ne akwan ahodoɔ a yɛbɛtumi afa so asi ano.
Adeɛ a ɛdi kan a ɛtumi ma obi adi ne yere anaa ne kunu awu ne nokorɛdie. Nokorɛdie yɛ adeɛ baako a ɛnsɛ sɛ ɔwarefoɔ biara toto no ase koraa, na ɛka nneɛma a ɛma awareɛ tu mpɔn ho no. Obi yi ne yam de n’akoma ma obi na sɛ onipa no anni nokorɛ amma no a, ɛtumi ma ɔdɔ a ɔwɔ ma saa nipa no tete n’ani so. Sɛdeɛ mpanimfoɔ ka no: “Ɔdɔ sa a, na ato adapaa.” Adapaa yi tumi didi mu ara ma awudie tumi firi mu ba.
Wobɛtumi abɔ wo ho ban afiri saa asiane yi ho a, nneɛ ɛsɛ sɛ wosua sɛ wobɛdi nokorɛ wɔ w’awareɛ mu. Yei hwehwɛ sɛ, woremfa biribi nsie wo kunu anaa wo yere. Woyɛ saa a, ɛbɛma wo hokani no agye wo adi, na ɛbɛma ɔdɔ a ɔwɔ ma wo no nso ayɛ kɛse pa ara.
Bio, ade foforɔ a ɛma ɔwarefoɔ bi tumi di ne hokani awu ne ayɔnkogorɔ bɔne. Awareɛ deɛ, ɛne koratwe ne ninkuntwe na ɛnam. Wɔtaa ka asɛm bi sɛ, sɛ ɔbarima yam yɛ sɛ deɛn mpo a, ɔremfa ne yere nkyɛ obiara da! Saa ara nso ɔbaa biara nso mpɛ sɛ ɔne ɔbaa foforɔ biara bɛkyɛ ne kunu. Yei nti, sɛ ɔbarima warefoɔ bi yɛ mmaasɛm anaa ɔbaa warefoɔ bi yɛ mmarimasɛm na ne hokani no ka na ɔbubu nnua gu n’asom a, ɛtumi ma wɔdi wɔn ho awu.
Yɛbɛtumi asi saa ɔhaw yi ano a, ɛsɛ sɛ awarefoɔ twa ayɔnkogorɔ bɔne biara a wɔn ahokafoɔ ani nnye ho no so. Wɔyɛ saa a, ɛbɛma wɔatumi anya berɛ adɔ wɔn ahokafoɔ, na yei bɛma anigyeɛ ne asomdwoeɛ atena wɔn ntam afebɔɔ.
Afei nso, awareɛ mu hwammɔdie nso tumi de awareɛ mu awudie ba. Hwammɔdie ne nokorɛdie bɔ abira koraa wɔ asetena mu. Ɔwarefoɔ bi tumi de ne dwetire ne n’ahonya nyinaa hwɛ ne hokani ɛsiane ɔdɔ a ɔwɔ ma no nti. Saa nneyɛɛ yi akɔyɛ sɛ asiwa awareɛ a na ɛkɔ so tete no nanso nsonsonoeɛ wɔ mu.
Asiwa deɛ, ɔbarima no hwɛ ɔbaa no berɛ a ɔyɛ abɔfra kɔpem sɛ ɔbaa no bɛnyini. Ɔbaa no nyini duru baabi a ɔtumi sisi gyinaeɛ wɔ n’abrabɔ mu a, ɔtumi ka sɛ ɔbɛware ɔbarima no anaasɛ ɔrenware no. Ɛno deɛ, mmara biara nkyekyere ɔbaa no ɛfiri sɛ, berɛ a na ɔbarima no rehwɛ no no, na ɔbaa no sua dodo nti wanhyɛ ɔbarima no bɔ sɛ ɔbɛware no.
Ɛnnɛ yie dɛe, sɛ ɔbaa bi boapa gyegye ɔbarima bi sika, anaa ɔma no sɛe ne mmerɛ wɔ ne ho na wanware no a, ɛtumi bubu ɔbarima no pa ara. Saa hwammɔdie yi mu awerɛhodie ne ɛho yea nti, ɔbarima no tumi tɔ ɔbaa no so werɛ di no awu.
Wobɛtumi abɔ wo ho ban afiri saa ɔhaw yi ho a, ɛsɛ sɛ wosua sɛ wobɛdi wo bɔhyɛ so aware ɔbarima biara a ɔbɛsiam n’anim mfifire ahwɛ wo. Wonim sɛ wompɛ ɔbarima korɔ no nso deɛ a, sɛdeɛ mpanimfoɔ ka no, “Ɛnam a yɛnnwe no, yɛmfa yɛn nse nkyɛ” nti, ɛnsɛ sɛ wogyegye ne sika anaa wokɔ so ara daadaa no wɔ ɔkwan bia ara so.
Adeɛ a ɛtwa toɔ a yɛbɛka ho asɛm ne ahobrɛaseɛ. Ahobrɛaseɛ yɛ suban a ɛho hia wɔ awareɛ mu pa ara. Tweaduampɔn a ɔhyehɛyɛɛ awareɛ maa nnipa no aka sɛ, ɛsɛ sɛ mmarima dɔ wɔn yerenom na mmaa nso kyerɛ obuo kɛsɛeɛ ma wɔ kununom.
Awerɛhosɛm ne sɛ, nnansa yi, mmaa dodoɔ no ara susu sɛ deɛ mmarima yɛ biara nni hɔ a wɔrentumi nyɛ bi nti, wɔhunu no sɛ mfasoɔ biara nni so sɛ wɔbɛbrɛ wɔn ho ase ama wɔn kununom, nanso saa adwene yi mfata. Ahobrɛaseɛ ne obuo deɛ, woda no adi kyerɛ obi a, ɛkyerɛ sɛ wɔtetee wo yie na ɛnkyerɛ sɛ wonnim nyansa. Ɛno nti na mpanimfoɔ kaa sɛ, “Obuo nyɛ osuro” no.
Obi bɛtumi adi nokorɛ ama ne hokani wɔ awareɛ mu na wadɔ no yie pa ara a, ɛgye obuo ne ahobrɛaseɛ. Ɔbaa bi mmu ne kunu pa ara a, ɛbɛyɛ mmrɛ sɛ ɔbɛfa ɔbarima no akyi ama ɛde ntawantawa aba wɔn ntam. Saa ntawantawadie yi tumi ma ɔbarima no di ɔbaa no awu.
Wopɛ sɛ wobɔ wo ho ban firi saa ɔhaw yi ho a, sua sɛ wobɛbu wo hokani, na woada ahobrɛaseɛ nso adi akyerɛ no.
Tɔfabɔ mu no, yɛabɛhunu sɛ biribi ankɔka papa a ɛrenyɛ dede. Yei nti, ɛsɛ sɛ awarefoɔ nyinaa hunu sɛ, ɛyɛ wɔn asɛdeɛ sɛ wɔbɛma asomdwoeɛ ne anigyeɛ atena wɔne wɔn hokani no ntam. Wɔbɛtumi ayɛ saa a, ɛsɛ sɛ wɔsua nokorɛdie, wɔgyae ayɔnkogorɔ bɔne, na wɔda ahobrɛase ne obuo adi kyerɛ wɔn ahokafoɔ.
",4363,Latn,Twi,twi
akannews,"Apuei fam mantam soafoɔ, Seth Kwame Acheampong, ada no adi sɛ mprempren wɔresi ayaresabea ahorow ason wɔ amansin ahorow mu wɔ ɔmantam no mu wɔ nsɛm a wɔahyehyɛ 111 adwuma ni ase.
Ɔmantam no, a wɔanya adwuma no so mfasoɔ ne Abomosu, Atiwa West, Manso, Asene-Manso-Akroso District, Akyem Swedru, Birim South, Ofoase, Akyemansa, Adeiso, Upper West Akyem, Atimpoku, Asuogyaman, Tease ne Kwahu Afram Plains South.
“Wɔ ɔmantam no mu no, ɛyɛ yɛn anigye sɛ yɛ anya ayaresabea ahorow ason wɔ amansin a ɛwɔ ɔmantam no mu wɔ nsɛm a wɔahyehyɛ 111 a mprempren wɔafi ase ɛyɛ adwuma na ne nyinaa wɔ mmea ahorow a wɔ wei ne nea wɔesi.”
Ɔsoafoɔ no kaa saa wɔ nsɛm ho amanneɛbɔfoɔ nhyiamu bi ase wɔ Kurow kɛse Kwasida.
Nsɛm a wɔahyehyɛ 111
Ɔmanpanin Akufo-Addo wɔ Osanna 17, 2021 mu no, ɔhyɛɛ nsɛm a wɔhyehyɛ 111 adwuma no ase.
Dwumadie no bɛfa ɔmantam ayaresabea ahorow 101 ho nhyehyeɛ, adetɔ, nneɛma a wɔde bedi dwuma ne nea wɔde bɛhyɛ adwuma no mu.
Ɔmantam ayaresabea 6 a ɛwɔ mpɔtam a wɔabue no foforo, ɔmantam ayaresabea 1 wɔ atɔe fam mantam mu, adwenemyare ayaresabea 2 wɔ Kumase ne Tamale ne adwenemyare ayaresabea a wɔasan ayɛ no fofro wɔ kurow kese.
Dɔkota, Ayarehwɛfo ne adwumayɛfoɔ afoforo benya dabere wɔ ayaresabea ahorow a wobesi no mu.
Sɛnea nsɛm a wɔhyehyɛ 111 krataa kyerɛ no, nea Ghanafoɔ benya so mfasoɔ no bi ne oprehyɛn adan a ɛyɛ nwoma a wɔde gye awo,  Awo ho Nnuruyɛ ne Mmea ho nsɛm, Mmofra Ayaresabea ne adan ahorow a wɔtew wɔn ho fi afoforo ho, Nea ɛka ho ne afoforo.
Senea aban no kyerɛ no, bere a wɔbewie no, Adwuma no bɛyɛ ” Sika a wɔde bɛto apɔmuden ho nhyehyɛe mu kɛse sen biara wɔ ɔman no mu fi bere a Ɔman  no de ne ho.”
",1634,Latn,Twi,twi
akannews,"Animdefoɔ asɛm a wɔtaa ka ne sɛ, yadeɛ mma mpofirem wɔ nipadua mu mmom ɛhyɛ aseɛ nkakrankakra berɛ a nipa no gu so reyɛ nneɛma a nipadua mpɛ na ɛnam so ma ɛborɔ anaa efi ba nipadua no mu, na ɛpue ba abɔntene sɛ yadeɛ.
Yadeɛ biara a ɛda adi wɔ nipadua no mu no, sɛ ɛyɛ korankorɔ anaa ɛnyɛ korankorɔ hyɛ aseɛ firi berɛ a nneɛma bɔne anaa efi akɔ nipadua no mu. Ɛkɔba no saa a, yadeɛ no tumi yi ne ho adi wɔ nsɛnkyerɛnneɛ bebree so. Ebi te sɛ ɛfeɛ, yea, ayamtuo, ahoɔmmerɛ, anisobiri ne deɛ ɛkeka ho. Yadeɛ nam kwan wei so na ɛba deɛ a, ɛnneɛ momma yɛnhwɛ kwan ahodoɔ a yɛfa so boaboa efi ano wɔ nipadua no mu.
1. Adidie mmorosoɔ: Adɔkotafoɔ kyerɛ sɛ ɛtwa sɛ onipa biara di deɛ nipadua no bɛtumi afa a ɛmmoro so. Sɛ ɛkɔboro deɛ nipadua no bɛtumi afa so a, aduane no nyinaa ntumi nnyam, ɛno nti ɛma deɛ aka no buru wɔ nipadua no mu, na ɛkɔfa yadeɛ ba.
2. Woredidi wɔ ɔhare so: Ɛnyɛ sɛ wobɛdidi ɔhare so de aduane akɔ yafunu no mu. Ɛkɔba saa a nipadua no ntumi nnyam aduane no yie, ɛno nti deɛ anyam yie no dane fi wɔ nipadua no mu ma ɛkɔfa yadeɛ ba. Wei nti yɛtu fo sɛ worepɛ ntɛm akɔ baabi na worennya kwan nnidi a, ɛbɛyɛ sɛ wobɛkɔ aba na woato wo bo ase adidi sene sɛ wobɛdidi ɔhare so.
3. Sɛ wontaa ntenetene w’apɔm. Apɔmutenetene boa ma nipadua no yi efi anaa ɛborɔ biara a aboaboa ano wɔ nipadua no mu no firi mogya no mu. Saa efi yi tumi fa mfifire, dwonsɔ anaa sɛbe agyanan mu pue berɛ a yɛretenetene yɛn apɔm no.
3. Yɛde nneɛma a ɛtumi kanyan nipadua bi te sɛ tawa, nsaden, nnubɔne ne anonneɛ ahodoɔ a yɛfa de kanyan nipadua no de pɛ ahoɔden rekɔ yɛn mu no ma nipadua no ahoɔden kɔ fam, na ɛma fi tena nipadua no mu.
4. Sɛ obi rekɔ awerɛhoɔ, abufuo anaa yeadie tebea mu no ma kwan ma efi tena nipadua no mu. Nipadua no wɔ ahoɔden sɛ ɛno ankasa tumi yi fi biara firi mu, nanso obi kɔ saa tebea no mu a ɛbrɛ ne nkwammoa no ahoɔden ase mma no ntumi nni saa dwuma yi.
5. Worekeka nnuane ahodoɔ abobɔ so adi no berɛ korɔ no ara ma kwan ma efi tumi tena nipadua no mu. Obi tumi keka nnuane ahodoɔ bi te sɛ fufuo, ɛmoo, nnuaba ne ade bɔm di no berɛ korɔ no ara, ɛkɔba saa a nipadua no ntumi nnyam ne nyinaa ntɛm so. Wei ma deɛ aka no buru, na ɛkɔfa yadeɛ ba.
6. Woredidi na worenom nsuo ka ho berɛ korɔ no ara: Adɔkotafoɔ kyerɛ sɛ nipa didi wie a, nsuo bi a ano yɛ hye bi wɔ hɔ a ɛkyi wɔ kyenkyenfuro no mu na ɛboa ma aduane no yam yie sɛdeɛ nipadua no bɛtumi afa ahoɔden afiri nnuane no mu. Sɛ saa nsuo no ano dwo a, nnuane a ɛwɔ kyenkyenfuro no mu yam ntumi nkɔ so papa, wei ma aduane no buru, ɛdane fi wɔ nipadua no mu, na ɛde yadeɛ ba. Ɔkwan a saa nsuo yi ano fa so dwo yɛ sɛ obi redidi na ɔrenom nsuo berɛ korɔ no ara, anaasɛ ɔdidi wieeɛ no ara a ɔbɛnom nsuo agu so. Nhwehwɛmu kyerɛ sɛ ne yie mu a, anka ɛsɛ sɛ ɛdi dɔnhwere baako anaa mmienu ntam ansa na woanom nsuo berɛ a woadidi awie no. Anaa wopɛ a, wobɛtumi anom nsuo no ansa, na simma du nnum akyi no woadi w’aduane. Ɛba no saa a saa nsuo a yɛadi kan aka ho asɛm yi no ho rente kyema wɔ kyenkyenfuro no mu, na ɛtumi di ne dwuma yie.
7. Nsuo a yɛntaa nnom: Nsuo boa yi efi firi nipadua no mu ma nipadua no nya ahoɔden. Adɔkotafoɔ kyerɛ sɛ da koro biara no, ehia sɛ onipa biara nom nsuo kuruwa nnum rekɔ nson so, na atumi aboa nipadua no ama no ayi fi afiri mu.
8. Yɛrema nneɛma akyere yɛn so anaa ahyɛ yɛn so: Sɛ nneɛma bunkam fa yɛn so anaa ɛhyɛ yɛn so a, ɛnam so mma nipadua nkwammoa no nnya ahoɔden nyi fi mfiri nipadua no mu. Na ɛba no saa a yadeɛ tena nipadua no mu.
9. Woredidi berɛ a ɛnsɛ mu: Nipadua no de berɛ na ɛdi ne dwuma, titire ne berɛ a ɛreyam aduane. Ɛsane wɔ berɛ a ɛde gye n’ahome, ne saa nti ɛnyɛ berɛ biara na ɛsɛ sɛ aduane kɔ yafunu no mu. Ɛberɛ a adɔkotafoɔ taa bɔ ho dawuro sɛ ɛnni sɛ aduane kɔ yafunu no mu yɛ anadwo, ɛfiri sɛ saa berɛ no yɛ berɛ a adwene no asiesie ne ho sɛ ɛbɛgye n’ahome wɔ nna mu. Wei nti aduane kɔ yafunu no mu saa berɛ no a ɛntumi nnyam yie, na ɛma efi tena nipadua no ma no kɔfa yadeɛ ba.
10. Nhwehwɛmu binom kyerɛ sɛ yɛnni nnuaba ne atosodeɛ mfra. Asekyerɛ ne sɛ, nipadua no wɔ nsuo ahodoɔ a ɛkyi de yam nnuaba, a ɛno yɛ soronko firi deɛ ɛkyi gu atosodeɛ so no. Wei nti wodi saa nnuane yi bɔm berɛ korɔ no ara a, ɛmma nipadua no nhunu nsuo korɔ a ɛsɛ sɛ ɛkyi de yam. Ɛkɔba no saa a aduane no ntumi nnyam yie. Yɛtu fu sɛ wobɛdi nnuaba nko ara a atosodeɛ biara mfra, anaa atosodeɛ nko ara nnuaba biara mfra. Wei bɛma nipadua no anya ahoɔden a ɛsɛ afiri mu ɛsiane sɛ ɛbɛyam yie nti.
11. Yɛreyɛ adwuma a yɛnnye yɛn ahome nso nam so ma efi tumi tena nipadua no mu. Ahomegyeɛ a ɛfiri titire nna mu yɛ kwan baako a nipadua no nam so siesie ne ho pɛ ahoɔden ma nipadua no sɛ ɛde bɛdi dwuma da foforɔ, na afei nso ɛnam so de yi fi firi nipadua no mu. Ne saa nti sɛ obi nnya ahomegyeɛ a ɔhwere saa ahosiesie pa a ɛkɔ so wɔ nipadua no mu no. Na ɛtumi kɔfa yadeɛ ahodoɔ ba nipadua no mu.
12. Yɛredidi ahyɛ ntam: Nnipa binom wɔ hɔ a wɔntumi nhyɛ wɔn ho so wɔ aduane ho. Berɛ biara a wɔbɛhunu aduane no wɔsusu sɛ ɛtwa sɛ wɔdi. Nanso ɛnni sɛ ɛba saa ɛfiri sa yafunu no de berɛ na yam aduane ma nipadua no nya ahoɔden firi mu. Wei nti adɔkotafoɔ tu fo sɛ ɛsɛ sɛ nipa biara ma mmerɛ bɛtɔ n’adidie mu. Wɔkyerɛ sɛ, onipa biara bɛtumi a anka ne yie mu no ɛsɛ ɔdidi mprenu anaa mprɛnsa da koro a adidie biara nhyehyɛ ntam. Ɛno nti, wɔwɔ nhyehyɛeɛ bi sɛ wodidi anɔpa a, ɛsɛ sɛ nnɔnhwere nnum ba ansa na woasane adi aduane foforɔ. Saa berɛ a ɛdeda ntam no tumi ma nipadua no siesie ne ho yi fi firi ne mu, na ɛmma kwan mma yadeɛ ntena mu.
Nkwa na ehia, mmom pere nkwa a apɔmuden pa ahyɛ mu ma. Hwɛ wo nipadua so yie na hwɛ sɛ wonyɛ nneɛma a ɛbɛma efi atena wo nipadua no mu. Kenkan no yie, tu ho anammɔn pa na kyɛ ma afoforɔ nso nnya mu kyɛfa.
",5628,Latn,Twi,twi
akannews,"Dr. Ebenezer Ako-Adjei (Ayɛwohomumɔ 17, 1916 – Ɔpɛpɔn 14, 2002) yɛ Ghana dehyeɛ a ɔsomm sɛ amanyɔni, mmaranimfoɔ ne nsɛntwerɛni. Ɔka mpanimfoɔ a wɔkaa wɔn ho bɔɔ mu tee amanyɔkuo a ɛdi kan wɔ Ghana abaɔksɛm mu, United Gold Coast Convention (UGCC) no ho. Ɛsiane sɛ, deɛ ɔkyerɛ mmusuo no yɛde n’akokɔ na ɛyie nti, ɔka Ghana mpanimfoɔ nsia a wɔkyeree wɔn guu afiase berɛ a na wɔrepere faahodie ama Ghana no ho.
Wɔwoo Ebenezer Ako-Adjei wɔ kuro ketewa bi a wɔfrɛ no Adjei kurom a ɛwɔ Akyem Abuakwa hɔ baabi. Ɔkɔɔ ne suapɔn wɔ Amerika ne United Kingdom. Ɔwiee suapɔn no na ɔbaa Ghana bɛkaa mpanimfoɔ a na wɔrepere faahodie ama ɔman no ho maa wɔtee United Gold Coast Convention (UGCC) amanyɔkuo no.
Dr. Ebenezer Ako-Adjei korɔ yi ara na ɔkamfoo Dr. Kwame Nkruma kyerɛeɛ sɛ, wɔmfa no mmɛka amanyɔkuo no ho na ɔmmɛyɛ wɔn twerɛtwerɛfoɔ. Ɛno na ɛnam so maa Kwame Nkruma firii aseɛ de ne ho hyehyɛɛ amanyɔsɛm mu.  Berɛ a Ghana nyaa faahodie firii aborɔfo no nsam no, Ako Adjei bɛyɛɛ Ɔsoafoɔ a ɔdi kan wɔ Ghana abakɔsɛm mu, na ɔhwɛ ɔman yi mu nhyehyɛeɛ ne atɛntenenee so.
Afe 1961 mu no, Dr. Ebenezer Ako-Adjei sane bɛyɛɛ Ɔsoafoɔ a ɔdi kan wɔ Ghana abakɔsɛm mu a na ɔhwɛ Ghana ne aman afoforɔ ntam nkitahodie so. Nanso awerɛhosɛm ne sɛ, Ako-Adjei amanyɔsɛm ne ne dwumadie nyinaa ho baa asɛm. Deɛ ɛkɔbaeɛ ne sɛ, Kitawonsa 31, 1962 mu no,  Ghana manpanin Ɔsagyefoɔ Dɔkota Kwame Nkruma kɔɔ Togo ne ɛhɔ manpanin no kɔdiii nkitaho faa sɛdeɛ Abibifoɔ bɛtumi aka wɔn ho abom sɛ ɔman baako ho.
Berɛ na ɔrefiri n’akwantuo no mu resan aba Ghana wɔ Ɔsannaa 1 mu no, nsubrane bi tɔeɛ nti, lɔre ahodoɔ a wɔde kɔeɛ no antumi amfa faako sɛdeɛ daa na wɔyɛ no, ɛsiane sɛ na akwan no nyɛ papa. Yei na wɔbɛduruu Kulungugu a ɛwɔ Ghana no, wɔmaa abarimmaa kumaa bi de nhwiren kɔhyiaa ɔmanpanin. Berɛ a ɔman gyinaeɛ a ɔyɛɛ sɛ ɔrekɔgye nhwiren no, wɔanhunu deɛ ɛyɛeɛ na topaeɛ bi paee wɔ hɔ. Abɔfra no hweree ne nkwa amonom hɔ ara nanso ɔmanpanin deɛ, Ɔsoro dii ne ho afofie.
Ɛba saa no, wɔde kwaadu bɔɔ Dr. Ebenezer Ako-Adjei, Tawia Adamafio, Hugh Horatio Cofie Crabbe, Joseph Yaw Manu, ne Robert Benjamin Okyere sɛ wɔn na wɔahyehyɛ ho sɛ anka wɔredi ɔmanpanin no awu wɔ saa kwan no so.
Berɛ a Owura F. E. Takyi Menson rema ɔkasa wɔ mmarahyɛbadwafie Ɛbɔ 6, 1962 mu no, ɔde too dwa sɛ,
“Yɛnam kwan so reyɛ aduru baabi a asɛm no siiɛ no, saa nnipa yinom; Adamafio, Crabbe ne Ako Adjei tee wɔn ho firii ɔkannifoɔ a na wɔde wɔn ho abɔ no pampee te sɛ obi a wɔdɔ no ara ma, ɛso bi mmaeɛ no ho. Wɔforoo lɔre afoforɔ de mmirika ntɛntɛ twee wɔn ho dii anim koraa gyaa ɔmanpanin no wɔ akyire a na obi nhunu wɔn atikɔ mpo.”
Wɔyii no firii afiase 1966 mu no, Dr. Ebenezer Ako-Adjei amfa ne ho annye Ghana amanyɔsɛm mu sɛdeɛ na ɔyɛ no kane no bio. Saa ara na wamfa n’ano anto ɔman no mu nsɛm mu te sɛ kane no. Mmom, ɔnyaa berɛ maa n’abusua, na ɔmaa n’ani kɔɔ n’adwuma so sɛ mmarnimfoɔ. 1992 mu no, ɔtwerɛɛ nwoma faa Ghana dwadini kunini Owura George Grant ho. 1977 mu no, wɔde abasobɔdeɛ a na ɛsom bo pa ara wɔ Ghana no maa no. Na wɔfrɛ saa abasobɔdeɛ no, Nsoroma no Akwankyerɛ. Ɛyɛ animuonyamhyɛ a wɔhyɛɛ da de maa no ɛsiane dwuma titire a ɔdi de boa maa Ghana tumi nyaa faahodie no nti.
Ɔpɛpɔn 14, 2002 mu no, owuyareɛ bi bɔɔ Dr. Ebenezer Ako-Adjei berɛ tiawa bi maa no nam so hweree ne nkwa wɔ Korlebu ayaresabea kɛseɛ a ɛwɔ Nkran no mu. Ɔno ne onipa a ɔtwa toɔ a ɔwuiɛ wɔ Ghana adehyeɛ akunini nsia no mu. Ɔdii mfeɛ 85, ɛnna ɔgyaa ɔbaa kunani ne mmɔfra nnan wɔ akyire.
Ne wuo akyi no, wɔde ne din too Sankara Interchange a ɛwɔ Nkran no so bɛfrɛɛ no Ako-Adjei Interchange. Afei nso, wɔayɛ pramma bi wɔ Osu a ɛwɔ Nkran de ne din ato so.
Asɛm a ɔkaeɛ a ɛma yɛhunu sɛdeɛ na ɔwɔ ɔman Ghana ho dɔ ne adwene pa ne sɛ:
“Ghana yɛ yɛn man. Yɛnni baabiara kɔ. Ɛha yi ara na Onyankopɔn de yɛ adua, nti ɛsɛ sɛ yɛhunu yei ntɛm ansa na nneɛma aka akyi dodo.”
",3802,Latn,Twi,twi
akannews,"Yɛtaa te nsɛm bi firi yɛn nnamfonom, yɛn fipamfoɔ, yɛn nsɔremma ne ɔmamfoɔ binom hɔ sɛ wɔwɔ ɔhaw wɔ wɔn awadeɛ anaa mpenatweɛ mu. Ɛyɛ ampa, obiara nim sɛ awadeɛ anaa mpenatweɛ mu nkitahodie nna fam saa. Nanso asɛm a yɛrebisa yɛn ho ne sɛ, adɛn nti na ɛrekame ayɛ sɛ awadeɛ ne mpenatweɛ dodoɔ no ara taa kɔwie wɔ awaregyaeɛ anaa ntetemudie mu yi?
Ɛnnɛ adesua yi wɔ hɔ sɛ ɛrekyerɛ yɛn nnoɔma ahodoɔ a ɛtumi ma mpenatweɛ anaa awadeɛ kɔwie ntetemudie mu.
1. Deɛ ɛdi kan, nkɔmmɔdie a ɛnni hɔ. Wei yɛ ɔhaw kɛseɛ a ɛde awaregyeɛ anaa ntetemu ba awareɛ ne mpenatweɛ mu. Mpɛn dodoɔ a ɔbaa ne ɔbarima tena sɛ awarefoɔ na wɔnkasa mfa nneɛma ahodoɔ a ɛha wɔn ho no, mpɛn dodoɔ no ara na na nnoɔma mu reyere tawee, na ɛkɔfa ntetemu ba. Ɛtumi nso ba sɛ wɔn baanu no mu biara ntaa mfrɛ wɔn ho wɔn ho nhwɛ sɛdeɛ ɔfoforɔ no ho teɛ ɛnam sɛ wɔnnya wɔn ho adagyeɛ ɛnam adwuma a wɔyɛ nti. Hwɛ yie sɛ woremma saa ɔhaw yi nnidi mu ara mmɛwura w’awadeɛ anaa mpenatweɛ mu na ɛnkum no.
2. Mmusua ne nnamfoɔ a wɔba yɛn awadeɛ mu. Awadeɛ anaa mpenatweɛ bebree kɔ ɔhaw mu ɛnam sɛ nnipa dodoɔ no nhunu kwan a wɔbɛfa so asie wɔn awadeɛ anaa mpenatweɛ mu nsɛm afiri nnamfoɔ ne abusua ho. Sɛ awarefoɔ ma kwan ma wɔn abusuafoɔ anaa wɔn nnamfonom bɛhuahua wɔn awadeɛ mu nsɛm a, ɛno nso tumi ma awadeɛ anaa mpenatweɛ no gyigya. Wei nti momma yɛnhyɛ no nso.
3. Sɛ wɔresie nsɛm wɔ wɔn akoma mu atiatia wɔn ho. Ɛne sɛ wɔntumi mfa asɛm nkyekyɛ wɔn ho. Awadeɛ anaa mpenatweɛ mu no, sɛ ɔbaako kora yeadie anaa anwiinwii wɔ n’akoma mu kyɛ a, ɛtumi nyini duru tebea bi ma no kɔfa ɔhaw kɛseɛ ba wɔn awadeɛ anaa wɔn mpenatweɛ mu ma wɔn ntam tumi tete. Awarefoɔ nsua sɛdeɛ wɔbɛtumi agyae nsɛm mu akyekyɛ wɔn ho na ama wɔn awadeɛ ayɛ krabɛhwɛ.
4. Gyidie ho nsɛnsɛm. Sɛ nokorɛdie anna adi wɔ awareɛ anaa mpenatweɛ mu a, ɛtumi kum no. Nnipa dodoɔ no ara dwene sɛ, ɔhaw biara nnim sɛ wɔbɛtwa torɔ kakra bi wɔ wɔn awadeɛ anaa wɔn mpenatweɛ mu, nanso nokorɛ a ɛwɔ mu ne sɛ, atorɔ no bɛtumi agye nsam ntɛm so ama baako ho ayɛ ɔfoforɔ no nwanwa anaa wahunu suban pa ara ɔkura. Sɛ ɛkɔba no saa a, ɔdɔ tumi yera wɔ wɔn ayɔnkofa no mu.
5. Awadeɛ mu akwadworɔ. Awadeɛ anaa mpenatweɛ biara hia nsiesie ne adwuma, ne saa nti sɛ baanu no nyinaa yɛ wɔn adwene sɛ wɔbɛka abɔ mu ayɛ wɔn ayɔnkofa no ho adwuma a, ɛbɛboa ama awadeɛ no anyini na ayɛ fɛ. Sɛ ankɔba no saa a, awareɛ anaa mpenatweɛ no bɛtumi asɛe ɛnam sɛ wɔato no agyeegyeemu nti. Fa no sɛ awadeɛ te sɛ fie, sɛ woansiesie efie berɛ ano berɛ ano a, ɛyɛ tan na obiara mpɛ sɛ ɔbɛtena mu, na berɛ kɔ n’anim a ɛtumi bubu koraa.
6. Sikasɛm. Obi bɛtumi adwene sɛ awareɛ anaa mpenatweɛ nnyina sika so, nanso nhwehwɛmu kyerɛ sɛ ɛba sikasɛm mu a, mpo wɔn a wɔaware wɔ anigyeɛ mu pa ara no tumi nya twitwitwi wɔ wɔn awareɛ mu. Ɔbaako yɛ n’adwene sɛ ɔbɛsɛe sika basabasa wɔ awadeɛ mu a, ɛtumi twe anigyeɛ a ɛwɔ awadeɛ no mu sensɛn.
7. Bɔhyɛ a yɛnni so. Sɛ baanu a wɔwɔ awadeɛ anaa mpenatweɛ mu no anni bɔhyɛ a wɔhyehyɛ wɔn ho so a, ɔbaako a yɛadi no hwammɔ no nya atenka bi sɛ ɔrentumi mfa ne ho nto awadeɛ anaa mpenatweɛ no so bio. Hwɛ yie sɛ wonkɔhyɛ bɔ biara a worentumi nni so, na ankum w’awadeɛ anaa mpenatweɛ.
8. Nna mu nkitahodie yɛ asɛm a yɛmpɛ sɛ yɛbɛbɔ din koraa wɔ mmɔntene so, nanso ɛho hia pa ara sɛ yɛka ho asɛm ɛfiri sɛ ɛyɛ ɔhaw baako a yɛtaa te ho asɛm pa ara wɔ awadeɛ mu. Ɛtumi ba sɛ nna mu nkitahodie ntaa nkɔ so koraa, anaasɛ ɛkɔ so ma no boro so pii. Ɛwom sɛ asetena mu dadwene, adwumasɛm ne brɛ tumi ma nna mu nkitahodie kɔ fam wɔ awadeɛ mu sene kane a wɔwaree foforɔ no deɛ, nanso sɛ ɛnkɔ so koraa a, ɛtwa sɛ baanu no bisa wɔn ho sɛ wɔda so ara wɔ awadeɛ mu anaasɛ wɔyɛ nnamfoɔ. Saa ɔfa yi kɔ ma awarefoɔ nko ara, nti hyɛ no nso.
9. Apɔmuden ho nsɛnsɛm. Apɔmuden mapa de anigyeɛ ba nnipa asetena mu, saa ara nso na ɛteɛ wɔ awadeɛ mu. Nanso awerɛhosɛm ne sɛ, nnipa baanu hyɛ awadeɛ ayɔnkofa ase na yadeɛ hyɛ aseɛ yi ne ho adi sɛ ɛreteetee ɔbaako a, ɛma no bɛyɛ den sɛ wɔbɛnya anigyeɛ wɔ wɔn asetena mu. Na ɛno tumi hinhim awadeɛ no yie. Wei nti sɛ wobɛtumi a, firi aseɛ yɛ deɛ wobɛtumi afa w’apɔmuden ho na woanya apɔmuden pa.
10. Ɛrekame ayɛ sɛ nnipa dodoɔ no ara afa akomateɛ bi mu pɛn a ɛka asetena mu abrabɔ ho. Nanso, sɛ yɛanyɛ saa yea yi ho adwuma na yɛamma kwan amma pirakuro no ansa a, saa yeadie yi bɛtumi ada ne ho adi berɛ a yɛawura awadeɛ anaa mpenatweɛ foforɔ bi mu no.
Hwɛ sɛ wobɛma w’ani akɔ w’awadeɛ anaa ayɔnkofa a woresiesie ama no akɔwie awadeɛ no ho. Yɛ w’afam deɛ sɛ wobɛbɔ ho ban ama no atumi agyina. Afei, hwɛ sɛ wobɛkyɛ wei ama afoforɔ a wɔnnim no so adwene akɔ so, na wɔayɛ ahwɛyie wɔ ho wɔ wɔn awadeɛ mu.
",4537,Latn,Twi,twi
akannews,"Mfuturo yε adeε a nnipa nyinaa hunu no sε εho yε ahomete, na mmom wᴐnhunu no sε εha nipadua no anaa sε εwᴐ nsunsuanso bᴐne biara wᴐ nipadua no so. Sε yεhwε a, εwᴐ baabiara, enti yεnhyε da mfa yεn adwene nkᴐ so pii, na yεnnim nso sε sε wone mfuturo di ahyia pii wᴐ adwuma mu ne beaeε biara a, εmma w’apᴐmuden no nsi pi. Mfuturo yε adeε a εho yε hu yie pa ara, na εnya nsunsuano bᴐne wᴐ nnipa pii abrabᴐ so.
Yεhunu mfuturo wᴐ baabiara deε, nanso mpεn pii no yεne no di ahyia wᴐ yεn nnwuma mu, na yεntumi nsi ano kwan. Yεn dwumadie ne yεn nneyεeε wᴐ adwumayε mu no de mfuturo ba, na εnne no na εnam. Ɛba saa a, εma mfuturo foro kᴐnenam ewiem. Sε yεhwε mfididwuma ahodoᴐ no mu a, wᴐpepa hᴐ korakora hᴐ berε ano berε ano, nanso weinom nyinaa ntumi nsi mfuturo ano kwan.
Wei kyerε sε adwumayεfoᴐ no nyinaa apᴐmuden da asiane mu, na εma wᴐyε mmrε wᴐ home me aherawa nyarewa, ne honam ani nyarewa ne nyarewa ahodoᴐ binom a εbεtumi adi wᴐn nya wᴐn nkwa nna nyinaa no anim. Akwan ahodoᴐ atitire binom a mfuturo bεtumi de apᴐmuden ato asiane mu wᴐ yεn nnwuma mu na εidi soᴐ yi.
Sε obi ne mfuturo di ahyia boro so a, ᴐtumi nya home mu haw a εbεtumi de home mu yareε a εdi nnipa nya na εde ne nkwa to asiane mu abrε no. Yεtaa home mfuturo ma no kᴐ kwan a yεhome fa mu no ne akwaa a εdi yεn home ho dwuma no mu. Wei tumi boaboa ano gye daberε wᴐ aherawa no mu, na εma yεn bo so akwan no sisi.
Mfuturo tumi nso ma korᴐtoa anaa ntehyeewa kye obi. Ɛma home ho yε den, na εnsisi so. Sε yεhwε mfuturo bi te sε deε εfiri esam, nnuaba, nnua, ne nnuro a yεde hyε nneεma ma n’ahosuo sesa no a, εtumi de εwabᴐ ne hwintie ba, na εma onipa bo so kye. Ntehyeewa a yεtumi nya no wᴐ nnwuma mu no ha adwene deε, nanso home a εtwitwa sisi na εnsisi soᴐ ne aherawa mu nyarewa a mfuturo de brε onipa no ani yε nyan.
Aherawa mu yareε a ano yε den no fa kεseε no ara firi nnwuma mu. Sε wo ne nneεma binom a εha home te sε Respirable Crystalline Silica a wᴐtwa no tia ka no (RCS) no nya nkitaho pii a, εtumi ma wonya yareε bi te sε silicosis ne aherawa mu kisikuro.
Awerεhosεm a εwᴐ mu ne sε aherawa mu yareε a yεnya firi mfuturo mu ne εso nsunsuansoᴐ no yε koankorᴐ. Deε εhia pa ara ne sε yεbεbᴐ yεn ho ban wᴐ mfuturo ho na akᴐfa ᴐhaw a εte sεε ammrε yεn. Ɛsε sε adwuma mu mpanimfoᴐ ne nnuwma wuranom ma wᴐn adwumayεfoᴐ no apᴐmuden yε wᴐn ahiasεm kεseε pa ara na wᴐhwε sε mfuturo ano bεte akᴐ fam koraa wᴐ nnwuma no mu.
Deε εwᴐ mfuturo ho ne sε εwᴐ sε εgu baabiara, a honam no ani ka ho. Ɛmfa ho ne nneεma a wobεhyehyε de abᴐ honam no ho ban anaa wode bεra soᴐ, honam no bi wᴐ hᴐ a saa nneεma no nyinaa akyi no, εtumi kye mfuturo, na εtumi ma honam no da nsεnkyerεne binom adi a εkyerε sε wode biribi a εmpε aka no. Sε mfuturo kᴐ honam no ani kyε a, εtumi de ahoᴐhene ba, εtumi ma honam no ani hwane, na εtumi nso ma honam no ani ho yε hoyaa.
Mfuturo binom a εfiri mfididwumabea bi nnwuma mu ba no kita nnuro bi a ano yε den a carcinogen wᴐ mu, na εbεtumi ama onipa bi anya honam ani kisikuro a ano yε den.
Saa nneεma yinom yε deε yεn adwene nkᴐᴐ so koraa. Apᴐmuden mu nsunsuanso bᴐne ne nyarewa a yεnya firi mfuturo mu no dᴐᴐso pii. Ɛnyε apᴐmuden nko na mfuturo nya nsunsuansoᴐ wᴐ so, na mmom εtumi nya nsunsuansoᴐ wᴐ adwumayε nso so. Ↄfa mmeinu no bεka adwene no no adwumayε mu haw ho asεm.
",3258,Latn,Twi,twi
akannews,"Nhwehwεmu ne abᴐdeε mu nyansapε mu adesua kyerε sε, onipa nkwa no mu 70% gyina nsuo so, na wei da no adi pefee sε nsuo yε nkwa. Ɛyε adeε baako a onipa ntumi nyi mfiri n’asetena mu. Nnipa binom mpo ka sε, nsukᴐm kum sene aduanekᴐm.
Nsusεeε yε sε yεde nneεma binom, nwira ne nnuro regugu nsuo mu, εsiane yεn nnwuma anaa sikapε nti. Ɛtumi yε biribiara anaa nneyεeε biara a εsεe nsuo. Ɛpo ne asuo pii atwa ᴐman yi ho ahyia, nanso yεn nneyεeε ama nsuo yinom rewewe.
COCOBOD de bεtoo dwa wᴐ Ↄpεpᴐn 31 mu sε, wᴐhunu no sε, sεdeε galamsey ne nnuro a wᴐde gu nsuo mu tu galamsey ayε no, mfeε 20 akyiri no, asukεseε binom te sε Pra, Ankobra, ne Offin bεyerayera koraa. Nnuro bi te sε silt ne mercury a wᴐde gu nsuo yinom mu no yε adeε a εha Ghanaman nyinaa apᴐmuden εfiri sε, wᴐtᴐn asuo yi mu abᴐdeε no bi wᴐ ᴐman no nyinaa mu, mpo beaeε a wᴐntu galamsey.
Saa dwumadie korᴐ yi ara mu no, wᴐtumi tu ara kᴐto nsuo a εda asase ase a yεn nyinaa tu nsuo kᴐto no twe bi ba yεn afie mu nya nsuo nom no, na nneyεeε korᴐ no ara na εkᴐ so. Wei akyiri no, wᴐwᴐ gyedie bi sε, sε obi wu wᴐ berε a wᴐretu sika no a, sika no ba bebree. Ne saa nti sε obi wu wᴐ nsuo no ase a, wᴐgyae no wᴐ nsuo no ase ma no porᴐ, na yεatwe saa nsuo korᴐ no ara anom. Yεn nyinaa nim ᴐhaw a yεbεnya afiri wei mu.
Wei da nkyεn a, sε yεde yεn ani kyerε yε nkuropᴐn te sε Nkran ne Kumase mu a, yεn temammufoᴐ yi ara de εpo ne asuo akεseε a atwa yεn ho ahyia no adane agyananbea ne beaeε a yεgu nwira. Saa nsuo korᴐ yi ara mu nso na yεnya yεn aduane firi, na ebinom mpo nom bi de bi di wᴐn daa daa dwuma. Nkuro nketewa no mu mpo deε, yεnhunu nsonsonoeε a εda mmᴐnka ne asutene no ntam. Weinom yε me ne wo mmienu nneyεeε a εso nsunsuansoᴐ ba yεn ara so.
Wei da no adi pefee sε mfeε 50 bi mu no deε na εsε sε ᴐman yi kra nsuo firi amanᴐne ansa na εmu nnipa anya nsuo anom. Nhwehwεmu kyerε sε, sε yεde yεn ani bu a, nyarewa ahodoᴐ a aba no mu 80% yε deε yεnya firi nsuo mu.
Nsunsuansoᴐ kεseε a saa nneyεeε yi de brε yεn yε apᴐmuden mu nsunsuansoᴐ; abunu nini ne abunu ahodoᴐ a εnni aduro ate atese, na saa mu nyarewa ayε donkomi. Megye di sε εnyε nnipakuo pi pε na wᴐbεnya wei ho nsunsuansoᴐ, na mmom yεn nyinaa. Ɛno akyiri no, nsuo ho bεkᴐ atwee wᴐ mmerε bi a εdi yεn anim mu.
Yεbεtumi agyae weinom? Aane, εsiane sε εyε me ne wo mmienu nnyeyεeε. Obi bεka sε aban na εma kwan ma wᴐtu galamsey, nanso mese wo sε, sε yεsi yεn bo na yεyi no akwa a, obiara ntumi nni saa dwuma no. Ɛno pa ho a, yεn ara yεn nuanom ne yεn mma na wᴐde wᴐn ho hyε saa dwumadie no mu, enti εtwa bεwie me ne wo so. Nsesaeε yε den deε, nanso εboa nnipa asetena. Momma yεnnwene daakye ho na yεnsi gyinaeε εnnε.
",2630,Latn,Twi,twi
akannews,"Nnubᴐne binom a εwᴐ nsunsuansoᴐ wᴐ adwene no so no sεe adwene no fa bi a εma nnipa bᴐ obi aba so, ma nnipa ani gye anaa wᴐn ani sᴐ adeε, ne sε wᴐde wᴐn ho rewura tebea a εyε hu mu. Saa nnuro yi de nnuro bi a εde anigyeε mmorosoᴐ nam kᴐhyε adwene no mu ma, na εma wᴐn a wᴐde di dwuma no nya anigyeε mmorosoᴐ bi nteaseε.
Wei hyε nnipa nkuran ma wᴐde ahopeperε kᴐpε nnuro yi bi wᴐ kwan biara so de di dwuma sεdeε εbεyε a wᴐn ani bεgye mmororoᴐ bio. Wei nti, ayε nhyε ama saa nnipa yinom sε wᴐnya bi nom kwan biara so. Nsunsuansoᴐ a εwᴐ saa adwene mu nsesaeε yi so no gu mu ahodoᴐ mmienu; deε εtena hᴐ afebᴐᴐ, ne deε εdi mmerε tiawa bi. Deε εdi mmerε tiawa bi no mu bi na εdidi soᴐ yi;
Sε obi tᴐ kᴐ so ara nonom nnubᴐne a, wᴐn adwene ne wᴐn adwene mu nsεnsεm tumi sεe. Nsunsuanso bᴐne a εba onipa no so afebᴐᴐ no nso bi na εdidi soᴐ yi;
Nsonsonoeε bεn na εda sε obi renom aduro aboro so ne sε obi retᴐ adubᴐne bi nom mu ntentan
Mpεn pii no, εyε a yεde saa nsεm mmienu yi di dwuma sεdeε wᴐyε pε no; wᴐde ᴐbaako si ᴐbaako anan mu wᴐ kasa mu. Nanso nsonsonoeε da ne mmienu ntam. Obi a ᴐnom aduro bi ma no boro soᴐ no de aduro korᴐ no di dwuma dodo, ᴐde di dwuma ntεntεm so, anaa ᴐde di dwuma wᴐ kwan a εmmoa n’apᴐmuden so, nanso saa nnipa no tumi hyε ne ho so wᴐ saa aduro no ho. Mmom, obi a watᴐ adubᴐne bi nom mu ntentan no de saa aduro no di dwuma wᴐ akwan biara a εha n’abrabᴐ soᴐ nyinaa. Wᴐntumi nyae saa suban no, mpo sε wᴐpε sε wᴐgyae a.
Adwene no apᴐmuden ho hia yie,na yεbᴐ wei ho kᴐkᴐ sεdeε εbεboa ate nnubᴐnenom ho nsunsuansoᴐ a εwᴐ wᴐ adwene no soᴐ no.
",1558,Latn,Twi,twi
akannews,"Mpanimfoɔ se, “Abɔsobaa na ɛma egya wae.” Ɛnna, yɛredi adi bio nso na ɛma ɔhɔhoɔ sere. Ɛnnɛ, yɛrebɛtoa yɛn adesua no so ahwɛ ‘Tete amammerɛ ne amanneɛ binom a yɛato atwene ne sɛdeɛ aka yɛn asetena ɛnnɛ’ no, ne fa a ɛtɔ so mmienu.
Adesua a ɛdi kan no mu no, yɛhunuu sɛ bragorɔ yɛ Akanfoɔ amammerɛ titire a wɔntoto no ase koraa. Afei nso, yɛhwɛɛ bragorɔ mu amanneɛ binom ne mfasoɔ ahodoɔ a yɛnya firi bragorɔ mu. Yɛwieeɛ no, yɛde asimmisa bi sii hɔ sɛ, ‘sɛ ɔbaa bi antwɛn amma wɔangoro no bra na ɔne ɔbarima kɔdi mpa mu agorɔ a, na wɔyɛ no deɛn?’
Tete no, ɛsiane sɛ na ɛyɛ mmusuo sɛ ɔbaa biara ne ɔbarima bɛda berɛ a wɔngoroo no bra nti, na sɛ ɔbaa bi yɛ saa a, wɔyɛ no Kyiribra. Kyiribra yɛ Akanfoɔ amammerɛ a wɔyɛ de popa mmusuo a ɔbaa a wɔngoroo no bra no ne ɔbarima no de aka kuro no. Ɛsiane sɛ kyiribra yɛ aniberesɛm nti, na wɔyɛ amanneɛ binom de sopa ɔbaa ne ɔbarima no nyinaa sɛdeɛ ɛbɛyɛ nhwɛsoɔ ne kɔkɔbɔ ama nkyirimma a wɔreba no. Ɛno akyi no, na wɔtwa Kyiribra, ɔbaa no, asu firi kuro no mu kɔpem abosome nkron a ɔbɛwo awie ansa na wɔasan agye no atena kuro no mu bio.
Afei nso, sɛ animguaseɛ a ɛde brɛ ɔbaa ne ɔbarima no da nkyɛn a, na animguaseɛ korɔ yi ara bi ka wɔn abusuafoɔ nso ɛfiri sɛ, sɛ nkonkonte anim gu ase a, ɛbi ka nkuruma. Ɛnna sɛ ɛka wo nantini nso a, na aka wo to.
Yei nti, na awofoɔ ma wɔn ani ku wɔn mmammaa ho yie pa ara sɛdeɛ ɛbɛyɛ a wɔnkɔfa nsopa a ɛte saa mmɛka abusua no. Bio nso, na mmaayewa ne mmeranteɛ nyinaa hwɛ wɔn ho so yie na ama wɔatumi akwati animguaseɛ a ɛte saa. Ɛno nti, tete no, na mperewanyinsɛn nnɔɔso sɛ ɛnnɛ. Ɛnna na mmaayewa siesie wɔn ho sie sɛdeɛ ɛbɛyɛ a ɔbarima bi kɔn nnɔ wɔn wɔ ɔkwan a ɛmfata so. Afei nso, na ɔbaa biara pɛ sɛ wɔgoro no bra de hyɛ ɔne n’abusuafoɔ animuonyam na ama no atumi anya kunu pa ne aware pa bi aware.
Awerɛhosɛm ne sɛ, ɛsiane suatra ne gyedie afrafra nti, ɛnnɛ, nnipa dodoɔ no ara adwene yɛ wɔn sɛ saa amammerɛ yinom ho nhia bio. Enti wɔato atwene reyɛ deɛ wɔpɛ biara. Ɛwom sɛ anibue aba, nanso ɛno nso nkyerɛ sɛ ɛsɛ sɛ yɛto yɛn amammerɛ a ɛyɛ papa no twene kɔfa obi deɛ. Aboa no ntakra na ɛma ne ho yɛ fɛ nanso ntakra bɔne deɛ, fanyinam kwaterekwa!
Deɛ afiri saa adeɛ yi mu aba ne sɛ, ɛnnɛ, mmaayewa tumi yiyi wɔn ho gu intanɛte so a wɔn ani mmu wɔn dwɛ mpo. Mmabunu a wɔwɔ hɔ ɛnnɛ atoto wɔ ani awe ɛfiri sɛ, amammerɛ ne amanneɛ a na ɛkyekyere wɔn kane no nyinaa nni hɔ bio.
Yei ama nkyirimma a wɔwɔ hɔ ɛnnɛ no abrabɔ asɛe na ama ɔbra bɔne atu atese wɔ ɔman yi mu. Ɛnnɛ, mperewanyinsɛn, nnubɔnenom, korɔnobɔ, tuutuusie, kyakyatoɔ, ne nneyɛɛ binom a ɛmfata Ɔkani ba nko ara na mmabunu reyɛ! Asane nso de ɔhaw abɛto ɔman no nyinaa so ɛfiri sɛ, ama mmabunu dodoɔ no ara ntumi nkɔ sukuu nnuru akyiri, na ebinom nso anya yarebɔne binom afa mu ahwere wɔn nkwa.
Yɛbɛtumi asi saa ɔhaw yi ano a, ɛsɛ sɛ awofoɔ kyerɛkyerɛ wɔn mma Akanfoɔ amammerɛ binom a ɛfa abrabɔ pa ho, ne afei asiane ahodoɔ a ɛwɔ ɔbra bɔne mu. Afei nso, ɛsɛ sɛ mmaayewa sukuukorɔ bɛyɛ adeɛ titire baako a ɛsɛ sɛ ɔman no ani ku ho pa ara. Ɛbɛyɛ yie mpo a, ɛsɛ sɛ wɔkyerɛkyerɛ yɛn amammerɛ binom a ɛfa abrabɔ pa ho no nyinaa wɔ sukuu ahodoɔ mu, yɛn kurom, yɛn mpɔtam, tɛlɛbihyin so, radio so, ne yɛn afie mu nyinaa sɛdeɛ ɛbɛma mmabunu ahunu deɛ ɛsɛ sɛ wɔde wɔn abrabɔ yɛ.
Afei nso, ɛsɛ sɛ yɛtumi buebue sukuu bebree a ɛkyerɛkyerɛ nsaadwuma ahodoɔ no nyinaa bi wɔ ɔman yi mu sɛdeɛ ɛbɛboa ama mmabunu, titire ne mmaa asua nsaanodwuma ahodoɔ binom. Ɛno bɛboa ama wɔatumi de wɔ mmerɛ ayɛ nneɛma binom a ɛso bɛba wɔn mfasoɔ ɛnnɛ ne daakye.
Menim sɛ yɛmfiti prɛkopɛ mpɔ yɛn se, nanso sɛ yɛfiri aseɛ yɛ no nkakrankakra a, yɛbɛduru hɔ. Adeɛ yi, sɛ ɔkwan no ware sɛ deɛn mpo a, ɛbɛwie wɔ aboboano.
",3630,Latn,Twi,twi
akannews,"Saa ᴐhaw ahosoᴐ a aninntᴐnnwi ntoasoᴐ de ba no ano aduro kԑseԑ pa ara ne sԑ anka yԑbԑtwe yԑn ho afiri ho, nanso sԑ ԑho bԑhia sԑ yԑbԑhyԑ a, momma yԑmmᴐ yԑn ani ho ban wᴐ berԑ a yԑreyԑ deԑ ԑdidi soᴐ yi;
Deԑ ԑkyerԑ sԑ woanya aniwa ho haw
Sԑ wohunu saa nsԑnkyerԑnne yinom biara wᴐ w’ani ho wᴐ berԑ a woahyԑ anaa woayi aninntᴐn nwi no a, hunu wo dᴐkota ntԑm so na ᴐnhwԑ wo.
Saa nhehwԑmu yi abᴐseԑ firi akukudamfoᴐ a wᴐakwadare wᴐ aniwa ne ԑho nsԑm mu, ne saa nti bᴐ w’ani ho ban, na weinom nyinaa si daa.
",500,Latn,Twi,twi
akannews,"Nsɛnkyerɛnne a ɛkasa a anka yɛde di dwuma kane no nhyɛ da nni hɔ bio nanso ɛnkyerɛ sɛ wɔmfa nni dwuma koraa bio. Yɛreka wei ɛsiane sɛ nsɛnkyerɛnne no bi reyɛ ayera ara ne sa ɛfiri sɛ, adeɛ rekye a adeɛ resa nyinaa na nneɛma foforɔ nso reyiyi wɔn ho adi. Nsakraeɛ a aba nsɛnkyerɛnne a ɛkasa ahodoɔ bi mu na ɛdidi soɔ no:
Ɛwom sɛ ntɔmmɛ, abrɔbɛ ne deɛ ɛkeka ho a wɔde to hyeɛ wɔ mfuom no da so gyina brane nanso ebi abɛkeka ho. Nneɛma ahodoɔ a na yɛde to hyeɛ no mu asesa kakra afiri kane deɛ no ho.
Ɛnnɛ yi, sɛ obi tɔ asase na ɔpɛ sɛ ɔto hyɛe a, ɔtumi de nkantankantan di saa dwuma yi de kyerɛ ɔmanfoɔ sɛ beaeɛ hɔ yɛ ne dea. Bio, ɔtumi de pono bi a wɔatwerɛ nsɛm a ɔpɛ sɛ ɔde to dwa no agu so si asase no so de kyerɛ sɛ beaeɛ hɔ yɛ ne dea. Ɔbɛtumi nso ato fasuo atwa n’asase no ho ahyia. Weinom akyi no wɔtumi de sɛmɛnte yɛ pila de sisi asase no ahyeɛ so.
Ɛnnɛ yi, sɛ obi sum fidie bi anaa ɔde biribi a ɛbɛtumi adi onipa awu si beaeɛ bi a, wɔmfa merɛkɛnsono nsi hɔ bio na mmom wɔtumi de koogyan kyekyere dua bi ho de si hɔ de kyerɛ sɛ biribi wɔ hɔ nti mma obiara nkɔ hɔ. Bio, wɔtumi de ahyɛnsodeɛ bi si hɔ de bɔ amanfoɔ kɔkɔ sɛdeɛ ɛnha obiara. Kwan korɔ no ara som no, sɛ amena kɛseɛ bi da baabi a, wɔtumi de deɛ yɛabobɔ so wɔ soro hɔ yi di dwuma ma nnipa twe wɔn ho firi beaeɛ hɔ.
Ɛnnɛ yi, ɛnam abɔdeɛ mu nyansapɛ mu nkankɔ nti, kuro bi mu nsaeyareɛ no sa no mfa tete gyidie no so bio, na mmom wɔnam abɛɛfo ayaresa mu nimdeɛ te sɛ abota so sa saa nyarewa yi. Bio, nnɛ yi, apemfoɔ wuo wɔ awoeɛ no nkɔ so te sɛ kane no. Adɔkotafoɔ nimdeɛ a wɔanya wɔ awogyeɛ mu no ma mmaa dodoɔ no ara wo fa wɔn ho fa wɔn mma wɔ apirehyɛn kwan so.
Seesei, wɔn a wɔdɔ mfuo no de nkatasoɔ bi te sɛ nɛɛte kata wɔn mfuo so sɛdeɛ ɛbɛyɛ na nnomaa ntumi mmɛdi. Wɔde nɛɛte korɔ yi ara gye wɔn mfuo no ho de si mmoa bi te sɛ nwansane ne nkranteɛ kwan sɛdeɛ ɛmma wɔntumi mma afuo no mu mmɛsɛe mfudeɛ no. Afei ebinom bɔ akuraa wɔ mfuo no mu ma nnipa kɔwɛn sɛdeɛ ɛbɛyɛ a akorɔmfoɔ nwia nneɛma no.
Ɛnam Kristosom nti, nsakraeɛ aba saa nneyɛeɛ yi mu. Akuafoɔ binom kɔ asɔfoɔ anaa adiyifoɔ nkyɛn kɔgye nhyira nsuo ne ngosra bɛpetepete wɔn mfudeɛ so sɛdeɛ ɛbɛyɛ a, sɛ wɔkamfo no mmorosoɔ koraa a, mfudeɛ no bɛso aba pa.
Ɛnam nnɛɛmasɛm ne abɛɛfosɛm nti, saa nsɛnkyerɛnne wei atɔ nsuo mu koraa. Ɛnnɛ yi, obi tumi frɛ ne yɔnko a ɔne no rebɛkɔ baabi sɛ ɔpɛ sɛ ɔdi kan anaa wadi kan dada. Sɛ obi ne ne yɔnko kɔ afuom na ɔredi kan a, ɔtumi frɛ no wɔ foonu so ma no hunu sɛ wadi kan. Mmom, wɔde ahahanguo di dwuma wɔ ɔfa foforɔ bi: sɛ lɔre bi sɛe si akwantimfi a, dorɔbani no tumi gu ahahan de yi afoforɔ asotire. Ɛno mpo nsakraeɛ aba mu, ɛfiri sɛ wɔtumi de afidie bi si hɔ de di saa dwuma no.
Kane no, na nsatɔnfoɔ anaa abɛtwafoɔ de nsa gu korafa anaa toa mu si beaeɛ bi de kyerɛ ɔmanfoɔ sɛ wɔtɔn nsa wɔ hɔ, nanso ɛnnɛ yi wɔtumi de biribi a yɛatwerɛ so si baabi a ɛbɛn beaeɛ a wɔyɛ adwuma no de kyerɛ sɛ nsa wɔ hɔ anaasɛ ɛbi nni hɔ. Afei wɔtumi kɔyɛ nkaebɔ wɔ radio ne dawubɔbea ahodoɔ so de bɔ wɔn adwuma no ho dawuro.
Tete no, ansa na obi bɛfira ntoma tuntum anaa ntoma kɔkɔɔ no, gye sɛ nipa no wɔ awerɛhoɔ mu anaa n’ani abere, nanso ɛnnɛ yi biribiara asesa. Nnipa dodoɔ no ara tumi hyehyɛ ntadeɛ anaa firafira ntoma akɔkɔɔ ne atuntum wɔ berɛ a wɔn ani mmereeɛ anaa awerɛhoɔ biara nkaa wɔn, na wɔn ani na ɛgye ho. Wɔde siesie wɔn ho kɛkɛ. Afei sɛdeɛ na wɔde ntoma binom bu nnipa binom bɛ no so ate, obi de ntoma no fɛ na ɛfira, na mmom ɛnyɛ ne din. Wobɛbisa no no mpo na ɔnnim edin a ɛda ntoma no so.
Deɛ abɛka ho bio ne sɛ, ɛsiane abɛɛfosɛm korɔ yi ara ne akwantempɔn ahodoɔ a aba nti wɔde nsɛkyerɛnne sisi akwan ne akwantempɔn ahodoɔ so de kasa kyerɛ ahyɛnkafoɔ, ahyɛntuafoɔ ne wɔn a wɔfa kwan no so no. Sɛ obiara a ɔde kwan no di dwuma hunu saa nsɛnkyerɛnne yinom a, ɔte deɛ ɛreka ase wɔ berɛ a obiara nkyerɛkyerɛ mu.
Nsɛnkyerɛnne a ɛkasa ho mfasoɔ atitire wɔ Akanman mu ne sɛ; wɔde bɔ kɔkɔ, ɛboa ma wɔn a wɔntumi nkasa no te nkitahodie bi ase wɔ berɛ a wɔmmerɛ, ɛda Akanfoɔ amammerɛ adi, wɔde twa asɛm bi so tia, ɛbɔ nnipa ho ban, ɛnna ɛsi ntɔkwasɛm ne mansotwe kwan. Yɛtumi nso de ka asɛm sie ɔnanani. Pii ka weinom ho.
Sɛdeɛ biribiara wɔ ne sintɔ no, saa ara nso na nsɛnkyerɛnne a ɛkasa teɛ. Sintɔ a ɛdidi soɔ yi ne pii a ɛkeka ho na ɛwɔ nsɛnkyerɛnne a ɛkasa ho; Sɛ obi nni nimdeɛ wɔ nsɛnkyerɛnne yinom ho a, asɛm tumi to no. Yɛntumi mfa nni nkɔmmɔ nkyerɛkyerɛ nsɛm mu te sɛ deɛ ano kasa bɛyɛ no, ɛnna Sɛ obi nte saa nsɛnkyerɛnne yi ase a ɛnkasa nkyerɛ no. Afei obi tumi fa nsɛnkyerɛnne yi bi so di obi atɛm wɔ berɛ a anka ɔntumi mfa n’ano nka. Deɛ ɛka ho ne sɛ, sɛ obi de nsɛnkyerɛnne yi bi di dwuma na sɛ biribi nti nsɛnkyerɛnne no firi hɔ a, nkɔmmɔdie no nwie pɛyɛ.
MMOA NWOMA
Adusi-Poku, Y. (1979). Nsɛnkyerɛnne a Ɛkasa (Unpublished).
Konadu, G. (2009). Akanfoɔ Ahemfie Nsɛmkyerɛnne Ho Nhwehwɛmu (Unpublished).
Agyekum, K. (2011). Akan Kasadwini. Madina-Accra: Dwumfour Publications.
",4855,Latn,Twi,twi
akannews,"Sε yεma yεn ani so twa yεn ho hyia a, nneεma pii asesa; mframa pa ho kᴐ atwee, nnyarewa hodoᴐ pii na aba, ᴐpε si nsutᴐberε, na nsuo asosᴐ ᴐpε berε. Deε yεn mu pii ka ara ne sε Onyankopᴐn asesa ne nhyehyεeε, nanso sε yεhwε mu yie a, Onyankopᴐn nhyehyεeε akyi no, yεn suban ahodoᴐ bi a yεda no adi ne yεn nneyεeε ka ho titire na ama saa nneεma yinom resisi yi. Yεn ara yεn nneyεeε nketewa ne akεseε binom a yεde pε yεn ano aduane ne sika na εde yεn nkwa ne yεn apᴐmuden to asianeε mu. Yεtwitwa nnua basabasa, hyehye egya a εnni ani, kum mmoa basabasa, de nnuro dua nnuane a yεdi kᴐ yεn mu. Yεnim yie sε weinom nyinaa nsunsuansoᴐ da yεn so.
Nnua yε adeε a εho hia ma nnipa asetena yie. Abᴐdeε mu nyansapε adesua kyerε sε, mframa a εfiri nnua ne aduadeε mu no na nnipa home kᴐ ne mu, na nnua ne aduadeε nso ahome deε nnipa home ba abᴐntene no. Mframa yε adeε a εho hia yie εfiri sε onipa home yε mframa, na sε onipa home twa a, na ne nkwa asa. Wei kyerε sε yεdan nnua na nnua nso dan yεn.
Yεn ara yεdi yεn ho awu wᴐ berε a yεtwa nnua de hye bidie, de bi yε nneεma binom nanso yεnnua bi nkyε mu. Na mmara bi wᴐ hᴐ sε, sε wotwa dua baako a, dua mmiεnsa hyε anan, nanso sε wᴐredua dua baako koraa akᴐyε boakye bi din. Nhwehwεmu kyerε sε, anka εsε sε onipa biara nya dua baako a εbεboa ne home. Nanso εnnε yi, yεn nneyεeε ama sε yεka nnipa du bᴐ mu koraa a, yεnya dua baako mma wᴐn. Wei kyerε sε, mframa a yεhome no nso yεn. Yεatwa nnua akεseε nyinaa ama akwaeε adane mfofoo ne asase pεsεε
Nnua korᴐ yi ara nso yε abᴐdeε afoforᴐ binom fie, nanso εrekame ayε sε yεnnwene saa abᴐde no ho. Abᴐdeε korᴐ yi ara nso bi yε aduane ma nnipa. Sε εba saa a, deε wᴐyε ara ne sε wᴐdwane. Ɛsiane sε saa mmoa yi nso di nnwemmoa binom wa wᴐnom nnipa mogya ma wᴐn yareε nti, sε wᴐdwane saa a, εma saa nnwemmoa te sε ntontom ne deε εkeka ho yinom nya kwan we nnipa de nyarewa pii brε yεn. Weinom nyinaa ka ho na atiridii abu no. Nsunsuansoᴐ a nnuatwa de ba yε ahuhuro, ewiem nsakyeraeε a εnnyina, nsuyiri ne deε εkeka ho pii.
Saa ara nso na nwira binom a yεhyε da twitwa egya to mu hyehye no basabasa no bᴐ yεn ho ban firi awᴐwᴐ ne ntummoa te sε ntontom ne ade binom ho.
Yεn nyinaa nim sε anibue aba, na ama mfididwuma nso adᴐᴐso. Adeε baako nso a saa mfididwuma yi de nam yε mframasεeε. Mfamasεeε yε sε yεde nnuro ne nneεma a εha mfama regu mframa mu.  Ntutuo ahodoᴐ a εfiri saa nnwuma yi mu gu mframa kakra a aka a yεhome no nso mu. Wei ama mframa a yεhome kᴐ yεn mu no nyinaa asεe, a εtumi kum yεn nkakrankakra. Weinom ama mframa mu nyarewa ne aherawa mu nyarewa rekum nnipa wᴐ ᴐman yi mu yie pa ara. Efie nnwuma binom nso tumi sεe mframa a atwa yεn ho ahyia no.
Sε yεba mmoakum so a, tete no, na yεn mpanimfoᴐ no wᴐ nna a wᴐde kᴐ ahayᴐ, anaa  afuom ne εpo so mpo. Wᴐyε wei εsiane sε wᴐpε sε wᴐbᴐ mmoa a wᴐwᴐ εpo no ne nwiram no ho ban de ma yεn ara. Ɛnnε, yεnhunu saa nneεma yinom nyinaa bio εfiri sε yεmfa saa mmara no nyε adwuma seesei. Apofofoᴐ binom mpo de nnuro na εyi nam nnansa yi, na ne nyinaa nso ha nnipa apᴐmuden. Ɛnnε abᴐfoᴐ binom mpo de nnuro gu nnuaba so ma mmoa di ansa na wᴐanya nam abεtᴐn ama yεn.
Akuafoᴐ nso de nnuro ahodoᴐ gu nnuane so dua ma no nyini, na wᴐate aba ama nnipa atᴐ akᴐdi. Wᴐde nnuro asεe asase no awie, deε afei wᴐka ara ne sε, sε wodua na woamfa aduro anka no a, εnyε yie. Ɛnnε sε wotᴐ ntoosi na wobεtwitwa mu a, ani hoyaa sene nyaadoa; wᴐma nneεma patu bere εsiane sika a wᴐrepε nti. Ɛwᴐ sε yεhunu sε saa nneεma yinom so nsunsuansoᴐno ba yεn ara so.
Sε yεbεtumi akentene yεn ho adua nnua, agyae anidaho gyahyehyeε, na nnwumakuo yi apε kwan bi afa so ahwε ntutuo a εfiri nnwuma no mu reba no ho dwuma adi, na yεagyae mmoakum basabasa ama akuafoᴐ nso asane akᴐfa ᴐkwan a na wᴐnam so yε kua dada no a, anka mfama mu nyarewa, aherawa mu nyarewa ne yafunu mu nyarewa to antwa koraa a, εbεsusu.
",3804,Latn,Twi,twi
akannews,"Akanfoɔ gye di sɛ, onipa kra a ɛma no nkwa wɔ asaase yi so no firi ne mu kɔ a, ɛno kyerɛ sɛ wawu. Ɛno nti na Akanfoɔ ka sɛ ɔkɔ ne kra akyi no.
Akanfoɔ gyidie ne sɛ, ɔkwan a obi bɛfa so awu no na ɛkyerɛ owuo korɔ a onipa no awu. Yei nti, ɛnnɛ adesua yi mu no, yɛrebɛwɛ owuo ahodoɔ binom a ɛwɔ Akanman mu.
Akanfoɔ wɔ owuo ahodoɔ num. Deɛ ɛdidi soɔ yinom ne owuo ahodoɔ a ɛwɔ Akanman mu no.
1. Owu pa
Owu pa ne sɛ onipa bi ato ne kɔn awu. Akanfoɔ gye di sɛ, ɛba saa a, na berɛ a Onyankopɔn de maa onipa no wɔ asaase yi so no aso, ɛno nti na ɔrekɔ asamando akɔgye n’ahome no. Saa owuo yi deɛ, onipa no nyini kyɛ ansa na wawu. Obi wu owu pa a, Akanfoɔ yɛ no dɔteyie ne ayi pa.
2. Asianewuo/Akwanhyiawuo
Asianewuo anaa akwanhyiawuo yɛ owuo a ɛnam biribi so anaa onipa bi so ma obi hwere ne nkwa. Ɛsiane sɛ ɛyɛ owuo a owufoɔ no nhwɛ kwan, na mmom, asiane anaa akwanhyia bi a ɛtoo no na ɛmaa no hweree ne nkwa nti na yɛfrɛ no asianewuo anaa akwanhyiawuo no.  Sɛ onipa bi fa akwan a ɛdidi soɔ yi bi so wu a, ɛyɛ asianewuo / akwanhyiawuo.
a. Dua abu abɔ obi akum no. / Dua akasa obi.
b. Nsuo afa obi ama no ahwere ne nkwa.
c. Aboa bi aka anaa akyere obi akum no.
d. Kaa anaa lɔre abɔ obi na wawu.
e. Obi abɔ obi tuo akum no.
f. Obi awɔ obi sekan ama no awu. Ne pii a ɛkeka ho.
3. Atɔfowuo/Animguaseɛwuo
Yei yɛ owuo a onipa bi ahyɛda akum ne ho. Sɛ obi fa nnoɔma a ɛdidi soɔ yi bi mu na ɔwu a, Akanfoɔ bu no sɛ ɛyɛ atɔfowuo.
i. Obi ahyɛ ne ho akɔmfo.
ii. Obi ahyɛda anom adubɔne awu.
iii. Obi ahyɛda abɔ ne ho tuo.
iv. Obi ahyɛda awɔ ne ho sekan awu.
v. Obi aforo ɛdan anaa dua na wagyae ne ho abɛhwe fam awu.
vi. Obi ahyɛda agyae ne ho ato nsuo mu awu. Ne deɛ ɛkeka ho.
Akanfoɔ gye di sɛ, sɛ obi wu atɔfowuo a, na wadi bɔne bi asuma a ɔmpɛ sɛ obiara bɛhunu nti na ɔde owuo no rekata ne bɔne no so. Yei nti, sɛ obi wu saa owuo yi a, Akanfoɔ nneda no, wɔnyɛ no ayi pa, ataadeɛ anaa ntoma a ɔhyɛ de wuiɛ no, ɛno ara na wɔde sie no, wɔsie no kwan nkyɛn.
Bio nso, Akanfoɔ bu atɔfowuo sɛ ɛyɛ mmusuo kɛseɛ pa ara. Ne saa nti, ɛyɛ owuo a wɔnsosɔ so koraa. Saa gyidie yi nti, sɛ obi wu atɔfowuo na Akanfoɔ reyi apaeɛ a, wɔmfrɛ ne saman.
Edin a Akanfoɔ de frɛ onipa a wawu atɔfowuo saman ne samantwɛntwɛn. N’amu no nso, wɔfrɛ no ɔtɔfoɔ. Ɛsiane gyidie ne nneyɛɛ a ɛbata atɔfowuo ho yi nti, ɛyɛ animguaseɛ kɛseɛ pa ara sɛ obi bɛwu atɔfowuo. Ɛno nti na ne din foforɔ ne animguaseɛwuo no.
4. Yarewuo
Owuo foforɔ a ɛwɔ Akanman mu ne yarewuo. Yɛka yarewuo a, ɛne sɛ obi ayare akyɛ, na wannya ano aduro na yareɛ no akum no. Obi wu yarewuo a, na ɛkyerɛ sɛ wato ne kɔn awu. Kyerɛ sɛ, ɛberɛ a ɛsɛ sɛ ɔwu no aso. Ɛno nti Akanfoɔ yɛ saa nipa no ayi pa.
5. Patuwuo
Obi yare na ankyɛ anaasɛ sɛ ɔyare berɛ tiawa bi mu na ɔwu a, na wawu patuwuo. Saa wuo yi ho nhwɛsoɔ ne sɛ obi aka sɛ ne ti yɛ no ya na saa da no ara onipa no ahwere ne nkwa. Obi wu patuwuo a, Akanfoɔ gye di sɛ wato ne kɔn awu nti wɔyɛ no ayi pa.
Gyedie a Akanfoɔ wɔ fa patuwuo ho ne yarewuo deɛ no nyinaa yɛ pɛ.
Menim sɛ woasua nneɛma foforɔ pii wɔ adesua yi mu. Da foforɔ nso, yɛbɛka Akanfoɔ ayiyɔ ho asɛm.
",3040,Latn,Twi,twi
akannews,"Bɛyɛ abosome mmienu nie na Ghana aban yɛɛ n’adwene sɛ, ɛsiane sɛdeɛ nneɛma mu ayɛ den wɔ ɔman no mu nti, ɔbɛkɔ Wiase nyinaa Sika Fotoɔ no mu akɔhwehwɛ mmoa. Ɛwom sɛ wɔgu so ara rebɔ wɔn ho mmɔden sɛ wɔn nsa bɛka sika no deɛ, nanso asetena mu yɛ ara na ɛreyɛ den ma temanmufoɔ no.
Yei nan so ama ɛdɔm kɛseɛ a wɔwɔ mmarahyɛbadwafie no se, sɛ nsuo taa apokyerɛnne a ɔgye wɔɔ. Ɛno nti, ɛnnɛ Benada, Ahinime 25, 2022 yi na mmarabadwafoɔ bɛyɛ aduɔwɔtwe a wɔka ɛdɔm kɛseɛ no ho de abɛto dwa sɛ, wɔahwɛ aban no anim ara sɛ anka ɔbɛyɛ deɛ ɛrekɔ so no ho biribi nanso ɔkwa.
Yei nti, wɔahyɛ aban no sɛ, ɔmpam Ɔsoafoɔ a Ɔhwɛ Ɔman no Sikasɛm so no, Ken Ofori-Atta, anim anim yi ara ansa na nneɛma agye nsam. Berɛ a wɔde nsɛm yi reto dwa no, wɔka kaa ho sɛ, wɔnim pa ara sɛ ɛnyɛ wɔn nko ara ne nnipa a wɔfoa nsɛm yi so ɛfiri sɛ, sɛdeɛ ɔman no mu ayɛ den no ama obiara ho hyehye no.
Adesrɛdeɛ foforɔ nso a wɔde kaa ho bio ne sɛ, ɛsiane sɛ ɛka wo nantini a na aka wo to nti, ɛsɛ sɛ aban no sane yi Ɔsoafoɔ a Ɔhwɛ Sikasɛm so wɔ Ɔmampanin ɔfese hɔ no nso adi anim anim yi ara.
Nsɛm yi bɛtɔɔ dwa no, ayɛ ɔmanfoɔ dodoɔ ara anigyeɛ pa ara. Yei nti, wɔrebɔ mmarahyɛbadwafoɔ yi aba so sɛ wɔatumi de akokoɔduro ayɛ biribi a ɛte saa.
Mmarahyɛbadwafoɔ no nso deɛ, deɛ wɔreka ara ne sɛ ɛnyɛ sɛ wɔretu saa anamɔn yi sɛdeɛ wɔbɛsɔ obi ani wɔ ɔman no mu na mmom, ɛyɛ ɔman no nkɔsoɔ ne ne yiedie na wɔrepere.
Yɛde amanyɔsɛm to nkyɛn a, ɛsɛ sɛ yɛkae sɛ, ɛyɛ Ghanani biara asɛdeɛ sɛ ɔde nokorɛdie ne ɔmampɛ honhom bɛpere ɔman no nkɔsoɔ. Mpanimfoɔ se, wodi wo to aborɔ a, wota wo yam. Saa ara na sɛ ɔkɔmfo bɔne ka sɛ kuro mmɔ a, ɔte mu bi. Yei nti, momma yɛn mu biara nyɛ deɛ ɔbɛtumi biara mfa mpere Ghana yiedie ɛfiri sɛ, ɔman no bɛyɛ yie a ɛgyina me ne wo so.
",1727,Latn,Twi,twi
akannews,"Nnubᴐnenom mu ntentantᴐ yε yareε anaa tebea bi a ayε ne ho koankorᴐ, na ano nso yε den pa ara. Sε obi wura saa tebea yi mu a, nkitahodie nwononwonann pii kᴐ so fa n’adwenemsεm, n’atenaeε, ne yεbea, ne n’abrabᴐ mu suahunu ho. Nsunsuanso bᴐne a εwᴐ nnubᴐnenom mu ntentantᴐ ho nyinaa akyi no, nnipa a wᴐatᴐ mu ntentan no tᴐ kᴐ so ara de di dwuma.
Nnunom a εnsε ho wᴐ nsunsuanso bᴐne pii, a εbi ne sε εma obi nom aduro bi ma no boro sεdeε εsε sε anka wonom no no so, ne mpo owuo. Nsunsuansoᴐ no bi wᴐ hᴐ a, εyε afebᴐᴐ, ebi nso to nnipa no wᴐ mmerε tiawa bi mu. Deε εda adi wᴐ honam ani a yεreka ho asεm wᴐ ha yi bi da adi wᴐ mmere tiawa bi mu, na εbi da to onipa afebᴐᴐ. Deε εwᴐ wei ho ne sε, ano aduro wᴐ hᴐ, anaa wᴐtumi si ano.
Nnipa pii tumi tᴐ nnubᴐne a εnya nsunsuansoᴐ wᴐ adwene so no mu ntentan. Nnubᴐne a nnipa taa tᴐ mu ntentan no bi ne nsa, tobako, nnuro a εmma nnipa ani nkum na berε biara n’ani da hᴐ, na ne ho yε den, nnuro a εma nnipa hunu nneεma binom a εnnim anaa εntumi nyε hᴐ wᴐ n’ani so berε biara, ne honamyaw nnuro.
Nsunsuansoᴐ a εwᴐ nnubᴐne biara nom mu ntentantᴐ soᴐ no sesε, εmfa ho ne aduro anaa ade korᴐ a onipa no atᴐ mu ntentan no. Deε εdidi soᴐ yinom ne nsunsuanso bᴐne a εda adi wᴐ nnubᴐnenom mu ntentantᴐ mu, na εda adi wᴐ mmere tiawa bi mu ntam no bi:
Nsunsuansoᴐ a εtena onipa no so afebᴐᴐ a εda adi wᴐ honam ani no bi ne sε, εtumi sεe nipadua akwaa no mu titire bi, na εtumi de no kᴐ owuo mu. Ԑmu bi a εtaa da adi na εdidi soᴐ yi:
Weinom yε deε εda adi wᴐ honam ani. Atwerε εdi hᴐ no bεkyerε nsunsuansoᴐ a εwᴐ wᴐ adwene no so.
",1557,Latn,Twi,twi
akannews,"Nna din a yԑde to nnipa yԑ adeԑ a ԑdi akotene wᴐ Ghana nnipakuo ahodoᴐ no nyinaa amammerԑ mu. Sԑ wᴐwo abᴐfra a edin a ᴐdi kan nya yԑ ԑda a yԑde woo no din.
Saa su yinom bi anaa ne nyinaa tumi da adi wᴐ nna a yԑbobᴐ soᴐ yi mu nnipa mu, hwԑ wo deԑ, na deԑ ԑnyԑ wᴐ mu no, yԑ ho adwuma.
",283,Latn,Twi,twi
akannews,"Ԑhe na awodeԑ ano kokoram yi hyԑ aseԑ?
Sԑ wԑhwԑ a, wᴐde beaeԑ a kokoram bi bᴐ no na ԑto kokoram korᴐ no din. Sԑ yԑhwԑ awodeԑ ano kokoram a, sԑdeԑ yԑadi kan aka no, ԑhyԑ aseԑ firi ԑman a ԑsԑ awodeԑ kwan no ani no a ԑda awodeԑ no fam ne ᴐbaa no “baa” ntam no. Saa kwan yi boa ma nsuo firi awodeԑ no mu ba, na ԑma ebi nso kᴐ mu.
Deԑ ԑde obi to asiane mu a ԑkyerԑ sԑ ᴐbԑtumi anya bi
Yԑadi kan aka deԑ ԑtumi ma obi nya saa kokoram yi bi wᴐ atwerԑ a ԑdi kan no mu, nanso wei hwԑ nneԑma afoforᴐ a sԑ yԑyi HPV mmoawa no firi hᴐ a ԑbԑtumi de obi ato asiane mu wᴐ awodeԑ ano kokoram ho. Weinom ne HIV, ntampenom, kԑseԑ mmorosoᴐ, sԑ ԑyԑ abusua mu yadeԑ, nnuane a atosodeԑ ne nnuaba nni mu kԑse anaa koraa, sԑ worenom nnuro abᴐ wo ho ban afiri nyinsԑn ho, anaa sԑ wonyinsԑnee deԑ ԑdi kan berԑ a na wonnii mfeԑ 17. Weinom yԑ nneԑma a yԑsusu sԑ ԑtumi si, nanso obi nso wᴐ hᴐ a, wafa weinom mu baako anaa deԑ ԑboro saa mu, nanso ԑnkyerԑ sԑ wanya anaa ᴐbԑnya bi.
Awodeԑ ano kokoram ahodoᴐ
Cancer Treatment Centers of America a wᴐtwa no tia frԑ wᴐn CTCA kyerԑ sԑ, awodeԑ ano kokoram no sono onipa biara nanso awodeԑ ano kokoram ko a wobԑnya no gyina ԑnam korᴐ a kokoram no afifiri soᴐ no. Awodeԑ ano no wᴐ ᴐfa bi a ԑwᴐ ᴐkwan a ԑda kᴐ “ᴐbaa” no kwan no mu, ne deԑ ԑda awodeԑ no kwan no mu ankasa. Ԑnam ahodoᴐ mmienu na ԑkata saa akwan yi ani, a wᴐn din ne Squamous ne Glandular nam.
Squamous nam no yԑ tratra harehare bi a ԑkata ᴐkwan a ԑda ba ᴐbaa no mu no ani. Awodeԑ ano kokoram a ԑnyԑ na no mu bԑyԑ 90% hyԑ aseԑ firi saa beaeԑ hᴐ.
Glandular nam no yԑ nam a ԑsԑ awodeԑ kwan no mu. Saa beaeԑ yi, awodeԑ ano kokoram ntaa nsi hᴐ, na sԑ ԑsi hᴐ mpo a, ԑyԑ den sԑ wᴐbԑyԑ nhwehwԑmu ahunu ԑfiri sԑ ԑsi awodeԑ kwan no soro. Awodeԑ ano kokoram no bi wᴐ hᴐ a ne mmienu nyinaa tumi ka bᴐm, nanso ԑyԑ a na ԑntaa nnᴐᴐso. Sԑ ne mmienu ka bᴐ mu bᴐ  onipa a, wᴐfrԑ no adenosquamous carcinomas. Weinom akyi no, ԑyԑ den sԑ kokoram foforᴐ biara bԑfifi awodeԑ ano no mu.
Sԑdeԑ wobԑsi abᴐ wo ho ban
Ԑwom sԑ ᴐbaa biara a wanya aboro mfeԑ aduasa rekᴐ biara da asiane mu sԑ ᴐbԑtumi anya awodeԑ ano kokoram deԑ, nanso wobԑtumi asi wei kwan anaa wobԑtumi abᴐ wo ho ban afiri ho. Akwan a ԑdidi soᴐ yinom so na obi bԑtumi afa so abᴐ ne ho ban afiri awodeԑ ano kokoram ho.
Atwerԑ a ԑdi hᴐ no bԑkyerԑ awodeԑ ano kokoram mu nnidisoᴐ, ne ԑnne awoᴐ mu nsԑm.
",2309,Latn,Twi,twi
akannews,"Wo ho mfa wo ama ɛno nti woaduru ayaresabea rekɔhwɛ wo ho yadeɛ. Ɛdeɛn na wo ho bɛyɛ wo berɛ a dɔkota no bɛse wo sɛ wowɔ nufoɔ mu kokoram? Megye di sɛ wo yam bɛgye wo pram! Ɛnneɛ na:
Ɛdeɛn koraa ne kokoram? Deɛn na wonim fa nufoɔ mu kokoram ho? Ɛdeɛn na ɛde ba? Nsɛnkyerɛnneɛ bɛn na ɛda adi wɔ ho?
Megye di sɛ nsɛmmisa ahodoɔ yinom rekɔ so wɔ w’adwene mu a worepɛ ho mmuaeɛ. Ɛnneɛ ma yɛmmɔ hwii nkɔ mu yie.
Kokoram
Animdefoɔ kyerɛ mu sɛ,  kokoram yɛ nkwammoa a ɛnyɛ papa wɔ nnipadua no mu a ɛnyini na ɛdɔre boro so, ɛterɛterɛ kɔ nnipadua akwaa ahodoɔ no mu, na ano kwansie yɛ den. Kokoram tumi firi aseɛ wɔ honam akwaa no mu baabiara a nkwammoa pii wɔ.
Ne papa mu no, anka ɛsɛ sɛ nkwammoa a ɛwɔ nnipadua no mu nyini, na afei ɛkyekyɛ ne mu dane nkwammoa foforɔ bi a nnipadua no hia. Nkwammoa nyini yɛ dada anaasɛ ɛho te kyema a, ɛwu ma foforɔ bɛsi no anan. Nanso ɛtɔ da a saa nhyehyɛeɛ yi sesa wɔ nnipadua no mu ma nkwammoa a ɛho ate kyema no mmom dɔre wɔ nnipadua no mu. Ɛno kɔfa ahonhono a yɛfrɛ no wɔ brɔfo kasa mu sɛ “tumour” ɛba. Saa ahonhono yi wɔ akuo mmienu: adehono a ɛtumi de kokoram ɛba, ne deɛ ɛmfa kokoram mma.
Kokoram yɛ yadeɛ kɛseɛ baako a ɛyɛ hu na ne ko nso yɛ den yie. Saa yadeɛ bɔne yi tumi tɔ onipa yafunu mu, ne honam ani, n’ahrawa mu, ne nufu mu, ne mogya mu ne mmeaeɛ pii a ɛkeka ho. Yeinom mu biara ho hia sɛ yɛdɔ mu asukɔ pɛ ho nimdeɛ kɔ akyiri ankasa, mmom bosome a yɛwɔ mu no mma yɛn kwan sɛ yɛnhwɛ ɔfoforɔ biara nka nufuo mu kokoram ho.
Nufoɔ mu kokoram
Nufoɔ mu kokoram yɛ berɛ a nkwammoa a ɛwɔ nufuo no mu dɔre boro so. Nhwehwɛmu kyerɛ sɛ nnipa ɔpepe 1.7 na wɔnya nufoɔ mu kokoram afe biara, na emu 522,000 na hwere wɔn nkwa afe no. Yɛtaa hunu nufoɔ mu kokoram wɔ mmaa ho, nanso wei nkyerɛ sɛ mmarima rentumi nnya bi.
Ɛdeɛn na ɛbɛkyerɛ sɛ obi anya nufoɔ mu kokoram?
Yadeɛ biara nni hɔ a ɛfiti prɛko pɛ hyɛ aseɛ a ɛnwoso no ho wɔ kwan bi so. Ɛyɛ dɛn a ɛho nsɛnkyerɛnneɛ bi da adi. Ɛte saa deɛ a, ɛnneɛ na nsɛnkyerɛnneɛ bɛn na ɛda adi wɔ nufoɔ mu kokoram ho?
Wohunu yeinom nyinaa a, na ɛkyerɛ sɛ nufoɔ mu kokoram rebɔ wo nkaeɛ. Yɛ ntɛm kɔhunu wo dɔkota.
Deɛ ɛde nufoɔ mu kokoram ɛba
Yɛadi kan akyerɛ sɛ nkwammoa a ɛwɔ nufoɔ mu no dɔre boro so na anosie no yɛ den a, ɛde nufoɔ mu kokoram ba. Nanso ɛno da nkyɛn a, nneɛma afoforɔ nso tumi de saa yadeɛ yi ba yɛn so. Ebinom wɔ hɔ a yɛwɔ ho kwan sɛ yɛtumi sesa no, nanso ebinom wɔ hɔ a yɛrentumi nyɛ ho hwee.
Ɔkwan a yɛn ankasa yɛbɛfa so ahwehwɛ yɛn nufo mu.
1. Gyina ahwehwɛ anim, sɔ wo sisi, na hwɛ wo nufo no wɔ ahwehwɛ no mu. Hwɛ hunu sɛ wo nufo no nyɛɛ kɛseɛ mmoroo so, na hwɛ sɛ nufoɔ no ahosoɔ asesa anaa. Hwɛ sɛ nsaa bi agugu wo nufo no ano, ano no amem akɔ mu,  asesa afiri faako a ɛda, anaa ɛho ayɛ kɔkɔɔ.
2. Kɔ so ara gyina ahwehwɛ no mu, ma wo nsa so kɔ soro na hwɛ sɛ wobɛhunu nsesaeɛ a yɛadi kan abobɔ so no ara a.
3. Woda so gyina ahwehwɛ no anim no, kɔ so ara hwɛ wo nufo no sɛ nsu fitaa anaa deɛ ani te sɛ akokɔsradeɛ anaa mogya bi firi wo nufo baako anaa mmienu no mu nyinaa reba anaa.
4. Afei da w’akyi, na fa wo nsateaa mu mmiɛnsa a ɛhyɛ mfimfini wɔ wo nsa nifa no miamia wo nufo benkum no nkakrankakra hwɛ sɛ wobɛte badwoa bi nka wɔ mu anaa. Hyɛ aseɛ firi wo nufo no soro, na hwɛ hunu sɛ wode wo nsatea mmiɛnsa no amiamia wo nufo no ho nyinaa ahyia. Wowie ne saa a, fa wo nsatea a ɛwɔ wo nsa benkum no nso di dwuma korɔ no ara wɔ wo nufo nifa no ho hwɛ sɛ wobɛte badwoa bi nka wɔ mu anaa.
5. Afei sɔre gyina hɔ, yɛ sɛdeɛ yɛaka ho asɛm wɔ ɔkwan a ɛtɔ so nnan no ara mu wɔ wo nufo no ho.
Bɔ mmɔden sɛ mmerɛ tiaa biara mu no, wobɛdi saa dwuma yi ahwɛ sɛ nsesaeɛ bi aba nufoɔ no ho anaa. Berɛ biara a wobɛhunu nsesaeɛ bi no, ɛntwentwɛn wo nan ase koraa, bɔ mmɔden ma wo ho nyɛ hare, na kɔhunu wo dɔkota.
Hyɛ no nso nso sɛ, ɛnyɛ berɛ biara na badwoa a ɛwɔ nufoɔ mu no de kokoram mmom. Yei nti wohunu bi saa a, mma w’akoma nti pii, mmom kɔhunu wo dɔkota wɔ ho, na woahunu wo gyinaberɛ.
Ɔkwan a Yɛbɛfa So Asi Nufoɔ Mu Kokoram Ano.
Ɔkwan bɛn pa ara na wogye di sɛ yɛbɛtumi de asi nufoɔ mu kokoram ano kwan? Wei mpo, menim yie sɛ yɛaka ho asɛm dada. Yɛtwe yɛn ho firi nneɛma ahodoɔ a yɛadi kan abobɔ soɔ sɛ ɛde nufoɔ mu  kokoram ɛba no ho a, yɛbɛtumi ade yɛn ho afiri yadeɛ yi nsam.
Twe wo ho firi nsanom ho, taa tenetene w’apom, hwɛ wo ho so yie na wo kɛseyɛ ammoro so, gye berɛ fa da ma wo ho ntɔ wo, mekyerɛ sɛ, ma wo nna nso wo. Ɔbaatan a woawo, mesrɛ wo pa ara, nya berɛ ma wo ba no na ɔntumi nnom mu nsuo no sɛdeɛ ɛfata. Amma no saa a, ɛtumi de nufoɔ mu kokoram ba. Afei, twe wo ho firi tawanom nso ho. Ɛho hia nso sɛ wobɛhwɛ w’adidie mu yie. Ma nnuaba ne atosodeɛ, (ne titire ne deɛ n’ahosoɔ yɛ ahahanmono no) nnɔso wɔ w’aduane mu.
Wonim sɛ adɔkotafoɔ hunu wo haw no ntɛm a wɔbɛtumi adi ho dwuma ntɛm atu aseɛ? Ɛkyɛ na yadeɛ no tena wo so mmerɛ piI, na ɛterɛterɛ a, ɛma no kɔhia sɛ wɔtwa nufoɔ no koraa. Ɛduru saa berɛ no a ɛno ne deɛ adɔkotafoɔ no bɛtumi ayɛ de agye wo nkwa. Ɛmma ɛhu nhyɛ wo so pii, nsesaeɛ biara a woahunu wɔ nufo ho no nka nhyɛ. Kɔ na adɔkotafoɔ mfa mamɔgram afidie no nhwehwɛ mu na wɔmmoa wo. Wotenatena ho kyɛ pii a, daakye bi woanhwɛ yie a na woaka sɛ mehunuiɛ a anka, nanso na aka akyirI.
Yɛnam Ahinime nufoɔ mu kokoram ho dawubɔ yi so rehyɛ obi a yadeɛ bi kyeree no anaa akyere no no nkuran. Yadeɛ na ama no aba saa, nanso wo da so ara wɔ nkwa. Ma w’ani nnye na toa w’abrabɔ so sɛ kane no ara, ɛfiri sɛ wiase nnya mmaa n’awieeɛ mmaa wo. Fa wo suahunu no so hyɛ afoforɔ nkuran na tu wɔn fo.
Momma yɛnkɔ so ara mmɔ yɛn nufo ho ban. Ɛho hia yɛn, ɛho hia ma yɛn mma, ɛho hia ma yɛn kununom.
Mmeaeɛ ahodoɔ a menyaa mmoa:
“Breast cancer – Symptoms and causes – Mayo Clinic” https://www.mayoclinic.org/diseases-conditions/breast-cancer/symptoms-causes/syc-20352470
“Breast Cancer Awareness Month in October – Ministry Of Health” https://www.moh.gov.gh/cancer-national-cancer-control-programmes-prevention-early-diagnosis-and-screening-treatment-palliative-care-cancer-country-profiles-breast-cancer-awareness-month-increased-a/
https://www.cancer.gov/about-cancer/understanding/what-is-cancer
“Breast Self-Exam” https://www.breastcancer.org/screening-testing/breast-self-exam-bse
",6091,Latn,Twi,twi
akannews,"Seeisei, honam mpᴐeε abεyε adeε a agye din pa ara, na sε yεhwε nku ahodoᴐ a εwᴐ edwaman soᴐ no a, nku a yεde pᴐ wedeε no fa mu fa dodoᴐ no ara. Nhwehwεmu kyerε sε, afe 2020, na wᴐn a wᴐtᴐn nku a wᴐde pᴐ wᴐn ho no nkota ne wᴐn sika nseseeε nenam ᴐpepepe$ 1.8. NPR foᴐ nhwhwεmu mu nsεm a wᴐde too dwa kyerε sε, mfeε nsia a εdi anim, εfiri afe 2020 de reba mu no, εbεtumi apagya akᴐ ᴐpepepe $12.3.
Wei ma no da adi pefee sε wᴐn a wᴐpere hwewhwε nku a εpᴐ wedeε dᴐᴐso pa ara, nanso nsεm pii wᴐ ho a yεnkasa mfa ho. Wei nyinaa yε mfeafeaho, na asεm pa ara ne sε, honam mpᴐeε de apᴐmuden mu kyemateε a εyε hu na εba. Adᴐkotafoᴐ a wᴐakwadare wᴐ honam no ne εho nsεnsεm ne deε εsε sε wode ka honam no kyerεm sε, gyidie ne anisᴐ a nnipa nni wᴐ ne wedeε no fε ho na εma wᴐyε wᴐn adwene sε wᴐbεpᴐ.
Adeε baako a εyε hu wᴐ ᴐpᴐ mu ne sε, εma ho kwan ma awuduro a εwᴐ adeε bi a wᴐfrε no mercury mu no ho kwan ma εka obi ntεm so. Wᴐkyerε sε, nku ne nneεma a wᴐde pᴐ no binom wᴐ hᴐ a saa mercury yi bi wᴐ mu. Sε obi bεn mercury yi pii a, εtumi sεe n’ahrawa ne ne saa. Adeε a εma nnipa tu di nku a wᴐde pᴐ akyi yε adwene a wᴐnya, berε a wᴐredwene deε εma honam no tᴐ so, yε fε na εyε nahanaha ho no. Na deε a εwᴐ mu ne sε, nku no bi wᴐ hᴐ a, sε wode ka wo wedeε a, εbεgye wo, a wonnya ho nsunsuansoᴐ biara, sε wᴐn a wᴐakwadare honam mu nsεm ne deε εsε sε wode ka no kyerεkyerε wo εho akwan a. Nanso, εnnε yi, wᴐtᴐn saa nku ne asradeε yi no pii no ara wᴐ mmᴐtene so baabiara, ne intanεte so.
Deε εdidi soᴐ yinom bi ne nsunsuanso bᴐne a εwᴐ asra a εpᴐ ho;
Nku ahodoᴐ a wᴐde pᴐ a ani nni ho no bi wᴐ hᴐ a, nnuro bi a wᴐfrε wᴐn hydroquinone ne topical steroids wowᴐ mu. Sε saa nnuro yinom mmienu ka bᴐm na wᴐde ka honam no a, εma adeε a εboa honam no na εbᴐ ho ban firi owia ne nneεma a ano yε hye ho no gyae honam no mu ba. Wᴐfrε saa adeε no melanin, na εyε nsuo bi a εma wedeε no nya ahosuo. Sε εkᴐ wedeε no mu pii a, berε rekᴐ anim no, εbεtumi ama wedeε no ahosuo asesa ayε nsonso, bibire, ne ahosuo a εkeka ho pii a εnyε, afebᴐᴐ. W’adwene bεyε wo sε wode reka no berε tiawa bi mu ahwε deε εde bεba, nanso wanhyε yie a εbεsεe honam no afebᴐᴐ.
Afei sε wode saa nku ne asradeε yinom ka wo honam wᴐ berε a wonim wᴐn asea, εtumi de etwa, honam ani ne anim nsaa ne εborᴐ ahodoᴐ ba honam no so. Saa nku yinom si deε εma melanin no ba honam no mu no kwan, na sε εsi no kwan saa na sε εmma mmεyε n’adwuma a εsε sε εyε bio a, honam no ahosuo no dane yε kᴐkᴐᴐ. Yεadi kan aka sε melanin no boa bᴐ honam no ho ban firi nneεma a ano yε hye te sε awia ne egya ne deε εkeka ho, na εma honam no yε mmrε wᴐ honam ani kisikuro ahodoᴐ binom ho. Sε εba saa a εma honam ani kisikuro tu obi ntεm so.
Abᴐdeε mu nyansapεfoᴐ binom gye di sε εma wedeε no nyini ntεm sene sεdeε εsε sε εnyini fa.
",2750,Latn,Twi,twi
akannews,"Akanfoɔ ka sɛ, ‘Ɔdehyeɛ anko a akoa dwane,’ nanso asɛm yi mu deɛ, ɛnte saa. Nimdeɛ a abu so ne nwomasua ama nnipa binom susu sɛ, aman foforɔ so amammerɛ a wɔsua no yɛ papa sene yɛn amammerɛ. Ɛno nti, wɔpɛ sɛ wɔde wɔn asetenam nneɛma nyinaa kyerɛ sɛ wɔn ani gyye aman foforɔ so kasa, wɔn ahosiesie ne wɔn nneyɛɛ binom ho sene yɛn amammerɛ a wɔde atwa yɛn funuma no.
Anwanwasɛm ne sɛ, Owura bi a wɔfrɛ no Brady Blackburn ne ne yere Owurayere Kaitlyn afiri wɔn man mu abɛbɔ wɔ sese wɔ Ghana ha. Wɔn atirimpɔ ne wɔn dwumadie ho yɛ biribi a ɛfata nkamfoɔ pa ara.
Awarefoɔ yi de nneɛma abɔ afɔreɛ reyɛ deɛ wɔbɛtumi biara sɛ wɔbɛko ama Ghana kasa no afa ne ntoma pa afura. Mprempren yi deɛ, wɔde Asante Twi na afiri aseɛ. Sɛdeɛ wɔde anigyeɛ reboa mmɔfra a wɔwɔ Asisiriwa ama wɔatumi asua Twi kasa no, ɛsɛ w’ani na ɛnsɛ wo ka kyerɛ.
Ɛsiane sɛ mpanimfoɔ se, kaakum yɛgye ni kwakuo anom nti, yɛde Owura Brady ne ne yere anom nsɛm bɛto dwa sɛdeɛ wɔmaa no daa adi berɛ a yɛtotoo wɔn ano no.
Atirimpɔ bɛn nti na moredi saa dwuma yi?
Me ne me yere Kaitlyn tee dwumadie a yɛtoo no din “Untold International” wɔ afe 2015 mu. Atirimpɔ mmienu binom nti na yɛfirii dwumadie yi ase. Ɛmu baako ne sɛ: ‘Anansesɛm bue nsusuiɛ pono na ama nnwuma foforɔ ada adi.’ Deɛ ɛtɔ so mmienu no ne: ‘Ghanafoɔ no ara de Ghana nhyehyɛeɛ pa yi wɔn haw ahodoɔ no firi hɔ.’
Deɛ yei kyerɛ ne sɛ, yɛn deɛ, yɛnni ɔhaw yi ho ano aduro nyinaa – mmom, ano aduro no wɔ ɔmanfoɔ no ara mu, na anansesɛm ne ɔkwan baako a yɛbɛtumi afa so anya, ɛfiri sɛ, onipa biara ka ne kurom kasa a, ɔtumi ka n’akomam nsɛm yie. Afei nso, yɛgye di sɛ, sɛ obi sua ne kurom  kasa yie pa ara a, ɛboa no ma no tumi sua adeɛ yie. Ne saa nti, yɛhyɛ nkurɔfoɔ kurom kasa a wɔbɛsua na wɔaka no ho nkuran, na yɛyɛ deɛ yɛbɛtumi biara de boa ma no kɔ so.
Ɔkwan a yɛfa so yɛ yei ne sɛ, yɛasisi adan a wɔde kyerɛkyerɛ kasa ho adwinnie, a ɛwɔ nwomakorabea a nwoma ahoroɔ a ɛwɔ kasa ahoroɔ mu ahyɛ no ma, baabi a wɔyɛ ahwɛgorɔ, ne sukuu adan a wɔtenam sua akenkan ne atwerɛ, na yɛkyerɛ sɛdeɛ wɔde Twi ne Borɔfo kasa nyinaa bɛkasa wɔ badwam nso ho adeɛ. Anyɛ yie koraa no, yɛwɔ adwumayɛfoɔ mmienu a wɔfiri mpɔtam hɔ a wɔboa wɔ saa ntotoeɛ yinom nyinaa mu.
Yɛato beaeɛ a ɛdi kan a yɛasi a wɔde kyerɛkyerɛ kasa ho adwinnie no din sɛ Kasadwini Atenaeɛ, na ɛwɔ akuraa bi a wɔfrɛ no Asisiriwa so. Saa akuraa yi ka nkuraa 38 a atwa Tadeɛ Bosomtwe ho ahyia wɔ Asante Mantam no ho. Mmara kwan so no, edin a yɛde ato yɛn adwumakuo yi so wɔ Ghana ne Untold Ghana.
Deɛn nti na Ghana na mobɛyɛɛ dwumadie yi?
Nneɛma binom sisiiɛ a ɛmaa metuu kwan firii me man mu bɛsuaa adeɛ wɔ Ghana Suapɔn mu wɔ afe 2012 mu. Berɛ a mebaa ha no, ɔman no amammerɛ no wuraa me mu yie pa ara nti, mekɔeɛ no akyi mehunuu sɛ, ɛho hia pa ara sɛ mesan de nnepa a ɔmanfoɔ no de duaa me mu no bɛboa ɔman no. Mehwɛ sɛ wɔbu Abibirem kasa ahodoɔ no animtia no a, mebu no sɛ ɛyɛ atrimuɔdensɛm ne ɔtanhunu ara kwa, na ɛno ma mete nka sɛ ɛyɛ nhyɛ sɛ meyɛ deɛ mɛtumi biara ko ma Abibirem kasa ahoroɔ no.
Deɛn nti na Ghana kasa ahoroɔ no nyinaa Twi na mofaa sɛ wode bɛdi mo dwuma?
Asɛmmisa a yɛbisaa yɛ ho berɛ a yɛrebɛsi ɛdan a wɔde kyerɛkyerɛ kasa ho adwinnie no ne sɛ, ‘mpɔtam bɛn? Na mmom ɛnyɛ kasa bɛn? Deɛ yɛyɛeɛ ne sɛ, me Kaitlyn de abosome mmienu tutu akwan kyinii Ghana nyinaa. Yɛfiri Nkran kɔɔ Wli, Half Assini ne Wa. Atirimpɔ a yɛde tutu akwan yi nyinaa ne sɛ na yɛpɛ sɛ yɛte nwomasua, kasa nhyehyɛeɛ, sɛdeɛ wɔfa so hyehyɛ wɔn wɔn nneɛma, ne nneɛma a wɔhia no no ase.
Na yɛrehwehwɛ kuro a wɔwɔ ɔpɛ sɛ wɔne yɛn nyinaa bka abom asi dan no ɛfiri sɛ, na yɛpɛ sɛ dwumadie no fa bi yɛ kuro no deɛ sɛdeɛ ɛbɛyɛ a ɛbɛboa ama dwumadie no agyina, atu mpɔn na akɔyɛ efie adwuma.
Ɛmu ara na me kyerɛkyerɛni, Prɔfɛsa Kofi Agyekum a ɔwɔ Ghana Suapɔn no mu no faa yɛn kɔɔ akuraa a ɔfiri so a ɛne Asisiriwa no. Ɛhɔ na yɛhunuu sɛ yɛatwa fufuo ama no atɔ nkwan mu. Ɛyɛ akuraa ketewa bi a na wɔnhyɛ da nni nwomasua ho akadeɛ biara, wɔpɛ sɛ wɔka wɔn kurom kasa, wɔpɛ sɛ wɔsua adeɛ yie, na na wɔwɔ ɔpɛ sɛ wɔde wɔn berɛ, wɔn adom akyɛdeɛ, ne wɔn ahonnyadeɛ nyinaa hyɛ mu. Ɛsiane yei nti, ɛnyɛ me nwanwa mpo sɛ akuraa a ɛte saa mu na Onimdefoɔ kɛseɛ a wiase nyinaa nim sɛ ɔyɛ Akan kasa no ho kyeame kukudam no firi.
Ɛfiri berɛ mofirii dwumadie yi ase no, morehunu mpuntuo bi?
Dwumadie no atu mpɔn ama no ayɛ yɛn nwanwa pa ara. Yɛbuee nwomakorabea no ano wɔ Ɔbɛnem 6, 2019 mu, ɛnna yɛbuee sukuu adan no ano wɔ Ogyefuo 2020 mu. Yɛbu akontaa hwɛ mmɔfra a wɔtwerɛ BECE nsɔhwɛ no wɔ Asisiriwa D/A JHS (ɛbɛn baabi a Kasadwini Atenaeɛ wɔ no) no mmɔdemmɔ a atwam firi 2018 (ansa na yɛrefiri dwumadie no ase) kɔsi 2020 a, yɛhunuu sɛ asuafoɔ no mmɔdemmɔ wɔ Twi kasa no mu abu abɔ ho mprɛnsa, ne wɔn mmɔdemmɔ wɔ Borɔfo kasa no mu nso abu abɔ ho mpɛn num wɔ mfeɛ mmienu akyi.
Yɛn adwumayɛfoɔ mmeinu no, Kwadwo Kumi ne Mary Akayini a wɔn nyinaa firi Asisiriwa no, atu wɔn ho ama koraa reboa akyerɛ mmɔfra a wɔwɔ kuro n o mu a wɔhia mmoa pa ara wɔ adekyerɛ mu no adeɛ.
Yɛnyaa abɔdin krataa firii Ɔpanin Prince Charles Agyemang-Duah a ɔda Nwomasua ho Nsɛm ano wɔ Bosomtwe Mansini no mu hɔ a na ɔde rekyerɛ yɛn nnwuma pa no ho anisɔ. Saa Owura yi na ɔda Sukuu ne Nkyerɛkyerɛ ano seesei. Mmom, adeɛ baako a ɛma m’ani gye pa ara ne sɛdeɛ ɔmanfoɔ a wɔwɔ Asisiriwa no renya nkɔanim wɔ wɔn kasa no mu no.
Mmabunu a na wɔn ani nnye adesua ho berɛ bi a abɛsene kɔ no nyinaa de wɔn ahyɛ anwensɛm ho nkyerɛkyerɛ dwumadie no mu. Abɔfra a ɔdii nkunim wɔ JHS akenkan akansie a yɛyɛeɛ no mu no pɛ sɛ ɔkɔsua Akan kasa wɔ Suapɔn mu. Berɛ a mehunuu sɛdeɛ na mmɔfra no nyinaa de anigyeɛ ne osebɔ reto nnwom di asa berɛ a wɔbɔɔ onipa a ɔdii nkunim wɔ akansie no mu din no, na nisuo ataataa me.
Wopɛ sɛ wohunu nsɛmmisa a wɔbuaeɛ ne mma a wɔnyaeɛ a, wobɛtumi akenkan ho nsɛm wɔ https://untoldinternational.org/test-scores/
Ɔhaw ahodoɔ bɛn na morehyia?
Ɔhaw baako ne sika a yɛde bɛyɛ nneɛma akɛseɛ a ɛsisi yɛn ani so no. Seesei deɛ, yɛnni nhyehyɛeɛ pa biara a ɛbɛboa ama Ghanafoɔ atumi ayi sika kakra bi de aboa dwumadie no berɛ ano berɛ ano. Ɔhaw foforɔ nso ne sɛ, ɛtɔ da a ɛyɛ den sɛ yɛbɛtoto yɛn nneɛma waanowaano ɛfiri sɛ, nnipa mmiɛnsa binom a wɔka yɛn ho di dwumadie yi anim no nyinaa tete aman afoforɔ so.
Afei nso, yɛwɔ nnipa binom a wɔreyɛ wɔn ho osiakwan wɔ yɛn anisoadehunu a yɛpɛ sɛ yɛyɛ no mu. Deɛ ɛsii nnansa yi ne berɛ a sukuupanin bi a ɔda mfitiaseɛ sukuu bi ano amma n’asuafoɔ kwan amma wɔammɛhwɛ akenkan akansie a yɛyɛ maa wɔn mfɛfoɔ no bi no. Bio nso, wamma wɔn a wɔka anwensɛm no kwan amma wɔammɛka wɔn anwensɛm wɔ atwerɛ akansie no ase. Nsɛm a ɛtete sei bu abam pa ara.
Deɛn na moreyɛ de adi saa ɔhaw yinom ho dwuma?
Mewie me PHD adesua no pɛ a, adeɛ a ɛsi m’ani so pa ara ne sɛ mɛdi saa ɔhaw ahodoɔ yinom ho dwuma na maboa ama dwumadie no afa ne ntoma pa afura. Yɛreyɛ app bi a ɛbɛboa ama ɔmanfoɔ a wɔwɔ wiase nyinaa atumi ayi sika de aboa dwumadie no na wɔasan atumi de wɔn ho agye Untold International  dwumadie nyinaa mu.
Yɛne Asisiriwafoɔ wɔ ayɔnkofa a ɛmu yɛ den pa ara, na yɛne wɔn nyinaa aboa ama yɛayi ɔhaw ahodoɔ binom a na wɔhyia wɔ wɔn mpɔtam hɔ no afiri hɔ. Sukuupanin a ɔyɛɛ saa no reboaboa ne nkuku ne nkaka ano dada.
Wode w’ani bu a, sɛn na wohunu dwumadie yi wɔ mfeɛ num kɔsi du akyi?
Yɛafiri aseɛ retoto yɛn ani ayɛ nhwehwɛmu wɔ Atifi Atɔeɛ Mantam no mu apɛ baabi a ɛfata a yɛbɛtumi asi ɛdan  a yɛde bɛkyerɛkɛyerɛ kasa ho adwinnie foforɔ. M’ani agye pa ara sɛ mereboa kasa ketewa a nkurɔfoɔ nhyɛ da mma wɔn ani nku ho saa.
Deɛ ɛka ho bio ne sɛ, ɛka yɛn atrimpɔ ho sɛ yɛbɛtintim nsɛm wɔ kasa a yɛde di dwuma seesei a ɛyɛ Asante Twi no mu. Adeɛ baako nso a m’ani gye ho pa ara ne sɛ mɛtwerɛ nwoma a ɛso wɔ mfasoɔ pa ara mfonim wom a mmɔfra bɛtumi asua sɛdeɛ mmɔfra a wɔsua adeɛ wɔ yɛn nwomakorabea hɔ repɛ no ara pɛpɛɛpɛ, ne nsɛm a yɛbɛtaa atintim no berɛ ano berɛ ano a ɛfa nsɛm a ɛsisi yɛn asetenam wɔ yɛn mpɔtam ne nkratawa binom a ɛbɛka nneɛma pɔtee binom ho nsɛm.
Yɛpɛ sɛ yɛyɛ kasa ho adwinnie nkyerɛkyerɛ pii ka deɛ yɛyɛ no seesei no ho, na yɛyɛ akansie pii wɔ Kasadwini Atenaeɛ. Yei boa ma akenkan ne atwerɛ yɛ anika ne akomatɔyam pa ara.
Tɔfabɔ
Yɛhwɛ adwempa a Owura Brady ne ne yere Kaitlyn kura wɔ yɛn kasa ne yɛn amammerɛ ho no a, ɛsɛ sɛ ɛka yɛn ma yɛyɛ deɛ yɛbɛtumi biara de boa wɔn ma wɔtumi di wɔn dwuma no sɛdeɛ wɔn atirimpɔ no teɛ ara pɛ ɛfiri sɛ, apɛsɛ yɛ kɛse a, ɔyɛ ma dufɔkyeɛ. Momma yɛnkae sɛ, sɛ ɔdehyeɛ anko a, akoa dwane.
Onipa yɛ adeɛ a ɔsɛ ayɛyie nti, Owura Brady ne ne yere Kaitlyn, yɛma mo ayikoo ne adwuma pa.
",8397,Latn,Twi,twi
akannews,"Mmɔfra awoɔ yε mmerε a εmu yε den yie εnam dwumadie ahodoɔ a εwɔ mu nti. Nneεma ahodoɔ pii wɔ hɔ a εsε sε ɔwofoɔ no yε, sε ebia din a ɔbεdwene ho de ama abɔfra no, abɔfra no ntaadeε a εbεyε krado ne kwan a ɔbεfa so ahwε abɔfra no yie ho adwennwene. Mmom, ade titire baako a εsε sε ɔwofoɔ biara adwene kɔ so yie yε abɔfra no aduanedie.
Nofosuo wɔ nnuanennuro ahodoɔ a abɔfra no hia nyinaa bi. Ɛnyε adeε a εho nso yε den sε nnuane a wɔtɔ no abɔntene ma abɔfra no.
Abosome mmeεnsa a εdi kan no deε, εho hia pa ara sε wode nofosuo nko ara bεma abɔfra no. Ɛno yε pii sene mmɔfra nnuane ne meleke ahodoɔ a wobεtumi atɔ ama no nyinaa.
Wo susu sε deεn nti na nofosuo ho hia?
Nofosuo a εdi kan
Abaatan binom gyae nofoɔ a wɔde ma wɔn mma no ntεm εsiane sε wɔsusu sε wɔn nofoɔ no nko ara nyε mma abɔfra no, anaasε wɔsusu sε wɔn nofosuo no nnɔɔso a εbεso abɔfra no. Nofosuo yε ma abɔfra no pa ara, sε ɔbaatan a ɔrema nofoɔ no yɛ teatea anaa kεseε.
Ansa na abɔfra no bεba wiase no, maame no nofoɔ firi aseε siesie “nofosuo a εdi kan”. Saa nofosoɔ soronko yi ahosoɔ sesa firi deε yεnim dada no ho, εno ani te sε akokɔsradeε. Saa nofosuo a εdi kan yi ne adeε a abɔfra no hia wɔ nna kakra a εdi kan no mu berε a afei waba asase so no. Ɛwɔ nnepa ahodoɔ pii a εbɔ abɔfra no ho ban firi yadeε ho.
Wɔwo abɔfra foforɔ a, wɔde no to ne maame koko sε bεyε simma aduasa. Ͻnom nofoɔ saa berε no a, ɔnom nofosuo a εdi kan a ani yε akokɔsradeε no, na εbɔ ne ho ban firi nyarewa ho. Nofoɔ a ɔbaatan de ma ne ba no boa ɔbaatan no nipadua no, εma n’awodeε no mu kye sεdeε εbεyε a εbεsi awoɔ no akyi mogya a εretu noɔ no ano. Nna kakra akyi no, nofosuo a εdi kan no twa, afei nofosuo a yεnim no ankasa firi aseε ba. Wei ne aduane a εsom bo a yεbεtumi de ama abɔfra no. Onyankopɔn siesiee nofosuo yi sεdeε εbεboa ama abɔfra no anyini yie na asane abɔ ne ho ban.
Hyε no nso, wei nkyerε sε mmɔfra a wɔnom nofoɔ no rentumi nyare da, mmom wɔwɔ akwannya kεseε sε wɔn ho yε wɔn den sene abɔfra a wɔtotɔɔ nnuane firi abɔntene maa no anaa wɔde nantwie anaa abirekyire meleke maa no.
Ͻbaatan no apɔmuden nso ε?
So, wogye di sε nofosoɔ a abaatan de ma wɔn mma no boa mmɔfra no nko ara anaa? Nofoɔ a ɔbaatan no de ma ne ba no boa ɔno ankasa nso bi.
Mmaa a wɔma wɔn mma nofoɔ no ntaa nnya yadeε a εyε hu bi te sε kokoram.
Wɔn so te, afei wɔn nipadua no si ne dada mu bio ntεm sene wɔn a wɔmma wɔn mma nofoɔ no.
Nofoɔma boa tete ɔbaatan no awoɔ ntam, εnkanka ne sε abɔfra no renom wɔ nofoɔ no ankasa ano sene sε ɔbεnom afiri toa mu.
Deεn na εsε sε agya no yε?
Agya no nso nya mfasoɔ firi so bi. Ɛbɔ ne sika ho ban! Nofosuo a ɔbaatan de ma abɔfra no yε adeε a ne boɔ yε fo, εnhia sika biara.
Ebia, εbεyε agya no sε wei nhyε da mfa ne ho saa, nanso abɔfra no hia ɔno nso. Abɔfra no ani gye sε ne papa anaa abusuafoɔ nso bεgye no na wɔasɔ ne mu. Ɛsε sε agya biara gye berε dabiara wɔ ne ba no ho sεdeε εbεyε a wɔbεhunu wɔn ho yie na wɔadɔ wɔn ho.
Mpεn pii no, agya no nsusuiε na εtaa kyerε mmerε tenten a ɔbaatan no de bεtwa abɔfra no nofoɔ. Mmarima binom twe wɔn yere ho ninkunu, anaasε εtaa yε wɔn akoma ya sε ɔbaa no de ne mmerε dodoɔ no ara rema abɔfra no, nanso wɔn werε firi sε εno ne nhyehyεeε pa a εbεboa abusua no nyinaa, titire ne abɔfra no. Ɛsε sε mmarima hyε wɔn yerenom den na wɔboa wɔn nso.
Ͻwofoɔ anaa ɔbaatan, ma wo ba no aduanedie anaa w’ankasa wo nofosuo a wode bεma noɔ no ho nhia wo nsene biribiara. Ɛha na abɔfra no apɔmuden pa mfitiaseε nyinaa gyina. Yere wo ho na brɛ ne ho seesei sene sε εbεka akyi daakye. Afei, kyε ma mmaatan anaa obiara a wonim sε εbεboa no ma ɔnkenkan bi.
Owura Gideon Acheampong nsa na εhyε adesua yi ase.
",3604,Latn,Twi,twi
akannews,"Adɔkotafoɔ binom taa ka sɛ sereɛ yɛ aduro baako a ɛyɛ pa ara ma nipadua no. Wɔtoa so ka sɛ biribiara nni hɔ a ɛyɛ adwuma ntɛm so de apɔmuden pa brɛ nnipa sene sereɛ. Ɛnam sɛ sereɛ wɔ tumi sɛ ɛsa yareɛ na ɛma nipadua no gyina ne nan so nti, sɛ wotumi sere a ɛboa ma yadeɛ ahodoɔ bebree no ara tumi firi wo so. Ɛboa ma wo ne afoforɔ nkitahodie kɔ so, ɛsane nso boa ma atenka mu apɔmuden pa. Deɛ ɛma no yɛ anigye koraa ne sɛ, yɛmfa sika ntɔ saa aduro pa yi, mmom yɛnya no kwa. Momma yɛnnye berɛ na yɛnhwɛ mfasoɔ a sereɛ wɔ no wɔ yɛn apɔmuden so.
Deɛ ɛdi kan, sereɛ boa dwodwo anaasɛ ɛsi mogyaborosoɔ ano. Nhwehwɛmu kyerɛ sɛ, wɔn a wɔwɔ mogyaborosoɔ na wɔtumi gye berɛ sere no, akwannya a ɛwɔ hɔ sɛ mogyaborosoɔ no de wɔn bɛduru mpɔmpɔnsoɔ a ɛyɛ hu mu no wɔ fam. Saa nkurɔfoɔ yi ntumi nnya nipadua nnwodwoeɛ ne akoma yadeɛ koraa. Ɛnneɛ adɛn na wonhwɛ na wontie aseresɛm pii a ɛbɛtumi ama woasere pii yi?
Sereɛ boa te nsuo a ɛkyi ba nipadua no mu ɛnam adwennwene nti, na ɛno nso kɔfa yadeɛ ahodoɔ ba no so. Yɛwɔ nsuo a ɛkyi wɔ nipadua no mu berɛ a obi redwennwene na ɔreteetee no. Mpɛn dodoɔ a nsuo yi rekyi no na ɛde yadeɛ ahodoɔ reba nipadua no mu. Sɛ saa nsuo yi ara dɔɔso a, ɛsane ko tia nkwammoa no ma wɔn ahoɔden ba fam sɛ wɔbɛtumi ako atia nyarewa. Nanso anigyesɛm a nhwehwɛmu ada no adi ne sɛ, sereɛ boa te saa nsuo yi so.
Sereɛ boa ma akoma no apɔmuden pa. Ɛboa akoma no ma no tumi yɛ n’adwuma a ɛsɛ, a ɛne sɛ ɛrebɔ mogya kɔ akwaa a ɛwɔ nipadua no mu no mu. Sɛdeɛ yɛadi kan aka sɛ obi tenetene n’apɔm a ɛma akoma no apɔmuden no, saa ara nso na sereɛ no ma akoma no apɔmuden.
Ɛno nti fa sereɛ so ma w’akoma nnya apɔmuden pa.
Sereɛ boa kyi nsuo bi a ɛyi honamyea firi nipadua no mu. Yɛfrɛ nsuo bi ‘endorphins’, saa nsuo yi kyi wɔ berɛ a obi ani agye na ɔresere, na ɛyi honamyea firi nipadua no mu.
Sereɛ ma yɛn ayɔnkofa mu apɔmuden. Sereɛ ma yɛne afoforɔ ntam nkitahodie gyina pintinn. Sɛdeɛ yɛnim dada no, sereɛ yɛ adeɛ a ɛsian. Ne saa nti wosere kyerɛ obi a, ɛma nipa no nso sere kyerɛ wo ma wo ne ne nkitahodie tumi kɔ so.
Ɔkwan bɛn na yɛbɛtumi afa so ama sereɛ aba yɛn abrabɔ mu?
1. Yɛntaa nnweenwee. Sereɛ firi anweenwee mu na ɛba. Ɛbɛyɛ sɛ ankaa wobɛtaa anweenwee akyerɛ wɔn a wohyia wɔn mmɔntene so ne wɔn a wo ne wɔn wɔ adwuma mu. Wei bɛtumi akanyan sereɛ ama moanya apɔmuden.
2. Kae nneɛma pa a asi wɔ w’abrabɔm no ho pii na ma w’ani ngye wɔ ho sene sɛ wobɛma w’adwene akɔ nnoɔma bɔne a atoto wo no so. Wei bɛma woanya apɔmuden pa.
3. Taa kɔ mmeaeɛ a anigyeɛ wɔ hɔ, na bɛn wɔn a wɔde anigyeɛ ne sereɛ ba w’abrabɔ mu sene sɛ wo nko ara wobɛte wo ho dabiara.
4. Ɛne mmɔfra ntaa nni agorɔ, kenkan nwoma a ɛyɛ anigye na hwɛ sini a ɛyɛ fɛ na ɛma wo anigyeɛ pii.
Mmom, ɛyɛ dɛn ara a mmerɛ a ɛmu yɛ den bɛba, abufuo bɛba, yea bi bɛba, nanso bɔ mmɔden sɛ dabiara wobɛsere kakra ansa na da no akɔ awieeɛ. Ɛyɛ aduro nwanwasoɔ ankasa. Kyɛ wei ma afoforɔ nso nhunu sereɛ so mfasoɔ. Afei sere kakra ma menhwɛ ɛ!😂
",2911,Latn,Twi,twi
akannews,"DW Africa kyerɛ sɛ, United Arab Emirates (UAE) de ato dwa sɛ wɔde wɔn nsa ato Abibiman 20 mu nnipa a wɔrehwehwɛ sɛ wɔbɛkɔ Dubai nsrahwɛ akwantuo akwanya nkrataa so.
Bara a wɔabara saa adeɛ yi hyɛ aseɛ mprempren yi ara mu.
Saa aman a wɔabara wɔn yi ne Ghana, Sierra Leone, Sudan, Cameroon, Nigeria, Liberia, Burundi, Republic of Guinea, Gambia, Togo, Democratic Republic of Congo, Senegal, Benin, Ivory Coast, Congo, Rwanda, Burkuna Faso, Guinea Bissau, Comoros ne Uganda.
Adwumakuo ahodoɔ a wɔyɛ kaseɛ ho adwuma wɔ Germany no kyerɛ sɛ, nnyinasoɔ baako a wɔde aba abɔntene wɔ wei ho ne sɛ, nnipa a wɔgye saa krataa yi sɛ wɔreba nsrahwɛ no mu pii tena hɔ boro sɛdeɛ ɛsɛ sɛ anka ɛyɛ wɔ ɔman no mu yɛ adwuma a wɔmfa mmara kwan so, ɛnna wɔmpɛ kwan bi mfa so mma mmara mma wɔ ho kwan wɔ ɛhɔ asetena no ho.
Wei asi ɛsiane sɛ Adwumakuo a ɛhwɛ Aman foforɔ nsɛm so wɔ Nigeria no de too dwa bɛyɛɛ bosome nie sɛ wɔmma Nigera foɔ a wɔnnyaa mfeɛ 40 akwantuo akwanya krataa mma wɔnkɔ United Arab Emirates, sɛdeɛ wɔn man ba no kaa sɛ wɔde akwantuo mu akwanya mmara foforɔ aba, ɛnna wɔagyae  sɛ wɔde nsrahwɛ akwantuo akwanya krataa ma nnipa a wɔnnii mfeɛ 40, agye sɛ wɔn a wɔrepɛ abusua akwantuo akwannya krataa no.
Wei nnyɛ berɛ a ɛdi kan a wɔabara Ghana ne Abibiman nkaeɛ no wɔ Dubai akwantuo ho.
Emirates Wiemhyɛn adwumakuo no de too dwa Ↄpɛnimma da a ɛtɔ so 28 wɔ 2021 mu sɛ, Abibiman nnwɔtwe bi wɔ hɔ a wɔmma wɔn kwan mma wɔntu kwan mfa Dubai kɔsi berɛ bi a wɔamma berɛ pɔtee ɛsiane Covid-19 ahodoɔ no mu bi a wɔfrɛ no Omicron no trɛ nti.
Aman a na wɔkeka ho nie: Ghana, Angola, Guinea, Kenya, Tanzania, Uganda, Cote d’Ivoire ne Ethiopia.
",1627,Latn,Twi,twi
akannews,"Yɛwɔ kwan ahodoɔ bebree a adɔkotafoɔ ama yɛn ate aseɛ sɛ wɔfa so sa yareɛ, na ɛmu baako ne nnwomtoɔ so. Nnwomtoɔ anaa nnwomtie wɔ nsunsuansoɔ pa wɔ yɛn nipadua ne adwene no apɔmuden so. Sɛ woretie nnwom, woreto anaasɛ wode w’adwene redi ɛmu nsɛm akyi no wɔ nsunsuansoɔ ahodoɔ bebree wɔ wo so. Ɛno nti momma yɛnhwɛ nsunsuansoɔ pa a nnwomtoɔ tumi nya no wɔ yɛn apɔmuden so.
1. Nnwomtoɔ boa ma yɛtumi sua adeɛ yie. Nhwehwɛmu kyerɛ sɛ, ɔkwan baako a ɛtumi boa ma adeɛ a obi resua ka ne tirim no yɛ sɛ ɔbɛtie nnwom a ɛda fam bɔkɔɔ berɛ a ɔresua adeɛ no. Wei boa ma adwene no tumi kye deɛ nipa no resua ntɛm so.
2. Nnwomtie nso tumi boa ma adwene no kae nneɛma ntɛntɛm so. Ɛno nti na woba yɛn sukuu ahodoɔ mu a, wɔtaa de nneɛma a wɔpɛ sɛ wɔkyerɛ mmɔfra no yɛ nnwom de kyerɛ wɔn no. Botaeɛ a ɛtaa akyire no yɛ sɛdeɛ ɛbɛyɛ a deɛ wɔrekyerɛ mmɔfra no bɛka wɔn tirim.
3. Nnwomtie nso ma akoma no apɔmuden. Abɔdeɛmunyasapɛfoɔ ahwehwɛ mu ahunu sɛ, mogya di aforosianeɛ yie wɔ nipadua no mu berɛ a nnwom rebɔ. Ɛba no saa a, ɛmma akoma no mmɔ ntɛntɛm so nkyɛn sɛdeɛ ɛsɛ sɛ ɛbɔ no, ɛte ahoɔden a akoma no de bɔ mogya no so, na ɛkyikyi nsuo ahodoɔ bi nso a ne nyinaa ka bɔ mu ma akoma no ahoɔden.
4. Adɔkotafoɔ a wɔyɛ adwene no mu nhwehwɛmu ahwehwɛ mu ahunu sɛ, nnwomtie yɛ ɔkwan baako a yɛtumi nam so sa adwenemuhaw. Saa nnwom a yɛreka ho asɛm yi no yɛ nnwom a ɛda fam bɔkɔɔ. Wɔkyerɛ sɛ, berɛ a obi retie nnwom a ɛte sei no, ɛboa ma adwene no kyikyi nsuo ahodoɔ bi a ɛboa sa adwenemuhaw.
5. Nnwomtoɔ ne ne tie nso kanyan anigyeɛ. Berɛ a obi retie anaa ɔreto dwom no, ɛma adwene no ahoɔden ma no tumi kyi nsuo bi a ɛkanyan anigyeɛ. Saa nsuo yi kyi yie a, ɛboa yi adwennwene ne awerɛhoɔ firi hɔ.
6. Nnwomtoɔ boa ma yɛtumi tenetene yɛn apɔ mu. Yɛnim sɛ apɔmutenetene di akotene yie wɔ nipadua no apɔmuden mu. Sɛ nnwomtoɔ ne apɔmutenetene ka bɔm a, ɛma nipa no ahoɔden ma no tumi yɛ no yie wɔ berɛ a ɔnte brɛ ntɛm so, na ɛsane nso kanyan n’anigyeɛ. Ɛno nti na mpɛn pii no wɔn a wɔtenetene wɔn apɔ mu taa de nnwom bata ho no. Ɛmma wɔnte brɛ ntɛm.
7. Nnwomtoɔ de nkabom ba afoforɔ ntam, ɛno nti ɛhwɛ ma ayɔnkofa mu apɔmuden tu mpɔn. Yɛfa dwom bi te sɛ Ghana dwom titire “Yɛn ara yɛn asase ni” a, ɛboa ka ɔman mma bɔ mu, ɔdɔ ho nnwom nso boa ka adɔfoɔ baanu bɔm, saa ara na abagyegyeɛdwom nso boa ka awofoɔ ne wɔn mmɔfra bɔm.
Nnwom ho mfasoɔ wɔ nipadua no so yɛ bebree. Berɛ biara a wobɛkɔ awerɛhoɔ mu, nsɛm bɛhyɛ wo so na wonhunu deɛ wonyɛ no, ɛyɛ a bɔ mmɔden pɛ dwom tie. Mmom deɛ ɛbɛkyekyere wo werɛ na ahyɛ wo nkuran pii no mmom bɛboa wo saa berɛ no mu. Kyɛ ma afoforɔ nso nhunu saa mfasoɔ yinom bi.
",2581,Latn,Twi,twi
akannews,"Ghana manpanin Nana Addo Dankwa Akuffo Addo de ne nsa ahyɛ krataa ase sɛ, ɔntumi ntena mfofoa ho mma no nnane no kwaeɛ nti, ɛwom sɛ ɔno ara na ɔyii Owura Charles Adu Boahen sɛ Ɔman Soafoɔ wɔ asoeɛ a wɔhwɛ ɔman yi sikasɛm so deɛ, nanso mpanimfoɔ se, “Akura se maka, nanso meweeɛ.”
Ne saa nti, wagyina sini bi a Ghana sɛntwerɛni Anas Aremeyaw Anas bɛdaa no adi kyerɛɛ ɔmanfoɔ nyinaa no so sɛ, Owura Charles Adu Boahen mfa n’adwuma no nto hɔ anim anim yi ara.
Krataa bi a Owura Eugene Arhin, Daanodini ma Asoeɛ a wɔhwɛ aban no nkitahodie soɔ no de bɛtoo dwa kyerɛɛ mu sɛ, Ɔmampanin ayi Owura Charles Adu Boahen adi ɛfiri sɛ, sini a sɛntwerɛni Anas Aremeyaw Anas bɛyi kyerɛɛ ɔmanfoɔ no maa no bɛdaa adi sɛ, Owura Charles Adu Boahen afa sum ase agye ademudeɛ binom a ɛtia ɔman yi mmara.
Krataa no mu nsɛm bi ne sɛ, “Ɔmanpanin no ne Owura Charles Adu Boahen akasa afa deɛ asi no ho, na ɛno akyi na ɔmanpanin sii gyinaneɛ sɛ ɔbɛgye Owura Adu Boahen adwuma afiri ne nsam anim anim yi ara.
Afei nso, Ɔmampanin no adane asɛm no ama Ɔman Tɛmmuafoɔ a wahyɛda apaw no no sɛ, ɔnyɛ nsɛm no mu nhwehwɛmu na wɔatumi de yie ato deɛ ɛfata biara. Nkɔmmɔdie no mu no, ɔmanpanin no daa Owura Charles Adu Boahen ase pa ara sɛ, ɛfiri 2017 a wɔde n’adwuma hyɛɛ ne nsa no,  wayɛ adwumasono de aboa aban no ne ɔman no nkɔsoɔ. Ɔwieeɛ no, ɔsan ka kyerɛɛ Owura Charles Adu Boahen sɛ ɔma no hyɛden ne tiri nkwa wɔ deɛ ɔbɛyɛ biara mu.”
Ansa na nsɛm yi rebɛtɔ dwa no, na Ɔmanpanin abɛdiakyire, Onimuonyamfoɔ Mahamudu Bawumia abɛto ntasu kɔkɔɔ akyerɛ aban no sɛ, sɛ ɛyɛ nokorɛ pa ara sɛ Owura Charles Adu Boahen de ne din bɔ apoo, gye ademudeɛ firi nkurɔfoɔ a wɔrepɛ adwuma hɔ deɛ a, nneɛ ɛsɛ sɛ aban no yi no adi ntɛm so.
Nsɛm a Ɔmanpanin abɛdiakyire no twerɛ too Facebook no kaa sɛ, “Wɔatwe m’adwene asi sini bi a Nsɛntwerɛni Anas Aremeyaw Anas de abɛto sohyia media so a Owura Charles Adu Boahen de me din rebɔ apoo gye ademudeɛ no so.
“Yei nti, mɛpɛ sɛ mede bɛto ɔmanfoɔ nyinaa anim sɛ, sɛ ɛyɛ nokorɛ sɛ Owura yi de me din abɔ apoo agye ademudeɛ afiri nnipa a wɔrebɛyɛ adwuma wɔ ɔman yi mu no hɔ sɛdeɛ sini no daa no adi no deɛ a, nneɛ, ɛsɛ sɛ wɔgye ne tumi firi ne nsam, na wɔhwehwɛ asɛm no mu de no fa mmara kwan so sɛdeɛ ɛsɛ.”
Anas Aremeyaw Anas de too dwa sɛ, Owura Charles Adu Boahen kaa sɛ, “Sika a Ɔmanpanin abɛdiakyire no hia ara ne Amerika sika $200,000 a ɛbɛdi adanseɛ sɛ onipa a ɔrehwehwɛ adwuma no ayɛ krado sɛ ɔpɛ sɛ ɔhunu no ne no di nkitaho biara a ɛfa adwuma no ho sɛdeɛ ɛsɛ. Sɛ wotumi tua sika yi a, wobɛtumi ne wo mma, ne wo nuanom nyinaa abɛbuebue nnwuma wɔ Ghana a obiara ntiatia mo faahodie so.”
Aka bɛyɛ nnɔnhwere kakra ama nsɛntwerɛni Anas Aremeyaw Anas de sini no abɛto dwa no, ɔtwerɛ too ne Facebook so sɛ, ne nkurɔfoɔ a ɔne wɔn redi dwuma no ne Ɔman Soafoɔ a ɔwɔ asoeɛ a wɔhwɛ ɔman yi sikasɛm so no hyiaa wɔ  United Arab Emirates, UAE no, ɔde too wɔn anim sɛ, ɛsiane sɛ nnipa binom hyɛda fa kwammɔne so yɛ wɔn ho sɛ wɔyɛ adwumayɛfoɔ a wɔaba ɔman yi mu no nti, ansa na wɔbɛtumi anya hokwan ahyia Ɔmanpanin abɛdiakyire ne no adi nkitaho no, gye sɛ wɔtua Amerika sika $200,000. Ɔka kaa ho sɛ, sɛ wɔtumi tua saa sika no a, mmoa biara a wɔhia no, wɔde bɛma wɔn.
",3153,Latn,Twi,twi
akannews,"Tanzania mampanin Samia Suluhu Hassan atwa fawohodie afedidie a wɔahyɛhyɛ sɛ anka ɛrebɛkɔ so Fiada, Ↄpɛnimma 9, 2022 mu no mu, na wɔadane sika a anka wɔde rebɛbɔ saa bra yi sɛ wɔmfa nsisi adan a mmɔfra da mu wɔ sukuu mu no mma mmɔfra a sɛbe wɔhia mmoa soronko no.
Saa afedida yi ne deɛ ɛtɔ so 61 a anka ɛho ka no bɛsi $445,000, nanso wɔkyerɛ mu a, wɔde saa sika yi bɛsisi adan a asukuufoɔ da mu ahodoɔ nnwɔtwe wɔ mfitiaseɛ sukuu ahodoɔ a atwa ɔman no mu ahyia mu.
Ↄsoafoɔ a ɔhwɛ ɔman no nsɛm soɔ, George Simbachawene kaa no Dwoada, Ↄpɛnimma 5, 2022 no mu sɛ wɔagyae sika no mu a wɔrebɛhyɛ aseɛ de ayɛ saa adwuma no.
Ↄkyerɛ sɛ, sɛ ɔman no bɛto santene ahodoɔ abɔ dwa dataa adi saa afedida yi deɛ, anka wɔbɛkae afefidadie no wɔ berɛ wɔ a wɔne amansan redi nkɔmmɔ adwennwene ɔman no mpuntuo ho mmom.
Mpɛn pii no, ɛyɛ a anka wɔde santene ne edwabɔ ne anigyeɛ ne apontoɔ na ɛdi fawohodie afedida no. Ↄkaa sɛ wɔbɛhyehyɛ adwentoatoa ne nhyiamu ahodoɔ wɔ mansini ne mantan ahodoɔ no mu ama mansini ne mantam no mu mpanimfoɔ no adi anim ama wɔadi asetena mu dwuma binom wɔ mmeaeɛ binom a hospital mu asiesiee, sukuu mu asiesiee, nkɔkora ne mmera ne nnipa a wɔhia mmoa soronko fie asiesiee nso ka ho.
Sɛ yɛhwɛ a, ɛnyɛ wei ne berɛ a ɛdi kan a Tanzania atwa ne fawohodie afedidadie mu. Afe 2015 mu no, Ↄmampanin John Magufuli a na ɔte adwa so saa berɛ no twaa afedidadie no mu maa wɔdanee sika a anka wɔde redi ho dwuma no maa wɔde yɛ Dar es Salaam kwan. Ↄsane yɛɛ saa wɔ afe 2020 mu maa wɔde sika no kɔtotɔɔ apɔmuden ho nneɛma ne mfidie a ɛhia bɛboaa apɔmuden asoɛeɛ no.
Ↄmampanin a ɔte so seesei a no ne ɔbaa a ɔdi kwan a watena ɔmampanin adwa no so.
ℇkyɛree biara na ɔtwee adwene sii apolisifoɔ a wɔn afuru ayɛ dosoo no so hyɛɛ wɔn sɛ wɔnhwɛ mma wɔn so ntete, sɛdeɛ ɛbɛyɛ a wɔn ho bɛyɛ den wɔ adwuma no mu.
Ansa na ɔrebɛyɛ ɔmampanin nnanoo yi ara no, na ɔyɛ mpuntuo adwuma mu panin wɔ Zanzibar aban no mu mfeɛ bebree a atwam no mu. Na ɔsane nso yɛ UN foɔ dwumadie a ℇhwɛ Wiase Nyinaa Nnuanesɛm soɔ no mu panin. Akyire yi, ɔsane bɛyɛɛ ɔkwankyerɛfoɔ panin maa adwumakuo a ɛhwɛ nnwumakuo a aban nsa nna soɔ so wɔ Zanzibar.
Nnaano yi ara, ɔyɛɛ adwuma sɛ mmabunu adwumafa, mmɔfra ne mmaa asoeɛ no so soafoɔ, na ɔhyɛɛ Tanzania mmaa mpanimfoɔ ne mmɔfra nkuran sɛ wɔnni wɔn anisoadehunu akyi na wɔnyɛ ho adwuma.
",2295,Latn,Twi,twi
akannews,"Ɔkyerɛkyerɛni biara te sɛ ɔwofoɔ a ɔtete abɔfra. Yei nti, adekyerɛ yɛ abateteɛ fa bi a ɛho hia pa ara. Sɛdeɛ ɔwofoɔ biara daeɛso ne sɛ ne ba bɛtumi anyini abɛyɛ ɔpanin pa a ne so wɔ mfasoɔ wɔ n’abusua ne ne man mu no, saa ara na akyerɛkyerɛfoɔ nso tete mmɔfra wɔ saa kwan yi ara so.
Akyerɛkyerɛfoɔ wɔ akwan ahodoɔ bebree a na wɔfa so twe sukuu nkwadaa aso berɛ a wɔato mmara wɔ sukuu mu. Saa asotweɛ yi mu bi ne sɛ, wɔtumi ma wɔbu nkotodwe, wɔtwa adɔ ma wɔn, wɔma wɔpue firi adesuadan mu kɔgyina abɔntene kakra, anaasɛ wɔtwa wɔn mpire.
Ɛtɔ da na abɔfra bi mfomsoɔ no yɛ deɛ ani yɛ nyan pa ara a, wɔtumi yi no firi sukuu no mu koraa anaasɛ wɔma no kɔtena fie kɔsi sɛ wɔbɛsan afrɛ no aba sukuu no mu bio.
Mmerɛ bi a atwam no, na wɔde saa ntenesoɔ yinom nyinaa di dwuma wɔ sukuu ahodoɔ mu, na na ɛboa wɔ akwan bebree so. Nanso ɛnnɛ yi deɛ, wɔayɛ nsakraeɛ wɔ akwan a wɔfa so twe asukuufoɔ aso yi mu. Nsakraeɛ no mu baako ne sɛ, ansa na ɔkyerɛkyerɛni bi bɛtumi atwa sukuu abɔfra bi mpire no, gye sɛ ɔhyehyɛ krataa bi de srɛ kwan firi sukuupanin no hɔ ansa na watumi ayɛ saa.
Krataa no mu no, ɛsɛ sɛ ɔkyerɛkyerɛni no kyerɛ mfomsoɔ pɔtee a sukuuni no yɛeɛ ne asotweɛ a ɔde rema no wɔ saa mfomsoɔ no ho. Ɛkɔba sɛ ɔkyerɛkyerɛni bi amfa saa kwan yi so na ɔtwa abɔfra biara mpire a, wɔbɛtumi de no afa mmara kwan so ama ne ho akyere no. Yei nti, akyerɛkyerɛfoɔ nha wɔn ho mpo sɛ wɔde abaatwa asotweɛ no bɛtenetene sukuu mmɔfra bio.
Ebia, ahunu bi pɛn nti na mpanimfoɔ ayɛ saa nhyehyeɛe yi. Nanso, sɛdeɛ ɛteɛ biara, na abaatwa asotweɛ no boa wɔ akwan bebree so.
Akwan yi mu baako ne sɛ, ɛsiane sɛ asukuufoɔ dodoɔ no ara suro abaatwa nti, na ɛma wɔsuro nso sɛ wɔbɛyɛ biribi a ɛnna ne kwan mu ama wɔatwa wɔn mpire. Ne saa nti, na wɔdi mmara so berɛ biara.
Abaatwa asotweɛ a wɔayi afiri sukuu mu no de nsunsuansoɔ bebree na aba. Saa nsunsuansoɔ yinom mu bi na ɛdidi soɔ yi.
Deɛ ɛdi kan ne sɛ, na abaatwa asotweɛ no boa ma asuafoɔ ba sukuu ntɛm. Kane no, na akyerɛkyerɛfoɔ kan asuafoɔ dodoɔ a wɔbɛba sukuu ntɛm no nyinaa sɛdeɛ ɛbɛyɛ a wɔbɛtwe wɔn a wɔntaa mma sukuu ntɛm no aso ama wɔasakra afiri saa suban no ho. Ɛsiane sɛ na abaatwa ka saa asotweɛ yi ho nti, na ɛboa pa ara ma asukuufoɔ no pere ba sukuu ntɛm sɛdeɛ ɛbɛyɛ a wɔrennye mpire biara. Nanso ɛnnɛ a abaatwa asotweɛ afiri sukuu mu yi deɛ, berɛ a asuafoɔ dodoɔ no ara pɛ biara na wɔkɔ sukuu ɛfiri sɛ, wɔnim sɛ obiara rentwa wɔn mpire biara.
Afei, na abaatwa boa ma akyerɛkyerɛfoɔ adwuma no yɛ mmerɛ ma wɔn. Kane a na abaatwa di sukuu mu ntenesoɔ mu akotene no, na asuafoɔ ho popo wɔ akwankyerɛ a akyerɛkyerɛfoɔ de ma wɔn no nyinaa ho. Berɛ a wɔyii abaatwa firii sukuu mu yi deɛ, asuafoɔ dodoɔ no ara asoa wɔn mmɛn wɔ wɔn mmatiri so asan abubu nnua agu wɔn asom ɛfiri sɛ, wɔnim sɛ deɛ wɔbɛyɛ biara no, akyerɛkyerɛfoɔ no rentumi ntwa wɔn mpire.
Bio, abaatwa asotweɛ a wɔayi afiri sukuu mu no ama asuafoɔ dodoɔ no ara ahokeka wɔ adesua mu no aba fam. Kane no, sɛ na osuani bi anyɛ sukuu mu dwumadie ne efie dwumadie bi a, akyerɛkyerɛfoɔ no tumi twa no mpire de twe n’aso sɛdeɛ ɛbɛma wahunu hia a ɛhia sɛ ɔde ne ho hyɛ sukuu mu dwumadie biara mu. Na yei boa ma asuafoɔ no keka wɔn ho wɔ sukuu mu ne efie dwumadie nyinaa mu pa ara. Ɛnnɛ yi deɛ, ɛsiane sɛ abaatwa asotweɛ biara nni hɔ nti, asuafoɔ dodoɔ no ara nha wɔn ho wɔ sukuu mu ne efie dwumadie nyinaa ho bio.
Ɔhaw foforɔ nso ne sɛ, abaatwa asotweɛ a wɔayi afiri sukuu ahodoɔ mu no nti, sukuu mmɔfra dodoɔ no ara mmu wɔn akyerɛkyerɛfoɔ bio. Yɛyɛ nnipa yi deɛ, adeɛ baako a ɛboa yɛn ma yɛdi mmara so ne asotweɛ ho suro a ɛda yɛn so no. Saa ara na asuafoɔ no nso, na adeɛ baako a ɛboa wɔn ma wɔbu wɔn akyerɛkyerɛfoɔ ne sɛ, na wɔnim sɛ wɔbu wɔn animtia a, akyerɛkyerɛfoɔ no bɛtumi atwa wɔn mpire.
Yei nti, abaatwa ho asotweɛ a afiri sukuu mu no ama asuafoɔ dodoɔ no asoa wɔn mmɛn wɔ akyerɛkyerɛfoɔ no so. Ebinom mpo deɛ, wɔde wɔn akyerɛkyerɛfoɔ ne mpanimfoɔ afoforɔ anim yɛ ntomago twitwiri fam ɛfiri sɛ, wɔnim sɛ obiara rentwa wɔn mpire biara.
Yeinom nyinaa di adanseɛ sɛ abaatwa ho asotweɛ a afiri sukuu mu no adi yɛn nya pa ara.
Tɔfabɔ
Ɔbɔadeɛ no mpo nim sɛ ntenesoɔ te sɛ abaatwa ho hia wɔ mmɔfra nteteɛ mu pa ara. Ɛno nti na Ɔmaa wɔtwerɛɛ asɛm a ɛwɔ Mmebusɛm 22:15 sɛ, “Agyimisɛm kyekyere abɔfra akoma ho; ntenesoɔ abaa na ɛbɛyi afiri ne ho akɔ akyirikyiri” no. Asɛm a ɛwɔ Mmebusɛm 13:24 nso si so dua sɛ, “Deɛ ɔkora n’abaa tan ne ba, na deɛ ɔdɔ no no, ɔhwɛ tene ne so.” Afei, Mmebusɛm 29:15 wie asɛm no sɛ, “Abaa ne kasakyerɛ na ɛma nyansa, na ɔba a wɔato no asaworam hyɛ ne maame aniwuo.”
Ne tiawatwa mu no, abaatwa yɛ ntenesoɔ a ɛho hia pa ara wɔ mmɔfra nteteɛ mu. Yei nti, sɛ akyerɛkyerɛfoɔ de ɔdɔ ne tema twa mmɔfra mpire berɛ a wɔato mmara wɔ sukuu mu a, ɛbɛboa ama mmɔfra no asua suban pa anyini abɛyɛ mpanimfoɔ pa wɔ ɔman yi mu.
",4732,Latn,Twi,twi
akannews,"Ↄsoafoɔ a ɔhwɛ Amanebɔ ho nsɛnsɛm so, Kojo Oppong Nkrumah ada no adi sɛ aban no ahyɛ nhyehyɛeɛ a ɔpɛ sɛ ɔde kra fangoo a ne boɔ yɛ fo de ba Ghana dwaman soɔ no ase. Ↄsoafoɔ yi daa anisoadehunu yi ai berɛ a na ɔne Evans Mensah rekasa wɔ PM Express Dwumadie so.
Ↄkyerɛ mu a, Adwumakuo a ɛhwɛ Fangoo nsɛmsɛm so wɔ ɔman yi mu (NPA) ne Asoɛeɛ a ɛhwɛ Ahoɔdensɛm soɔ no bɛma yɛn nkyerɛkyerɛmu wɔ fangoo no kra nsɛnsɛm ho nna a ɛdi yɛn anim no mu.
Ↄkyerɛɛ sɛ, Asoɛeɛ a ɛhyɛ Ahoɔdensɛm so no ahyɛ aseɛ ne nnipa akukudam ne nnwumakuo akɛseɛ binom rekasa afa akwan a yɛn nsa bɛfa so aka fangoo no bi ho.
Ne nkasaeɛ mu no, ɔkyerɛɛ sɛ sɛdeɛ Ↄmanpanin Kuffour berɛ so wɔtumi ne Nigeria foɔ ne Sahara foɔ ka bɔɔ mu dii dwuma yi maa ahotɔ baeɛ no, saa nhyehyɛeɛ no ara na saa berɛ yi wɔde agu akwan mu a wɔahyɛ ɛho dwumadie ase mpo.
Ↄkaa sɛ: “Mereka sɛ, dwumadie no ahyɛ aseɛ dada, na mepɛ sɛ wɔn ankasa de ɛmu nkyerɛkyerɛmu bɛto dwa. Mempɛ sɛ mɛsi deɛ wɔn a wɔhwɛ saa fa no so rebɛyɛ no ho kwan. Yɛreyɛ nhyehyɛeɛ ama wɔn nyinaa de wɔn nsɛm abɛto dwa, na m’ani da kwan sɛ NPA ne Asoɛeɛ a ɛhwɛ Ahoɔdensɛm so no bɛnya kwan de nkyerɛkyerɛmu aba. Asɛmmisa biara a ɛfa ho no, mobɛtumi de aba saa berɛ no mu.”
Ↄsoafoɔ yi nsɛm yi baa ɛda a ɛdi Ↄmampanin Akufo-Addo nkaebɔ a ɔde bɛtoo dwa sɛ aban no reyɛ sɛdeɛ ɛbɛyɛ a yɛbɛtumi anya fangoo a yɛbɛtumi de yɛn ho ato so na ɛbɛba berɛ biara na ne boɔ nso wɔ fam aba Ghana dwaman so no akyi.
Sɛ saa nhyehyɛeɛ yi yɛ yie a, wɔn ani da kwan sɛ ɛbɛma fangoo boɔ a ɛregye nsamu wɔ ɔman yi mu no agyina kakra.
Mprempen yi ara no fangoo ahodoɔ no boɔ yɛ GHȼ 18 ne GHȼ 23 leta baako, a na kane boɔ no yɛ GHȼ 15 ne GHȼ 19 leta baako. Nhwehwɛmu kyerɛ sɛ fangoo nnwuma no bi de saa boɔ yi atoto wɔn mfidie so dada.
Wɔn a wɔde fangoo di dwuma no retwa agyaadwo wɔ fangoo boɔ a ɛkɔ soro wɔ dwaman soɔ a ama no aka edwadie na ama abrabɔ mu ayɛ den wɔ ɔman yi mu no ho.
",1877,Latn,Twi,twi
akannews,"Nwiram adwuma binom te sɛ kuayɔ, ahayɔ ne abɛtwa ne adwuma titire a na yɛn nananom yɛ. Weinom ne adwuma a na ɛbɔ wɔn akɔhoma, ɛno nti na wɔnsi no fam koraa. Ansa na abɛɛfosɛm ne aban adwuma reba no, na wɔma ɔbarima biara a waduru ne mpanin mfeɛ so asase, sekan ne etuo ma no hyɛ kuayɔ anaa ahayɔ ase, na wɔama ɔbaa nso kɛntɛn.
Sɛ yɛhwɛ saa adwuma yi no a, ɛsiane sɛ ɛyɛ a wɔba fie na wɔntena adwuma no ho berɛ biara nti, wɔyɛ nneɛma bi de kasa kyerɛ amanfoɔ wɔ wɔn adwumayɛ no ne nsɛm binom a ɛfa ho ho. Nsɛmkyerɛnne a ɛkasa wɔ nwiram gu ahodoɔ mmiɛnsa; Deɛ akuafoɔ de di dwuma, deɛ abɔfoɔ de di dwuma ne deɛ abɛtwafoɔ de di dwuma.
Sɛ yɛhwɛ deɛ akuafoɔ de di wɔn dwuma no a, wɔnam saa nneyɛeɛ ne nsɛnkyerɛnne binom so de kasa kyerɛ wɔn yɔnko Akanfoɔ anaa wɔde bɔ wɔn kɔkɔ. Weinom bi na ɛdidi soɔ yi;
Sɛ afuo bi bɛn kwan ho na sɛ ɛyɛ frɔmfrɔm a, mpɛn pii no, ɛyɛ  nipa a wɔtwam wɔ hɔ no nyinaa anaa wɔn mu dodoɔ no ara kamfo afuo no wɔ ne fɛ ne ne frɔmfrɔmyɛ ho. Akanfoɔ gye di sɛ, sɛ wɔkamfo afuo no boro so saa a, mfudeɛ no nso aba, sɛ ɛso aba mpo a, ɛnyɛ sɛdeɛ wɔpɛ no. Ne saa nti wɔde nkamfoɔ a ɛyɛ Akanfoɔ nnuane a wɔnya firi afuom no sina dua sini so si afuo no ano baabi. Wɔyɛ wei de kasa kyerɛ wɔn a wɔretwam sɛ wɔnsusu nkamfo afuo no, ɛnna wɔgye di sɛ nkamfoɔ (aduane) yi tumi bɔ afuo no anaa mfudeɛ no ho ban firi ani bɔne biara ho.
Sɛ obi ne ne yɔnko kɔ afuom bɔ mu na obiara pae fa ne kwan na sɛ ɔbaako redi kan wɔ fie agya ne yɔnko no a, deɛ ɔbɛdi kan no twa nwira gu nkwanta a wɔdii mpaepaemu wɔ soɔ no so de kyerɛ sɛ wadi kan. Mpɛn pii no, ɛyɛ a na wɔyɛ adwene korɔ sɛ deɛ ɔbɛdi kan no bɛgu ahahan. Wɔde bankye ahahan anaa gyama ahahan na ɛtaa yɛ. Sɛ deɛ ɔbɛka akyiri no duru hɔ na sɛ ahahan no da so yɛ mono a, na ɛkyerɛ sɛ ne yɔnko no twaa mu nkyɛreeɛ, enti ɔmia ne nan mu a, ɔbɛtumi ato no. Nanso sɛ ɔduru hɔ na ɛmu aho a, na ɛkyerɛ sɛ ɔtwaa mu akyɛre. Wei na wɔfrɛ no ahahanguo no.
Bio, sɛ nnipa baanu anaa deɛ wɔboro saa rekɔ baabi na sɛ ɔbaako anaa ebi di wɔn anim kan na sɛ ɔhyia nkwanta a, ɔtumi bu nhahan gu deɛ ɔbɛmane afa no de akyerɛ wɔn a wɔaka akyi no sɛ ɛhɔ na (w)ɔfaeɛ enti wɔn nso mfa hɔ.
Sɛ obi dua nneɛma na akorɔmfoɔ tu wɔn ani tɛ si so a, ɔtumi de ntadeɛ hyehyɛ nnua ma no yɛ sɛ nnipa no, na sɛ ɔkorɔmfoɔ no ani bɔ so a, ɔdwene  sɛ nnipa wɔ afuo no mu enti ɔkɔ hɔ a ne ho bɛkyere no. Afei sɛ nnoma retu mfudeɛ no na sɛ okuani no yɛ saa kɔsi hɔ a, nnomaa no ani bɔɔ so ara na wɔatutu adwane ɛsiane sɛ wɔhunu no sɛ nnipa wɔ afuo no mu.
Nkɛtɛsie nso yɛ adeɛ a akuafoɔ taa yɛ no wɔ afuom de kasa kyerɛ wɔn ho. Sɛ abusua asase da hɔ a, ɛsiane sɛ wɔmfa nkame abusua no mu nnipa nti obiara tumi si baabiara a ɔpɛ dɔ yɛ so adwuma. Sɛ obi di kan wɔ abusua asase bi so na sɛ ɔhunu sɛ obiara nnɔɔ hɔ a, ɔsie nkɛtɛ. Deɛ ɔyɛ ne sɛ, ɔtwa nnua asini asini a akorɛ wowɔ mu mmienu, na watutu amena wɔ fam de asisi mu, na watwa dua foforɔ de abea nnua mmienu no akorɛ no ntam. Sɛ ɔbusuani foforɔ bi ba asase no ho a, wei bɛkasa akyerɛ no sɛ obi adi kan wɔ asase no so. Wei boa si mansotwe ne ntɔkwasɛm ho kwan wɔ abusua mu.
Akanfoɔ tumi yɛ nneɛma ahodoɔ binom de kyerɛ faako a wɔn mfuo ano kɔpem. Wɔfrɛ wei ɛhyeɛtoɔ. Wɔtumi dua ntɔmmɛ, aborɔbɛ anaasɛ kwadu wɔ wɔn mfuo no ano de to hyeɛ. Ɛsiane sɛ saa mfudeɛ yinom di kyɛre ansa na ahyeɛ anaa ɛbi ase ntu da nti na wɔtaa de wei di dwuma no. Sɛ deɛ n’afuo ne obi deɛ bɔ hyeɛ no tutu firi afuo no ano mpo a, ɛsane fifi bio. Ɛtɔ da nso a, wɔtumi de nnua akɛseɛ te sɛ akuekuenisuo, Wawa, ɔkorɛ ne nnua papa bi te Framo, Odum n.a. to hyeɛ. Wei kyerɛ wɔn a wɔne wɔn bemmɛn soɔ no baabi a wɔn ano pem, na ɛsi asase ho mansotwe kwan.
Sɛ merɛnkɛnsono si asase bi so a ɛka pii kyerɛ wɔn a wɔbɛhunu. Sɛ merɛnkɛnsono si asase bi anaa ɛsie bi so a, ɛbɔ nnipa kɔkɔ sɛ saa asase no anaa ɛsie no wɔ wura, ɛsiane sɛ Akanfoɔ gye di sɛ biribiara a ɛwɔ asase yi soɔ no wɔ wura. Mmerɛ binom nso, sɛ merɛnkɛnsono si asase bi so a, ɛkyerɛ sɛ manso wɔ asase no ho. Afei, sɛ amena kɛseɛ a ɛdi awu anaa aforɔ bi da wuram baabi a, wɔde merɛnkɛnsono si bɛn saa beaeɛ no de kyerɛ sɛ ɛhɔ yɛ hu.
Sɛ obi dua mfudeɛ na akorɔmfoɔ tu wɔn ani tɛ si so a, nipa no tumi bu esie de kosua ne praeɛ sini ka ho de gu korafa mu de kɔsi aduadeɛ no so anaa n’ase de kyerɛ wɔn sɛ wɔnyae wia, ɛnyɛ saa a adeɛ a ɛyɛ fɛ bɛyɛ wɔn tan. Ↄtumi nso de koogyan bobɔ aduadeɛ no mu de kyerɛ ade korɔ no ara.
Sɛ yɛba deɛ abɔfoɔ de di dwuma no so a, ɛsiane sɛ nwiram so, na wɔtumi yera nti, wɔyɛ nsɛnkyerɛnne binom de kae wɔn ho wɔ wɔn kwan a wɔfaa so kɔeɛ no, sɛdeɛ ɛbɛyɛ a wɔnyera efie kwan. Wɔyɛ bi nso de kasa kyerɛ wɔn yɔnko abɔfoɔ;
Abɔfoↄ tumi bubu nnua nketewa a ɛsisi kwan a wɔfa so kɔ ahayɔ no nkↄn mu de gugu kwan a wↄfa so kↄ ha wↄ kwaeԑ bi mu no ho sԑdeԑ ԑbԑyԑ na wↄnyera. Ahayↄ mu dɛ anaa ɛmu den tumi ma abɔmmɔfoɔ kɔ ara kɔpue kwaeԑbirentuo bi mu a wↄnnim hɔ baabiara. Ԑsiane sɛ abɔfoɔ yi nim sɛ saa bɛtumi asi nti, sɛ wɔrekɔ ha no a, wↄbubu nnua nkↄn mu de yԑ agyinahyɛdeɛ sԑdeԑ ԑbԑyԑ a wↄnyera.
Afei ɔbɔfoɔ bi tumi botabota nnua akɛseɛ a ɛsisi beaeɛ a wɔfa kɔ ha no de kasa kyerɛ wɔn ho kae wɔn ho wɔn kwan.
Wei akyi no, abɔfoɔ no yɛ nsɛnkyerɛnne ahodoɔ binom de kasa kyere wɔn yɔnko abɔfoɔ;
Sɛ ɔbɔfoɔ hunu beaeɛ a mmoa fa kɔdidi a, ɔtumi bɔ kwan tea bi a ɛso yɛ kwabokwabo to hɔ na ada adi sɛ mmoa fa saa kwan no so kɔdidi. Sɛ aboa fa so amonom wɔ ara aɔbɛtumi ad no ntɛ akum no.
Sɛ ofidisumfoɔ bi sum fidie bi te sɛ adwaa, apatum, buo anaa gyaake a, ɔde merɛnkɛsono bɔ hankra si so, anaa de si nkwanta bi a ɛkɔ fidie no ho no so sɛ ɛhɔ yɛ hu nti obiara a ɔbɛfa hɔ no nhwɛ ne ho yie. Wɔtumi de koogyan nso yɛ saa.
Sɛ ɔbɔfoɔ bi rekɔ ha na ɔhunu atoduro wɔ beaeɛ a ɔrekɔ no a, ɛkyerɛ sɛ ɔbɔfoɔ foforɔ adi kan wɔ saa ɛpɔ no mu enti ɛwɔ sɛ ɔsane.
Saa ara nso na abɛtwafɔ wɔ nsɛnkyerɛnne a wɔde kasa kyerɛ adasa. Sɛ wokɔ abɛ bi a wɔntoeɛ ase na sɛ wɔde akamuduro akeka abɛ dua no ho a, ɛkyerɛ sɛ obi adi kan abɛka mmɛ no ho asɛm atɔ rebɛyɛ ho adwuma enti obiara nni ho kwan. Deɛ ɔtɔɔ mmɛ no nso tumi de koogyan bobɔ mmɛ no ho de kyerɛ abusuafoɔ nkaeɛ no sɛ watɔn mmɛ no ama obi.
Afei, sɛ obusuani bi di kan wɔ abɛ bi so sɛ ɔrekɔto ate aseɛ nsa a, ɔde sekan waawae mpapa no ho de kyerɛ wɔn a wɔaka no sɛ ɔpɛ sɛ ɔto abɛ no te aseɛ nsa de yɛ n’adeɛ.
Sɛ yɛkɔto sɛ toa a nsa fufuo wɔ mu si baabi na asaawa hyɛ ano a, ɛbɔ dawuro de kyerɛ wɔn a wɔretwa mu no sɛ nsa wɔ hɔ, anaa ɛhɔ yɛ nsadwaase. Sɛ yɛhunu saa nsɛnkyerɛnne yi a ɛkasa sɛ wɔtɔn nsa fufuo wɔ beaeɛ hɔ.
Nsa fufuo yɛ adeɛ a ɛyɛ dɛ pa ara, ne saa nti amanfoɔ taa te abɛtwafoɔ nsa nom bɔ wɔn ka. Deɛ abɛtwafoɔ yi yɛ de si saa foɔ yi kwan ne sɛ, wɔde awuduro keka aketekyiwa anaa ahina anaa adeɛ a wɔde te nsa no ano. Sɛ wɔn a wɔdi saa dwuma yi bɛfa saa nneɛma yi sɛ wɔrete nsa no anom na sɛ awuduro no pampan wɔ wɔn hwenem a, wɔde si hɔ gyae wɔn suban no, ɛsiane sɛ ɛkyerɛ wɔn sɛ ɔbɛtwani no nya wɔn a, ɔbɛkum wɔn.
Sɛ wɔto abɛ a, ɛyɛ a ɛfiri mmire ma amanfoɔ tutu. Mpɛn pii no, ɛyɛ a wɔn a wɔtu mmire no tiatia afuo a wɔato abɛ wɔ mu no mu mfudeɛ no so. Sɛ abɛtwafoɔ mpɛ sɛ abɛ no firi mmire ma amanfoɔ bɛsɛe nneɛma a, wɔde abosea gu abɛ a wɔato no so. Enti sɛ wohunu sɛ abosea gu abɛ bi a wɔato so a, na ɛkyerɛ sɛ ɛsiane amanfoɔ nsɛmmɔne nti, ɔbɛtwani no amma abɛ no amfiri mmire.
Abɛtwafoɔ frɛ biribi kyɛmferɛ, na wɔtaa yɛ no wɔ wɔn nnwuma mu. Deɛ wɔyɛ ne sɛ, wɔde korafa anaasɛ kukufa si dua nkorabata bi mu de si beaeɛ a wɔyɛ wɔn nsa no. Wɔtaa yɛ no wɔ nkwanta a wɔfa so kɔ wɔn nnwuma mu no so. Wɔyɛ wei de hyɛ nsamanfoɔ ne ahonhom a wɔba wɔn abɛ so anadwo no nsa. Akanfoɔ gye di sɛ, ɛsiane nsɛnkyerɛnne yi nti, ahonhom no ma wɔn adwuma no kɔ so ma wɔnya dwa.
Saa nsɛnkyerɛnne yi yɛ deɛ yɛhunu no Akanman mu a ɛde nsɛm bi to dwa wɔ berɛ a obiara nkyerɛkyerɛ mu. Sɛ ɔkanni biara hunu deɛ yɛadi kan aka ho asɛm wɔ ɔfa a ɛdi kan no mu wɔ baabiara, a ɔte asie yie na ɔhunu deɛ ɛkyerɛ. Wɔda so de bi di dwuma, nanso fa no ara ayera.
Sɛ yɛkenkan Akan adesua nwoma ahodoɔ no a, yɛbɛhunu weinom bi wɔ mu, afei sɛ yɛgye berɛ kɔhwɛ Simpa asuafoɔ no yikyerɛ adoɔ a wɔyɛ no wɔ amammerɛ ho wɔ wɔn adesua mu no nso a, yɛbɛte wei ase yie.
Saa adesua yinon akyerɛ yɛn sɛ, ɛnyɛ kasa nko ara ne deɛ yɛde yɛn ano ka, na mmom yɛtumi de nsɛnkyerɛnne nso kasa ma nnipa te aseɛ.
Deɛ yɛanka ho asɛm a wonim no, fa bra na yɛmmoaboa ne nyinaa ano na anyera.
Amammerɛ wɔ hɔ yi, yɛntoto no ase, w’amammerɛ na ɛkyerɛ wo nipaban.
Yɛbɛhunu nsakraeɛ a aba weinom mu, deɛ abɛɛfosɛm ne mpuntuo de abɛka ho ne sintɔ a ɛwɔ mu wɔ ɔfa a ɛdi hɔ no mu, gye brɛ, dwodwo wo ho, na twɛn.
",8422,Latn,Twi,twi
akannews,"Tweaduampɔn Kwame Basayiadɔm de Kwame Frimpɔn Anɔkye Kɔtɔbere hyiraa Asanteman no, ɛmaa Asanteman mu yɛɛ hye yie. Ɛduruu baabi no, ɛsiane sɛ ɔdɔdoɔ ani sa deɛ ɔso ntakrakyɛ nti, na Asante ho abɛyɛ ahi. Ɔpemsoɔ Ɔsɛe Tutu I na na ɔdi Asanteman so saa berɛ no.
Saa berɛ no mu ara nso, na Denkyira yɛ ɔman a wɔn ho yɛ den pa ara a na wɔn hene ne Nana Ntim Gyakari. Berɛ bi, Ntim Gyakari yɛɛ n’adwene sɛ ɔbɛtɔ Asanteman so werɛ.
Asɛm yi ho amaneɛ bɛtɔɔ Asanteman anim no, wɔkaa sɛ, sɛ Ntim Gyakari adwene ne sɛ ɔrepam ohufoɔ deɛ a, nneɛ wɔbɛma wato ne barima! Yei nti, wɔyɛɛ sɛ wɔne Denkyirafoɔ de bɛsi ani.
Ansa na Asanteman rebɛkɔ ɔko yi no, Ɔkɔmfo Anɔkye hwɛɛ pɛtɛtakra mu. Afei, ɔde too ne mpanimfoɔ anim sɛ, sɛ wɔbɛtumi adi nkunim wɔ ɔko no mu a, gye sɛ ahemfo binom de wɔn nkwa twa so. Ɛwom sɛ na asɛm yi ani yɛ nyan, nanso Nananom kaa sɛ, Asante bɛdi ntwo ama Denkyirafoɔ asopa Asanteman pa ara deɛ, ɛnsi da!
Wɔtuu asɛm yi ho anammɔn maa no kɔsii sɛ, fɛdeɛ ne owuo deɛ, fanyinam owuo. Yei nti, ahemfo nan binom tuu wɔn ho maa sɛ wɔde wɔn tiri bɛgye akyerɛmma ɛfiri sɛ, ɔbarima na ɔnom aduro a ɛyɛ nwono.
Ahemfo nan a wɔde wɔn nkwa twaa so no ne, Ɛdwesohene Nana Adu Kupe, Adwumakaase-Kɛse hene Nana Asɛnso Kofo, Mampɔnhene Nana Boahen Anantuo ne Nana Tweneboa Kodua.
Ɛwom sɛ ɔsa no mu yɛɛ den deɛ, nanso Otumfoɔ Ɔsɛe Tutu I ne ne dɔm tumi twi faa Denkyirafoɔ so wɔ Feyiase maa Asanteman dii nkunim.
Ɔko no akyi, Fiada bi anɔpa, na Ɔkɔmfoɔ Kwame Anɔkye Kɔtɔbere gyee Sika Dwa firii Tweaduampɔn hɔ bɛsii Otumfoɔ Ɔsɛe Tutu I serɛ so de maa Asanteman. Yei nti na Sika Dwa kradin yɛ Kofi no.
Anwanwadeɛ nso ne sɛ, Sika Dwa firi Tweaduampɔn hɔ baeɛ no, na ahemfo anan a wɔde wɔn ti gyee akyerɛmma no nyinaa bobɔ Sika Dwa Kofi ho. Ɛsiane sɛ saa ahemfo yinom de wɔn nkwa gyee Asanteman sii hɔ nti na wɔka sɛ Asanteman sunsum hyɛ Sika Dwa Kofi mu no.
Ahemfo nan a wɔbobɔ Sika Dwa ho no sane yɛ adanseɛ a ɛkyerɛ sɛ, wɔn mogya a wɔhwie guiɛ no nti, na Asanteman tumi gyinaa ne nan so twi faa Ntim Gyakari ne ne dɔm so no.
Ɛfiri saa berɛ no bɛsi ɛnnɛ, ahemfo, adehyeɛ ne Asanteman nyinaa abere wɔn mogya ani de wɔn nkwa ato wɔn nsam abɔ Sika Dwa Kofi ho ban wɔ akwannuasa so.
Tete wɔ bi ka o, tete wɔ bi kyerɛ! Obi nnim a, obi kyerɛ. Deɛ ɔnnim no, ɔsua a ɔhunu. Menim sɛ woasua biribi ɛnnɛ. Berɛ foforɔ, yɛbɛsan aka abakɔsɛm foforɔ bi ho asɛm.
",2334,Latn,Twi,twi
akannews,"Adwumakuo a ɛhwɛ Nuane ne Nnuro so (FDA) de kↄkↄbↄ aba abↄntene de abɛto nnipa nyinaa anim sɛ, wↄnhwɛ AIA Wudy ne Pavo sↄsegyi no die no yie.
Wↄde wei too dwa berɛ a wↄhunuu sɛ Itali foↄ mpanimfoↄ no hunuu sɛ Listeria mmoawa no bi aba saa sↄsegyi a wↄde akokↄ nam yɛ no a Agricola Tre Vali yɛ de ba dwa so no mu.
Wↄkyerɛ sɛ ɛnam akuo mmienu a wↄn nↄma a ɛdeda soↄ ne 1785417 ne 01810919 a wↄn berɛ a wↄde bɛsɛe yɛ Obubuo da a ɛtↄ so 30 wↄ afe 2022 mu no ka ho.
FDA kyerɛ mu a, deɛ ɛrekↄ so wↄ Europe ne aman nkaeɛ so no akyiri no, wↄn nso de nhwehwɛmu dwumadie agu akwan mu wↄ dwadie mu ahunu Pavo Franfurt sↄsegyi a berɛ a ɛde bɛsɛe ne Obubuo wↄ 2022 mu no bi wↄ Firaw mantam mu.
Enti wↄde wↄn nsa ato ɛnam yi so sɛ wↄbɛkↄ akↄto agu beaeɛ a ɛsɛ sɛ wↄto guo no yie. Seesei deɛ, AIA Wudy sↄsegyi no bi nni Ghana dwa so bio.
Wei akyi no, FDA de akwankyerɛ ato dwa sɛ obiara a ↄwↄ saa nam yi bi no mfa nkↄ wↄn ↄfese ahodoↄ a ɛwowↄ wↄn mantam mu anaa ↄfese kɛseɛ no mu.
FDA de wↄn nsɛm no wiee sɛ; “FDA hyɛ mo bↄ sɛ, wↄn a wↄyɛ nhwehwɛmu de wↄn ani di nneɛma akyi no rekↄ so ara de wↄn ani adi nneɛma akyi wↄ ɛdwa mu wↄ saa nam a yɛabobↄ din yi ho.”
Listeria yareɛ yi yɛ yareɛ bi a ɛnam aduane so ba a ɛyɛ hu yie ma apemfoↄ, ne wↄn a wↄadi boro mfeɛ 65 a wↄn nkwa mmoa no ago. Ɛnna fam sɛ wↄn a wↄn apↄmuden si pi no bɛnya saa yareɛ yi bi, nanso ɛyɛ hu ma mmↄfra a wↄnwoo wↄn, wↄn a wↄawo wↄn mono, ne nnipa a wↄn nkwa mmoa no nni ahoↄden. Sɛ wohunu no ntɛm na wofa antibiotics no bi ntɛm so a, ɛtumi yi yareɛ Listeria yi firi hↄ.
Listeria mmoawa yi tumi tena firiigyi mu, mpo sɛ ɛyi bolↄↄgo a, ne saa nti, ɛsɛ sɛ wↄn a wↄbɛtumi anya yareɛ yi bi ntɛm so no bɛtwe wↄn ho afiri nnuane ne ɛnam a sa listeria mmoawa yi bi bɛtumi atena mu no ho.
",1737,Latn,Twi,twi
akannews,"Akanfoɔ abrabɔ, wɔn nyamesom ne wɔn amammerɛ ne amanneɛ nyinaa akyi no, adeɛ baako nso a na wɔntoto no ase koraa ne agodie. Ɛsiane sɛdeɛ na Akanfoɔ ani ku wɔn agorɔ ahodoɔ ho nti, wɔhyɛɛda hyehyɛɛ kasabɛbuo a ɛdidi soɔ faa agodie ho.
Agorɔ reyɛ dɛ no, na adeɛ resa akwantufoɔ. Ɔkwasea ani te a, na agorɔ agu. Agorɔ bɛsɔ a ɛfiri anɔpa. Agorɔ ansɔ a, ɛgu. Agorɔ, yɛgoro no atipɛn. Agorɔ a ɛyɛ dɛ, yɛnko wɔ aseɛ. Agorɔ a ɛreba wo ni ne wo se fie no, yɛmpere ntɛm nkɔhwɛ. Agohia sene hia pa. Ago pa tua ne ho ka. Agohunu nkyiri mɛsa bi. Agorɔ mfitiaseɛ nyɛ aniberɛ, ne pii a ɛkeka ho.
Kasabɛbuo yinom nyinaa di adanseɛ sɛ, Akanfoɔ ntoto wɔ agodie ase koraa. Yei nti ɛnnɛ, yɛrebɛhwɛ agorɔ ahodoɔ 11 binom a na Akanfoɔ di no tete no. Saa agorɔ yinom na ɛdidi soɔ yi:
1. Anansesɛm: Ɛyɛ agorɔ a na mpanimfoɔ ne mmɔfra nyinaa tumi di, na na wɔtaa di saa agorɔ yi anwummerɛ a bosome apue anaa hann adwa.
2. Ɔware: Yei nso na wɔdi no awia. Mmarima ne mmaa, mpanimfoɔ ne mmɔfra nyinaa tumi di agorɔ yi bi. Adehyeɛ titire pa ara na na wɔdi saa gorɔ yi.
3. Ampe: Saa agorɔ yi deɛ, na ɛyɛ mmaa titire pa ara na na wɔdi, na na wɔdi no anɔpa-wia anaa awia. Agodie yi mu no, agofomma no hurihuri bɔ wɔn nsam toto wɔ nan.
4. Asɔ: Agorɔ yi nso, ɛyɛ mmaa nko ara na na wɔdi. Wɔtwa konkasini a, na wɔahurihuri wɔn mu baako de ɔbarima a onipa a wɔrehurihuri no no pɛ n’asɛm pa ara din asaesae dwom ama no. Ɛtɔ a, na mmarima yi hyɛda kɔgyinagyina hɔ twɛn sɛ wɔn adɔfoɔ de wɔn din bɛsae dwom. Ɛba saa a, na ɔbarima korɔ no tiri ayɛ kotoo.
5. Antoakyire: Antoakyire yɛ Akanfoɔ agorɔ titire baako pa ara. Ɛyɛ agorɔ a mmaa ne mmarima nyinaa tumi di. Ɔkwan a wɔfa so di saa agorɔ yi ne sɛ, agofomma no nyinaa kotokoto hɔ twa konka. Afei, wɔn mu baako fa ntomago bi a wɔabɔ no pɔ tu mmirika twa konka a wɔatwa no ho hyia. Ɔretu mmirika no nyinaa, na ɔrepɛ baabi de ntomago no ato wɔ wɔn mu baako akyi. Sɛ ɔde to obi akyi na onipa no ahunu na ɔkɔbɛto no a, ɔsisi ne mu ma ɔno nso fa ntomago no twa konka no ho hyia pɛ obi foforɔ de to n’akyi saa ara. Wɔredi agorɔ nyinaa, na nnwom ne nsambɔ nam mu. Agorɔ yi mu dwom ne, “Antoakyire, yeeyeeye, obi reba o, yeeyeeye, …” Saa agorɔ yi ho mfasoɔ baako ne sɛ, ɛboa ma wɔyɛ ahwɛyie.
6. Abosie: Yei nso yɛ agorɔ a na Akanfoɔ di no tete no pa ara. Saa agorɔ yi deɛ, na ɛyɛ mmɔfra titire pa ara na na wɔdi, na na mmaa ne mmarima nyinaa tumi di bi. Agorɔ yi mu no, agofomma no nyinaa kotokoto hɔ, twa konka a wɔn mu biara kuta ɛboɔ kumaa bi wɔ ne nsam. Afei, wɔde dwom gyina mu piapia aboɔ no sɛdeɛ wɔatwa konka no ara pɛ. sɛ obi antumi amfa ne boɔ no ntɛm na wɔde foforɔ bɛka ho ma no yɛ mmienu wɔ n’anim a, na wɔayi no afiri mu. Wɔyiyi wɔn saa ara kɔpem sɛ ɛbɛka wɔn mu baanu ama wɔapere deɛ ɔbɛdi kan. Saa agorɔ yi mu dwom baako ne “Sansankorɔma, ne ni awu o, ɔkyekye nkokɔ mma …”
7. Abahyɛ: Ɛyɛ tete agorɔ a na mmaa ne mmarima nyinaa tumi di. Wɔma mmɔfra tena ase sam wɔn nan ma obi de aba hyehyɛ wɔn ntaadeɛ mu. Afei sɛ ɔwie a, na ɔfoforɔ nso abɔ ne tirim ayi mmɔfra no mu baako a ɔsusu sɛ ɔno na aba no hyɛ ne ho. Sɛ ɔtumi hunu aba no a, na ɔno nso agye ahyehyɛ no foforɔ ama baako a ɔne no repere no nso abɔ ne tirim aka. Ɛyɛ agorɔ a na ɛyɛ anika pa ara. Agorɔ yi mu dwom ne “Pempenaa, Nanaa! See, see, see, see dada koo…” Na wɔtaa di saa gorɔ yi awia.
8.  Abisaa/Agya rekɔ: Yei nso yɛ agorɔ a na wɔnwene nsɛm bi de ne mmuaeɛ suma. Ɛyɛ asɛmmisa a ne mmuaeɛ hia nnweneho pa ara. Mpanimfoɔ ne mmɔfra nyinaa tumi di saa agorɔ yi, na wɔtumi di no berɛ biara nso. Abisaa anaa Agya rekɔ ho nhwɛsoɔ baako ne; “Agya rekɔ no, ɔgyaa me adeɛ bi, saa adeɛ no, ɛno a ɛnyɛ dɛ ɛnna ɛno nso a ɛnyɛ nwono, nanso ɛka wo nsa a na woretafere. Ɛyɛ deɛn?” Sɛ ɔkasafoɔ no bisa no sei a, na atiefoɔ no adwene no ama no mmuaeɛ. Wonim asɛm yi ho mmuaeɛ anaa? Sɛ wonim a, ayikoo. Sɛ wonnim nso a, nneɛ adekorɔ no yɛ ogya.
9. Ntɛsie: Akanfoɔ agorɔ no mu baako ne ntɛsie. Ɛyɛ agorɔ a mmarima pa ara na na wɔtaa di. Wɔyɛ biribi te sɛ apa ketewa bi wɔ fam, na wɔatwane ntɛ asisi so. Sɛ w’atɛ tumi bɔ obi deɛ firi apa no so to fam a, na woafa atɛ a wo deɛ no bɔ too fam no. Wɔyɛ no saa ara kɔpem sɛ ɔbaakofoɔ bɛnya ntɛ no nyinaa.
10. Asiesie: Yei nso yɛ agorɔ a mmaa ne mmarima nyinaa tumi di, na wɔdi no anwummerɛ, berɛ a anim abiribi kakra no. Deɛ wɔyɛ ne sɛ, wɔn nyinaa kɔpɛ baabi hyɛ ma ɔbaakofoɔ bɛkyini hwehwɛ wɔn. Onipa a ɔrehwehwɛ wɔn no kuta ntomago bi wɔ ne nsam nti sɛ ɔhunu wo a, na ɔde ntomago no abɔ wo ama wo nso woafa abɛsi n’anan mu akyini ahwehwɛ wɔ nyinaa. Adeɛ baako a na ɛma mmɔfra ani gye saa agorɔ yi ho ne sɛ, ɔbaa ne ɔbarima bi tumi kɔhyɛ faako. Ɛba no saa nso deɛ a, na ɔbarima korɔ no atwa fufuo ama no atɔ nkwan mu!
11. Amuamuani: Mmaa ne mmarima nyinaa tumi di saa agorɔ yi. Wɔtumi di no awia ne anwummerɛ nyinaa. Ɔkwan a wɔfa so di agorɔ yi ne sɛ, wɔde ntoma kyekyere wɔn mu baako ani a, na wɔatwetwe no abobɔ no. Wɔretwetwe no bobɔ no nyinaa na ɔno nso repɛ wɔn mu baako asɔ ne mu. Ɔtumi bɔ mmɔden sɔ wɔn mu baako mu a, na wɔasane n’ani de ntomago no akyekyere onipa  a ɔsɔɔ ne mu no ani ama wɔatwetwe no abobɔ no saa ara kɔpem sɛ ɔno nso bɛsɔ obi foforɔ mu.
Yeinom nyinaa yɛ agorɔ binom a tete no, na ɛboa ma asetena yɛ dɛ pa ara. Anigyeɛ a na wɔnya firi agorɔ yinom mu no da nkyɛn a, na ɛboa ma wɔn adwene mu bue, na na ɛmu binom nso tumi yɛ afotuo ne kasakyerɛ ma wɔn, titire ne anansesɛm.
Yɛdi adwene dɛ akyi a, yɛbɛhwe asuo Frao nti, mede wo bɛsi ha na yɛatoa adesua no so berɛ foforɔ.
",5405,Latn,Twi,twi
akannews,"Adwumakuo a ɛhwɛ nnuane ne nnuro soɔ (FDA) no rebɔ ɔmamfoɔ nyinaa kɔkɔ wɔ nnuro ahodoɔ mmienu bi a yɛde sɔ yɛn ani so, na wɔtontɔn no nnutɔnbea ahodoɔ no sɛ wɔnnyae tɔ.
Saa nnuro yi din ne ‘Ezricare artificial tears’ ne ‘Delsam Pharma’s artificial tears’ a Global Pharma, adwumakuo bi a ɛyɛ nnuro ayɛ de aba abɔntene no.
Wɔn a wɔyɛɛ nnuro yi ankasa rebɔ wɔn ho mmɔden sɛ wɔbɛyi nnuro yi afiri dwa so sɛdeɛ ɔmamfoɔ nsa rentumi nka bi mma wɔmfa nkɔgu wɔn ani so ɛnam kwan bɔne a aduro yi nam so redi dwuma nti.
Adwumakuo a ɛda nnuane ne nnuro ano (FDA) yi de ato dwa sɛ: “Wɔn nhwehwɛmu ama wɔahunu sɛ nnuro mmienu yi kura mmoawa bi a ani nhunu, a wɔn din ne ‘pseudomonas aeruginosa’. Nnipa binom a wɔde saa nnuro yi bi asosɔ wɔn ani so no mu mmiɛnsa ahwere wɔn nkwa, ama afoforɔ nso ani afirafira, na wɔn nhwehwɛmu mu no wɔgye di sɛ mmoawa a ɛwɔ nnuro yi mu no na ama saa nsunsuansoɔ bɔne yi ada adi.”
Adwumakuo a ɛhwɛ nnuro ne nnuane so wɔ Ghana ha no nnyee nnuro yi ntoo mu, ɛno nti wɔnhwehwɛ sɛ wɔbɛhunu no wɔ Ghana adwadie mu.
Wei nti, “FDA bɔ ɔmamfoɔ kɔkɔ sɛ obiara a ɔnam kwan biara so ama ne nsa aka nnuro yi mu biara no nyɛ ntɛm mmɔ mmɔden sɛ ɔbɛgyae sɔ a ɔde sɔ n’ani soɔ no na ɔmmɔ nwura FDA ɔfese biara a ɛwɔ ɔman yi mu mfa nnuro yi nkɔ.”
Obiara a wadi kan de nnuro yi bi asɔ n’ani so na ɛho nsunsuansoɔ kakra reda ne ho adi – sɛ n’ani poro nsuo a ani no yɛ akokoɔsradeɛ anaa ahabammono, sɛ ɔte yea wɔ n’ani so, sɛ n’ani no redane yɛ kɔkɔɔ, sɛ ɔte nka sɛ biribi da n’ani so, sɛ ne ho yerayera no berɛ a hann bi atɔ n’ani so, na n’ani so ayɛ no wisiwisi no nyɛ ntɛm nkɔhunu ne dɔkota. Mma no ntwentwɛn so koraa.
“FDA ma ɔmamfoɔ nyinaa awerɛhyɛmu sɛ wɔreyɛ deɛ wɔbɛtumi biara sɛ nneɛma pa a ɛyɛ ma apɔmuden pa nko ara na yɛbɛhunu no ɔman Ghana mu.”
Bɔ mmɔden sɛ wokenkan wie a wobɛkyɛ ama afoforɔ nso anya wei ho nimdeɛ.
",1828,Latn,Twi,twi
akannews,"Ghana yɛ abibiman a ɛwɔ nsrahwɛbea ahodoɔ wɔ mmeammea. Nsrahwɛbea ahodoɔ pii na ɛwɔ ɔman Ghana mu, nanso emu aduanan baako (41) na agye din yie.
Nsrahwɛbea yi tumi yɛ deɛ ɛda abakɔsɛm bi adi, deɛ ɛkasa fa ɔsom ne gyidie ho, deɛ ɛda abɔdeɛ binom adi ne deɛ ɛkeka ho. Saa mmeaeɛ yi sane tumi yɛ anigyebea ne adesuabea ɛsiane sɛ ɛma nsrahwɛni no kwan ma ne nsa ka nimdeɛ binom a na ɔnni.
Ɛnyɛ temamufoɔ nko ara na wɔwɔ ho kwan sɛ wɔkɔ saa mmeaeɛ hɔ nsrahwɛ, mmom ahɔhoɔ a wɔfiri aman afoforɔ so nso tumi tua sika bɛhwɛ wɔn ani so adeɛ. Wei ma ɔman no nya sika.
Nsrahwɛbea yɛ mfasodeɛ ma ɔman no ne emu nnipa nyinaa. Ɛma adwuma ba ɔman no mu, ɛbɔ yɛn amammerɛ binom ho ban, ɛde sika ba ɔman no mu, ɛma yɛbɔ yɛn nsase ne nsuo kwaeɛ nso ho ban.
Yɛn adesua yi mu no, yɛbɛhwɛ nsrahwɛbea binom a ɛwɔ Ghana
Mantam ahodoɔ 16 no mu.
1. Asante Mantam
2. Bono Apueɛ mantam
3. Bono Mantam
4. Ahafo Mantam
5. Atifi Mantam
6. Atifi-do Atɔeɛ
7. Atifi Apueɛ
8. Atifi-do Apueɛ
9. Savana Mantam
10. Oti Mantam
11. Atɔeɛ Anafoɔ
12. Mfimfini Mantam
13. Atɔeɛ Mantam
14. Nkran Mantam
15. Apueɛ Mantam
16. Firaw Mantam
1. Afadjato bepɔ no
2. Ote asuo a ɛfiri soro ba fam no.
3. Mmepɔ nta no.
4. Kentenwonobea a ɛwɔ Tafe Abuife
Nsrahwɛbea ahodoɔ a yɛabobɔ din wɔ Mantam ahodoɔ mu no na yɛbɛgye berɛ, na yɛahwɛ emu biara mmaako mmaako na yɛasua ɛho adeɛ yie wɔ adesua a ɛbɛdidi soɔ no mu. Ɛha yɛ adesuabea, ɛno nti megye di sɛ woasua biribi. Mma nimdeɛ wei nka wo nko ara wo tirim, kyɛ ma afoforɔ nso bi, na ka ho asɛm.
Mmeaeɛ ahodoɔ a menyaa mmoa:
https://www.researchgate.net/figure/Names-of-the-41-tourist-destinations-in-Ghana_tbl1_282219497
“Ghana tourism – top sites and more | Ghana Info” https://www.ghanainfo.net/ghana-popular-tourist-sites/
",1724,Latn,Twi,twi
akannews,"Afeha a ɛtɔ so aduonu baako yi mu deɛ, ɛsiane sɛ aman dodoɔ no ade wɔn ho afiri nkoasom mu na anibue nso aba nti, tumidie aperepere so ate kakra. Ɛno da nkyɛn a, nwomasua ne nimdeɛ a adɔɔso nti, aman dodoɔ no ara abɛhunu sɛ, sɛ wɔfa ka-ma-menka-bi so to aba yi wɔn mampanin a ɛboa pa ara.
Yei aboa ama basabasayɛ ne ntɔkwa a tumidie aperepere de ba no so ate koraa wɔ Abibirem ne wiase afanan nyinaa.
Nanso, ɛfiri afe 2019 mu reba no, asraafoɔ binom atu aban ahodoɔ agu wɔ Abibirem aman ahodoɔ binom so wɔ Afrika Apueeɛ fam. Aman a asraafoɔ atu wɔn aban agu wɔ so wɔ Abibirem Apueeɛ fam no mu binom ne; Mali, Guinea, Burkina Faso, ne Niger.
Aman yinom so no, asraafoɔ no afa kwan bi so agye tumi afiri wɔn aban no nsam. Ɛno nti, asraafoɔ mpanimfoɔ a wɔda saa ɛdɔm yinom ano no na wɔabɛyɛ aman mpanimfoɔ a wɔredi wɔn man no so.
Onipa biara nni hɔ a ɔmpɛ asomdwoeɛ anaa ahotɔ. Ntɔkwa anaa ɔko deɛ, obiara kra kyiri koraa. Nanso, ɛsiane nneɛma binom a asraafoɔ yinom susu sɛ antwa yie nti, wɔde tumi ahyɛ wɔn nsam rebu wɔn man. Ɛwom sɛ basabasayɛ a ano yɛ den anaa ɛtumi bɔ ɔman biara nkɔɔ so wɔ saa aman yinom so deɛ, nanso ɛte sɛ nea wɔn asomdwoeɛ nwie pɛyɛ.
Berɛ a asraafoɔ yinom firiii aseɛ gyee tumidie firii wɔn aban ahodoɔ no nsam no, nnipa dodoɔ no ara a aman ahodoɔ a ɛwɔ Abibirem ha mpanimfoɔ ka ho akasa atia saa nneyɛɛ yi, nanso ɛde rebɛsi ɛnnɛ yi nyinaa, yɛda so ara suro sɛ anhwɛ a na foforɔ asi bio.
Mpanimfoɔ se, deɛ ɔdi mmara soɔ no nsuro polisini, ɛnna deɛ ɔforo dua pa nso na yɛpia no. Nsɛm yinom nyinaa di adanseɛ sɛ, bibiribi pɔtee binom a antwa yie wɔ aman ahodoɔ yinom so nti na ama asraafoɔ no agye tumi afiri wɔn aban nsam no.
Nneɛma binom a ama asraafoɔ atu aban binom agu wɔ Abibirem Apueeɛ
Ɛwom sɛ Abibiman ahodoɔ no ade wɔn ho afiri aborɔfo nkoasom mu deɛ, nanso wɔn mu dodoɔ no ara mfa ka-bi-ma-menka-bi nhyehyɛeɛ no nyɛ adwuma sɛdeɛ wɔn man mmara kyerɛ. Aban ahodoɔ no nyinaa adaeɛso ara ne sɛ wɔbɛtumi anya tumi abɛdi ɔman no so, na sɛ wɔn nsa ka saa tumi yi nso a, ɛsiane pɛsɛmenkomenya nti, na wɔde reyɛ nneɛma a ɛbɛboa wɔn nko ara. Yei ama ɔmanfoɔ no te nka sɛ aban no mmu wɔn anaasɛ wɔnnwene wɔn ho.
Bio, bɔhyɛ ahodoɔ a aban no hyehyɛ ɔmanfoɔ no ma wɔde wɔn werɛ hyɛ ne mu sɛ, sɛ wɔbɛdi wɔn so a wɔbɛma wɔn ho ahenhan wɔn, nanso wɔba aban mu a, wɔnkae wɔn nsɛm no bio anaasɛ wɔnni ne nyinaa so sɛdeɛ wɔhyɛɛ ɔmanfoɔ no bɔ no.
Yei nyinaa ma ɔmanfoɔ no te nka sɛ aban no mfa wɔn nyɛ hwee, anaasɛ aban no yɛ pɛsɛmenkomenya. Ɛno na ama asraafoɔ no nso de tumi ahyɛ wɔn nsam wɔ aman ahodoɔ binom so retu aban ahodoɔ gu no.
Afei nso, Aborɔfo aman binom nso tumi fa kwatilkwan bi so dɛfɛdɛfɛ asraafoɔ binom ma wɔte wɔn aban so atua sɛdeɛ ɛbɛyɛ a saa aman no bɛtumi anya mfasodeɛ binom a wɔrehwehwɛ na akyiri yi wɔatua asraafoɔ no ka.
Aman binom tete sɛ France, Russia, Amerika, China, Germany, ne deɛ ɛkeka ho nyinaa repere sɛ wɔbɛnya tumi wɔ Abibirem aman binom mu nti, wɔtumi fa kwan bi so ma asraafoɔ yɛ nneɛma binom a ɛbɛboa ama wɔanya saa tumi no. Yei nso ka deɛ nti a asraafoɔ retu aban ahodoɔ gu wɔ Abibirem Apueeɛ no ho.
Adeɛ foforɔ nso a ama asraafoɔ atu aban binom agu wɔ Abibirem Apueeɛ ne sɛ, aban no afa tumidie no sɛ ɛyɛ abusua bi agyapadeɛ nti, wɔmma kwan mma ɔmanfoɔ nto wɔn so aba, nkyerɛ onipa a wɔpɛ sɛ ɔbɛyɛ wɔn mampanin. Saa aban ahodoɔ a ɛtete saa no mfa mmara a ɛkyerɛ sɛ ɔmanfoɔ wɔ hokwan sɛ wɔyi wɔn mampanin no nyɛ adwuma. Ɛno nti, wɔde tumi no yɛ deɛ wɔpɛ biara ɛfiri sɛ, wɔsusu sɛ obiara rentumi nnye tumi no mfiri wɔn nsam.
Mpanimfoɔ se, “Aboa no ka aniberɛ.” Yei nti, sɛ asraafoɔ no hwɛ aban bi nneyɛɛ, ne sɛdeɛ ɛredi tumi wɔ ɔkwammɔne so no a, wɔtumi de mmara hyɛ wɔn nsam tu no firi aban mu, na ɛno na ɛda so ara rekɔ so wɔ Abibirem Apuueɛ no.
Deɛ ɛsɛ sɛ yɛyɛ na yɛatumi asi ano
Yɛbɛtumi asi aban a asraafoɔ tu gu no ano a, ɛsɛ sɛ ɔman biara ma kwan ma ɔmanfoɔ to aba yi onipa anaa amanyɔkuo a wɔpɛ sɛ wɔdi wɔn so.
Bio, ɛsɛ sɛ aban ahodoɔ no nyinaa di nsɛm a wɔde hyɛ ɔmanfoɔ bɔ no so yie, na wɔde ɔman no agyapadeɛ ne ne sika di dwuma de boa ma ɔmanfoɔ no astena tu mpɔn.
Afei nso, ɛsɛ sɛ Aborɔfo aman ahodoɔ no twe wɔn ho firi Abibirem aman no amanyɔsɛm nyinaa ho, na wɔma kwan ma Abibifoɔ no ara de wɔn mmara ne wɔn nimdeɛ bu wɔn man.
Deɛ ɛtwa toɔ koraa no, sɛ ɛbɛyɛ yie a, ɛsɛ sɛ ɔman biara de ka-bi-ma-menka-bi nhyehyɛeɛ no di dwuma yie. Ɛno bɛboa ama ɔmanfoɔ no ate nka sɛ wɔn hia aban no, na ɛno bɛma wɔanya akomatɔyam nso.
Tɔfabɔ
Asraafoɔ tumidie ne aban a wɔtu gu no, mpɛn pii no, ɛtumi de basabasayɛ ba ɔman bi mu. Ɛtɔ da mpo a, ɛtumi ma ɔko si, na ɔmanfoɔ tumi hwere wɔn nkwa. Ɔko deɛ, ɛnyɛ biribi a ɛsɛ sɛ yɛsosɔ anaasɛ yɛhyɛ ho nkuran, nanso sɛ yɛbɛtumi anya asomdwoeɛ a yɛrehwehwɛ wɔ Abibirem no a, gye sɛ yɛsua sɛ, sɛ yɛyɛ aban o, asraafoɔ o, ɔmanfoɔ o, yɛde tumi bɛdi dwuma wɔ ɔkwan a ɛfata so, na yɛayɛ nneɛma a ɛbɛboa ama onipa biara asetena atu mpɔn.
",4827,Latn,Twi,twi
akannews,"Adwene no yɛ akwaa nwanwasoɔ bi a ɛkura nipadua no dwumadie ahodoɔ nyinaa mu, ɛboa ma yɛte nneɛma ahodoɔ a yɛn ani hunu, yɛn aso te, yɛn hwene hua, deɛ tɛkrɛma no ka hwɛ ne deɛ ɛka yɛn wedeɛ anaa nipadua no ase yie. Obi adenim, n’atenka, ne nsɛm a ɛka ne tirim nyinaa gyina adwene no dwumadie so.
Adwene no sane nso wɔ dwumadie soronko a ɛdi boa nipadua no wɔ yɛn kasa mu, yɛn nan tutuo ne yɛn nsatoɔ mu, yɛn nna ne yɛn sɔreɛ mu, yɛn home mu, sɛdeɛ akoma no bɔ, yɛn wabɔ mu, yɛn yafunu mu aduane yam mu ne deɛ ɛkeka ho.
Ɛnam sɛ adwene no ho hia pa ara wɔ nipadua akwaa ahodoɔ no mu nti, Onyankopɔn abɔ ho ban a ɛhyɛ yɛn ti kɔnkora no mu. Wei boa si ɔhaw biara a ɛbɛtumi afiri abɔntene abɛka adwene no ama ho ate kyema no ho kwan. Bammɔ wei nyinaa akyi no, yɛwɔ su ne ban bi a yɛtumi da no adi ma ɛde adwene no kɔto asiane mu, na ɛntumi nni ne dwuma sɛdeɛ ɛsɛ. Di m’akyi ma yɛnhwɛ saa nneyɛeɛ yi.
1. Nhwehwɛmu ama yɛahunu sɛ, wɔn a wɔntaa nni nkɔmmɔ no te adwene no dwumadie so. Saa nhwehwɛmu yi bɛdaa adi sɛ, wɔn a wɔtumi gye berɛ bɛyɛ sɛ simma du rekɔ soro ne afoforɔ kasa no boa ma wɔn adwene dwumadie no kɔ so. Wo ne afoforɔ rekasa anaasɛ woreda w’atenka adi akyerɛ afoforɔ no boa kanyan adwene no ma no tumi di ne dwuma nwanwasoɔ a yɛadi kan aka ho asɛm no. Saa ara nso na wɔn a wɔntaa nni nkɔmmɔ anaasɛ wɔma nneɛma hyɛ wɔn so a wɔnsusu ho nkyerɛ obiara no brɛ adwene no dwumadie ase.
2. Abɔdeɛmunyansapɛfoɔ kyerɛ sɛ, wɔn a wɔntaa mfa wɔn adwene nni dwuma bi te sɛ nwoma akenkan, agodie a ɛhia adwennwene kɛse, nkontabuo ne deɛ ɛtete sei no te adwene no mmɔdemmɔ so.
3. Wɔn a wɔma nsukɔm de wɔn kyɛ na wɔn ho nsuo we no nso ma adwene no dwumadie ba fam sɛdeɛ adɔkotafoɔ ama yɛahunu sɛ, nsuo a adwene no hia de adi ne dwuma da koro biara yɛ ɔha nkyekyɛmu aduoson kɔsi aduowɔtwe no. Nipadua no nya nsuo a ɛsɛ sɛ ɛnya a, ɛboa ma adwene no tumi di ne dwuma ahodoɔ nyinaa. Wei nti, mpɛn dodoɔ a nsuo rewe wɔ nipadua no mu no, mpɛn dodoɔ no ara na na adwene no nso mmɔdemmɔ reba fam.
4. Wɔn a wɔda de wɔn nnabua kata wɔn ti nyinaa no nso si adwene no dwumadie ho kwan kɔduru mpɔmpɔnsoɔ bi. Sɛ obi da de ne nnabua kata ne tiri so nyinaa a, ɛte mframa pa a adwene no repɛ de adi ne dwuma no so, mmom mframa bɔne a ɛfiri ɔhome mu reba abɔntene no sane kɔ nipadua no mu ɛsiane sɛ ɛnni kwan biara a ɛbɛfa so apue afiri nnabua no mu nti.
5. Adwennwene, ateetee ne ɔhaw pii a nnipa taa kɔ mu no tumi nya nsunsuansoɔ bɔne wɔ adwene no so. Ɛwom sɛ onipa biara dwene anaa ɔkɔ ateetee mu deɛ, nanso ne mmorosoɔ ma nipadua no kyikyi nsuo bi a ɛnya nsunsuansoɔ bɔne wɔ adwene no so.
6. Wɔn a wɔmpɛ berɛ nna no nso si adwene no mmɔdemmɔ ho kwan pa ara. Adɔkotafoɔ kyerɛ sɛ, deɛ ɛteɛ biara no ɛsɛ sɛ onipa biara nya kwan gye n’ahome wɔ nna mu ɛfiri nnɔnhwere nson rekɔsi nnwɔtwe so dabiara. Wei bɛboa ama adwene no anya ahoɔden a ɛhia de adi ne dwuma nyinaa.
7. Nsadennom ne tawanom nso wɔ nsunsuansoɔ bɔne wɔ adwene no so.
Ɔkenkanfoɔ anaa ɔtiefoɔ, na wonnim a, afei deɛ woabɛhunu sɛ adwene no ho hia yie wɔ nipadua no mu. W’asase yi so dwumadie nyinaa kura adwene no, ɛte saa deɛ a ɛnneɛ na deɛn na woreyɛ ama w’adwene no anya apɔmuden pa?
Bɔ mmɔden sɛ wobɛtwe wo ho afiri nneyɛeɛ ahodoɔ a ɛbɛtumi de adwene no akɔ mu no ho, na yɛ nneɛma a ɛbɛboa no no pii. Afei, kyɛ ma afoforɔ na wɔn nso nnya saa nimdeɛ yi bi.
",3297,Latn,Twi,twi
akannews,"Kwaadu a wɔde bɔɔ Nana Agradaa fa apoo a ɔde bɔɔ n’asɔremma nti, wɔkyeree no too afiase hyɛɛ aseɛ dii n’asɛm. N’afiaseda no mu na ɔtuaa Ghana sika 150,000 de pɛɛ sɛ ɔbɛde ne ho kakra ansa na asɛnnie no ntoasoɔ a ɛhyɛ Obubuo 15, 2022 no aduru.
Ampa ara, kɔɔto maa no saa fawohodie a na ɔrehwehwɛ no nnora, Ahinime 24, 2022. Mmom ɛnkyɛɛ biara na Ɔsɔfoɔ Appiah a wɔsane frɛ no Sɔfo Biblical yi kɔtwerɛɛ n’ano asɛm tiaa Agradaa a ɛno nti apolisifoɔ asane akɔkyere no.
Saa ɔsɔfoɔ yi ne deɛ afe 2018 mu no ne ho oyikyerɛ bi bɛtɔɔ dwa na ɔpɛ sɛ ɔne ɔbaa bi di mpa so agorɔ no. Ɔno ara nso ne deɛ ɛmmerɛ bi a atwam oyikyerɛ bi a ɛfa ne ho sane baa abɔntene a na mmeranteɛ bi a ɔsusu sɛ ɛyɛ Agradaa nkurɔfoɔ de mmirika sa no rebɔ no ntutuo sɛ ɔyɛ korɔmfoɔ no. Ɔgye di sɛ Nana Agradaa ne ne nkurɔfoɔ na wɔdii no saa dwuma no.
Ɔkyerɛ ne nsɛm mu a, mfeɛ nnan ni nanso afei na wakɔtwerɛ n’ano asɛm ɛsiane sɛ ɔrentumi nhwɛ mma Agradaa mfa ne ho nni wɔ nneɛma bɔne pii a ɔde ayɛ no no ho.
Ɔsane toaa so sɛ mpo Agradaa de ne nkwa bɔɔ no hu, sane de n’adagya ho mfoni kɔtoo tɛlɛbihyɛn so. Yei nti ɔkyerɛ mu a, ne mma no mu mmienu gyaee sukuukɔ saa berɛ no ɛnam atweetwee ne ehuro a na wɔn mfɛfoɔ de huru wɔn sɛ wɔn papa yɛ korɔmfoɔ ne obi a ɔne afoforɔ yerenom da nti.
Ɔde too dwa sɛ kwaadu ahodoɔ nsia na ɔwɔ de bɔ Agradaa a ne din ne Evangelist Patricia Asieduaa Oduro yi.
Saa kwaadubɔ yinom ho na apolisifoɔ asane akyere Agradaa. Wɔde no bɛkɔ asɛnnibea nnawɔtwe yi ara mu akɔdi n’asɛm wɔ nsɛm yeinom ho.
",1490,Latn,Twi,twi
akannews,"Dwonsɔ akwaa mu haw yɛ nsaneyadeɛ a yadeɛ mmoa na ɛde ba. Yadeɛ mmoa yi tumi ha akwaa ahodoɔ no mu biara a ɛka bɔm yɛ dwonsɔ ho adwuma wɔ nipadua no mu na ɛsane hwɛ sɛ ɛbɛba abɔntene no. Saa akwaa yinom ne, wo saa ahodoɔ mmienu no, dwonsɔtwaa, drobɛn a ɛgye dwonso firi saa no hɔ de bɛgu dwonsɔtwaa no mu ɛnne drobɛn a ɛgye dwonsɔ firi dwonsɔtwaa no hɔ de ba abɔntene. Sɛ ɔhaw ba saa akwaa yinom biara ho a, yɛka no sɛ saa nipa no anya dwonsɔ akwaa mu haw.
Adɔkotafoɔ kyerɛ sɛ mmaa taa nya saa ɔhaw yi ntɛntɛm so sene mmarima ɛfiri sɛ, wɔn drobɛn a ɛgye dwonsɔ firi dwonsɔtwaa no hɔ de ba abɔntene no yɛ tia sene mmarima deɛ. Bio nso, ɛsiane sɛ tokuro a dwonsɔ nam mu pue wɔ mmaa ho no ne wɔn to kwan bɛn no nti, wɔtumi fa yadeɛ mmoa firi wɔn to kwan ano hɔ kɔ wɔn dwonsɔtwaa no mu.
Nsɛnkyerɛnneɛ a ɛda adi wɔ obi a ɔwɔ haw wɔ ne dwonsɔ akwaa ho.
1. Nipa no te nka toatoa so sɛ ɔpɛ sɛ ɔdwonsɔ.
2. Ɔte nka sɛ n’ase anaa ne barima mu hyehye no berɛ a ɔredwonsɔ.
3. Wɔn dwonsɔ ani tumi sesa yɛ kusuu, na nka nso firi mu ba.
4. Ebinom nso dwonsɔ ani tumi yɛ kɔɔ sɛ mogya.
5. Mmaa binom ayaase tumi yɛ wɔn ya pa ara, ne titiri ne berɛ a wɔredwonsɔ.
6. Mmarima binom nso te yea wɔ wɔn to kwan no ano berɛ a wɔrekyem adwonsɔ no.
Nneɛma ahodoɔ a ɛtumi bɔ kwan ma obi nya dwonsɔ akwaa mu yadeɛ.
1. Sɛ woyɛ ɔbaa.
2. Mmaa a wɔtaa ne mmarima hyia wɔ nna mu no tumi nya saa yadeɛ ntɛm so sene wɔn a wɔntaa ne mmarima nhyiam.
3. Sɛ biribi rehono dwonsɔtwaa no ano. Sɛ ebia dwonsɔtoa no rehonhono asi dwonsɔtwaa no ano kwan.
4. Sɛ obi nkwammoa no ahoɔden reba fam.
5. Wɔn a wɔde nnuro ahodoɔ hyɛ wɔn ase de bɔ wɔn ho ban firi nyinsɛn ho.
Kenkan atwerɛ yi yie, wohunu sɛ nsɛnkyerɛnneɛ ahodoɔ a ɛwɔ hɔ no mu bi da adi wɔ wo ho a, yɛ no ntɛm kɔhunu wo dɔkota. Ntenatena ho mma no nkɔduru tebea a ɛho ayarehwɛ no bɛyɛ den. Afei, kyɛ ma wo nua bi na ɔno nso nkenkan, ebia na aboa no bi.
",1867,Latn,Twi,twi
akannews,"Berɛ ho hia pa ara wɔ yɛn daa daa abrabɔ mu. Yɛnam ɛno so na yɛtumi toto yɛn nneɛma yie. Adwumayɛ ne sukuukɔ nyinaa gyina berɛ so, ɛno nti na yɛwɔ berɛ a yɛde firi sukuu ase ne berɛ a yɛde wie, berɛ a yɛde kɔ ne berɛ a yɛde pɔn. Saa ara na yɛwɔ berɛ a yɛde yɛ adwuma ne berɛ a yɛde da. Biribiara gyina mmerɛ so, yɛtoto no yie a ɛbɛboa yɛn, mmom sɛ yɛanyɛ ho nhyehyɛeɛ pa a ɛbɛkɔ atia yɛn ara. Ma yɛnhwɛ mfasoɔ a ɛwɔ berɛ nhyehyɛeɛ pa mu.
1. Ɛte wo brɛ so. Wohyehyɛ wo berɛ yie a, ɛma wowie deɛ woreyɛ ntɛm a womfa ateetee biara mu. Ɛmma nneɛma mmobɔ wo so.
2. Ɛma wonya mmerɛ pii ma wo ho. Wɔn a wɔhyehyɛ wɔn berɛ yie no tumi wie wɔn dwumadie ntɛm so wɔ berɛ a ɛsɛ mu, na wɔn dwumadie no akyi nso wɔnya berɛ ma wɔn ankasa wɔn ho de yɛ nneɛma a wɔn anigye ho anaa dwumdie afoforɔ bi.
3. Ɛma wo akwannya pii wɔ nneɛma bi ho. Woyɛ odwumayɛni a, worehyehyɛ wo berɛ yie na woadi dwuma bi awie ntɛm no bɛma wo mmerɛ no bi aka da no, wei nti ɛkɔba sɛ adwuma foforɔ bi twe ne ti a, wotumi sɔ mu gye yɛ no saa berɛ no mu nya w’akatua. Mmom ɛkɔbaa sɛ anka woda so ara te deɛ atwam no ho a, ɛnneɛ na wobɛhwere saa akwannya yi ɛsiane sɛ worennya berɛ biara mfa nni saa adwuma foforɔ no ho dwuma.
4. Wɔn a wɔtumi hyehyɛ wɔn berɛ yie no tumi ma wɔn anisoadehunu ba mu ntɛm, na wɔn nsa ka wɔn botaeɛ a ɛsi wɔn ani so no berɛ tiawa bi mu.
Ɔhaw a ɛtumi ba berɛ a obi antoto ne berɛ yie
1. Sɛ obi anhyehyɛ ne berɛ yie a, ɛtumi ma ne dwumadie bi ho te kyema. Ɛkɔba sɛ nneɛma bobɔ ne so a, ahopeperɛ nti ɔtumi yɛ mfomsoɔ pii wɔ mu.
2. Ɛma wo sɛe berɛ kwa. Obi nni nhyehyɛeɛ ma ne berɛ a, ɛnam sɛ ɔnni nhyehyɛeɛ biara ma no nti ɔtumi sɛe mmerɛ pii wɔ nneɛma a ɛho nhyɛda nhia so, ɛno nti n’ani bɛba ne ho so no na wantumi amfa da no mu berɛ no mu biara anni dwuma papa biara. Nhwɛsoɔ yɛ sɛ woresɛe wo mmerɛ dodoɔ no ara wɔ nkɔmmdie mu berɛ a wonim no pefee sɛ wo nnwuma gu hɔ retwɛn wo anaasɛ wo kyerɛkyerɛni ama wo efie dwumadie.
3. Obi a ɔnyɛɛ nhyehyɛeɛ biara wɔ ne berɛ ho no nhunu deɛ ɛtwa sɛ ɔyɛ wɔ dwumdie bi akyi. Na ɛno tumi de adwennwene kɛseɛ to ne so.
4. Obi nhyehyɛɛ ne berɛ yie a, ɛtumi ma n’adwene firi dwuma pɔtee bi a ɛsɛ sɛ ɔdi so. Mpo ɔkaeɛ a, ɔntaa nkɔ adwuma no ho berɛ biara nhwɛ sɛ ɔbɛwie no ntɛm ɛsiane sɛ ɔnhyɛɛ berɛ biara mmaa saa dwumadie pɔtee no. Wei na ɛma osuani tumi tena hɔ mmerɛ pii a ɔnsua adeɛ no, ɛba saa ɛfiri sɛ ɔnhyehyɛɛ berɛ biara mmaa ne ho wɔ n’adesua mu, ɛno nti ɛbɛduru sɔhwɛ berɛ no na afei na ɔrebɛsua biribiara.
5. Ɛde animguaseɛ ba. Ɛnam ɛberɛ ho nhyehyɛeɛ pa a obi annyɛ nti sɛ mfomsoɔ ba n’adwuma bi ho a, ɛgu n’anim ase wɔ wɔn a ɔredi dwuma no ama wɔn no anim, na ahwɛyie amma a obiara remfa ne dwuma nkɔhyɛ ne nsa sɛ ɔnni mma no bio. Saa ara na sɛ osuani bi nso anyɛ ne berɛ ho nhyehyɛeɛ yie ansua adeɛ berɛ a ɛsɛ mu a, ɔtumi di nkoguo wɔ ne nsɔhwɛ mu, na ɛgu n’anim ase.
Bɔ mmɔden sɛ wobɛhwɛ wo berɛ yie, na ɛsene kɔ a wo nsa renka bio. Ebia ahyɛaseɛ no ne yɛ bɛyɛ den deɛ, nanso mia w’ani na hwɛ hunu sɛ wobɛdi wo nhyehyɛeɛ no so pɛpɛɛpɛ. Kyɛ ma afoforɔ nso nkenkan bi, na wɔatumi asi agyinaeɛ pa afa wɔn berɛ ho.
",3047,Latn,Twi,twi
akannews,"Anyinam nkanea mu twitwa ne dumsᴐ yԑ adeԑ a ԑha adwene yie pa ara. Ne kᴐfabaeԑ no gyina yԑn temammufoᴐ, aban ne Kanea adwumakuo no so. Sԑ nkanea taa dunnum a, ԑde adwuma sԑeԑ ba. Nnwuma pii na ԑde anyinam nkanea yԑ adwuma, ne saa nti ԑyԑ ԑntumi mma nnwumakuo ahodoᴐ no nyԑ nneԑma a ԑsԑ sԑ wᴐyԑ, ԑno akyi no, ԑtumi ma mfidie ne nneԑma sԑe sԑe, na ԑmma adwumakuo no ntumi nyԑ adetᴐfoᴐ anaa wᴐn a wᴐhwhwԑ wᴐn hᴐ mmoa no akoma so adeԑ mma wᴐn. Wei ma wᴐhwere sika ne adetᴐfoᴐ  pii. Wᴐn a wᴐtontᴐn ԑnam na wᴐ de firiigyi di dwuma no nso tumi bᴐ ka susoo.
Sԑ yԑte si afie mu nso a, ԑsiane sԑ ᴐhyew wᴐ wiase yie nnԑ mmerԑ mu nti, ԑma nna yԑ ya, na onipa ntumi nnye n’ahome, ԑno akyi, ԑsԑe amanfoᴐ nnuane sԑe, na ԑsiane sԑ yԑwᴐ abԑԑfo mmerԑ soᴐ na biribiara yԑ nkanea ne intanԑԑte nti, ԑmma nneԑma nkᴐ sԑdeԑ ԑsԑ sԑ ԑkᴐ. Ԑsiane ᴐhyew nti, nnipa pii firi wᴐn adan mu bԑdeda mmᴐntene, na wei ma akorᴐmfoᴐ kwan ma wᴐ tete sisi adan mu wia amanfoᴐ.
Deԑ ԑho yԑ ahomete yie yԑ ayarehwԑ mu adwuma ne awoᴐ mu nsԑm. Adeԑ baako a ԑhia wᴐ abrabᴐ mu ne sԑ, sԑ nkanea dunnum a, ԑde nnipa bebree nkwa to asiane mu. Nnipa a wᴐwᴐ nyarewa binom a wᴐhia mframa, afidie a ԑde nkanea ԑyԑ adwuma ne wᴐn a wᴐntumi nnyԑ biribiara, agye wᴐ de mfidie a ԑde nkanea yԑ adwuma na ԑyԑ no ho kyere wᴐn yie, na wᴐn nkwa kᴐtᴐ asianeԑ mu. Ne papa mu ampa a, anka ԑsԑ sԑ ayaresabea no nya mfidie foforᴐ a ԑbԑtumi ama wᴐn nkanea ama wᴐde adi wᴐn dwuma, nanso me ne wonim sԑ, sԑ ԑba Ghana a, ԑnyԑ ayaresabea no nyinaa na ԑbԑtumi atᴐ anaa anya saa mfidie no bi. Wei yԑ adeԑ a ԑha adwene yie.
Deԑ ԑtwa nsono mu koraa ne awoᴐ mu nsԑnsԑm. Awogyeԑ yԑ adeԑ a ԑhia hann anaa nkanea sԑdeԑ ԑbԑyԑ a wᴐbԑhunu deԑ ԑrekᴐ soᴐ no yie. Nhwehwԑmu kyerԑ sԑ mmerԑ bi a atwan wᴐ afe 2015 mu no, na anԑԑsefoᴐ a wᴐgye awoᴐ de wᴐn mobaa foonu mu nkanea anaa tᴐᴐkye na ԑgye awoᴐ wᴐ Kaneshie Nkran. Wei nyinaa si sԑ ayaresabea no nni sika a wᴐde bԑpԑ mfidie a ԑbԑboa wᴐn awogyeԑ mu a.
Sԑ yԑba no nkanea a wᴐtwitwa mu ԑsiane ԑka a ԑwᴐ nkanea afidie no so no mu a, ԑyԑ adeԑ a nkanea adwumakuo no abᴐ wᴐn ho mmᴐden yie nnansa yi. Sԑ obi de kanea ne reyԑ adwuma gye sika na ᴐtua aban no ka a ԑyԑ asisie. Nnipa binom nso fa kwatikwan so de nkanea no di wᴐn dwuma wᴐ berԑ a nkanea adwumayԑkuo no nhunu ho hwee. Yԑrehwehwԑ sԑ wᴐbԑkᴐ so ara afeefee mu ahunu wᴐn to de wᴐn afa mmara kwan so. Wei nyinaa akyiri no, yԑresrԑ nkanea adwumakuo no sԑ sԑ ԑba no adwumakuo bi te sԑ ayareabea a, ԑsԑ sԑ wᴐnya ahummᴐborᴐ krakra ma wᴐn ԑsiane nnipa a wᴐn nkwa da nkanea soᴐ no nti, na wᴐde mpanimfoᴐ no fa mmara kwan so. Ԑnkyԑreeԑ biara na nsԑm bi bԑtᴐᴐ dwa sԑ ԑsiane sԑ wᴐtwaa ayaresabea bi a ԑwᴐ Damongo a wᴐfrԑ no St. Anne nkanea mu nti, mmᴐtᴐfoa mmienu bi a wᴐawo wᴐn amono ahwere wᴐn nkwa, ԑsiane sԑ wᴐanya nkanea antumi anhwehwԑ mogya mu amfa mogya a ԑne wᴐn deԑ kᴐ amma wᴐn nti. Wᴐkyerԑ sԑ wᴐatwe awogyeԑ nso asensԑn, ԑsiane nkanea awᴐatwa mu no nti. Wᴐkyerԑ sԑ mprԑnu nie a wᴐtwa wᴐn nkanea mu no na ama wᴐhwere mmᴐfra mmienu no, na baabi a koro nso da no nyԑ koraa.
Nhwehwԑmu kyerԑ sԑ kᴐkᴐbᴐ aba ayaresabea yi nkyԑn mpԑn bii, nanso ԑka no da so wᴐ hᴐ. Ԑsԑ sԑ ayaresabea no mpanimfoᴐ no nso hunu sԑ nnipa nkwa hyԑ wᴐn nsam, na anammᴐn biara a ԑsԑ sԑ wᴐtu fa wei ho no, wᴐayԑ no ntԑm. Sԑ wei yԑ aban no asԑdeԑ nso a, yԑbԑsrԑ sԑ ᴐbԑba mu. Saa mmᴐfra yi wuo no fa kԑseԑ no gyina ayaresabea no so, ԑsiane sԑ wᴐnim sԑ wᴐde amanfoᴐ nkwa reto kyakya, na wᴐnim deԑ ԑsԑ sԑ wᴐyԑ. Yԑmmmᴐ wᴐn soboᴐ pii, yԑbԑsrԑ obiara anaa adwumakuo biara a wᴐboa a ԑyԑ yie sԑ wᴐmmoa anim anim yi ara.
",3492,Latn,Twi,twi
akannews,"Adwumakuo a ɛhwɛ wɔn a wɔkra nneɛma firi amanɔne ne wɔn a wɔde nneɛma mane aman afoforɔ soɔ no ayi asumasɛm bi adi akyerɛ sɛ, ɛsiane agyinaeɛ a Ghana Sikakorabea Baatan asi sɛ wɔbɛtwe amanɔne dwadie mu mmoa a wɔde ma wɔn a wɔkra nneɛma ne nnuane binom no nti, adwane ho bɛkɔ atwee pa ara.
Adwumakuo yi kyerɛ mu a, saa dwumadie yi bɛsane ama nnuane boɔ akɔ soro yie wɔ nna a ɛdi yɛn anim no mu.
Twerɛtwerɛfoɔ Panin a ɔwɔ adwumakuo yi mu a ne din de Sampson Asaki Awingobit nkasaeɛ mu wɔ ℇkɔsii Sɛn dwumadie a ɛkɔ so wɔ Asɛmpa FM so mu no, ɔdaa biribi adi. Ↄkaa sɛ, saa akwankyerɛ yi nyɛ akwankyerɛ papa ma Ↄman Ghana wɔ saa berɛ yi mu, ɛsiane sɛ seesei, ɔman no nni ahoɔden a ɔde bɛhwɛ ama saa dwumadie no akɔ so.
Ↄkɔɔ so kaa sɛ, sɛ Bank of Ghana nya toa so hyɛ saa mmara yi de yɛ adwuma a, ɛnkyɛre biara yɛn nyinaa bɛhunu sɛ nneɛma te sɛ; ɛmo, nsa a yɛde nnuaba ayɛ, ntoa mu nsuo, ne Ceramic tiles boɔ bɛyɛ den a ɛnyɛ asɛm ketewa.
Obubuo 17, 2022 mu no, Ghana Sikakorabea Baatan no maa sikakorabea ahodoɔ no nyinaa akwankyerɛ sɛ wɔntwe amanɔne dwadie mu mmoa a wɔde ma wɔn a wɔkra nneɛma binom a ɛho nhyɛ da nhia firi amanɔne no nsane.
Ↄmampanin Akufo-Addo nkaebɔ a ɔde maa ɔmanfoɔ no wɔ Ahinime 30, 2022 mu sɛ wɔrebɛtwa nneɛma a wɔkra firi amanɔne no so no akyi na saa nhyehyɛeɛ yi baeɛ.
Nanso Owura Awingobit abɔ ne tirim aka sɛ, berɛ a mmerɛ rekɔ anim no, nnwumakuo a wɔwɔ saa nneɛma yinom dosopuo no bɛyɛ wɔn adwene sɛ wɔde nneɛma no bɛgu hɔ asie, na ɛnam wei so bɛma ɛho akɔ atwee.
Ↄkyerɛɛ sɛ sɛ Ghana Sikakorabea Baatan no amma saa foɔ yi saa mmoa yi a, wɔn mu bi ntumi nkɔ kwan so bio; wɔn a wɔbɛtumi anya sika akɔfa saa nneɛma yi no bɛyɛ kakraa bi.
",1657,Latn,Twi,twi
akannews,"Afahyɛ yɛ Akanfoɔ dwumadie no mu baako a wɔntoto no ase koraa ɛsiane sɛ saa dwumadie yi mu na wɔde kaakae nsamanfoɔ, wɔde ma akuafoɔ ne Onyankopɔn amo, na kabɔnaafoɔ nso ba fie ma abusua ani gye na sɛ asɛm bi wɔ fie anaa ɔman no mu a ɛhia nsiesie a, wɔasiesie.
Akanfoɔ mfiti prɛko nni afahyɛ wɔ berɛ a ɛnyɛ biribi na ɛde baeɛ. Afahyɛ biara wɔ abakɔsɛm; deɛ nti a wɔdi ne deɛ ɛde saa afahyɛ no baeɛ. Saa ara nso na Takyiman afahyɛ apoɔ nso wɔ ne deɛ.
Afahyɛ yɛ ɔkwan a nnipakuo bi nam so da amammerɛ ne amanneɛ adi, na wɔde kae nneɛma bi a atwam kɔ. Wɔyɛ saa amammerɛ yi de kae nananom, ne wɔn a wɔkɔ wɔn nsamankyire, sane de hyɛ wɔn gyidie mu kena. ℇyɛ nhyehyɛeɛ a nnipakuo bi ayɛ de ato hɔ, na wɔnam so kyerɛ wɔn gyidie wɔ Nyankopɔn, nsamanfoɔ ne abɔdeɛ nketewa bi mu. Wɔnam saayɛ so nso da wɔn amammerɛ ne amanneɛ adi.
Nhwehwɛmu kyerɛ sɛ Nana Asaman dii Takyiman man anim bɛwuraa ɔbodan no mu wieeɛ a ɔfirii mu no, ahemfo pii ba bɛdii ɔman no so. Ahennie no baeɛ ara bɛduruu onipa bi a na ne din de Nana Ameyaw Gyare so, na ɔno nso dane maa ne nua kumaa, Nana Kwaakye Ameyaw a ɔdi kan. Na Nana Kwaakye Ameyaw ahennie no yɛ “Ka a nka bi”; ɔkasa a obi nka bi, ne deɛ na obiara redi soɔ. Yei nti, na sipe akye Bonoman, a na wɔdi wɔn hene no ho yeaa yie, a wɔnyaeɛ a anka wɔbɛtu no afiri adeɛ so. Nanso wo ne hwan kɔka sɛ ɔkɔmfoɔ nse kɔɔ? Wodi agorɔ a ɔbɛkyere wo awura wo sɛpɔ.
Ɛwɔ mu ara na wɔnyaa ahɔhoɔ firii Kumase Amakom a na wɔyɛ Amakomhene Akosa Yiadɔm wɔfaase Adu Donnyina ne ne dɔm. Na ɔno nso pɛ sɛ ɔtu ne wɔfa so sa, na na ɔrepɛ no awura no sɛpɔ, na ɔnenam mu no ara na ɔde bɛsoɛɛ Bonoman mu. Wɔde ɔne ne dɔm kɔkyerɛɛ Nana Kwaakye Ameyaw wɔ Bonomanso. Nana Kwaakye Ameyaw gyee wɔn maa wɔkɔtoaa Akora Kisi, Akora Sase ne Akora Ampofo a na wɔyɛ Bonohene abɔmmɔfoɔ wɔ Nkoransa ne wɔn yɛɛ ha de somm Bonoman. Adu Donnyina somm Bonohene ara kɔsii sɛ ɔgoeɛ.
Na ɔde nsa ne ɛnam berɛ Bonohene bayedie biara. Ɔbaa deɛ ɛtwa toɔ no, ɔka kyerɛɛ Nana Ameyaw sɛ wago, enti ɔntumi mma bio, na mmom ɔde ne wɔfaase Bafo Pem bɛsi n’anan ama no ayɛ amanneɛ biara a ɛwɔ sɛ ɔyɛ. Afe no soeɛ no, wɔhwɛɛ Bafo Pem kwan ara, nanso na ɔmma. Yei maa Nana Ameyaw ba a na ɔdi Nkyeraa akonnwa, Brɛyia Mprisi foroo ne pɔnkɔ sii kwan so kɔhyiaa Bafo Pem bobɔɔ n’ani so.
Asɛm yi ho abufuo ne yeaa maa Bafo ne ne dɔm sane kɔɔ Nkoransa. Afahyɛ no akyi no, Nana Ameyaw too nsa frɛɛ Bafo bisaa no deɛ nti a wamma afahyɛ no. Bafo kyerɛɛ ne nsɛm mu sɛ, ɛsiane sɛ saa afe no yɛ deɛ ɛdi kan a na ɔde reyɛ amammerɛ no nti, ɛmaa n’ahoboa no kaa akyiri kakra. Brɛyia Mprisi hyiaa no no nso, wamma no kwan amma no ankasa koraa na ɔbobɔɔ   no, enti ɛmaa no tɔɔ baha, ɛnna ɔne ne dɔm saneeɛ. Nana Ameyaw buaa ne ba no fɔ, na ɔgyinaa n’anan mu paa Bafo kyew.
Ɛhɔ na Bafo rebɛkyerɛ mu sɛ, ne wɔfa Adu Donnyina kɔ ne kra akyi. Nana Ameyaw faa ayie no ho ka, na ɔkaa sɛ wɔmfa ayie no mfiri Nkoransa mmra Bonomanso, na wɔngoro Adu Donnyina abɔfogorɔ.
Takyimanfoɔ a na saa berɛ no na wɔfrɛ no Bonoman no ne Bafo Pem a ɔyɛ Adu Donnyina wɔfaase a ɔsii n’anan mu no pamm Nana Kwaakye Ameyaw tiri so sɛ wɔbɛtu no. Wei sii berɛ a Nana Ameyaw somaa Bafo sɛ ɔnkɔ Asanteman mu nkɔtɔ atuduro mmra mma wɔmfa ngoro ne wɔfa abɔfogorɔ. Abonofoɔ yi twaree Bafo wɔ kwan mu ne no pamm wɔn hene no tiri so.
Ɛsiane sɛ na Bafo Pem suro sɛ Abonofoɔ yi bɛtumi ayi no ama nti, ɔmaa wɔnomm abosom; ɛne sɛ, wɔtwaa wɔn mogya guu nsuom maa obiara nomm bi. Afei, wɔtutuu asumena de wɔn atuo hyehyɛɛ mu maa nsuo twi faa so sɛee no. Sɛ yɛhwɛ tete atuo no a ɛfa atweraa no a, nsuo ka no a na asɛe, a ɛntumi nyɛ adwuma bio. Wɔfrɛ saa beaeɛ a wɔsɛee wɔn atuo no “Diatuom”.
Ɔkɔbɔɔ Amakomhene amaneɛ, na ɔno nso kɔsee Nana Ɔsɛe Tutu I sɛ, Nana Kwaakye Ameyaw yɛ Ɔhempɔporɔ a ɔwɔ sika yie, na ɔrehyɛ ne manfoɔ so. Ɛda no duruu sɛ wɔrebɛyɛ ayie no, Bafo Pem ne ne dɔm bɛguu Nkoransa. Wɔrekɔ ayie no ase nyinaa na atuo rekasa, enti na nnipa nyinaa nim sɛ wɔrekɔgoro abɔfogorɔ a ɛnyɛ asɛmwa.
Wɔkɔeɛ ara kɔduruu Baafi a ɛbɛn Manso. Wɔhyɛɛ da maa wɔn a wɔreto atuo no bi kɔbɔ faa Manso bɔɔ Nana Ameyaw amaneɛ sɛ Bafo Pem ne ne dɔm reba ayie no ase, enti ɔne ne mpanimfoɔ mmɛtena ayipata ase. Wɔduruu Baafi no, wɔhyɛɛ wɔn atuo no mu ma a na ɛsɛ sɛ wɔrekɔ akono. Wɔwɔ ɛbɛ bi a wɔbu no sɛ “Ɔko kankan ne Baafi”, ɔko no ahyeaseɛ ne Baafi. Ɛhɔ na ɔko no hyɛɛ aseɛ, na wɔhyɛɛ wɔn atuo ma.
Wɔkɔduruu ayie no ase wɔ Manso no, wɔbɔ faa aseɛ kyeree nsraban wɔ Nana Kwaakye Ameyaw ne ne mpanimfoɔ, ne n’adwomfoɔ ho kyeree wɔn kɔmaa Asantehene. Ɛsiane sɛ na Nana Kwaakye Ameyaw nyɛɛ Asantehene Ɔsɛe Tutu hwee nti, wanyɛ no hwee, na mmom ɔmaa no dii hɔ nna kakra. Wei maa no bɛfaa n’adwomfoɔ no bi kɔkaa ho maa wɔkyerɛɛ Asanteman adwinneɛ. Saa nnipa yinom kaa hɔ a nnɛ yi wɔda so wɔ Patase. Saa berɛ no, na Takyiman bɔ Asakyiri abusua. Wɔkɔtoaa Asantehene no na ɔmaa wɔbɔɔ Ɔyokoɔ, enti ɛnnɛ Takyimanfoɔ yɛ Ɔyokofoɔ aheman no baako. Nana Ameyaw ne Nana Ɔsɛe Tutu faa ayɔnkoɔ maa Nana Ameyaw kyerɛɛ no nneɛma pii, ne titire, ɛfa sika kɔkɔɔ ho.
Na Nana Kwaakye Ameyaw wɔ sika yie, ɛsiane sɛ na ɔwɔ kariboɔ a ɔde kari sika. Wei nti na nnipa firi Ghana afanan, ne aburokyire mpo bɛkari sika wɔ n’asoeɛ. Na nnipa firi Sahara, ne aburokyire aman mu, ne titire Spain kuro bi a wɔfrɔ no Kɔl Dolba so a na wɔbɛtɔ bese ne sika kɔkɔɔ. Wei akyi na nnipa ne nkoa dwadie baa Bonomanso no. Na kuro bi a na yɛfrɛ no Bɛgoro ne Asantefoɔ nyinaa nso de wɔn sika ba Bonomanso bɛtɔn.
Ɛnam wei so na ɔnyaa sika no. Enti na ɔde sika na ɛyɛ ne ho adeɛ biara; sɛ adwinneɛ, anaa biribiara a ɛfa ne ho ne ahennie no ho, sɛ ɛyɛ dua mpo a ɔma wɔde sika kɔkɔɔ hem ho. Wei nti, na ne ho adeɛ biara yɛ fɛ sane nso hyerɛn. Wei mu na yɛbɛnyaa ɛbɛ “Kwaakye adeɛ yɛ fɛ a ɔde sika na ɛyɛ”. Saa ɛbɛ yi abɔseɛ firi Takyimanhene a na saa berɛ no ɔyɛ Bonohene, Nana Kwaakye Ameyaw ahosiesie mu.
Nhwehwɛmu kyerɛ sɛ, sika a na Nana Kwaakye Ameyaw wɔ nti, ne hemmaa a ɔka ne ho kaa sɛ, ɔno deɛ hia a ɛde hia deɛ, ɔnni bi da; ɔne no to nkwanta a wɔapae. Sɛ yɛtie abakɔsɛm a yɛnya nkyerɛmu sɛ, berɛ a Asantefoɔ bɛkyeree Nana Kwaakye Ameyaw ne Ɔhemmaa Gyamerawa kɔeɛ no, wɔmaa Ɔhemmaa Gyamerawa kɛntɛn sɛ ɔmfa nkɔ nsuo. Sɛ ɔsa nsuo no a, na anwunu agu, na ɔtuee su mu. Wɔbisaa no sɛ adɛn na ɔresu no, ɔyii wɔn ano sɛ “Ɛhia me nsuo”; ɛnyɛ hia nko ne sika.
Nana Ɔsɛe Tutu gyaee Nana Kwaakye sɛ ɔnkɔ ne manfoɔ nkyɛn, na mmom ɔnnkɔhyɛ wɔn so bio. Nana Kwaakye Ameyaw baeɛ ara bɛduruu kurotia, na ɔhwɛ animguaseɛ ne aniwuo a ne manfoɔ ama no afa mu a, na fɛdeɛ ne owuo deɛ fanyinam owuo, enti “Ɔwuraa fam gyaa ne nsa teaa wɔ soro”, a ɛkyerɛ sɛ ɔdii ne ho dɔm, anaa ɔkumm ne ho. Wei mu na yɛde nyaa Takyiman afahyɛ Apoɔ, a ne fapem ne sɛ, ɛwɔ sɛ wɔpo yeaa ne nneɛma bɔne biara a ahyɛ wɔn akoma mu saa da no, sɛdeɛ ɛbɛyɛ a ɛde nsisie bɛba ɔman no mu. Sɛ Bonoman yii wɔn akoma mu kaa yeaa a wkredi a, anka wɔne Bafo Pem ankɔpam wɔn hene no tiri so amma wei ansi.
Beaeɛ a Nana Kwaakye Ameyaw dii ne ho dɔm no na wɔkɔfa apoɔ no afe biara.
Nana Kwaakye wuo akyiri no, wɔde Nana Takyiakwaame na ɛsii so. Wɔde no sii so no, wɔtuu no fo pii fa n’amammuo no ho ne ɔne ne manfoɔ ne ne mpanimfoɔ ntam ho. Wɔmaa no akyeamepoma a kyiniiɛ si so, na ketewa taa kɛseɛ no akyi a wɔfrɛ no “Ebi da ebi akyi”. Asekyerɛ ne sɛ, ɛwɔ sɛ ɔgye afutuo firi ne mpanimfoɔ no ne ne manfoɔ nkyɛn, ɛsiane sɛ, wɔn na wɔsii no ɔhene. Afei nso mpanimfoɔ no ba ansa na ɔhene no aba.
Afahyɛ berɛ no toto sisi wɔ Ↄbɛnem, Oforisuo ne Kotonimma abosome no ntam, nanso ɛtaa si Oforisuo bosome no mu.
Sɛ afahyɛ berɛ no duru a, wɔsae nnwom de bɔ onipa biara a ɔdi bɔne anaa wadi bɔne akyi, ɛfiri ɔhene so de kɔsi abɔfra so. Wotumi de obi bɔne a wayɛ di no atɛm twi n’anim saa berɛ no, nanso sɛ afahyɛ berɛ no twa mu a, obiara ntumi nyɛ saa adeɛ no. Wɔyɛ sei de po nneɛma bɔne biara a ɛrekɔ so wɔ ɔman no mu, na wɔnam so yi abɔnefoɔ atɛm ma wɔgyae wɔn suban bɔne awɔreda no adi no.
",7788,Latn,Twi,twi
akannews,"Amansan adwumakuo a wɔyɛ Aluminium nnadeɛ yi bi ho adwuma, Volta Aluminium Company a yɛtwa no tia ka no VALCO adundum wɔn anyinam ahoɔden mfidie ɛsiane ahokyerɛ a wɔrekɔ mu no nti.
Adwumayɛfoɔ a wɔn werɛ ahoɔ yi kyerɛ sɛ sɛ wodane wɔn akatua no mu firi sidi kɔ dɔlla mu a ɛnnuru US$ 300 bosome no nyinaa, ɛnna ɛfiri afe a atwa mu no mu no, wɔnhunuu ntomu biara wɔ ho.
Wɔde saa asɛm yi ho soboɔ no bɔ nnipa binom a ɛsɛ sɛ anka wɔkɔ ahomegyeɛ mu nanso wɔda so ara wɔ adwuma mu regye akatua. Wei nti ɛho hia sɛ mpanimfoɔ bɛhwɛ ama wɔafiri hɔ akɔ.
Adwumayɛfoɔ no pɛ sɛ mpanimfoɔ binom a wɔhwɛ adwumakuo no so no firi wɔn diberɛ no so ɛsiane sɛ baabi a wɔaduru no, ɛyɛ nhyɛ sɛ wɔn mfeɛ no nti wɔfiri adwuma no mu.
Adwumayɛfoɔ no binom a wɔwɔ ɔfa a wɔyɛ Aluminuim no too wɔn adwuma no agyeegyeemu, ɛnna wɔde asa baa gyinaa mu saa nnwom a ɔde mfidie a wɔhyɛhyɛ no wɔ adwumakuo no anim a ano yɛ den no rebɔ no.
Wɔn a wɔaka no nso aboaboa wɔn ano akuo akuo rebɔ nkɔmmɔ berɛ a anka ɛsɛ sɛ wɔde yɛ adwuma no mu.
Ansa na weinom rebɛsi no, wɔde konteena kɛseɛ pa ara bɛsii kwan no a ɛda adwuma no anim no, sɛdeɛ ɛbɛyɛ a saa mpanimfoɔ yi nnya kwan nwura mu. Nanso bammɔ kuo no baa mu bɛyi firii kwan no mu.
Edgar Tetteh a ɔyɛ dwamtenani a ɔhwɛ VALCO nkabomkuo nsɛnsɛm soɔ no de too dwa sɛ, wɔdanee wɔn nneɛma a wɔde yɛ adwuma guu hɔ wieeɛ no, wɔadum afidie a ɛma wɔn anyiman ahoɔden ma wɔde yɛ adwuma no nso.
Ↄkaa sɛ; “Yɛwɔ aniberɛ mu ɛsiane sɛ yɛmpɛ sɛ yɛhunu nnipa binom a anka ɛsɛsɛ wɔkɔ ahomegyeɛ mu no wɔ ɛha. Wɔretwe yɛn sikasɛm no mu dodo na wɔn nti wɔmma yɛn akatua a ɛsɛ yɛn. Odwumayɛni biara nni wiase yi mu baabiara a ɔyɛ nnadeɛ adwuma yi bi a n’akatua nnuru US$ 1,000, sɛ yɛdane sika a wɔde tua yɛn ka no firi sidi mu a ɛnne US$ 300 na ɛyɛ pɛ. Adwumayɛfoɔ a wɔnni mpanin dibea no rebrɛ.”
",1786,Latn,Twi,twi
akannews,"Mpanimfoɔ a wɔhwɛ sika ho korɔnobɔnsɛm so wɔ Ghana, (Ghana’s financial and Intelligence Agency) no abɔ mmabunu 16 a wɔn mfeɛ no firi 19 kɔsi 24, na wɔgye tom sɛ wɔnam kwan bɔne so de wɔn kɔmputa rebɔ korɔno no asane kɔ Nigeriaman a wɔfiri no so.
Yei ho na kuo a ɛhwɛ akwantuo nsɛm so wɔ Nigeria, “Nigeria Immigration Service (NIS)” no de too dwa sɛ wɔde korɔnobɔ ho kwaadu abɔ wɔn man mma no mu 16 a ɛno nti wɔabɔ wɔn afiri Ghana aba wɔn man so.
Kaseɛ ho nhyiamudie bi a ɛkɔɔ so wɔ Sema a ɛwɔ Lagos mu no, Dr. Chukwu Emeka a ɔdi NIS anim no de too dwa sɛ saa mmeranteɛ yi kyerɛ sɛ wɔfiri wɔn pɛ mu na wɔfirii ɔman no mu sɛ wɔrebɛpɛ adwuma, wɔn mu binom nso kyerɛ sɛ nnipa bi na wɔdaadaa wɔn.
Ɔkaa no ne nsɛm mu sɛ, “Wɔn a wɔhwɛ siksɛm ho korɔnobɔ so wɔ Ghana no de kɔmputa so korɔno ho kwaadu na abɔ wɔn, nanso yɛn nhwehwɛmu mu no yɛahunu sɛ ebinom de wɔn ho kɔhyɛɛ nnebɔne yi mu anal pɛ a wɔpɛ sɛ wɔyɛ yie nti.”
“Ebinom nso yɛ wɔn a wɔn ho aka ɛsiane sɛ nnipa binom de nnaadaa maa wɔhunuu sɛ wɔfiri Nigeria a, wɔbɛnya wɔn ho. Nanso awerɛhosɛm ne sɛ deɛ wɔdii ho nkɔmmɔ ne deɛ wɔsusuiɛ no mu biara nni hɔ a wɔkɔnyaa no wɔ Ghana. Yɛn nhwehwɛmu asane ama yɛahunu sɛ wɔn mu binom nso faa akwan bɔne so ne ɛpo so na kɔɔ Afrika aman ahodoɔ a ɛwɔ atɔeɛ fam no bi so.”
Ɔde too dwa bio sɛ ɛwom sɛ ECOWAS a yɛn nyinaa yɛwɔ mu nti yɛwɔ ho kwan sɛ yɛkɔ faako a yɛpɛ na yɛnya nneɛma a ɛwɔ saa mmeaeɛ hɔ no kwan deɛ, nanso mmara a ɛda ho ne sɛ, ɛtwa sɛ wo nsa ka wo nkrataa na wofa kwan pa so kɔ.”
Ɔtuu Nigeriafoɔ no fo sɛ, “wɔmmɔ wɔn ho mmɔden sɛ wɔn nsa bɛka wɔn nkrataa ansa na wɔatu kwan, afei nso wɔkɔduru obi man so a, wɔmmɔ wɔn bra na wɔnyɛ wɔn nnwuma sɛdeɛ ɔman no so mmara teɛ.
Ɔsii no pi nso sɛ wɔn nhwehwɛmu no kɔ awieeɛ a, ɔbɛhwɛ sɛ wɔn a wɔabɔ wɔn aba yi bɛhunu wɔn mmusua bio.
Megye di sɛ n’afotuo no kɔ ma yɛn a yɛwɔ Ghana ha nso bi, ansa na yɛbɛfiri yɛn man yi so akɔ ɔman foforɔ so no, momma yɛnhwɛ sɛ yɛn nkrataasɛm nyinaa ayɛ krado. Yɛkɔduru hɔ nso a  yɛnhwɛ na biribiara  a yɛbɛyɛ no nyɛ deɛ ɛnto saa ɔman no mmara, na deɛ ɛtoo mmeranteɛ 16 yi bi anaa asotwe a ɛkyɛn wɔn deɛ no amma yɛn so.
Afei ɔman yi mu mmabunu nkae nhunu sɛ abrabɔ yɛ aboterɛ ne ntoboaseɛ, wɔnnyi wɔn adwene mfiri pɛ a wɔrepɛ ntɛm anya wɔn ho pii a ɛno nti wɔreyɛ nneɛma bɔne ahodoɔ de repɛ sika no so, ɛsiane sɛ mpanimfoɔ se, “Wofiti prɛkopɛ pɔ wo se a wohunu mogya.”
",2347,Latn,Twi,twi
akannews,"Akanfoɔ amammerɛ mu no, afadeɛ ne ahosiesie yɛ biribi a wɔntoto no ase koraa. wohwɛ mu a, wɔn ahosiesie ka nneɛma ahodoɔ a ɛma wɔda nso firi kasakuo afoforɔ ho no ho. Yei nti, wɔto wɔn bo ase siesie wɔn ho yie pa ara.
Ɔkwan baako a Akanfoɔ fa so siesie wɔn ho ne ntomafura. Akanman mu no, ɛfiri adehyeɛ so kɔsi ananafoɔ so, obiara de ntoma yɛ ne ho. Wɔtumi fura no saa ara anaasɛ wɔde pam ntaadeɛ hyɛ.
Akanfoɔ wɔ mmerɛ pɔtee binom  a wɔde fura ntoma ahodoɔ binom. Ɛno nti, wɔwɔ ntoma a wɔde hyia ayeforɔ, deɛ wɔde kɔ ayie, deɛ wɔde hyɛ fa, ne deɛ ɛkyerɛ sɛ wɔwɔ anigyeɛ anaa aniberɛ mu. Ɛsiane dwuma titire a ntoma di wɔ Akanfoɔ asetenam nti, wɔto wɔn bo ase nwene ntoma a ɛyɛ fɛ na ɛsom bo pa ara de yɛ wɔn ho.
Nanso deɛ ɛteɛ ne sɛ, ntoma ankasa deɛ, n’abɔseɛ mfiri Akanman mu. Mmom, aborɔfo na wɔde bɛpuee Abibiman mu maa Akanfoɔ too no din sɛdeɛ wɔfrɛ no ɛnnɛ yi. Ebia ɛbɛyɛ wo naa kakra, ɛfiri sɛ ntoma deɛ, ɛnyɛna wɔ Akanman mu, nanso megye di sɛ ɛnnɛ adesua yi bɛboa wo ama woahunu ntoma ho mpaninsɛm bi.
Abakɔsɛm kyerɛ sɛ, tete no, na yɛn nananom nnim sɛdeɛ wɔde asaawa nwene ntoma nti, na wɔde dua bi a wɔfrɛ no kyɛkyɛn abena na ɛyɛ ntoma tware wɔ asene mu. Deɛ na wɔyɛ ne sɛ, wɔkɔwaewae kyɛnkyɛn abena no boro ma no yɛ mmerɛ te sɛ sapɔ, na wɔahata no awia mu ama no awo. Ɛwo a, na afei wɔkeka abom ama ɛmu ayɛ duru na wɔde atware wɔn asenem. Mmaa no nso de bi atware wɔn bo so sɛdeɛ ɛbɛyɛ a wɔn mpokua so bɛtumi akata.
Berɛ a aborɔfo no baa Abibirem a wɔbɛhunuu ɔkwan a yɛn nananom fa so siesie wɔn ho no, ɛyɛɛ wɔn nwanwa pa ara. Yei nti, wɔsusuu ho sɛ wɔde ntoma a wɔwɔ no bi bɛbrɛ yɛn nananom ama wɔde asiesie wɔn ho. Wɔde ntoma baa Akanman mu no, ɛsiane yɛn nananom dodoɔ nti, na wɔntumi nto santene nnye no baako baako. Ɛno nti, deɛ na aborɔfo no yɛ ne sɛ, wɔpɛ baabi gyina a, na wɔato ntoma no ama yɛn nananom.
Ɛduruu baabi no, sɛ na obi rekɔgye ntoma yi bi a, ɛsiane sɛ na aborɔfo no to ma wɔn nti, na yɛn nananom ka sɛ merekɔgye ‘nto-ma’ a ɛkyerɛ sɛ, woreto biribi ama obi. Afei deɛ, edin nto-ma no bɛgyee din wɔ baabiara, na ɛno na adidi mu ara de abɛsi ɛnnɛ yi a yɛn nyinaa nso yɛfrɛ no ntoma saa ara.
Ɛno akyi na Akanfoɔ tumi nwenee kente, ne ntoma afoforɔ binom a ɛnnɛ, ɛsiane nimdeɛ a adɔɔso nti, wɔyɛ ntoma bebree wɔ Akanman mu no. Ntoma ahodoɔ no binom din ne Ahwene pa nkasa, Akyekyedeɛ akyi, Aniwa, Abuburo nkosua, Owuo sɛe fie, Abɔfra bɔ nwa, Nsaasaawa, Sika wɔ ntaban, ne deɛ ɛkeka ho.
Megye di sɛ woasua mpaninsɛm bi wɔ ɛnnɛ adesua yi mu. Tete wɔ bi ka, tete wɔ bi kyerɛ ampa.
",2505,Latn,Twi,twi
akannews,"Burkina Faso foↄ bↄↄlobↄ kuo Rail Club du Kadiogo ayi Asante Kotoko afiri 2022/2023 CAF Champions League no mu wↄ akansie a ɛdi kan no ara mu.
Ghana bↄↄlobↄ kuo yi a wↄagye din yi ne Kadiogo hyɛɛ mmaako mmaako, na ɛno akyiri no, Kadiogo dii wↄn so nkunim wↄ atoprɛko no mu.
Sɛ yɛhwɛ nnawↄtwe a ɛtwaa mu no akansie a Kotoko yi de kↄhyehyɛɛ so wↄ Benin no a, wↄde 1-0 dii nkunim a wↄn a wↄne wↄn sii akan no antumi ante. Saa ara nso na wↄde atenatoↄ korↄ yi ara dii Kotoko so nkunim wↄ Baba Yara  agoprama so.
Agodie no hyɛɛ aseɛ wↄ Kumase no, simma 15 mu pɛpɛɛpɛ na Dramane Kambou a ↄbↄ ma Kadiogo dii kan too atena. Ↄfa a ɛtↄ so mmienu no mu no Asante Kotoko yɛɛ bi ara sɛ anka wↄbɛte ɛka no, nanso ankↄsi aga.
Kadiogo kuraa 1-0 no mu ara maa akansie no baa awieeɛ, na ɛno akyiri no, akuo mmienu no kↄtoo atoprɛko a ɛbɛkyerɛ deɛ ↄbɛtumi asi akan a ɛtↄ so mmienu no.
Yussif Mubarik too atena a ɛdi kan, na Solomon Sarfo-Taylor, Nicholas Osei Bonsu ne Enoch Morisson a wↄwↄ Asante Kotoko afa nso sɛee wↄn atena no.
Kadiogo de 3-1 dii nkunim, na wↄtoaa so kↄsii akan a ɛtↄ so mmienu
Seesie deɛ Seydou Zerbo afa no deɛ  wↄbɛtwe wↄn adwene akↄ 2022/2023 Ghana Premier League no so ɛsiane sɛ wantumi ammↄ mmↄden antwa akansie a ɛdi kan wↄ Abibiman mu no nti.
",1253,Latn,Twi,twi
akannews,"Wɔatoto sɛmɛnte boɔ mu prɛko pɛ ama seesei sɛmɛnte baage baako boɔ boro GHȼ 80 ɛsiane kɔ a nneɛma a wɔde yɛ sɛmɛnte no boɔ kɔ soro no nti.
Wei asi ɛsiane bɛyɛ abosome mmienu ntomu nhyehyɛeɛ a ɛbaeɛ a ɛyɛ 10% no nti.
Nhwehwɛmu a Joy Business ayɛ no wɔ wɔn a wɔtontɔn sɛmɛnte no mmako mmako no akakye kyerɛ sɛ sɛmɛnte baage baako boɔ no da nso, na ɛfiri GH ȼ 77 de kɔ GH ȼ 85.
Saa ara nso na ɛboɔ no da nso wɔ ayɛfoɔ a wɔn ne GHACEM, Diamond ne Dangote no ntam. Nanso Dzata sɛmɛnte no deɛ boɔ wɔ fam.
Sɛmɛnte boɔ a wɔatoto mu yi kyerɛ sɛ saa ara nso na adansie nso boɔ bɛkɔ soro.
Wei bɛma wɔn a wɔsisi adan tontɔn no, ne ɛdan a wɔde ma ahan boɔ akɔ soro yie wɔ ɔman no mu baabiara; nanso beaeɛ a ɛdan no wowɔ na ɛbɛkyerɛ ne boɔ.
Yɛrebisa sɛ adɛn nti na ntomu yi aba? Ntomu no aba ɛsiane sɛ nneɛma a wɔde di dwuma no boɔ ayɛ den. Ne boɔ ayɛ den ɛsiane sidi no yɛ a ayɛ mmrɛ da US Dɔlla no ase no nti. Nneɛma a wɔde yɛ sɛmɛnte no bi wɔ hɔ a wɔkra firi aburokyire, ne saa nti ama ɛho dwumadie no boɔ ayɛ den.
Ayɛfoɔ no bi nso ka kyerɛɛ Joy Business sɛ ayɛ den ama wɔ yie sɛ wɔbɛkɔ so ara amene nneɛma no boɔ a ɛrekɔ soro no, ne saa nti ɛho ahia sɛ wɔne atɔfoɔ no kyɛ wɔn adesoa no
Wɔsane nso kyerɛɛ mu sɛ, sɛ wɔrekɔfa nneɛma a wɔde yɛ sɛmɛnte no afiri pɔɔto hɔ a, ɛyɛ a na ɛtoɔ a ɛdeda so no wɔ soro dodo.
Ↄsanaa da a ɛtɔ so 30 na sɛmɛnte baako boɔ huri kɔduruu GHȼ73.00.
Ayɛfoɔ no de soboɔ no abɔ sidi no ahoɔden a ɛrete kɔ fam dabiara firi saa berɛ no a ɛtoɔ ntwaeɛ no.
",1467,Latn,Twi,twi
akannews,"Monaatoɔ ne sε obi reyere anaa ɔrehyε ɔfoforɔ ne no ada wɔ berε a saa nipa no mmaa no ho kwan, anaa ɔne obi a ɔrentumi nsi gyinaeε mma ne ho εnam sε ɔyε abɔfra, ɔwɔ adwene mu haw, wafa nnuro, waboro, n’adwene nni ne ho so anaa wɔadaadaa noɔ no renya nna mu nkitahodie. Kane no, na nkyerεkyerεmu a yεde ma monaatoɔ no yε sε ɔbarima bi rehyε ɔbaa bi ne no ada wɔ berε a ɔmmaa no ho kwan. Nanso sεdeε nteaseε wɔ hɔ wɔ ho seesei no, monaatofoɔ anaa deε wɔato no monaa no bεtumi ayε ɔpanin bi a ɔyε bɔbea ahodoɔ mmienu no mu baako anaasε abɔfra. Mmaa tumi to mmarima monaa deε, nanso deε εtaa si pa ara wɔ yεn man yi mu ne mmeaeε afoforɔ no yε deε mmarima to mmaa monaa. Monaatoɔ nso tumi kɔ so wɔ awarefoɔ ntam, berε a okunu no nam ɔhyε so ne ne yere no da berε a ɔmmaa no ho kwan saa. Ne tiawatwa mu no, sε obi de ne honam akwaa no mu biara anaa biribi rewura sεbe, ɔbaa ase kakra anaa kεseε, anaasε ɔde ne barima rehyε ɔfoforɔ anom ketewa bi anaa kεseε wɔ berε a nipa no mmaa no ho kwan no yε monaatoɔ.
Botaeε a monaatofoɔ gyinaa so de to monaa no gu mu ahodoɔ. Ebinom to afoforɔ monaa εnam sε wɔpε sε wɔtwe wɔn aso wɔ bɔne anaa mfomsoɔ bi a wɔayε wɔn ho, ebinom yε saa sεdeε wɔn a wɔato wɔn monaa no bεkɔ yea mu kεkε, ebinom yε de kyerε sε wɔn ho gyina wɔn ho, ebinom nso yε saa εfiri sε wɔntumi nhyε wɔn akɔnnɔ so.
Monaatoɔ no akyi, wɔn a wɔato wɔn monaa no nso kɔ ateetee mu yie. Animguaseε ka wɔn, ehu bɔ wɔn berε biara a wɔbεkae anaa wɔbεtwam wɔ faako a monaatoɔ no kɔɔ so no, wɔtumi nya nna mu yadeε, εtumi si ebinom awoɔ ho kwan, ehu bɔ wɔn sε wɔbεnya nna mu nkitahodie biara mpo wɔ berε a wɔaware no, ehu bɔ wɔn sε obi bεdi wɔn akyi berε a wɔn nko ara nam baabi nnipa nhyεda nni, abufuo hyε wɔn so, wɔyε basaa a wɔnhunu deε wɔnyε, wɔn mu binom tumi hwere gyidie wɔ wɔn mu, ebinom tumi fa nyinsεn wɔ mu, ebinom nso tumi gye wɔn kra firi wɔn nsam. Ebinom fa ateetee yi mu mmerε kakra bi na wɔasane asi wɔn dada mu, ebinom nso fa mu mfeε pii ma no nya nsunsuansoɔ bɔne kεseε pa ara wɔ wɔn abrabɔ so.
Monaatoɔ yε mmaratoɔ a ano yε den pa ara, εno nti εtwa sε wɔn a wɔde afoforɔ kɔ saa ateetee mu no nyinaa nya ho asotwe. Nanso εntaa nsi sε wɔn a wɔato wɔn monaa no bεkɔ akɔtwerε wɔn ano asεm atia monaatofoɔ no. Adεn ntira? Mpen pii no εyε a na εyε animguaseε ma wɔn sε εbεda adi, mmusua binom mpo tumi ka wɔn nnipa wɔato no monaa no hyε sε ɔnnyaa mu mma no nka εnam sε wɔmpε sε animguaseε bεka wɔn abusua no nti. Deε wɔn mu binom yε ara ne monaatofoɔ no mfa sika mpata deε wato no monaa no, na asεm no to ntwa wɔ hɔ ara. Nanso mpεn dodoɔ saa nneyεeε yi rekɔ so no, na εrema monaatofoɔ no ahoɔden εsiane sε ɔnim sε ebi si bio mpo a εnyε adeε a obi bεkɔ apolisifoɔ nkyεn akɔtwerε n’ano asεm atia no, deε ehia ara ne sε ne nsa bεka sika a ɔde bεpata nipa a wato no monaa no.
Adeε foforɔ nso a εma wɔn a wɔato wɔn monaa no gyaa mu sε wɔde asεm no bεkɔ asεnnibea, titire ne wɔn a wɔwɔ Ghana nkuraseε no ne sε, wɔnnya sika a wɔde bεkɔ ayaresabea ama wɔayε wɔn mu nhwehwεmu, na wɔn nsa aka εho krataa a εdi adanseε sε wɔato wɔn monaa no, na kampεsε wɔatumi akɔtwerε wɔn ano asεm. Ansa na obi bεtumi atwerε n’ano asεm atia obi sε saa nipa no ato no monaa no, εtwa sε ne ns aka saa krataa no ansa. Wei ma nnipa pii a wɔato wɔn monaa na wɔnni sika a wɔde ayaresabea ama wɔn nsa aka adanseε krataa yi no to wɔn adwenem wɔ ho na wɔn anidasoɔ nso sa. Monaatofoɔ tumi fa wɔn a wɔsusu sε wɔnni sika, a mpo wɔn ano aduane yε wɔn den sε wɔbεnya no yε bɔne sei, εsiane sε wɔnim sε wɔn a wɔte saa no sika nso wɔn mpo na kampεsε wɔanya bi de akɔtwerε wɔn ano asεm atia wɔn.
Wei ho na Owura Francis-Xavier Sosu a ɔyε nnipa fawohodie ho mmarinimfoɔ ne Ghana mmarahyεbadwani de too dwa wɔ afe atwam no sε, “Yεhia mmara a εbεda adi pefee sε abɔfra anaasε ɔbaa biara a wɔayε no bɔne sei no bεtumi akɔ ayaresabea ama wɔayε no εho nhwehwεmu na wɔasane ahwε n’apɔmuden wɔ berε a ɔntua sika biara.” Yεgu so ara rehwε anim sε mmara a εte saa bεtumi ayε adwuma ama wɔn a sikasεm nti wɔnnya asotwe mma wɔn a wɔsεe wɔn abrabɔ no.
Wonim obi a wafa ɔhaw sei ara bi mu pεn a mmu no animtia. Twe bεn no, εne no mmɔ nkɔmmɔ. Ka nkuranhyεsεm kyerε no εsiane sε εkɔba no sei a nsεm pii na εkɔ so wɔ wɔn adwene mu. Afei εnyε sikasεm na εbεyε akwansideε a, εsε sε abusuafoɔ hwε hunu sε monaatofoɔ no bεfa mmara nsam ama mmara no ne no adi. Wei bεma afoforɔ nso a anka wɔbεyε saa mfomsoɔ no ara no twe wɔn ho firi ho, εsiane sε wɔhunu sε asotwe bi da saa bɔnesεm no ho.
",4429,Latn,Twi,twi
akannews,"Adwenemuhaw yɛ nyarewa ahodoɔ a ɛka adwene no, na ɛde nsesaeɛ ba nipa no atenka, kwan a ɔfa so dwene ne ne nneyɛeɛ mu ma ɛda nso firi nneyɛeɛ a na ɔda no adi kane berɛ a na ɔnnyaa ɔhaw biara no ho.
Ebinom wɔ hɔ a wɔn adwenemuhaw no hyɛ aseɛ firi nsesaeɛ a ɛba wɔn su, wɔn kasa ne wɔn nneyɛeɛ mu ma obiara mpo hunu sɛ saa nipa no renya adwenemuhaw.
Hyɛ no nso sɛ, ɛnyɛ nnipa a wɔnam mmɔntene so abɔ adagya no nko ara na wɔanya adwenemuhaw. Mmom ebinom wɔ hɔ a yɛhunu wɔn sɛ wɔte apɔ ɛnam sɛ wɔmmɔɔ adagya nti, nanso wɔwɔ adwenemuhaw. Ɛte saa deɛ a, ɛnneɛ momma yɛnhwɛ nsɛnkyerɛnneɛ ahodoɔ a ɛda adi ma yɛhunu sɛ obi anya adwenemuhaw. Sane hyɛ no nso wɔ ha sɛ, ɛtwa sɛ nsɛnkyerɛnneɛ ahodoɔ a yɛrebɛka ho asɛm yi mu mmienu anaa deɛ ɛboro saa da adi bɔ mu wɔ obi ho ansa na yɛatumi aka akɔwie sɛ saa nipa no reyɛ anya adwenemuhaw.
1. Obi reyɛ anya adwenemuhaw a, ɔhaw ba n’ahosiesie mu. Ɛno ne sɛ, saa nipa yi tumi hyɛ atadeɛ a ayɛ fi anaasɛ atadeɛ baako pɛ nna pii a ɔnhunu sɛ ɛsɛ sɛ ɔsesa no. Ebinom nso wɔ hɔ a, wɔtumi tu wɔn ani si ahosuo pɔtee bi so wɔ wɔn ntaadehyɛ mu. Saa ahosuo yi taa yɛ tuntum anaa kɔkɔɔ, ɛsiane sɛ mpɛn pii no wɔn a wɔanya adwenemuhaw na wɔtaa hyɛ ntadeɛ a n’ahosoɔ te sei no hweree wɔn mudie berɛ a na wɔwɔ ayie mu. Sɛ ebia berɛ a ne dɔfo bi, ne papa anaa ne maame bi firii mu.
2. Nsesaeɛ tumi ba saa nipa no ahonidie mu. Mpɛn pii no, deɛ ɛtaa si ne sɛ, saa nipa no mfa n’ahonidie ho koraa. Sɛ ebia, ɔnnware, ɔntwitwiri ne se, ɔnyi ne tirinwi, ɔmmubu ne mmɔwerɛ ne deɛ ɛkeka ho.
3. Ɔbɛnya gyidie wɔ nneɛma bi mu a ɛnte saa wɔ abrabɔ mu ankasa. Nhwɛsoɔ bi ne sɛ obi taa de n’abrabɔ mu nneɛma a ɛnkɔ so yie nyinaa rehyɛ abayifoɔ anaa ahonhom bi, obi redwene sɛ ne nipadua akwaa bi nni hɔ, sɛ ebia ne kyenkyenfuro nni hɔ nti ɔrennidi, sɛbe, ne to nni hɔ nti ɔrentena ase.
4. Nipa no werɛ taa firi asɛm ntɛm so. Ɛda adi sɛ, nipa no ntumi nkae nsɛm a asi atwam nna mmienu ne mmiɛnsa ntam, anaasɛ dwuma a ɛwɔ n’anim a ɛsɛ sɛ ɔdi.
5. Ebinom nso de ntimu yɛ adwuma wɔ wɔn kasa mu yie. Ɔtumi si asɛm baako so mpɛn pii a ɔmmerɛ ho.
6. Wɔn nsɛm nyinaa tumi yɛ deɛ nteaseɛ biara nnim nko ara.
Ɛnyɛ deɛ yɛabobɔ so yi nko ara na ɛyɛ adwenemuhaw ho nsɛnkyerɛnneɛ, pii ka ho. Afei nso obiara ne kwan a ne deɛ fa so da adi.
Adɔkotafoɔ kyerɛ sɛ kwan a yɛbɛtumi afa so asi yadeɛ yi ano ne sɛ, wohunu sɛ wo dɔfo bi reda nsɛnkyerɛnneɛ ahodoɔ a yɛabobɔ so yi mu biara adi a, ntɛm pa ara no fa no kɔ ayaresabea. Ɛfiri sɛ wɔhunu no ntɛm a, wɔbɛtumi asi ano ntɛm so.
Afei hyɛ no nso sɛ, mpɛn pii no obi nya adwenemuhaw a, wɔnam nnuro so sosɔ ano sɛdeɛ ɛbɛyɛ a ɔrensane nkɔnya ɔhaw foforɔ biara nka ho.
Yɛrewie koraa no, adɔkotafoɔ aka ama yɛate aseɛ sɛ, onipa biara wɔ adwenemuhaw kakra, mmom deɛ ɛmma dodoɔ no ara deɛ nna adi ne sɛ, ɛyɛ a na biribi a ɛbɛtumi akɔkanyan saa adwenemuhaw yi nkɔɔ wɔn so.
Ɛno nti hwɛ wo ho so yie, susu ma nneɛma nkyere wo so, ma w’ani ngye, na pɛ asomdwoeɛ wɔ tebea biara mu, na ɛho adwennwene pii ankɔfa adwenemuhaw ammerɛ wo. Bɔ mmɔden sɛ wobɛkyɛ ama afoforɔ nso atumi akenkan bi.
",3014,Latn,Twi,twi
akannews,"Amammerɛ wɔ hɔ yi yɛntoto no ase ampa. Nkranfoɔ amammerɛ mu no, amanneɛ baako a wɔyɛ no wɔ wɔn ayiyɔ mu de hyɛ wɔn hene bi a wawuo no animuonyam ne sɛ wɔbɛdundum wɔn nkanea nyinaa.
Saa amammerɛ yi ara na ɛbɛda adi Wukuada yi. Wei nti nkratoɔ aba sɛ wɔn a wɔtete Tɛma ne ne mpɔtam nyinaa mmoa wɔn ho sɛ wɔbɛda sum mu Wukuada, Ahinime 26, 2022, ɛfiri anwummerɛ 7:00 kɔsi anadwo dasuom 12:00 ɛnam wɔn hene Osonnaa Nii Adjei Kraku ll a watoa nananom wɔ nseɛdo no nti.
Ɛho adesrɛ aba sɛ wɔn a wɔtete saa beaeɛ no nyinaa nhyɛ wɔn dan mu anadwo no nyinaa wɔ berɛ a wɔbɛdundum kanea no mu, na wɔmfa nkyerɛ anidie a wɔwɔ ma wɔn hene yi.
Tɛma ayaresabea nso nam nkaebɔ yi so atwerɛ ama wɔn adwumayɛfoɔ a wɔn dwumadie hyehyɛ anadwo no sɛ wɔmmɔ mmɔden sɛ wɔbɛduru adwuma mu hɔ anwummerɛ 5:00. Wɔdaa no adi wɔ krataa no mu sɛ:
“Adwuma mu mpanimfoɔ resrɛ adwumayɛfoɔ a wɔn dwumadie hyɛ anadwo no sɛ wɔmmra adwuma mu anwummerɛ 5:00 wɔ Wukuada, Ahinime 26, 2022.
Yei bɛma wɔn a wɔrefiri adwuma mu ha ne wɔn a wɔrebɛhyɛ wɔn anan no atumi adi wɔn dwuma berɛ a ɛsɛ mu, na ama adwumayɛfoɔ a wɔrekɔ fie no atumi akɔduru fie ntɛm ansa na osum no aduru.”
Wukuada sum no ho nkaebɔ da nkyɛn a, wɔasane abɔ adwadifoɔ nyinaa kɔkɔ sɛ wɔntoto wɔn sotɔɔ ahodoɔ mu wɔ Fiada ne Memeneda mu, ɛnam ɔhene no ayie ne ne sie a ɛhyɛ hɔ no nti.
",1306,Latn,Twi,twi
akannews,"Mpanimfoɔ se, “Nwisie biara nni hɔ a ogya nhyɛ aseɛ.” Wobɛbisa sɛ adɛn koraa ne ɛbɛ yi? Moahunu no mo tɛlɛvihyɛn anaa foone so sɛ ayaresabea ahodoɔ ne apɔmuden nnwumakuo ahodoɔ rebɔ dawuro pii fa nufoɔ mu kokoram ho? Megye di sɛ wonhunui nso a, woate no wɔ wo radio bi so, anaa mpo wɔ yɔnko bi aka ho asɛm ama woate nnansa yi. Wosusu sɛ ɛdeɛn nti na obiara rebɔ nufoɔ mu kokoram ho dawuro berɛ korɔ yi ara mu yi? Ma yɛnhwɛ ɛ!
Ahinime bosome yɛ berɛ a wiase nyinaa atu asi hɔ de bɔ nufoɔ mu kokoram ho dawuro. Saa berɛ yi na wɔtwe afoforɔ adwene si hia a ɛhia sɛ wɔkɔhwehwɛ wɔn nufo mu so, na wɔbɔ fotoɔ a wɔde bɛyɛ saa yadeɛ yi mu nhwehwɛmu yie apɛ ho nnuro ahodoɔ, sane de kyekyere wɔn a yadeɛ yi bi asɔ wɔn ntoma mu no werɛ.
AHINIME NUFOƆ MU KOKORAM HO DAWUBƆ NO ABAKƆSƐM KAKRA
Kane no, na wɔntaa nka nufoɔ mu kokoram ho asɛm koraa. Na mmaa a yadeɛ yi bi akyere wɔn no hunu no sɛ agu wɔn mmaayɛ no ho fi, ɛno nti na ɛyɛ animguaseɛ ma wɔn mpo sɛ wɔbɛsusu ho. Wei toaa so ara kɔsii afe 1978, berɛ a Ɔmampanin dada Gerald Ford a na ɔdi USA man so no hokani, Betty Ford nso nyaa nufoɔ mu kokoram, nanso wamfa anhunta.
Wɔtwaa ne nufo no wɔ afe 1978 berɛ a na ne kunu Gerald yɛ ɔmampanin no ara mu. Yei maa ɛyɛɛ ɔman mma no awerɛhoɔ, wɔhunuu no sɛ ɔkokoɔdurufoɔ, na wɔbɔɔ no aba so sɛ wamfa anhunta na wadi nokorɛ.
Ahinime nufoɔ mu kokoram ho dawubɔ no firii aseɛ wɔ afe 1985 mu, berɛ a Amerika kuo a ɛhwɛ kokoram yadeɛ so ne nnwuma ahodoɔ a ɛyeyɛ nnuro kaa wɔn ho bɔɔ mu sɛ wɔbɛyɛ adwuma abom. Betty Ford dii yei mu akotene ɛnam sɛ na wahwɛ ne ho yadeɛ wɔ nufoɔ mu kokoram ho pɛn nti. Na ɔtwee adwene sii so yie. Na wɔn botaeɛ titire ne sɛ wɔbɛhyɛ mmaa nkuran ama wɔataa de mamogram afidie no akɔhwehwɛ wɔn nufo mu ɛsiane sɛ, na wɔgye di sɛ ɛno ne kwan a wɔnam so bɛtumi asi ano ntɛm koraa, nanso seesei deɛ wɔde ɛho ayaresa, emu nhwehwɛmu no fotoɔ a wɔde bɛsɔ asene abɛka ho.
Ahyɛnsodeɛ kɔkɔɔ no.
Ɛduru Ahinime bosome wɔ afe biara mu a yɛhunu saa ahyɛnsodeɛ kɔkɔɔ yi sɛ ɛredi nhim wɔ mmeaeɛ ahodoɔ, nanso nnipa kakra bi na ɛnim ho abakɔsɛm ne deɛ ɛgyina hɔ ma.
Mfeɛ aduonu nkron a atwam, afe 1992 mu na Evelyn Lauder, awuraa bi a nufoɔ mu kokoram yɛɛ no pɛn, ne ne yɔnko  Dr. Larry Norton twetwee nkɔmmɔ faa ɔkwan a wɔbɛtumi afa so asesa nufoɔ mu kokoram abakɔsɛm. Wɔn nkɔmmɔtwetweɛ mu no, wɔhunuu sɛ nhwehwɛmu a fotoɔ bi sɔ n’asene, na ɛwɔ ntotoeɛ pa no nko ara ne adeɛ a wɔbɛtumi de ako atia nufoɔ mu kokoram. Yei nti Evelyn ne ne hokani, Leonard Lauder tee kuo bi a ɛyɛ nufoɔ mu kokoram ho nhwehwɛmu, “Breast Cancer Research Foundation, (BCRF).” Na wɔsusu sɛ sikasɛm nko ara ne adeɛ a ɛyɛ akwansideɛ wɔ nufoɔ mu kokoram ne ɛho ayaresa ntam.
Afe 1989 mu no, Evelyn Lauder ne Alexandra Penny a na ɔyɛ samufoɔ, deɛ broni bɛka sɛ “editor” wɔ SELF magazine saa berɛ no pɛɛ ahyɛnsodeɛ kɔkɔɔ yi de gyinaa hɔ maa nufoɔ mu kokoram ho dawubɔ, na wɔpaa saa dawubɔ yi ho ntoma wɔ n’ase, Estee Lauder nnwumakuo mu. Wei maa nnipa dodoɔ no ara hunuu hia a ɛhia sɛ wɔma wɔn adwene kɔ nufoɔ apɔmuden so, na wiase nyinaa de ne ho hyɛɛ saa dawubɔ yi mu bi. Seesei, nnipa dodoɔ no ara hunu ahyɛnsodeɛ kɔkɔɔ yi a, wɔhunu ɔdɔ, ahoɔden ne nkabom.
Afe 2011 mu na Evelyn Lauder hweree ne nkwa. Ɔdii nkyene 75 wɔ asase yi so.
Me nuanom mmaa ne me maamenom, mosusu sɛ saa atitire yi brɛ ne dawubɔ  yi yɛ kwa anaa? Dabida. Sɛbe, momma yɛn ani nkɔ yɛn nufo ho, na yɛntaa nkɔhwehwɛ mu wɔ ayaresabea. Yɛma yɛn nan yɛ ntiantia wɔ ayaresabea wɔ ho a, adɔkotafoɔ bɛhunu kyemateɛ biara a ɛwɔ mu no ntɛm, na wɔatumi aboa yɛn ama yɛasɔ ano ntɛm.
Afei, onua a nufoɔ mu kokoram aha wo na ɛno nti woahwere wo nufo no, mma wo werɛ nho. Yɛpɛ sɛ yɛfa dawubɔ bosome yi so hyɛ wo nkuran. Nkwa wɔ hɔ yi deɛ, wowɔ adeɛ nyinaa. Berɛ biara a w’aba mu bɛbu no, kae USA manpanin dada Gerald yere Betty Ford, na kae akokoɔduro a ɔnyaeɛ. Kae Evelyn Lauder, na kae sɛ ne tebea no mu mpo ɔtumi yɛɛ nnoɔma akɛseɛ, ama wiase nyinaa bɔ ne din nnɛ.
Momma yɛnka mmom na yɛntu nufoɔ mu kokoram ase koraa. Kae wo nua ma ɔnkɔyɛ ne deɛ mu nhwehwɛmu, na ɛto wo yɔnko a, ato wo nso bi.
Mmeaeɛ ahodoɔ a menyaa mmoa
https://breastcancernow.org/about-us/news-personal-stories/history-pink-ribbon
https://countway.harvard.edu/news/breast-cancer-awareness-month
",4192,Latn,Twi,twi
akannews,"Ɛbↄ da a ɛtↄ so 4 wↄ 2022 mu no, Bolingo de intanɛte so kaseɛ a wↄfrↄ no Akan Kaseɛbↄ bɛbↄↄ ade (www.akannews.com) wↄ Akan kasa nkorabata mmienu mu: Asante Twi ne Mfantse. Akan Kaseɛbↄ a n’asekyerɛ ne “Akan News” wↄ borↄfo mu no yɛ intanɛte  simpie a wↄakyerɛ nsɛm ahodoↄ a ɛwↄ so nyinaa de akↄ Akan kasa mu, na ɛma wↄn a wↄka Asante ne Mfantse no akwanya ma wↄnya nsɛm a adesuadeɛ ne anigyeɛ ahyɛ mu ma wↄ wↄn ankasa kasa mu. Bolingo ne asuafoↄ a wↄwiee wↄn adesua wↄ Simpa Suapↄn no nkorabata a ɛwↄ Ajumako a wↄsua Ghana kasahodoↄ no mu bi na aka abↄ mu, na wↄboa twerɛ kaseɛ no wↄ simpie yi so.
Akan yɛ Tano mfimfini fam kasa (Niger-Congo kasakuo no nkorabata no bi), a ɛyɛ Akanfoↄ a wↄwↄ Ghana no kasa a wↄde twaa wↄn funuma. Mma a ɛkyerɛ dodoↄ a ɛfiri nhwehwɛmu mu kyerɛ sɛ, afe 2021 mu no, Akan kasa a ɛgu ahodoↄ bebree a  ɛbi ne Mfantse, Akuapem, Akyem, Ahafo ne Asante na ɛyɛ kasahodoↄ a ɛwↄ Ghana no mu deɛ na wↄka no kɛse pa ara. Ɛnna nnipa ↄpepem nkron ne akyire yi na na wↄka Akan wↄ ↄman yi mu. Nnipa a wↄwↄ Ghana no mu bɛyɛ 80% na wↄtumi ka kasa yi sɛ wↄn ankasa kasa a wↄde twaa wↄn funuma anaa sɛ wↄasua.
Berɛ a na Ady Namaran, a ↄhwɛ sɛ adwumakuo yi dwumadie bɛkↄ so tↄↄtee no repa Akan Kaseɛbↄ ho ntoma no, ↄde saa nsɛm yi too dwa: “Sɛ woba Bolingo a, yɛgye di yie sɛ, sɛ yɛde Akan kasa no bɛdi dwuma wↄ intanɛte so no ho hia pa ara, sɛdeɛ ɛbɛboa ama kasa no anyini na akↄ so ara atena hↄ. Wei bɛtumi nso aboa ama kasa no dwumadie a ɛdi mu na ɛtↄ asom, ne sɛ wↄrenya nsɛm a ɛho hia yie wↄ wↄn ara wↄn kasa mu wↄ intanɛte so no atu mpↄn.”
Sɛ worepɛ nkyerɛkyerɛmu ne asɛmmisa biara anoyie a: info@bolingoconsult.com
AWIEEƐ
",1639,Latn,Twi,twi
akannews,"Ayamtim yε adeε a εnyε na wᴐ nnipa abrabᴐ mu koraa. Nnipa pii taa nya ayamtim berε ano berε ano, ne titire sε aduane a wᴐtaa di anaa sεdeε wᴐsi didi no sesa a. Nanso ayamtim a aba onipa bi so atenaseε na ayε sε yadeε koankorᴐ no kyerε sε, akwaa no ahodoᴐ a εboa yam aduane a yεdie no ma no yε adwuma no nyε adwuma sεdeε anka εsε sε εyε.
Deε εma ayamtim ba nnipa soᴐ no nyε pε, εyε ankorε ankorε, na obi deε da nso firi ᴐfoforᴐ ho. Ɛbinom wᴐ hᴐ a, sε wᴐdi aduane a nhoma nhoma a εwᴐ mu no wᴐ fam a, εma wɔnya ayamtim anaa εma ayamtim yε kεse koraa wɔ wɔn so.
Ɛbinom nso wᴐ hᴐ a sε wᴐdi aduane a wᴐn yafunu mpε anaa εnyε mma wᴐn yafunu a, εma wᴐnya ayamtim anaa εma wᴐn ayamtim yε kεse. Sε saa nnipa yinom hunu deε εde ayamtim no ba a, εbεboa ama wɔahunu nnuane a εsε sε wᴐtwe wᴐn ho firi ho.
Nnuane nnan a ԑbԑtumi de ayamtim aba na ԑdidi soɔ yi.
Nnuane a wɔde nufosuo ayԑ anaa nufosuo ka ho nyԑ na koraa wɔ gyaade ahodoɔ a ԑwɔ wiase yi mu mu, nanso sԑ obi di nnuane a wɔde nufosuo ayԑ anaa nufosuo ka ho pii a, ԑtumi de ayamtim ba ne so.
Nufosuo ho nnuane binom te sԑ yogɔto, kyiisi, the nufosuo no ankasa wɔ nnuanennuro ahodoɔ pii a ԑho hia ma nipadua no, nanso sԑdeԑ wɔn su teԑ no, nhoma nhoma nni mu ԑfiri sԑ wɔnyԑ nnuane a wɔfiri aduadeԑ mu.
Nufosua ho nnuane no bi wɔ hɔ a, wɔde ayamtim mu haw ba ԑfiri sԑ sradeԑ a ԑwɔ mu no dɔɔso, ԑnna nhoma nhoma a ԑwɔ mu no wɔ fam pa ara.
Nnuane a ԑsɔ na amaman wɔ mu a wɔapɔre ho yԑ nnuane a wɔayi wɔn mu nnuanennuro no ne nnepa no afiri mu berԑ a na wɔreyԑ ho adwuma no, na ne saa nti ahoɔden a ԑwɔ mu no nte sԑ deԑ na ԑteԑ kane no. Nnuane a ԑsɔ a amaman wɔ mu a wɔayi ԑmu nnuanennuro no afiri mu no bi ne nnuaba a wɔapɔre ho.
Sԑ wɔpɔre nnuaba ho a, wɔtwe ԑmu nnepa no ne deԑ ԑboa nipadua no firi mu. Saa nnuaba yi kita nnuanennuro ne ahoɔdennuro ahodoɔ  binom a wɔhwere berԑ a wɔrepɔre ho no, enti sԑ wohwԑ nnuane bi saa ho a, nneԑma titire a wɔde yԑeԑ a wɔatwerԑ agu ho no bi ne “esam a ahoɔden ahyԑ mu ma”, nanso saa aduane no ahwere n’ahoɔden nyinaa dada.
Sԑ wode bԑdi nnuaba a wɔpɔre ho nnuane deԑ, fa di nnuane a wɔmpɔree ne nnuaba ho na wɔde aduaba mu no biribiara ayԑ a wɔanyi ebi amfiri mu bi te sԑ paanoo a nnuaba no biribiara wɔ mu, biskati ne nnuane ahodoɔ binom a ԑtete saa.
Sԑdeԑ nnuane a ԑmfiri aduadeԑ mu nyinaa nni nhoma nhoma no, saa ara na ԑnam mono nso teԑ. Nnuane mu nhoma nhoma yԑ adeԑ baako a ԑboa ma yafunu no mu nneԑma kɔ sԑdeԑ ԑsԑ sԑ ԑkɔ wɔ ahoɔden mapa mu.
Sԑ obi di nnuane a wɔde ԑnam mono ayԑ pii na sԑ wanni nnuaba, atosodeԑ ne aba a wɔmpɔree ho a, ԑtumi ma no nya ayamtim, na ԑnyԑ mma yԑn apɔmudeԑn mpo.
Nsuo dodoɔ a ԑwɔ wo mu no yԑ adeԑ a ԑdi dwuma kԑseԑ pa ara wɔ akwaa ahodoɔ a ԑboa nane aduade ma no yԑ nnipa ho adwuma no dwumadie mu. Ԑwɔ mu sԑ sԑ wodi aduane a nhoma nhoma wɔ mu a, ԑboa akwaa ahodoɔ a ԑboa nane aduane ma no yԑ nnipa ho adwuma no dwumadie deԑ, nanso sԑ nnipa no nni nsuo pii anaa nsuo a ԑsԑ wɔ ne mu a, ԑmma ayamtim a ԑwɔ ne so no mfiri ne so.
Nsaden yԑ adeԑ a ԑma nnipa hwere nsuo pii ԑsiane sԑ ԑma nsuo pii firi nnipa mu ba abɔnten, na ԑno nti na yԑbԑhwԑ a, sԑ obi nom nsaden pii a ɔdwonsɔ bebree no. Sԑ wodwonsɔ pii a, ԑkyerԑ sԑ nsuo a ԑwɔ wo mu no mu pii reba abɔntene, na ԑno ma onipa mu nsuo we, anaa ԑtwe onipa ho nsuo. Sԑ wo ho nsuo we nso a, wobrԑ wɔ agyanankɔ ho, ԑfiri sԑ, ԑma no yԑ den.
",3295,Latn,Twi,twi
akannews,"Edin yε adeε baako a εho hia wᴐ onipa abrabᴐ mu, na εno na εboa ma yεhunu obi nipaban. Edin de ankorεankorε, amammerε, abusua ne abakᴐsεm mu ayᴐnkofa a εmu dᴐ na εnam. Ɛsane nso da onipa adi, na εkyerε nnipakuo a obi firi mu ne beaeε a obi firi wᴐ wiase yi mu. Sε wᴐwo obi wᴐ Ghanaman mu a, wᴐde εda a wᴐwoo no to no din.
Akanfoᴐ a wᴐwᴐ Ghanaman taa de nna a εwᴐ nnawᴐtwe no mu no din toto wᴐn mma so, na εgyina εda a wᴐwoo abᴐfra no so. Sε woawofoᴐ wo wo na sε wᴐamma wo edin biara a, wowᴐ bi dada, a εno ne εda a yεde woo wo din. Sεdeε yεnim no sε edin wᴐ nsunsuansoᴐ wᴐ onipa soᴐ no saa ara na saa din yi de nkerεaseε bi a εfa onipa no kra ne ne suban ho to dwa. Saa atwerε yi kasa fa nna no mu nnipa ne wᴐn suban ahodoᴐ ho.
Saa su yinom bi anaa ne nyinaa tumi da adi wᴐ nna a yεabobᴐ soᴐ yi mu nnipa mu, hwε wo deε, na deε εnyε wᴐ mu no, yε ho adwuma.
",856,Latn,Twi,twi
akannews,"Mpanimfoɔ se, “Aboa biara didi kɔ baabi a n’asom bɛdwo no.” Saa ara nso na nnomaa a wɔn ntakra korɔ na wɔtu bɔ mu.
Amammerɛ ne abakɔsɛm kyerɛ sɛ, berɛ a Anlo hene a na wɔfrɛ no Torgbui Adeladza II kɔɔ akuraa wɔ mfeɛ 1998 mu no, Ɔpemsoɔ a na ɔte adwa so saa berɛ no, Otumfoɔ Opoku Ware II soma maa wɔde sika futuro ne nnoɔma afoforɔ binom kɔmaa Anlofoɔ no sɛ wɔmfa nnya wɔn wura Awoamefia a na ɔdi Anlo so no kwan.
Yei nti, amammerɛ mu no, ɛyɛ Asantehene na ɔsie Anlo Awoamefia biara a ɔbɛkɔ akuraa.
Atetesɛm kyerɛ sɛ, Asante ne Anlo ayɔnkofa no atena hɔ firi bɛyɛ mfeɛ 1750, afeha a ɛtɔ so dunwɔtwe  no mu. Animdefoɔ a wɔhwehwɛ abakɔsɛm mu no frɛ saa twaka yi sɛ “Adamfofa Nkitahodie.”
Tete no, ɛsiane sɛdeɛ na Asanteman ne Britainfoɔ ne nnipa a wɔtete mpoano no ani nhyia nti, na ɛtumi ba sɛ wɔsi Asantefoɔ no kwan sɛ wɔremma wɔnnyi nnoɔma mfiri nsuo no so. Sɛ ɛba no saa a, na ɛyɛ Anlofoɔ yi na wɔwia wɔn ho de atuo ne akodeɛ ahodoɔ kɔma Asantefoɔ asraafoɔ no sɛdeɛ wɔbɛtumi ne wɔn atamfo de asi ani. Ɛno da nkyɛn a, na wɔsan nso de nkyene kɔma Asantefoɔ no.
Ɛtɔ da mpo a, na Anloman no tu abɔfoɔ binom ma wɔkɔ Asanteman mu ma wɔde Awoamefia ne ekuo a wɔhwɛ akodie soɔ no anom nsɛm kɔma Asantehene.
Mfeɛ 1965 mu no, Anlo ne Asanteman ne Akwamu yɛɛ asomdwoeɛ apam. Saa berɛ no, na Asantehene Otumfoɔ Kwaku Dua na na ɔdi Asanteman so. Odupɔn tutuiɛ no, onipa a ɔbɛdii Asantehene Kwaku Dua adeɛ ne ne wɔfaase Asantehene Kofi Kakari a na wadi mfeɛ 25 saa berɛ no.
Ɛsiane sɛ deɛ ɔdi akyire sua deɛ ɔdi kan nanteɛ nti, Asantehene Ɔpemsoɔ Kofi Kakari bɛdii adeɛ ara pɛ na ɔde akofena kɔmaa Anlofoɔ sahene Awadada Axorlu I de kyerɛɛ sɛ, asomdwoeɛ apam a Anlo ne Asante ne Akwamu ayɛ no, ɔrebɛhyɛ mu kena.
Wɔde akofena a Ɔpemsoɔ Kofi Kakari de kɔmaa Anlo sahene no aka Anlo adwa Kaklaku ademudeɛ ahodoɔ a wɔakora so firi tete abɛsi ɛnnɛ no ho.
Ayɔnkofa sononko a ɛda Asante ne Anlo ntam yi nti na ɛmaa Asantehene maa Anlofoɔ no asaase kakraka tenaa so wɔ Kumasi. Saa beaeɛ yi na wɔfrɛ no Anloga anaa Anloga Junction wɔ Kumasi no. Ɛwom sɛ wɔfiri Frao mantam mu deɛ, nanso wɔwɔ asaase ne afie wɔ Kumasi nso.
Mpanimfoɔ se, “Sɛ wo biribi ne kankabi na ɔwu a, ɔgya wo kawa.” Yei nti, abusuabɔ a ɛbɛdaa Asante ne Anlofoɔ yi ntam nti, Asantenhene de Asante mmrane no kaa Anlofoɔ din ho maa wɔbɛnyaa din sɛ Anlo Kɔtɔkɔ.
Abakɔsɛm yi nti, ɛnnɛ, Anlo dehye kronkron biara bɛtumi afata sɛ ɔka Asantehene dɔm no ho ma wɔyi mmusuo anaa apaeɛ wɔ nkonnwafieso berɛ a wɔredi Akwasidɛɛ anaa Odwira. Anlofoɔ hene a ɔda Anlofoɔ nyinaa ano wɔ Kumasi seesei ne Torgbui S.K Fuggah.
Ɛsiane sɛ deɛ ɔnim amammerɛ nsɛe amammerɛ nti, tete asomdwoeɛ apam a Anlo ne Asante yɛeɛ no da so ara yɛ adwuma ɛnnɛ nyinaa. Ɛno nti na sɛ Anlogahene redi afahyɛ a, ɔtumi to nsa frɛ Asantehene no.
Tete wɔ bi ka, tete wɔ bi kyerɛ!
",2782,Latn,Twi,twi
akannews,"Wↄagye Thomas Tuchel a ↄyɛ German agokansie mu tenetenefoↄ no dibea afiri ne nsam apam no afiri Chelsea bↄↄlobↄ kuo no mu yayaaya. Wei sii wↄ Chelsea nkuguo a  ɛtↄ so mmiɛnsa a wↄdii no  pↄtↄↄ wↄ Dinamo Zagreb  Kuo E mu wↄ wↄn Agokansie kɛseɛ no ahyɛaseɛ no mu Wukuada anↄpa no.
Na Tuchel nsusuiɛ nyinaa afiri ne tirim berɛ a ↄhunuu sɛ ne kuo no resi akan wↄ Croatia Benada anadwo no, na ɛhↄ na ↄgye too mu sɛ biribiara afiri kuo no mu, na ↄde soboↄ no nyinaa bↄↄ ne ho. Nhwehwɛmu kyerɛ sɛ, akansie no akyi no, Tuchel kↄↄ agoprama a Chelsea foↄ siesie wↄn ho wↄ so wↄ Cobham no so sɛ ↄrekↄbↄ wↄn aba so na ↄne wↄn adi akansie no ho nkↄmmↄ.
Nanso obiara ankyea no amma no akwaaba mpo. Ɛhↄ ara na wↄhyɛɛ no sɛ ↄne Chelsea mpanimfoↄ no nkↄdi nkↄmmↄ wↄ foon so. Saa nkↄmmↄdie no mu ara na Tuchel srɛɛ sɛ mma wↄnnyi no adi, na wↄmma no akwanya bio. Nanso ɛrekame ayɛ sɛ n’akyɛwpa no antↄ Kuo no wura Todd Boehly aso mu koraa. Ↄgyee ne dibea ne n’asɛdeɛ firii ne nsam amonom hↄ ara. Na Tuchel a na ↄwↄ “ahodwiri kɛseɛ” mu saa berɛ no de awerɛhoↄ sesaa ne nneɛma ne ekuo no dii nkra, na ↄfirii hↄ.
Sɛ wotie Chelsea foↄ mpanimfoↄ no nkasaeɛ mu yie a, wↄkyerɛ sɛ wↄwↄ nnipa binom a wↄn ani da wↄn so sɛ wↄbɛma wↄn mu bi asi Tuchel anan. Wↄtoaa so kaa sɛ, seesei yi a wↄnkaa saa asɛm no ho hwee no deɛ, nnipa a wↄne wↄn a wↄtenetene agokansie no di dwuma no na ɛbɛhwɛ kuo no so sɛ atenetenefoↄ.
Sɛ yɛhwɛ berɛ a Tuchel baa kuo yi mu wↄ Ↄpɛpↄn, 26, 2021 mu no a ↄne kuo yi akↄ akansie bebree. Watenetene kuo yi ama wↄanya nkunimdie abotire bebree. Sɛ yɛhwɛ mu yie a, yɛbɛhunu sɛ wayɛ adeɛ pii. Ↄbaa kuo no mu nkyɛreeɛ deɛ, nanso wadi kuo yi mu akotene pa ara, enti anka ɛwↄ sɛ wↄgye ne kyɛwpa no to mu na wↄma no akwanya foforↄ. Sɛ ↄne Kuo no mu mpanimfoↄ ne bↄↄlobↄfoↄ no ka bↄ mu yɛ adwuma a, megye di sɛ kuo no bɛtumi agyina ne nan so brane bio.
",1837,Latn,Twi,twi
akannews,"Yɛtaa wɔ nsɛnkaeɛ bi sɛ; “Ma w’adidie nnyɛ w’aduro.” Nanso ɛrekame ayɛ sɛ yɛn ani ku sɛdeɛ aduane no bɛsi ayɛ fɛ afa, ne ɛdɛ a yɛbɛte no wɔ yɛn tɛkyerɛma so no ho sene yɛn apɔmuden.
Mpɛn pii no, yɛtaa ka sɛ, wowɔ nkwa a wowɔ ade. Nanso nkwa a ahoɔden nni mu deɛ, fanyinam owuo.
Sɛ yɛtwa yɛn ani hwɛ yɛn ho hyia a, nyarewa bi te sɛ, mogyaborosoɔ, asikyire yareɛ, tipaeɛ, yafunu yareɛ, akoma yareɛ mmogya mu nyarewa ahodoɔ, yafunu keka, ayamtuo, atridinini, ntehyeewa, kokoram, kɛse bɔne ne deɛ ɛkeka ho pii na ɛredi nnipa nya. Yɛabisa yɛn ho pɛn sɛ ɛdeɛn na ɛde saa nyarewa yi ba? Daabi!
Nhwehwɛmu kyerɛ sɛ saa nyarewa yi mu fa kɛseɛ no ara firi nneɛma a yɛdie ne deɛ yɛnom mu, kakraa bi na ɛfiri yɛ nneyɛɛ nketewa bi mu. Sɛ yɛhwɛ Ghana akuafoɔ dwumadie a, wɔde nnuro sɛe nnuane no wɔ asase no so ansa na wɔatwa aba ama yɛadi. Na abɛduru fie a ɛsɛ sɛ yɛn nso pɛ kwan bi so ma saa nnuro a ɛwɔ aduane no mu no so teɛ no, na yɛn nso akɔtotɔ nnuhuam a nnipa de nnuro ahoɔdoɔ bi a ɛfiri nnipa nnwuma mu ayɛ de abɛgugu yɛn nnuane a yɛyɛ no wɔ fie ne mmɔntene soɔ no mu. Yɛn ankasa yɛto yɛn ho aduro.
Abɔdeɛ mu nyansapɛfoɔ a wɔhwɛ nnuanesɛm soɔ no nam wɔn nhwehwɛmu so akyerɛ sɛ, saa nnuhuam a ɛfiri nnipa nnwuma mu yi yɛ deɛ ɛkita nnuro bi a ɛha nnipa apɔmuden. Wɔkyerɛ sɛ nnuhuam no bi wɔ nnuro a ɛmu nkyene wɔ soro pa ara, a sɛ wodi no waano waano a ɛtumi ma wonya mogyaborosoɔ.
Berɛ korɔ no ara mu no ɛbi di sradeɛ ho dwuma, a sɛ wodi a ɛtumi ma woyɛ kɛse na wo mu sradeɛ no dɔɔso. Berɛ a sradeɛ no redɔɔso no, na ɛresisi wo ntini no mu kwan, na ɛmma mmogya nsene nkɔ akoma de adwene no mu yie. ℇnam wei so ma yɛnya akomayareɛ ne adwene mu haw a ɛtumi de nnwodwoɔ mpo ba.
Saa nnuhuam yi bi wɔ hɔ a ɛsesa aduane no ani ma no yɛ kɔkɔɔ ne deɛ ɛkeka ho. Ebi nso ma aduane no yɛ hwam na ɛyɛ deɛ. ℇbi so nsunsuansoɔ no hyɛ aseɛ firi berɛ a wode bɛka w’ano no ara, ebi nso kyɛre ansa na anya nsunsuansoɔ. Nanso saa nsunsuansoɔ yi bɛtumi adi wo awu wo nkwa nna nyinaa. Yɛnya nyare a yɛabobɔ soɔ yinom nyinaa bi wɔ saa nnuhuam yinom mu.
Mono-sodium glutamates wɔ saa nneɛma yino mu, a ɛha apɔmuden yie. Nhwhwɛmu kyerɛ sɛ saa aduro yin a ɛtaa akomayadeɛ, mogyaborosoɔ, akomayadeɛ, sawa/saa mu yareɛ akyiri no, nanso wɔnya nyɛɛ nhwehwɛmu biara a ɛbɛdi ho adanseɛ.
Ↄfa bi mu no, nnuane a wɔayɛ agu ntoa ne nkonkuraa mu nso taa kura nneɛma a ɛha yɛn apɔmuden. Nneɛm a wɔde gu mu kora no ma ɛdi kyɛre no nyinaa yɛ deɛ ɛha adwene yie, nanso baabi a wiase aduru no, ɛbɛyɛ den sɛ yɛbɛtimi agyae di, nanso ɛsɛ sɛ yɛtete so.
Kwan foforɔ so no, yɛbɛtumi de abɔdeɛ mu nnuhuam ahodoɔ a atwa yɛn ho ahyia bi te sɛ prɛkɛsɛ, dawadawa, akokɔ mmɛsa, akabɛ (tumeric), hwenteaa, pɛprɛ, wisa, rosemary, wedeɛ aba, galeke, akekaduro ne deɛ ɛkeka ho pii asi saa nneɛma yi anan mu de anoa yɛn nnuane ama ayɛ dɛ ayɛ huam, na ama yɛn apɔmuden asi pi asi ta. Saa nneɛma a yɛbobɔ soɔ yinom bi yɛ nnuro a adɔkotafoɔ di ho adanseɛ ma ayarefoɔ a wɔwɔ nyarewa a mabobɔ soɔ no; ebi sa nyarewa, na ebi ma tebea bi kɔ fam.
Prof. Darkwa, abɔdeɛ mu nyansapɛ pabene bi a ɔhwɛ nnuane mu ahoɔden nsɛm soɔ wɔ UCC de afotuo maa wɔn a wɔyɛ saa nnuhuam yi wɔ n’anodisɛm bi mu sɛ, wɔmfa nneɛma a yɛabobɔ so wɔ soro hɔ yi nni dwuma, na aboa amansan apɔmuden.
ℇno akyiri no sɛ yɛpɛ nnuhuam a ɛbɛma yɛn ɛnam pampan a, yɛbɛtumi anoa ɛnam korɔ a yɛrepɛ ne pampan no nnompe ne ne nkasɛe akyɛre yie, na yɛde atosodeɛ ne nnuhuam papa no agu so. ℇben a, yɛbɛsɔne so ayam ɛman no nnompe no, na yɛhyehyɛ no yie de asi firiigyi mu de ayɛ aduane nkakra nkakra.
Ebia wonkekann wei mpo, na wonim nsunsuansoɔ a saa nnuhuam yi de brɛ w’apɔmuden. Mɛsrɛ sɛ, sɛ yɛntumi nnyae di korakora a, momma yɛnte so ɛfiri sɛ, wonwuiɛ a, wonnim deɛ wobɛnya. ℇwom sɛ owuo nhyɛ da deɛ, nanso sɛ yete so anaa yɛtumi gyae di a, yɛbɛtumi adi mfeɛ kakra aka deɛ Ↄdomfoɔ no de bɛdom yɛn no ho.
Momma yɛnhwɛ yɛn apɔmuden yi; yɛn apɔmuden ne yɛn agyapadeɛ, na ɛgyina yɛn adidie so.
Dɛɛdɛ yɛdeɛ deɛ, nanso nkwa a ahoɔden wɔ mu sene dɛɛdɛ biara.
",3946,Latn,Twi,twi
akannews,"Aban nam Ↄsoafoɔ a ɔhwɛ Sikasɛm soɔ, Ken Oforo-Atta so de nhyehyɛeɛ 13 binom ato dwa, a ɛbɛboa ama wɔatumi akyerɛkyerɛ ɔman no kabɔ nhyehyɛeɛ mu wɔ 2023 mu.
Ↄkyerɛ sɛ, saa nhyehyɛeɛ yi yɛ asoafoɔ mpanimfoɔ ne ɔmanpanin fotufokuo no akwankyerɛ a wɔrehwɛ anim sɛ ɛbɛhyɛ aseɛ Ↄpɛpɔn 2023 mu.
Berɛ a abadwafoɔ fa bi kasaa pii sɛ aban no nhwɛ na ɔntete ɛka a ɔbɔ no soɔ sɛdeɛ ɛbɛyɛ a ɔbɛtumi agye ɔman yi sikasɛm ne ne mpontuo a agyigya no nkwa no akyi na saa nyehyɛeɛ yi baeɛ.
Mprempren yi, ɔman no sikasɛm da ahokyerɛ kɛseɛ ase. Ne saa nti ama asetena mu ayɛ den yie, na nneɛma nso boɔ kɔ soro pa ara.
Owura Ofori-Atta kaa no berɛ a na ɔde 2023 sikasɛm nhyehyɛeɛ no reto dwa wɔ Yawoada, Obubuo 24, 2022 mu no sɛ, wei ne anammɔntuo a ɛdi kan a wɔde bɛkyerɛkyerɛ ɛkabɔ nhyehyɛeɛ no mu.
Nhyehɛeɛ 13 no na ɛdidi soɔ yi:
",813,Latn,Twi,twi
akannews,"NIA foↄ de akaebↄ aba sɛ aman foforↄ so nnipa a wↄwↄ Ghana mu no, wↄn mu dodoↄ a wↄwↄ Ghana ahyɛnsodeɛ krataa no bi no yɛ China foↄ.
Professor Kenneth Agyemang Attafuah a ↄyɛ twerɛtwerɛfoↄ panin ma NIA kaa wei wↄ Nkran Fiada no, berɛ a na ↄde ne nsɛm reto dwa wↄ afedida no ase wↄ asɛmmisa a Ghana News Agency too  maa no akyi.
Wei nyinaa ho ntoma repa ɛsiane Huang En a dodoↄ no ara nim no sɛ Aisha Huang a ↄyɛ China dehyeɛ a ↄkita ahyɛnsodeɛ krataa yi bi a wↄkyerɛ sɛ wↄkyeree no sɛ ↄretu agudeɛ a na mmara mma ho kwan na wↄbↄↄ no kↄↄ ne nkyi wↄ 2018 a wasane de krataa no abɛwira Ghana nsɛnsɛm yi mu
China foↄ na wↄdↄↄso wↄ aman foforↄ so foↄ a wↄama wↄn Ghana ahyɛnsodeɛ krataa no bi a ne dodoↄ 34,712. Sɛ yɛhwɛ no ↄha mu nkyekyɛmu mu a nnipa 161,007 a wↄfiri aman afoforↄ 202 so a wↄwↄ Ghana mu no, ɛmu ↄha mu nyekyɛmu 22 na wↄyɛ China foↄ.
Sɛ yɛyi China foↄ no firi hↄ a, Nigeria foↄ nso na wↄtↄ so mmienu a wↄn dodoↄ no wↄ soro, . Ahyɛnsodeɛ krataa a wↄwↄ no dodoↄ yɛ 25,873. Ɛnna ɛmu 20,110 nso yɛ wↄn a wↄfiri India foↄ.
Sɛ yɛhwɛ NIA foↄ mma no a wↄde aba no mu a, German foↄ deɛ yɛ 4,329; Lebanon deɛ yɛ 4,324; UK, 4,133; South Africa, 3,194, Cote D’Ivoire, 2,150 ɛnna Gabon foↄ nso deɛ yɛ 1,958.
Prof Attafuah de nsɛm reto dwa afa Ghana ahyɛnsodeɛ krataa dodoↄ a wↄde ama nnipa nsɛnsɛm ho no, ↄkaa sɛ, ɛde rebɛsi Ɛbↄ da a ɛtↄ so 15 wↄ 2022 mu no nnipa dodoↄ 17,163,081 na wↄn ho nsɛm wↄ NIA foↄ mfidie so. Wↄayɛ ɛmu 16, 627, 326 ɛnna wↄde ɛmu 15,869, 026 ama nkurↄfoↄ.
Ↄtwerɛtwerɛfoↄ panin yi kaa sɛ adwumakuo no de mfidie bi aba a wↄde bɛhunu Ghanafoↄ, sɛdeɛ ɛbɛyɛ a edwadie ne sikasɛm ho dwumadie bɛkↄ so, ɛnna afei nso ɛbɛda aman foforↄ foↄ nso adi sɛdeɛ ɛbɛyɛ a wↄbɛtumi akↄ sikakorabea adi sikasɛm ho dwuma, na wↄasane ahan dan.
Ɛda a na wↄredi wↄn afedida no, Prof Attafuah de too Abibirem aman no nyinaa anim sɛ ansa na wↄbɛma ↄman foforↄ so ni bi kwan wↄ wↄn  daa daa dwumadie mu, sikasɛm mu, ne amanyↄsɛm mu no, ɛsɛ sɛ wↄma wↄn ani ku wↄn ahyɛnsodeɛ no ho, na wↄhwɛ sɛ saa nnipa no wↄ ahyɛnsodeɛ krataa ansa.
Ↄsane nso kaa sɛ, wↄbɛkↄ so ara atwerɛtwerɛ din wↄ mantan 16 no ne mansini 275 no asoeɛeɛ ahodoↄ no nyinaa mu.
",2140,Latn,Twi,twi
akannews,"Ɔsagyefoɔ Dr. Kwame Nkrumah yɛ Ghanani a wɔwoo no Ɛbɔ 21, 1909 wɔ Nkroful. Yɛreka nnipa a wɔgyinaa wɔn nan so peree faahodie maa Ghana berɛ a na Britainfoɔ di yɛn so a, ɔdi mu akotene pa ara. Berɛ a Ghana nyaa faahodie wɔ 1957 mu no, ɔbɛyɛɛ ɔmanpanin a ɔdi kan wɔ Ghana abɔkɔsɛm mu dii adeɛ firii 1957 kɔsii sɛ wɔde asraafoɔ tuu no adeɛ so wɔ 1966 mu. Yei kyerɛ sɛ, ɔdii adeɛ mfeɛ nkron sɛ Ghana manpanin.
Na Dr. Kwame Nkrumah papa yɛ ɔtomfoɔ, ɛnna na ne maame nso yɛ odwadini. Wɔbɔɔ Nkrumah asu wɔ Roman som mu. Ne saa nti, Nkruma de mfeɛ nkron kɔɔ sukuu wɔ Roman mfitiase sukuu a na ɛwɔ Half Assini, wɔ Ghana. Ɛno akyi no, ɔkɔtoaa n’adesua so wɔ Achimota Kɔlegyi. Ɔwiee ntoasoɔ sukuu yi wɔ 1930 mu. Afei, ɔhyɛɛ aseɛ kyerɛɛ adeɛ wɔ Edena ne Akyem wɔ Roman Catholic adantam sukuu mu.
Berɛ a ne kɔn bɛdɔɔ sɛ ɔbɛyɛ amanyɔsɛm no, Nkrumah kɔtoaa n’adesua so wɔ Amerika. Ɔkɔɔ Lincoln Suapɔn a ɛwɔ Pennsylvania wɔ1935 mu. Ɔwiee n’adesua wɔ suapɔn yi mu wɔ1939 mu no, ɔsan toaa so de mfeɛ mmienu suaa adeɛ bio wɔ Lincoln suapɔn no ne Pennsylvania suapɔn no mu. Nneɛma a Nkrumah suaa ho adeɛ no, na ɛfa nipa ne nnipa ntam nkitahodie ne ɔmampɛ ho. Ɛduruu baabi no, Nkruma kaa sɛ watwe ne ho afiri Nyamesom kuo biara ho. Afei ɔde kaa ho sɛ, ɔyɛ obi a ɔrepere ne man nkɔsoɔ ne ne yiedie. Ɛhɔ na ɔfirii aseɛ de ne ho hyehyɛɛ amanyɔsɛm mu. Deɛ ɛdi kan no, ɔbɛdii adeɛ sɛ asuafoɔ a wɔfiri Abibirem a wɔresua adeɛ wɔ Amerika ne Kanada Nkabom kuo no kannifoɔ.
Berɛ a na Nkruma resua adeɛ wɔ amanɔne no, na J.B. Danquah nso ate amanyɔkuo bi a wɔfrɛ no United Gold Coast Convention (UGCC). Atirimpɔ a ɔde tee amanyɔkuo ne sɛ, ɛbɛfa mmarakwan so aboa ama Ghanaman atumi ade ne ho afiri aborɔfo nkoasom mu. Wɔtoo nsa frɛɛ Nkrumah sɛ ɔmmɛyɛ amanyɔkuo yi twerɛfoɔ. Yei nti, ɔsane baa Ghana 1947 mu. Ɔnso nso bɛduruiɛ no, ɔde ɔpɛ pa gyee amanyɔkuo no atirimpɔ no toom, firii aseɛ yɛɛ nhyiam ahodoɔ boaboaa nnipa ano sɛdeɛ ɛbɛyɛ a wɔbɛnya ɛdɔm ama wɔaboa ama wɔako atia aborɔfo no nhyɛsoɔ ne wɔn nkoasom no. Ogyefuo 1948 mu no, basabasayɛ bi sɔree ɔman no mu maa aborɔfo no kyee Nkruma ne UGCC amanyɔkuo no akannifoɔ binom kaa ne ho de wɔn kɔguu afiase.
Ayɛwohomumɔ 1949 mu no, Nkruma tee ɔno ara n’amanyɔkuo a na wɔfrɛ no Convention People’s Party (CPP). Atirimpɔ a ɔde tee amanyɔkuo yi ara ne sɛ wɔde bɛpere faahodie anim anim hɔ ara. Yei nti, Ɔpɛpɔn 1950 mu no, Nkruma hyɛɛ dwumadie bi ase a na ɛbɛma wɔate aborɔfo no so atua a wɔrenyɛ basabasa biara. Ɛsiane sɛ na aborɔfo no suro sɛ Nkruma bɛma ɔman no atu wɔn so sa nti, wɔsan kyee no ne mprenu so de no kɔtoo afiase. Nanso Ogyefuo 8, 1951 mu berɛ a wɔtoo aba wɔ Gold Coast no, Nkrumah amanyɔkuo no dii nkunim. Afei, wɔyii no firii afiase maa no bɛyɛɛ ɔkannifoɔ a na ɔda aban nnwuma ahodoɔ ano. Ɛno akyi 1952 mu no, ɔbɛyɛɛ ɔsoafoɔ wɔ Gold Coast.
Berɛ a Ghana nyaa faahodie 1957 mu no, Nkruma bɛyɛɛ ɔman no soafoɔ a ɔdi kan wɔ Ghana abakɔsɛm mu. Adeɛ baako a ɔyɛeɛ a nnipa dodoɔ no ara ani annye ho ne sɛ, ɔhyɛɛ mmara sɛ, sɛ obi sɔre tia n’aban no wɔ ɛkwan biara so a, wɔde saa nipa no bɛto afiase a wɔnni n’asɛm. Yei nyinaa akyi no, ɔyiyii akwan, sisii sukuu ne ayaresabea ahodoɔ, sane buebuee nnwuma maa Ghanafoɔ asetena tuu mpɔn pa ara.
Berɛ a wɔtoo ɔman aba a ɛdi kan wɔ 1960 mu no, Nkruma bɛyɛɛ ɔmanpanin a ɔdi kan wɔ Ghana abakɔsɛm mu. Ɔsanaa 1962 mu no, anka nnipa binom nam esum ase reyɛ adi Nkrumah awu wɔ Kulugungu. Deɛ ɛsiiɛ maa Nkrumah ani baa ne ho so pa ara nti, ɔfirii aseɛ hyehyɛɛ asraafoɔ a na wɔbɛbɔ ne ho ban berɛ biara.
Yei nyinaa akyi, Ogyefuo 24, 1966 mu berɛ na Nkruma rekɔ aporɔ wɔ Beijing no, Asraafoɔ ne apolisifoɔ a wɔwɔ Ghana kaa wɔn ho bɔɔ mu tuu no adeɛ so berɛ mpo a na ɔnni ɔman no mu. Ɛno nti, Nkrumah firi akwantuom baa Abibirem no, ɔkɔbɔɔ ne ho adwaa wɔ Guinea a wantumi amma Ghana bio kɔpem sɛ kokoram kum no wɔ Bucharest wɔ 1972 mu.
",3800,Latn,Twi,twi
akannews,"Ↄsoafoↄ a ↄhwɛ Nsasesɛm ne Abↄdeɛ mu Nnepa so, Samuel Abu Jinapor de soboↄ abↄ Ahemfo, Mansini Asoafoↄ, ne mantam mu nwumakuo a wↄwↄ tumi ne mpanimfoↄ binom a wↄn adwenkyerɛ di mu sɛ wↄn na wↄama galamsey ho nsɛnsɛm no agye ntrɛha wↄ ↄman yi mu.
Sɛ yɛtie ne nsɛm no a, ↄkyerɛ sɛ, wↄn nneyɛɛ ne nneɛma bi a ɛsɛ sɛ anka wↄyɛ a wↄnyɛ na ama saa adesoa yi abɛtↄ yɛn so a galamsey foↄ resɛe kwaeɛ sɛ wↄrepɛ agudeɛ wↄ berɛ a aban no de nhyehyɛeɛ biara agu akwan mu sɛ ↄbɛbara wↄn dwumadie no.
Ↄrekasa wↄ Kwame Nkrumah Suapↄn a wↄhwɛ Abↄdeɛ mu Nyansapɛ ne Abɛɛfo mfidisɛm so (KNUST) afedida a ɛtↄ so 40 a na wↄredi ama suapↄn no fa  a wↄhwɛ Abↄdeɛ mu Nnepa a wↄtumi dane mu yɛ no foforↄ so no ase no, ↄhunuu no sɛ ɛnyɛ fɛ sɛ saa nnipakuo yinom bɛbu wↄn ani agu so na wↄayi wↄn ani, sɛ wↄhunuu sɛ nneɛma a ɛtia mmara binom sei rekↄ so.
Ↄnam saa akwanya yi so de too nnipa nyinaa anim, ne titire ne saa nnipakuo yinom anim sɛ wↄbɛma wↄn homene so, na wↄadi wↄn dwuma sɛdeɛ ɛsɛ fata, na wↄatumi atu saa nnebↄne yi ase prɛkopɛ.
Ↄkaa saa nsɛm yi, berɛ a ↄkↄↄ nsrahwɛ wↄ Manso Datano a ɛwↄ  Amansie South Mansini a ɛwↄ Asante Mantam mu kↄhunuu sɛ wↄasɛe nsase akɛseɛ a ani yɛ nyan yie.
Ↄkyerɛ mu a, sɛ ahemfo ne nnipakuo a ↄrebↄ wↄn soboↄ no nnim wei ho bi a anka wↄntumi nsɛe nsase no sɛdeɛ wↄase no afa no, na wↄn mpo na wↄhyɛ saa nneyɛɛ yi mu kena.
Abere ne abere nyinaa, yɛbↄ yɛn nsase, kwaeɛ ne yɛn nsuo ho dawuro wↄ ne sɛeɛ ho, ɛfiri sɛ ɛno ara na yɛwↄ. Yɛn mu pii susu sɛ, sɛ yɛbɛtumi atu saa nneɛma yi ase a, ɛsɛ sɛ yɛma ahemfo ne saa nnipakuo yi kwan ma wↄdi wↄn dwuma sɛdeɛ ɛsɛ. Na sɛ sei na ɛrekↄ deɛ a, na yɛresrɛ wↄn sɛ wↄbɛdwene nkyirimma ho, na wↄadane biribiara ato hↄ adi wↄn dwuma no yie sɛdeɛ ↄpanin yi aka no ara pɛpɛɛpɛ, na aboa ama yɛatumi atu aseɛ korakora. Ɛnyɛ saa a, sɛdeɛ nnipa binom ka no, daakye bi yɛbɛkra nsuo afiri amanↄne ansa na yɛanya bi anom de bi adi yɛn dwuma.
",1886,Latn,Twi,twi
akannews,"Nyinsεn mu nsanom tumi de awoᴐ mu sintᴐ ne kyemateε a wᴐtwa no tia wᴐ borᴐfo mu sε FASDs brε abᴐfra. Ɛno pa ho a, εbεtumi nso de awoᴐ mu haw te sε ᴐpᴐn, sε abᴐfra no rewu wᴐ ᴐpemfoᴐ no yam, anaa mpatuwoᴐ ba.
Samuel Atuahene Antwi a ᴐyε obi a wakwadare wᴐ aduanedie, nnuanennuro ne nnuane a εboa yεn apᴐmuden ho nsεm mu wᴐ Tema Metropolitan Health Directive de kᴐkᴐbᴐ ama apemfoᴐ sε wᴐnhwε wᴐn ho yie wᴐ nsanom ho wᴐ wᴐn nyinεm no mu. Deε nti a ᴐreka wei ne sε, nsa no bεtumi de abᴐfra a wᴐnnya nwoo no no nkwa ato asiane mu.
Ↄkyerε mu a, mmᴐfra a wᴐn nanom nomm nsa, berε a na wᴐnyem wᴐn no nyaa nsa no mu yareε maa nsa no twaa wᴐn, na wei bεtumi aha abᴐfra no nnipadua no fa bi a εdi akotene yie wᴐ nnipadua mu (a εfa adwene no ne akyi kasεe no), wᴐn nyini, ne wᴐn adwene mu dwumadie ahodoᴐ binom a εbεtumi mpo ama wᴐanya adwene mu haw anaa nipadua no ho kyemateε.
Samuael Antwi kasa faa wei ho wᴐ dwumadie bi a wᴐhyehyεeε a na wᴐato no din “Your Health!Our Concern” a εkyerε sε w’apᴐmuden yε wᴐn akoma so adeε no  ase a na wᴐde rebᴐ apᴐmuden ne εho nsεm bi ho nkᴐmmᴐdie ho dahuro.
Samuel de toaa so sε, sε wᴐwo mmᴐfra a, saa berε no ara mu no, wᴐde mfidie susu wᴐn ho nneεma bi ne wᴐn apᴐmuden gyinaberε (APGAR), na deε εwᴐ mu ne sε, εyε a wᴐn a wᴐnom nsa no mma no deε wᴐ fam koraa. Ↄde kaa ho sε, saa mmᴐfra no bi wᴐ hᴐ a εyε a na nsεnkyerεnne a εkyerε sε wᴐaboro wᴐ wᴐn ho.
Ↄkyerεkyerεε mu sε, mmᴐfra no bi wᴐ hᴐ a wᴐn ho nhyε da nwo papa anaa wᴐnni nnuanennuro wᴐ wᴐn mu, anaa wᴐnni ahoᴐden anaa mpo wᴐn ho nyε fε nyε akᴐnnᴐ nwie, εfiri sε nsa no si wᴐn nipadua no kwan, na εmma nipadua no ntumi ntwe nnuanennuro ne aduane mu ahoᴐden a εsε mfiri nnuane a wᴐnya firi wᴐn nanom hᴐ no mu.
Ↄsane nso bᴐᴐ awofoᴐ a wᴐrema wᴐn mma nufoᴐ nso kᴐkᴐ sε wᴐntwe wᴐn ho mfiri nsanom ho, εfiri sε εnya nsunsuansoᴐ korᴐ no ara wᴐ mmᴐfra so te sε wᴐn a wᴐhyε yafunu mu no ara pεpεεpε, a nsa no bεtumi afa nufosuo no mu akᴐ abᴐfra no mu.
Ↄde afotuo maa abaatan sε wᴐnhwε wᴐn mma aduanedie ne wᴐn ahoᴐden a wᴐnya firi aduane mu yie mfiri berε a wᴐbεnyinsεn no nkᴐsi berε a wᴐbεhyε aseε ama wᴐ nufoᴐ. Wei kyerε sε, εsε sε abaatan no didi yie na wᴐsiesie wᴐn ho wᴐ nnuanennuro ne nnuane mu nnepa fam ma wᴐn mma no. Sε wᴐdi nneεma binom a ahoᴐden nni mu anaa εnyε papa a, εbεkᴐ akᴐwie wᴐn mma no yafunu ne wᴐn mogya mu.
",2304,Latn,Twi,twi
akannews,"Sɛ yɛbobɔ nneɛma ahodoɔ a ɛma nipadua no nya ahoɔden ne nkɔsoɔ a, yɛrentumi nyi apɔmutenetene totwene ɛfiri sɛ, ɛka nneɛma bɛyɛ nnum a ɛtumi boa ma nipadua no nya apɔmuden pa ho. Apɔmutenetene ma akoma no, yɛn wedeɛ ne yɛn nnompe nya apɔmuden pa.
Animdefoɔ binom kyerɛ sɛ abakɔsɛm a ɛfa apɔmutenetene ho firii aseɛ wɔ abɔdeɛ ahyɛaseɛ berɛ a Onyankopɔn ka kyerɛɛ nipa sɛ Ɔde turom hɔ ahyɛ ne nsa sɛ ɔnnɔ hɔ na ɔnwɛn hɔ. Ne saa nti wɔkyerɛ sɛ saa berɛ no na Ɔreda apɔmutenetene adi akyerɛ wɔn. Apɔmutenetene gu mu ahodoɔ bebree, ɛbinom ne nsuo mu adwareɛ, mmirikatuo, nanteɛ, asa, apra, sakretwie, ahurihuri ne deɛ ɛkeka ho.
Biribiara a obi bɛyɛ ama nipadua no adi dwuma soronko bi, na wate nka wɔ ne mu sɛ wahwere ahoɔden bi no, yɛhunu no sɛ ɛyɛ apɔmutenetene.
Sɛ wokeka wo ho wɔ nipadua no mu berɛ biara a, ɛma wo mfasodeɛ wɔ w’apɔmuden so, na saa mfasodeɛ yi da adi wɔ adwene ne honam mu. Na ɛma wo tumi tena ase kyɛ. Wei nti momma yɛnhwɛ mfasodeɛ a apɔmutenetene wɔ no wɔ yɛn apɔmuden so.
1. Obi taa tenetene n’apɔm a, ɛde anigyeɛ atenka bi ba ne nipadua mu na ɛte awerɛhoɔ ne adwennwene so. Berɛ a obi retenetene n’apɔm no, adwene no wɔ ne fa bi a ɛkyi nsuo bi a ɛde anigyeɛ ba nipadua no mu na ɛyi awerɛhoɔ firi hɔ anaa ɛte so koraa.
2. Ɛboa ma obi kɛseyɛ mmorosoɔ no so te koraa. Yɛnim yie sɛ mpɛn dodoɔ a obi reyɛ kɛse boro so no na ɛrema yadeɛ ahodoɔ kwan wɔ nipadua no mu. Nanso anigyesɛm a ɛwɔ hɔ ne sɛ, yɛtaa tenetene yɛn apɔm a ɛnane sradeɛ ahodoɔ a ɛde kɛseyɛ ba no firi hɔ.
3. Apɔmutenetene boa akoma no apɔmuden. Mpɛn dodoɔ a woretenetene w’apɔm no na akoma no renya ahoɔden a ɛbɛtumi de abɔ mogya akɔ nipadua akwaa no nyinaa ho. Wei nam so ma nipadua no nya ahoɔden.
4. Ɛsane boa ma nipadua no nkwammoa nya ahoɔden tumi ko tia nyarewa ahodoɔ.
5. Apɔmutenetene sane boa ahrawa no ma no tumi di ne dwuma wɔ home mu.
6. Ɛboa ma ntini a mogya nam mu no nya ahoɔden berɛ a ɛmu rebue yie ama mogya atumi afam. Saa ntini yi mu bɛbue yie ama mogya atumi afa mu yie a na ɛgyina apɔmutenetene so.
7. Ɛboa adwene no apɔmuden. Ɛno ne sɛ, apɔmutenetene tumi ma adwene no kye nsɛm ntɛntɛm.
Ahwɛayie a ɛsɛ sɛ obi yɛ ne ɔkwan pa a ɛsɛ sɛ ɔfa so berɛ a ɔrebɛtenetene n’apɔm.
1. Afei na wopɛ sɛ wohyɛ apɔmutenetene ase a, bɔ mmɔden sɛ wobɛdi kan akɔhunu wo dɔkota na wakyerɛ wo tebea a wo nipadua no wɔ mu, na wahwɛ ɛno so akyerɛ wo apɔmutenetene korɔ a ɛsɛ sɛ wode firi aseɛ anaasɛ ɛbɛboa wo. Yɛreka wei akɔsi sɛ, wɔn a wɔwɔ nyarewa titire bi te sɛ akomayadeɛ, mogyaborosoɔ, ntehyeewa, ahrawa mu nyarewa ahodoɔ, mogyaweɛ ne deɛ ɛkeka ho no, ɛtwa sɛ wɔkɔhunu wɔn dɔkota na ɔma wɔn apɔmutenetene ho afotuo ne deɛ ɛtwa sɛ wɔyɛ.
2. Hunu sɛ woanom nsuo kama anaasɛ nsuo wɔ wo nipadua no mu ansa na woahyɛ apɔmutenetene ase. Bɔ mmɔden nso sɛ wobɛma nsuo abɛn wo berɛ a wogu so ara retenetene w’apɔm no.
3. Bɔ mmɔden nso sɛ wobɛtie wo nipadua no. Ɛno ne sɛ, wote nka wɔ wo mu sɛ biribi nkɔ yie berɛ a woretenetene w’apɔm a, ntɛm pa ara no gyae.
4. Worehyɛ apɔmutenetene ase a, firi aseɛ bɔkɔɔ so na wode akɔwie denden so.
5. Hwɛ sɛ wobɛgye berɛ simma kakra bi de agye w’ahome berɛ a woretenetene w’apɔm no.
6. Wofiri aseɛ sɛ woretenetene w’apɔm na wohunu nsɛnkyerɛnneɛ a ɛdidi so yi a, ntɛm pa ara no gyae na frɛ mmoa:
a. Sɛ w’ani so rekyi wo
b. Sɛ wote yea wɔ wo bo so
c. Sɛ wo bo fono wo
d. Sɛ wo home nsisi so anaa w’akoma bɔ ntɛntɛm so.
e. sɛ yam yɛ wo ya anaasɛ wo ti pae wo
Apɔmutenetene ho hia, ahoɔden nso ho hia. Hwɛ sɛ wode apɔmutenetene bɛka w’abrabɔ ho na ama w’apɔmuden awie pɛyɛ.
",3485,Latn,Twi,twi